
SÂMBĂTĂ, 13 MARTIE 


PLOTAREA 
CAPITOLUL 1 


— E un loc sigur? 

Bărbatul se gândi preţ de o clipă. 

— Sigur? De ce nu ar fi sigur? 

— Zic și eu. E cam pustiu. 

Femeia privi în jur pe holul slab luminat și sărăcăcios, spre 
linoleumul care acoperea pardoseala și care era atât de uzat, 
încât părea să fi fost frecat cu șmirghelul. Erau singuri pe hol, în 
fața ascensorului. Clădirea se afla exact în mijlocul Districtului 
Diamantelor din centrul Manhattanului. Pentru că era sâmbătă, 
adică sabatul ebraic, numeroase magazine și companii erau 
închise. Auzi vântul de martie șuierând și gemând. 

William, logodnicul ei, îi spuse: 

— Cred că suntem bine. Doar ușor bântuiți. 

Femeia zâmbi, dar zâmbetul îi dispăru rapid. 

Pustiu, într-adevăr, se gândi William. Și mohorât. Tipic 
birourilor centrale construite în anii... cine știe? Treizeci? 
Patruzeci? Dar deloc nesigur. 

Deși nu prea eficient. Unde era ascensorul ăla? Fir-ar să fie! 

— Nu-ţi face griji, îi zise logodnicei lui. Nu se compară cu 
sudul Bronxului. 

Anna îl mustră ușor: 

— Nu ai fost niciodată în sudul Bronxului. 

— Ba am fost la un meci al celor de la Yankees. 

În realitate, făcuse cândva naveta prin sudul Bronxului, ba 
chiar vreme de câţiva ani. Dar nu îi menţionă asta. 

Din spatele ușilor metalice și groase ale ascensorului se 
auziră scrâșnetul angrenajului și scripeţii trăgând. O coloană 
sonoră din scârțâituri și scâncete. 

Ascensorul. Ce-i drept, era posibil ca ascensorul să nu fie 
deloc sigur. Dar șansele să o convingă pe Anna să urce trei etaje 
erau practic inexistente. Logodnica lui, blondă și drăguță, cu 
umeri laţi, era într-o condiţie fizică grozavă, mulțumită sălii de 
sport pe care o frecventa și obsesiei ei pentru brăţara Fitbit de 
un roșu diavolesc. Nu se strâmba în felul acela minunat, tipic ei, 
din cauza efortului, ci pentru că, așa cum îi explicase cândva, 
fetele nu urcau pe scări în astfel de clădiri. 

Nici măcar atunci când aveau de îndeplinit sarcini care le 
făceau fericite. 

Spiritul ei practic își iți capul... din nou. 

— Eşti sigur că e o idee bună, Billy? 

Era pregătit. 

— Bineînţeles că da. 

— E atât de scump! 

Într-adevăr, era. Dar William își făcuse temele și știa că 
obținea un articol de calitate pentru șaisprezece mii de dolari. 
Piatra pe care domnul Patel avea să o monteze în aur alb pentru 
degetul frumușel al Annei era un diamant de 1,5 carate, cu 
tăietură de tip prinţesă, gradul F, ceea ce însemna că era practic 
incolor, foarte apropiat de gradul ideal, adică D. Piatra era 
clasificată ca fiind aproape fără defecte, IF, adică prezenta doar 
câteva defecte minore (domnul Patel îi explicase că se numeau 
„incluziuni”) pe care doar un expert le putea detecta, sub lupă. 
Nu era perfect și nu era uriaș, dar era o bucată de carbon 
splendidă, care, privită prin lupa domnului Patel, îţi tăia 
răsuflarea. 

Și cel mai important era că Annei îi plăcea la nebunie. 

William fu cât pe ce să-i spună că o dată în viaţă te 
căsătoreai, dar slavă Domnului că nu o făcu. Pentru că, deși era 
adevărat în cazul ei, nu era și în al lui. Pe Anna nu o deranja 
trecutul lui - sau cel puţin nu părea deranjată -, dar era mai 
bine să nu deschidă subiectul (așa că nu pomenea cei cinci ani 
în care făcuse naveta spre Westchester). 

Unde naiba era ascensorul? 

William Sloane apăsă din nou butonul, deși acesta era deja 
luminat. Apoi râseră amândoi de gestul lui inutil. 

Ușa dinspre stradă, aflată în spatele lor, se deschise și intră 
un bărbat. La început, fu doar o umbră în lumina care pătrundea 
prin geamul soios al ușii. Preţ de o clipă, William se simţi 
neliniștit. 

E un loc sigur?... 

Poate că o liniștise puţin prea devreme. Peste câteva minute, 
el și Anna aveau să iasă cu o bijuterie pe degetul ei, care valora 
cât un avans pentru o casă. Privi în jur și se îngrijoră când văzu 
că nu existau camere de luat vederi. 

Dar bărbatul se apropie de ei și le zâmbi plăcut, dând din cap, 
apoi începu din nou să își citească mesajele de pe telefon. Era 
palid și purta o jachetă întunecată și o căciulă tricotată lungă, ca 
o șosetă, pe cap, iar în mâna cu telefonul avea o pereche de 
mănuși tricotate - toate accesoriile păreau necesare în ziua 
aceea de martie neobișnuit de rece. Avea cu el și o servietă 
diplomat. Probabil că lucra în clădire... Sau poate că și el venise 
să ridice un inel pentru logodnica /u/, tot de la Patel. Nu 
reprezenta o ameninţare la adresa lor. Totuși, William, la rândul 
lui un client al sălilor de sport și pasionat de Fitbit, era în formă 
maximă și ar fi putut dobori un ins de mărimea lui. Era o 
fantezie, se gândi el, pe care orice bărbat o avea din când în 
când. 

În sfârșit sosi și ascensorul, iar ușile se deschiseră scâncind. 
Bărbatul le făcu semn să intre primii. 

— Poftiţi, spuse el cu accent. 

William nu reuși să își dea seama de naționalitatea lui. 

— Mulţumim, îi răspunse Anna. 

Bărbatul încuviinţă din cap. 

La etajul al treilea ușa se deschise, iar bărbatul le făcu din 
nou semn cu palma să iasă primii. William încuviinţă la rândul 
lui, apoi el și Anna se îndreptară spre Patel Designs, care se afla 
la capătul holului lung și întunecos. 

Jatin Patel era un bărbat interesant, imigrant din Surat, din 
vestul Indiei, care era centrul de șlefuire a diamantelor din ţara 
aceea și, acum, din întreaga lume. Cu câteva săptămâni în 
urmă, când veniseră aici ca să plaseze comanda, Patel le 
povestise cum majoritatea diamantelor de calitatea 
nestematelor erau șlefuite acolo, în fabrici minuscule ca niște 
clădiri de apartamente, încinse și murdare, foarte prost 
ventilate, pe care oamenii le numeau camere ale căldărilor. 

Doar cele mai bune diamante mai erau tăiate în New York, în 
Antwerpen sau în Israel. Datorită îndemânării lui, se ridicase 
deasupra gloatei de tăietori, care număra câteva mii doar în 
Surat, și reușise să economisească suficienţi bani ca să vină în 
Statele Unite ale Americii și să deschidă un magazin. 

Vindea bijuterii și diamante cu amănuntul, de exemplu 
viitorilor soţi Sloane, dar era cunoscut îndeosebi pentru că tăia 
diamante exclusiviste din pietre brute. 

La prima lor vizită, William fusese fascinat să afle despre 
comerţul cu diamante și despre faptul că, din când în când, 
Patel devenea reticent și deturna subiectul de la întrebările 
nevinovate pe care i le adresa William. Presupunea că lumea 
diamantelor era un loc umbros și secretos din multe puncte de 
vedere. De exemplu, diamantele însângerate, cele extrase în 
Africa de șefi ai grupărilor armate și de teroriști, care foloseau 
profiturile pentru a-și finanța delictele îngrozitoare. (Diamantul 
de tip prințesă pe care îl cumpăra William venea însoţit de 
garanţia că fusese extras într-o manieră etică. William însă nu 
putea să nu se întrebe cât de adevărat era acest lucru. La urma 
urmei, oare acel broccoli pe care îl gătise cu o seară în urmă la 
abur era într-adevăr organic, așa cum promitea plăcuţa de la 
magazin?) 

Era conștient că bărbatul care îi însoţise în ascensor se oprise 
la o ușă dinaintea celei a magazinului lui Patel și suna acum la 
interfon. 

Deci totul era în regulă. 

William se mustră în sinea lui pentru că fusese îngrijorat și 
apăsă butonul pentru firma Patel Designs. Prin difuzor se auzi o 
voce: 

— Da? Cine e? Domnul Sloane? 

— Da, noi suntem. 

Se auzi un clinchet al ușii și intrară. 

Exact în clipa aceea, lui William Sloane îi veni în minte un 
gând. Așa cum se întâmpla în numeroase clădiri vechi, toate 
ușile firmelor de pe palier aveau module de supralumină 
montate deasupra, adică panouri de sticlă orizontale. În cazul de 
faţă, acestea erau acoperite cu bare groase, din motive de 
securitate. Cel situat deasupra ușii lui Patel strălucea, semn că 
era luminat dinspre interior. Dar modulul de alături, cel la care 
se oprise bărbatul din ascensor, era întunecat. 

Firma aceea era închisă. 

Nu! 

În urma lor se auziră pași rapizi și, icnind, William se răsuci și 
îl văzu pe bărbat, acum cu faţa acoperită de o mască de schi, 
îndreptându-se în fugă spre ei. Îi îmbrânci în încăperea mică, 
unde Patel se afla în spatele unei tejghele. Intrusul se mișcă atât 
de rapid, încât o trânti pe Anna la pământ. Femeia ţipă. William 
se răsuci, dar încremeni când îl văzu pe bărbat îndreptând 
pistolul spre el... Un pistol negru. 

— Hristoase, nu! Te rog! 

În pofida vârstei și a burduhanului lui, Jatin Patel se ridică 
rapid și încercă să ajungă la ceea ce era probabil un buton de 
alarmă. Însă nu reuși să se apropie câtuși de puţin de el. 
Individul se năpusti spre el, se aplecă peste tejghea și îl izbi cu 
pistolul în faţă. Se auzi un răpăit îngrozitor și William auzi osul 
frângându-se în urma impactului. 

Negustorul de diamante ţipă. Patel, care de felul lui era mai 
nisipiu la față, deveni și mai pământiu. 

— Uite ce e, zise William, îţi pot da bani. Poţi lua inelul nostru. 

— la-l! zise Anna. Apoi se întoarse spre Patel: Daţi-i inelul! 
Daţi-i orice vrea! 

Bărbatul își trase în spate mâna înmănușată și, ţinând în 
continuare strâns pistolul, îl izbi din nou pe Patel în faţă - și apoi 
încă o dată. Patel ţipă și îl imploră să se oprească, apoi se 
prăbuși neajutorat, bolborosind: 

— Îți pot face rost de bani! Mulţi bani! Orice vrei! Te rog, 
oprește-te! 

— Lasă-l în pace! strigă Anna. 

— Liniște! 

Bărbatul privi prin încăpere și se uită rapid spre tavan. O 
cameră de supraveghere era îndreptată spre ei. Apoi cercetă 
tejgheaua, biroul din spatele ei și câteva încăperi întunecate din 
spate. 

Ținând o mână îndreptată spre bărbatul înarmat, cu palma în 
afară, ca să-l asigure că nu era o amenințare pentru el, William 
se apropie de Anna. O cuprinse cu brațul pe după talie și o ajută 
să se ridice, simţind-o cum tremură. 

Hoţul smulse un cablu electric de pe perete, apoi scoase un 
cutter din buzunar și îi împinse lama în afară cu degetul mare. 

Lăsă pistolul din mână și tăie cablul în două bucăţi lungi. Îi 
înmână una Annei. 

— Leagă-i mâinile, zise el, dând din cap spre William. 

Din nou accentul acela. Să fi fost oare european? 

Scandinav? 

— Fă-o, îi spuse William cu blândeţe. E în regulă, adăugă el în 
șoaptă. Ar fi putut să ne împuște. Nu vrea să o facă. Leagă-mi 
mâinile! 

— Strâns. 

— Da, așa va face. 

Anna îl legă, cu mâini tremurânde. 

— Întinde-te! 

William se lăsă ușor în jos, pe podea. 

Bineînţeles că hoţul trebuia să scape mai întâi de principala 
ameninţare, adică de el. Apoi, aruncând o privire înspre Patel, 
hoțul îi legă Annei mâinile și o îmbrânci pe podea, lângă William, 
spate în spate cu el. 

Un gând înfiorător, rece ca un pârâu iarna, îl străbătu pe 
William. Își dădu seama că intrusul își trăsese masca pe faţă 
înainte să intre în magazin, ca să își ascundă chipul de camerele 
de supraveghere. 

Dar nu o purtase înainte de asta. Pentru că avusese nevoie de 
clienți care să-l ajute să intre în firma lui Patel. Probabil că 
așteptase un cuplu pe care să-l urmărească spre o firmă care să 
pară numai bună de jefuit. 

Camera de supraveghere din magazinul lui Patel nu avea să îi 
înregistreze trăsăturile. 

Dar el și Anna l-ar fi putut descrie. 

lar asta însemna un singur lucru: hoțul îi legase ca să nu 
riposteze când avea să-i ucidă. 

Bărbatul se apropie de ei, stând acum deasupra lor, și privi în 
jos. 

— Uite ce e, te rog... 

William se rugă în gând: „Dacă e să ne ucidă, atunci să ne 
împuște. Măcar va fi rapid, fără durere”. Își lăsă capul mult pe 
spate și reuși să arunce o privire în jur. Și văzu că bărbatul își 
abandonase pistolul pe tejghea. 

Ucigaşul se ghemui deasupra lor, ţinând strâns cuțitul în 
mână. 

William încă era cu spatele la Anna și, suspinând, își întinse 
cât putu de tare mâna, găsind-o pe a ei. Se întrebă dacă nu 
cumva era mâna ei stângă și dacă degetul pe care îl mângâia 
acum era cel pe care aproape că îi pusese diamantul de 1, 5 
carate, cu tăietură tip prinţesă, cu mici imperfecţiuni și aproape 
incolor. 


CAPITOLUL 2 


Așa se derula viața lui. Ziua aceea era cât se poate de tipică. 
Se trezise la ora șase deși era sâmbătă - absolut de necrezut? 
Işi ajutase mama să golească toate rafturile din cămară și din 
bucătărie, ca să le curețe și să schimbe folia de pe rafturi. Apoi 
spălase mașina... într-o zi umedă și mohorâtă! Işi îmbrăţișase 
mama și tatăl, apoi luase trenul din Queens până în Brooklyn, ca 
să îndeplinească o sarcină pentru domnul Patel. 

Apoi luase un alt tren spre Manhattan, ca să se apuce de 
șlefuit nestematele care îl așteptau. Acum se afla în trenul care 
se îndrepta legănat spre nord. 

Sâmbăta. Când toată lumea servea câte o gustare sau ieșea 
la teatru sau la film... sau la muzeu. 

Sau într-o galerie de artă. 

Ce situaţie nedreaptă! 

O, dar să uităm de divertisment! Vimal Lahori s-ar fi simţit 
foarte bine, ba chiar ar fi preferat să se afle în pivnita umedă a 
casei familiei lui din Queens. 

Doar că nu era o opțiune pentru el. 

Işi strânse mai tare pe el jacheta de lână de un ggri-închis, 
legănându-se în ritmul blând al căii ferate subterane. Tânărul de 
douăzeci și doi de ani era slab și nu foarte înalt. Ajunsese la 
înălțimea de un metru și șaizeci și opt de centimetri în școala 
elementară și își întrecuse colegii băieţi timp de vreo doi ani, 
până când îl ajunseseră din urmă sau chiar îl eclipsaseră în cele 
din urmă. Totuși, datorită tendinței etnice a liceului pe care îl 
frecventase, în care fuseseră mai multe nume de persoane 
latine și est- sau sud-asiatice decât de persoane de culoare sau 
anglo-americane, nu fusese chiar atât de mărunţel ca alţii. Asta 
nu însemna că nu-i dăduse sângele de câteva ori, deși motivul 

pentru cea mai severă bătaie încasată fusese faptul că familia 
lui imigrase din Cașmir, regiunea revendicată de rivalii 
învecinaţi, India și Pakistan. Vimal era, credea el, singurul băiat 
care fusese bătut pentru o dispută de frontieră (în mod ironic, 
de doi elevi deșiraţi din clasa a douăsprezecea, ale căror religii - 
unul era musulman și celălalt, hindus - ar fi trebuit să îi facă pe 
ei să fie inamici de moarte). 

Rănile însă fuseseră minore și conflictul fusese uitat repede, 
în mare parte pentru că Vimal nu era câtuși de puţin un locuitor 
al Cașmirului (nici măcar nu știa sigur unde se aflau granițele 
patriei lui ancestrale). Mai important însă fusese faptul că se 
putea mișca pe terenul de fotbal ca o albină ce zbârnâie din 
floare în floare; iar controlul mingii e oricând mai tare decât 
geopolitica. 

Trenul se apropie de staţia de pe strada 42. Roţile scoaseră 
un sunet strident și mirosul afumat de sare pătrunse în vagon. 
Vimal desfăcu și privi în punga de hârtie pe care o ţinea în 
mână. Conţinea șase pietre. Scoase una dintre ele, o bucată 
cam cât pumnul lui. Era colorată în nuanţe de gri și verde-închis, 
striată cu cristale. Unul dintre capete era plat și crăpat, iar 
celălalt, rotunjit. Orice piatră de pe pământ, mare sau mică, 
putea fi transformată în altceva și, cu puţină gândire și răbdare, 
artistul putea vedea ce ar fi trebuit să devină. Dar în cazul 
acesteia era evident. Vimal văzu numaidecât o pasăre, cu aripile 
lipite de corp și cu capul aplecat, ca să alunge frigul. Ar fi putut 
tăia o variantă brută a creaturii într-o singură zi. 

Doar că nu în ziua aceea. 

Atunci trebuia să muncească. Domnul Patel era un om foarte 
talentat. Un geniu, ar fi spus mulţi, iar Vimal știa că așa era. Și, 
probabil din pricina genialităţii lui, domnul Patel știa și să 
distribuie sarcini. Vimal avea de finalizat lucrarea pentru 
Abington. Patru bucăţi de piatră, de circa trei carate fiecare. Știa 
cu siguranţă că avea să îi ia cam opt ore, iar bătrânul, care avea 
cincizeci și cinci de ani, avea să petreacă mai multe momente 
chinuitoare examinându-i eforturile sub lupă. Apoi avea să-l 
pună să facă modificări. Și tot așa. 

La nesfârșit... 

Ușile metroului se deschiseră, iar Vimal vâri Pasăre solitară, 
ianuarie - numele pe care i-l dăduse sculpturii ce nu avea să 
devină vreodată realitate - înapoi în punga de hârtie. Cobori pe 


VP -11 


peron și urcă spre stradă. Măcar era sâmbătă și, întrucât multe 
dintre magazinele ortodoxe erau închise, Districtul Diamantelor 
avea să fie mai liniștit decât în zilele lucrătoare, mai ales cu 
vremea urâtă de martie de afară. Forfota din cartier îl scotea din 
minţi uneori. 

Din instinct, de cum coti pe strada 47, Vimal deveni precaut, 
așa cum se întâmpla cam cu toate sutele de angajaţi de aici, un 
loc în care numeroși proprietari erau reticenţi în a-și face 
reclamă prea abitir. Într-adevăr, multe dintre denumirile 
magazinelor și ale firmelor conţineau cuvinte precum „bijutieri”, 
„diamante” și „nestemate”, dar operaţiile exclusiviste și cei 
câţiva tăietori de diamante importanţi care mai rămăseseră în 
oraș aveau tendinţa de-a opta pentru denumiri precum 
„Descoperirile lui Elijah”, „Garanţie vestică” și „Specialități 
stilistice”. 

Diamante și nestemate în valoare de sute de milioane intrau 
și ieșeau din aceste magazine și ateliere de tăiere în fiecare zi 
din an. Şi orice spărgător sau jefuitor din lume cât de cât 
competent știa acest lucru. Și mai știa și că principalul mod de a 
transporta nestemate prețioase, și aur, și platină, și bijuterii 
finisate nu era prin intermediul camioanelor blindate (aveau loc 
prea multe transporturi zilnice pentru ca un camion întreg să 
renteze) sau al servietelor diplomat din aluminiu, prinse cu 
cătușe de încheietura mâinii (mult prea ușor de depistat și, după 
cum ar putea confirma orice doctor, deloc sigur, căci mâinile pot 
fi tăiate cu un ferăstrău pentru metale în mai puţin de șaizeci de 
secunde, ba chiar mai repede dacă se optează pentru varianta 
electrică). 

Nu, cea mai bună metodă de a transporta obiecte valoroase 
era exact așa cum proceda Vimal acum. Să te îmbraci modest - 
cu blugi, adidași, un hanorac cu inscripţia Rămâi ciudat și dă-i 
“nainte și o jachetă de lână - și să cari în mână o pungă de 
hârtie pătată. Așa că, la insistența tatălui său, la rândul lui fost 
tăietor, Vimal se uita mereu la cei din jur care ar fi putut privi 
într-un fel aparte punga din mâna lui sau care poate că s-ar fi 
apropiat de el fără să privească, într-o manieră mult prea făţișă. 

Totuși, nu era prea îngrijorat. Chiar și în zilele mai puţin 
aglomerate precum cea de astăzi, erau prezenţi paznici, aparent 
înarmaţi doar cu acele revolvere sau pistoale automate mici 
prinse la beteliile lor asudate. Il salută chiar atunci din cap pe 

unul dintre ei, care se afla în fața unui magazin de bijuterii: o 
femeie afro-americană cu părul scurt, creţ și mov, cu o textură 
de care Vimal se minuna mereu. Habar n-avea cum de-i reușise 
așa ceva. Întrucât se trăgea dintr-un mediu etnic care oferea în 
mare aceeași variantă de păr pentru toată lumea (negru, des și 
ondulat sau drept), era foarte impresionat de frizura ei. Se 
întrebă cum ar fi putut oare să o redea în piatră. 

— Bună, Es, îi strigă el, salutând-o din cap. 

— Vimal. E sâmbătă. Șefu' nu-ţi dă liber? Ce aiurea! 

Vimal ridică din umeri și zâmbi trist. 

Femeia aruncă o privire spre pungă, care, din câte știa ea, 
putea conţine și jumătate de duzină de pietre marca Harry 
Winston, în valoare de zece milioane. 

Era tentat să-i spună că punga conţinea doar unt de arahide și 
jeleu. Probabil că femeia ar fi râs. Dar ideea de-a face o glumă 
pe strada 47 i se părea bizară. Nu exista prea mult umor în 
Districtul Diamantelor, iar asta avea de-a face cu valoarea și 
probabil cu calitatea narcotică a diamantelor, care le 
transformau într-o afacere foarte serioasă. 

Vimal intră în clădirea domnului Patel. Nu aștepta niciodată 
venirea ascensorului insuportabil, un artefact fantastic desprins 
parcă din Harry Potter, după cum îi spusese el Adeelei, iar ea 
răsese auzind replica lui, ci o luă pe scări. Corpul lui slab nu fu 
afectat de gravitație, căci picioarele îi erau puternice, iar 
plămânii plini de vitalitate de pe terenul de fotbal. 

Când intră pe coridor, observă că patru dintre cele opt lumini 
de deasupra lui erau încă întunecate. Se întrebă, după cum 
făcea deseori, de ce domnul Patel, care cu siguranţă avea o 
căruţă de bani, nu își căuta un birou ostentativ altundeva. Poate 
că era o treabă sentimentală. Își avea magazinul aici de treizeci 
de ani, de când fuseseră tăietori pe tot palierul. Acum se 
număra printre puţinii fabricanți care mai rămăseseră în clădire. 
Era răcoare în zilele acelea, cald și prăfuit din iunie până în 
septembrie. Mirosea a umed. Domnul Patel nu avea o sală de 
expoziţie ca atare, iar „fabrica” era de fapt doar un atelier, cea 
mai mică dintre cele trei încăperi. Ținând cont de numărul mic 
de lucrări pe care le executa și de calitatea înaltă a muncii lui, 
avea nevoie doar de un loc suficient de mare pentru două 
discuri de șlefuit diamante și două mașini de tăiat. S-ar fi putut 
muta oriunde altundeva. 

Dar domnul Patel nu îi împărtășise niciodată lui Vimal motivul 
pentru care rămânea aici, pentru că nu îi împărtășea niciodată 
nimic în afară de cum să ţină un băț-suport, cum să monteze 
pietrele pentru fasonare și câtă pulbere de diamant să amestece 
cu ulei de măsline pentru a le da pietrelor mai multă strălucire. 

Pe la jumătatea drumului spre birou, Vimal se opri. Oare a ce 
mirosea? Parcă a vopsea proaspătă. Era clar că zidurile de pe 
palier aveau nevoie de un strat proaspăt de vopsea, de ani de 
zile chiar, dar nu vedea niciun semn cum că ar fi trecut pe acolo 
muncitori care să împrospăteze locul. 

Chiar și în timpul săptămânii era destul de greu să-i convingi 
pe cei de la întreţinere să facă efectiv ceva. Oare chiar se găsise 
cineva care să vină într-o seară de vineri sau într-o zi de 
sâmbătă pentru a zugrăvi? 

Continuă să se îndrepte spre ușă. Birourile de aici aveau 
panouri de sticlă orizontale montate deasupra ușilor, deși erau 
acoperite cu bare, desigur, și văzu umbre în magazinul 
domnului Patel, semn că era cineva înăuntru. Poate că erau 
cumpărătorii, perechea care apelase la el pentru un inel de 
logodnă special. William Sloane și Anne Markam. Își aminti 
numele lor pentru că i se păruseră foarte cumsecade, ba chiar i 
se prezentaseră și lui, un simplu angajat, la ultima lor vizită, pe 
când plecase din magazin. Cumsecade, dar naivi: dacă ar fi 
investit banii cheltuiţi pe diamantul lor de 1,5 carate, ar fi putut 
folosi suma aceea și câștigurile aferente ca să plătească taxele 
de facultate pentru primul lor copil. Seduși de cabala 
marketingului de diamante, așa și-i amintea. 

Dacă Vimal și Adeela aveau să se căsătorească vreodată, 
conversaţie pe care încă nu o purtaseră - nici pe de parte, de 
fapt, dar dacă aveau să o facă -, avea să-i cumpere un scaun- 
balansoar sculptat de mână ca dar de logodnă. Ba chiar avea 
să-i sculpteze el ceva. lar dacă fata își dorea un inel, avea să îi 
facă unul din lapislazuli, cu un cap de vulpe pe el, pentru că 
vulpea era, din cine știe ce motiv, animalul ei preferat. Vimal 
tastă codul de securitate și intră în magazin, dar se opri din 
mers și icni. 

Trei lucruri îi captară numaidecât atenţia. În primul rând, 
cadavrul unui bărbat și cel al unei femei, William și Anna, într-o 
poziție torsionată și sinistră, de parcă ar fi murit în chinuri 
groaznice. 

Al doilea fu o baltă de sânge care se extindea spre exterior. 

Al treilea fu domnul Patel, mai exact picioarele lui. Vimal nu îi 
putea vedea restul corpului, ci doar pantofii uzaţi, cu vârfurile în 
sus. Nemișcați. 

Din partea stângă a camerei din faţă, dinspre atelier, își făcu 
apariţia o siluetă. Faţa îi era ascunsă de o mască de schi, dar își 
dădu seama din limbajul lui corporal că îl luase prin surprindere. 

Nici Vimal, nici bărbatul nu se mișcară. 

Apoi intrusul puse jos servieta pe care o ţinea în mână, scoase 
un pistol din buzunar și ţinti. Vimal se răsuci instinctiv, de parcă 
ar fi putut evita glontul, și ridică mâinile, ca și cum l-ar fi putut 
opri. 

O explozie de lumină răbufni din gura pistolului și răgetul lui îl 
asurzi. Simţi un junghi de durere arzător în burtă și în lateral. 

Se împletici în spate pe coridorul întunecat și prăfuit, iar 
mintea i se umplu de un gând frenetic: ce loc trist și banal în 
care să mori. 


CAPITOLUL 3 


Nu se întorsese în oraș în timp util. Spre dezamăgirea lui. 

Lincoln Rhyme își trecu scaunul cu rotile Merits Vision, gri, cu 
apărători roșii, prin ușa din faţă a casei lui din Central Park 
West. Cineva îi spusese cândva că locul îi amintea de Sherlock 
Holmes... Din două puncte de vedere: în primul rând, gresia 
maronie s-ar fi potrivit de minune în Anglia victoriană (chiar data 
de pe atunci) și, în al doilea rând, salonul din față era plin cu 
atâtea instrumente şi echipamente de investigație 
criminalistică, încât l-ar fi uimit chiar și pe detectivul britanic. 

Rhyme se opri la intrare și îl așteptă pe Thom, îngrijitorul lui 
musculos, care parcase Mercedesul Sprinter pentru persoane cu 
dizabilităţi în fundătura din spatele casei. Rhyme simţi briza rece 
pe obraz, așa că întoarse scaunul și lovi ușa, închizând-o parțial. 
Vântul o deschise la loc. Tetraplegic, respectiv paralizat de la 
gât în jos, se pricepea destul de bine la accesoriile de înaltă 
tehnologie disponibile celor limitați fizic: tastaturile tactile, 
sistemele de recunoaștere retinală și vocală, protezele și altele 
asemenea. lar datorită chirurgiei și implanturilor, dobândise într- 

o oarecare măsură controlul asupra braţului drept. Dar 
numeroase sarcini mecanice de modă veche, de la închisul 
ușilor până la - dacă ar fi să dăm un exemplu aleatoriu - 
deschiderea sticlelor de scotch dintr-un singur tip de malț, îi 
erau literalmente imposibile. 

Thom sosi o clipă mai târziu și închise ușa. Dădu jos jacheta 
lui Rhyme, care refuza să „poarte” o pătură ca să se 
încălzească, și se duse în bucătărie. 

— Prânzul? 

— Nu. 

Îngrijitorul îi strigă: 

— M-am exprimat greșit. Voiam să întreb ce ai vrea să 
mănânci. 

— Nimic. 

— Nu e răspunsul corect. 

— Nu mi-e foame, bombăni Rhyme. 

Apucă neîndemânatic telecomanda televizorului și dădu pe 
știri. 

Thom îi strigă: 

— Trebuie să mănânci. Supă. E o zi rece. Supă. 

Rhyme făcu o grimasă. Da, starea lui era gravă și anumite 
lucruri - cum ar fi fost presiunea exercitată asupra pielii sau 
faptul că nu se ușura când trebuia - ar fi putut avea consecințe 
periculoase. Dar foamea nu era un potenţial factor de risc. 

Îngrijitorul lui era ca o afurisită de cloșcă. 

Câteva momente mai târziu, Rhyme simţi un miros aromatic. 
Ce-i drept, Thom gătea supe destul de gustoase. 

Se concentră la televizor, la care se uita rareori. De obicei, 
pentru a urmări un anumit reportaj, așa cum voia să facă și 
acum: o poveste care avea legătură cu dezamăgirea stârnită de 
călătoria lui în Washington, DC, locul din care tocmai se 
întorseseră el și Amelia Sachs. 

Postul care apăru pe ecran nu era unul cu știri non-stop, ci 
unul cu documentare. În prezent era difuzată o emisiune de 
criminalistică bazată pe fapte reale, deși dramatizate. 
Răufăcătorul privea dușmâănos și detectivii păreau căzuţi pe 
gânduri. Muzica se auzea tot mai puternic. Ofițerul criminalist 
purta un ceas de mână peste mănușă la locul faptei. 

Sfinte Hristoase! 

— Te uitai la porcăria asta? îi strigă el lui Thom. 

Dar nu primi niciun răspuns. 

Apăsă furios pe butoane și găsi un canal de știri. Doar că în 
momentul respectiv nu erau difuzate emisiuni de știri, ci doar 
reclame pentru medicamente eliberate cu prescripţie medicală. 
Habar n-avea ce făceau medicamentele alea în afară de a-i 
transforma pe actori din bunici bătrâni și morocănoși în bunici 
fericiţi și aparent mai puţin bătrâni, care în scena din final se 
jucau veseli cu micuţii, vindecaţi de boala care îi împiedicase 
până atunci să se joace cu cei mici. 

Apoi apăru un crainic și, după câteva știri locale de natură 
politică, fu difuzat un reportaj scurt pe tema care îl interesa: era 
o relatare a unui proces ce se desfășura în prezent în Districtul 
de Est al New York-ului. Un baron al drogurilor mexican, Eduardo 
Capilla, cunoscut mai bine drept El Halcón, făcuse greșeala de a 
veni în Statele Unite ca să se vadă cu o persoană din cadrul 
crimei organizate din zona metropolitană și să înfiinţeze o reţea 
de narcotice și de spălare de bani, pe lângă un pic de prostituție 
cu minori și trafic de persoane. 

Mexicanul era destul de isteţ. Deși era multimiliardar, zburase 
spre Canada cu mai multe companii aeriene comerciale, la clasa 
economică, intrând în ţară legal. Luase un avion privat spre o 
pistă apropiată de graniță. De acolo zburase cu elicopterul, 
ilegal, spre un aeroport părăsit din Long Island, rămânând, la 
propriu, sub radar. Aeroportul se afla la câţiva kilometri de un 
complex de depozite pe care avea de gând să-l cumpere și, 
conform speculațiilor, să-l transforme în sediul operaţiunii lui din 
SUA. 

Insă poliţia și FBl-ul aflaseră despre prezenţa lui în ţară, așa 
că fusese interceptat acolo de agenţi și de ofiţeri. Urmase un 
schimb de focuri, care dusese la moartea proprietarului 
depozitului și a gărzii lui de corp. Un ofiţer de poliţie și un agent 
FBI fuseseră de asemenea grav răniţi. 

El Halcón fusese arestat, dar, spre consternarea procurorilor, 
partenerul lui american, împreună cu care sperase să 
construiască un imperiu al drogurilor, nu fusese prezent, iar 
identitatea lui nu fusese descoperită. Proprietarul depozitului, 
cel ucis în schimbul de focuri, fusese o figură importantă, dar 
lipsită de autoritate. Deși se făcuseră o mulţime de săpături, 
adevărata persoană de contact din SUA nu fusese încă 
descoperită. 

Lincoln Rhyme își dorise nespus de tare să lucreze la acest 
caz. Sperase să analizeze dovezile și să ofere o mărturie la 
proces în calitate de expert criminalist. Dar se angajase în 
prealabil să se întâlnească în Washington, DC, cu vreo șase 
înalţi funcţionari, așa că el și Sachs își petrecuseră săptămâna 
acolo. ` 

Da, chiar era dezamăgit. Işi dorise cu adevărat să ajute la 
închiderea lui El Halcón. Dar aveau să mai fie și alte cazuri. 

Întâmplător, exact pe când se gândea la aceasta, telefonul îi 
bâzâi, afișând numele unui apelant care îi sugera că se putea 
alege cu un astfel de caz. 

— Lon, zise Rhyme. 

— Linc. Te-ai întors? 

— M-am întors. Ai vreun caz problematic pentru mine? 
Interesant? Solicitant? 

Lon Sellitto, detectiv de gradul |, fusese partenerul lui Rhyme 
cu ani în urmă, pe când Rhyme lucrase la NYPD, dar acum 
socializau doar rareori și nu se sunau niciodată doar ca să 
pălăvrăgească. De obicei, Sellitto îl suna când avea nevoie de 
ajutor cu vreun caz. 

— Nu știu dacă e așa cum zici tu. Dar am o întrebare. 

Detectivul părea să gâfâie. Poate că era într-o misiune 
urgentă - sau poate că se întorcea de la magazin și căra o cutie 
cu produse de patiserie. 

— Și? 

— Ce știi despre diamante? 

— Diamante... răspunse el. Să mă gândesc. Știu că sunt 
forme alotrope. 

— Ce sunt? 

— Forme alotrope. Mă refer la elementele chimice care există 
sub mai multe forme. Carbonul este un exemplu perfect. O 
vedetă în lumea elementelor, cum cred că știi chiar și tu. 

— Chiar și eu, mormăi Sellitto. 

— Carbonul poate fi grafenă, fulerenă, grafit sau diamant. 
Depinde de cum sunt legaţi atomii. Grafitul are o structură 
hexagonală, diamantele au o structură tetraedrică. Pare un 
lucru neînsemnat, dar face diferenţa între un creion și Bijuteriile 
Coroanei. 

— Linc, îmi pare rău că am întrebat. Ar fi trebuit să încerc 
altfel: ai avut vreodată un caz în Districtul Diamantelor? 

Rhyme se gândi la anii în care fusese detectiv, la vremea în 
care fusese căpitan și condusese operaţiunile criminalistice din 
cadrul NYPD-ului și, ulterior, la perioada în care activase în 
calitate de consultant. Unele cazuri avuseseră de-a face cu zona 
din jurul străzii 47, aflată în centrul orașului. Dar niciunul dintre 
ele nu implicase magazine sau comercianţi de diamante. Îi 
spuse toate acestea lui Sellitto. 

— Ne-ar prinde bine un pic de ajutor. Un jaf care a ieșit prost, 
din câte se pare. Omoruri multiple. După o pauză, adăugă: Şi 
alte grozăvii. 

Nu era un termen prea des folosit în lumea celor care 
soluționau crime, se gândi Rhyme. Ce straniu! 

— Te interesează? 

Intrucât cazul El Halcón îi scăpase printre degete, răspunsul 
era da. 

— Cât de repede poţi să ajungi aici? îl întrebă Rhyme. 

— Lasă-mă să intru! 

— Poftim? 

Rhyme auzi o bătaie dinspre holul din faţă. La telefon, Sellitto 
îi spuse: 

— Am ajuns. Sunt afară. Aveam de gând să te conving să 
accepţi cazul, indiferent că voiai sau nu. Haide, deschide naibii 
ușa! Zici că-i ianuarie afară. 

e 

— Supă? întrebă Thom în timp ce lua paltonul gri și ponosit al 
lui Lon Sellitto, agățându-l în cuier. 

— Nu. Stai așa, de care? 

Sellitto, observă Rhyme, își ridică fața, de parcă ar fi căutat 
să-și poziţioneze nasul într-un unghi mai bun, ca să simtă aroma 
ce plutea dinspre bucătărie. 

— Supă-cremă de roșii cu creveţi. Și Lincoln va mânca. 

— Banu. 


— Hm... 

Îndesat și șifonat - al doilea adjectiv referindu-se la haine, 
nicidecum la om -, Lon Sellitto avusese mereu probleme cu 
greutatea. Cel puţin de când îl știa Rhyme. Un atac cu otravă 
comis recent de un suspect pe care îl urmăreau el și Rhyme 
aproape că îl ucisese și îl făcuse să slăbească zeci de kilograme. 
Lon Sellitto slab ca un schelet era o priveliște alarmantă, așa că 

se străduia să revină la silueta lui solidă. Rhyme fu încântat 
când îl auzi spunând: 

— În regulă. 

Era încântat și pentru că Thom nu avea să-l mai preseze atât 
de tare pe el. Nu îi era deloc foame. 

— Unde-i Amelia? întrebă Sellitto. 

— Nu e aici. 

Amelia Sachs era în Brooklyn, unde avea un apartament 
aproape de mama ei. Rose își revenea după o operaţie la inimă, 
iar Sachs o verifica frecvent. 

— Încă nu? 

— Ce vrei să spui? întrebă Rhyme. 

— E pe drum. Ar trebui să ajungă curând. 

— Aici? Ai sunat-o și pe ea? 

— Da. Miroase bine. Gătește des supă? 

Rhyme îi răspunse: 

— Deci ai hotărât că vom lucra la caz. 

— Oarecum. Eu și Rachel folosim supe la conservă: Progresso, 
Campbell's. 

— Lon? 

— Da, așa am hotărât. 

Thom sosi cu supa. Două boluri. Pe al lui Rhyme îl așeză pe 
tăvița atașată la scaunul lui, iar pe a lui Sellitto, pe o masă. 
Rhyme aruncă o privire spre supa lui. Chiar că mirosea bine. 
Poate că totuși fi era foame. Thom avea dreptate de obicei în 
astfel de chestiuni, deși Rhyme o recunoștea rareori. Îngrijitorul 
se oferi să-l hrănească, dar Rhyme refuză din cap și încercă să-și 
folosească mâna și braţul drept. Era dificil să mănânce supă 
când braţul îi tremura, dar reuși să o facă fără să verse. Se 
bucura că nu-i plăcea deloc sushi-ul: bețișoarele nu ar fi fost o 
opţiune fiabilă pentru cineva ca Lincoln Rhyme. 

Spre surprinderea lui Rhyme, mai sosi o persoană aparent 
chemată de Lon Sellitto pentru cazul din Districtul Diamantelor: 
Ron Pulaski. Rhyme îl considera un recrut - și așa îl și striga -, 
deși trecuse de ani întregi de stadiul cu pricina. Ofiţerul blond 
îmbrăcat în uniformă practic făcea parte din Divizia de Patrulare, 
deși abilităţile lui de a analiza locul faptei îl aduseseră în vizorul 
lui Rhyme, iar criminalistul insistase ca Sellitto să îl repartizeze 
la Divizia de Cazuri Majore, unde lucrau Sellitto și Sachs. 

— Lincoln. Lon. 

Rosti al doilea nume ușor mai încet. La urma urmei, recrutul 
avea un grad inferior, fiind mai tânăr și mai puţin vociferant 
decât Sellitto. 

De asemenea, suferea din pricina unei răni la cap cu care se 
alesese încă de când el, Rhyme și Sachs lucraseră împreună la 
un caz pentru prima dată. Din cauza ei stătuse pe tușă o vreme, 
iar când luase hotărârea dificilă de-a reveni în cadrul poliţiei, îl 
năpăstuise cu nesiguranța și șovăiala care însoțesc deseori o 
traumă cerebrală. 

Când îl abordase pe Rhyme și îi spusese că se gândea să 
renunţe pentru că simţea că nu era suficient de bun ca să fie 
poliţist, criminalistul se răstise la el: 

— E totul în capul tău. 

Tânărul ofițer se holbase la Rhyme, care rămăsese serios cât 
putuse de mult. Apoi râseseră împreună. 

— Ron, toată lumea are răni la cap, într-un fel sau altul. Acum, 
am un loc al faptei pe care trebuie să-l procesezi. |ţi iei trusa 
pentru investigaţii criminalistice și te duci să-l cercetezi. 

Bineînţeles că așa făcuse. 

Pulaski își dădu jos trenciul. Pe dedesubt purta uniforma de 
poliţist de un albastru-închis, cu mâneci. 

Thom îi oferi și lui mâncare, iar Rhyme mai că-i spuse: 
„Ajunge! Nu suntem cantină”. O împunsătură isteață, se gândi 
el, dar Pulaski refuză oricum. 

O clipă mai târziu, părâitul zgomotos al unei tobe de 
eșapament puternice răsună prin fereastra închisă. Sosise 
Amelia Sachs. O auzi ambalând motorul de câteva ori, după care 
acesta amuţi. Intră în casă, își atârnă geaca scurtă din piele într- 
un cuier și își aranjă cureaua din jurul blugilor, mutând tocul de 
plastic pentru pistolul Glock la spate, pentru mai mult confort. 
Era îmbrăcată cu un pulover pe gât albastru-verzui, iar pe 
dedesubt, după cum văzuse Rhyme în dimineaţa aceea, când se 
îmbrăcase, purta o bluză neagră de mătase. Ascultaseră 
prognoza meteo la radio: în ziua aceea avea să fie neobișnuit de 
rece pentru mijlocul lunii martie, la fel ca și cu o săptămână în 
urmă. În Washington, DC, văzuseră mii de flori de cireș murind. 

Sachs îi salută din cap pe cei prezenţi. Sellitto îi făcu un semn 
cu mâna, în timp ce termina de mâncat supa, cât se poate de 
zgomotos. 

Acum, când cea mai mare parte a echipei era de faţă, fiind 
chiar și hrăniţi cu toţii, se gândi Rhyme amuzat și cinic, Sellitto îi 
informă despre ce era vorba. 

— S-a întâmplat cu vreo oră în urmă. Jaf și omoruri multiple. 
Partea de nord a zonei centrale. Al treilea etaj, la 58 West 47. 
Patel Designs, deținut de Jatin Patel, cincizeci și cinci de ani. E 
unul dintre decedați. Un tăietor de diamante, care confecţiona și 
vindea bijuterii. Era destul de cunoscut, din câte am auzit. Nu 
sunt genul care cumpără bijuterii, așa că, cine știe? Divizia de 
Cazuri Majore trebuie să se ocupe de el, iar ei m-au ales pe 
mine. Și eu vă aleg pe voi. 

Divizia de Cazuri Majore, condusă de un inspector adjunct de 
la Biroul de Detectivi din One Police Plaza, nu se ocupa de obicei 
de omoruri sau jafuri din locuri în care se vindea cu de- 
amănuntul. 

Observând schimbul de priviri dintre Rhyme și Sachs, don 
Sellitto le explică de ce cazul acesta era o excepţie. 

— Prietenii noștri de la primărie ne-au dat de înțeles că nu 
avem nevoie deloc de un jaf violent în Districtul Diamantelor. 
Mai ales dacă insul are de gând să jefuiască și alte magazine. 
Oamenii nu vor mai face cumpărături. Asta va afecta turismul și 
economia. 

— Probabil că nici victimele nu sunt chiar în culmea fericirii, 
nu crezi, Lon? 

— Doar îţi zic ce mi s-a spus și mie, Linc. În regulă? 

— Continuă! 

— Acum, mai e o chestie - și nu trebuie să se afle despre 
asta. Criminalul l-a torturat pe Patel. Căpitanul din partea de 
nord a zonei centrale, care supraveghează investigația, crede că 
Patel n-ar fi vrut să-i spună unde se afla marfa bună... Să 
deschidă seiful sau mai știu eu ce. Așa că ucigașul s-a folosit de 
un cutter până când l-a făcut să vorbească. O priveliște destul 
de urâtă. 

Și alte grozăvii... 

— In regulă, spuse Rhyme. Să trecem la treabă! Sachs, locul 
faptei. II voi chema și pe Mel Cooper. Pulaski, tu rămâi pe loc! Te 
ținem pe tușă momentan. 

Sachs își luă jacheta din cuier și o îmbrăcă, apoi își mai prinse 
două magazii de rezervă la șoldul stâng. Se îndreptă spre ușă. 

Thom intră în salon și îi zâmbi lui Sachs. 

— O, Amelia! Nu te-am văzut când ai intrat. Ţi-e foame? 

— Da. Am sărit peste micul dejun și peste prânz. 

— Supă? E perfectă pentru o zi rece. 

Amelia îi zâmbi strâmb. Dacă avea de gând să-și gonească 
prin centrul Manhattanului autovehiculul Torino Cobra, cu motor 
de 405 cai-putere și o cutie de viteze manuală în patru trepte, 
orice băutură, cu atât mai mult supa fierbinte, avea să fie 
problematică. 

Își scoase cheile din buzunar. 

— Poate mai târziu. 


CAPITOLUL 4 


Locul faptei de la Patel Designs, de pe strada 47, îi ridică trei 
întrebări Ameliei Sachs. 

Unu la mână: din moment ce făptașul lăsase în urmă sute de 
diamante, rămase pur și simplu în seiful deschis, ce furase de 
fapt? Dacă furase ceva. 

Doi la mână: de ce îl torturase pe Patel? 

Trei la mână: cine efectuase apelul anonim prin care se 
raportase delictul, descriindu-l destul de detaliat pe făptaș? 
Întrebarea aceasta avea și o a doua parte: oare respectivul mai 
era în viață? Când sosise prima dată la magazinul de la al treilea 
etaj, simţise mirosul din aer și știuse numaidecât că cineva 
trăsese acolo cu arma. Bănuia că martorul întrerupsese jaful, 
fusese împușcat și o luase la fugă, oprindu-se la telefonul public, 
de unde sunase la urgente. 

Magazinul era mic, iar distanţa de la armă la victimă putea fi 
de cel mult trei sau patru metri. Greu de ratat o împușcătură 
letală de la o asemenea distanţă. Și nici nu se vedeau gloanţe 
rătăcite prin birou sau pe hol. Cu siguranţă îl nimerise pe 
martor. 

Îmbrăcată în salopeta albă și încălțată cu acoperitori albe 
pentru pantofi, speciale pentru investigarea locurilor în care 
fuseseră săvârșite infracţiuni, Sachs ocoli băltoaca mare de 
sânge, care aducea a lacul Michigan, și așeză numerele pentru 
fotografii, punând plăcuțele în dreptul dovezilor și al elementelor 
importante. După ce făcu fotografiile, cercetă locul faptei 

centimetru cu centimetru. Tiparul de tip grilă, singura abordare 
pe care o folosea, așa cum învățase de la Rhyme, presupunea 
să meargă dintr-un capăt spre celălalt al locului, apoi să se 
întoarcă, să se dea treizeci de centimetri într-o parte și să o ia 
înapoi spre capătul iniţial, ca atunci când tundem iarba. După 
care se întorcea perpendicular și cerceta din nou locul, „în 
răspăr” de această dată, cum o instruise Rhyme. 

Urmă și acum aceeași rutină: colectă urme de substante, 
prelevă urme de picior, căută amprente și luă mostre din 
locurile în care făptașul ar fi putut lăsa urme de ADN. Cu mâinile 
în șolduri, privi spre planul de amplasare al magazinului, care 
măsura, estimă ea, doar vreo optzeci de metri pătrați. Aruncă o 
privire spre ușa din faţă, blocată în poziţie deschisă cu un 
opritor de cauciuc, și observă un bărbat îmbrăcat într-o salopetă 
asemănătoare cu a ei. 

— Calculatorul e în birou. Să ne ţinem pumnii, îi zise ea. 

Tehnicianul responsabil pentru colectarea dovezilor era 
specializat în camere de supraveghere și dispozitive de stocare. 
Avea să extragă tot ce putea de pe harddiskul din biroul lui 
Patel; exista o singură cameră de supraveghere în spatele 
tejghelei, îndreptată spre ușa din faţă. Părea să funcţioneze; un 
ochi mic și roșu strălucea în derâdere și un cablu se întindea de 
la cameră până la computerul de birou, care se afla lângă o 
imprimantă mare și, ciudat, lângă un fax vechi. Camera nu era 
conectată la o staţie centrală, ci doar la calculator. 

În privinţa sistemului de securitate însă, Sachs era convinsă 
că nu avea să fie suficient să ţină pumnii strânși. Făptașul nu 
părea genul de om care să uite să șteargă înregistrările video. 
Așa cum știa orice poliţist însă, ștergerea conţinutului digital nu 
era niciodată permanentă. Puteau fi dezgropate o mulţime de 
date incriminatorii... dacă existaseră vreodată, în primul rând. 
Era un mare „dacă”. 

Sachs completă detaliile despre lanţul de custodie pe 
cartonașe separate ce aveau să fie atașate dovezilor în sine sau 
pungilor de hârtie sau de plastic în care fuseseră introduse 
acestea. 

Acum urma partea cea mai dificilă. 

Lăsase cadavrele la urmă. 

Pentru că, dacă nu era nevoie să fie procesate primele, se 
încerca amânarea acestei sarcini. 

Imaginea care-i captase numaidecât atenţia când intrase 
prima dată în încăpere - și care încă o afecta - fusese aceea a 
degetelor perechii de tineri care aveau gâturile tăiate. Mâinile le 
fuseseră legate la spate și, la un moment dat, se apropiaseră 
unul de celălalt, cel mai probabil chiar înainte de sfârșit, și își 
întrepătrunseseră degetele. Deși se zvârcoliseră de durere din 
pricina tăieturilor de cuţit, nu își dăduseră drumul la mâini. In 
agonia lor, găsiseră o oarecare mângâiere în strânsoarea lor. 
Sau cel puțin așa spera ea că se întâmplase. Sachs fusese 
poliţist pe stradă, apoi, ani întregi, detectiv în Divizia de Cazuri 
Majore. Inima i se îndârjise, așa cum și trebuia să se întâmple 
într-un astfel de domeniu. Dar astfel de detalii încă reușeau să-i 
stârnească imboldul de a plânge, chiar dacă nu îi dădeau 
lacrimile. Unii polițiști nu păţeau niciodată așa ceva. Ea, în 
schimb, se considera un ofițer mai bun tocmai din acest motiv. 

Și lui Jatin Patel, proprietarul magazinului, i se tăiase gâtul. În 
schimb, el fusese torturat. Medicul legist de serviciu, o femeie 
slabă de origine asiatico-americană, îi indicase tăieturile de pe 
mâini, ureche și față. Și rănile lăsate de pistol. Toate rănile 
surveniseră înainte de deces. 

Nici Patel și nici perechea de tineri nu păreau să fi fost jefuiţi 
personal, deși Patel nu avea niciun telefon asupra lui și nici în 
magazin nu era vreunul. Sau, cel puţin, făptașul lăsase în urmă 
prada obișnuită: portofelele, gențile, bijuteriile și banii peşin 
erau toate intacte. Sachs fotografie cele trei cadavre din toate 
unghiurile, căută fibre și alte urme de substanțe și prelevă 
mostre de păr pentru excluderea ulterioară. Luă resturi de sub 
unghii, deși, din câte se părea, niciuna dintre victime nu i se 
împotrivise criminalului. Le scană pielea cu surse de lumină 
alternativă, aproape de locul în care fuseseră legați cu firul de la 
lampă, dar nu găsi alte amprente. Nici nu se așteptase să 
găsească; la locul faptei erau atât de multe amprente de mănuși 
tricotate, unele în sânge, încât era aproape sigură că criminalul 
nu le-ar fi lăsat pe ale lui. 

— Mă scuzaţi, se auzi o voce din birou. 

Sachs se îndreptă spre intrare. 

Tehnicianul responsabil pentru colectarea datelor, al cărui 
abdomen punea la încercare fermoarul salopetei, îi spuse: 

— Nu e niciun harddisk. Vreau să spun că l-a luat cu el. Și nu 
există nicio copie de rezervă. 

— L-a... Cum l-a scos? 

— Trebuie să fi avut unelte cu el. E simplu... îţi trebuie doar o 
șurubelniţă cu cap Phillips. 

Sachs îi mulțumi și ieși pe coridor, unde încuviinţă din cap 
spre legistă, care așteptase răbdătoare și scrisese mesaje pe 
telefon. 

— Le poți lua, îi spuse Sachs. 

Femeia încuviință din cap și își contactă colegii prin staţia 
radio. Tehnicienii aveau să aducă tărgi și saci și să transporte 
cadavrele la morgă pentru a li se face autopsia. 

— Doamna detectiv? întrebă un tânăr îndesat în uniformă, de 
la secţia centrală de nord, care se apropie de ea dinspre lift. 

Se opri la distanţă de ușă. 

— Locul e liber, Alvarez. E în regulă. Ce informaţii ai? 

El și partenera lui, o femeie de origine afro-americană de circa 
treizeci de ani, se despărţiseră și începuseră să caute martori și 
alte dovezi pe care făptașul le-ar fi putut lăsa la sosire sau la 
plecare. Probabil că nu găsiseră martori, presupuse Sachs. Multe 
dintre birourile din clădire nu erau ocupate. Peste tot se zăreau 
semne pe care scria De închiriat. Şi, întrucât era weekend, dar și 
sabatul evreiesc, celelalte afaceri de pe palier erau închise. 

— Trei birouri de la etajul al doilea și două de la etajul de 
deasupra erau deschise, îi spuse Alvarez. Două persoane au 
auzit o bubuitură pe la ora douăsprezece și jumătate sau 
douăsprezece și patruzeci și cinci de minute, dar au crezut că 
era un rateu de motor sau un zgomot de la lucrările de 
construcţie. Nimeni nu a văzut, nici nu a auzit altceva. 

Probabil că așa stăteau lucrurile, deși Sachs, ca întotdeauna, 
era puţin sceptică. Infracţiunea fusese săvârșită în jurul 
prânzului. Se prea poate ca angajaţii care intraseră și ieșiseră 
din clădire să-l fi zărit cu ușurință pe făptaș, dar de obicei 
martorii deveneau surzi și orbi, din cauza unei boli numite 
autoconservare. 

— Și mai e ceva aici, îi zise Alvarez arătând spre coridorul de 
lângă lift. 

O cameră de supraveghere montată pe perete. Sachs nu o 
observase la sosire. Miji ochii și râse scurt. 

— E vopsită? 

Alvarez încuviinţă din cap. 

— Și priviţi urma vopselei pulverizate. 

Sachs nu pricepu din prima, însă apoi își dădu seama la ce se 
referea. Făptașul - adică se presupunea că făptașul - începuse 
să pulverizeze vopsea spre camera de supraveghere din spatele 
ei, apoi de sub ea, ca să se asigure că nu avea să fie înregistrat 
nici măcar pentru o secundă. Inteligent. 

Cum fusese și faptul că luase harddiskul. 

— Camere de supraveghere pe stradă? 

— Poate că vom avea parte de vești bune acolo. Magazinul 
din dreapta și cel din stânga intrării în clădire ne copiază 
fișierele video în format. MP4. Le-am spus să păstreze 
originalele. 

Pentru investigaţie erau în regulă copiile; pentru proces, 
urmau să aibă nevoie de originale. 

Dacă avea să se ajungă la proces, se gândi Sachs. 

Se întoarse în magazin, cu gândul la prima dintre cele trei 
întrebări care îi trecuseră prin minte. Prima dintre ele: ce anume 
luase făptașul? Cercetase cu atenţie, examinase amănunţit 
locul, dar, desigur, nu era obligatoriu ca acest lucru să o ajute să 
își dea seama ce nu mai era prezent. 

Mai aruncă o privire în jur. Patel Designs nu era un magazin 
de bijuterii tipic. Nu erau vitrine pe care să le poţi sparge ca să 
înșfaci prada. Locul era format din trei încăperi: o cameră de 
așteptare în faţă, un birou chiar în spatele ei și, la stânga, un 
atelier plin cu echipamente, folosit, bănuia ea, pentru a tăia 
nestemate și pentru a asambla bijuterii. Cea de-a treia încăpere 
era cea mai mare dintre toate și conţinea stații de lucru pentru 
doi muncitori: mese turnante mari, asemănătoare celor pe care 
învârteau olarii vaze și boluri. Un echipament industrial uzat, un 
aparat ce părea a fi un laser mic. Incăperea servea și ca 
magazie: pe rafturi și pe lângă perete erau stivuite cutii goale, 
furnituri și articole de birotică, precum și materiale pentru 
curățenie. Din câte se părea, nu era păstrat nimic de valoare 
acolo. 

Încăperea din faţă, care servea și ca zonă de așteptare, avea 
circa trei pe cinci metri și era dominată de o tejghea de lemn. 
Mai avea o canapea și două scaune neasortate. Pe tejghea se 
aflau mai multe bucăţi de catifea pătrate, de circa treizeci de 
centimetri fiecare, pentru vizualizarea bijuteriilor clienţilor, 
câteva lupe și stive de hârtie (toate goale). Bănui că Patel se 
ocupa doar cu lucrări pe comandă. Probabil că se întâlnea cu 

clienţii acolo și aducea piesele comandate de aceștia din atelier 
sau din seiful din birou, care îi ajungea aproximativ până la talie, 
pentru ca clienţii să le poată examina. La o căutare pe internet 
aflase că activităţile principale ale companiei erau tăierea și 
șlefuirea diamantelor mari pentru alţi producători de bijuterii. 

Prima întrebare... 

Ce ai luat la plecare? 

Intră din nou în birou și privi spre seif și conținutul acestuia: 
sute de pătrate din hârtie albă cu latura de circa opt centimetri, 
împăturite în stilul origamiului japonez. Și care conţineau 
diamante. 

Pe seif și pe câteva pătrate de hârtie se vedeau amprentele 
lăsate de mănușile tricotate ale făptașului, atât în sânge, cât și 
în reziduuri absorbite de fibrele textile. Dar nu scotocise prin 
seif. Ar fi crezut că fie ar fi luat tot ce se găsea în seif, fie, dacă 
voia ceva anume, ar fi căutat prin seif și ar fi aruncat încolo și 
încoace plicurile pe care nu le voia. 

Era un singur mod în care putea afla răspunsul. Sachs 
adunase toate documentele de afaceri pe care le găsise. 
Probabil că unul dintre ele avea să conţină un inventar al 
diamantelor pe care le avea Patel pe stoc. Tehnicienii 
responsabili cu dovezile de la sediul din Queens, care se ocupau 
de procesarea locurilor unde se săvârșeau infracţiuni, cei care 
lucrau în SDV, sala cu dovezi valoroase, aveau să compare 
inventarul cu ceea ce se regăsea efectiv în seif. În cele din 
urmă, aveau să descopere ce lipsea. 

Procesul putea dura luni întregi. 

Era prea mult. Trebuiau să știe cât mai curând ce se furase, 
ca să poată demara discuţiile cu informatorii confidenţiali. 
Aceștia cunoșteau persoane care se ocupau cu bijuterii furate, 
tăinuitori și spălători de bani. In cazul jafurilor, dacă nu reușeai 
să îi oprești pe făptași în timpul săvârșirii faptei, vreme 
îndelungată investigația avea să se târască inevitabil prin lumea 
complicată și amplă a mutării de mărfuri furate. 

Dar nu părea să existe nicio modalitate de-a scurta procesul. 

Doar că... 

Ceva nu era în regulă aici. De ce lăsase hoţul în urmă aceste 
nestemate? Ce ar fi fost mai important decât ele? 

Sachs se lăsă în jos cu grijă, pentru că genunchiul ei artritic se 
plângea uneori în astfel de zile umede, și privi mai atent prin 


VP - 28 


seif. Unele plicuri conţineau un singur diamant, altele, câteva 
zeci. Nestematele i se părură al naibii de frumoase, demne de a 
fi furate. Dar ce știa ea? Nu era o cunoscătoare a bijuteriilor. 
Singurul articol sclipitor pe care îl purta era inelul modest de 
logodnă cu diamant albastru de lângă verigheta subţire de aur, 
ambele ascunse acum de mănușa din latex mov. 

Estimă că în seif se aflau diamante în valoare de câteva sute 
de mii de dolari. 

Numai bune să fie luate. 

Și totuși, făptașul nu le luase. 

Se ridică și simţi o dâră de umezeală pe tâmple. Era o zi rece, 
dar radiatoarele din clădirea veche emanau o căldură ce te 
făcea să transpiri, iar salopeta Tyvek albă pe care o purta nu o 
ajuta prea mult. Işi amintea de zilele în care obișnuiau să 
cerceteze un loc al faptei doar cu mănuși și, uneori, acoperitori 
pentru pantofi. Acum existau în toată lumea costume de 
protecţie specifice pentru investigarea unui loc al faptei - din 
două motive. În primul rând, din cauza riscului ca la locul faptei 
să fie prezente substanţe periculoase. Și, în al doilea rând, din 
pricina avocaţilor apărării. Șansele de-a contamina un loc al 
faptei dacă nu aveai salopetă erau foarte mici. Dar un avocat 
isteţ ar fi reușit să submineze întru totul cazul procuraturii, 
plantând o sămânță de îndoială cum că acest lucru s-ar fi putut 
întâmpla. 

Bine, dacă nu seiful, atunci ce? 

In timp ce tehnicienii legiști îndepărtau cadavrele, mai întâi 
pe cei doi tineri, apoi pe Patel, mai aruncă o privire spre cele trei 
încăperi. 

Și dacă, speculă Sachs, nu fusese deloc un jaf, ci o asasinare? 
Dacă Patel împrumutase bani de la vreun cămătar și nu reușise 
să-i înapoieze? Era puţin probabil. Deţinea o afacere de succes 
și nu prea părea genul de om care să contacteze vreun șef de 
bandă ca să-i ceară un împrumut cu o dobândă de treizeci la 
sută, dobânda practicată de obicei la împrumuturi cămătărești, 
ba încă pe lună. 

Să fi fost o relaţie amoroasă care luase o turnură proastă? 
Aflase că Patel era văduv. lar bărbatul de vârstă mijlocie, rotofei 
și neîngrijit, nu părea deloc genul de persoană care să se 
implice într-o relaţie înflăcărată și periculoasă. Dacă motivul ar fi 
fost să-l ucidă pur și simplu, de ce îl torturase? Și, că tot veni 

vorba, de ce să intre prin efracţie în magazin? De ce să nu-i fi 
făcut felul acasă sau pe stradă? 

Privi din nou spre atelier. Oare Patel sau vreun angajat de-ai 
lui lucrase la un diamant sau la o bijuterie deosebit de 
valoroasă? 

Intră într-o încăpere. Stațiile de lucru nu păreau să fi fost 
folosite în ziua aceea; echipamentul era așezat ordonat pe 
rafturi sau în stative. Totuși, la una dintre staţii, observă o altă 
foaie de hârtie împăturită ca un plic pentru diamante, precum 
cele din seif. Aceasta însă era goală. Pe plic era scris cu 
creionul: GC-1, GC-2, GC-3 și GC-4. Denumirile pentru 
diamantele pe care le conţinuse, bănui ea, din moment ce în 
dreptul fiecăruia era trecută greutatea în carate (variau de la 
cinci la șapte virgulă cinci). În dreptul fiecăruia erau trecute și 
litere. În dreptul a trei dintre ele apărea scris D, IF. în dreptul 
ultimului, mai mic, era trecut D, F. Poate o clasificare a calității. 
Tot pe foaia de hârtie era notat: Proprietar: Grace-Cabot Mining; 
Ltd., Cape Town, Africa de Sud. lar în dreptul denumirii 
companiei era adăugat numărul ei de telefon. 

— Hm, murmură ea cu voce tare când văzu o altă adnotaţie în 
partea de jos a plicului. 

Aici era trecută valoarea estimată a fiecărei nestemate. 
Valoarea totală se ridica la șaizeci și opt de milioane de ZAR. își 
scoase telefonul și căută pe Google. Află, deloc surprinzător, că 
era vorba despre ranzi sud-africani. 

Surprinzător fu însă numărul afișat de calculator când efectuă 
conversia. 

Valoarea în dolari americani se învârtea pe la cinci milioane. 

Amelia Sachs fu de părere că găsise un răspuns destul de 
probabil la prima ei întrebare. 


CAPITOLUL 5 


Pentru a fi sigură că diamantele scumpe fuseseră într-adevăr 
furate, Amelia Sachs se întoarse la seif și verifică fiecare dintre 
cele câteva sute de pătrate împăturite. 

Pe niciunul dintre plicuri nu erau scrise literele GC sau 
denumirea companiei. Printr-un apel către Grace-Cabot avea să 


VP - 30 


confirme dacă Patel se aflase în posesia diamantelor, dar era 
rezonabil să presupună că criminalul le furase. 

Oare știuse că nestematele erau acolo? Sau alesese pur și 
simplu aleatoriu operaţiunea lui Patel și îi ceruse să-i spună care 
erau cele mai valoroase pietre pe care le avea? In momentul de 
față, erau doar speculaţii. 

Sachs fotografie cutia și chitanţa pentru Grace-Cabot, apoi le 
introduse într-o pungă pentru dovezi. 

Și acum, a doua întrebare: tortura. 

Sachs nu era de acord cu Sellitto, care credea că Patel fusese 
torturat pentru a-i spune făptașului combinaţia de la seif sau 
unde se aflau diamantele valoroase, în genul celor care 
aparţineau companiei Grace-Cabot. La urma urmei, diamantele 
erau doar o marfă. În faţa morţii sau chiar a amenințării cu 
tortura, Patel i-ar fi spus precis unde se aflau toate mărfurile 
deţinute. Cu siguranță erau toate asigurate. Nicio bijuterie nu 
merita să-ţi dai viaţa pentru ea sau să suferi chiar și o secundă 
de durere. 

Nu, criminalul urmărise altceva. Oare ce? 

Pentru a afla răspunsul, Amelia Sachs făcu ceea ce era 
deseori obligată să facă la locul faptei, oricât de înfiorător ar fi 
fost acest proces: deveni - mental și emoţional - făptașul. Intr-o 
clipită, nu mai fu polițistă, nu mai fu femeie, ci deveni bărbatul 
care săvârșise acel măcel. 

Și se întrebă în sinea ei: de ce trebuie să-l rănesc? 

Trebuie era cuvântul-cheie. Mă încearcă o senzaţie de 
urgență. De disperare. 

De ce trebuie să-l rănesc ca să-l fac să vorbească? 

Simţi din nou înțepături în jurul feţei, la baza gâtului, 
deasupra șirei spinării. Nu era căldura sufocantă pe care o 
simţise mai devreme. Și nu era nici din pricina groazei care o 
încerca din cauza rolului pe care îl interpreta. Nu, erau 
simptomele nervozităţii pe care o simţea e/. 

Ceva nu e în regulă. Trebuie să o rezolv. Ce, ce, ce? 

Întoarce-te în timp, gândește-te, imaginează-ţi, închipuie-ţi... 

E imediat după prânz, intru în magazin. Da, intru în birou în 
spatele perechii, William și Anna. Cei doi iubiţi îmi vor asigura 
intrarea și vor muri pentru că mi-au văzut chipul. Mă simt ușurat 
la gândul acesta: moartea lor. E o alinare. Nu lăsăm nimic 
neîncheiat. 

Când intră pe ușă, intru și eu în spatele lor. 

Nu îi pot controla pe amândoi cu cuțitul. Nu, trebuie să scot 
pistolul. Dar sunt reticent să-l folosesc din pricina zgomotului. 

Cu toate acestea, o voi face la nevoie - și o știu și ei. 

William, Anna și Patel nu se mișcă. 

Se liniștesc. 

Și eu mă liniștesc. 

Eu dețin controlul. 

Bine, mă simt bine acum. 

ÎI lovesc pe Patel, probabil cu pistolul. Nu se mai poate mișca. 
Perechea trebuie legată. Plâng amândoi. Se apropie unul de 
celălalt, ca să-și simtă reciproc prezenţa. Pentru că știu amândoi 
ce urmează. 

Nu mă emoţionează deloc scena. 

La gândul acesta, reveni în prezent și începu să respire rapid, 
scrâșnind din dinţi, cu stomacul încleștându-i-se. Işi înfipse 
unghia de la degetul arătător în buricul degetului mare. Simţi 
durerea. O ignoră. 

Din nou. Intră din nou în mintea lui! 

Și așa făcu. 

Acum mă ghemuiesc, îl apuc pe bărbat de păr și îi tai gâtul. 

Apoi pe-al femeii. 

Îl aud pe Patel strigând. Dar nu îl bag în seamă, ci îi privesc pe 
cei doi zvârcolindu-se și sângerând până mor. Am terminat o 
treabă. Așa o consider. O treabă. Gata. Bine. Am bifat un lucru 
de pe listă. Doar atât înseamnă decesele pentru mine. O bifă. 

Mă întorc spre Patel. E la pământ, nu e o ameninţare pentru 
mine. Și e îngrozit. Îl întreb care sunt cele mai valoroase pietre 
pe care le deține. 

Îmi spune. Îmi zice combinaţia de la seif și iau diamantele 
Grace-Cabot. Dar... Am un secret. E important. E vital. Mai vreau 
ceva, ceva ce nu îmi spune. 

Ce anume? 

Mă aplec deasupra lui și de data asta tai din motive diferite, 
tai ca să-l doară, tai pentru ca informaţiile să se reverse din el 
odată cu sângele. E satisfăcător. Din nou. Încă o tăietură. La 
faţă, ureche, deget. 

Apoi, în sfârșit, îmi spune. 

Mă relaxez. Îi pun cuțitul la gât. Trei tăieturi rapide. 

S-a încheiat. 

Ce mi-a spus Patel? 

Ce informaţii mi-a dat? 

Ce îmi doresc cu atâta disperare să aflu? Ce trebuie să aflu? 

Am comorile, pietre în valoare de cinci milioane de dolari. De 
ce nu plec, pur și simplu? 

Apoi înțelese. 

Trebuie să mă protejez. Sunt obsedat să mă protejez. lată de 
ce aș tortura pe cineva. Ca să aflu identitatea cuiva care 
reprezintă o ameninţare pentru mine. Am pulverizat cu vopsea o 
cameră de supraveghere, am furat harddiskul camerei de 
supraveghere pe care nu o pot vopsi, am ucis doi martori 
nevinovaţi pentru că mi-au văzut chipul... 

Trebuie să mă asigur că nu există alţi martori care să discute 
cu poliţia. 

Bărbatul care a intrat peste mine, cel pe care l-am împușcat și 
care a sunat la poliţie ca să raporteze atacul. Oare l-aș tortura 
pe Patel ca să-i aflu numele? Nu a văzut prea multe. Doar pe 
mine cu mască de schi, așa a spus. Și probabil că a intrat în 
magazin după ce Patel murise deja. Nu reprezenta o ameninţare 
chiar atât de mare la adresa mea. Nu, mai degrabă l-am torturat 
pe tăietorul de diamante ca să aflu numele altcuiva care se 
poate să îmi fi văzut chipul. 

Da, ar putea fi un motiv suficient de bun ca să torturez pe 
cineva. 

Sachs ieși din rolul ei, își lăsă capul în jos și se sprijini de 
perete, respirând apăsat și ștergându-și sudoarea de pe ochi și 
de pe tâmple. După ce își reveni din interpretarea sumbră a 
personajului, se întoarse pe coridor și se mai uită o dată printre 
dovezi. Găsi calendarul lui Patel și îl răsfoi, înregistrările de pe el 
indicau faptul că „S.” urmase să vină la ora unsprezece, iar „W 
și A”, adică William și Anna, perechea ucisă, la 11.45. „V.L”. Era 
scris pe margine în dreptul zilei de sâmbătă, dar nu în dreptul 
unei anumite ore. Probabil că V.L. era răspunsul la cea de-a treia 
întrebare: cine sunase la numărul de urgenţă. Un răspuns parţial 
însă, întrucât inițialele nu însemnau o identificare. 

Speculă că ucigașul s-ar fi putut afla în interiorul sau în 
vecinătatea clădirii când sosise sau plecase S. și poate că era 
îngrijorat că S. îi văzuse chipul. Avea nevoie ca Patel să-i spună 
numele lui S., ca să-l găsească și să-l elimine. La fel și pe V.L. 

Răsfoi și celelalte pagini ale agendei. Pe lângă adnotările 
referitoare la sute de întâlniri și însărcinări din ultima lună, mai 
erau două referințe de întâlniri cu S. în ultimele zece zile. V.L. 
apărea în mod regulat, de trei sau patru ori pe săptămână. Deci 
era posibil ca V.L. să fie un angajat sau un asociat. Asta însemna 
că ar fi știut codul de la ușă și că ar fi putut intra în magazin în 
timpul jafului, surprinzându-l pe hoț, care îl împușcase. 

Cine sunteţi oare? S. și V.L? 

Și unde sunteți? 

Apoi îi veni în minte un gând. 

Dacă intrase peste hoţ, fusese împușcat și fugise... Cum 
scăpase? 

Făptașul îl împușcase. Dar cu siguranţă l-ar fi urmărit imediat. 
l-ar fi luat vreo cinci sau șase secunde ca să ocolească toate 
cadavrele și să evite băltoaca de sânge, dar tot ar fi avut șanse 
mari să-l prindă pe martor din urmă. 

Sachs mai cercetă o dată coridorul. Presupusese că ucigașul 
venise dinspre ascensor, îndeosebi pentru că pulverizase 
vopsea pe camera de supraveghere de lângă el. Sau poate că 
urcase pe scări, care se aflau lângă ascensor. 

Dar mai era o ușă pe palier, lângă biroul lui Patel, o ieșire de 
incendiu. Sachs o observase, dar văzuse și indicatorul pe care 
scria:  /eșire de incendiu. La deschiderea ei se va declanșa 
alarma. 

Întrucât nimeni din clădire nu raportase că ar fi auzit alarma, 
iar ușa era închisă, presupusese că făptașul nu o folosise. Și nici 
nu se putea gândi că pe acolo fugise V.L. 

Locul efectiv al crimei - sau al jafului - era locul principal al 
faptei, dar bineînţeles că nu era singurul. Făptașul trebuia să 
ajungă acolo, apoi să plece de acolo, și fiecare loc secundar 
putea fi o sursă de dovezi încântător de incriminatoare. De fapt, 
locurile cu pricina ofereau deseori indicii mai utile decât locul 
principal, întrucât făptașii erau uneori mai nesăbuiţi pe drumul 
spre o sarcină pe care o aveau de îndeplinit și mai neglijenţi la 
plecare, după îndeplinirea ei. 

Se îndreptă spre ușă. Își scoase arma și o împinse. Nu se 
declanșă nicio alarmă. 

Sachs intră în casa scărilor, care era întunecoasă și stătută, și 
îndreptă lanterna în sus, apoi spre palierul de dedesubt. Se opri 
și ascultă. Se auziră scârțâituri și scrâșnituri, iar vântul - vântul 

rece și urât de martie - gemu prin îmbinările vechi ale clădirii. 
Dar nu auzi zgomot de pași. Nici de magazii de arme. 

Dovezile nu indicaseră faptul că ucigașul ar fi rămas prin 
zonă, dar nici că nu ar fi putut s-o facă. 

Se ghemui și mai lumină o dată în întuneric cu lanterna 
Maglite. 

Cobori lent scările, iar acolo, pe palierul dintre al doilea și al 
treilea etaj, găsi mai multe obiecte împrăștiate. 

Semăna totul cu ce găsiseră la intrarea în biroul lui Patel, 
așchii și granule de piatră gri-închis. Se gândise iniţial că poate 
era pietriș adus de cineva pe pantofi, deși nu găsise urme 
asemănătoare pe pantofii victimelor. Dar se părea că nu era 
așa. În plus, găsi resturi de hârtie maronie, de genul celor 
folosite pentru a căra cumpărăturile sau prânzul. Și - ceea ce 
explica multe - găsi și un glonţ. Era deformat și aplatizat, iar pe 
vârful ca o ciupercă se vedeau resturi din aceeași rocă gri. 
Câteva dintre cioburile de piatră aveau sânge pe ele, dar glonţul 
nu. 

Îi veni în minte un scenariu logic. Făptașul intră în birou, fură 
pietrele Grace-Cabot, ucide perechea de logodnici, apoi îl 
torturează pe Patel ca să afle numele lui S., gândindu-se că ar 
putea fi un martor. Îl ucide pe Patel. Dă să plece și chiar atunci 
intră în birou V.L., introducând codul de acces. Ucigașul este 
surprins și îl împușcă. Victima cară o pungă cu pietre ce 
urmează să fie sculptate și șlefuite pentru a fi montate în 
bijuterii. Glonţul lovește piatra și victima este rănită de cioburi. 
Fuge pe ușa de incendiu, pe care ucigașul o ignoră, gândindu-se 
că nu avea cum să o ia pe acolo din cauza barei pentru alarmă. 

Deci există doi martori despre care, teoretic, știe făptașul: S., 
ale cărui nume și adresă era posibil ca Patel să i le fi divulgat 
sub tortură. Și V.L., care era posibil să fi văzut doar masca de 
schi, dar care ar fi putut să știe și vreun alt lucru despre care 
criminalul nu voia să se afle. 

Desigur, oricine ar fi fost, și V.L. avea să fie în pericol. Un 
motiv de îngrijorare ar fi putut fi posibilitatea ca un ciob de 
piatră să fi rămas blocat în interiorul sau în vecinătatea unui 
organ vital. Putea sângera abundent. 

Era un posibil risc. Sau nu. 

Celălalt risc, în schimb, era sigur. Sachs presupuse că și 
criminalul citise agenda lui Patel și știa că și V.L. era o potenţială 
ameninţare la adresa lui, nu doar S. 

Desigur, era posibil ca ucigașul să fugă din zonă cu prada lui 
spectaculoasă în diamante. 

Dar după ce se pusese în locul lui preţ de câteva momente, 
Sachs era de altă părere. Credea - ba chiar știa - că individul 
avea să rămână pe loc momentan; un om care plănuia cu atâta 
nonșalanţă o crimă într-atât de sângeroasă nu era câtuși de 
puţin genul care să lase martori în viață. 


CAPITOLUL 6 


În mod straniu, Autoritatea Portuară îi aducea alinare. 
Complexul întins și tocit de clădiri de la intersecția dintre strada 
42 și Eighth Avenue era, de fapt, o autogară masivă, în pofida 
denumirii lui, care sugera că puteai găsi andocate acolo o 
mulţime de nave de linie oceanice sosind din locaţii exotice. 

Locul clocotea de navetiști suburbani grăbiţi, de călători care 
se îndreptau spre aeroporturile din regiune sau veneau dinspre 
acestea și de turiști. Tot aici vedeai și tineri energici și plini de 
speranţă din toată lumea, care cărau după ei genţi și rucsacuri 
ticsite de blugi, hanorace, animale de pluș, prezervative, 
partituri muzicale, caiete pentru schițe, programe de teatru 
norocoase și o mulțime de visuri, unele mai trainice, altele mai 
fragile. 

Tot aici găseai și escroci, traficanţi, șarlatani, pedofili... Nu 
foarte isteţi, de altfel. Dar, la o adică, nu trebuia să fii un mare 
tactician când turma pe care voiai să o ataci era formată din 
copii naivi și entuziaști din Wheaton, Illinois sau Grand Rapids. În 
prezent, în Autoritatea Portuară dădeai de mai puţine persoane 
șirete decât în trecut, dar asta nu se datora unei intensificări 
morale a dorinţei de a le purta de grijă tinerilor, ci faptului că 
terorismul menţinuse numărul polițiștilor la cote foarte ridicate. 

Vimal Lahori știa multe despre acest subiect - sau cel puţin 
specula mult pe tema aceasta, pentru că Autoritatea Portuară 
era ca o a doua casă pentru el. 

Întrucât se afla la mică distanţă de locul lui de muncă din 
atelierul domnului Patel, de pe strada 47, venea deseori aici ca 
să ia prânzul la fast-fooduri. Ca să-i privească pe oameni, 
expresiile, gesturile și emoţiile lor, sau ca să găsească o 
inspiraţie pe care, în atelier, să încerce să o redea în trei 
dimensiuni. 

Se așeză pe o bancă din zona de așteptare și își cuprinse cu 
brațele trunchiul care îl durea. Strânse tare. Durerea cedă preţ 
de o clipă, însă apoi reveni. Ba chiar se răspândi, de parcă ar fi 
spart un săculeţ de acid, iar disconfortul se scurgea acum spre 
locuri în care nu-l simţise până atunci. Cel mai tare îl durea în 
partea dreaptă, unde, în dreptul cotului, simţea o gâlmă mare 
sub piele. Când ucigașul ridicase pistolul, Vimal se răsucise 
instinctiv. Glonţul - sau o parte din el - sau poate un fragment 
de piatră îi pătrunsese prin haine și se blocase acolo. Auzise că, 
dacă te duceai la urgenţe și le spuneai celor din personalul 
medical sau deduceau medicii că ai fost împușcat, erau obligați 
să anunţe poliția. 

Desigur, asta n-ar fi fost în regulă pentru el. 

Își vâri mâna stângă, singura cu care putea ajunge la locul 
respectiv, pe sub haină și pe sub hanoracul pe care scria Rămâi 
un ciudat și palpă rana cu degetele. Le trase rapid și văzu că 
erau mânjite de sânge. Mult sânge. 

Vimal închise ochii pentru o clipă. Nu știa ce să facă. Se 
simţea încremenit. Domnul Patel era mort. Nu reușea nicicum să 
scape de imaginea picioarelor lui îndreptate spre tavanul 
întunecos al magazinului. Şi perechea aceea... William Sloane și 
logodnica lui, Anna. Și bărbatul mascat, care intrase pe ușă și 
mijise ochii la el, surprins să îl vadă acolo. Apoi bărbatul ridicase 
pistolul, iar el auzise două sunete aproape simultane: explozia, 
apoi vâjâitul glonțului care nimerise punga din mâna lui. 

Se împleticise în spate, după care o luase la sănătoasa și 
jeșise pe ușa de incendiu - alarma de la ușă nu mai funcţiona de 
ani de zile -, împleticindu-se în jos pe scări. Fusese îngrozit de 
gândul că bărbatul avea să-l urmărească, dar nu o făcuse. 
Probabil că presupusese că Vimal fugise spre casa scărilor din 
partea din față a clădirii. Sau poate că presupusese că glonţul 
avea să-l ucidă curând. 

lar acum, Vimal Lahori se afla aici. 

Găsindu-și alinarea, în măsura în care putea face asta. 

Cu șapca trasă în jos pe frunte, stând cocoșat pe bancă, Vimal 
privi în jurul lui. Chiar și acum, deși nu era o zi lucrătoare, locul 
era aglomerat. Terminalul Autorităţii Portuare se afla în 
apropiere de Districtul Teatrelor. Invălmășeala cauzată de 
matineurile de sâmbătă se încheiase. Piesele de teatru 
începuseră deja sau erau pe punctul de-a o face. Dar erau un 
milion de alte lucruri pe care le puteai vedea sau face în 
weekend, chiar și într-o după-amiază rece de martie: 
Disneylandul din Times Square, filme, un mic dejun târziu, 
cumpărături. Plus preferatele lui: Metropolitan și MoMA, galeriile 
care se aflau la sud de strada 14. 

Sute de oameni trecură pe lângă el. 

În alte circumstanțe, ar fi absorbit energia pe care o 
transmiteau. În alte circumstanţe, s-ar fi holbat la tabelele 
electronice cu plecări și s-ar fi gândit la destinațiile spre care l-ar 
fi putut purta autobuzele respective (Vimal nu ieșise niciodată 
din zona metropolitană). Acum însă, se uita după bărbatul care 
era posibil să-l caute. 

Scara de incendiu de lângă magazinul domnului Patel îl 
dusese spre o zonă de livrare din spatele clădirii. O luase la fugă 
spre strada 46 și cotise spre vest. Și continuase să fugă. 
Lucrurile erau așa cum erau, iar un sud-asiatic slăbânog care 
venea în fugă dinspre Districtul Diamantelor sugera că avea o 
însărcinare de realizat, după cum un tânăr negru sau hispanic în 
fugă ar fi sugerat cu totul altceva. Nimeni nu îi acordase prea 
multă atenţie. Se uitase deseori în spate, dar nu-l văzuse pe 
ucigaș urmărindu-l. 

Făcuse doar o oprire scurtă. Când ajunsese pe Sixth Avenue, 
căutase și găsise într-un final un telefon public cu plată. Acestea 
fuseseră înlocuite de sistemul LinkNYC prin Wi-Fi, care erau 
foarte ușor de urmărit, ba încă utilizatorii din cabine erau și 
filmati, dar reușise să găsească un telefon vechi, să sune la 
numărul de urgență și să raporteze crima. Vimal nu ar fi zis că 
informaţiile oferite fuseseră utile. Sunase în primul rând ca să-i 
determine să trimită poliția și ambulanţa, în caz că mai era 
cineva în viață. Cei trei din magazin îi păruseră morți, dar poate 
că nu era așa. În ceea ce privește descrierea hoţului, le spusese 
doar că era un bărbat de statură medie, cu mănuși și mască de 
schi, ambele negre. Părea să fie alb. Vimal nu cunoștea modelul 
pistolului. Poate că cineva căruia îi era îngăduit să se uite la 

televizor și la filme mai mult decât îi era lui ar fi știut ce model 
era. Pentru el era doar un pistol. 

Apoi închisese, parcursese în fugă încă o stradă și se 
afundase în mulțimile de oameni din Times Square, uitându-se 
des în spate. 

Acum se afla în sanctuarul lui, Autoritatea Portuară mereu 
aglomerată. 

încercă să se gândească la oricare alt lucru ce i-ar fi putut 
ajuta pe polițiști. Dar Vimal era convins că fusese o crimă 
aleatorie. Nici nu primiseră ameninţări, nici nu mai fuseseră 
jefuiţi până atunci. Domnul Patel era cunoscut în întreaga lume 
drept un tăietor expert de diamante. Desigur, avea câteva 
pietre uluitoare în magazin, dar acest lucru nu îi era cunoscut 
publicului. Afacerea lui de vânzări cu amănuntul era foarte mică 
și, în general, clienţii erau trimiși la el de alți comercianţi, atunci 
când voiau ceva special. 

Nimeni din cercul lor nu ar fi jefuit măcar un coleg tăietor, 
darămite să ucidă pe cineva. Pur și simplu nu se întâmpla așa 
ceva în lumea diamantelor. 

Un alt acces de durere. 

Își atinse din nou pielea. 

Din nou sânge proaspăt. 

Oare observase cineva în ce stare era? Privi spre mulţime și 
văzu, pe un scaun din apropiere, o femeie care mânca un covrig 
moale, mai mulţi oameni care trăgeau după ei geamantane, ce 
păreau niște câini serviabili, un grup de bărbaţi și de femei fără 
adăpost, unii dintre ei plini de o convingere dumnezeiască, alții 
pur și simplu derutaţi. 

Își scoase telefonul din buzunar, înfiorându-se de durere. 
Trimise un mesaj și fu încântat să citească răspunsul. 

Trimise un emoticon prostesc, apoi se simţi ca un idiot că o 
făcuse, ținând cont de circumstanțe. 

După care se holbă la ecran, gândindu-se ce să facă. Trăgând 
de timp. Întrucât nu primise încă mesaje de la tatăl lui, se gândi 
că familia lui nu auzise despre cele întâmplate. lar când avea să 
se afle ce se petrecuse, probabil că numele lui nu avea să fie 
inclus. Evident, nu se număra printre victimele de la magazin și, 
din moment ce domnul Patel îl plătea în numerar, iar Vimal nu 
ținea niciun obiect personal la magazin, era foarte puţin probabil 
ca poliţia să afle despre el. 

Totuși, din clipa în care avea să se ducă vestea despre 
moartea domnului Patel, Vimal se putea aștepta ca telefonul să-i 
sune întruna. 

Privi în continuare spre ecranul zgâriat. Trimite odată mesajul, 
ca să scapi de asta! 

Haide! 

Nu era un apel. Era doar un mesaj. Vimal nu avea să poată 
interacţiona cu el verbal, iar el nu putea să se poarte cu 
severitate și să-l trateze de parcă ar fi avut zece ani. Era doar 
un nenorocit de mesaj. 

Compuse mesajul. 


Vei auzi curând că s-a întâmplat un lucru îngrozitor. 
Domnul Patel a murit. 


Un jaf. Eu sunt bine. Dar voi pleca o vreme. Voi sta la un 
prieten. Te voi contacta curând. 


Degetul îi încremeni deasupra butonului de trimitere cu 
săgeată. 
Adăugă: 


Te iubesc. 


Dădu să închidă telefonul de tot, dar înainte să apuce să o 
facă, răspunsul îi apăru pe ecran. 


CE VREI SĂ SPUI??? DESPRE CE PRIETEN VORBEȘTI??? 
VINO ACASA IMEDIAT!!! 


Când telefonul se închise, inima începu să-i bată aproape la 
fel de repede ca atunci când văzuse arma îndreptată spre el. Un 
răspuns aproape instantaneu, se gândi el, în pofida faptului că 
tatăl lui scrisese fiecare literă în parte cu majusculă, manual. 

Observă și că, dintre toate lucrurile pe care le-ar fi putut scrie, 
nu spusese nimic despre moartea domnului Patel sau despre jaf, 
ci îi ceruse să-i zică despre ce prieten era vorba. Desigur, Vimal 
nu avea prieteni. Nu cunoștea pe nimeni îndeajuns de bine ca să 
stea la el, cu siguranţă nu în momentul acela. O scrisese doar ca 
să-și liniștească tatăl sau, mai degrabă, mama și fratele. 

Revăzu în minte picioarele domnului Patel. Închise strâns 
ochii, de parcă așa ar fi putut alunga imaginea, dar aceasta 
deveni și mai vie. Și mai îngrozitoare. 

începu să plângă, suspinând în tăcere, întorcându-se cu 
spatele la mulţime. În cele din urmă, reuși să își controleze 
lacrimile, se șterse pe faţă și trase adânc aer în piept. 

Apoi îi veni în minte un gând; de fapt, își mai aminti ceva 
despre ucigaș. Bărbatul avusese o servietă la el. Una de modă 
veche. Nu prea mai vedeai de felul acela. O avea în mână când 
venise dinspre atelier în încăperea din faţă, când îl văzuse pe 
Vimal. Era foarte posibil, se gândi el, ca servieta să fi fost 
motivul pentru care încă era în viaţă. Hoţul o ţinuse în mâna 
dreaptă. Fusese nevoit să o lase din mână ca să-și scoată 
pistolul din buzunar, ceea ce îi acordase lui Vimal o clipă, din 
pură reacţie, ca să se răsucească și să ridice mâinile. Când 
bărbatul trăsese, glontul nimerise pietrele, nu pieptul lui. 

Un bărbat cu o servietă diplomat ar fi ieșit cu siguranţă în 
evidență. Vimal se gândi să sune din nou la urgenţe și să-i 
anunţe: ofițerii din centru l-ar fi putut căuta. 

Se ridică și se îndreptă spre un telefon cu plată. Știu că, de 
cum avea să sune, cineva de la secţie avea să le transmită 
ofițerilor de acolo, vreo șase pe care îi putea vedea, că cineva 
care știa despre crimă se afla în Autoritatea Portuară. Așa că 
trebuia să plece de-acolo de cum închidea. 

Atunci simţi - mai degrabă decât văzu - pe cineva apropiindu- 
se de el. 

Se răsuci și văzu un bărbat de vreo treizeci și cinci de ani, 
îmbrăcat într-o haină de ploaie, îndreptându-se spre el și 
uitându-se când în dreapta, când în stânga, în timp ce-și croia 
drum prin traficul pietonal de pe coridoarele Autorităţii Portuare. 
Aceeași înălţime și constituţie ca ucigașul. Ursuz. 

Ucigașul fusese îmbrăcat cu o jachetă, nu-i așa? 

Totuși, bărbatul acesta nu avea nicio servietă. 

Dar un hoţ deștept ar fi scăpat de hainele pe care le purtase 
la locul faptei. 

Sau... la naiba! Dacă erau doi? Poate că acesta era... Cum se 
zice? Rezerva. 

În orice caz, era clar că individul venea spre el. Avea în mână 
ceva mic și închis la culoare. Nu putea fi un pistol; nu ar fi 

îndrăznit să tragă acolo cu arma. Probabil era cuțitul cu care îi 
spintecase pe cei doi iubiţi și pe domnul Patel. 

Vimal se uită după polițiști. Cei mai apropiaţi erau la vreo 
șaizeci de metri de el, iar bărbatul se afla între ei și el. 

În plus, nu voia să aibă de-a face cu poliţia. 

Pleacă! Fugi! 

Se răsuci și traversă în grabă cel mai apropiat coridor, pe care 
erau dulăpioare pentru bagaje. Durerea se accentuă, dar o 
ignoră și continuă să se deplaseze cu rapiditate. 

Văzu în faţa lui o intersecție de culoare în formă de T. Stânga 
sau dreapta? Partea dreaptă era mai luminată. Coti. 

Fu o greșeală. Era o fundătură care continua doar pe o 
distanţă de circa trei metri, la capătul căreia se afla o ușă pe 
care scria: Instalaţii electrice. Întreţinere. Accesul interzis. 

Încearcă ușa! 

Era încuiată. Văzu umbra bărbatului apropiindu-se de el. 

„Voi muri”, se gândi el. 

Își imagină atunci nu chipul mamei sau pe al fratelui lui. Nu 
diamantul de șase carate cu tăietură marchiz pe care îl 
finalizase săptămâna trecută și pe care domnul Patel îl numise 
„chiar acceptabil”, asta fiind cea mai mare laudă pe care o 
auzise de la el. 

Nu, în ceea ce probabil avea să fie ultima lui clipă pe pământ, 
Vimal se gândi la o bucată de granit din atelierul lui: o piramidă 
cu patru fețe. De un verde-închis, cu striaţii negre și o ușoară 
tentă aurie. Își imagină fiecare centimetru al ei. 

Bărbatul se opri în intersecţie și miji ochii la el. 

Apoi Vimal se gândi: „Ba nu!” Trase adânc aer în piept și 
înaintă, ţinându-și spatele cât mai drept. Nu avea să se poarte 
ca un laș. Avea să lupte. 

Nu era un bărbat bine făcut, dar pasiunea lui erau pietrele și 
rocile; le ridica, le tăia, le crăpa și le șlefuia. Uneltele cu care 
lucra erau grele. Uneori ridica o piatră și-o ţinea în fața lui, 
dorindu-și ca aceasta să-i dezvăluie sufletul ei, ca să i-l poată 
elibera. 

Își încordă mușchii ampli și scoase din buzunar o armă 
proprie: cea mai mare piatră, pasărea de ianuarie, care fusese 
în pungă când individul acesta - sau asociatul lui - îl împușcase. 
O ascunse la spate. 

Vimal mai că nu zâmbi sumbru gândindu-se la jocul pe care 
obișnuia să îl joace în copilărie cu fratele lui, Sunny: piatră- 
hârtie-foarfecă. 

Foarfecă taie hârtia. 

Hârtia acoperă piatra. 

lar piatra rupe foarfeca. 

Apucă ferm piatra. 

O, da, avea să lupte... Avea să-l lovească pe tip cu putere, să 
se ferească pe cât posibil de cuțit, apoi s-o ia la sănătoasa. 

Să fugă de el. Și de poliţie. 

Bărbatul se apropie de el. Și îi zâmbi. 

— Hei, tinere! Ti-am făcut semn. 

Vimal se opri, fără să spună nimic, frământând piatra în 
mână. Zâmbetul larg pe care îl afișa bărbatul era doar o 
păcăleală, care să îl facă să își lase garda jos. 

— L-ai lăsat pe bancă. In sala de așteptare. 

Individul ridică nu un cuţit, ci un telefon mobil. Vimal miji ochii 
și își pipăi buzunarele. Da, era al lui. Se apropiară unul de 
celălalt, iar bărbatul îi înmână telefonul. 

— Ești bine, puștiule? îl întrebă bărbatul încruntându-se. 

— Da. Eu... doar am avut o zi plină. Ce prostie din partea 
mea! Scuze! 

Vâri piatra înapoi în buzunar. Bărbatul nu păru să observe. 

— Hei, se mai întâmplă! Eu mi-am uitat iPhone-ul nou la locul 
de joacă. l-am dus pe copii în parc, împreună cu soţia. Când am 
ajuns acasă și mi-am dat seama, am sunat la numărul meu. Mi-a 
răspuns un copil, să fi avut vreo zece ani. l-am zis că era 
telefonul meu, dar el m-a întrebat doar dacă îi pot da parola 
pentru App Store. 

Bunul samaritean râse, iar Vimal se forță să râdă și el. 

— Mersi, zise el cu voce tremurătoare. 

Bărbatul încuviinţă din cap și se îndreptă spre o coadă de 
lângă un autobuz care mergea spre New Jersey. 

Vimal se întoarse la telefonul cu plată. Rămase pe loc cu 
capul plecat, respirând lent, calmându-se. Sună din nou la 
urgențe. Când le spuse că suna în legătură cu jaful de pe strada 
47, femeia încercă să-l ţină cât mai mult la telefon, dar el îi 
spuse doar atât: 

— Bărbatul înarmat avea o servietă neagră. Cum au oamenii 
de afaceri. 

Închise și se îndreptă rapid spre ieșire, aruncând o ultimă 
privire spre tabela cu plecări, plină de destinaţii. Toate îl 
ademeneau. 

Dar mai întâi trebuia să se ocupe de câteva lucruri. Cu capul 
plecat, Vimal se afundă în mulţimea de oameni de pe trotuar și 
coti spre sud, mergând pe cât de rapid îi îngăduia durerea. 


CAPITOLUL 7 


Două kur micuţe de găsit. 

Două cloști micuţe pe care să le taie și să le fiarbă... 

Două kur micuţe care știau prea multe. 

Care ar fi trebuit să moară mai devreme. Dar care scăpaseră. 

Trist, trist, trist. Dar toate lucrurile ies așa cum trebuie să 
iasă, la naiba! 

Mirosind a fum de ţigară și a aftershave Old Spice, Vladimir 
Rostov zări pe cineva care l-ar fi putut ajuta să își găsească 
micile kur. 

Se afla în Districtul Diamantelor, la circa nouăzeci de metri de 
clădirea în care se afla magazinul lui Jatin Patel, plină de polițiști 
și de benzi galbene. Desigur, se ţinea la distanţă. Era pe 
înserate, ora de închidere a magazinelor din district, iar Rostov 
își privea ţinta, proprietarul sau managerul unei bijuterii mici, 
operând motorul care închidea grilajul de siguranţă. Părea a fi 
sud-asiatic și, spera Rostov, probabil că-l știa pe Patel. 
Comunitatea comercianților de diamante din New York nu era 
chiar atât de extinsă pe cât s-ar fi crezut. 

Bărbatul montă două lacăte zdravene la grilaj și folosi un al 
treilea pentru a încuia panoul electronic care controla motorul. 

Era un bărbat pipernicit și privi agitat în jur. Ah, bine! Lui 
Rostov îi plăcea o kur timidă. Erau mereu atât de nerăbdătoare 
să ajute... 

Rusul se integra perfect în peisaj. New York-ul era orașul 
hainelor închise la culoare, așa cum purta el acum. Orașul în 
care nimeni nu stabilea un contact vizual, orașul capetelor 
plecate, orașul în care nimeni nu reacţiona niciodată. Se integra 
în peisaj... Bărbatul bine legat, de patruzeci și patru de ani, nu 
avea nicio caracteristică distinctivă. Avea mai multă masă 

musculară decât grăsime și o faţă cabalină, alungită, cu muchii 
ascuţite. Fost militar, se purta și arăta ca un militar, deși nu 
avea - nici nu avusese vreodată - o gândire militară, care 
presupunea disciplină și voinţa de-a îndeplini ordine. 

Părea normal, dar se străduia să nu privească prea agitat pe 
stradă. Incercă să nu bombăne în sinea lui. Sau spre cineva din 
apropiere. Bineînţeles că nu ar fi fost o idee prea bună. Era 
conștient de faptul că era puţin diferit. 

Vladimir Rostov era, așa cum o zicea chiar el, „sărit de pe 
fix”. 

Așa că trebuia să se forţeze să aibă grijă. Funcţiona, doar că 
uneori la limita normalităţii. lar acum simţea senzaţia aceea de 
furnicături dezgustătoare în timp ce privea spre strada plină de 
evrei, indieni și chinezi, care își vindeau porcăriile ieftine 
maselor. 

Proletariat! se gândi el, râzând sinistru în sinea lui. Apoi își 
înfrână rânjetul maniacal. Mulţumesc, Lenin. Și tu ai fost smintit, 
dar ai înțeles cum stau lucrurile. 

Privi spre vitrine și văzu aurul, safirele, smaraldele. 

Diamantele. 

Sângele pământului. Strada 47 era ca o hemoragie. Ca 
sângele de pe podeaua din magazinul lui Patel. 

Comerciantul indian porni spre Fifth Avenue și coti spre nord, 
fără să își dea seama că era urmărit. 

„Mă vei ajuta să îmi găsesc micuţele kur?” se gândi Rostov, 
pipăind cu degetul mare cutterul din buzunar, de lângă pistol. 

Micuţele lui kur... în universul lui Rostov, cuvântul însemna 
mai mult decât „cloști”, care era traducerea lui literală. Kuritsa, 
singularul cuvântului, includea în definiţia lui blyad, adică 
„Curvă”, dobycha, adică „pradă”, și prezreniye, adică „dezgust”, 
dar mereu filtrate printr-o notă amuzantă. 

O kuritsa pe care trebuia s-o găsească era puştiul de la 
comerciantul de diamante. Nume necunoscut, dar având 
probabil inițialele V.L. lar cealaltă, evreul care se întâlnise cu 
Patel înainte ca magazinul comerciantului să se transforme în 
Stalingrad. 

Două kur. 

Se afla pe urma prăzii lui chiar acum. 

Rostov își aprinse o ţigară, inhală adânc de câteva ori, apoi o 
stinse. Cu gulerul ridicat, cu pălăria trasă în jos peste părul 

blond tuns militărește, Rostov continuă să-l urmărească pe 
indian. Unde se ducea? Oare avea să ia metroul sau autobuzul? 
Sau oare locuia în Upper East Side, zona elegantă a New York- 
ului? Bărbatul deţinea o bijuterie, așa că sigur avea bani. Dar 
Rostov nu credea că locuiau prea mulţi indieni în partea aceea 
de oraș. Părea exclusivistă și presupuse că nu ar fi fost prea 
bine primiţi acolo. 

Stomacul i se strânse puţin când trecură pe lângă Harry 
Winston, celebra bijuterie de pe Fifth Avenue. Pe plăcuţa de aur 
modestă de lângă intrarea protejată de grilaj scria: 


HARRY WINSTON INC. 
BIJUTERII RARE DIN ÎNTREAGA LUME 


Apăi, kur, asta chiar că era o exprimare moderată. 

Rostov privi cu atenţie clădirea bogat ornamentată și speculă 
cu privire la cantitatea și calitatea nestematelor dinăuntru. 
Inimaginabil. Winston, care murise în anii '70, fusese poate cel 
mai cunoscut bijutier din lume. Proprietar al diamantului Hope și 
al pietrei brute Vargas, de șapte sute de carate, fusese primul 
bijutier al vedetelor. (Winston avusese ideea de a le împrumuta 
actrițelor bijuterii superbe pe care să le poarte la decernarea 
premiilor Oscar.) 

Rostov se gândi la un anumit diamant, pe care compania îl 
achiziționase cu câţiva ani în urmă la o licitaţie organizată de 
Casa Christie: Winston Blue, cel mai mare diamant de un 
albastru intens vândut vreodată. Piatra avea o tăietură modernă 
(orice formă de diamant în afară de cea rotundă era numită 
„modernă”), în formă de pară. Cântărea circa treisprezece 
carate și, conform standardelor Institutului de Nestemate din 
America, era fără cusur. Bineînţeles, Rostov văzuse doar 
fotografii și se întrebă dacă piatra se afla în magazin în 
momentul acela. 

II impresionase faptul că articolele din presă menţionaseră 
doar în trecere raritatea și perfecțiunea diamantului. Majoritatea 
se concentraseră asupra faptului că fusese vândut pentru 
aproape două milioane de dolari per carat, un record pentru un 
diamant albastru. Lumea aprecia diamantul nu pentru ceea ce 
era el, ci pentru cât costa. 

Ce rahat de mass-media! 

Ce rahat de public! 

„Oare se află chiar acum între pereţii ăștia găunoși?” se 
întrebă el. Inima începu să-i bată cu putere la gândul acesta. Și 
dacă nu l-ar fi urmărit pe indian, Rostov tot n-ar fi reușit să intre 
în bijuterie, bineînțeles. Fiecare centimetru din chip i-ar fi fost 
filmat. De vreo duzină de ori. Ba chiar auzise că unele camere 
de filmat aveau o precizie atât de mare, încât îţi puteau capta 
amprentele digitale. 

Nu-i prea convenea asta. 

Ce păcat! 

Rostov se strădui să-și înăbușe un acces de tuse, încercând să 
nu facă prea mult zgomot. Comerciantul nu-l auzi, iar rusul reuși 
să-l controleze. Prada continuă să se îndrepte spre nord preț de 
douăzeci de minute, apoi coti spre est și mai traversă patru 
cvartale, o zonă nu prea exclusivistă de data asta. Strada era 
pustie, iar când bărbatul trecu pe lângă o clădire din gresie 
maronie, cu o intrare cu grădină sub nivelul străzii, Rostov se 
mișcă rapid și îl îmbrânci în jos, pe scări, arătându-și pistolul și 
apoi vârându-l înapoi în buzunar. 

— Nu! Ce... 

Rostov îl lovi peste cap, o lovitură care mai degrabă îl 
surprinse decât îl duru. 

— Șșșșt. 

Bărbatul încuviinţă și se făcu mic. 

Mereu atât de dornice să ajute... 

Se aflau în fața ferestrei și ușii apartamentului de la nivelul 
inferior, dar luminile erau stinse. 

— Te rog, nu mă răni! Am familie. 

— Ah, bun. Familie. Bun. Cum te cheamă pe tine, om cu 
familie? 

— Sunt... Sunt Nashim. 

— Ești indian? 

— Nu, nu, persan. 

La naiba! 

Rostov era furios. 

— Vrei să zici un afurisit de iranian. 

Bărbatul căscă ochii mari. 

— Da, dar bunicul meu era prieten cu șahul! Serios că da! 

— Îmi pasă de asta? 

Asta-i îngreuna misiunea. Ei bine, trebuia să se mulțumească 
acum cu el. 

— Ai portofel? 

Nashim se bâlbâi: 

— Da, da, am! la-l! Am și un inel. Un inel frumos. Ceasul nu e 
așa de frumos, dar... 

— Deschide portofelul! 

— Nu am mulţi bani cash. 

— Șșșt... Deschide-l! 

Nashim deschise portofelul cu mâini tremurânde. 

Rostov scoase permisul de conducere și-i făcu o poză cu 
telefonul. Apoi observă o fotografie și o scoase și pe ea. Era cu 
Nashim, cu soţia lui și cu două fiice adolescente rotunjoare și 
frumușele. 

— Chiar ai familie. Eşti un om cu familie norocos. 

— O, te rog! zise Nashim cu lacrimi în ochi. 

Rostov făcu o poză și fotografiei. li înapoie bărbatului 
fotografia și permisul de conducere. Acesta nu reuși să le 
introducă înapoi în buzunar, atât de tare îi tremurau mâinile. 
Rostov le vâri chiar el înapoi, apoi puse portofelul în buzunarul 
de la piept al bărbatului și îl bătu de trei ori peste el. Cu putere. 

— Și acum, trebuie să găsesc pe cineva. Nu te interesează de 
ce. Dacă mă ajuţi, totul va fi bine. Și nu va trebui să vin pe First 
Avenue, numărul 1422, apartamentul 5C, ca să-ţi vizitez familia 
drăguță. ` 

— Da, îngână bărbatul, plângând și mai tare. Ințeleg. 

Rostov nu-l întrebase dacă înţelegea. 

— ÎI cunoşti pe Jatin Patel? 

— Tu ești cel care... începu bărbatul, dar se opri brusc. 

Rostov își cobori capul și se holbă la Nashim cu ochii săi 
albaștri. Comerciantul rosti impulsiv: 

— Nu prea bine. L-am întâlnit o dată. Știam despre el. Toată 
lumea știa. 

— Sunt doi oameni pe care îi știa. Cineva, V.L., tot indian, la 
fel ca el. Mai tânăr. Poate că lucrează pentru Patel. Sau /ucra 
pentru Patel. Și un evreu pe nume Saul Weintraub. Are o afacere 
cu diamante, undeva prin Long Island City. Dar aș vrea adresa 
lui de acasă. Bine? Deci, e ușor pentru tine. Am făcut să fie ușor. 
Cine e V.L? Și unde-l găsesc pe Weintraub? 

— Oh, ţi-aș spune dacă aș putea. Jur! Dar nu știu. Jur. Lucrăm 
cu toţii în Districtul Diamantelor, evrei, indieni, chinezi și noi. 
Dar nu prea vorbim unii cu alţii. Ne vindem unii altora, 
cumpărăm unii de la alţii. Dar atâta tot. Nu știu cine ar putea fi 
oamenii aceștia. Te rog, nu mă răni, nici pe familia mea! Iți pot 
face rost de bani. 

— Cer eu bani? 

— Îmi pare rău. 

Rostov îl crezu. Și, gândindu-se mai bine, hotărî că îi era 
totuși de ajutor faptul că era iranian. Ar fi dat în gât un evreu 
într-o clipită. Probabil și un indian. 

— Nashim, Nashim... Atunci vom juca un joc. Îţi plac jocurile? 

Nashim nu spuse nimic. 

— Vânătoarea de comori. Știi jocul? 

— Știu ce e. 

— Ascultă-mă, amice! Uite. Vei începe să pui întrebări. Ai 
grijă! Nu trebuie să fie nimic evident. Dar întreabă despre V.L. și 
despre Saul Weintraub. Da, da! Ești pregătit să joci, amice? 

— Așa voi face. Promit că așa voi face. 

— Dă-mi numărul de telefon. 

Rostov tastă numărul și apoi îl apelă. Telefonul lui Nashim 
bâzâi. 

— Bun, bun. Nu ești prefăcut. Bine. Acum, du-te și întreabă, 
Nashim! Te sun mâine să aflu ce-mi poţi spune. Și voi continua 
să sun până când vei câștiga vânătoarea de comori. Iți ţin 
pumnii! Acum mă voi duce acasă și tu te vei duce acasă. 

Rostov îl bătu pe spate. Dădu să plece, apoi se opri. 

— Fiicele tale. Cum le cheamă? 

Simţi brusc imboldul atât de cunoscut - foamea. 

Sărit de pe fix... 

lranianul se holbă la el. 

— Nu! Nu îţi voi spune nimic despre ele. 

Rostov ridică din umeri. 

— Nu contează. Voi inventa eu. Cea înaltă va fi Șeherezada. 
lar cea mai mică, frumușică, zic eu, părerea mea... va fi Pisoiaș. 
Noapte bună, Nashim! Noapte bună, amice! 

CAPITOLUL 8 


În timp ce afară se însera, cei din laboratorul improvizat din 
salonul lui Rhyme începură să-l vâneze pe cel pe care îl 
porecliseră Făptașul 47, după denumirea străzii pe care 
avuseseră loc jaful și crimele. 

Rhyme supraveghea progresul investigaţiei, în timp ce Sachs 
și Mel Cooper, cel mai bun tehnician de laborator al 
departamentului de poliţie, analizau obiectele de la magazinul 
Patel Designs. 

Lon Sellitto era și el prezent, în momentul acela vorbind la 
mobil într-un colţ, răspunzând la întrebările șefilor lui. Presa era 
ocupată să relateze povestea ucigașului mânuitor de cutter din 
Districtul Diamantelor, ultimul lucru pe care și-l dorea primăria. 
Asemenea animalelor înfometate de la grădina zoologică, mass- 
media trebuia hrănită cu ceva. Nu era însă preocuparea lui 
Rhyme. El se concentra asupra progresului pe care-l făceau 
tehnicianul pipernicit cu aspect vădit de tocilar și Sachs, care 
lucrau împreună. 

Ofițerul Ron Pulaski fusese trimis în deplasare. Se afla în 
Districtul Diamantelor, cercetând zona. Aproape zadarnic. 
Sunase cu cinci minute mai devreme și raportase că nu aflase 
nimic. Înarmat cu o listă a clienţilor și asociaţilor lui Jatin Patel, 
vorbea cu ei ca să afle dacă auzise cineva potenţiale amenințări 
la adresa lui (sau să evalueze dacă nu cumva chiar unul dintre 
ei era făptașul). 

Totuși, nimeni dintre cei cu care vorbiseră Pulaski și ceilalți 
ofițeri care cercetau zona nu știau cine era „S”. Sau „V.L.” din 
calendarul lui Patel. 

Era o lipsă de informaţii specifică acelora din magazinele și 
restaurantele de pe strada 47 și din împrejurimi. 

— Nimeni nu vorbește cu mine, Lincoln, îi spusese tânărul 
ofițer. De parcă s-ar teme să nu cumva să fie văzuţi că ne ajută. 
De parcă făptașul s-ar afla prin apropiere și ar lua notițe. 

— Insistă, Recrutule, îi spusese Rhyme, apoi închisese. 

Oricum, nu-i plăceau prea tare martorii: mărturia lor i se 
părea agresiv de îndoielnică și spera în mare ca cineva să-l 
trimită pe Pulaski spre dovezi de care criminalul se 
descotorosise sau pe care le lăsase în urmă din greșeală. 

Privi spre tabla albă de circa nouăzeci de centimetri pe un 
metru douăzeci, pe care Sachs și Cooper își treceau 
descoperirile. 

Știau câteva lucruri din apelul anonim (plecând de la 
presupunerea că informaţiile erau corecte): criminalul era 
probabil un bărbat alb, cu fața ascunsă de o mască de schi 
neagră. Purta mănuși și era înarmat. Înălţime medie. Se mai 
efectuase un apel către urgențe, iar apelantul le spusese că 
ucigașul avusese cu el o servietă diplomat neagră. Nu fusese 
găsită la locul faptei, așa că era posibil ca încă să o aibă, dacă 
nu cumva o aruncase. 

Sachs credea că apelantul era angajatul sau asociatul lui 
Patel, cel care întrerupsese crima și fusese împușcat, acel V.L. 
Cercetaseră Autoritatea Portuară, de unde efectuase al doilea 
apel, dar nimeni nu văzuse pe cineva rănit. Rhyme ar fi vrut să 
se scoată toate monedele din telefoanele cu plată de la care 
apelase bărbatul și să se ia amprentele de pe ele. 

— Nu ai nevoie de o monedă ca să suni la urgenţe, îi spusese 
Sellitto amuzat. Orașul a inclus apelurile în buget. 

Spitalele fuseseră alertate să raporteze orice persoană rănită 
de cioburi de piatră, dar șansele ca vreunul dintre cei 
aproximativ o mie de doctori de la secțiile de urgente din New 
York să afle despre această solicitare și să o aplice erau destul 
de mici. 

Sachs sunase la compania care deținuse diamantele, Grace- 
Cabot din Cape Town, Africa de Sud. Erau însă cu câteva ore 
înaintea lor, ceea ce însemna că era dimineaţa devreme acolo, 
așa că lăsase un mesaj. Exista, la urma urmei, posibilitatea ca 
pietrele să fi fost trimise înapoi sau să se afle în alt loc, poate 
chiar la alţi tăietori de diamante cu care colabora Patel. 

Dacă așa stăteau lucrurile, cazul avea să devină și mai 
derutant și urma să cadă în seama tehnicienilor care se ocupau 
de dovezile valoroase să facă un inventar și să afle dacă lipsea 
într-adevăr ceva. 

Cât despre dovezile fizice, fuseseră descoperite sute de 
imagini de relief papilar, adică amprente digitale: în magazin, în 
ascensor, pe mânerele ușilor care dădeau spre stradă, pe ușile 
care dădeau spre casa scărilor, pe balustradele din casele 
scărilor. Dar niciuna nu se afla în baza de date IAFIS. Rhyme nici 
nu se așteptase să găsească o potrivire; numărul de amprente 

de mănuși textile sugera ideea că Făptașul 47 nu și le dăduse 
niciodată jos. 

„Nu ne ușurează deloc treaba, nu-i așa?” O întrebare retorică 
pe care Rhyme nu se sinchisi să o exprime cu voce tare. 

În cazul anumitor infracţiuni, de exemplu cele de natură 
sexuală și confruntările fizice, rămâneau în urmă multe urme de 
ADN, iar baza de date din America privind acidul 
dezoxiribonucleic, CODIS, le-ar fi putut dezvălui identitatea unei 
persoane în astfel de situaţii. Dar în cazul unor astfel de crime, 
săvârșite de un ucigaș care purta mănuși, o haină cu mâneci 
lungi, pantaloni și mască de schi, șansele ca acesta să lase după 
el urme de ADN erau destul de mici. 

Găsiseră câteva fibre textile, lucru normal de altfel, dar 
niciuna nu se potrivea cu hainele purtate de victime. Unele erau 
din bumbac negru, cel mai probabil de la mănuși, din moment 
ce fuseseră găsite pe mânere și sertare. Sachs descoperise și 
fibre de poliester negru, care proveneau probabil de la masca 
de schi. 

Nu găsiseră niciun cartuș gol; criminalul îl luase cu el. 

— Ce avem până acum? îl întrebă Rhyme pe tehnician cu 
nerăbdare. 

Cu ochii la amprentele electrostatice de pantofi din magazinul 
lui Jatin Patel, plesni un ecran de înaltă definiţie. 

Mel Cooper era îmbrăcat cu un halat de laborator alb, purtând 
bonetă și mănuși, precum și o mască facială. Ochelarii lui în stil 
Harry Potter erau mereu prezenți. 

— E greu de spus cu precizie, dar băiatul nostru poartă 
mărimea 44-46 la pantofi. 

Întrucât vârfurile pantofilor se încovoaie în sus, iar mărimea 
călcâiului variază, uneori era dificil de evaluat o mărime exactă. 

— Și câteva semne de uzură distinctivă, dar fără model pe 
talpă. 

— Deci pantofi pentru oameni de afaceri. 

— Corect. 

Era mult mai bine când făptașii purtau adidași. Urmele 
distinctive indicau de obicei marca și numărul modelului, iar 
uneori, pornind de la model, se putea stabili chiar și culoarea. 

— Dungi mici în sânge, lângă urmele de pantofi? întrebă 
Rhyme în timp ce privea o fotografie făcută de Sachs cu camera 
digitală Sony. 

— Dungi? întrebă Cooper. 

— Dungi ondulate, șerpuite, bombăni Rhyme. Nu-mi dau 
seama. 

Când observă că atât Sellitto, cât și Cooper îl priveau 
perplecși, dădu să spună ceva, dar Sachs, care stătea aplecată 
peste o masă pentru examinare, zise: 

— De la șireturile care atârnă. S-ar putea să nu apară în 
urmele electrostatice, dar s-ar vedea în sânge. 

Rhyme zâmbi. O iubea. 

— Ah! 

Cooper examină fotografiile cu amprentele de pantofi. Sellitto 
aruncă o privire înspre el, după care își verifică mesajele de pe 
telefon. 

— Ah, te-ai plictisit, Lon? Numeroase cazuri au fost închise din 
pricina unor lucruri banale, cum ar fi să descoperi dacă făptașul 
poartă pantofi cu șireturi sau nu. 

— Hei, Linc, tu ești specialistul în privința dungilor șerpuite 
sau a amprentelor de pantofi însângerate. Nu eu. 

Preluă un alt apel și se îndepărtă de ei. 

Se dovedi că nu existau urme de dungi șerpuite. Probabil că 
erau pantofi de tip slip-on. 

Martorul raportase un singur făptaș prezent, iar amprentele 
pantofilor confirmară că ucigașul lucrase pe cont propriu. 

Cel mai probabil, avea un Glock de nouă milimetri, la fel ca 
Sachs, dacă era să se ia după striaţiile poligonale ale glonţului. 
În ultimii o sută cincizeci de ani, ţevile de armă conţinuseră 
crestături care să răsucească glonțul la ieșirea din armă, pentru 
a-l face mai precis. Majoritatea aveau proeminențe și scobituri, 
numite caneluri. Pistoalele Glock însă aveau adâncituri ondulate, 
nu muchii ascuţite, care îi confereau glonțului mai multă viteză 
și putere. Nu erau singurele pistoale cu această caracteristică - 
mai erau și Heckler&Koch, Kahr Arms, Magnum Research, 
Tanfoglio și CZ -, dar Glockurile erau de departe cele mai 
răspândite când venea vorba despre striații poligonale. 

Sellitto închise telefonul. 

— Am vorbit cu doi ofițeri. S-au dus acasă la sora lui Patel, să- 
i comunice veștile. Soţia lui a murit cu câţiva ani în urmă, iar 
sora lui e singurul membru al familiei din zonă. Au zis că femeii 
i-a fost destul de greu. Aproape că a leșinat. Au așteptat până 
când a ajuns și soțul ei acasă înainte să-i pună întrebări. A zis că 

nu știe prea multe despre afacere. Cică era „o treabă de 
bărbaţi”. Patel nu le-a spus niciodată surorii sale și soțului ei că 
ar fi avut motive de îngrijorare în ceea ce privește siguranţa lui 
sau că ar fi văzut pe cineva cercetând magazinul. Dar era un 
tăietor celebru, atât local, cât și internaţional. Se poate să se fi 
dus vestea că ar fi avut ceva pietre mișto de furat. Așa a zis ea, 
nu eu. 

— Parteneri? Angajati? întrebă Sachs. Are idee cine ar putea fi 
martorul? 

— Nu prea știa astfel de lucruri. Patel era singurul proprietar. 
Nu avea angajaţi cu normă întreagă; era prea zgârcit și nu avea 
încredere să lase pe altcineva să lucreze pietrele. Doar că sora 
lui are impresia că un tânăr lucra la el din când în când, un 
ucenic care voia să devină tăietor de diamante. Au întrebat 
despre S. și V.L. Dar nimic. 

— Probabil că-l plătea în numerar, zise Sachs, fără să 
înregistreze plăţile, ca să economisească bani; fără state de 
plată care să ne ajute să-l găsim. 

O echipă de investigatori ai locului faptei din Queens 
cercetase apartamentul modest al lui Patel din Upper West Side, 
în Manhattan, unde locuise singur de când soția lui murise de 
cancer cu câţiva ani în urmă. Nu existau dovezi că s-ar fi intrat 
prin efractie în apartament și - așa cum se întrebase Rhyme - 
diamantele Grace-Cabot nu erau acolo. 

Nici telefonul lui Patel nu se afla în apartament, așa că 
persoana lor de contact de la Departamentul de Infracțiuni 
Informatice al Poliției din New York le obținea în acele momente 
o listă cu numerele de telefon, apelurile primite și efectuate, de 
la furnizorul de telecomunicaţii. Sperau ca unul dintre ele să se 
dovedească a fi un apel către sau de la S. sau V.L. 

Sachs ieși ca să preia un apel și, încuviinţând absentă din cap 
în timpul conversației, își luă câteva notițe. Apoi îi spuse 
apelantului adresa ei de e-mail. 

O clipă mai târziu, la un calculator se auzi un sunet care 
anunța primirea unui mesaj, iar Sachs încheie apelul. 

— E timpul pentru film, spuse ea. Compania care asigură paza 
clădirii. Este înregistrarea video de la camerele de supraveghere 
de pe palier, de azi-dimineaţă. 

O descărcă și începu să ruleze filmarea alb-negru granulată. 

Rhyme se apropie. În dimineaţa aceea, Patel sosise la serviciu 
pe la ora opt și jumătate. Nu se întâmplase nimic până cu 
câteva minute înainte de ora unsprezece. Pe filmare apăru un 
bărbat cu barbă, îmbrăcat într-o haină de ploaie neagră și cu o 
pălărie cu bor îngust pe cap, posibil brunet, cu părul tuns scurt. 
Apăsase un buton de la interfonul magazinului lui Patel, fusese 
primit înăuntru și rămăsese acolo circa douăzeci de minute. 

— Probabil S., întâlnirea lui Patel de la ora unsprezece. 

Conform înregistrării orei, la cinci minute după plecarea lui, 
pe imagine apărură puncte negre și, preț de o fracțiune de 
secundă, se văzură o mână înmănușată și forma unui cap 
acoperit cu o mască de schi, în timp ce făptașul pulverizase 
vopsea neagră pe lentile, rămânând în mare parte în afara 
câmpului vizual. Imaginile neclare, literalmente treisprezece 
cadre, nu le dezvăluiră nimic nou. 

Rhyme îl privi pe Cooper, care îi anticipă întrebarea. 

— Am verificat vopseaua. E o marcă generică. Nu putem 
identifica sursa. 

Sachs mârâi. 

— Înregistrările camerei de supraveghere din magazinul lui 
Patel au dispărut, le aminti ea. Făptașul le-a luat cu el, dar 
câţiva ofițeri de la secția centrală de nord adună înregistrări de 
pe stradă. Majoritatea magazinelor au camere în interior, dar 
sunt și câteva în exterior. Vom vedea ce găsim. Este verificat și 
docul de încărcare de pe strada 46; într-acolo duc ieșirile de 
incendiu. 

Îi ceru apoi lui Cooper cea mai clară captură de ecran cu S., 
de pe coridorul spre care dădea magazinul lui Patel. Cooper 
procesă imaginea și i-o trimise prin e-mail. 

— Le-o voi trimite celor care cercetează zona. Poate vor 
obține un nume. 

Se așeză la un terminal din apropiere, se conectă și încărcă 
imaginea pentru a fi distribuită în tot orașul. 

Mel Cooper se întoarse spre ceilalți. 

— Am identificat pietrele pe care le căra ucenicul - sau cine o 
fi fost -, cele pe care le-a nimerit glonțul. Par a face parte din 
familia serpentinitelor. Sunt numite așa din cauza coloritului și a 
texturii marmorate, care aduce a piele de șarpe. În cazul în care 
conţin granate sau diamante, sunt kimberlit. Și chiar asta sunt. 
Văd particule mici de cristal care ar putea fi diamante. Probabil 

că Patel o tăia și o șlefuia, pentru a face din ea coliere sau 
cercei. 

Sună telefonul fix din salon. Numărul apelant avea un cod de 
țară pe care Rhyme nu îl recunoscu. 

Sachs aruncă o privire spre el. 

— Africa de Sud. 

Apăsă butonul pentru difuzor, apoi răspunse: 

— Da? 

— Da, alo! Încerc să o contactez pe doamna detectiv Amelia 
Sachs, se auzi o voce cu un melodios accent de olandeză și 
engleză. 

— Eu sunt detectivul Sachs. 

Apelantul se identifică drept Llewelyn Croft, directorul general 
al companiei Grace-Cabot Mining, Ltd., din Cape Town. 

— Domnule Croft, sunteţi pe difuzor. Îi am alături pe 
locotenentul Lon Sellitto, de la Poliţia din New York, și pe Lincoln 
Rhyme, consultant. 

— Am primit mesajul dumneavoastră. Spuneaţi că se poate să 
fi avut loc un jaf care ne implică? 

— Așa este. Nu am transmis detalii prin telefon, dar îmi pare 
rău să vă informez că tăietorul de diamante care avea pietrele, 
Jatin Patel, a fost ucis în timpul jafului. 

Îl auziră pe bărbat icnind. 

— Nu! O, nu! M-am văzut cu el săptămâna trecută. Nu, e 
îngrozitor, zise bărbatul cu vocea sugrumată. Nu pot... Ucis? 

— Mă tem că da. 

— Am lucrat ani întregi cu el. Era unul dintre cei mai buni 
tăietori de diamante din New York. De fapt, din întreaga lume, 
zise el și vocea i se frânse. 

Apoi își drese glasul și continuă: 

— Vreţi să spuneţi că diamantele noastre au fost furate? 
Sunteţi sigură? 

— Nu, nu sunt. Este unul dintre motivele pentru care v-am 
sunat. Am găsit o cutie goală cu o recipisă pentru transportul a 
patru articole, numere de identificare de la GC-1 la GC-4. 

— Da, spuse el, părând buimac. Sunt ale noastre. 

— În ranzi valorează circa șaizeci și opt de milioane? 

Se auzi un oftat. Apoi nimic. 

— Domnule? 

— Da, aceasta este valoarea asigurată. Erau pietre brute, deci 
finisate ar fi fost vândute cu mult mai mult. 

— Aici detectivul Lon  Sellitto. Deci, din câte știți 
dumneavoastră, Patel se afla în posesia pietrelor? Se poate să le 
fi trimis altcuiva, să le lucreze? 

— Nu, nu. Nu ar fi făcut niciodată asta. Era singurul om 
suficient de talentat încât să lucreze cu ele. Cerule mare! 
Pietrele acelea... Știţi cine a făcut-o? 

— Investigăm, zise Sachs. 

— Cine ar fi putut să știe că Patel se afla în posesia acestor 
diamante? întrebă Sellitto. 

Urmă o pauză, apoi Croft spuse: 

— N-aș ști să vă spun, desigur, cui i-a zis Jatin. Dar mă 
îndoiesc că a menţionat asta cuiva. Nu știu cât de bine 
cunoașteţi industria diamantelor, dar nimeni nu vorbește despre 
însărcinările primite. Îndeosebi în cazul unor pietre 
incomparabile ca acestea. Siguranţa este esenţială. lar în cadrul 
companiei noastre... Sunt convins că vă gândiţi că a fost o 
lovitură din interior. Doar câţiva administratori știau că pietrele 
aveau să ajungă la Jatin. Dar suntem cu toţii parteneri în cadrul 
companiei și, sincer să fiu, destul de înstăriți cu toţii. Cât despre 
lucrătorii la bandă și minerii? Odată ce pietrele sunt extrase și 
procesate, nu au idee unde ajung. Uneori, firmele de transport 
le vând informaţii hoţilor, dar am dus eu însumi pietrele brute la 
New York. Atât de preţioase erau! După o pauză, adăugă: De 
neînlocuit. 

— Ce anume? îl întrerupse Rhyme. Aţi zis „pietre brute” mai 
devreme. La ce vă referiţi? 

— Îmi cer iertare. Așa se numesc diamantele netăiate. Brute. 
Făcu din nou o pauză, apoi continuă: Aș presupune că hoţul nu 
știa despre pietrele noastre în mod particular. A ales magazinul 
lui Jatin aleatoriu, după care i-a cerut diamantele netăiate. 
Pietrele finisate au numere de înregistrare gravate cu laserul, 
care pot fi văzute doar cu lupa. De aceea sunt foarte greu de 
vândut. Există o piaţă ilegală mult mai bună pentru diamantele 
netăiate. Profesioniştii optează mereu pentru pietrele brute. 

— Știţi la cine ar putea apela hoţul aici ca să ascundă 
diamantele? 

— Acolo, nu. Dar vă pot da numărul de telefon de la biroul din 
New York al asigurătorului nostru. Va trebui să îl anunţ oricum. 
Și ar trebui ca un angajat de-al lor să vă poată ajuta. 

Le dictă numărul și Sachs îl notă. 

— Sper că vă veţi folosi toate resursele ca să îl prindeţi pe 
vinovat, zise Croft. Ce tragedie! De necrezut. 

Trei oameni uciși, iar unul dintre ei torturat. Și doi martori în 
pericol. 

Dar se părea că Llewellyn Croft se referea la cu totul altceva. 

— Vedeţi voi, nu cred că hoțul va vinde pietrele imediat. Le va 
tăia rapid... Le va măcelări, iar diamantele finisate vor dispărea 
în comerțul de masă din Amsterdam, lerusalim sau Surat. 
Diamantele acelea erau menite măreției. Și acum? Vor fi 
distruse. Tragic, repetă el. 

Sellitto făcu o grimasă, însă Amelia Sachs spuse: 

— Ei bine, domnule Croft, vom face tot posibilul să îl găsim. 
Apoi adăugă pe un ton rece: Și să ne asigurăm că nu își mai 
pierde nimeni viața. 


CAPITOLUL 9 


Tremurând din pricina frigului de la jumătatea lunii martie, cu 
braţele petrecute în jurul pieptului îngust, Vimal Lahori stătea în 
Washington Square Park, acea enclavă plăcută și liniștită de 
verdeață din Greenwich Village. În zilele mai frumoase decât 
aceea, aveai parte acolo de o mulţime pestriță de oameni: 
muzicieni de stradă și bone, traficanţi de droguri neinspiraţi, 
studenţi cinstiţi, poeţi mâăzgălind în carneţele, academicieni 
gânditori și oameni de afaceri care ar fi putut merge pe jos până 
acasă de la firmele lor de investiţii și de avocatură de pe Wall 
Street, dar care preferau în general limuzinele. 

Era seara devreme și Vimal se afla într-o parte obscură și 
părăsită a locului, departe de arcul înalt și bine luminat ce imita 
Arcul de Triumf din Paris. Aruncă o privire spre sălile de clasă 
ale Universităţii din New York și spre reședințele și casele 
frumoase din perioada Hamilton, ale căror ferestre străluceau 
gălbui. Înăuntru erau oameni care se pregăteau să iasă în oraș, 
care făceau duș, se pregăteau, se îmbrăcau. Sau care tăiau 

legume și sorbeau vin pentru o cină care avea să aibă loc 
curând. La vederea acestor plăceri mărunte, inaccesibile, lui 
Vimal Lahori îi veni să plângă. Se jucă absent cu brăţara textilă 
maro pe care i-o făcuse Adeela. Tatăl lui se întrebase dacă nu 
cumva avea să interfereze cu mânuirea bățului-suport pentru 
nestemate, așa că și-o pusese pe mână doar după ce ieșise din 
casă. 

Uitându-se literalmente peste umăr, frecvent, pe drumul lung 
și rece până acolo, urmase o rută complicată dinspre 
Autoritatea Portuară, care se afla la circa treizeci, maximum 
treizeci și cinci de cvartale spre nord. Plănuise să ia trenul, dar 
fusese atât de șocat de bărbatul din autogară, care îi înapoiase 
telefonul, tulburându-l extrem de tare, încât se hotărâse să 
meargă pe jos. 

Era puţin probabil ca ucigașul să dea târcoale pe la metrou, 
schimbând tren după tren în speranţa că avea să-l găsească. 
Bineînţeles, el îl văzuse pe Vimal, știa exact cum arăta, în timp 
ce ucenicul tăietorului de diamante văzuse doar o mască, 
mănuși și o îmbrăcăminte închisă la culoare. 

Insă paranoia lui nu era complet iraţională; se oprise într-un 
bar, dăduse pe gât două Coca-Cola și urmărise știrile, aflând 
astfel că bărbatul era încă liber; se credea că era în continuare 
în oraș, înarmat și periculos. Oricine știa ceva despre crimă 
trebuia să iasă în față imediat. Ceea ce suna de parcă purtătorul 
de cuvânt al poliţiei ar fi spus „pentru siguranţa lor proprie”. 
Poate că știau că ucigașul chiar îl căuta, din pricina a ceea ce 
văzuse. Avea să presupună că așa stăteau lucrurile. 

Se gândi din nou la magazinul plin de sânge. Șocul trecuse și 
fusese înlocuit de groază și de tristețe. Domnul Patel era mort. 
Fusese foarte exigent, sever și rareori mulțumit. Dar rezonabil. 
Bun în felul lui. Și, orice impresie ar fi avut Vimal despre 
industria căreia domnul Patel își dedicase toată viaţa, nu putea 
nega că omul fusese un geniu. Vimal știa cât de greu era să 
creezi cu mâinile lucrurile pe care le vedeai cu inima. 

Și perechea aceea, clienţii, tânărul acela și tânăra sa iubită! 
Ce trist că nimeriseră în timpul infracțiunii! William și Anna. 
Urmau să se căsătorească peste șase luni, din câte își amintea 
el. 

Nu reușise să vadă prea bine cadavrele din magazin, atât de 
șocantă și de scurtă fusese confruntarea. Și, odată ce imaginea 

picioarelor nemișcate ale mentorului său i se întipărise în 
memorie, nu prea mai văzuse altceva. Vimal Lahori era convins 
că scena aceea avea să-l bântuie toată viaţa. 

Iși privi telefonul, singura sursă a orei pentru el, și văzu că 
avea șapte apeluri pierdute și douăsprezece mesaje de la tatăl 
lui. In timp ce se holba la el, ecranul telefonului cu sonorul oprit 
se lumină, anunțând un alt apel de la el. 

Vimal respinse apelul și lăsă telefonul deoparte. 

Zâmbi sumbru. De-ar fi putut respinge și sentimentul de vină 
care-l încerca! 

Domnul Patel, perechea aceea... O tragedie cumplită. 

Și totuși... 

Vimal nu putea nega senzația caldă, deși întinată, de ușurare, 
ca o povară care devenea mai ușoară. Fusese zdrobit vreme 
îndelungată de o presiune lentă de neoprit, precum cea întâlnită 
la o sută șaizeci de kilometri sub suprafața pământului, care 
apăsa necontenit asupra lui, ca să formeze diamante. Acum, 
libertatea era posibilă. Nu ar fi putut face acest pas pe cont 
propriu. Fără un eveniment cataclismic precum jaful și crima, ar 
fi făcut ceea ce făcuse dintotdeauna: ar fi consimţit și ar fi 
acceptat viaţa pe care i-o alesese tatăl lui. Ar fi fost de acord. Ar 
fi tăcut mâlc. Și s-ar fi urât pe sine în fiecare clipă din cauza 
asta. 

Oricât de îngrozitoare ar fi fost circumstanțele, lui Vimal 
Lahori i se oferise o oportunitate. lar el profitase de ea. Viaţa lui 
luase o nouă direcție. 

Văzu mișcare în partea cealaltă a parcului. Și o zări. 

Să începem cu ce e mai important... 

Tânăra, cu un splendid păr lung, închis la culoare, se duse cu 
hotărâre spre centrul parcului, uitându-se când în dreapta, când 
în stânga. În pofida groazei stârnite de cele întâmplate, în pofida 
durerii din lateralul trunchiului, Vimal simţi aceeași senzaţie de 
lovitură în adâncul lui, acel bubuit surd. 

Se întâmpla de fiecare dată când o vedea, chiar și după 
atâtea luni de relaţie. 

Ce-i drept, nu era cea mai lină dintre relaţii. Nu se vedeau nici 
pe departe pe cât de des le-ar fi plăcut. Ea era studentă la 
Facultatea de Medicină din cadrul Universităţii din New York, iar 
el avea un program de muncă lung și neregulat la atelierul 
domnului Patel, dar și la alţi tăietori de diamante cărora îl 

„închiria” tatăl lui. În plus, Vimal trebuia să-și petreacă o mare 
parte din timpul liber în atelierul de acasă, de la demisol. 

Desigur, era un lucru caracteristic multor cupluri din zona 
metropolitană din vremurile acelea. Erau complicaţii care 
puteau fi rezolvate. Dar, în cazul lor, exista o problemă mai 
dificilă. Părinţii lui Vimal nu știau despre Adeela Badour, iar ai ei 
nu știau despre el. _ 

Nu era înaltă, dar părea așa pentru că era slabă. In seara 
aceea, părul ei era doar negru (uneori, ca să-și sfideze mama 
conservatoare, își făcea șuviţe albastre sau verzi, dar 
răzvrătirea ei era oarecum domesticită, căci nu apărea niciodată 
cu șuviţe la adunările de familie de acasă). 

Îl văzu pe Vimal și faţa ei alungită se lumină. Cel puţin, la 
început. Apoi însă, Adeela se întunecă la faţă, ba chiar se 
alarmă, poate din cauză că Vimal era palid și tras la faţă. 

El ridică scurt din cap, în semn că o văzuse. Nu voia să îi facă 
semn, cu mâna. Încă se gândea la bărbatul mascat. Aruncă o 
privire în jur și văzu mai mulţi oameni în apropiere, dar niciunul 
nu era atent la el, toţi deplasându-se rapid spre un loc mai puţin 
umed și rece. 

Adeela se așeză pe bancă și-l îmbrăţișă. 

— Vim... Of... 

Vimal tresări, așa că ea îi dădu drumul imediat, apoi se dădu 
în spate și-l privi din cap până-n picioare. Vimal îi privi chipul 
frumos. Era machiată într-o manieră complicată, deși subtilă, 
astfel încât nici nu ar fi reușit să spună cu exactitate care dintre 
trăsături îi fuseseră accentuate. 

Vimal îi apucă mâna și i-o sărută apăsat. O observă 
cercetându-l cu o atenţie clinică. 

— Am văzut la știri. Îmi pare atât de rău... Domnul Patel. Și 
clienţii aceia... E pe toate posturile. Dar nu au spus că ar mai fi 
fost și altcineva de faţă. 

El îi povesti cum îl surprinsese pe hoţ în timpul jafului. 

— Am fugit. Cred că m-a urmărit, dar am apucat-o pe scările 
din spate. 

— Mesajul tău... Eşti rănit? 

Îi spuse cum trăsese bărbatul în el, dar îl ratase, nimerind 
punga pe care o ţinea în mână. Bucăţi de piatră sau părţi din 
glonţ îl tăiaseră. 

— Cineva trebuie să examineze rana. 

— Du-te la spital, îi spuse ea. 

— Nu pot. Doctorii își vor da seama că am fost împușcat. Sunt 
obligaţi să anunţe poliția. 

— Păi... zise Adeela, ridicând din sprâncenele ei perfecte. 
Doar era un lucru bun. 

— Nu pot, îi răspunse Vimal. Nu putea să-i explice motivul 
său, mai bine zis, motivele pentru care nu putea apela la 
polițiști. Ai adus ce te-am rugat? 

Adeela nu-i răspunse. 

— Te rog! 

— Păi, unde pot să te examinez? 

— Cred că aici. 

— Aici? întrebă ea râzând. O examinare medicală în 
Washington Square Park, într-o seară rece și înnorată de martie? 

Dar putea să-și dea seama că nu prea aveau alte opţiuni, 
întrucât amândoi locuiau cu părinţii lor. 

Adeela privi în jur și, cum nu văzu pe nimeni în apropiere, 
dădu din cap spre haina lui. Vimal desfăcu fermoarul și își ridică 
hanoracul și maioul. 

— Ei bine, zise ea încet, tipic pentru un sculptor să fie rănit de 
bucăţi de piatră. Ce bine că nu colecționezi lame și cuțite! 

Apoi Adeela își pierdu zâmbetul, ajungând cu mintea într-un 
alt loc, unul care avea să facă din ea un doctor grozav cândva. 
Vimal nu mai era Vimal Lahori, ale cărui buze le sărutase și al 
cărui piept îl gâdilase în timp ce adormiseră împreună după ce 
făcuseră dragoste. Era un pacient. lar ea era doctorul lui. Atâta 
tot. Adeela miji ochii, îl privi cu atenţie, apoi căută ceva în 
geantă și își trase pe mâini o pereche de mănuși din latex 
albastre. 

— Cum arată? întrebă el. 

— Șșșt! Fii atent în jur! 

Și așa făcu, dar oamenii din jur nu îi băgau în seamă. 

Adeela își începu treaba cu mișcări rapide, folosind tifon ca să 
îl tamponeze cu un lichid portocaliu, închis la culoare, probabil 
un antiseptic. Îl ustură, dar nu foarte tare. 

— Răni minore. Vânătăi. 

— Pe lateral. Aia mă îngrijorează, zise el. 

— Văd. 

Simţi o durere ascuţită când ea îi palpă coasta de jos, din 
partea dreaptă. 

— Aici ai un fragment. Sub piele. 

Expiră, vădit îngrijorată. 

— Vim, mergi la doctor! Trebuie. 

Vimal își imagină cum s-ar fi derulat lucrurile dacă ar fi 
ascultat-o. 

— Nu. 

— Nu am anestezic. 

Presupunea că studenții la Medicină lucrau doar cu 
medicamente care se eliberau fără reţetă. 

— Încearcă! 

— Vim, studiez fiziologia și chimia organică. Cărţi, 
computere... Nici măcar nu ne atingem de cadavre în primul an. 

— Aş face-o chiar eu, dar nu ajung. Te rog! 

— Și copci, continuă ea. 

Vimal o strânse de mână. 

— Fără spital. Doar scoate-l! Și fă ce poţi tu. Pune plasturi. 

Pret de o clipă, chipul frumos îi fu străbătut din nou de diverse 
emoţii și Adeela făcu o grimasă. 

— ÎI scot ușor. Dar dacă sângerarea nu se oprește... 

Scotoci prin geantă și scoase o pensetă. 

— Poftim, ţine-o tu! 

Vimal o apucă. 

— Mi-o dai când ţi-o cer. Ţine și ăsta. Îi înmână iPhone-ul și 
porni lanterna. Ține-l îndreptat în jos, spre coaste. 

— Vrei penseta? 

— Încă nu. 

O simţi atingându-l în apropierea locului care-l durea. 

— Va dura puţin. Dar când ţi-o cer, trebuie să mi-o dai repede. 

Părea tulburată. Oare problema era mai gravă decât... 

— Au! strigă el și se trase în spate în timp ce un junghi de 
durere îl străbătu de la coaste până la maxilar, transformându- 
se apoi într-o durere mocnită. 

— L-am scos, zise ea, arătându-i un ciob însângerat de 
kimberlit pe o bucată de tifon. 

Strânsese tare rana cu degetele-i puternice, forțând așchia să 
iasă. 

— M-ai păcălit, șopti el, răsuflând apăsat. 

Adeela își recuperă penseta nefolosită. 

— Se numește anestezic mintal. Distragi atenţia, apoi te miști 
rapid. 

— Ai învăţat asta la școală? 

— Discovery Channel, cred. Chirurgii din timpul Războiului 
Civil. 

Adeela puse deoparte penseta, apucă sticla cu dezinfectant, 
care era betadină, din câte observă el, și stropi din nou rana cu 
lichidul rece. Apoi așeză din nou tifonul pe rană, apăsând preţ 
de un minut. Vimal simţi imboldul absurd de a o întreba ce mai 
făceau ai ei și cum se descurcase la testul de la fiziologie. 

— Apasă iar ușor, îi zise ea, poziționându-i mâna. 

Scoase câteva benzi adezive pentru sutură și le lipi peste 
rană. 

— Te doare? Pe o scară de la unu la zece? întrebă ea. 

— Trei și șapte șaisprezecimi. Mereu mi-am dorit să spun 
asta. 

— Poftim! 

Cu buzele strânse, îi înmână un flacon de Tylenol și o sticlă cu 
apă Dannon. Vimal luă două pastile și bău jumătate de sticlă de 
apă. ` 

— E singurul care a pătruns sub piele. In rest, doar vânătăi, 
tăieturi și julituri. 

Îi palpă apoi coastele. ÎI duru, dar, din nou, nu foarte rău. 

— Nu ti-ai rupt nimic. 

Încercând să ignore durerea pulsatorie, Vimal luă ciobul și îl 
cercetă cu atenție. Nu era mare; avea circa un centimetru și 
jumătate și era foarte subţire. Il puse în buzunar. 

— Un suvenir? 

El nu spuse nimic, ci doar își trase în jos hanoracul și maioul. 

— Poftim, zise  Adeela, înmânându-i sticla maronie de 
betadină. Îţi va păta hainele, dar nu cred că asta e cea mai mare 
grijă a ta acum. Ah! Și puloverul. Scoase din geantă un pulover 
cu logoul Universităţii din New York. Mărime mare. Nu era alei. 
Poate că îl cumpărase pentru tatăl ei. Vimal îi ceruse să-i aducă 
și un schimb de haine. Hanoracul lui gri-deschis, inscripţionat cu 
mesajul Rămâi un ciudat, era stropit cu sânge care se uscase. Ar 
fi putut să cumpere el unul, dar voia să tragă cât mai mult de 
banii pe care îi avea. 

În timp ce tăcerea se așternea între ei, priviră o femeie care 
plimba trei buldogi francezi prinși cu trei lese diferite. Animalele 
țopăiau entuziasmate, în armonie, iar proprietara lor muta 
întruna lesele dintr-o mână în cealaltă, ca să nu se încâlcească. 

În oricare alt moment, ar fi izbucnit în râs. Acum, Vimal și 
Adeela se holbară amorţiţi unul la celălalt. 

Adeela îl prinse de mână și își sprijini capul de-al lui. 

— Nu te duci acasă, nu-i așa? întrebă ea. 

— Nu. 

— Atunci, ce faci? 

— O să dispar o vreme. 

Adeela râse rece. 

— Voiam să zic „ca un martor într-un film cu mafioţi”. Dar nu 
e ca, e chiar așa. Dar unde, Vim? 

— Incă nu sunt sigur. 

Bineînțeles că era foarte sigur, dar nu voia să vorbească 
despre asta. Avea să o facă la un moment dat, însă acum nu 
voia decât să se adăpostească undeva. Se făcea tot mai frig, iar 
el era extenuat. 

Îi dădu drumul la mână. Se ridicară. O cuprinse cu braţul și o 
trase spre el, ignorând durerea din coaste. 

— Te sun curând. Uite, orice s-ar întâmpla, nu ne va afecta 
deloc. Îi zâmbi, apoi adăugă: La naiba, și-așa ai examene! 
Oricum n-ai avea timp pentru mine. 

Își dădu seama că Adeela nu era amuzată și regretă gluma pe 
care o făcuse. Chiar și așa, ea îl sărută apăsat. Incă nu vorbiseră 
despre „iubire”, dar Vimal știa că Adeela avea să aducă vorbă 
acum despre asta. Se aplecă spre el și își lipi buzele de urechea 
lui. Apoi îi șopti: 

— Du-te la poliţie. Te vor proteja de el. 

Își azvârli geanta pe umăr și se răsuci, îndreptându-se cu 
mersul ei lent și senzual spre staţia de metrou de pe West 4th 
Street, lăsându-l pe Vimal Lahori să se gândească la faptul că 
era, într-adevăr, posibil ca poliția să-l poată proteja de ucigaș. 

Dar nu era de ajuns. 


CAPITOLUL 10 


La ora opt seara, Lincoln Rhyme se apropie de unul dintre 
ecranele de înaltă definiţie din salonul lui. 
— Pornește-le! zise el. 

Mel Cooper tastă ceva și apăru un filmuleţ. Înregistrările video 
proveneau de la o cameră de supraveghere îndreptată spre o 
zonă de încărcare subterană din spatele clădirii în care se afla 
biroul lui Patel. Rampa din zona de încărcare dădea spre strada 
46. 

La ora douăsprezece și treizeci și șapte de minute, în după- 
amiaza cu pricina, conform înregistrării de dată și oră, ușa 
fusese deschisă și un bărbat cu părul negru și des, cu capul 
aplecat, îmbrăcat cu o haină de culoare închisă, coborâse rapid 
scările și urcase apoi rampa, de unde ieșise în stradă. Chipul nu 
i se vedea foarte clar, dar părea a fi indian, lucru logic, de altfel, 
dacă era într-adevăr un asociat al lui Patel. Era slab și scund, 
judecând după înălţimea unui tomberon de gunoi pe lângă care 
trecuse. Era imposibil de stabilit cu siguranţă ce vârstă avea, 
dar lăsa impresia că era tânăr, posibil pe la douăzeci și ceva de 
ani. 

— E rănit, spuse Sachs. 

Se ţinea cu mâna de mijloc. Opriră imaginea și văzură că 
ținea în mână ceva deschis la culoare, poate punga de hârtie 
care fusese împușcată. Cooper apăsă butonul de redare și 
tânărul își văzu de drum, ieșind din scenă. 

— Și uite a doua înregistrare, spuse tehnicianul. 

Era de pe strada 47, de la o cameră de filmare din fereastra 
unei bijuterii de lângă clădirea în care se afla magazinul lui 
Patel. La ora douăsprezece și cincizeci și unu de minute, un 
bărbat îmbrăcat cu o haină scurtă, neagră sau bleumarin, cu 
pantaloni largi și închiși la culoare și o căciulă lungă, în formă de 
șosetă, trecuse pe lângă magazin. Era imposibil să-i vezi faţa, 
căci privea în altă parte. În mâna stângă avea o servietă 
diplomat, iar mâna dreaptă o ţinea în buzunar. 

— Pe armă? 

— S-ar putea, îi răspunse Sachs lui Rhyme. 

— Și încă una, zise Cooper. La două uși spre vest pe strada 
47. Un minut mai târziu. 

Același bărbat fusese surprins de camera de supraveghere a 
altei bijuterii. Și de data aceasta își ţinea capul plecat și întors în 
altă parte; părea să vorbească la telefonul mobil. 

— Nenorocitul știa că e la Camera ascunsă. Se uită mereu în 
direcția opusă, bombăni Sellitto. 

— Mai rulează o dată înregistrarea, zise Sachs. Măreşte 
telefonul. 

Cooper o făcu, dar în zadar. Nu reușiră să identifice vreun 
detaliu. 

— Să caut semnalele emise de turnurile de telefonie mobilă 
din zonă? 

— În Districtul Teatrelor și în Times Square, într-o zi cu 
matineuri? întrebă Sellitto aruncându-i o privire crispată. Cum să 
nu? Adună cincizeci de ofițeri care să verifice listele cu apeluri 
timp de o săptămână, mi se pare o idee bună. 

— Era doar o idee. 

— Știm că martorul e un bărbat tânăr și brunet. Are tenul 
închis, fiind probabil indian. E îmbrăcat cu o haină neagră sau 
bleumarin. Pantaloni negri. 

— Și se poate deplasa, continuă ea. Rana provocată de 
fragmentele de piatră nu părea să fie chiar atât de serioasă. 

— Să fie misteriosul V.L.? întrebă Sellitto. 

— S-ar putea, răspunse ea. 

S-ar putea. Poate. Nu neapărat. 

Se auzi soneria și Rhyme se uită la sistemul de 
intercomunicaţie. 

El și Sachs se priviră unul pe celălalt. 

— Individul de la asigurări? întrebă ea. 

Sachs sunase la reprezentanța din New York a companiei care 
asigurase nestematele. Llewellyn Croft cel fără inimă anunţase 
deja compania că pietrele fuseseră pierdute, iar investigatorul 
lor se oferise să vină în seara aceea, chiar dacă era târziu. 

O potenţială pierdere în valoare de cinci milioane de dolari 
era o bună motivaţie, se gândi Rhyme. 

— Lasă-l să intre, îi spuse el lui Thom. 

O clipă mai târziu, îngrijitorul îl conduse pe bărbat în salon. 
Acesta îi salută din cap pe cei prezenţi și clipi repede în timp ce 
studia echipamentul de investigaţie criminalistică. 

— Măiculiţă, rosti el pe sub mustață. 

II chema Edward Ackroyd. Era inspector cu vechime al 
companiei Milbank Assurance de pe strada Broad, din Lower 
Manhattan. 

Bărbatul era mediocru prin excelenţă: înălțime medie, 
greutate medie, cantitate medie de păr cafeniu. Până și ochii îi 

erau căprui, o nuanţă ce reușea să fie deopotrivă neobișnuită și 
neremarcabilă. In mod adecvat, era în toiul vârstei mijlocii. 

— Ce tragedie cumplită! zise bărbatul cu un accent desprins 
parcă de pe limba unui crainic BBC, își închipui Rhyme. Jatin 
Patel... ucis. Și perechea aceea! Aveau toată viaţa în faţă. Și 
viitorul le-a fost distrus. 

Măcar prima remarcă a lui Ackroyd era la adresa vieților care 
se pierduseră, nu a nestematelor. 

Thom luă haina bej a lui Ackroyd. Bărbatul purta un costum 
gri, cu vestă, lucru rar întâlnit în Statele Unite în zilele acelea. 
Avea cămașa apretată, la fel și cravata, din câte se părea, deși 
cu siguranţă era doar în închipuirea lui Rhyme. Având în vedere 
ținuta frumoasă pe care o purta și ora târzie, poate că fusese 
întrerupt în timpul unei cine elegante sau al unei seri petrecute 
la teatru. Avea verighetă. 

Se făcură prezentările. Bărbatul reacționă ușor remarcând 
condiția lui Rhyme. Fu mai surprins de cromatograful cu gaz- 
spectrometrul de masă în mărime naturală din colţul încăperii, 
iar când Rhyme îi întinse mâna pe care o putea folosi, dreapta, 
Ackroyd i-o strânse, însă cu grijă. 

— Luaţi loc, îl pofti Sachs. 

— Nu, mulțumesc, doamnă detectiv. Nu pot sta mult. Am vrut 
doar să mă prezint. Aruncă o privire în jur și adăugă: Mă 
așteptam... Cred că la o secţie de poliţie. 

— Unele investigaţii le gestionăm de aici, zise Sellitto. Lincoln 
a fost șeful departamentului de investigaţie a locurilor faptei, iar 
acum este consultant. 

— Un fel de Sherlock Holmes al nostru. 

Rhyme zâmbi ușor obosit. Mai auzise comparaţia... doar de 
vreo cinci sute de ori. 

— Am lucrat la Poliţia Metropolitană, la Scotland Yard, înainte 
să continui pe cont propriu. 

Bărbatul privi din nou spre echipament. 

— Aveţi echipamente pe cinste. Și încă într-o reședință 
privată. 

Se duse spre cromatograful cu gaz și îl privi admirativ. 

— Ne-a luat câţiva ani ca să le adunăm pe toate, zise Rhyme. 
Putem efectua analizele elementare aici. Dacă e nevoie de ceva 
mai sofisticat, externalizăm lucrarea. 

— Uneori ai nevoie doar de lucrurile elementare, zise Ackroyd. 
Prea multe fapte, prea multe indicii. Nu se mai vede pădurea din 
cauza copacilor, nu-i așa? 

Rhyme încuviință din cap. Simţi un strop de camaraderie cu 
investigatorul. Fost poliţist, care devenise oarecum ca el, un 
investigator privat. 

Ba nu, detectiv consultant. 

Așa cum se descria și Sherlock Holmes. 

— L-aţi cunoscut? întrebă Sellitto. Pe Patel? Sau pe oricine 
lucra pentru el? 

— Nu, dar, desigur, știam despre el. Orice persoană implicată 
în vreun fel sau altul în industria diamantelor știa despre el. Jatin 
Patel era un diamantar. Cunoașteți termenul? 

— Nu. 

— Se referă la orice persoană din domeniul producției sau 
tăierii de diamante. În cazul lui, înseamnă un tăietor de 
diamante expert. În zilele noastre, diamantele sunt procesate în 
mare parte în India, unele în Antwerpen, altele în Israel. New 
York-ul s-a numărat cândva printre centrele importante. E mult 
mai mic acum, dar diamantarii care au rămas aici sunt cei mai 
buni dintre cei mai buni. lar Patel era cât se poate de bun. 

— Ce îl făcea atât de bun? întrebă Sachs. 

— Pentru a vă explica, ar trebui să vă spun câte ceva despre 
acest domeniu. 

— De ce nu? zise Sellitto. 

— Pentru ca un diamant brut să devină o piesă finisată, 
trebuie să treacă prin cinci etape. Plotarea, adică examinarea 
pietrei brute, pentru a vedea cum anume îi putem maximiza 
mărimea, calitatea și profitul. A doua este despicarea, respectiv 
crăparea diamantului de-a lungul fibrei cu o lovitură precisă. 
Uneori, tăietorii cercetează un diamant luni întregi înainte să 
lovească piatra. Un singur pas greșit și ai putea pierde un milion 
de dolari într-o fracțiune de secundă. 

— Dar, îl întrerupse Sellitto, am crezut că diamantele nu se 
sparg. 

Ackroyd clătină din cap. 

— De fapt, e o concepţie greșită, domnule detectiv. 
Diamantele sunt cele mai dure substanţe naturale de pe 
pământ, da, dar „dur” înseamnă rezistent la zgârieturi. În 
realitate, sunt extrem de casante. Poţi zdrobi un diamant cu o 

lovitură de ciocan care nu ar afecta deloc o bucată de cuarț. 
Deci, cum ziceam, prima etapă, plotarea. A doua, despicarea. A 
treia sarcină este tăierea, folosind un laser sau o lamă 
încrustată cu diamante pentru a tăia piatra în răspăr în forma 
dorită. A patra este fasonarea, adică strunjirea lor cu alte 
diamante sau uneori cu un laser, pentru a le rotunji. Așa se 
obține cea mai populară tăietură: diamantele rotunde, 
briliantele. Ultima tehnică presupune șlefuirea  faţetelor 
geometrice în piatră. Se numește faţetare sau briliantizare. 

Asigurătorii, bănui Rhyme, nu erau de obicei atât de 
entuziasmați. Dar începea să creadă că industria diamantelor 
era puțin diferită de celelalte, mai plină de pasiune, de obsesie. 

— Acum, să vorbim despre Jatin Patel. In zilele noastre, 
aproape toţi tăietorii de diamante din lume folosesc computere 
pentru circa nouăzeci la sută din munca lor. Cu siguranţă 
pietrele produse în masă pentru segmentul inferior de piaţă sunt 
toate evaluate, tăiate și șlefuite automat. Acest lucru este 
valabil și pentru multe - dacă nu cele mai multe - diamante de 
top. Dar domnul Patel? El făcea totul singur, manual. Nu veţi 
găsi diamante mai bune decât ale lui. Moartea lui este o 
pierdere enormă. În termeni artistici, e ca și cum ar fi fost ucis 
Picasso sau Renoir. Și acum, domnule... 

— Lincoln e în regulă. Serios. 

— Da, Lincoln. Așadar, domnul Croft a anunţat oficial 
compania despre pierderea pietrelor brute  Grace-Cabot. 
Conform poliţei, dacă pietrele nu sunt recuperate în decurs de 
treizeci de zile, vom plăti valoarea asigurată, aproape cinci 
milioane de dolari. Evident, compania ar prefera să recupereze 
nestematele în această perioadă de treizeci de zile. Și sper că 
așa vom face. Dar dacă nu vom reuși și va trebui să plătim, vom 
deveni subrogaţi. Cunoașteţi conceptul? 

— Am fost lovit de un cărucior de marfa pe când aveam 
cincisprezece ani, interveni Mel Cooper. Copci la greu și o gleznă 
fracturată, zise el fără să-și ia ochii de la ecranul computerului. 
Compania de asigurări a plătit, după care a dat în judecată 
magazinul alimentar. S-a pus în locul meu. 

Digresiunea aceasta îl râcâi pe Rhyme, care îl privi urât. 
Nimeni nu păru să observe însă. 

— Exact. Îmi pare rău pentru necazul dumneavoastră, zise 
Ackroyd, părând sincer compătimitor. 

— A trecut ceva vreme de atunci. 

— În cadrul subrogării, după ce plătim suma revendicată, 
Milbank, compania pentru care lucrez, va continua să încerce să 
recupereze bunurile furate, pentru a le vinde. Vom păstra 
câștigurile. Așa că este limpede că atât voi, cât și noi, compania, 
suntem interesaţi să găsim diamantele. Și, personal, adăugă el 
pe un ton ușor furios, mi-ar plăcea să-l văd pe hoţ închis pentru 
totdeauna. Jafurile de diamante au o tentă aparte. Foarte rar se 
folosește violenţa de orice fel. E un joc murdar. lar crima? De 
neînchipuit. Așa că voi ajuta oricum pot. Vă stau la dispoziţie. Și, 
în sensul acesta, am descoperit un lucru care s-ar putea să vă 
fie de folos. 

Scoase o agendă din buzunarul interior și o răsfoi. Avea 
unghiile tăiate foarte scurt. 

— Imediat ce domnul Croft l-a sunat pe șeful meu și mi s-a 
atribuit cazul, am început să dau câteva telefoane. Un 
comerciant care m-a mai ajutat în trecut, un ins din Amsterdam, 
mi-a zis că îl sunase un individ din New York cu câteva ore în 
urmă, ca să-i vândă pietre brute. Zicea că au circa cincisprezece 
carate în total - adică aproximativ greutatea diamantelor Grace- 
Cabot. Comerciantul a bătut în retragere, pentru că nu putea 
cheltui atâţia bani, dar a luat oricum numărul de telefon al 
bărbatului, ca să-l aibă pe viitor. lată-l! 

— Mel? întrebă Rhyme. 

Tehnicianul copie numărul din agenda lui Ackroyd, apoi 
efectuă un apel și discută cu specialistul de la Unitatea pentru 
Infracțiuni Informatice. Fu pus în așteptare preţ de o clipă, după 
care discutară din nou. Apoi Cooper închise. 

— Persoana care l-a sunat pe amicul din Amsterdam a folosit 
un telefon cu cartelă cumpărat la schimb în New York, care nu 
mai este activ acum. Posibil să fi fost distrus sau să se fi 
consumat bateria. Îl vor ţine pe lista de alerte, în caz că va fi 
repornit. 

Nu exista o suspiciune rezonabilă ca să primească un mandat, 
se gândi Rhyme. Dar dacă era telefonul Făptașului 47 și avea 
să-l pornească, în cele din urmă, ar fi putut să efectueze o 
triangulație și să-i facă o vizită. 

— Bine. Apreciez, zise Sellitto. Ne mai întrebam și unde ar 
încerca hoţul să ascundă diamantele aici. Am discutat cu câţiva 
detectivi și agenţi FBI care conduc cazuri de bijuterii furate, dar 

majoritatea sunt lucrări ieftine și finisate. Nu știu pe nimeni care 
ar putea muta diamante netăiate în valoare de cinci milioane de 
dolari. 

— Așa este, ţine de o piaţă specializată, le zise Ackroyd. Nu 
știu dacă domnul Croft a menţionat acest lucru, dar hoţul a luat 
pietrele brute pentru că ar fi mult mai greu de urmărit. Nu au 
trecută seria, cum s-ar întâmpla în cazul pietrelor finisate. 

— Da, zise Rhyme. Ne-a spus. 

— Bineînţeles, vestea despre furt s-a răspândit deja. Toţi cei 
din domeniu știu despre el. Am rugat mai multe persoane de 
contact de aici și de peste oceane să mă anunţe dacă încearcă 
cineva să vândă pietrele brute... Sau dacă se va căuta un tăietor 
la negru. 

— Croft a zis că de asta se teme cel mai tare, spuse Rhyme. 

Ackroyd zâmbi rezervat. 

— Domnul Croft... este clientul nostru, desigur, dar cred că ar 
recunoaște în sinea lui că se atașează puţin prea tare de 
produsele lui. Vedeţi, dumnealui face parte din producţia de 
modă veche a diamantelor. A apărut o modă nouă acum, cea a 
diamantelor „personalizate”, tăiate deseori cu mai multe fațete 
și în mărimi și adâncimi netradiţionale. Producătorii o fac 
deseori pentru a-i tarifa pe consumatori mai mult decât 
valorează diamantul în sine, pretinzând că acel cumpărător se 
alege cu ceva unic, cu o marcă specială. Dar este un neadevăr. 
Problema este că multe dintre companiile respective nu ţin cont 
de calităţile care fac ca un diamant să fie un lucru măreț. Grace- 
Cabot nu ar face niciodată așa ceva. Pietrele brute pe care i le- 
au trimis lui Patel la tăiat... ei bine, aveau să devină pietre 
excepţionale după finisare. lar dacă sunt tăiate la negru, vor 
ajunge tot în magazine și în bijuterii scumpe. 

— Cine sunt persoanele dumneavoastră de contact? întrebă 
Sachs. 

— O, diamantari, intermediari, directori de companii miniere, 
comercianţi de bijuterii, comercianţi de metale și pietre 
prețioase, companii de transport și pază, precum și companii de 
investiții: diamantele, asemenea aurului, sunt mărfuri folosite ca 
asigurare. Nu vreau să las impresia însă că ar fi toți surse 
bogate de informaţii. Cei din industrie au tendinţa de a nu se 
încrede în străini. Ca asigurător, am muncit mult ca să mă 
infiltrez în rândul lor, să zic așa. Am făcut ceva progrese de-a 


VP- 72 


lungul anilor, dar chiar și pentru mine e o luptă grea să îi fac pe 
oameni să colaboreze. 

Rhyme își aminti ce-i spusese Ron Pulaski despre cât de greu 
era să descopere câțiva comercianţi dornici să îi ajute să îl caute 
pe V.L. cel evaziv. 

— Am văzut că toţi sunt foarte reticenţi când vine vorba să 
discute cu ofițerii noștri care cercetează zona. 

— lar violența implicată le accentuează rezerva, adăugă 
Ackroyd. Cred că oamenii sunt pur și simplu înspăimântați. 

Era un efect obișnuit al cutterelor. 

— Păcat că pista din Amsterdam a ajuns într-un impas. Deși s- 
ar putea ca suspectul să își repornească telefonul. Putem spera. 
Voi continua să fac cercetări și vă voi anunţa ce descopăr. 

— Da, ar fi foarte bine așa, spuse Sellitto. Mulţumesc. 

Ackroyd își luă haina din cuierul în care o agăţțase Thom și se 
îmbrăcă. 

— Dacă pot face ceva, vă rog să mă anunţaţi. Trebuie să 
precizez că în timpul carierei mele în cadrul companiei Milbank 
am reușit să recuperez prada furată de la clienţii mei. Râse ușor, 
apoi adăugă: Tocmai mi-am dat seama de un lucru. „Prada” 
provine din cuvântul hindus /ut, care înseamnă „bunuri 
prădate”. Și bietul Jatin Patel... chiar asta era originea lui. Era 
indian. Puțin ironic, nu vi se pare? Ei bine, păstrăm legătura. 
Seara bună! 


— Deci? întrebă Rhyme. 

— Ne-ar putea fi de folos, zise Ron Pulaski. Omul e serios. 

Rhyme oftă când îl auzi. 

— Ar fi bine să ne dai câteva date specifice. 

Trecuse o oră de la plecarea lui Edward Ackroyd. Ron Pulaski 
se întorsese după ce cercetase în zadar Districtul Diamantelor, 
căutând indicii despre martorii S. și V.L. și, bineînţeles, despre 
Făptașul 47. Alţi ofiţeri continuau căutările. 

După ce fusese informat despre investigatorul companiei de 
asigurări, Pulaski fusese însărcinat cu verificarea lui. Intrase pe 
internet și confirmase că, într-adevăr, compania la care lucra 
Ackroyd, Milbank Assurance, cu sediul în Londra, avea sucursale 
în New York, San Francisco, Paris și Hong Kong. De asemenea, îi 
ceruse lui Fred Dellray, un agent FBI cu care colaborau din când 
în când, să verifice la Scotland Yard. Da, Edward Ackroyd își 

construise o reputaţie ca detectiv în divizia de jafuri înainte să 
se retragă și să se alăture companiei Milbank. Pulaski nu reușise 
să confirme că firma asigurase într-adevăr compania Grace- 
Cabot, întrucât informaţiile de genul acesta nu erau în general 
de natură publică, dar Milbank preciza că erau specializaţi în 
asigurarea companiilor care lucrau cu metale și pietre prețioase, 
inclusiv miniere. 

Deci Ackroyd trecuse testul și le oferise informaţii care se 
dovediseră posibil utile și care încă ar fi putut să le fie de folos: 
comerciantul din Amsterdam. Exista însă o rezervă din partea 
lor. Misiunile lor coincideau, ce-i drept, dar doar până într-un 
punct. După recuperarea diamantelor, Milbank și Grace-Cabot 
aveau să demareze numaidecât procedurile legale pentru ca 
pietrele brute să fie eliberate din custodia poliţiei. Rhyme și 
Sellitto ar fi vrut ca acestea să rămână în custodia 
Departamentului de Poliţie din New York până la încheierea 
procesului Făptașului 47, care ar fi putut dura o vreme. lar dacă 
recuperau diamantele fără să-l prindă pe făptaș, ar fi trebuit să 
rămână înregistrate ca dovezi pe termen nedeterminat. Nici 
asigurătorul, nici compania minieră nu aveau să fie mulțumiți de 
acest lucru. 

Dar, îngăduindu-și un fragment dintr-un clișeu, se gândi: „Ne 
vom ridica poalele când...” 

Momentan, sarcina lor era să găsească ucigașul și, dacă 
englezul afabil îi putea ajuta, Rhyme avea să renunţe la 
reticența lui faţă de consultanţi (prejudiciu deloc domolit de 
faptul că el însuși era consultant) și avea să-l primească pe 
Ackroyd în echipă. 

— În regulă, am o întrebare, zise Sellitto. Englezul nostru a 
fost verificat. Îi spunem despre tânărul din zona de încărcare și 
despre tipul cu barbă de pe coridor, cel care a ajuns la atelierul 
lui Patel la ora unsprezece? 

Dezbătură subiectul și, în cele din urmă, hotărâră să nu-i 
ceară ajutorul lui Ackroyd pentru misiunea respectivă. Rhyme se 
gândi că, deși el era demn de încredere, era posibil ca 
persoanele lui de legătură să divulge intenţionat, sau mai 
degrabă fără să vrea, informaţii care ar fi putut ajunge la 
Făptașul 47. 

— Dar să le trimitem imaginea puștiului celor care cercetează 
zona, zise Sachs. 

Rhyme și ceilalţi se adunară din nou în jurul înregistrărilor 
CCTV, iar Cooper făcu mai multe capturi de ecran ale tânărului 
care era posibil să fie V.L. 

— Transmiteţi-le în tot orașul, le zise Rhyme, dar ordonaţi-le 
celor din zona centrală nordică și sudică să demareze o căutare 
serioasă. Spuneţi-le că inițialele lui sunt probabil V.L. și că este 
tânăr. Indian. 

— Hm... Cred că ar trebui să zicem sud-asiatic, îl corectă 
Cooper. 

— Trece sud-asiatic bară indian. Şi dacă se plânge cineva, îl 
pot da pe schilod în judecată din motive de corectitudine 
politică. 

DUMINICA, 14 MARTIE 


DESPICAREA 
CAPITOLUL 11 


Telefonul îi vibră. Nu recunoscu numărul, dar răspunse 
oricum, oftând și cu inima grea. 

— Da? 

— Domnul Saul Weintraub? 

Ezită. 

— Da. Cu cine vorbesc, vă rog? 

— Detectiv Amelia Sachs, de la Departamentul de Poliţie din 
New York. 

— Ah... 

— Domnule, v-aţi întâlnit cumva cu Jatin Patel de pe strada 
47? leri, în jurul orei unsprezece? 

O broșă... 

Nu își dorise câtuși de puţin să se ajungă aici. Saul Weintraub 
sperase să rămână nedepistat. Avea patruzeci și unu de ani și 
se afla în sufrageria mică și stătută a casei lui din Queens. Un 
spaţiu înghesuit, dar într-un fel comod, plin de diverse lucruri 
moștenite de la părinţii lui, precum și de altele pe care le 
cumpărase împreună cu soţia lui de-a lungul anilor. Era telefonul 
fix. ÎI apucă strâns. Inima începu să îi bată repede și i se făcu 
greață. 

— Eu... Nu putea nega. Da. M-am văzut cu el. 

— Aţi aflat că a murit? 

— Da, da... Cum ați auzit despre mine? 

— Am obținut fotografia dumneavoastră de pe o cameră de 
supraveghere din clădirea în care se afla magazinul domnului 
Patel. Am trimis ofițeri pe stradă ca să întrebe despre 
dumneavoastră. Un comerciant de bijuterii v-a recunoscut. 

O broșă... 

Doamna detectiv avea să fie furioasă pe el pentru că nu-i 
contactase. Dar pur și simplu nu voia să se implice. Erau prea 
multe riscuri: atât la adresa reputației lui în industria 
diamantelor, cât și din partea hoţului nebun care îi ucisese pe 
Patel și pe sărmanii logodnici. 

— Nu știu nimic. Aș fi sunat imediat dacă aș fi putut spune 
ceva care să fie de ajutor. Plecasem cu mult înainte să se 
întâmple. 

Dar pe femeie nu o interesa să discute despre informaţii. 

— Domnule Weintraub, este foarte important ce vă spun 
acum. Credem că bărbatul care l-a ucis pe domnul Patel știe 
cum vă cheamă. 

— Poftim? 

— Credem că l-a rănit pe domnul Patel ca să afle cine sunteți. 
Aţi observat pe cineva urmărindu-vă sau stând la pândă pe 
lângă casa dumneavoastră? 

L-a rănit? 

— Nu, dar... 

Dar nici nu se uitase după așa ceva. De ce ar fi făcut-o? Se 
duse imediat spre fereastră și se uită la strada liniștită din 
dimineaţa aceea de duminică. Un băiat pe bicicletă. Doamna 
Cavanaugh, înfofolită în haina ei bej, și cățelul ei de rahat. 

— Trimit o mașină la dumneavoastră. Rămâneţi înăuntru și 
ţineţi ușa încuiată. Vor ajunge în cincisprezece minute. 

— Așa voi face. Dar... nu am văzut nimic la magazinul lui 
Jatin. Serios că nu. 

— Credem că s-ar putea să-l fi văzut pe ucigaș afară, pe 
stradă, înainte să intre în magazinul lui Patel. Sau, în orice caz, 
se poate ca e/ să creadă asta. Vrem doar să ne asigurăm că 
sunteți bine. Vă vom aduce la secţie ca să vă uitaţi la câteva 
înregistrări video. 

— Dar de unde ar putea să știe unde locuiesc? Jatin nu îmi 
știa adresa de acasă. Nu l-am cunoscut atât de bine. l-am 
evaluat câteva pietre de vreo șase ori. E singura legătură dintre 
noi. Ar ști adresa mea de la birou, dar nu și pe cea de a acasă. 

— Să sperăm că așa stau lucrurile. Dar s-ar putea să nu fie 
prea greu să vă ia urma. Mai bine să fim precauţi, nu credeți? 

Weintraub oftă. 

— Sigur. Presupun că da. 


VP - 77 


Weintraub se foi, lăsându-se când pe un picior, când pe 
celălalt. Pardoseala scârţțâi sub covorul oriental vechi de zeci de 
ani, care fusese cadou de nuntă de la verișorul Morris. Se gândi 
scurt la hotărârea lui de-a slăbi șapte kilograme și își dădu 
seama apoi cât de banală i se părea acum sarcina cu pricina. 

— S-au furat câteva diamante brute foarte valoroase, îi spuse 
femeia de la telefon, care tocmai fuseseră livrate de Grace- 
Cabot, compania minieră. Le-a menţionat cumva? Sau că ar fi și 
alții interesaţi de ele? 

— Nu, nu mi-a spus nimic. 

— Putem discuta despre aceasta mai târziu, dar aș vrea acum 
să vă întreb ceva: s-a nimerit ca un tânăr indian, care s-ar putea 
să fi lucrat pentru Patel, să intre în timpul jafului, apoi să 
reușească să scape. lniţialele lui sunt V.L. Aveţi idee cine ar 
putea fi? 

— Nu știu. Sincer. Cum ziceam, lucrez cu el o dată la câteva 
luni. 

— Mașina ar trebui să ajungă curând, domnule Weintraub. 
Aveţi familie? 

— Soţia mea e în vizită la fiica noastră, la facultate, 
weekendul acesta. 

— În locul dumneavoastră, aș plănui să mă alătur lor sau, în 
orice caz, să plec puţin din oraș. 

— Chiar credeţi că mă caută insul acela? 

— Da, așa credem. 

— Gotteniu. 

— Țineţi ușa încuiată! 

Apoi încheiară apelul. În tăcerea care se așternu, Weintraub 
auzi radiatorul bolborosind și sâsâind, precum și ticăitul ţipător 
al unui ceas de perete. 

O broșă... Fir-ar să fie! 

Weintraub auzise despre crimă, bineînţeles. Dar nu aflase 
prea multe detalii, întrucât moartea survenise de Sabat și nu 
prea putea urmări știrile în perioada aceea. Weintraub era 
religios și, teoretic, era ortodox, dar era mai libertin în privința 
regulii care interzicea cele treizeci și nouă de tipuri de munci 
„creative” în ziua de Sabat. Nu condusese spre biroul lui Jatin 
Patel, dar nici nu mersese pe jos până acolo (din Queens până în 
Manhattan?), ci luase metroul. Era un compromis. lar la 
magazinul lui Patel urcase pe scări până la al treilea etaj în loc 

să ia ascensorul. Vizionatul emisiunilor de la televizor nu era 
interzis în mod specific, deși pornirea electricităţii era - și nici să 
îl lase pornit vineri noaptea nu era indicat, deoarece urmărirea 
ştirilor prostești prin cablu se încadra la interzisele activități 
uvdin d'chol, banale, de zi cu zi. Pornise televizorul la mult timp 
după apusul soarelui și aflase veștile îngrozitoare. 

Acum, că sabatul se încheiase, deschise televizorul. Ecranul 
se lumină... O reclamă. Bineînţeles. Nimic despre crimă. 

Dădu deoparte draperiile aurii și grele și aruncă din nou o 
privire afară. 

Niciun Om Negru. Niciun ucigaș. 

Weintraub își luă haina din cuierul de pe holul de la intrare. 
Încă zece minute până când ajungea mașina. Codul zonal pentru 
numărul de telefon al acelei doamne ofițer drăguţe - drăguță 
deoarece nu ţipase la el pentru că fusese reticent - era cel 
pentru Manhattan. Oare acolo se afla biroul ei? Și oare unde 
avea să se ducă după interviu? Soţia și fiica lui erau la facultate, 
pentru weekendul destinat mamelor și fiicelor. Nu avea de gând 
să se ducă acolo. Sincer să fie, nici nu voia. 

Își încleștă și descleștă pumnii și se gândi: „Ah, ce trist! Jatin 
Patel. Mort. Unul dintre cei mai buni diamantari din lume”. 
Probabil că nestematele furate fuseseră valoroase, căci Patel 
lucra doar cu cele mai bune diamante, dar să ucizi pentru 
câteva pietre? Poate că în Africa, Rusia, America de Sud, da, dar 
nu acolo. 

Se gândi din nou că Amanda părea o femeie drăguță. Ba nu, 
Amelia. Nu își amintea numele ei de familie, dar i se păruse a fi 
de origine germană. Sau poate era evreiesc. Se întrebă ce 
vârstă avea oare și dacă era căsătorită. Fiul lui de douăzeci și 
opt de ani era încă necăsătorit. 

Oftă. 

Telefonul mobil îi bâzâi. 

Ce ciudat! Era patronul magazinului de delicatese de lângă 
biroul lui, care se afla la vreo zece cvartale distanţă. Erau 
prieteni, dar vorbeau rareori la telefon. 

— Ari. Ce s-a întâmplat? E totul în regulă? 

— Saul, mă gândeam că ar trebui să știi. A trecut pe aici un 
bărbat, a servit o cafea și a întrebat de tine. Părea destul de 
simpatic. A întrebat dacă ești acel Weintraub care locuiește în 
Ditmars Court. Jenny i-a zis că da. Tocmai mi-a spus. 

— Când s-a întâmplat asta? 

— Cu vreo jumătate de oră în urmă. 

Pe Weintraub îl năpădiră o mulţime de gânduri: Patel îi spune 
ucigașului cum mă cheamă și unde lucrez, pentru că nu îmi știe 
adresa de acasă. Ucigașul începe să întrebe de mine pe lângă 
magazin, înarmat cu o listă de persoane pe nume Saul 
Weintraub din Long Island City și din împrejurimi. In magazinul 
de delicatese o întreabă pe vânzătoare dacă Weintraub care 
deținea magazinul este cel care locuiește în Ditmars Court. li 
zice că e un prieten de-al meu. Și Jenny îi spune că da. 

Fir-ar să fie de internet! 

O broșă... 

— Trebuie să închid. 

Încheie apelul și accesă tastatura telefonului. 

Înainte să apuce însă să sune la urgențe, o siluetă înaintă 
rapid, din spatele lui, îl răsuci și îi smulse telefonul din mână. 
Weintraub ţipă, șocat și înspăimântat. Chipul bărbatului era 
acoperit de o mască de schi. Weintraub se gândi: fereastra de la 
demisol, fereastra de la baia din spate. Nu încuia niciodată toate 
ferestrele, așa cum ar fi trebuit. 

— Nu, nu, te rog! Nu le-am spus nimic! Jur. Nu am văzut 
nimic, nu sunt o ameninţare! 

Inima îi bătea cu putere, izbindu-i-se de piept. 

Intrusul se uită la ecran și își vâri telefonul în buzunar. 

— Te rog, îi spuse Weintraub disperat. lţi pot face rost de 
diamante, de aur. Orice vrei tu! Te rog! Am o soţie, o fiică. Te 
rog! 

Bărbatul își duse degetul la buze, făcându-i semn să tacă, de 
parcă ar fi fost un copil care flecărea întruna. 


CAPITOLUL 12 


Una dintre problemele care aveau legătură cu distracţia de 
ieri-dimineaţă de la magazinul lui Jatin Patel era rezolvată - 
moartă de-a binelea. 

Saul Weintraub. 

La revedere. Fie ca Dumnezeul tău iudaic să-ți primească 
sufletul. Sau să te frigă în iad. Sau să te trimită unde-o fi. 

Vladimir Rostov nu fusese îndeajuns de mare ca să 
experimenteze cu adevărat viaţa în Uniunea Sovietică, dar, din 
cât studiase el istoria, era convins că s-ar fi potrivit de minune 
cu ateismul de stat al URSS-ului. Nu credea într-un act secund 
pentru suflet. 

Și acum, o kuritsa lichidată. Și încă una rămasă: piciul 
slăbănog. Rostov aștepta nerăbdător să primească vești de la 
prietenul lui persan băgăcios, Nashim, care ar fi făcut bine să-și 
petreacă ziua de odihnă sunându-și omologii indieni din lumea 
diamantelor. 

Și gândindu-se la fiicele lui: Șeherezada și Pisoiaș. 

Ce fete drăguțe! 

În momentul acela, Vladimir Rostov își încărca bateriile. 
Locuinţa lui era situată în Brighton Beach, enclava rusă a 
Brooklynului, dar el se afla în vecinătate, în Sheepshead. Stătea 
la masă într-unul dintre restaurantele lui preferate din întreaga 
lume. Celebrul Roll N Roaster, un punct de reper în Brooklyn. 
Era un „local” de cartier. Auzise pe cineva folosind această 
expresie, deși nu o prea înţelegea, deoarece engleza nu era 
limba lui maternă. După ce căutase semnificaţia cuvântului însă, 
i se păruse perfect logic. Omul se simțea ca acasă într-un local. 
Mai ales aici, unde se serveau sandviciuri delicioase cu carne de 
vită rotisată și cu brânză, mereu cu brânză, precum și o Coca- 
Cola mai bună ca în Moscova, fără îndoială. 

Singurul lui regret era că nu se putea fuma în Roll N Roaster, 
lucru care ar fi făcut ca o masă servită acolo să fie o experienţă 
superbă. 

O mamă cu doi copii mici trecu pe lângă el. Copiii, la fel ca el, 
aveau părul blond tuns militărește și feţele late. Se holbară la 
mâncarea lui, probabil minunându-se de cantitate. În faţa lui se 
aflau două sandviciuri și jumătate și un munte de cartofi prăjiţi. 

Întrucât se aflau în apropiere de Mica Odessa, comunitatea de 
imigranţi ruși, Rostov le spuse: 

— Zdravstruyte. 

Băieţii se holbară în gol, cu ochii lor de un albastru ca oţelul, 
la fel că ai lui. Mama lor încuviinţă din cap și un zâmbet fad se 
creionă pe faţa ei slavică pudrată în exces. 

— Khoroshego dnya. 

Apoi, în timp ce femeia trecea mai departe, Rostov își mută 
privirea de la chipul la vintrea ei. După aceea îi privi dosul. Era 

îmbrăcată cu o jachetă scurtă și roșie și o fustă neagră și 
strâmtă, iar Rostov o privi legănându-și șoldurile în timp ce 
ieșea din local. Rostov analiză situaţia în gând, dar hotărî că nu 
exista niciun scenariu rezonabil care să-i îngăduie să-și 
împlinească fantezia. Să violeze o mamă însoţită de copiii ei ar fi 
atras doar consecinţe nefaste. 

Când venea vorba despre apetitul lui pentru femei, la fel ca și 
în cazul apetitului pentru vită (și cele mai multe lucruri din viaţă, 
de fapt, inclusiv diamantele), mergea ca pe sârmă. 

Sărit de pe fix... 

Asta suna mai bine în rusă decât în engleză. 

Părinților lui trebuia să le mulţumească pentru fraza 
respectivă... și pentru starea în sine, pe care Rostov o echivala 
cu o formă de nebunie controlată. 

Totul începuse cu tatăl lui. Într-o noapte - deși nu pusese gura 
pe strop de votcă! -, bărbatul își înjunghiase soţia, pe mama lui 
Rostov (deși doar în faţă și doar cu o șurubelniţă, așa că nu 
fusese o problemă prea mare). După care se despuiase și fugise 
într-o pădure din apropiere, unde își petrecuse noaptea aparent 
fugărind animalele nocturne și urlând ca lupii. In zori, folosise o 
piatră ca să spargă gheaţa ce se formase în jurul lui în pârâul în 
care adormise și se întorsese acasă. După ce o iertase pentru 
aventura trăită, tatăl lui începuse să negocieze metodic divorțul 
cu viitoarea lui fostă soţie. Discuţia implicase mai multe detalii 
imobiliare, financiare și care ţineau de asigurare, dar niciun 
cuvânt despre unde avea să meargă micul Vladimir. Băiatul 
fusese mereu un gând întârziat pentru ei, în cel mai bun caz. 

Hotărâră că avea să locuiască temporar cu unchiul Gregor și 
cu mătușa Ro. 

Așa că băiatul de doisprezece ani își împachetase o valiză cu 
lucruri, nici măcar una pe roţi, ci una pe care trebuia să o ridice, 
și o sacoşă pentru cumpărături și se urcase în avionul care îl 
dusese spre orașul pitoresc Mirny din Rusia. 

Mirny era cel mai potrivit loc pentru ca un băiat să o ia razna. 

Rostov ridică restul sandviciului, înghiţindu-l din doar câteva 
îmbucături, apoi mai înfulecă unul. Reveni după aceea la 
laptopul lui, conectat la internet, și derulă paginile. Trăia pe 
dispozitivul cu pricina: se uita la pornografie, juca jocuri, 
trimitea e-mailuri, făcea pe hackerul (doar era rus)... și urmărea 
ştirile. 

Cu asta se ocupa și în momentul acela, în timp ce mesteca 
întruna și încerca să nu se gândească la șoldurile mamei slavice. 
Citi mai multe relatări despre incidentul din magazinul bietului 
Patel. 

Nimic nou. Nimic care să-l îngrijoreze. lar momentan, uciderea 
lui Saul Weintraub nu fusese relaționată cu evenimentele de la 
Patel Designs, nu de către presă, cel puţin, deși poliţia știa cu 
siguranţă. De fapt, uciderea lui Weintraub nu stârnise prea 
multă vâlvă - ba chiar aproape deloc - în cadrul știrilor 
naționale. „Masacrul de pe strada 47” (așa îl numise New York 
Post) le captase atenţia tuturor. 

Suspectul era un bărbat alb, cu o înălțime medie, îmbrăcat în 
haine închise la culoare, cu o căciulă lungă, în formă de șosetă, 
pe cap. 

Hâm... Ce-i drept, nu se găseau prea mulţi care să 
corespundă descrierii în New York. 

Termină și ultimul sandvici. Ah... 

Se concentră din nou asupra ziarelor on-line și asupra 
declaraţiilor publice ale poliției. Oferiseră câteva detalii, dar nu 
prea multe. Nimic despre a doua kuritsa, cu inițialele V.L., din 
calendarul lui Patel. 

Își duse un șerveţel la faţă și își înăbuși un acces de tuse. 
Inspiră, expiră. Lent. Imboldul se potoli. Schimbă ferestrele și 
accesă site-ul de streaming al unei rețele de televiziune 
importante; își vâri o cască în urechi, apoi dădu volumul mai 
tare. Nimic despre crimă cât îi luă să bea o Coca-Cola și să 
mănânce cam o duzină de cartofi prăjiţi. Apoi fu difuzată o 
emisiune despre crimă și jaf, moderată de „reporterul 
specializat pe infracţiuni” al rețelei, o descriere a postului care îl 
amuză la culme pe Rostov, ţinând cont că femeia avea cel mult 
treizeci de ani. 

Blonda (foarte atrăgătoare, de altfel) se afla în studio, 
intervievând de la distanţă un bărbat slab, de vârstă mijlocie, 
îmbrăcat cu o haină de costum elegantă, o cămașă albă și 
cravată. Era tuns cu grijă. 

— Ni se alătură astăzi domnul doctor Arnold Moore, psiholog 
în cadrul Universității Cumberland din Ohio, specializat în 
comportamentul criminal. Bun venii domnule doctor! Conform 
poliției, hoțul care a pătruns ieri cu forța în bijuteria de pe strada 
47 a luat câteva diamante, dar a lăsat în urmă altele, care 

valorau sute de mii de dolari. Este neobișnuit ca un hot să lase 
în urmă o pradă atât de valoroasă? 

— Multumesc, Cindi. Hoţii profesioniști care vizează bijuterii și 
fabrici scumpe precum cea a domnului Patel sunt cei mai buni 
dintre cei buni. Nimeni nu ar încerca un jaf atât de îndrăzneț 
fără să îşi maximizeze câștigul. Aceasta înseamnă să ia orice 
diamant pe care poate pune mâna. 

— „Să îşi maximizeze câștigul”. Vreti să spuneţi, așadar, că 
jaful este o afacere? 

Cindi părea puţin înspăimântată. Lui Rostov îi plăceau sânii ei 
mari, acoperiţi de o rochie galbenă, deși diminuaţi într-o 
oarecare măsură de un colier greu din discuri de lemn. Oare de 
ce se optase pentru accesoriul acela? se întrebă el, după care se 
concentră din nou asupra videoclipului. 

— Exact, Cindi. lar aceasta nu a fost ceea ce s-ar putea numi 
o „tranzacţie” tipică. 

Făcuse semnul ghilimelelor când rostise cuvântul, bineînţeles. 
Rostov nu-l plăcea deloc. 

— De aceea cred că avem de-a face cu altceva aici, cu un alt 
motiv. 

— Care credeți că ar putea fi acesta? întrebă draga de Cindi. 

— Nu aș putea specula. Poate că a avut un alt motiv pentru 
care l-a ucis pe tăietorul de diamante, luând câteva dintre 
nestemate pentru ca poliția să creadă că a fost doar un jaf. 

„Dar oare nu tocmai ai speculat, doctore?” se gândi Rostov. 

Tuși. 

— Sau spuneti că poate perechea a fost ținta? interveni Cindi. 
Adică William Sloane și Anna Markam, din Great Neck, New 
York. 

Imagini cu cei doi, zâmbind, apărură scurt pe ecran. Rostov 
înghiți niște cartofi prăjiți și dădu pe gât niște Coca-Cola. 

— Este o posibilitate, Cindi. Dary din câte am auzit, nu exista 
niciun motiv pentru moartea lor. NU aveau legături infractionale. 
S-ar părea că au fost doar niște spectatori. Dar, ai dreptate, se 
poate ca ucigașul să-i fi ales intenționat. 

Lui Rostov îi plăcu felul în care își pasau mingea unul altuia, 
zicând lucruri precum „deci spuneţi că” și „aveţi dreptate”, ca 
niște soldaţi care își aruncă unii altora grenade. Dorind să se 
asigure că, în final, celălalt era responsabil pentru speculaţia 
iresponsabilă. 


VP - 84 


— O pereche de tineri. V-ati gândit oare de ce? 

— Erau acolo ca să-și ridice inelul de logodnă. Nu știm dacă 
ucigașul știa asta, dar ar fi putut să-și dea seama. 

— Vizează oare cuplurile de logodnici? 

Reuși să paseze grenada. 

— Pot doar să spun că în timpul carierei mele am descoperit 
că nu este ceva neobișnuit ca ucigașii psihotici să le poarte 
ranchiună celor care au ceea ce ei nu au. 

Doctorul reuși să se eschiveze cu succes. 

— Vă gânditi că poate a fost lăsat cu buza umflată, părăsit în 
fața altarului. Sau poate că a suferit din cauză că părinții lui au 
avut o căsnicie dificilă. 

Doctorul zâmbi răbdător. 

— Ei bine, ar trebui să aflăm mai multe informații. Dar este 
Clar că nu se încadrează în categoria furturilor de diamante 
profesioniste tipice. 

Urmă o reclamă. Rostov închise transmisia de știri și își lăsă 
calculatorul Dell pe modul inactiv. 

Adună ketchupul cu ultimul cartof prăâjit și, reușind să-și 
păstreze întrucâtva echilibrul, își folosi degetele pentru restul 
condimentului. După ce se linse pe degete, și le vâri în paharul 
cu apă, le spălă și apoi le șterse cu un șervețel. Se ridică de la 
masă și mai cumpără câteva sandviciuri la pachet, ca să poată 
mânca și fuma în același timp, ca oamenii normali (singura 
nemulţumire pe care o avea la adresa lui Putin era că 
interzisese fumatul în cea mai mare parte a patriei lui dragi). 
Rostov plăti și ieși în aerul rece al dimineţii mohorâte de martie. 

Ei bine, doctore, ești un ins al naibii de isteţ, nu-i așa? 

Ne-ar plăcea să ne faci o vizită - cutterului meu și mie. 

Rostov își închipui cât de mult ar fi guițat doctorul dacă ar fi 
fost să-i taie degetele ciolănoase sau urechile. Dar, la fel ca 
runda de sex asudată cu mama care-și legăna șoldurile precum 
o cursă dintr-un parc de distracţii, și aceasta era pură închipuire. 

Tuși ușor în timp ce străbătea trotuarul murdar, când 
mușcând din sandviciul delicios, când trăgând din ţigara lui 
rusească înțepătoare. Incapabil să se decidă care dintre ele 
avea un gust mai bun. 

CAPITOLUL 13 


Demoralizată de priveliște, Amelia Sachs își parcă Fordul 
Torino lângă bordură, pe o stradă liniștită din Long Island City, 
apoi aruncă semnul NYPD pe bord și cobori din mașină. 

Erau patru mașini de poliţie acolo. Una dintre ele nemarcată. 
Și o ambulanță. Care acum era necesară, după cum își dădu 
seama după prelata de polivinil care acoperea cadavrul din holul 
din faţă. 

Cadavrul lui Saul Weintraub. 

Primul ei impuls fu să se întrebe ce ar fi putut face diferit, 
astfel încât să-i salveze viața. 

Nu îi veni în minte niciun răspuns. 

Probabil că, de la crima din centru, ucigașul își petrecuse 
timpul căutându-l pe Weintraub. Doar că reușise să caute mai 
bine decât ei. II sunase în clipa în care îi aflase numele, „Incuie 
ușile! Nu le deschide străinilor!” lar secţia locală, secţia 114, 
trimisese o mașină cât de rapid putuse. 

Faptul că Weintraub însuși ar fi trebuit să îi sune de cum 
aflase despre moartea lui Patel nu era un factor de luat în calcul. 
Niciun polițist nu putea învinui potenţialii martori pentru că se 
dădeau la fund. Îi vibră telefonul. Era Rhyme. 

— Am ajuns, zise ea. 

— Am ceva interesant pentru tine, Sachs. Un mesaj de pe un 
telefon cu cartelă, care acum e oprit, bineînţeles. A fost transmis 
către vreo șase stații de televiziune și radio din zonă. E peste tot 
la știri. Tocmai ţi l-am trimis. 

Amelia minimiză ecranul telefonului și accesă mesajele-text. 


Conceptul de logodnă se bazează pe o promisiune 
obligatorie de căsătorie, pe care bărbatul i-o face logodnicei 
lui. Acum am și eu o promisiune. Te caut pe TINE, caut în tot 
locul. 


Cumpăr inel, pun pe deget frumușel, dar te voi găsi și vei 
sângera pentru iubirea ta. 


- Promitentul 


— Hristoase, Rhyme! Crezi că e Patruzeci și șapte? Sau doar 
un imitator? 

— Nu știu. Am cerut cuiva de la secția centrală, unui lingvist, 
să arunce o privire. Deși nu cred că ne va spune prea multe. 
instinctul îmi zice că el l-a trimis. Dar știi câtă încredere am în 
el. Ei bine, analizează locul faptei acolo unde ești și mai vorbim 
când te întorci. 

O porni spre casa modestă, zugrăvită în alb, care ar fi avut 
nevoie de o zugrăveală nouă, cu pervazuri prevăzute cu 
jardiniere maro, goale, ca niște pleoape căzute. lIși atinse 
instinctiv pistolul Glock, Gen4 FS, ca să-și dea seama de poziţia 
exactă a armei. Se strânsese deja o mulțime de oameni acolo. 
Nu era imposibil ca Făptașul 47 să se afle printre ei, ca să afle 
ce progrese făcea poliția. Sachs îi privi pe cei de pe stradă, circa 
cincizeci sau șaizeci de oameni, și furgonetele staţiilor de 
televiziune. Oare faptașul era unul dintre spectatori? Ofițerii de 
la Crime Stradale cercetau zona. Dacă cineva li se părea suspect 
sau pleca rapid, aveau să urmărească pista. Cu toate acestea, 
bănuia că bărbatul își încheiase treaba și fugise după ce 
săvârșise crima. Prin împușcare, de data aceasta, din câte 
aflase. Fără tăieturi. Totuși, victima fusese bătută. 

— Salut, Amelia! 

Dădu din cap spre Ben Kohl, un detectiv de la secţia 114. 

— Deci... cum de sunteți implicaţi și voi? o întrebă acesta. 

Sachs îi explică detectivului, un ins zvelt pe la cincizeci și cinci 
de ani, care începuse să chelească: 

— Un martor al omorului de ieri de la magazinul de diamante 
de pe strada 47. 

— O, cazul acela! Cerule mare! Cum l-a găsit faptașul? Se 
cunosc? 

— Nu știm. Tu ce-ai auzit? 

— Au fost raportate focuri de armă. 

— A văzut cineva ceva? Aţi făcut rost de vreo descriere? 

— Poate. Dar nu vorbește nimeni cu noi. Am cercetat zona, 
dar momentan n-am aflat nimic. Vreau să spun că ne ocupăm 
noi, dacă vrei. Dar nu cumva îl vrea Divizia de Cazuri Majore? 
întrebă el cu speranţă în glas. 

— Dacă aș putea să-i împrumut pe câţiva dintre oamenii tăi 
pentru cercetarea zonei. Te deranjează? . 

— Dacă mă deranjează? râse Kohl. Imi scot soţia în oraș 
diseară, e aniversarea noastră. Ai tăi sunt. |ţi aduc trei sau patru 
ofițeri ca să te ajute. Doar să ţii legătura și cu echipa de la 

Omoruri. Va apărea în statisticile noastre și va trebui să 
raportăm. Înţelegi tu. 

— Sigur. 

Sachs se apropie de locul faptei, ca să se asigure că avea să 
rămână gol, urmând să aștepte microbuzul echipei de 
criminalistică, să se poată apuca de treabă. 

e 

Mikey O'Brien avea un plan pe care îl derula în mintea lui 
chiar atunci. 

După nuntă aveau să rămână în zonă timp de un an. Atât. Trei 
sute șaizeci și cinci de zile. Sau mai puţin, dacă se putea. Cu 
siguranţă însă nu mai mult de atât. Până atunci avea să fie deja 
șef de departament (bine, casier) la bancă și avea să câștige 
circa patruzeci și cinci de mii de dolari. Emma avea să câștige 
treizeci de mii la spital, chiar mai mult dacă lucra și în ture de 
noapte. Suficient pentru un avans undeva în zona de est a 
Nassaului. 

Îndeajuns de aproape de socri (din ambele părţi) încât să se 
poată vizita. Dar nu prea aproape. 

Bărbatul roșcat și slab, de douăzeci și șase de ani, traversă 
Avenue U plin de speranță și ușor îngâmfat. Trecu pe lângă 
salonul de bronzat, Progressive Medical Center, magazinul de 
delicatese, piaţa de carne și mica farmacie. Firme în limba 
greacă, firme în limba italiană. 

Nu era nimic în neregulă cu acest cartier, Gravesend, dar era 
un loc din care plecai, nu în care rămâneai. 

Cel puţin, pentru el. Michael P. O'Brien, viitor manager 
districtual la Brooklyn Federal Bank, avea planuri mari. 

Mai străbătu un cvartal și o văzu, așteptând la colţ de stradă. 
După ce rezolvaseră comisioanele de dimineaţă, plănuiseră să 
se întâlnească acolo și apoi să meargă la apartament 
(apartamentul lor temporar. un an, cel mult, își aminti el cu 
hotărâre). 

Zâmbi când o văzu. Emma Sanders, blondă, cu ochii verzi, 
uluitori, era o femeie frumoasă. Era cu circa doi centimetri și 
jumătate mai înaltă decât el și avea forme acolo unde o femeie 
trebuia să aibă forme: era perfectă pentru a avea - și pentru a 
face - copii. Zâmbi în sinea lui la gândul acesta. Intenţionau să 
aibă trei copii. Aveau de ales între următoarele nume: Michael al 

III-lea, Edward, Anthony, Meghan, Ellie, Michaela. Pe acestea le 
aprobase Emma. 

Mikey O'Brien era un bărbat fericit. 

— Hei, scumpete! 

Se sărutară. Mirosea a flori. 

Sau presupuse că era miros de flori. Era un subiect cu care nu 
era familiar: nu avea grădinăritul în gene. Dar părea a fi ceva 
floral. Pe de altă parte, curând avea să devină foarte familiar cu 
acesta. Partea mirelui contribuia la cheltuielile de nuntă, iar 
familia lui, adică Mikey însuși, se ocupa de factura de la florărie. 

— Cum a fost? o întrebă el. 

Continuară să meargă împreună în direcţia în care se îndrepta 
el, spre apartament. 

— O, dragule! E grozavă. De-a dreptul grozavă. Nu încearcă 
să ne convingă să acceptăm lucruri pe care nu ni le dorim. 
Credeam că o va face și aveam de gând să îl asmut pe Mikey al 
meu cel mare și rău asupra ei. Dar, nu, nu, știe ce buget avem... 

Deja o grămadă de bani, se gândi Mikey, dar nici vorbă să 
spună așa ceva cu voce tare. 

— „Și îl respectă. Adică... mai ţii minte că organizatoarea 
Norei a convins-o să angajeze o formaţie din opt persoane? 

O afurisită de orchestră. 

— Dar Stacey nu m-a forţat. E de acord să avem un pianist, 
un chitarist, un basist și un toboșar. 

Fusese oare de acord cu o formaţie din patru persoane? La 
nunta lui, Joey avusese doar un DJ și atât. leșise de minune. 

Tăcu și de data aceasta. 

De fapt, Mikey O'Brien nu prea știa nici de ce aveau nevoie de 
o organizatoare de nunţi. Nu erau oare lucruri de care îţi puteai 
da seama și singur? Mai organizase petreceri de burlaci. Și un 
priveghi. Toate ieșiseră bine. 

Dar Emma își dorea o organizatoare, pentru că sora ei 
avusese una, la fel și Nora, cea mai bună prietenă a ei de la 
spital. Așa că, iubitule, Mikey, te rooooog! 

O, la naiba, desigur! Era atât de frumoasă... 

Emma îl luă de braț și străbătură mai departe cartierul 
interesant, unde comercialul și rezidenţialul coexistau în liniște. 
Două cvartale mai încolo, cotiră și o porniră spre apartamentul 
lor. Îi simţi sânul atingându-i bicepsul. 

Imboldul pe care-l simţi acolo, jos, se indignă în el, cerându-i 
atenţie, ca un cal care lovește pământul cu o copită. 

Poate doar o jumătate de oră... în dormitor, pe canapea? Pe 
podeaua din sufragerie? Nu, își zise în sinea lui. Nu aveau timp. 
Trebuiau să se pregătească pentru întâlnirea cu părinţii ei în 
Long Island. 

Vântul mișcă crengile de deasupra lor și îi stropi cu o apă rece 
ca gheața. Mikey o scutură de pe umeri și se uită din întâmplare 
în spate. Observă un bărbat în urma lor, la circa nouă metri 
distanţă, purtând o haină închisă la culoare, mănuși și o căciulă 
lungă, în formă de șosetă. Gravesend, în pofida numelui pe care 
îl avea, nu era îndeosebi de periculos. Dar era totuși New York. 
Trebuia să fii mereu atent. Insul acesta însă era pe cont propriu, 
fără o bandă. Privea în jos în timp ce mergea, spre ecranul 
telefonului. Cât se poate de nevinovat. 

Ajunseră curând acasă. Cvartalul era puţin neîngrijit și avea 
nevoie să i se măture și să i se repare trotuarul. Și nu putea 
oare afurisitul de administrator de la apartamentul 368 să ia 
canapeaua verde și mucegăită de pe afurisitul de trotuar până 
când venea ziua în care se ridica gunoiul? 

Altminteri, era un loc destul de plăcut. 

Mergea pentru un an. 

Planul. 

Urcară cele cinci trepte până la ușa din faţă a blocului, o 
clădire cu patru etaje din gresie maronie, fără lift. Aici se opriră 
cât căută el cheile. O simţi pe Emma trăgându-l mai aproape de 
ea, transmiţându-i un mesaj clar, de neratat. Se răsuci și se 
sărutară din nou, zăbovind. În regulă, calul nu mai lovea cu 
copita, ci era liber, alergând la trap pe câmpii. 

Nunta era peste două săptămâni. Cine - în afară de mama lui 
- avea să observe că un copil urma să se nască exact opt luni și 
cincisprezece zile mai târziu? 

Îi putea face faţă mamei lui. 

— Hei, îi șopti el. Ce zici dacă... 

Apoi, într-o clipită, bărbatul din spatele lor, bărbatul acela 
nevinovat, se năpusti asupra lor. Își trăsese căciula în formă de 
ciorap peste faţă, ca o mască de schi. Fir-ar al naibii să fie! Cu 
mâna înmănușată ţinea un pistol pe care îl îndrepta spre capul 
Emmei. 

— Dacă ţipi, moare! 

Bineînţeles că se auzi un țipăt. 

Al lui Mikey, nu al logodnicei lui. 

Mikey icni și-i spuse: 

— Ține, ţine! la-mi portofelul. Poţi să-l iei. 

— Șșșt! Șșșt! Intrăm. 

Avea accent. Nu își dădea seama din ce ţară sau cartier s-ar fi 
putut trage. De parcă și-ar fi ascuns accentul real, încercând să 
pară american. 

— Scumpete, Emma, oprește-te! 

— Nu, nu, găinușă! rosti bărbatul pe un ton tunător, apoi o 
apucă de mână, pe care o ţinuse destul de mult la spate. 

Telefonul îi căzu pe beton. Ținând în continuare pistolul 
îndreptat spre ei, se ghemui și îl ridică. Aplicația de formare a 
numerelor era afișată pe ecran și reușise să apese 9, 1 și 1, dar 
nu apăsase pe butonul de trimitere. Îl stinse de tot. 

Când se aplecă spre el, Mikey simţi miros de usturoi și ceapă 
în respiraţia lui și de aftershave pe piele. 

— Sunteţi mai isteţi, așa veti face? 

Inima începu să îi bată năvalnic, iar maxilarul îi tremură. 

— Da, îi răspunse Mikey, așa vom face. Și acum, te rog, 
ascultă-mă! Intru eu. Dă-i drumul ei. 

Bărbatul râse, părând sincer amuzat. 

— Acum. 

Cu mâini tremurânde, Mikey descuie ușa și intrară, apoi 
urcară scările spre apartamentul lor de la al doilea etaj. 


CAPITOLUL 14 


— Uite ce e, te rog, omule! Nu vrei să faci asta. 

— Hm... 

Intrusul păru să adulmece aerul în timp ce privea în jur prin 
apartamentul lor mic. Îşi întoarse privirea spre Emma, care 
plângea și își ţinea mâna la gură. La început, Mikey avu impresia 
că intrusul se uita la pieptul sau la picioarele logodnicei lui, dar, 
nu, se concentra asupra mâinilor ei. Ba nu, doar asupra uneia 
dintre mâinile ei. Stânga. 

Ce-ar fi putut să vrea de la ei? Nu aveau nimic. Ba chiar mai 
puțin decât nimic; erau deja înglodați în datorii din cauza 
planurilor de nuntă. 

— Unchiul meu e poliţist în Syosset, îi zise el. E un tip al naibii 
de dur. la ce vrei și ieși pe ușă. Și nu-i voi spune nimic despre 
tine. 

— Poliţist? Unchiul tău e poliţist. 

Mikey își dori să nu o fi spus. Speră să nu facă pe el. Se holbă 
la pistol. 

— lubitule, iubitule! icni Emma. 

— E în regulă, scumpo. Apoi i se adresă intrusului: Haide, 
omule! Ce vrei? Nu am bani aici. iți putem face rost de bani. 
Vreo două mii. 

Deși știa că nu asta voia tipul. Era limpede că nu s-ar fi ales 
cu mare lucru de pe urma unei perechi ca ei doi, în Gravesend, 
Brooklyn. De fapt, voia să-l ucidă pe el și să o violeze pe Emma. 

Dar Mikey urma să se asigure că a doua parte nu avea să se 
întâmple, orice ar fi trebuit să facă pentru asta. Bărbatul era 
înarmat și nu părea să îl deranjeze câtuși de puţin să îl 
folosească. Dar nu era uriaș. Ce-i drept, probabil că Mikey avea 
să moară, dar avantajele lui erau furia și afurisita de nebunie 
irlandeză care îl încercau. Furia aceea care, în puţinele dăţi în 
care își făcea apariţia, devenea copleșitoare. Avea să plonjeze 
asupra lui și să se lupte cu el, apoi avea să-l rănească îndeajuns 
încât Emma să apuce să iasă pe fereastră sau pe ușă. lar când 
bărbatul avea să-l împuște în cap, în stomac sau în inimă, 
sunetul scos de pistol avea să-l pună pe fugă. 

Sau cine știe? Poate că avea să-l surprindă pe tip, reușind să-i 
ia arma, apoi să-l împuște în boașe, în cot și în genunchi, iar 
după o vreme, să sune la poliţie. Să îl terorizeze așa vreo zece, 
cincisprezece minute. 

Mikey se cutremură de furie. Nu se mai încăierase cu nimeni 
de opt ani, de când îl bătuse de-i sunase apa-n cap pe afurisitul 
ăla nemernic care râsese de sora lui mai mică, care avea 
sindromul Down. Individul era cu vreo cincisprezece kilograme 
mai greu decât el, dar se prăbușise ca o cutie de carton. Cu 
maxilarul rupt și umărul dislocat. 

Acum, mișcă-te acum... Surprinde-l pe ticălos cât nu se uită la 
tine! 

Bărbatul privi spre stânga, o clipită doar, și-l pocni pe Mikey în 
obraz cu arma. El simţi o durere arzătoare și văzu o 
străfulgerare galbenă. Se împletici în spate, împiedicându-se de 
canapeaua care le aparținuse părinţilor lui și pe care el și fratele 
lui se jucaseră de-a avionul cu douăzeci de ani în urmă. 

Emma ţipă și dădu fuga spre el, îmbrăţișându-l cu putere. 

— Cretinule! ţipă ea. 

— Ascultă-mă bine, găinușă, bombăni bărbatul către Mikey. 
Știu ce vor face oamenii înainte să încerce să o facă. Sunt 
medium, nu știi? Ai avut vibrații de erou. 

Intrusul se ridică și scoase din buzunar un cutter. Emma icni. 
Bărbatul împinse lama în afară cu degetul mare, apoi scoase 
cablul de la o lampă din priză și îl tăie. O îmbrânci pe Emma la 
podea și îl rostogoli pe Mikey pe burtă, legându-i mâinile la 
spate. Îi legă și Emmei mâinile, dar în faţă. 

Îi forță pe amândoi să se așeze, apoi se așeză și el pe 
canapea. 

— Te rog, te rog! strigă Emma. la-ne banii și pleacă! Bărbatul 
îi privi cu ochii lui albaștri și reci pe Mikey și pe logodnica lui. 

— Tu! îndreptă cuțitul spre Emma. Dă-mi mâinile! Acum! 
Emma îl privi pe Mikey, care clătină din cap. Dar i le întinse 
oricum. Cea dreaptă deasupra. 

— De ce aș vrea mâna aia? Găină proastă! 

Emma începu să plângă și mai tare. 

— Stânga. Vreau mâna stângă. 

Îi apucă degetele și se holbă la inelul ei. 

La asta se uitase mai devreme. 

Mikey pricepu. 

— Ești ucigașul ăla! Cel de la știri! Promitentul. Ai ucis 
perechea aceea de logodnici din centru! Te rog, domnule! 
Haide! Nu ţi-am făcut nimic. 

— Promitentul, șopti bărbatul, părând să savureze cuvântul. 

Emma își plecă încet capul și lacrimile i se scurseră pe obraji, 
în nas și în gură. 

— Dacă îl vrei, ia-l, bombăni Emma. E valoros. 

— Era valoros, zise el. 

Lovi piatra cu dosul cuţitului. Pe faţă i se citi disprețul. 

— Nu valorează mult acum. 

Mikey își dădu seama că individul stătuse la pândă lângă 
vitrina organizatoarei de nunţi, așteptând să apară un cuplu de 

logodnici. Așa cum îi urmărise și pe cei doi ieri, în bijuteria din 
centru. O urmărise pe Emma până acolo. Intenţiona să ucidă 
cupluri de logodnici. Așa spuseseră la știri. 

— Te rog... dădu Mikey să spună. 

— Șșșt! M-am săturat să spui asta. Tăcu preţ de o clipă, apoi 
adăugă cu o voce joasă, maniacală: Știi ce-a fost asta? 

Îi ridică mâinile și mai lovi o dată inelul. Tare. 

Emma tresări din cauza impactului și icni. 

— Ce vrei să spui? se bâlbâi ea. 

Nu era răspunsul pe care îl voia individul. 

De data aceasta urlă: 

— Ai idee? 

Emma își cobori privirea în pământ. 

— Miliarde de ani... Asculti? 

— Ascultăm, da, șopti Mikey rapid. 

Emma  încuviinţă din cap. Lacrimile i se prelingeau în 
continuare pe obraji. Atacatorul nu îi dădu drumul la mâini. 

— Miliarde de ani în urmă este o bucată de carbon. Ca un 
cărbune. Exact ca un cărbune. Nimic. Nu era nimic. Doar bucăți 
negre la sute de kilometri sub pământ. Îngropate acolo. Ah, zise 
el și ochii îi luciră. Apoi ceva miracol se întâmplă. Așa cum se 
întâmplă copilul. Două mii de grade Celsius. Presiune uriașă, 
enormă, sute de mii de kilograme pe centimetru. Și în miliardele 
de ani, ce se întâmplă? Cel mai perfect lucru din lume este 
creat. Diamant. Inima pământului. Diamantele sunt inima 
pământului. Cunoașteți pe lisus? 

Emma încuviinţă din cap. 

— Suntem catolici. 

— lisus este răscumpărătorul, zise el. 

— Da, încuviință Mikey. 

— Diamantele răscumpără păcatele pământului. 

Se lăsă pe spate, îndreptând lent lama triunghiulară a 
cuțitului când spre un prizonier, când spre celălalt. 

Nebunul naibii! 

Deși stătea jos, cu mâinile legate la spate, Mikey calcula 
unghiurile. Cu mai multă grijă de data asta. 

Atacatorul continuă: 

— Acum este violată, este distrusă. Inima pământului este 
bucata de rahat de pe degetul tău. 

— Imi pare rău. Eu nu am... Noi nu am vrut așa ceva. 

Îi ridică mâna la lumină. 

— Vezi? 

Din piatră se refractă o explozie de lumini colorate, precum 
cele create de o prismă. 

— Se numește foc, șopti el. Focul acela este furia lui 
Dumnezeu pentru că ai luat miracol și l-ai tăiat în dinţi mici 
pentru degetul tău. 

— Imi pare atât de rău... 

Fără îndoială, Emma se gândea ce să spună ca să-l convingă 
că nu se făceau vinovaţi de o astfel de ticăloșie. 

Era în zadar însă. Bărbatul era ca un avion prăbușit, ca o 
explozie a unui rezervor cu propan, ca un infarct. Nu te puteai 
înțelege raţional cu el. 

Apoi se liniști și se lăsă pe spate, părând, aparent, mulţumit 
de sine. 

— Doar fac misiune. Dreptate pentru Dumnezeu, dreptate 
pentru pământ. leri am salvat diamante mari înainte să fie 
tăiate. Și ucid acest om îngrozitor ca să nu mai pângărească alte 
pietre. În India, unde diamantele descoperite prima dată era 
păcat să le tai. Ar fi trebuit să știe asta. Și-a trădat poporul. A 
plătit pentru asta. 

— Mă doare! 

— O, biată puicuță, îi răspunse el sarcastic. Nebunul o 
mângâie pe deget și privi inelul. Spun poveste, turturelelor! Vă 
spun poveste. După criza economică și război, nimeni nu 
cumpăra inele de logodnă. Nu bani, nu timp pentru logodnă! 
Doar căsătorie, poc, copii, mutare în suburbii. Fericiţi, fericiți. 
Ah, dar De Beers, compania de diamante, a avut cea mai 
cunoscută reclamă din toate timpurile: „Un diamant este pentru 
totdeauna”. Și afacerile au revenit. Toţi au cumpărat diamante! 
Trebuia să ai diamant sau soţul tău era un ticălos și oamenii 
râdeau de tine. Şi toate acele pietre, pietre frumoase, au fost 
tăiate, și tăiate, și tăiate. 

În ochi i se citea furia și un rânjet demonic i se creionă pe 
faţă. 

— Gândesc că și altceva e pentru totdeauna. 

Îi îndreptă degetul pe care avea inelul și apăsă cuțitul la baza 
lui. 

Sfântă Maica Domnului... O să-i taie degetul înainte să ne 
ucidă! 

Ucigaşul prinse cuțitul cu mâna dreaptă și o apucă mai strâns 
de deget cu stânga. Când se aplecă în față însă, Emma ţipă 
aprig și se răsuci. Bărbatul își pierdu priza, iar Emma căzu pe 
spate. Bărbatul se năpusti cu lama cuțitului asupra ei, dar rată. 

Atunci Mikey, sprijinindu-se de podea, îl lovi pe bărbat cu 
ambele picioare, cât de tare putu, folosindu-și fiecare strop de 
energie din picioarele puternice. Bărbatul se rostogoli de pe 
canapea și se izbi de o etajeră. Se lovi la cap și rămase amețit, 
mijind dureros ochii. 

Emma, care avea mâinile legate în faţă, se ridică în picioare 
cu ușurință. 

— Fugi! Acum! Du-te! îi strigă Mikey, căznindu-se să se ridice. 

Ar fi vrut să plece doar ea. Planul lui improvizat presupunea 
să se năpustească asupra nebunului și să îl sfârtece cu dinţii sau 
să-i rupă degetele. Avea să moară, dar măcar iubirea lui avea să 
scape. 

Emma nu ezită. Dar nu se îndreptă spre ușă, ci îl apucă pe 
Mikey de umăr și îl ridică în picioare. 

— Nu! 

— Ba da! strigă ea. 

Mikey îl văzu pe atacator ștergându-și lacrimile de durere din 
ochi și apucându-se de cap, unde se lovise. Aveau doar câteva 
secunde la dispoziţie ca să fugă, înainte să reușească să se 
concentreze. O luară la fugă împreună spre ușă. Emma prima, 
care deschise rapid ușa. Apoi ieșiră pe hol, exact în clipa în care 
o împușcătură uimitor de zgomotoasă răsună în spatele lor și un 
glonţ, care rată capul lui Mikey cu mai puţin de treizeci de 
centimetri, se înfipse în zidul opus. 

Fugiră spre scările de la capătul holului, care aveau să îi ducă 
direct spre ușa de la intrare și spre stradă. 

Bineînţeles, dacă bărbatul avea să-i urmărească pe hol, putea 
să-i împuște ușor în spate în timp ce coborau scările. Dar nu 
aveau altă opţiune. Cel puţin aici, în clipa asta, se gândi Mikey 
isteric, erau mai puţin morţi decât în apartamentul lor. 

Se poziţionă în spatele Emmei în timp ce coborau câte două 
trepte deodată spre antreu. 

Ea ajunse prima jos și ieși în fugă pe ușa de la intrare, ținând- 
o deschisă. Chiar atunci însă, Mickey căzu. 

Pe a treia treaptă de jos își pierdu echilibrul și, pentru că nu-și 
putea folosi mâinile, se prăbuși cu putere într-o parte, apoi se 

rostogoli pe burtă, lemnul sfâșiindu-i pielea de pe obraz și de pe 
bărbie, lăsând în urmă răni pulsânde. 

Emma strigă: 

— Nu, iubire! 

— Du-te! strigă el. 

Dar Emma îl ignoră încă o dată. Înaintă și se ghemui ca să-l 
ajute pe Mikey să se ridice. 

Deasupra lor se auzi o ușă trântindu-se și scârțâitul pardoselii. 
Mickey știa cu exactitate locul, aflat chiar la ieșire din 
apartamentul lor, unde scândura desprinsă scotea zgomotul 
acela. Insemna că ucigașul avea să se apropie de partea de sus 
a scărilor. 

Avea să ţintească spre ei. 

Dintr-o săritură aprigă, Mikey se ridică în picioare. Trecu în 
spatele ei și îi strigă: 

— Fugi! 

Se rugă ca trupul lui să o ferească de gloante și să le 
oprească, dându-i dragostei lui, iubitei lui frumoase, o șansă să 
fugă, teafără, în stradă. 


CAPITOLUL 15 


Saul Weintraub fusese ucis în casa lui, în alcovul de la w/ 
intrare, care măsura o idee mai mult de un metru pătrat. 

Făptașul 47 intrase pe o fereastră descuiată de la demisol, 
urcase scările, îl împușcase pe Weintraub de trei ori, o dată în 
față și de două ori în piept, după care fugise pe ușa din față. Ştia 
că așa se petrecuseră lucrurile deoarece ucigașul lăsase urme 
umede, de la burniţa de afară, creând un traseu direct de la 
intrarea în casă până la ieșirea din ea. 

Deși Weintraub nu fusese torturat cu cuțitul, fusese în schimb 
bătut cu pistolul, din câte se părea, întrucât nu existau obiecte 
contondente în casă care să fi putut provoca rănile respective; 
niciunul dintre cele găsite de Sachs nu prezenta urme de sânge 
sau de țesut. Bănuia că Weintraub fusese lovit pentru a dezvălui 
ce spusese poliţiei sau cine era V.L. Mai era o variantă posibilă: 
ca ucigașul să-i fi cerut ceva. Haina lui Weintraub era întinsă 

lângă el și unul dintre buzunare era întors pe dos, de parcă 
ucigașul i-ar fi cerut să-i dea ceva. 

Sau să fi fost oare doar pentru că Weintraub, pregătindu-se să 
iasă din casă și să meargă spre mașina de poliţie, își scosese 
mănușile din buzunar? Și ele se aflau în apropierea lui. 

Îmbrăcată în combinezonul alb, încălțată cu acoperitorile 
pentru pantofi, cu gluga trasă și mănușile de culoarea 
albăstrelelor puse pe mâini, cerceta cu atenţie casă, în timp ce 
doi tehnicieni responsabili pentru colectarea dovezilor, pe care îi 
cunoștea de la sediul central, analizau locaţiile secundare: 
curtea din spate, aleea și trotuarul pe unde era posibil să fi 
intrat și apoi să fi fugit făptașul. Sachs era optimistă că aveau să 
găsească dovezi în spate, în apropierea ferestrei pe unde 
intrase, dar slabe șanse să găsească indicii relevante pe 
trotuarul din faţa casei. Fiind foarte circulat, cu siguranţă se 
depuseseră mii de fragmente de urme de substanțe, mizerie, 
noroi, gunoaie, excremente și urină de animale. 

Îi trimise pe câţiva dintre ofiţerii pe care Ben Kohl îi 
desemnase pentru cercetarea zonei să vadă dacă existau 
martori și să caute dovezi pe o distanță de trei sau patru 
cvartale în direcţia în care fugise făptașul. Ştia pe unde plecase, 
pentru că o femeie care plimba un câine îl văzuse alergând 
dinspre casa lui Weintraub, imediat după ce se auziseră 
împușcăturile. Își dăduse jos căciula sau o mască și femeia 
văzuse că era alb, cu părul scurt și deschis la culoare. 

Sachs puse cap la cap lucrurile pe care le descoperise. 
Niciuna dintre dovezi nu părea îndeosebi de utilă. Urmele de 
pantofi păreau identice, la fel și fibrele: de la mănuși și masca 
de schi. 

Trei cartușe de alamă folosite. Fiocchi de nouă milimetri: 
probabil la fel ca acela cu care trăsese în martorul din centru, 
deși acolo luase cartușul folosit. Dacă aici le lăsase, însemna că 
se  grăbise, probabil din pricina zgomotului produs de 
împușcături. Gloanţele pe care le găsise fuseseră de asemenea 
ejectate la ceva distanţă, sub mobilă. 

Se auzi pârâitul unei staţii radio Motorola prinsă la centura 
unui ofițer din apropiere. Nu reuși să audă transmisia, dar 
bărbatul răspunse folosind microfonul prins în dreptul umărului, 
apoi veni spre Sachs. 

— Doamnă detectiv? Unul dintre ofițerii care cercetează zona 
a găsit ceva într-o scurgere pluvială. Două cvartale într-acolo, 
zise el arătând în direcţia în care fugise făptașul. Nu a vrut să se 
atingă de ea. E ceva ce seamănă cu o haină. 

Sachs apucă echipamentul de colectare și străbătu trotuarul, 
dând din cap către curioșii și spectatorii îngrijoraţi și evitând 
întrebările. O femeie întrebă: 

— A fost o crimă motivată de ură? 

— Investigăm, îi zise Sachs și își văzu de drum. 

După două cvartale încetini, întrucât nu mai văzu alți polițiști. 
Oare înțelesese greșit? Dar privi apoi pe o străduţă lăturalnică și 
văzu un ofițer de patrulă, o femeie de origine hispanică spre 
treizeci de ani, făcându-i cu mâna. Sachs se întoarse și i se 
alătură. 

— Doamnă ofiţer. 

— Doamnă detectiv. 

Femeia solidă avea o față frumoasă, rotundă. Și se machiase 
cu grijă în dimineața aceea. Sachs era încântată să vadă că 
ofițerul M. López reușea să își echilibreze înclinațiile personale 
cu profesia. Acest lucru mărunt îi dădu de înțeles lui Sachs că 
femeia urma să aibă parte de o carieră lungă ca polițistă. 

— Mă îndreptam spre sud, așa cum ne-aţi zis, dar m-am 
gândit să încerc și pe aici. E o scurtătură către metrou, care se 
află un cvartal mai încolo. Nimeni nu a auzit zgomot de 
cauciucuri demarând după împușcături, așa că m-am gândit că 
poate a luat metroul. 

Dacă lua un metrou al companiei Metropolitan Transportation 
Authority, un criminal avea șanse să se îndepărteze de locul 
faptei mai rapid decât ar fi făcut-o într-un Ferrari. 

— Și, întrucât a fost zărit de martora aceea, de femeia care 
plimba câinele, m-am gândit că, în locul lui, m-aș fi debarasat de 
haină. Am căutat în coșurile de gunoi și în scurgerile pluviale, 
zise ea, arătând spre grilajul de lângă picioarele ei. Pare a fi un 
articol de îmbrăcăminte acolo. Nu m-am atins de el. 

— Foarte bine. Sachs așeză un număr lângă grilaj și îl 
fotografie chiar ea cu telefonul. Ai... 

— Am cercetat apartamentele din zonă. Nu l-a văzut nimeni. 

Sachs îi zâmbi. Se aplecă și lumină deschizătura cu lanterna 
ei Maglite. Era o bucată de material textil închis la culoare și nu 

părea a fi ud, ceea ce însemna că nu se afla acolo de multă 
vreme. |n ziua aceea burnițase continuu. 

Işi puse mănușile și scoase articolul de îmbrăcăminte. Era o 
haină de lână, destul de nouă. Făptașul 47 purtase una 
asemănătoare, conform sesizării anonime primite de poliţie și 
filmuleţului de la magazinul de pe strada 47, de lângă clădirea 
lui Patel. 

— Nu știu sigur dacă e a lui, zise López. Poate că aţi putea 
preleva reziduuri de praf de pușcă de pe mânecă, ca să vă 
asiguraţi. 

Ceea ce și avea de gând să facă. Sachs puse haina într-o 
pungă și căută prin scurgere, dar nu mai găsi altceva. 

— Ce metrou? 

López îi spuse, iar Sachs își notă numerele. 

— Mulţumesc, doamnă ofițer. Bine lucrat. 

— Voi continua să cercetez zona. 

— Mulţumesc. Trimit și un echipaj ECT. Îi poţi ajuta. Și voi 
trimite o notă pentru dosarul tău. 

Femeia încercă să-și mascheze bucuria. 

— Apreciez. 

Sachs încercui zona cu bandă galbenă. Sună apoi la sediul 
central al CSU, cerând să vorbească imediat cu un tehnician 
responsabil pentru colectarea dovezilor pe care îl cunoștea. li 
spuse bărbatului poziția scurgerii pluviale și îi ceru să cerceteze 
locul mai amănunţit. Echipa avea să utilizeze camere cu fibră 
optică și lumini ca să verifice scurgerea și ca să vadă dacă 
făptașul, în caz că era într-adevăr vorba despre el, aruncase și 
masca sau altceva. 

Sachs se întoarse la locul faptei, casa lui Saul Weintraub, și 
văzu că, în mare, mulțimile de oameni se împrăștiaseră. Işi dădu 
jos combinezonul și mănușile și făcu adnotații privind lanţul de 
custodie pe cartonașe. 

Apoi îi vibră telefonul. Aruncă o privire la numele apelantului. 

— Rhyme... Am terminat aici. Voi aduce dovezile... 

— Sachs. 

Din tonul vocii lui, era limpede că se ivise o problemă. 

— Ce s-a întâmplat? 

— Spune-le tehnicienilor să aducă dovezile la mine. Tu trebuie 
să ajungi în Gravesend. 

— Brooklyn? 

— Da. Făptașul nostru nu pierde deloc vremea, Sachs. Mai ai 
un loc al faptei de procesat. 


CAPITOLUL 16 


Lui Lincoln Rhyme îi plăceau materialele textile. Când erau 
cusute sub formă de haine, structura aceea complexă divulga 
statura făptașului, posibil vârsta lui și poate chiar și locul în care 
fusese ținută, iar deseori, de unde fusese achiziționată. Putea 
lăsa în urmă fibre mai rapid decât năpârlea un labrador. Ba chiar 
mai mult de atât, textilele captau și reţineau urme probatorii și, 
în cazuri rare, amprente. Ca să nu mai pomenim că putea fi 
precum un burete care absorbea și depozita cea mai minunată 
dintre substanțe: acidul dezoxiribonucleic, cunoscut și ca 
ADN. Trei litere care, așa cum le spunea Rhyme într-o manieră 
teatrală studenţilor lui de la criminalistică, însemnau vești 
proaste pentru făptași. 

Rhyme îl urmări pe nici Cooper procesând haina aruncată de 
Făptașul 47 în scurgerea pluvială din Queens. 

Știau precis că haina îi aparţinea, deoarece conţinea urme de 
reziduuri de praf de pușcă având o compoziţie care coincidea cu 
aceea a reziduurilor de pe cadavrul lui Weintraub și din locurile 
faptelor din clădirea lui Patel din Districtul Diamantelor. Cooper 
descoperise lângă cadavrul lui Weintraub și urme din aceeași 
pulbere de rocă precum cea găsită în atelierul lui Patel: 
kimberlit. Substanța se dovedea utilă. Glonţul care nimerise 
piatra împrăștiase o cantitate semnificativă de pulbere de piatră 
și de cioburi micuțe în tot atelierul lui Patel, unele dintre ele 
aterizând pe făptaș. Asta funcţiona ca un marker care făcea 
legătura între el și anumite locuri și contacte. 

Principiul lui Locard, numit astfel după Edmond Locard, 
criminalistul francez, susținea că, în cadrul oricărei interacțiuni 
dintre un infractor și o victimă sau un infractor și un loc al 
infracţiunii, avea loc un transfer de materie. („Orice contact lasă 
o urmă.”) Dacă criminalistul era suficient de sârguincios și de 
isteț, putea găsi substanţa cu pricina, stabilind ce era. Desigur, 
nu însemna că avea să se ducă drept la făptaș, dar te putea 
îndruma pe drumul cel bun. 

Kimberlitul acesta, un exemplu perfect de materie în 
accepțiunea lui Locard, devenise un partener de ajutor în 
căutarea făptașului. 

— Amprente? întrebă Rhyme. 

— Negativ, îi răspunse Cooper. Examinase fiecare centimetru 
al hainei cu o sursă de lumină alternativă, apoi încercase 
depunerea în vid cu aur și zinc, metode care scoteau uneori în 
evidență amprentele de pe materialele textile. Ei bine, 
procedeul avea mereu o șansă scăzută de reușită în cazul 
hainelor. 

— Trimite mostre în Queens pentru ADN ȘI ADNt, îi zise 
Rhyme. 

— Am depus deja solicitarea, răspunse Cooper. 

Cel mai probabil, haina conţinea o mostră de ADN. 
Transpiraţie, salivă, lacrimi sau, cum se mai întâmplase în cazul 
unor haine de exterior, o cantitate semnificativă de spermă. 
Dacă așa stăteau lucrurile și în cazul de față, era posibil să 
identifice profilul ADN în CODIS sau într-o bază internaţională și 
să afle identitatea suspectului. lar dacă nu aveau să găsească 
fluide sau ţesuturi în cantități semnificative, tot aveau să fie 
celule epiteliale, care ar fi putut fi folosite pentru o analiză a 
ADN-ului tactil. Tehnica nu era la fel de exactă precum o analiză 
ADN completă, necesitând doar șase celule epiteliale și putând 
da rezultate fals pozitive. Dar nu aveau să o facă pentru 
procesul penal, ci doar pentru a obţine o pistă în vederea 
descoperirii identităţii făptașului. 

Cooper introduse haina într-o pungă pentru dovezi și, întrucât 
nu o făcuse mai devreme, își adăugă numele pe cartonașul cu 
lanțul de custodie. Lăsă punga lângă ușa de la intrare, pentru a 
fi ridicată de o echipă de la unitatea de analiză a ADN-ului din 
Queens. 

Etichetele cu marca fuseseră tăiate - o mișcare isteaţă. Era, în 
mare, o haină de bărbat, de mărime medie. După cusături, 
probabil era produsă în serie într-o ţară din lumea a treia. Cu 
siguranţă se vindea într-o mie de magazine din toată țara. Nu 
aveau să găsească piste utile pe filiera aceea. 

Cooper puse mostrele de fibre prelevate din haină în pungi 
pentru dovezi, împreună cu fibrele găsite în buzunare: unele din 
bumbac negru, foarte asemănătoare cu cele găsite în magazinul 
lui Patel, de la mănuși, și unele din poliester, de la mască. 

Apoi sună ofiţerul de patrulă Ron Pulaski, care îi spuse că încă 
nu reușise să dea de misteriosul V.L. Rhyme își aminti că 
investigatorul de la compania de asigurări îi avertizase în 
legătură cu acest lucru: reticența celor din comunitatea 
diamantelor de a vorbi cu străinii, precum și o tendinţă naturală 
de a nu se implica într-un caz în care făptașul nu se sfia să 
folosească un cutter și o armă. 

— Continuă să-l cauţi, îi spuse el recrutului, apoi închiseră. 

Refuzul lui V.L. de a contacta poliţia îl nedumerea. Da, cu 
siguranţă era speriat că ucigașul putea să-l ia cumva în vizor, 
dar, în general, un martor ar fi apelat imediat la ei pentru 
protecţie... Și ar fi ajutat la prinderea făptașului. Era curios și 
faptul că nici prietenii și nici familia lui nu contactaseră poliţia. 
Cu siguranţă îi spusese cuiva că dăduse nas în nas cu făptașul. 
Era tânăr. Precis avea familie. 

Bineînțeles, era posibil și să fi murit din pricina rănilor 
provocate de fragmentele de piatră. Nu păruseră grave, dar 
Rhyme cunoscuse și victime împușcate grav, care se plimbaseră 
și se purtaseră normal ore întregi, înainte să se prăbușească în 
genunchi și să moară. 

Era posibil și ca făptașul să îl fi găsit, așa cum îl găsise pe 
Weintraub, să îl fi ucis și să se fi descotorosit de cadavru. Dar, în 
oricare dintre cazurile menţionate mai sus, s-ar fi așteptat 
măcar să fie dat dispărut. lar când Cooper verificase secţiile de 
poliţie - ce-i drept, pe fugă -, nu găsise nimic de genul. 

Tehnicianul privi la microscop. 

— Urme de substanțe pe haină: iar kimberilit. Și un material 
vegetal. Două tipuri. Unul de la frunze și iarbă, similar cu 
mostrele de control pe care le-a prelevat Amelia din jurul 
scurgerii. Era de așteptat. Dar sunt și alte particule unice. 

— Ce sunt? 

— Stai așa! Rasfoi imaginile făcute la nivel celular din baza de 
date de horticultură pe care Rhyme o crease pentru NYPD cu ani 
în urmă și la întreţinerea căreia încă ajuta. li plăcea la nebunie 
să folosească plantele ca markeri criminaliști. 

— Ceva care se numește... Da, sunt destul de convins că se 
numește co/leonema pulchellum. Adică tufă de confetti. Nu este 
o plantă indigenă în zona noastră, căci provine din Africa, dar 
este des întâlnită la noi ca deodorant și în potpuriuri. 

Era posibil ca făptașul să fi fost recent într-un magazin de 
suvenire. Sau oare locuia într-un apartament în care avea o 
problemă cu mirosurile înțepătoare? 

— Cartușul, îi zise Rhyme. 

Cooper, care era certificat de AFTE, Asociaţia Examinatorilor 
de Arme de Foc și Instrumente de Lucru, se concentră asupra 
celor două cartușe de nouă milimetri pe care le colectase Sachs. 
Gloanțele în sine, care rămăseseră toate înfipte în cadavrul lui 
Weintraub, aveau să fie trimise de la cabinetul medico-legal, 
după efectuarea autopsiei. Ţinând cont de faptul că era un caz 
urgent, doctorul care efectua autopsia fotografiase unul dintre 
gloanţe și îi trimise imaginea lui Cooper. Conform analizei 
preliminare, fusese tras cu arma folosită în împușcăturile din 
magazinul lui Patel. Nu era de mirare, ţinând cont că reziduurile 
de praf de pușcă erau aproape identice; praful din toate 
gloanţele ar fi provenit în mod normal din același lot al 
producătorului. 

— Amprente pe cartuș? întrebă Rhyme. 

Cooper clătină din cap. 

Nici asta nu era o surpriză. 

Cooper trecu apoi peste lista cu urme și substanțe minore pe 
care le colectase Sachs. 

— Rumeguș, motorină, metale folosite în sudură. Păcură, 
agent frigorific pentru aparatul de aer condiţionat. Și 
triclorbenzen. Nu știu ce e. 

— E folosit ca pesticid, cred. Sau era folosit înainte. Primejdios 
rău. Caută informaţii despre el. 

Cooper citi dintr-o alertă guvernamentală de mediu: 

— „Triclorbenzenul are diverse utilizări. Este un agent 
intermediar, un constituent esenţial în producţia de erbicide, 
substanţe care distrug buruienile sau previn creșterea lor. Mai 
este folosit și ca solvent, pentru dizolvarea de ceruri, grăsime, 
cauciuc și anumite tipuri de plastic, precum și ca lichid (acest 
lichid este un conductor foarte slab sau chiar un izolator de 
electricitate).” Și da, ai dreptate, înainte era folosit pentru 
distrugerea termitelor. 

Acest lucru sugera că făptașul lor se aflase într-o fabrică, într- 
o clădire veche, într-un subsol, într-un atelier de reparaţii sau pe 
un șantier de construcţii. Sau în apropierea acestora. Era o 

observație bună, dar nu deosebit de utilă încât să-i ajute să-l 
localizeze. 

Cooper primi un apel și discută scurt cu interlocutorul, după 
care se duse spre calculator și accesă contul de e-mail. 

— L-am primit, zise el la telefon, apoi închise. 

— Ce e? 

— Amelia a trimis o echipă de colectori de dovezi să caute în 
jurul scurgerii în care a găsit haina. Au tras lozul cel mare. 

— Mai exact? 

— Un card de metrou. 

— Așa. Dare al lui? 

— Aș zice că da. Nu se afla acolo de mult timp, îi răspunse 
Cooper. Era ud, dar nu foarte rău. La fel ca haina. 

În 2003, fisele pentru plata autobuzelor și a metrourilor din 
oraș fuseseră înlocuite de cardurile de călătorie emise de 
Metropolitan Transportation Authority. Lui Rhyme îi plăceau la 
nebunie cardurile, pentru că fiecare dintre ele avea un 
identificator unic, așa că se putea stabili punctul de plecare al 
fiecărui călător cu metroul. Dacă adăugai la asta acoperirea 
CCTV extinsă a MTA-ului și algoritmii de recunoaștere facială, 
puteai uneori să estimezi în mod rezonabil unde și când 
coborâse călătorul cu pricina. 

— Scanează chiar acum datele și le vor trimite separat. 

Bineînţeles, mai mult ca sigur Făptașul 47 nu își folosise 
cardul bancar pentru a realiza achiziţia, dar, dacă îl folosise ca 
să călătorească, era posibil să reușească să obţină câteva 
imagini faciale clare de când îl folosise în vreo staţie. 

— Amprente sau ADN pe card? întrebă Rhyme. 

— Negativ. Amprente de mănuși textile. 

Rhyme oftă. 

— Au mai găsit ceva în scurgere? 

— Nu. 

Rhyme se uită la diagrama cu dovezi. Faptele scrise pe 
aceasta - precum și cele care lipseau - dovedeau ceea ce 
Rhyme știa deja: Făptașul 47 era neobișnuit de isteţ - nu lăsa 
niciodată amprente, dezactiva camerele video, scăpa de haine 
când era văzut, purta mască de schi sau privea în direcţia opusă 
camerelor de supraveghere, depunea eforturi mari ca să elimine 
martorii și să curețe totul după jaf. 

Dar Lincoln Rhyme era obișnuit să fie pus la încercare de 
făptașii inteligenţi. Se gândi la cel mai genial cu care se 
confruntase vreodată: Charles Vespasian Hale, poreclit 
„Ceasornicarul”. Numele i se trăgea atât de la obsesia pentru 
ceasuri, cât și de la faptul că infracțiunile lui erau planificate cu 
precizia unui mecanism de ceas. Omul era ca un supermarket 
de servicii criminale, disponibile pentru oricine putea plăti 
onorariul substanţial pe care îl tarifa: de la atacuri teroriste până 
la crime, răpiri, furturi banale și orice alt serviciu din aceleași 
categorii. (Inclusiv evadări din închisoare, se gândi Rhyme cu 
ciudă, căci așa simţea mereu când se gândea la Hale. Individul 
era încă pe fugă, după ce evadase din închisoarea în care îl 
aruncase Rhyme.) 

Îl auzi pe Thom lăsând pe cineva să intre în casă și, după 
câteva clipe, Lon Sellitto păși în salon și își dădu jos haina. 

— E al naibii de frig afară. E ridicol. Doar suntem în martie. Ai 
mai văzut vreodată o lună martie ca asta? 

Rhyme ignora de obicei conversațiile despre vreme. Făcu la 
fel și acum, informându-l pe detectiv despre progresele 
înregistrate. 

Sellitto făcu o grimasă. 

— Cei de la primărie nu vor fi fericiţi. Trebuie să ne mișcăm 
mai repede. 

— Spune-i lui Patruzeci și șapte să fie mai cooperant. 

— Linc. Nu i-am spus englezului despre S. și V.L. lar unul 
dintre ei a murit. Hai să-l punem și pe el să-l caute pe protejat! 
Ce zici? 

Rhyme ridică din umeri. Era printre puţinele gesturi de care 
era capabil corpul lui. 

— În momentul de faţă, sigur. 

Sellitto apelă numărul de telefon de pe cartea de vizită a lui 
Ackroyd și îl întrebă dacă putea veni până acolo. Incheie apelul 
rapid. 

— Va ajunge curând. 

Dinspre computerul lui Cooper se auzi alerta de la contul de 
e-mail. 

— Imagini din tranzit. CCTV. 

Rhyme îi explică lui Sellitto despre cardul de metrou. 

— Fir-ar! E de bine. 


VP - 106 


Sistemul de tranzit din orașul New York era controlat de două 
forțe de poliţie separate. Poliţia din cadrul Metropolitan 
Transportation Authority se ocupa de aplicarea legii pentru cea 
mai mare parte a transportului de suprafaţă din regiune, inclusiv 
unele districte periferice. Biroul de Tranzit al NYPD-ului păzea 
pasajele subterane. 

În mesajul trimis de un ofiţer al Biroului de Tranzit de la sediul 
central din Brooklyn, de pe strada Schermerhorn, se preciza că 
era un card cu o singură călătorie, cumpărat cu numerar. Fusese 
folosit cu două zile în urmă. 

— S-a urcat în tren în Brooklyn, în stația de lângă Cadman 
Plaza. Nu știu dacă sau unde a schimbat liniile sau a coborât, 
dar, iniţial, se îndrepta spre Manhattan. Trenurile respective l-ar 
fi dus destul de repede până pe strada 42. 

— La scurtă distanţă pe jos de Patel, bombăni Sellitto. 

În ziua dinaintea crimelor. Poate că supraveghease locul sau 
poate că verificase paza. 

Cooper continuă să citească. 

— Tipii de la RTCC spun că ar trebui să verificăm o chestie 
ciudată. 

NYPD făcea parte din Sistemul de Supraveghere Dominial, un 
sistem de supraveghere care includea o reţea de aproape șapte 
mii de camere CCTV răspândite în tot orașul, circa două treimi 
dintre acestea fiind deținute de companii private și persoane 
fizice, care conferiseră acces poliţiei. O mulţime de polițiști 
urmăreau monitoarele din cadrul Centrului pentru Infracțiuni în 
Timp Real din One Police Plaza. Software-ul era atât de 
sofisticat, încât putea marca automat „un pachet suspect” sau 
putea identifica și urmări potenţialii suspecți cu date minime 
precum „un metru optzeci și doi, conformaţie medie, haină 
albastră”. 

RTCC extrăseseră înregistrările video din stația de metrou din 
momentul și dinaintea folosirii cardului. 

— Ciudat? murmură Rhyme. 

Cooper tastă ceva și pe ecran apăru un videoclip color și la 
rezoluţie destul de bună. Definiţie medie. 

— Uite-l pe călător, zise tehnicianul, arătând spre o siluetă de 
pe monitor. 

Părea asemănătoare celeilalte imagini a făptașului, de pe 
strada 47, imediat după omoruri. Haina era la fel ca aceea pe 

care tocmai o analizaseră. Pe cap avea o căciulă neagră și 
lungă, în formă de ciorap, pe care o putea transforma în mască 
de schi. Și, desigur, își ţinea capul plecat în timp ce valida 
cardul. 

— Și uite camera de supraveghere MTA dinspre stradă, de 
lângă gura de metrou. Cinci minute mai devreme, când se 
apropie de staţie. 

Cooper rulă înregistrarea de câteva ori. 

— Ce face? murmură Sellitto. Nu pricep. 

Ce ciudat... 

Patruzeci și șapte se apropiase de metrou chiar de vizavi, însă 
apoi se oprise brusc, se răsucise și se întorsese în direcţia din 
care tocmai venise. După aceea schimbase din nou direcţia și 
continuase să se îndrepte spre staţie. 

— E un coș de gunoi acolo, zise Rhyme. Se întoarce ca să 
arunce ceva. Ce e? Ceva galben. Tinea în mână ceva galben. Cu 
portocaliu. Văd și portocaliu. Dar ce? Mai rulează o dată. 

Cooper rulă din nou înregistrarea. 

— M-am prins, spuse Sellitto. 

— Ce? întrebă Rhyme. 

— Uitați-vă ce e în spatele lui! 

„Ah”, se gândi Rhyme, încuviinţțând din cap. Pricepu și el. Pe 
partea cealaltă a străzii se afla un șantier de construcţii. Mai 
mulți muncitori purtau veste reflectorizante portocalii și căști de 
protecţie galbene. Aceeași nuanţă precum cea din mâna lui 
Patruzeci și șapte. 

— lese din șantier, își dă jos casca de protecţie și își pune 
căciula, zise Sellitto. Vrea să arunce casca și vesta, dar nu 
găsește un coș de gunoi în fața gurii de metrou. Se întoarce și 
găsește un coș. Apoi se duce să ia trenul. 

— Nu e muncitor: e îmbrăcat în haine de stradă și nimeni de 
pe un șantier nu ar arunca o cască de protecţie. 

— Pun pariu că a furat casca și vesta ca să intre pe șantier. 
Dar de ce? 

— Pentru a se întâlni cu cineva care lucrează acolo, zise 
Rhyme. E o variantă. 

— Și mai e o variantă, zise Sellitto. Staţia e aproape de 
clădirile guvernamentale, nu-i așa? 

— Cadman Plaza, zise Cooper. Străzile sunt pline de camere 
CCTV: poliţie, clădiri federale, tribunale, birouri administrative. 

Ca să ajungă la staţie pe oricare alt traseu, în afară de șantier, 
ar fi trebuit să treacă pe lângă zeci de camere de supraveghere. 

— Locuiește la sud de șantierul de construcţii? întrebă Sellitto. 

— Nu, nu poate fura căști de protecţie ca să intre pe ascuns 
pe șantier de fiecare dată când vrea să ia trenul, zise Rhyme. Aș 
zice că mai degrabă s-a întâlnit cu cineva. Poate că de acolo și-a 
luat arma? Poate a vorbit cu cineva să-i tăinuiască pietrele 
brute? 

Deși nu se mai întâmpla la fel de des ca în trecut, industria 
construcţiilor din orașul New York era dominată de oameni care 
aveau legătură cu crima organizată. 

Sellitto îl sună pe supraveghetorul RTCC și îi dădu datele de 
identificare ale înregistrării video. Acesta avea să-i pună pe 
ofițeri să verifice camerele de supraveghere de pe stradă în 
cvartalele din zonă, pe o perioadă de o oră înainte ca făptașul să 
valideze cardul. Căutarea avea să vizeze un bărbat care se 
potrivea descrierii generale, filtrată după „care poartă sau cară 
o cască de protecţie galbenă și o vestă portocalie”. 

În timp ce îl privea pe nici Cooper adăugând cele mai recente 
detalii despre caz pe tabla albă, Rhyme se întrebă: 

— De ce? De ce faci asta? 

— Răspunsul e simplu, se auzi o voce melodioasă de femeie. 

Rhyme se întoarse. Nu își dăduse seama că Amelia Sachs 
revenise din Brooklyn. Sau că rostise întrebările cu voce tare. 

— Și anume? întrebă el. 

— E nebun de legat! 


CAPITOLUL 17 


Își petrecuse noaptea în aeroport. LaGuardia - la distanţă de 
două drumuri cu autobuzul. 

Vimal Lahori se ghemuise în spatele vehiculelor, tresărind de 
fiecare dată când îl duruse rana din cauza hurducăturilor. 

Găsise un scaun în zona de așteptare, lângă ghișeele de 
bilete, ca și cum ar fi plănuit să facă check-in-ul pentru un zbor 
timpuriu, după o anulare a unui alt zbor. Era unul dintre cei 
doisprezece călători strămutați. Nimeni nu-l băga în seamă. 

Vimal ar fi preferat să se afle în Autoritatea Portuară, locul lui 
preaiubit, dar bănuia că acesta avea să fie supravegheat de 
poliţie. Și mai era și ucigașul, care ar fi putut să colinde încă 
străzile din centru. Visase mult, în mare parte coșmaruri, deși nu 
își putea aminti imaginile specifice. Se trezise cu amintirea 
picioarelor domnului Patel în minte și lacrimile îi șiroiseră pe 
obraji preţ de câteva minute. Apoi se forțase să se ridice și să se 
spele la baie. Acolo, într-o cabină, verificase din nou rana. Il 
ustura și era înconjurată de o vânătaie uriașă, dar nu părea 
umflată sau infectată.  Schimbase cu  neîndemânare 
pansamentul, pentru că îi era greu să ajungă la rană, și stropi 
totul cu betadina rece. 

Acum, după încă un drum cu autobuzul, străbătea cu capul 
plecat un trotuar din Flushing, Queens. Găsi locul pe care îl 
căuta, o bijuterie cu vânzări en-detail și en-gros de pe o stradă 
aglomerată - Bijutierii N&B. Intră și se duse spre vânzătoare, o 
femeie sud-asiatică tânără și rotunjoară. 

— Domnul Nouri a ajuns? 

— E într-o întâlnire. 

— L-ai putea anunţa că Vimal Lahori ar vrea să-l vadă? 

Femeia aruncă o privire spre hainele lui șifonate și prăfuite și 
apelă pe cineva. Apoi închise. 

— Coboară în cinci minute. 

Vimal îi mulţumi și începu să se plimbe prin magazin. Era 
duminică și se deschisese de curând, la prânz, așa că încă nu 
erau clienţi prezenţi, ci doar un paznic înarmat care se holba la 
tavan în gol. 

Vimal se uită la bijuteriile din vitrine, expuse în spatele sticlei 
groase. Bijuteriile pe care domnul Nouri alesese să le prezinte 
acolo erau de diverse stiluri, mărimi și preţuri, fiind menite să 
atragă potenţiali cumpărători cu gusturi și bugete diferite. 

Unii veneau la N&B ca să cumpere piatra aceea specială. 
Bineînţeles, piatra de logodnă era elementul cel mai important 
din această categorie. 

Dar erau multe alte pieţe pe care operau De Beers sau alte 
mine: inele aniversare, talismane pentru fiicele care urmau să 
nască, cercei pentru cele care împlineau șaisprezece ani sau 
quinceañera, tiare pentru balurile școlare, broșe pentru bunici. 
Industria diamantelor găsea mereu noi pretexte ca să îţi vândă 
mărfurile, la fel ca producătorii de felicitări, asigurându-se că 

aveai să te simţi al naibii de vinovat dacă nu o făceai. Cu un 
cinism  istovitor, Vimal obișnuia să  răsfoiască toată 
corespondenţa pe care o primea domnul Patel de la companiile 
de diamante celebre, în care li se sugera comercianților metode 
noi de a atrage clienţi, cum ar fi logodnele homosexuale. 
„Normele vechi «s-au epuizat», scria cu mult entuziasm într-o 
broșură. Sugeraţi-le că ambii parteneri pot purta diamante, ca 
semn al viitoarei lor uniuni... și dublaţi-vă profiturile la fiecare 
nuntă!” 

Sau „diamantul-diplomă”: „Te-a făcut să te simţi mândru când 
și-a luat diploma - arată-i cât de mult îi prețuiești realizările!” 

Glumise odată cu Adeela că era posibil ca industria să 
născocească un „diamant funerar”, cu care să fii îngropat, deși, 
după evenimentele de zilele trecute, ideea nu i se mai părea 
amuzantă. 

Văzu o ușă deschizându-se în partea din spate a încăperii, 
unde erau expuse mărfurile, și pe Dev Nouri intrând pe ea. Era 
un bărbat chel și gras, având în jur de cincizeci și cinci de ani. 
Ținea pe cap o lupă: lupa cunoscută, care mărea de zece ori; 
echipamentul standard în industrie. Lentila era îndreptată în 
sus. Vimal se împletici spre el și își strânseră mâinile. 

Proprietarul magazinului se uită îngrijorat în jur, iar Vimal își 
dădu seama că probabil își făcea griji că Promitentul îl urmărise 
până acolo. 

Ridicol! Dar se uită și el pe fereastră. 

Nu văzu pe nimeni care ar fi putut fi ucigașul, dar se simţi 
ușurat când domnul Nouri îi spuse: 

— Să mergem sus! 

Intrară pe un coridor și domnul Nouri își apăsă degetul mare 
pe un cititor de amprente ca să deschidă o ușă din oţel groasă. 
Urcară apoi la al doilea etaj, unde se aflau biroul comerciantului 
și fabrica de tăiere și șlefuire. Tatăl lui Vimal îi spusese odată că 
tăietorii din Surat, India, făceau Honda; domnul Patel făcea 
Rolls-Royce-uri. Pietrele domnului Nouri s-ar fi încadrat la BMW- 
uri. 

Intrară în biroul aglomerat al domnului Nouri și se așezară. 

— Și acum, spune-mi. Erai acolo când Jatin a fost ucis? 

— Eram, da. Deși am reușit să scap. 

— Ce grozăvie! Sora lui Jatin... Copiii lui... Cât de triști trebuie 
să fie! 

— Da. E îngrozitor. Pur și simplu groaznic. Vimal învârti agitat 
brăţara textila de la Adeela. Domnule Nouri, am nevoie de 
ajutor. 

— De la mine? 

— Da. Eu și părinţii mei credem că e mai bine să plec din oraș 
o vreme. Mi-au dat niște bani, dar am nevoie de mai mulți. 
Speram să mă puteţi ajuta. 

Domnul Nouri nu își dădu seama că mințea. Aparent, era mai 
preocupat de cererile lui financiare. 

— Eu? Nu am... 

— Nu vă cer un împrumut. Am ceva de vânzare. 

— Din marfa lui Patel? întrebă el suspicios. 

Era unul dintre motivele pentru care Vimal nu mersese la 
poliţie. Pietrele îi aparţineau de drept domnului Patel. Le-ar fi 
confiscat ca dovezi, iar el avea nevoie cu disperare de ele. Era 
posibil chiar să-l fi arestat pentru furt. 

Dar Vimal îi spuse cu sinceritate: 

— Nu îi aparţine unui client. A fost a domnului Patel, da. Dar 
îmi datora salariul pe luna aceasta. Bani pe care e limpede că 
nu-i voi mai primi. Vimal scoase una dintre pietrele din punga pe 
care o avusese la el când fusese împușcat. Pasărea de ianuarie. 

— Dar ce e? Kimberilit? 

— Da. 

Domnul Nouri luă piatra de la Vimal. Apoi își cobori lupa și 
studie cu atenţie piatra. 

— Nu am văzut niciodată un kimberlit. 

Kimberlitul era minereul brut din care erau extrase cele mai 
multe diamante din lume. Minereul fusese numit după orașul 
Kimberley din Africa de Sud, unde, la sfârșitul anilor 1800, 
celebra Stea din Africa de Sud, o piatră de optzeci și patru de 
carate, fusese găsită încastrată într-un filon de kimberlit, 
declanșând prima goană după diamante din lume. 

Dar diamantele brute erau extrase de obicei din mine, iar 
kimberlitul era aruncat, așa că rareori se întâmpla ca persoanele 
aflate mai în josul lanţului de producţie a nestematelor să vadă 
pietrele din care proveneau diamantele cu care lucrau. 

Domnul Nouri își ridică lupa. 

— Vrei să îl vinzi? 

— Da. Vă rog. 

— Dar ce să fac cu el? 

Vimal mută piatra sub o lampă. 

— Uitaţi! Se văd cristale. Sunt diamante. Extrageţi-le. Apoi 
tăiaţi-le și vindeţi-le. Ar putea conţine un diamant mare. Uitaţi 
acolo, zise el, arătând spre un punct lucios de pe interiorul 
pietrei. Ar putea valora mii de dolari. 

Domnul Nouri râse. 

— Ştii cum se extrag diamantele din kimberlit? 

— Inţeleg că e un proces complicat. 

Piatra era mai întâi zdrobită, cu suficientă presiune încât să se 
spargă kimberlitul, dar nu și diamantele. Apoi, bucăţile încărcate 
cu diamante erau spălate în butoaie pline cu apă și tratate cu 
nisip de ferosiliciu. Era un proces îndelungat. 

— Chiar este. Și nu am echipamentul necesar. Nici nu știu pe 
cineva care să aibă. Ar trebui să îl trimit în Canada. Dar nicio 
mină nu ar primi o rocă atât de mică. Procesează tone întregi în 
același timp. 

Pe Vimal îl încercă un sentiment acut de dezamăgire și de 
disperare. 

— Dar... 

— Vimal, îmi pare rău! Aș putea să îţi împrumut o sută de 
dolari. 

Vimal închise scurt ochii și își plecă umerii. Se holbă la piatră, 
întorcând-o pe toate părţile. Văzu sclipiri mici, diamante brute. 
Poate că domnul Nouri avea dreptate: procesul de extracție era 
profitabil doar la scară largă. 

— Nu, nu vreau un împrumut. Mulţumesc. 

Își vâri piatra în buzunar. 

Când dădu să se întoarcă, domnul Nouri îl privi cu milă și îi 
zise: 

— Stai așa! Îţi spun cum facem. Taie o piatră pentru mine. Te 
plătesc cu o mie de dolari. 

Nu era o sumă foarte mare când voiai să începi o viaţă nouă. 
Dar era disperat. 

— Da, vă rog! Dar nu am mult timp la dispoziţie. 

— Nu va dura mult. Pentru unii oameni, da. Pentru tine? Nu. 
Vino cu mine! 

CAPITOLUL 18 


— Am crezut că sunt morţi, Rhyme. 

— Cine? 

— Mikey O'Brien și Emma Sanders, zise Sachs. 

— Repet, cine? 

— Perechea din Gravesend. 

— Morți? 

Tocmai se întorsese de la cele două locuri ale faptei: casa lui 
Weintraub din Queens și cea a asaltului din Brooklyn. 

— Ai zis că sunt victime. 

— Cei de la secţie mi-au zis doar că au fost împușcături. Două 
victime, așa mi-a spus căpitanul. Că făptașul i-a urmărit de la o 
bijuterie. 

— Ba nu, de la o organizatoare de nunți. 

— Ah... 

Sellitto o salută din cap. Vorbea la telefon cu ofiţerii care 
căutau în Gravesend martori care să-l fi văzut pe făptaș. 
Detectivul ţinea telefonul mobil cu o mână și o prăjitură în 
cealaltă. Tăiase produsul de patiserie în două și mâncase prima 
jumătate, apoi, din câte se părea, cedase în faţa ispitei și 
începuse să ciugulească și din cealaltă. 

Rhyme nu era prea interesat de crearea profilurilor 
psihologice. Sachs, pe de altă parte, era mai degrabă o polițistă 
„de oameni” autoproclamată, considerând că mecanismul 
mintal al făptașilor era de ajutor în găsirea lor. El nu era întru 
totul de acord cu această părere, dar o respecta pe ea. Și era 
curios în privinţa diagnosticului. 

Nebun... 

Sachs le povesti lui Rhyme și lui Cooper ce spuseseră cei doi 
despre cum scăpaseră și despre cum le legase mâinile, dar nu și 
picioarele. Mikey îl lovise pe făptaș și apoi fugiseră. Făptașul 
trăsese un glonţ, dar ratase. Până să o pornească pe urmele lor, 
femeia reușise deja să iasă în stradă și să ţipe din răsputeri. 
Patruzeci și șapte nu rămăsese în zonă, ci ieșise pe ușa din 
spate. 

— Ești sigură că era omul nostru? întrebă Rhyme. 


VP - 114 


— O, da! Fără îndoială. Făptașul 47 și Promitentul sunt unul și 
același. Înainte să încerce să-i taie degetul fetei, le-a explicat de 
ce i-a ucis pe cei doi logodnici din magazinul lui Patel. 

Sellitto închise apelul și își ridică privirea spre ei. 

— A scăpat în Gravesend. Cei care au cercetat zona nu au 
avut nimic de raportat. 

Rhyme ridică din umeri când auzi veștile descurajatoare, după 
care îi spuse detectivului că Sachs confirmase că făptașul lor 
neidentificat era, într-adevăr, Promitentul. 

Se auzi apoi soneria de la ușă și Thom se duse să deschidă. 
Se întoarse împreună cu Edward Ackroyd, evaluatorul de 
asigurări. Thom îi luă haina bej. Din moment ce bărbatul era 
britanic, Rhyme se gândi că probabil îi zicea palton, deși habar 
n-avea dacă englezul folosea sau folosise vreodată expresia cu 
pricina. 

— Ceai? îl întrebă îngrijitorul. 

Bărbatul zâmbi, poate din cauză că Thom presupusese că ar fi 
optat pentru băutura cu pricina, apoi refuză, cerând cafea în 
schimb. 

— La filtru? Cappuccino? 

Ackroyd optă pentru a doua variantă. 

Thom îi agăţă haina în cuier și se retrase în bucătărie. 

— Mulţumesc că ai venit, zise Sellitto. 

— Desigur. 

— Nu știu dacă ai văzut știrile. Făptașul nostru a găsit un 
martor. Numele lui era Saul Weintraub. A fost împușcat letal. 

— O, nu, oftă Ackroyd. A apucat să spună ceva înainte să 
moară? 

— Nu prea multe, zise Sachs. Doar că nu l-a cunoscut prea 
bine pe Patel. Trimisesem o mașină să-l aducă la secţie, ca să-l 
intervievez mai mult. Dar... 

Judecând după expresia ei îndârjită, planul eșuase. 

— Cum l-a găsit suspectul? întrebă Ackroyd. 

— Credem că i-a obţinut numele torturându-l pe Patel. Dar nu 
și adresa. Sunt o mulţime de Saul Weintraub în oraș. A făcut 
puţin pe detectivul și i-a luat urma. Mai este un martor pe care 
știm sigur că îl caută. Credem că inițialele lui sunt V.L. E tânăr, 
indian, poate asistentul sau protejatul lui Patel. Sperăm să ne 
poţi ajuta să-l găsim. Înainte să o facă făptașul. 

— Afișează fotografia, îi spuse Sachs lui Cooper. 


VP - 115 


— Înregistrările video de la camera de supraveghere. Chiar 
imediat după ce a plecat. 

Ackroyd miji ochii la imaginea neclară din zona de încărcare. 

— Are douăzeci, cel mult douăzeci și cinci de ani. Nu e înalt. 
Un metru șaizeci și opt, maximum un metru șaptezeci și doi. 
Slab. Sud-asiatic. 

— Mă gândesc că va trebui să fii discret, zise Rhyme. Poate să 
nu menţionezi inițialele când suni, ci doar să întrebi despre 
protejaţii lui Patel. 

Englezul încuviinţă din cap. 

— Da, desigur, în caz că suspectul ia legătura cu vreuna 
dintre persoanele mele de contact. 

— Ar trebui să mai știi ceva, îi spuse Sachs. Tocmai ce-a 
atacat un alt cuplu logodit... în Gravesend. Un cartier din 
Brooklyn. 

— Cerule mare, da? exclamă Ackroyd, evident surprins. Atât 
de curând după Weintraub? l-a ucis? 

— Nu. Au supravieţuit. Nici nu au răni grave. 

— Serios? întrebă englezul surprins. Ah, foarte bine! Pentru ei, 
desigur. Și pentru noi. Ce-au avut de spus? 

Rhyme îi aruncă o privire lui Sachs, care zise: 

— Ceea ce mă aduce la diagnosticul meu: e nebun. Cred că i- 
am descoperit motivul. Și nu are nimic de-a face cu furtul 
pietrelor brute pentru a le vinde. Ci le salvează. 

Ackroyd încuviință din cap. 

— Le pune la păstrare? Nu e ceva neobișnuit. Diamantele sunt 
o investiţie solidă și o metodă de protecţie împotriva inflaţiei. 

— Nu, nu. E ca și cum ar salva o specie pe cale de dispariţie: 
nu lasă diamantele să ajungă pe mâinile celor de la fabricile de 
inele de logodnă. A furat pietrele brute ca să le păstreze pure. 
Cei doi au spus că a turuit întruna despre faptul că diamantele 
sunt inima pământului și că, dacă le tai, e ca și cum le-ai viola 
sau le-ai ucide. 

Nebun... 

Thom își făcu apariţia cu o ceașcă pentru Ackroyd. Acesta 
sorbi din ea și îl lăudă pe îngrijitor pentru băutura preparată. 

— Salvează diamante, zise el, clătinând din cap. „Inima 
pământului.” E o frază memorabilă. Sigur că există și smintiţi 
care adună diamante, dar mereu pentru valoarea lor. Ei cred că, 
dacă va avea loc vreun război nuclear sau vreo revoltă, vor 

putea da la schimb diamantele. De parcă, după un holocaust 
atomic, primul lucru pe care și l-ar dori oamenii ar fi asemenea 
fleacuri. 

— Și s-ar părea că l-a vizat intenţionat pe Patel, adăugă 
Sachs. A vorbit despre „indianul” pe care l-a ucis ieri. Care și-a 
trădat poporul, așa a zis. Sachs își răsfoi notițele, apoi adăugă: A 
zis că diamantele sunt sacre. 

— În India antică, da, așa era. Considerau tăierea diamantelor 
un păcat de moarte. Grecii și romanii au început să le taie și să 
facă bijuterii din ele, dar nu a durat mult până când li s-au 
alăturat și indienii. Așa cum era de așteptat, natura spirituală a 
pietrelor a trecut pe plan secund față de comerț și vanitate. 

Ackroyd deveni gânditor... și apoi păru nedumerit. După care 
întrebă: 

— Le-a dezvăluit ceva despre locaţia pietrelor brute? Despre 
unde locuiește? Orice altceva despre el? 

— Nimic. Doar ameninţări și fanfaronadă. Mi-au dat câteva 
detalii. Are ochii de un albastru-deschis. Și un accent străin, dar 
părea să încerce să-l ascundă, vorbind cu accent american. 
Gramatica lui era... citez: „vraiște”. Fumează. Au simţit mirosul. 
Și are o armă nouă sau o a doua armă. Un revolver. Mikey se 
pricepe la arme. Și am scos glonțul din zid. Deteriorat, dar nu 
foarte rău. E de calibrul treizeci și opt, sunt convinsă. 

— Și-a aruncat haina după ce l-a ucis pe Weintraub, adăugă 
Sellitto. Probabil că a aruncat și Glockul într-un tomberon, pe 
undeva, sau într-o altă gură de scurgere. 

— Voi trimite o echipă EC din Queens să verifice și celelalte 
scurgeri, zise Sachs, apoi apelă sediul central care se ocupa de 
locurile faptei ca să facă aranjamentele necesare. 

Sachs și Cooper începură apoi să analizeze dovezile rămase în 
urma atacului din Gravesend. 

Rezultatele amprentelor erau negative. Podelele erau 
acoperite de covoare, așa că nu reușiseră să preleveze urme de 
pași. Cooper analiză reziduurile de praf de pușcă de pe 
mobilierul din zona locului în care se aflase făptașul când 
trăsese. De asemenea, Sachs colectase câteva articole care 
erau asociate mai degrabă cu făptașul decât cu Mikey, Emma 
sau alţi vizitatori recenți: fibre de bumbac negre, câteva resturi 
de carne de vită gătită și două fire de păr blond. Firele de păr și 
mostrele prelevate de pe suprafeţele în apropierea cărora se 

aflase făptașul fuseseră trimise la laboratorul principal, pentru 
testare ADN. 

Primiseră analiza mesajului text trimis de Promitent. Era 
imposibil de localizat apelul, iar telefonul fusese cumpărat cu 
bani cash. La o cercetare rapidă, se descoperise că prima 
propoziţie era dintr-o bază de cunoștințe asemănătoare 
Wikipediei. 

Conceptul de logodnă se bazează pe o promisiune 
obligatorie de căsătorie, pe care bărbatul o face logodnicei 
lui. Acum am și eu promisiune. Te caut pe TINE, caut în tot 
locul. Cumpăr inel, pun pe deget frumușel, dar te voi găsi și 
vei sângera pentru iubirea ta. 


- Promitentul 


întrucât prima propoziţie era un citat, cuvintele și formularea 
nu dezvăluiau nimic despre el. Restul textului, teoretic scris de 
făptașul lor, le oferi câteva informaţii minore, în mare, ceea ce 
descoperise și Sachs: că, probabil, limba engleză nu era limba 
lui maternă. Raritatea articolelor sau a determinanţilor (nu 
„cumpăr inelul”) caracteriza mai multe limbi străine. Formularea 
„în tot locul” indica același lucru, la fel și lipsa formelor 
prescurtate. 

Și nu găsiseră nimic în baza de date cu infracţiuni NCIC - sau 
în oricare alta la care aveau acces - care să conţină vreun profil 
corespunzător comportamentului făptașului. 

— Promitentul, bombăni Ackroyd. 

Părea că își dorea să se fi ales cu un caz mai convenţional. 

Lăsând din mână ceașca de cafea goală, se duse spre cuierul 
cu haine și se îmbrăcă. 

— Să văd dacă îl pot găsi pe acest V.L. evaziv. Nimeni dintre 
cei cu care ați vorbit nu are nicio idee despre cine ar putea fi? 

— Absolut nimeni, zise Sellitto. 

Englezul plecă. Rhyme îi spuse lui Sachs despre cardul de 
călătorie și despre concluzia lor cum că Patruzeci și șapte fusese 
pe șantierul de construcții de vizavi de gura de metrou cu două 
zile în urmă: fie în încercarea de-a o lua pe scurtătură ca să 
evite camerele de supraveghere de pe clădirile guvernamentale 
din Cadman Plaza, fie, mai probabil, ca să se întâlnească acolo 
cu cineva, posibil un muncitor care avea legături cu crima 

organizată, pentru a cumpăra o armă nouă, pistolul de calibrul 
treizeci și opt. 

— Mă duc să verific. E duminică, dar ar trebui să fie măcar 
cineva de la pază acolo. 

Sachs își luă jacheta și ieși pe ușă. 

După plecarea ei, Sellitto primi un apel și purtă o scurtă 
conversaţie. Când încheie apelul, zise: 

— Înregistrări CCTV chiar dinainte ca băiatul nostru să ia 
metroul. A fost etichetat pe strada Hicks, lângă Pierrepont, 
câteva cvartale mai în spate. Îmbrăcat cu vesta reflectorizantă 
și cu o cască de protecție pe cap. Se plimba, pur și simplu. 
Singur. Asta e tot ce-au găsit. Dar acum e în sistem, etichetat 
până și în ceea ce privește locaţia. Dacă își face din nou 
apariţia, vom fi alertați. 

Rhyme încuviinţă din cap și se apropie de diagrame. Datele 
trecute le ofereau o oarecare direcţie, fiindu-le întrucâtva de 
ajutor. Dar senzaţia înţepătoare de nemulţumire care îl încerca, 
precum o febră care nu-ţi dă pace, îi dădu de înțeles că 
problema nu era faptul că răspunsurile erau atât de evazive, ci 
acela că începea să creadă că nu puneau întrebările corecte. 

În clipa aceea telefonul îl alertă că primise un mesaj. Privi 
spre ecran. 

— Thom? strigă el. 

— Sunt chiar... 

— Adu furgoneta! 

— „aici. Furgoneta? 

— Da. Adu furgoneta, repetă el răspicat. 

Sellitto îl privi întrebător. 

— Ai un indiciu? 

— Nu. E altceva. 


CAPITOLUL 19 


Ei bine, exista o problemă. Vimal Lahori stătea faţă în faţă cu 
domnul Nouri la biroul diamantarului, aflat la etajul bijuteriei 
N&B. Inima îi bătea cu putere și respiraţia i se accelerase. 

Avea nevoie de bani. Dar exista o problemă. 

Se holba la diamantul pe care îl scuturase din plicul țeapăn, 
diamantul pe care domnul Nouri îl angajase să-l taie. 

— E strașnic, nu-i așa? șopti bărbatul. 

Vimal reuși doar să încuviinţeze din cap. Plecă lupa și cercetă 
piatra sub lumina tăioasă a unei veioze cu gâtul flexibil. O 
întoarse pe toate părţile. 

Diamantele brute aveau diverse forme naturale. Cea mai 
întâlnită formă era cea de octaedru: practic, piramide cu patru 
laturi unite la bază. Acestea erau tăiate în piramide separate și 
fiecare dintre ele era apoi fasonată, adică netezită cu ajutorul 
altor diamante sau cu laserul. Acestea deveneau briliante 
rotunde: cel mai răspândit tip de tăietură, întâlnit la zeci de 
milioane de pietre din inele, cercei, broșe și coliere din toată 
lumea. Acest tip de tăietură avea cincizeci și șapte sau, 
ocazional, cincizeci și opt de fațete. Fusese creat cu un secol în 
urmă, de Marcel Tolkowsky, unul dintre cei mai renumiti 
diamantari din toate vremurile. Acesta aplicase geometria 
pentru a stabili proporţiile ideale pentru modelarea diamantelor. 

Ocazional însă se întâlneau și alte forme în afara celei de 
octaedru: chiastolite triunghiulare, cubice, tetraedre și forme 
complexe sau neregulate. Acestea erau folosite pentru tăieturi 
„sofisticate”: orice altceva decât un briliant rotund - tăietura 
Marchiz, în formă de inimă, de pernă, de pară, smarald, precum 
și cea mai recentă tăietură la modă, cea de tip prinţesă. 

Piatra pe care urma să o taie Vimal avea o formă complexă, 
alungită: un dreptunghi cu marginile rotunjite. Ca toate pietrele 
brute, nu era transparentă, ci întrucâtva lăptoasă; un diamant 
devine transparent doar prin tăiere și șlefuire. Dar era în 
continuare posibil să clasifici cu destul de multă precizie un 
diamant în stadiul celui de faţă, iar Vimal știu că, la sfârșit, avea 
să fie incolor, gradul G transparent, clasificat drept VS1, adică 
incluziuni foarte mici, ceea ce însemna că puţinele lui 
imperfecţiuni aveau să fie invizibile cu ochiul liber. O piatră 
superbă. 

Vimal îi aruncă o privire domnului Nouri, după care planul, 
adică o imagine computerizată a diamantului, se afișă pe 
monitorul de lângă ei, ilustrând cel mai eficient mod de a tăia 
piatra. 

În general, o piatră brută era tăiată în două sau trei piese, iar 
algoritmii dezvoltați de-a lungul anilor produceau planuri foarte 
precise pentru finisarea pietrelor. 

Deoarece era un diamant mare, de șapte carate, cu o formă 
neobișnuită, software-ul de plotare emisese instrucţiuni de a fi 
tăiat în patru locuri, creându-se astfel cinci diamante 
individuale, fiecare dintre ele menit să fie tăiat într-un briliant 
rotund. Domnul Nouri trasase tăieturile cu un marker roșu și pe 
piatră. 

— Dar le poţi retrasa, îi zise domnul Nouri, oferindu-i 
markerul. Vezi? De aceea am nevoie de tine, Vimal. Nu putem 
greși deloc. O singură greșeală ar reduce cu un sfert valoarea 
pietrelor finisate. Poate chiar cu mai mult. Eu nu pot s-o fac. 
Nimeni dintre cei care lucrează pentru mine nu o poate face. 

Vimal ridică din nou piatra și cobori lupa. 

— O dischetă. O dischetă udă. 

Domnul Nouri îi înmână un tifon pătrat, asemănător cu cel 
folosit de Adeela ca să-i trateze rănile. Diamantarul îl udă și i-l 
întinse. Vimal curăţă liniile roșii și studie din nou piatra cu 
atenție. 

Fiecare bloc de piatră, scrisese Michelangelo, ascunde în el o 
statuie, iar sarcina sculptorului este să o descopere. Vimal 
credea că același lucru li se aplică și diamantelor, nu doar 
marmurei sau granitului. 

Apucă markerul. Deși inima îi bătea cu putere, mâinile îi erau 
la fel de statornice precum piatra pe care desena. Opt linii 
trasate rapid. 

— Poftim! 

Domnul Nouri se holbă la piatră. 

— Ce e asta? 

— E tăietura. 

— Nu înţeleg ce vrei să spui. 

— Asta, zise el, arătând spre liniile trasate. 

— Ce tăietură este? Nu o recunosc. 

— Nu împart piatra. 

Domnul Nouri râse. 

— Vimal... 

— Serios că nu. 

Diamantarul se posomori. 

— Dar am plătit atât de mult pentru ea. Am nevoie de cinci 
pietre ca să îmi recuperez banii. 

— Cinci briliante ca oricare alte cinci briliante. Nu vor adăuga 
nicio valoare lumii. 

— Să adauge valoare lumii, zise bărbatul sarcastic. 

— Trebuie să fie un paralelogram. 

— Un paralelogram? 

— Sau spunetți-i trapezoid, cu laturile paralele. 

— Știu ce formă e. Am studiat matematica la universitate. Pur 
și simplu nu am ce face cu ea ca tăietură pentru un diamant. Nu 
există o piaţă de desfacere pentru așa ceva. 

— Nu vei mai vedea niciodată o astfel de piatră, zise Vimal. 

Domnul Nouri ridică din umeri, de parcă ar fi spus: 

„Ei și?” 

— Nu, nu o voi împărți. Voi tăia doar paralelogramul. 

— Voi găsi pe altcineva atunci. 

— Da, sunt convins că așa veți face. 

Vimal lăsă piatra din mână și se ridică. 

Domnul Nouri zâmbi trist. 

— Te plătesc cu două mii să o împărți așa cum am plănuit. 

— Nu. 

— Două mii cinci sute. 

Vimal dădu să se răsucească, apoi se opri și se aplecă, 
apropiindu-și faţa de a bătrânului. li șopti: 

— Riscaţi. 

Și se gândi: „Atât de timid cu tatăl meu, atât de îndrăzneţ 
aici!” 

— Poftim? întrebă domnul Nouri. 

— Știu cum lucraţi. Știu cum lucrează fiul dumneavoastră și 
ceilalţi tăietori de aici. Toţi sunteți buni. Creați diamante pe care 
clienţii voştri le iubesc: proaspăt însurăţei, soţii, soți, părinţi și 
bunici. Îi faceţi fericiţi. Și îi veţi putea face fericiţi de nenumărate 
ori, cu mii de alte briliante rotunde. Dar măcar de data aceasta, 
cu piatra aceasta, faceţi ceva diferit. 

— Afacerile sunt afaceri, Vimal. 

„Da, cu siguranţă”, se gândi Vimal. 

— Ar trebui să plec. 

Când Vimal se afla cam la un metru și jumătate de ușă, 
domnul Nouri îi spuse: 

— Așteaptă! 

Vimal privi în spate. 

— Chiar crezi că e cea mai bună tăietură? 

— E tăietura pe care o merită piatra, nu pot spune mai mult 
de atât. 

Domnul Nouri clătină din cap, de parcă ar fi încercat să 
proceseze comentariul, apoi întinse mâna. 

— Rămân două mii cinci sute? întrebă Vimal. 

Domnul Nouri încuviinţă scurt din cap. 

Cei doi își strânseră mâinile. 

— Unde pot lucra? întrebă Vimal. 


CAPITOLUL 20 


— Am primit mesajul, spuse Lincoln Rhyme. 

Bărbatul întins în pat își ridică privirea și zâmbi scurt, dar se 
lumină la faţă. Și păru surprins. 

— Lincoln! Ai venit. Vreau să zic... în persoană. Am vrut... Am 
vrut doar să pălăvrăgim. Mă gândeam mai degrabă la telefon. 

— Barry, zise Rhyme apropiindu-se de el. 

Patul complicat se afla într-un salon din măruntaiele unui 
complex spitalicesc întortocheat din East Side, în centru. Îi luase 
câteva minute ca să găsească locul. Multă codificare pe culori. 
Nu prea îl ajutase. 

— Thom. 

— Bună! 

Acoperit de cearșafuri și pături spălate în exces, Barry Sales 
se foi puţin. Găsi o telecomandă cu fir, apăsă un buton și se 
ridică în șezut, mulțumită saltelei hidraulice. Bărbatul era trecut 
bine de treizeci de ani, avea pielea palidă, iar părul șaten 
începuse să i se rărească. 

Ochii săi neînfricaţi erau adânciţi în orbite. 

Rhyme se apropie și mai mult. Se salutară reciproc din cap, 
iar Rhyme rânji fără să vrea din pricina ironiei, pe care Sales o 
recunoscu zâmbind la rândul său. Criminalistul nu putu să dea 
mâna cu Sales, pentru că își putea folosi doar mâna dreaptă. Nu 
și pe stânga. 

lar lui Sales îi mai rămăsese doar mâna stângă după un 
schimb de focuri care aproape îl ucisese. 

Rhyme privi prin încăpere. Nu își dorea câtuși de puţin să se 
afle acolo. Absolut toate amintirile din clădirile medicale îl 
deranjau sau îl chinuiau pe Lincoln Rhyme de la accidentul 
suferit cu ani în urmă. Trecuse printr-o perioadă de acomodare, 
apoi își reprimase din greu amintirile, pentru ca, într-un final, să 
accepte cu stoicism situaţia. Dar, dacă avea de ales, evita 
spitalele. 

Situaţia de față însă nu făcea parte din rândul unor astfel de 
momente. 

Sales fusese coleg cu el cu ani în urmă, pe când Rhyme 
conducea departamentul care se ocupa de locurile faptei pentru 
NYPD. 

Sales fusese o vedetă. Rămânea mereu la un loc al faptei, 
cercetându-l minuţios, timp de ore întregi, după ce alți polițiști 
criminaliști îl eliberau. 

Rhyme nu se bucurase prea tare când Sales se hotărâse să 
treacă la investigaţii generale, dar îi urmărise cariera și aflase 
că, în ciuda tinereţii sale, ajunsese pe o poziţie de senioritate în 
Divizia de Cazuri Majore și apoi, după ce plecase din NYPD, 
condusese un departament de poliție suburban, făcându-l în 
cele din urmă celebru. 

— Au un bar pe aici? întrebă Rhyme. 

— Hristoase, Lincoln! îi zise Sales. Să nu te schimbi niciodată! 

— Teoretizezi după ce bei ceva. Analizezi treaz. 

— Din păcate, spuse Sales, somelierul spitalului a primit liber. 

— Concediază-l pe nenorocit! 

Rhyme dădu din cap spre Thom, care scoase două sticle cu 
ceai rece. Sau cel puţin așa scria pe eticheta lor. În mod 
suspect, conţinutul părea mult mai auriu, de parcă ar fi fost... să 
zicem whisky dintr-un singur tip de malt. Îngrijitorul așeză o 
sticlă pe bufet și o deschise pe cealaltă. 

— Ei, la naiba! zise Sales. Doar nu conduc. Apoi vocea i se 
sugrumă și se strădui să nu plângă. Fir-ar să fie! E ridicol. 

— Știu cum e, zise Rhyme. 

Thom turnă din sticla deschisă în două pahare, pe care le 
înmână celor doi. Apoi se retrase într-un colț, unde se așeză și 
începu să își verifice mesajele. 

Cei doi dădură pe gât niște whisky, ascunzând paharele când 
o asistentă filipineză voioasă intră să urmărească semnele 
vitale. La plecare, le spuse rânjind: 

— Măi, măi, băieţi răi! Țineţi-le ascunse! 

Sales mai luă o gură din licoare, apoi se uită la sticlă. 

— Cum ai reușit? 

— Cu o pâlnie, îi zise Rhyme. 

O clipă, o clipeală. Apoi Sales râse. 

— Te referi la toată treaba cu dizabilitatea, zise Rhyme. 

— Da, la toată treaba. 

— Ții minte că uram clișeele. 

— Da, așae. 

— Dar uneori se potrivesc. Cel puţin acesta: pas cu pas. 

Rhyme, tetraplegic, cu o fractură a celei de-a patra vertebre 
cervicale, suferise o traumă care se deosebea foarte tare de cea 
a lui Sales. Paralizase de la gât în jos, în afară de câţiva nervi 
renegaţi care, dintr-o eroare, îi permiteau să miște puţin un 
deget. Sales își pierduse mâna dreaptă chiar de sub cot; în rest, 
totul funcţiona normal. 

Era ciudat însă cât de subiectivă putea fi de fapt o tragedie. 
Barometrul lui Barry Sales măsura continuarea vieţii sale după 
cea pe care o avusese înainte ca gloanţele să îi sfârtece trupul. 
Nu în comparaţie cu trauma suferită de Rhyme. 

— Și vor fi oameni, zise Rhyme dând din cap spre Thom, care 
își ridică mândru capul, în sensul că sentimentalismul nu era o 
opțiune. 

— Oricât de frustranţi și de dificili ar fi ei. 

— O, voi doi sunteţi ca doi însurăţei bătrâni, zise Sales, care 
fusese de câteva ori în casa lui din oraș. 

— O ai pe Joan. 

Sales nu schiţă nicio emoție. _ 

— Nu suport să fiu în aceeași încăpere cu ea. Incearcă din 
răsputeri să nu se uite. Făcu semn din cap spre membrul lui 
lipsă. Am încercat să glumesc. Am întrebat-o dacă-mi poate da o 
mână de ajutor. Efectiv a avut o cădere nervoasă. 

— Fiecare zi pe rând. Vor fi oameni care te vor sprijini. Și e un 
drum lung. Hristoase, trei clișee în șir! Nu mă simt prea bine. 

Sales reușise cu greu să își controleze lacrimile. 

— Au un consilier bun aici. Îmi recomanzi pe cineva după 
externare? 

— Eu am încercat consiliere, zise Rhyme, dar nu a funcţionat. 
Am... Se uită spre Thom. Cum ai zice tu? 

— Dat bir cu fugiţii! 

Rhyme ridică din umeri. 

— Dar pentru majoritatea e benefic. Îţi pot face rost de câteva 
nume. 

— Mulţumesc. 

Dar Rhyme simţi că întrebările despre cum să facă față 
tragediei erau de complezenţă, ca să spargă gheaţa. La urma 
urmei, știa că Sales era sortit să ajungă la fel ca el - și ca 
majoritatea pacienţilor cu răni grave la coloana vertebrală. Avea 
să își spună în sinea lui: „La naiba cu asta! Am o viaţă de trăit!” 
Rhyme, de exemplu, alesese într-un final să își ignore starea, în 
măsura în care o putea face. Se afla pe pământ ca să fie 
criminalist - și cu asta, basta. Fără să se plângă, fără strângeri 
de fonduri, fără mesaje de interes public. Fără corectitudine 
politică. Dacă vorbea despre starea lui, folosea cuvinte precum 
„Schilod” sau „olog” și se încruntase cândva la cineva care 
spusese cu un aer binevoitor că Rhyme era un exemplu eminent 
pentru comunitatea „celor cu dizabilităţi, dar abili”; Rhyme 
spera că acest termen nu avea să fie trecut vreodată în 
dicționarul Merriam-Webster. 

Nu, Sales nu îi scrisese lui Rhyme ca să afle diverse tipuri de 
terapii, ci dintr-un alt motiv. 

Îl pomeni acum. 

— Ce-ai auzit despre el? 

Rhyme știa precis la cine se referea Sales. 

Trăgătorul. 

Bărbatul fusese prins și în momentul de faţă era judecat. 

— Cei din echipă și șeful îmi vând numai gogoși, zise Sales. 
Nu-mi spun decât atât: „Ah, o să-l închidem pe ticălos!” Dar o 
zic de parcă n-ar fi prea siguri de asta. 

Rhyme avea reputaţia de a fi uneori posac și nerăbdător, de a 
nu tolera deloc lenea și de a-și pierde ușor cumpătul. Dar 
împroșca mereu cu fapte. 

— Îmi pare rău, Barry. Din ce am auzit eu, nu e chiar atât de 
sigură treaba. 

Schimbul de focuri fusese, ca mai toate, un paroxism al 
confuziei. Acuzarea se străduia să înfrângă o apărare viguroasă 
- și bine întemeiată. 

Sales încuviinţă din cap. 

— Ştii, una e să te confrunţi cu un ticălos, dar să nu-l vezi 
trăgând. Să nu-i vezi ochii. Ca atunci când făptașul rămâne prin 
zonă. Cazul Simpson, din urmă cu ani buni... Nebunul ăla...? 

Ocazional, suspecţii rămâneau la locul faptei sau în apropiere. 
Uneori din curiozitate, alteori din dorința de a aduna informații. 
Alteori, pentru că pur și simplu erau niște nemernici sinucigași. 
Făptașul din cazul Simpson se ascunsese într-o combină 
frigorifică după ce îl împușcase pe proprietar. Apoi ieșise de 
acolo și trăsese toate gloanțele pe care le mai avea spre un 
ofițer care analiza locul faptei și care lucrase pentru Rhyme. 
Gloanţele își rataseră ţinta, căci mâna făptașului, care avea 
probabil o temperatură de bază de circa douăzeci și unu de 
grade, din pricina combinei frigorifice, tremurase atât de tare, 
încât nimerise orice altceva, în afară însă de ofiţer. 

Cei doi zâmbiră când își amintiră. La fel și Thom, după ce îi 
explică Rhyme. 

— Cerule, vreau să fie închis, zise Sales, apoi își linse buzele. 
A fost și Bonnie pe aici. Sora mea, o mai știi? Am rugat-o să-i 
aducă pe Trudi și pe George. A zis că îi aduce. Dar nu asta a vrut 
să spună de fapt. A vrut să spună că nu voia ca ei să-l vadă pe 
unchiul Barry așa. La naiba, nu gândeam limpede! Nici eu nu 
vreau să mă vadă așa. Se vor speria. Nu pot să merg la 
meciurile lor. Nu pot să merg la recitalurile lor. 

Își încleștă dinţii și trase adânc aer în piept. 

— Sunt cam obosit. Cred că mai bine trag un pui de somn. 

— Mă duc să aduc furgoneta în faţă, zise Thom. 

Își notă adresa de e-mail a lui Sales și îi spuse din nou că avea 
să îi trimită numele terapeuţilor și ale doctorilor specializați în 
dispozitive protetice. 

Rhyme înaintă și vâri a doua sticlă de „ceai” Glenmorangie în 
pat, lângă braţul stâng al lui Sales. Dădu să mai spună ceva, dar 
Sales își închisese deja ochii și își lăsase capul pe spate, pe 
pernă. Rhyme privi lacrima pe care Sales nu mai reușise să o 
împiedice să se prelingă, apoi întoarse scaunul cu rotile și ieși 
din salon. 

CAPITOLUL 21 


Vimal și Dev Nouri intrară pe o ușă groasă în fabrica propriu- 
zisă. 

Pentru cei mai mulţi tăietori de diamante, duminica nu era zi 
de odihnă, ţinând cont de etnicitatea și religia celor din această 
profesie, așa că pentru cei de la N&B era o zi lucrătoare 
obișnuită. În fabrică se aflau patru tăietori indieni și unul chinez, 
stând toţi în jurul unor mese turnante pentru șlefuire. Erau 
îmbrăcaţi cu pantaloni închiși la culoare și cămăși cu mâneci 
scurte în culori deschise. Vârsta lor varia de la treizeci la 
cincizeci de ani și toți erau bărbați. Vimal știa doar două femei 
care tăiau diamante în New York. Din păcate, auzise de prea 
multe ori replica: „Fabricatul diamantelor e treaba bărbaţilor; 
purtatul lor e treaba femeilor”. 

Unul dintre muncitori era fiul domnului Nouri, Bassam, care 
avea cam aceeași vârstă ca Vimal. Citi surprinderea de pe chipul 
rotofei al tânărului când își ridică privirea spre el. Lăsând din 
mână băţul-suport pentru nestemate, acesta se ridică în 
picioare și spuse: 

— Vimal! Am auzit despre domnul Patel! Ce s-a întâmplat? 

— Au spus totul la știri. Cam atât a fost. Un jaf. 

— Ce cauţi aici? 

Vimal șovăi. 

— Am ceva de făcut pentru tatăl tău. 

Era limpede că Bassam era nedumerit, dar domnul Nouri îi 
făcu un semn sever din cap să se întoarcă la staţia lui de lucru, 
așa că tânărul apucă din nou băţul-suport, își cobori lupa și 
începu să șlefuiască o piatră. 

Vimal încuviinţă din cap și îl urmă pe domnul Nouri spre o 
staţie de lucru liberă. 

Spre deosebire de biroul lui, atelierul domnului Nouri era curat 
și ordonat. Și bine echipat. Fabricile uriașe din Surat, India, unde 
erau tăiate majoritatea diamantelor din întreaga lume, trecuseră 
în mare de la sistemele manuale la cele computerizate. Mașinile 
4P executau automat toate cele patru etape ale procesării: 
plotarea,  tăierea/despicarea, fasonarea și faţetarea sau 
briliantizarea. Domnul Nouri dispunea de două astfel de mașini, 
care arătau ca oricare alt echipament industrial - carcase de 

metal albastre, fiecare cu lungimea de circa un metru optzeci și 
cu înălțimea și lățimea de circa un metru cincizeci. 

Desigur, nu exista un software care să creeze un 
paralelogram și oricum Vimal nu ar fi îngăduit ca un computer 
să se ocupe de tăiere. Avea să fie o lucrare executată exclusiv 
manual. 

— Te las să te apuci de treabă, îi zise domnul Nouri pe un ton 
neliniștit, aruncând o privire la diamant de parcă și-ar fi luat 
rămas-bun de la un prieten vechi, care era pe punctul de-a 
traversa Atlanticul de unul singur. 

Vimal încuviință din cap, doar vag conștient de cuvintele 
auzite. Era pierdut în contururile diamantului, privind liniile roșii 
care marcau tăietura pe care plănuia să o execute. 

Modelarea pietrei avea să presupună despicarea ei, tăierea 
de-a lungul nervurilor și apoi în răspăr. Unealta folosită pentru 
aceste sarcini era un laser verde, ghidat cu ajutorul unui joystick 
și al unui mouse. Deși se pricepea la tehnicile vechi care 
presupuneau un ciocan, o daltă și un ferestrău, Vimal Lahori se 
descurca de minune și cu laserele, întrucât era de părere că 
diamantarii folosiseră mereu tehnologie de ultimă oră, încă de la 
începuturile tăierii de diamante. 

Cu o spatulă, puse un cocoloș de ciment în vârful unui băț- 
suport, care arăta ca un pai mare. Apăsă diamantul în adeziv, 
aşteptă să se usuce, apoi montă țeava în unitatea laser. Inchise 
ușa de acces, porni unitatea și se așeză în fața ecranului video 
pe care putea vedea un prim-plan al pietrei. Işi sprijini mâna pe 
controlorul în formă de minge al mouse-ului. 

Vimal mută reticulele de pe ecranul video astfel încât să se 
alinieze cu liniile trasate și, folosind tastatura și mouse-ul, 
demară procesul de modelare a formei de bază a 
paralelogramului. După ce se auziră un fâsâit și o bufnitură 
pulsatoare, ca la un aparat RMN medical, raza începu să taie. 
Vimal se opri deseori. După circa o oră, scoase piatra tăiată 
parţial, o curăţă și o montă din nou într-un unghi diferit pe un alt 
băț-suport. Apoi tăie din nou. După care făcu iar o pauză, ca să 
se șteargă pe faţă și să își usuce transpiraţia de pe mâini înainte 
de a-și relua sarcina. După aceea o montă din nou. Și, după 
jumătate de oră, despicarea și tăierea iniţială fură finalizate. 
Diamantul avea acum forma unui paralelogram. 

Vimal îl dădu jos de pe băț și îl curăță de ciment, apoi îl studie 
cu atenţie sub lupă. Da, era bine. 

Acum urma briliantizarea, tăierea fațetelor în piatră. Sarcina 
lui Vimal, ca a oricărui diamantar, era să maximizeze cele trei 
calităţi esenţiale ale diamantelor: brianţa (strălucirea albă care 
se vede atunci când priveşti drept la piatră), focul (nuanțele de 
curcubeu refractate din laturile ei) și scânteierea (sclipirea pe 
care o emană piatra când este mișcată). 

Vimal se așeză pe un taburet în fața unei staţii de șlefuire, 
formată dintr-o masă pătrată și robustă de circa un metru 
douăzeci, dominată de un disc pentru șlefuire: placa orizontală 
din fontă care avea să se rotească la trei mii de rotații pe minut 
și pe care tăietorii apăsau diamantele pentru a crea faţetele. Pe 
perete era montat un raft care conţinea diverse bete-supori: 
armături pe care diamantele erau cimentate pentru acest 
proces de șlefuire. 

Vimal alese un băț și montă piatra pe el. Apoi porni discul 
pentru șlefuire, care era cam de mărimea vechiului pick-up LP 
pe care tatăl lui încă îl mai avea. Uleiul impregnat cu praf de 
diamante picură pe placă și, sprijinind cele două picioare 
căptușite ale bățului pentru nestemate de staţia de lucru, Vimal 
apăsă diamantul de discul pentru șlefuit preț de o secundă sau 
două. Apoi îl ridică și studie la lupă progresul făcut, după care 
șlefui din nou. Faţetele își făcură lent apariţia, mai întâi pe 
centură, pe lateral, apoi pe coroană și pe pavilion, în partea de 
sus și în cea de jos a pietrei. 

Mirosul de ulei cald, ulei de măsline, se ridică spre el. Și, în 
clipa aceea, nu mai există nimic altceva în univers în afară de 
piatra aceasta. Nici Adeela, nici fratele lui, Sunny, nici mama 
sau tatăl lui, nici bietul domn Jatin Patel. Nici sculpturile lui de 
acasă, Valul sau Ascuns. 

Nu se mai gândi că era căutat de un ucigaș. 

Singurul lucru care îi ocupa gândurile era diamantul acela - și 
sufletul său, care ieșea la iveală. 

Atinse piatra de discul care se rotea preţ de o fracțiune de 
secundă, apoi o ridică și o examină... 

Incă o dată, încă o dată și încă o dată. 

Când uleiul picură, masa turnantă sâsâi și cantităţi minuscule 
de piatră dispărură în reziduul uleios. 

Arta tăierii diamantelor consta în a te împotrivi imboldului de- 
a lucra prea mult o piatră, iar acesta acţiona ca un drog. ȘI 
astfel, o oră mai târziu, sau douăzeci de ore mai târziu, sau zece 
minute mai târziu, nici el nu mai știa, Vimal Lahori știu că își 
terminase treaba. Opri discul pentru șlefuit, care se mai roti o 
vreme și apoi tăcu. Se lăsă pe spate și icni surprins. Patru dintre 
ceilalți tăietori plecaseră în tăcere de la staţiile lor de lucru și 
veniseră în spatele lui Vimal, ca să-l privească modelând 
paralelogramul. Se ghemuiseră cu toţii unul lângă celălalt. Nici 
măcar nu își dăduse seama de prezența lor. 

Unul dintre ei, care se prezentă drept Andy, întrebă, întinzând 
palma: 

— Se poate? 

Vimal i-o înmână. Andy își cobori lupa și o studie cu atenţie. 

— Ai adăugat o faţetă în plus pe coroană. Nu m-aș fi gândit la 
asta. Ce unghi e? 

— De șapte grade. 

Andy dădu piatra mai departe. Ceilalţi râseră și o priviră cu 
atenție la lupă. Feţele lor la fel de uimite, aproape 
reverenţioase, i se părură lui Vimal de-a dreptul comice. 

— Fierbe-o, zise unul. 

Vimal duse piatra spre staţia de spălare, unde o introduse în 
acid fierbinte, ca să îndepărteze cimentul, uleiul, praful și 
celelalte materiale lipite de piatră. 

Deseori era un moment tensionat. Puteai crede că nestemata 
ta era tăiată perfect, ca să descoperi după aceea că o bucăţică 
de ciment sau un strop de ulei ascundea o greșeală. Vimal nu își 
făcea niciodată astfel de griji. Ce-i drept, în cei circa opt ani de 
când tăia diamante, făcuse și el greșeli. Stricase pietre, iar 
domnul Patel și tatăl lui ţipaseră la el. Dar știa mereu pe loc 
când o despicare, o tăiere sau o fațetare nu-i ieșise bine. Nu 
făcuse nicio greșeală la această piatră. Era pe cât de perfectă 
putea fi. Cele mai grave incluziuni fuseseră în porțiunile pe care 
le îndepărtase (iar cele rămase se aflau în miezul diamantului și 
erau invizibile chiar și pentru cei mai ageri ochi). Faţetele erau 
ascuţite și simetrice. Echilibrul dintre brianţă, foc și scânteiere 
era impecabil. 

Apucă piatra finisată cu penseta și o privi din nou pe toate 
părţile: de data aceasta nu pentru a o evalua, ci pentru ao 
admira pur și simplu. 

Vimal Lahori descoperise și eliberase sufletul pietrei. 

În timp ce studia cu atenţie diamantul finisat, observând 
strălucirea culorii și lumina albă, simţi un junghi de tristeţe la 
gândul că domnul Patel nu mai era în viaţă ca să-i vadă 
lucrarea. 

Apoi domnul Nouri intră în atelier și doi tăietori se duseseră 
după el. Bărbatul cu ten pământiu îi zâmbi lui Vimal și luă 
penseta din mâna lui. Își cobori lupa și studie piatra cu atenţie. 
Bombăni ceva în hindusă, din câte se părea, o limbă pe care 
Vimal nu o cunoștea mai deloc. Pe chip i se putea citi uluirea. 

— Nu ai aplatizat coletul. 

Partea cea mai de jos a pavilionului. Deseori era aplatizată, 
pentru a obţine o piatră mai robustă, mai puţin predispusă la 
ciobit. Un colet plat însă avea tendinţa să întunece diamantul. 
(Vimal era de părere că faimosul Koh-i-Noor fusese distrus 
atunci când fusese tăiat din nou în secolul al XIX-lea, la porunca 
prinţului Albert, soțul reginei Victoria; coletul plat îi conferea un 
caracter oarecum noroios pietrei, care altminteri era magnifică.) 

— Nu. 

Se aștepta la o împotrivire faţă de decizia lui nepragmatică. 

Dar domnul Nouri, cu respiraţia tăiată, spuse doar: 

— O alegere genială. Uite câtă lumină! Uite! Afurisitul de 
client, oricine va fi el, va trebui să aibă grijă și cu asta basta. Va 
supravieţui. Miji ochii și adăugă: Și ai pus o faţetă extra pe 
coroană. 

— Era necesar. 

— Bineînţeles că era. Da, da! Cerule mare, Vimal! Ce mai 
lucrătură! 

Dar pe Vimal nu îl interesau laudele și nici nu avea timp 
pentru ele. Trebuia să plece chiar în clipa aceea. 

— Ar trebui să plec. Deci... aţi zis două mii cinci sute. 

— Nu. 

Vimal încremeni. 

— Trei mii. 

Zâmbiră amândoi. 

Cu banii aceia putea pleca din oraș. Dacă trăia cumpătat, 
putea să ţină de ei până când avea să-și găsească un loc de 
muncă, ceva modest, servil, poate la o universitate care avea un 
program de arte plastice bun. Chiar și ca îngrijitor sau ca 

lucrător la cantină. Pentru prima dată după multă vreme, simţi o 
urmă de ceea ce aducea mult a bucurie. 

Domnul Nouri așeză diamantul pe foaia lui și împachetă plicul, 
apoi îl strecură în buzunarul de la piept. 

— Mă duc să-ţi aduc banii. 

leși din atelier și se îndreptă spre biroul lui. 

Vimal se duse la chiuveta din colț ca să se spele - șlefuitul era 
o treabă murdară. Când trecu pe lângă ceilalți, aceștia îl priviră 
cu admiraţie și uluire. Nu îi plăcea deloc. Orice lucru care îi 
consolida legăturile cu lumea tăietorilor de diamante îi lăsa un 
gust amar. Se spălă pe mâini, apoi, în timp ce bărbaţii se 
întorceau spre staţiile lor de lucru, se duse spre ușă și intră în 
birou. 

Domnul Nouri punea banii într-un plic. Când îi întinse plicul lui 
Vimal, ușa spre casa scărilor se deschise și intrară două 
persoane. Vimal icni, străbătut de un junghi de groază. In fața 
lui se afla Deepro Lahori. Tatăl lui. Lângă el era Bassam Nouri, 
care privea în jos. 

Nu, nu... 

— Papa. Eu... 

Tatăl lui, îndesat și cu pielea pământie, înaintă cu pași mari, 
furios. 

— Deepro, spuse domnul Nouri, încruntându-se confuz. 

Papa se uită la plic. 

— Sunt banii fiului meu? 

— Da, dar... 

Tatăl lui îl înșfacă din mâna domnului Nouri. 

— Mă voi ocupa eu de bani în locul lui. Nu e prea responsabil 
în momentul de față. Apoi se răsti la Vimal: Vei veni acasă. 
Acum. 

Domnul Nouri începu să-și dea seama că Vimal nu fusese 
chiar sincer cu el mai devreme. li spuse: 

— Nu știa? Ai mințit? 

— Îmi pare rău! i 

Apoi Papa se duse spre cuierul de haine. Işi vâri mâna în 
buzunarul interior al hainei fiului său și îi scoase portofelul, care 
dispăru, împreună cu plicul cu bani, în propria-i haină. 

Apoi deveni limpede cine îl trădase. Papa dădu din cap către 
Bassam, cu o privire de mulţumire. Deci tatăl lui oferise o 

recompensă oricărei persoane din comunitate care îl vedea sau 
care auzea ceva despre Vimal. 

Vimal era furios. Îi venea ba să urle, ba să plângă. 

ÎI privi cu răceală pe Bassam, care își întoarse privirea și 
mormăi: 

— E tatăl tău. Respect. 

Vimal se întrebă ce preţ fusese pus pe capul lui. Simţind 
imboldul de-a vărsa sânge, se întoarse brusc spre tatăl lui. 
Bărbatul era doar cu vreo doi centimetri și jumătate mai înalt 
decât fiul lui și nu la fel de lat în umeri, nici la fel de puternic. 
Vimal se imagină trântindu-și tatăl la pământ, scotocindu-i prin 
buzunar după portofel și bani și ieșind în goană pe ușă. 

Dar era o fantezie la fel de nesubstanţială precum praful de 
diamante. 

— Vei veni acasă. 

De parcă ar fi avut și alte opţiuni. 

Vimal se duse lent spre ușă, în timp ce, în spatele lui, tatăl lui 
îi zicea cu fermitate: 

— Fiule, fac asta pentru că așa e cel mai bine pentru tine. 
Sper că înţelegi asta. 


CAPITOLUL 22 


Amelia Sachs se afla în Cadman Plaza, la staţia de metrou de 
unde făptașul luase trenul spre Manhattan după ce aruncase 
casca de protecţie și vesta reflectorizantă.  Cercetase 
magazinele și restaurantele din apropiere, cele care dădeau 
spre gura de metrou. Cercetările duraseră o oră și fuseseră în 
zadar. Nimeni nu își amintea să fi văzut pe cineva care aruncase 
un astfel de echipament. Se așteptase oarecum la asta. 

Se părea că pe șantierul de construcţii cu care avea legătură 
Făptașul 47 nu se construia o altă clădire de apartamente sau 
birouri, ci se desfășura un proiect energetic de înaltă tehnologie. 

Se uita acum la șantierul uriaș, înconjurat de un zid din 
scânduri de lemn înalt de circa doi metri și jumătate. In fața ei 
se afla o firmă mare, montată pe doi piloni: 

NORTHEAST GEO INDUSTRIES 
VALORIFICĂM CĂLDURA CURATĂ A PĂMÂNTULUI... 


PENTRU TINE ȘI FAMILIA TA 


Dedesubt era un panou mic; pe fundalul de un alb murdar, 
era scris cu litere verzi, făcute parcă din lujeri. Picturile cu 
frunze și tufe de iarbă erau dominante. Totul părea extrem de 
ecologic. Textul explica faptul că pământul era în sine un 
colector solar uriaș, care absorbea energie de la soare și își 
păstra o temperatură constantă, indiferent cât de rece sau de 
cald era la suprafaţă. Energia cu pricina putea fi accesată și 
folosită pentru a încălzi și răci clădiri. Era întocmai ceea ce avea 
să facă unitatea geotermală care se construia în locul respectiv, 
ce avea să deservească sute de clădiri din zonă. Mai multe 
conducte urmau să fie îngropate la mare adâncime, pompându- 
se apoi o soluţie prin ele. Când soluţia urma să ajungă din nou la 
suprafaţă, lichidul avea să fie trecut prin regulatoare, pentru a 
genera aer condiționat sau căldură. 

Practic, era o pompă termică uriașă, scria în anunţ, în genul 
celor pe care le foloseau rezidenții preocupaţi de mediu în 
casele lor. 

Reducerea combustibilului mineral pentru încălzire și răcire... 
Lui Sachs i se părea o idee bună. 

Dar se părea că nu toată lumea era de aceeași părere. Circa 
treizeci de protestatari se aflau pe trotuar, cu afișe împotriva 
forajelor. Un bărbat înalt și slab, cu părul cărunt și cârlionţat și 
cu o barbă la fel, părea să fie șeful. Judecând după afișe și după 
insignele mici prinse pe hainele celor prezenți, se părea că 
mișcarea se numea „Un singur Pământ”. Sachs se întrebă ce 
obiecţii aveau protestatarii. Procesul geotermal avea să fie 
ecologic. Pe unele dintre afișe însă, scria ceva despre 
fracturarea și otrăvirea apelor subterane. 

Bărbatul slab se postă în faţa unei platforme încărcate cu 
traverse. și încrucișă braţele peste piept și se propti bine în 
picioare. Cei din mulţime ovaţionară. De fiecare dată când 
șoferul de camion îl claxona, protestatarii izbucneau în 
fluierături și aplauze. 

O situaţie ce trebuia rezolvată de un ofiţer de patrulă, dar nu 
se afla niciunul prin jur. 

Sachs ieși în stradă. 

VP - 135 


— Domnule, îi zise ea, arătându-i insigna, aţi putea să vă 
mutaţi de pe stradă? 

— Și dacă nu o fac? Mă vei aresta? 

Bineînţeles, era ultimul lucru pe care și-l dorea. Ar fi trebuit să 
meargă la secţia locală, pentru că nu își mai lua carnetțelul cu 
citaţii la ea. Dar îi putea răspunde într-un singur fel. 

— Da. 

— Ești sub papucul lor. Autorităţile îi pupă-n fund. 

Ea dădu din cap spre șantier. 

— Domnule, nu vreţi să ajungeţi la închisoare pentru asta. 
Daţi-vă la o parte! 

Bărbatul se mișcă într-o parte fără să protesteze, iar Sachs 
avu impresia că plănuise mișcarea ca pe un fel de mușcătură de 
țânţar, o iritaţie măruntă. 

— Îmi arătaţi un act de identitate? 

Bărbatul se supuse. Era Ezekiel Shapiro și locuia în partea de 
nord a Manhattanului. 

Sachs i-l înapoie. 

— Nu mai întrerupeţi traficul. Și sper că tubul pe care-l aveţi 
sub haină e pentru reparaţii domestice. 

Părea a fi un spray cu vopsea. Observase zonele de pe firmă 
și de pe zidurile barierei unde fuseseră șterse desenele graffiti. 

— Fac varză totul, știi bine. Privi spre șantier cu o privire 
sălbatică. Totul! 

Se întoarse apoi în mulţime, iar cei prezenţi îl îmbrăţișară de 
parcă ar fi înfruntat o întreagă armată. 

Apoi Sachs nu se mai gândi la Mama Natură și se apucă de 
treabă. Scoase o pungă mică și roșie pentru colectarea dovezilor 
din portbagajul mașinii ei Ford Torino, parcată în apropiere, și se 
duse spre gura de metrou unde camerele CCTV îl surprinseră pe 
făptaș. Se răsuci, își aminti traseul lui și găsi coșul de gunoi în 
care aruncase casca de protecţie și vesta. Nu era gol, pentru că 
niciun recipient de gunoi din orașul New York nu ar fi putut fi 
descris vreodată ca fiind gol, dar reuși să-și dea seama că 
articolele cu pricina nu se aflau înăuntru. 

Apoi zări poarta pe care ieșise probabil de pe șantierul de 
construcții. Panourile mari din sârmă erau deschise și, așa cum 
sperase și ea, câţiva muncitori se aflau acolo, chiar dacă era 
duminică. Își arătă insigna unui bărbat îngrijit și vigilent 
îmbrăcat în uniformă de agent de pază, foarte bronzat, semn că 

tocmai se întorsese dintr-un concediu. Îl întrebă dacă putea 
vorbi cu supraveghetorul. Agentul de pază ridică o staţie de 
emisie și îi comunică interlocutorului său că un detectiv de la 
NYPD voia să-i vorbească. 

Prin staţie se auzi răspunsul bărbatului: 

— Aăă... da. Stai așa! Spune-i tipului că vin într-un minut. 

— Ei. 

— Ce? 

— E o ea. E o femeie detectiv, zise agentul de pază, 
aruncându-i o privire ciudată. 

— Ah! Ei. Un minut. 

Sachs aruncă o privire spre șantier. Proiectul, care se întindea 
pe circa douăsprezece mii de metri pătrați, după estimările ei, 
nu prea semăna cu celelalte locaţii pe care le întâlneai în oraș, 
cu structurile din fier brune-roșietice ale zgârie-norilor care se 
înălțau spre cer. Semăna mai degrabă cu felul în care își 
imagina ea că ar arăta o platformă petrolieră. Mai multe puncte 
de foraj, ce măsurau circa șase metri în lățime și cincisprezece 
în lungime, erau înconjurate de garduri verzi, înalte de circa un 
metru optzeci. În dreptul lor erau montate indicatoare care le 
identificau de la Zona 1 până la Zona 12. Unele dintre ele erau 
pline de macarale care ajungeau până la o înălțime de vreo 
patru etaje. Alte locuri împrejmuite cu garduri verzi păreau 
închise. Poate că acolo forajele fuseseră finalizate. 

Deși nu era foarte populat, șantierul era zgomotos. Forajele 
erau alimentate de motoare diesel gălăgioase și peste tot 
mișunau buldozere, care colectau moloz și îl vărsau în 
autocamioane basculante, stârnind bufnituri răsunătoare. 

Supraveghetorul spusese că avea să ajungă într-un minut și 
se ținu de cuvânt. Un bărbat scund și gras, îmbrăcat într-o 
salopetă Carhartt bej și purtând o vestă reflectorizantă 
portocalie, veni spre ea. Avea ochelari eleganţi cu lentile 
colorate, prinși cu un șnur de un roșu aprins, iar casca de 
protecţie galbenă i se deplasase în sus pe cap. 

Se prezentară, își strânseră mâinile, iar supraveghetorul, pe 
care îl chema Albert Schoal, aruncă o privire dincolo de poartă, 
spre protestatari. 

— Deci ce s-a întâmplat de data asta? strigă el, ca să fie auzit 
peste zgomotul făcut de mașinării. 

— Poftim? 

— Plângerea. 

Sachs ridică întrebătoare din sprânceană. 

— Nu a depus nimeni o plângere? o întrebă Schoal cu o voce 
istovită. 

In spatele lentilelor gri se putea vedea că și privirea îi era 
istovită. 

— Nu de aceea am venit. De ce ar face cineva o plângere? 

— Ah! Mă scuzaţi. E una dintre tacticile /or. Cineva sună la 
urgente, de la un telefon public sau de pe un mobil pe care apoi 
îl aruncă, desigur, și spune că unul dintre băieţii mei vinde 
droguri cuiva. Sau că se expune. Cineva s-a plâns că băieţii 
noștri ucid porumbeii, dar i-a durut... știți unde. 

— Ce înseamnă „lor”? Aţi spus „tacticile lor”. 

— Protestatarii. Grupul de numește „Un singur Pământ”. O fac 
ca să ne hărţuiască. 

— Shapiro, zise ea. Da, l-am cunoscut. 

Supraveghetorul oftă. 

— Ezekiel. Ce-a făcut ca să vă atragă atenţia? 

— A oprit un camion de livrare. 

— Ah, o acţiune care se numără printre preferatele lor. Și 
desenele de tip graffiti. Și alarmele false. Ba chiar au dat foc 
unor coșuri de gunoi. Nu au fost daune, dar ne-au adus 
departamentul de pompieri pe cap și au blocat strada. 

Deși Shapiro se afla la o oarecare distanţă de ei, Sachs văzu 
că bărbatul costeliv era nervos. Fluturând din braţe și ținând 
capul ridicat, scanda ceva indescifrabil împreună cu adepţii lui. 

— Care e problema lor? întrebă ea. Fracturarea? Am văzut un 
afiș. 

Schoal păru dezgustat. 

— Ridicol! Construim aproape de suprafaţă - sunt instalații 
geotermale cu buclă închisă. Nu pompăm nimic în pământ. Nu 
aspirăm nimic din pământ. Soluţia va circula în conducte. Nu va 
părăsi niciodată sistemul. lar șansele unei rupturi sunt la fel de 
mici ca un fund de gândac. Uneori cred că nici n-au habar ce 
facem aici. Simt doar nevoia să protesteze. Gen... oh, e 
duminică! Sunt așa de plictisit! Hai să îmbrăţișăm un copac și să 
le facem viața un calvar oamenilor care muncesc din greu. 

Fund de gândac? 

— Oricum, dacă n-a raportat nimeni nicio porcărie, cu ce vă 
pot ajuta, doamnă detectiv? 

Sachs îl întrebă mai întâi dacă fusese la lucru vineri. Nu avea 
de gând să îi dezvăluie informaţii câtă vreme exista posibilitatea 
ca el să fi fost persoana cu care se întâlnise Patruzeci și șapte. 
Dar Schoal nu fusese la muncă în ziua cu pricina. Joia și vinerea 
fuseseră „weekendul” lui. 

— Nu am atâta vechime, spuse el făcând o grimasă. De-aia 
lucrez duminicile. Ziua de odihnă. Ce să zic! 

Ea îi spuse că un suspect implicat într-o omucidere ieșise de 
pe șantier vineri după-amiaza, dar nu preciză despre ce fel de 
omoruri era vorba. 

— Unul dintre ai noștri? Hristoase! 

— Mă îndoiesc. Ni s-a părut că a ieșit de pe șantier și s-a 
îndreptat spre metrou, apoi și-a amintit că avea în mână o cască 
de protecţie și o vestă reflectorizantă. S-a întors, le-a aruncat, 
după care s-a urcat în tren. 

— Da, nimeni din domeniu n-ar arunca o cască de protecţie. O 
vestă, poate că da, dar nu și o cască. Ce căuta aici? 

Sachs îi spuse cele două teorii. Fie folosise șantierul ca pe o 
scurtătură, ca să evite camerele CCTV din Cadman Plaza, unde 
se aflau toate clădirile guvernamentale, fie se întâlnise cu 
cineva pe șantier, posibil ca să cumpere o armă. 

Schoal fu de părere că ideea cu scurtătura nu avea sens. 
Intrarea pe care venise ea și încă una pentru camioane, aflată la 
circa o jumătate de cvartal mai departe, erau singurele puncte 
de acces pe șantier. 

— Practic, ieși de pe șantier prin același loc pe unde ai intrat. 

Cât despre a doua teorie, îi zise: 

— li percheziţionăm bine de tot pe oameni. De droguri, de 
băutură... Adică, e un șantier de construcţii din orașul New York. 
S-ar putea ca unii dintre băieţi să aibă ceva legături și să deţină 
vreo armă sau două pentru vânzare. Nu poți folosi detectoare de 
metal când oamenii tăi vin zilnic cu zece kilograme de unelte la 
ei. 

Sachs aruncă o privire spre șantier. 

— Aveţi camere de luat vederi? 

— Doar în zona de depozitare și în magaziile de scule. Ele ar fi 
mai vizate de hoți. Dar se află de cealaltă parte a curții. Dacă a 
ieșit pe aici, pe poarta aceasta, nu aveau cum să îl filmeze. 
Deci, cum vreţi să procedaţi, doamnă detectiv? 

— O să vorbesc cu oamenii, să văd dacă l-a văzut cineva 
vineri. Am o descriere sumară. 

— Sigur, vă ajut eu. Fac pe polițistul. Fratele meu e poliţist în 
Boston. South Bay. 

— Ar fi grozav. 

— Să vă echipăm! Reggie! strigă el spre un muncitor care 
tocmai trecea pe acolo. O cască de protecţie și o vestă 
reflectorizantă pentru doamna. Se opri, apoi adăugă: Pentru 
doamna detectiv. Nu e cea mai la modă vestă, dar regulile sunt 
reguli. 

Sachs își luă vesta portocalie, apoi își prinse părul într-o coadă 
și își puse casca de protecţie pe cap. Se gândi să își facă un 
selfie pe care să i-l trimită lui Rhyme și mamei ei. 

Apoi se hotărî să o lase baltă. 

— Cum ar fi reușit să treacă de paznic fără o legitimaţie sau 
fără să i se ceară datele de identificare? 

Schoal ridică din umeri. 

— Nu e chiar atât de greu. Oricine poartă vestă și cască de 
protecţie poate intra împreună cu alți inși fără ca paznicii să 
observe. Nu ne facem griji pentru asemenea lucruri, ci pentru 
camioanele care apar în afara programului ca să fure buldozere 
sau conducte de cupru în valoare de zeci de mii de dolari. Mă 
scuzaţi că am spus „doamnă”. 

— Mi s-a spus și în alte feluri, mult mai rele. 

Sachs scotoci prin punga cu dovezi și îi înmână o imagine de 
la camera de supraveghere MTA, care, desigur, nu era prea 
clară: haina închisă la culoare, pantalonii închiși la culoare, 
căciula închisă la culoare. In text era descris un bărbat alb, cu o 
constituție medie și cu o înălţime de circa un metru optzeci și 
doi. 

— Doamnă detectiv, ce-a făcut tipul ăsta mai exact? 

Uneori trebuia să îţi ţii gura închisă, dar alteori simţeai când ai 
găsit un aliat. 

— A ucis un bijutier și alte două persoane - un cuplu - în 
centru, ieri. 

— Fir-ar să fie! Promitentul. Cerule! A fost îngrozitor. Copiii 
aceia... Urmau să se căsătorească... și el i-a ucis. 

— Da, ele. 

— Și credeţi că a cumpărat arma de la unul dintre băieţii mei? 

— Asta vrem să aflăm. 

Începură să se plimbe pe șantier, vorbind cu muncitorii care 
munceau duminica. Oamenii, cei mai mulţi dintre ei bărbaţi, 
erau mai mult decât dispuși să vorbească și niciunul nu evita 
contactul vizual. Insă nimeni nu dădu vreun semn cum că ar fi 
fost persoana cu care se întâlnise Făptașul 47. 

Intr-o jumătate de oră, aproape că vorbiră cu toţi muncitorii 
de serviciu, dar nu avură deloc noroc. Sachs se gândea deja că 
ea - sau Ron Pulaski - avea să fie nevoită să se întoarcă și să 
discute cu ceilalți a doua zi. Nu îi plăcea că erau nevoiți să 
aștepte. Era convinsă că Patruzeci și șapte îl căuta în continuare 
pe V.L., vânându-i pe cei care săvârșiseră păcatul îngrozitor de 
a-și împodobi degetele cu inele cu diamant. 

O clipă mai târziu însă, făcu o descoperire. Un muncitor afro- 
american înalt o ascultă cu atenţie, apoi începu să dea 
numaidecât din cap. 

— Știţi ce, chiar am văzut pe cineva pe-aici - cam la ora la 
care aţi zis, vineri. Am crezut că e vreun corporatist. Nu purta 
salopetă Carhartt, ci doar o haină neagră, casca de protecţie și 
vesta. 

Muncitorul se numea Antoine Gibbs. 

— Directorii de la sediul central vin uneori pe șantier și de 
multe ori nu sunt îmbrăcaţi în costum, îi explică Schoal. 

— Deci tipul ăsta vorbea cu cineva, continuă Gibbs. Presupun 
că unul dintre ai noștri, pentru că era încălţat cu bocanci și 
îmbrăcat într-o salopetă Carhartt. Au vorbit, apoi s-au uitat în jur 
și au plecat spre Șapte. Mi s-a părut cam ciudat, dar nu mi-am 
bătut capul atunci. 

— Șapte? întrebă Sachs. 

Gibbs arătă spre unul dintre locurile de foraj împrejmuite cu 
gardul verde, având circa un metru optzeci înălțime. Acesta nu 
era prevăzut cu o macara. Lângă o poartă, era montat un 
indicator. 


Zona 7 


Foraj: 3/8 - 3/10 
HDPE: 4/3 
Injecţie: 4/4 


În timp ce se îndreptau spre foraj, Sachs îl întrebă pe 
muncitor: 

— l-aţi văzut faţa? 

— Nu clar... nu. Îmi pare rău. Era cam de statura insului din 
poza pe care mi-aţi arătat-o. Dar nu i-am văzut fața. 

Sachs privi spre gardul uzat. 

— Ar fi putut intra? Poate că au vrut să facă afaceri fără să fie 
văzuți. 

— Dacă avea cheie, îi spuse Gibbs. Mulți au. 

— Ce e înăuntru? întrebă ea dând din cap spre gard. 

— Puţuri și un batal de noroi. Își dădu seama că Sachs nu 
înțelesese, așa că adăugă: Vedeţi dumneavoastră, un sistem 
geotermal funcţionează pompând fluid de la suprafaţă la 
adâncimi de sute sau chiar mii de metri, apoi din nou spre 
suprafață. 

— V-am citit panoul. 

— Tipul de la relaţii publice l-a scris, dar ideea e corectă în 
mare. Primul pas constă în forarea de puțuri - în cazul de față la 
o adâncime de circa o sută cincizeci până la o sută optzeci de 
metri - în roca de bază. Apoi introducem conducta. Bucla aceea 
de care ziceam - practic, două furtunuri groase unite la capăt, 
numite HDPE, polietilenă de înaltă densitate, pentru ca fluidul să 
poată circula. Întrucât sistemul geotermal funcţionează doar 
când conducta are contact cu pământul, turnăm în puț un lapte 
de ciment conductor după montarea conductei. În zona aceasta, 
Zona 7, sunt douăzeci de puțuri. Le-am forat pe toate, dar 
conductele vor fi montate doar peste vreo două săptămâni, pe 3 
aprilie. Până atunci este închis. 

— Deci aici nu lucrează nimeni și au putut discuta în privat, îi 
zise Sachs supraveghetorului. ÎI puteţi deschide pentru mine? 

— Batalul de noroi? îl întrebă Schoal pe Gibbs. 

— Incă nu l-am drenat. Lui Sachs îi spuse: 

— Doar să aveţi grijă pe unde călcaţi. În timpul forării, 
pompăm apă în pământ odată cu foreza, iar noroiul și pietrele 
sunt pompate înapoi, formând ceea ce noi numim batal de 
noroi. In cele din urmă, acesta este golit, iar nămolul și pietrele 
sunt duse spre locuri de depozitare a deșeurilor - dar cel din 
Șapte n-a fost încă golit. E scârbos rău. 

Schoal scoase o cheie de la centură și deschise poarta. Sachs 
intră și adăugă: 

— Puteţi aștepta afară? 

Schoal încuviinţă din cap, deși Sachs își dădu seama după 
expresia lui că nu înţelegea de ce. 

— Nu vreau să deranjăm dovezile din zona în care s-ar fi putut 
afla cei doi, îi zise ea. 

— Ah, da, da, sigur. Chestii ce țin de locul faptei. Ne uităm și 
noi la seriale, eu și soția. Îmi plac la nebunie. Puteţi prinde un 
fluture care se afla la locul crimei și va avea o imagine a 
ucigașului întipărită în afurisitele-i de aripi. E uimitor. Aţi făcut 
vreodată așa ceva? 

— Niciodată. 

Sachs își spuse în sinea ei că era important să nu uite să-i 
povestească și lui Rhyme. 

Își puse mănușile și își acoperi pantofii, ca să facă diferenţa 
între amprentele lăsate de ea și cele ale făptașului, lăsându-l pe 
supraveghetor să tragă singur concluziile cu privire la o unealtă 
criminalistică de o asemenea înaltă tehnologie. 

Aripi de fluture... 

Dar, după ce intră, observă că locaţia era inutilă, ba chiar ma; 
mult decât inutilă. Zâmbi, gândindu-se că lui Rhyme i-ar fi 
plăcut la nebunie contradicția gramaticală pe care tocmai o 
gândise. La fel ca „extrem de unic”. 

Sau poate că era mai puțin decât inutilă? 

Problema, din punct de vedere criminalistic, era că terenul 
dinăuntru era format preponderent din pietriș, care nu avea să 
dezvăluie urmele de pantofi, așa că habar nu avea unde s-ar fi 
putut afla făptașul și muncitorul, dacă într-adevăr fuseseră 
acolo. 

Totuși, cu mâinile înmănușate, adună circa două sute de 
grame de pietre din locul în care s-ar fi putut afla, de lângă 
poartă, și le puse într-o pungă de dovezi din plastic. 

În centrul Zonei 7 se afla batalul de noroi: un bazin ce se 
întindea de-a lungul gardului, de la un capăt la celălalt. Avea 
circa patru metri și jumătate lăţime și era înconjurat de culoarul 
pietros și îngust. Era plin, așa cum îl descrisese Schoal: un bazin 
noroios, maro-închis și gri, la suprafaţă iridescent de la ţiţei sau 
de la alte substanțe chimice. O miră galbenă din mijlocul lui 
indica faptul că batalul avea puţin peste un metru optzeci 
adâncime. În jur mirosea puternic a pământ umed și a motorină. 

Scârbos rău. 

O duzină de puțuri geotermale, cu diametrul de circa treizeci 
de centimetri, se înălţau din bazin. Erau acoperite toate cu saci 
de plastic. Intr-o parte se afla un utilaj ce aducea cu o betonieră 
mică, staţionară, probabil pentru a turna laptele de ciment în 
puțuri la introducerea conductei. 

Puteai traversa groapa doar pe scândurile montate deasupra 
ei, între puțuri... și cu mare grijă. Aveau o lățime de doar 
douăzeci și cinci de centimetri și, întrucât aveau vreo cinci metri 
și jumătate, păreau destul de elastice. 

Sachs se întrebă dacă făptașul ar fi trecut pe vreuna dintre 
ele ca să ajungă de cealaltă parte. In gardul îndepărtat era 
decupată o fereastră, cam la înălţimea capului. Ar fi fost logic ca 
făptașul să se ducă spre ea, ca să vadă dacă putea ieși în 
siguranţă. Nu ar fi stricat să ia câteva mostre și din solul de sub 
fereastră. 

Privi cu atenţie spre scândura de lemn precară. 

Clătină din cap. Uneori era ușor. Alteori, nu. 

Apoi zâmbi și își spuse în sinea ei: „Și când, mai exact, a fost 
ușor?” 

Incepu să traverseze scândura, înaintând cu grijă, cu un picior 
în urma celuilalt, în timp ce podul îngust se îndoia în sus și în 
jos. Când ajunse pe partea cealaltă, luă pietre și noroi de sub 
geam și o porni înapoi. 

Se afla pe la jumătatea drumului când întreaga lume se 
schimbă. 

Pământul din jurul ei se cutremură îngrozitor și se auzi un 
huruit puternic. Ce naiba se-ntâmpla? Căzuse o macara, se 
dărâmase una dintre clădirile în curs de construcție, se 
prăbușise vreun avion în apropiere? 

Apoi auzi o voce în spatele ei. Era Schoal, care exclamă într- 
un registru vocal mult mai înalt decât înainte: 

— Cerule mare! 

In timp ce alarmele mașinilor începură să sune și oamenii să 
tipe, Sachs se strădui să rămână în picioare. Scândura se mișca 
puternic și, disperată să nu cumva să pice, căzu repede și 
apăsat pe un genunchi - pe cel afectat sau, mă rog, pe cel care 
era mai afectat decât celălalt. Un junghi de durere încinsă o 
străbătu din membru până în maxilar. Scândura se lăsă în jos 
sub greutatea ei, apoi reveni la poziţia iniţială și o aruncă 
precum o trambulină de la bazinele de înot. Amelia Sachs dădu 

cu disperare din brațe în timp ce cădea în noroi, în clipa dinainte 
de impact, se strădui cu frenezie să se răsucească în sus, să își 
țină faţa spre cer, ca să poată respira după ce avea să aterizeze. 

Dar manevra nu îi reuși, așa că pică în lipiciul maro cu faţa în 
jos, simțindu-se trasă lent dedesubt. 


CAPITOLUL 23 


— Simţi și tu? Tremuratul? îi strigă Ruth Phillips soţului ei în 
timp ce așeza cumpărăturile în dulap. 

Acesta nu-i răspunse. 

Se întâmpla des. Nu că ar fi fost tare de urechi. Tinea mai 
degrabă de arhitectura clădirii. 

Se aflau în bungaloul lor din Brooklyn, de la periferia 
cartierului Heights. Casa lor avea o structură tip vagon, lucru 
întâlnit, așa cum aflaseră când se mutaseră acolo, cu zeci de ani 
în urmă, mai cu seamă în sud. | se spunea tip vagon pentru că 
avea un coridor lung, care se întindea de la ușa de intrare până 
în spate, pe lângă camera de zi, cele trei dormitoare, sufragerie 
și bucătărie. Asemenea trenurilor pe care le vedeai în filmele de 
demult, care aveau un coridor ce trecea pe lângă 
compartimentele pentru pasageri. Ruth se gândi că niciun tren 
nu mai avea probabil această caracteristică, dar - cine știe? 
poate că mai existau pe undeva. Singura experiență pe care o 
avea cu un astfel de mijloc de transport era LIRR, pe careî 
luaseră spre Oyster Bay ca să își vadă fiica numărul unu. 

Arnie se afla în camera de zi, care dădea spre strada mică, la 
circa optsprezece metri de ea. 

La capătul îndepărtat al trenului. 

Lăsă din mână conservele de fasole Green Giant și repetă 
întrebarea. Mai tare. 

— Ce? strigă el. 

Așa că mai spuse o dată: 

— Simţi și tu? Tremuratul sau ce o fi? 

— Mâncat? Da, ce avem de mâncare? 

Ruth își strânse mai tare puloverul galben pe corpu-i îndesat 
și ieși din casă pe terasa din spate. Accident de mașină? Se 

prăbușise vreun avion? Ea și Arnie se aflaseră pe promenadă pe 
11 septembrie și văzuseră al doilea avion lovind turnul. 

Se întoarse în casă și, după ce străbătu jumătate din hol, își 
văzu soţul tot în fața televizorului. 

Aveau amândoi șaizeci și un pic de ani, apropiindu-se tot mai 
mult de momentul în care puteau începe să viseze la 
pensionare. Arnie înclina spre o casă mobilă, iar Ruth își dorea o 
casă pe malul lacului, de preferat în Wisconsin, ca să fie 
aproape de fiica numărul doi și de soţul ei. Cei doi erau genul de 
tineri care zâmbeau ori de câte ori Arnie zicea vreo glumă 
despre brânză. Ceea ce spunea multe despre ei. Tremurul pe 
care îl simţise cu o clipă în urmă îi amintise din nou de terorism, 
așa că Ruth își zise încă o dată în sinea ei că era vremea să facă 
planuri concrete de mutare. 

— Nu „mâncat”. „Tremurat”, îi zise ea. Ca atunci când scuturi 
ceva. Să fi avut loc vreun accident? Nu l-ai simţit? 

— Ba da, am simţit ceva. Poate de la construcții. 

— Duminica? 

Paharele se cutremuraseră, ferestrele zângăniseră. Simţise 
huruiala în picioare; se încălțase cu papucii de casă de cum se 
întorseseră de la magazinul alimentar și terminaseră de adus 
plasele în casă. 

— Nu știu. 

Se uita la meci. Îi plăcea la nebunie să se uite la meciuri. 

— Oricum, ce avem de mâncare? zise Arnie. Că tot veni 
vorba... 

— Încă nu știu. 

— Ah... Am crezut că gătești. 

— Deja? Nu. 

Se întoarse în bucătărie. Ruth avea o metodă logică de 
depozitare a alimentelor. Mai întâi, cele congelate. Apoi, 
perisabilele care puteau „microbia” - cuvântul minunat îi 
aparţinea lui Arnie -, cum erau carnea, peștele și laptele. Apoi, 
fructele și legumele proaspete. După aceea cutiile și, în cele din 
urmă, alimentele cu termen de valabilitate lung. Conservele de 
fasole Green Giants aveau să fie puse la loc ultimele. 

— Deci coci ceva? o întrebă Arnie, care se afla acum pe 
coridor. Venise spre ea ca să poată vorbi normal. O plăcintă? Am 
visat la rubarbă. 

— Nici nu coc. 

— Hm, îngână Arnie, apoi intră în sufragerie, care era lipită de 
bucătărie. 

Nu se uită la cea care îi era soție de patruzeci și trei de ani, ci 
la cuptor. Ruth îi observă expresia curioasă și se încruntă. 

— Ce e, scumpule? 

— Cuptorul nu e pornit? 

Ruth arătă spre cuptor. Nu era pornit. 

— Am simţit miros de gaz. Am crezut că l-ai pornit tu. Și că a 
durat puţin până să se aprindă ochiul. 

— Nu, dar... Se opri brusc, simțind și ea mirosul de ouă 
stricate. Poate că lucrează cei de la gaze și au avariat vreo 
conductă. Și poate tot de aceea s-a simțit tremuratul. Știi ce? E 
mai puternic acum. 

— Da. Aşa e. 

Arnie își încruntă fața zbârcită și sprâncenele înalte i se 
apropiară una de cealaltă. Işi trecu mâna prin părul ondulat, se 
duse spre ușa din faţă și privi afară. Apoi îi strigă apoi lui Ruth: 

— Nu se văd camioane, nici accidente. 

li mai zise apoi că erau și alţi oameni afară, privind în jur. 

Ruth se gândi că poate chiar avusese loc un accident și, din 
cauza impactului, se spărsese vreo cisternă cu gaz. Dar, stai 
așa, propanul nu mirosea a gaz natural! Ruth știa asta pentru că 
vara le plăcea mult să facă grătar. 

Se duse spre ușa de la pivniţă și o deschise. O izbi aceeași 
duhoare, doar că de zece ori mai puternică. 

— Scumpule! Vino aici! 

Arnie își făcu numaidecât apariţia. Observă ușa deschisă și 
adulmecă. 

— Cerule mare! 

Se holbă în pivniţă și dădu să aprindă lumina, dar se opri 
exact când Ruth era pe punctul să-i strige să nu o facă. Arnie 
aruncă o privire spre extinctorul de lângă cuptor. Avea șapte ani 
vechime. 

— Ar trebui să ieșim, îi spuse Ruth. Ar trebui să ieșim chiar 
acum. 

— Sun eu. Trebuie să sunăm. Nu e un număr special la care 
să suni când sunt scurgeri de gaz? Cum îl găsim? întrebă el, apoi 
se întinse spre telefonul de pe perete. 

— De la compania de gaz? întrebă ea sceptică. Lasă asta, 
dragă! Sunăm la urgente de afară. Făcu un pas spre geanta ei, 
apoi adăugă: Haide! Trebuie să ieșim. 

— Doar să... 

Un val de flăcări și de fum explodă dinspre ușa de la pivniţă, 
învăluindu-l pe Arnie. În timp ce își ridica braţele pentru a-și 
acoperi fața, fu izbit de perete și apoi căzu la podea, urlând de 
durere. 

Nu, nu, nu! Ruth se trânti pe jos, sub tornada de foc 
dezlănțuită ce se învolbura dinspre ușă. Işi strigă soţul, apoi se 
ghemui și o porni spre el. 

Simţi brusc o zdruncinătură care o trânti pe genunchi, iar 
jumătatea de podea din bucătărie pe care se afla ea căzu circa 
un metru: explozia distrusese grinzile transversale. In timp ce 
fumul, flăcările și praful se învolburau în jurul lor, îl văzu pe 
Arnie întins pe o parte, lovindu-se înnebunit peste hainele în 
flăcări. Era deasupra ei, pe partea de podea care nu se 
prăbușise. Din spărtura dintre secțiunile de podea se ridica un 
fum negru și dens, limbi de foc și scântei roșii care o înţepau ca 
niște albine. 

Ruth se căzni să se ridice în picioare pe podeaua înclinată, 
privind înnebunită în jur. Acum nu mai puteau ieși pe ușa din 
spate: întrucât podeaua se prăbușise, ieșirea era prea sus ca să 
ajungă la ea. În plus, era înghițită de flăcări care se înălţau de la 
subsol. 

Ușa din față. Puteau să iasă pe ușa din faţă. Dar, mai întâi, 
Ruth trebuia să urce până la nivelul la care se afla Arnie. 

— Dragule, dragule! îi strigă ea. Ușa din față! leşi pe ușa din 
faţă! 

Dar cuvintele ei fură nimicite de vuietul focului. Nu știuse că 
un incendiu putea fi atât de zgomotos. 

Ferindu-se de șfichiurile flăcărilor, începu să urce spre Arnie, 
care se sufoca și se zvârcolea de durere. Văzu însă că reușise 
să-și dea jos hainele în flăcări. 

Se prinse cu mâinile de scândurile podelei de la înălțimea la 
care se afla el și începu să se tragă în sus. 

— Ușa din faţă. Să... 

Dar, chiar în clipa aceea, partea de podea pe care se afla se 
prăbuși cu totul, iar Ruth plonjă la subsol, căzând ca o păpușă 
de zdrenţe pe beton, bombardată apoi pe cap, pe brate și pe 

umeri de scânduri, masa din bucătărie, cărţi de gătit și conserve 
cu fasole. 

Era înconjurată acum de foc din toate părţile: cutiile de 
depozitare, revistele lui Arnie, decorațiunile de Crăciun, hainele 
vechi ale fetelor, mobilierul. lar flăcările luau cu asalt conservele 
și borcanele de substanţe inflamabile de pe bancul de lucru al 
lui Arnie: substanţe de curăţare, diluanţi, terebentină, alcool. 
Puteau exploda în orice moment. 

Ruth Phillips înţelese că avea să moară. 

Se gândi la Claire și la Sammi. La nepoți. La Arnie, desigur. 
Dragostea vieţii ei. Atunci și mereu. 

Se feri când o altă grindă se prăbuși și se izbi de podea. La un 
fir de aţă de capul ei. 

Se înecă din cauza fumului și se îndepărtă zvârcolindu-se de 
tăciunii fierbinţi și de pumnii de căldură. 

Apoi Ruth își zise în sinea ei: „Nu”. 

Nu avea să moară așa. Nu în durere. Nu arsă. 

Privi în jur cât de bine putu, prin ceața de fum încins. Scările 
se prăbușiseră, dar în colţ, exact sub marginea podelei rămase, 
unde era întins Arnie, se afla comoda veche a mamei ei. 

Se târî într-acolo și se căţără pe ea. Nu era îndeajuns de 
puternică pentru a se trage în sus și pentru a se rostogoli pe 
podeaua de deasupra ei. Dar își dădu jos papucii de casă, pentru 
o priză mai bună, își întinse piciorul în sus și își puse talpa pe 
oglinda de deasupra comodei, simțind un mușchi de la coapsă 
întinzându-i-se până aproape să se rupă. 

Ignoră durerea. 

Flăcările se învolburară. O cutie cu terebentină explodă și 
lângă ea se formă un nor de foc și de fum cu aromă de pin. Ruth 
se întoarse într-o parte și simţi focul usturător pe glezne și pe 
braţe. Dar hainele nu îi luaseră foc. 

Văzu focul cuprinzând o cutie de un galon cu diluant de 
vopsele. 

Acum. Asta era. Ultima șansă. 

Se prinse de scândurile de lemn de deasupra ei, se împinse cu 
putere și, cu o disperare stângace, se caţără cu ghearele, apoi 
se rostogoli pe podeaua din bucătărie, lângă Arnie. 

— Ruth! strigă Arnie, târându-se spre ea. 

Rămăsese doar în boxeri. Păr îi fusese pe jumătate mistuit, la 
fel și sprâncenele. Avea arsuri pe faţă, pe gât și pe brațul drept, 
dar nu îl imobilizaseră. 

— Afară! Trebuie să ieşim! Prin faţă! 

Rămaseră aplecaţi, încercând să respire puţinul aer care mai 
era în casă, și-o porniră în josul holului. Ajunseră însă doar până 
la jumătatea drumului spre ușă. Din pricina fumului, nu 
reușiseră să vadă că sufrageria și alcovul din faţă erau înghiţite 
de flăcări. Nici ferestrele de la dormitoare nu erau o opţiune. Și 
ele ardeau. 

— Garajul, strigă ea. 

Era ultima lor speranţă. 

Se apucară cu putere unul pe celălalt și înaintară cu greu. Dar 
înainte ca flăcările și căldura să-i izgonească înapoi pe coridorul 
îngust, spre o moarte claustrofobică și mistuitoare, ajunseră la 
ușa garajului. Ruth apucă mânerul de metal și-i dădu drumul 
numaidecât. 

— E fierbinte, spuse ea. 

Urmă o pauză, apoi râseră amândoi ușor isteric. Pentru că era 
logic să fie fierbinte. Toate lucrurile din afurisita aceea de casă 
erau fierbinţi. 

Apucă din nou mânerul, îl răsuci și împinse ușa. Se ghemuiră. 
Aici însă nu erau flăcări, ci doar fum și vapori care pătrundeau în 
garaj prin gurile de ventilaţie și pe sub scândurile podelei. 
Dădură buzna înăuntru. Nu prea reușeau să vadă prin norii de 
fum care le răneau ochii, dar garajul era mic și, din moment ce 
era folosit doar pentru depozitare, nu și pentru parcare, reușiră 
să avanseze spre partea din faţă a acestuia, printre șirurile de 
cutii, electrocasnice și echipamente sportive vechi de când 
lumea. 

Tușind și ștergându-se la ochi, înaintară cu hotărâre spre zona 
din față a structurii. Ruth se simţi ametțită și căzu o dată. Apoi 
trase aer mai curat în piept, aproape de podea, și, cu ajutorul lui 
Arnie, se ridică din nou în picioare. 

Ținându-se în braţe, cei doi soţi ajunseră în sfârșit în partea 
din față a garajului. Mai râseră o dată, de data aceasta de 
ușurare, iar Ruth apăsă butonul de deschidere a ușii. 

CAPITOLUL 24 


— Respiraţi, doamnă detectiv! 

Ea încuviinţă din cap spre paramedic și încercă să-i urmeze 
ordinele. Lent. În regulă... Inspiră, expiră. Începu din nou să 
tușească. 

Nu era în regulă. 

Tuși, scuipă. 

Încearcă din nou. Controleaz-o... Se concentră pe plămâni, pe 
mușchii pieptului... Da, ea deţinea controlul. Trage aer în piept, 
dă-l afară! Lent. 

În regulă. Tu o controlezi. 

Gata cu tușitul! E bine așa. 

— Se aude bine, doamnă detectiv, îi spuse paramedicul. 

Era un bărbat vioi, cu părul negru și cârlionţat și cu pielea de 
nuanţa cafelei. 

— E totul bine, îi zise el. 

Apoi Sachs vărsă. 

De mai multe ori. 

Așezată pe marginea ambulanţei, se aplecă în faţă și vărsă o 
parte din zeama de noroi mizerabilă. 

Din câte se părea, cea mai mare parte îi ajunsese în stomac, 
nu în plămâni. 

După câteva clipe de vărsat, senzaţia se domoli. ` 

Acceptă sticla cu apă pe care i-o oferi paramedicul. Işi clăti 
gura, apoi își turnă apă pe față. Nici nu își putea închipui cum 
arăta de la gât în sus. Se dezbrăcase și se îmbrăcase cu o 
salopetă Tyvek: avea o cutie plină cu salopete în portbagajul 
mașinii. Avea senzaţia că părul îi cântărea vreo cincisprezece 
kilograme. Unghiile, pe care le tăia mereu scurt, aveau acum la 
capăt semicercuri negre. 

Lângă ea se afla Glockul ei, pe care, înainte de orice altceva, 
îl dezasamblase și îl curățase, trecând inclusiv un petic de pânză 
înmuiat în diluant Hoppes prin ţeavă. Se obturase periculos de 
mult. 

— Ce-a fost porcăria aia pe care am înghiţit-o? îl întrebă ea pe 
Arthur Schoal, supraveghetorul de la Northeast Geo, care se afla 
lângă ea în ambulanţă. 

Încă părea îngrozit de ceea ce păţise. 

— Noroiul? Doar apă, sol, argilă, poate niște motorină de la 
foraje. Nimic mai toxic de atât. 

Da, simţea gustul de petrol. Și își aminti de zilele ei rebele din 
tinereţe, când aveai nevoie de benzină pentru mașina ta 
Camaro și nu aveai bani, dar aveai o bucată de furtun și 
informaţii din interior despre locurile în care avea să își 
parcheze Cadillac-ul câte un contrabandist sau vreun mafiot 
aspirant. 

Încă un acces de tuse, încă o înghiţitură de apă. Părea însă să 
țină sub control regurgitarea, categoric senzaţia care îi 
displăcea cel mai mult. 

Important era, își zise în sinea ei, că genunchiul îi era bine 
după ce-l lovise de scândura nestatornică. Incă se putea mișca 
și nu o mai încerca - în mare, cel puţin - durerea artritică 
îngrozitoare ce o urmărise cu încăpățânare vreme de mulţi ani. 

Miji ochii ca să alunge lacrimile provocate de vărsat și 
observă dungi de noroi pe hainele lui Schoal. 

— Tu m-ai scos? 

— Eu și Gibbs. Insul cu care vorbeam. 

— E pe aici? 

— Nu, s-a dus să-și sune soţia. Să vadă dacă e în regulă. 

„În regulă?” se întrebă ea. 

— Va trebui să te plătesc, îi zise ea lui Schoal. 

Bărbatul clipi din ochi nedumerit și încuviință din cap, deși nu 
avea idee la ce se referea. 

— Pentru tratamentul cu noroi. La un spa costă până la 
câteva sute de dolari. 

Bărbatul râse. 

Râse și Sachs. Și se strădui din răsputeri să nu izbucnească în 
plâns. 

Glumise nu pentru el, ci ca să alunge groaza pricinuită de 
faptul că nu se putuse mișca deloc în noroi, că nu mai putuse să 
respire. 

O tulburase. Rău de tot. Să fie neajutorată, să fie trasă în jos, 
tot mai adânc... Aproape că fusese îngropată de vie. Nu conta 
că era pământ ud sau uscat. Să fie privată de libertate era iadul 
ei personal. 

Se cutremură încă o dată, apoi îi veni în minte o amintire de 
mult alungată, veche de ani întregi. În copilărie citise o carte 

care se numea Stranger than Fiction!, despre întâmplări din 
viaţa reală care erau... ei bine, stranii. Una dintre povestiri 
fusese despre exhumarea unui sicriu, din cine știe ce motiv, și 
descoperirea unor urme de zgârieturi pe interiorul capacului. Nu 
mai dormise două zile după ce citise, iar când o făcuse, refuzase 
să se acopere cu așternuturi sau pături. 

— Hei! Eşti în regulă? 

Sachs controlă atacul de panică pe care îl simțea punând 
stăpânire pe ea, la fel cum controlase și tusea. Dar foarte la 
limită. 

— Da, sigur. 

„Respiră adânc”, își spuse în sinea ei. 

În regulă, în regulă! 

Ar fi vrut să-l sune pe Rhyme. Ba nu, nu voia asta. Voia să-și 
conducă mașina cu trei sute de kilometri pe oră, chiar dacă 
însemna să ardă motorul. Ba nu, voia să se ducă acasă și să se 
ghemuiască în pat. 

Incremenită: mâini, picioare, braţe, abdomen și gât, toate 
nemișcate în mormântul ud și vâscos. 

Se înfioră. 

„Alungă gândul”, își zise ea sacadat. 

Paramedicul îi zise: 

— Detective, pulsul... 

Avea degetul conectat la una dintre mașinăriile robuste cu 
care era înarmat paramedicul. 

Respiră, respiră, respiră... 

— E mai bine. 

— Mersi. Își dădu jos clema și i-o înmână. Mă simt mai bine 
acum. 

Paramedicul o studie cu atenție, apoi încuviinţă din cap. 

Atunci observă că muncitorii de la Northeast Geo vorbeau unii 
cu alţii, adunaţi în grupuleţe. Păreau îngrijoraţi - și nu din cauza 
faptului că Sachs aproape murise. 

Işi aminti nedumerirea ei când supraveghetorul îi spusese că 
Gibbs, muncitorul cu care vorbise mai devreme, își sunase soția 
ca să vadă dacă se simţea bine. 

Se întâmpla ceva. 

Işi dădu seama apoi că se auzeau o mulțime de sirene în 
depărtare. Sirene de ambulanţă și sirene de poliţie. 

Își aminti că pământul se cutremurase și se gândi numaidecât 
la un atac terorist. O repetiţie a atacului asupra turnurilor 
gemene. 

— Ce s-a întâmplat? întrebă Sachs în șoaptă, parţial pentru că 
era îngrijorată, parțial pentru că nu-i îngăduiau corzile vocale să 
vorbească mai tare de atât. 

O voce de bărbat - nici a lui Schoal, nici a paramedicului - îi 
răspunse: 

— Îți vine să crezi sau nu, a avut loc un cutremur. 

Un bărbat slab și palid se apropie de ea. Părea să aibă vreo 
patruzeci de ani. Era îmbrăcat cu pantaloni gri, o cămașă albă și 
un hanorac albastru antivânt pe sub vesta portocalie obligatorie. 
Cravata cu model paisley i se zărea între al doilea și al treilea 
nasture de sus al cămășii, probabil ca să nu i se prindă în 
angrenajele utilajelor. Purta ochelari rotunzi pe ochi. 

Sachs se gândi că avea aerul unui om de știință. 

Ceea ce era logic, întrucât se dovedi că într-adevăr era om de 
știință. 

Schoal i-l prezentă pe Don McEllis, inspectorul de la Divizia de 
Resurse Minerale a Statului New York, din cadrul 
Departamentului de Conservare Ecologică. Era inginer și geolog, 
iar treaba lui era, din câte îi explică el, să supravegheze forajele 
pe care organizaţia lui le aproba. Întrucât în cadrul proiectului 
geotermal Northeast se săpau puțuri la o adâncime de o sută 
cincizeci de metri sau chiar mai mare, DRM reglementa lucrările; 
la adâncimi mai mici de atât, lucrările de construcţie erau 
supravegheate de Divizia Bazinală. 

— Cutremur? 

— Da. 

Sachs își aminti o emisiune de televiziune - sau poate că 
fusese un articol - despre cutremurele din zona New York-ului. 
Avuseseră loc câteva de-a lungul timpului. 

— A provocat daune? 

— Cel puţin un incendiu, zise McEllis. E principalul pericol 
atunci când au loc cutremure în ţările din lumea întâi. Chiar 
dacă o clădire nu este proiectată să reziste la cutremure, 
majoritatea vor rămâne în picioare. Dar conductele de gaz se 
pot sparge. Deci au loc incendii. San Francisco, 1906: orașul a 
ars, dar nu s-a prăbușit. 

— Mă voi ridica acum, îi zise ea paramedicului. 

Acesta o privi ironic. 

— În regulă. 

Se așteptase să o împiedice. 

— Serios! 

— Te poți ridica. 

Puțin năucă, reuși să se ridice fără prea mari dificultăţi, deși 
se legănă o idee... în mare parte, din cauza greutăţii noroiului 
din păr. 

— Cât de puternic a fost? 

— Minor. Trei virgulă nouă... Pe scara Richter. 

Cu o combinaţie de cunoaștere și naivitate specifică 
oamenilor de știință, îi explică metodic că faimoasa scară 
despre care știa toată lumea era de fapt depășită când venea 
vorba despre măsurarea celor mai multe cutremure. În zilele 
noastre era folosită doar pentru a clasifica oarecum cutremurele 
minore. 

— Orice cutremur care depășește magnitudinea de cinci este 
clasat conform scării MM sau de magnitudine a momentului 
seismic. 

Sachs nu voia să-l întrebe și altceva pentru că știa că avea să- 
i răspundă. 

Dar individul continuă oricum: 

— Este o magnitudine întâlnită în zona de nord-est. Faliile din 
zona New York-ului nu sunt la fel de active sau de bine definite 
precum cele din California, să zicem. Sau precum cele din Mexic, 
ltalia sau Afganistan. Asta este vestea bună: cutremurele nu 
sunt deloc frecvente. Dar vestea proastă este că, din cauza 
geologiei de aici, dacă ar avea loc un cutremur puternic, 
daunele ar fi mult mai severe și mai întinse. De asemenea, 
clădirile noastre nu sunt făcute să reziste. San Francisco are 
acum clădiri destul de rezistente la cutremure. Dar aici? Un 
cutremur care ar ajunge la șase pe scara MM în orașul New York, 
care nu e deloc puternic, ar putea ucide zece mii de oameni - și 
de două ori mai mulţi ar fi îngropaţi sub moloz. Cartiere întregi 
ar trebui să fie închise, întrucât clădirile ar fi prea instabile. 

îngropați sub moloz... 

Sachs alungă încă o dată senzaţia de panică. Cu greu. 

— Unde a fost epicentrul? întrebă ea. 

— Pe aproape, îi zise McEllis. Foarte aproape. 

Schoal se holba la Zona 7, a cărei poartă rămăsese deschisă. 
Se puteau vedea puţurile acoperite cu pungi de plastic. 
Supraveghetorul părea  posomorât. Sachs își aminti că 
protestatarii se plângeau de fracturare. Poate că Schoal se 
gândea, în pofida comentariilor de mai devreme, că forajele lor 
provocaseră cutremurul. 

Sau poate că doar era îngrijorat din cauza faptului că acel 
cutremur avea să le ofere muniţie protestatarilor pentru a ataca 
proiectul. 

Sachs mai luă o sticlă de apă de la paramedic și, zâmbindu-i 
drept multumire, își lăsă capul pe spate și se holbă la cer. Își goli 
sticla cu apă în păr. Paramedicul îi mai dădu patru și, când o 
termină pe ultima, simţi că reușise să spele în mare noroiul. 

Era mai bine acum. Și în privinţa noroiului, și în privinţa 
senzaţiei de panică. 

Era pregătită. Îl sună pe Lincoln Rhyme. 

— Ai auzit? 

— Despre ce? 

— Despre cutremur. 

— Ce cutremur? 

Asta îi răspundea la întrebare. 

— A zguduit orașul cu o jumătate de oră în urmă. 

— Serios? întrebă el. 

Își dădu seama din tonul lui că mintea îi stătea la alte lucruri. 

— Ai găsit ceva pe șantier? 

— Cred că da. Mă întorc repede. Trec pe la mine mai întâi. 

— De ce? 

— Vreau să mă spăl. 

— Lasă asta! Cui îi pasă? Vino aici! 

Sachs nu spuse nimic preţ de o clipă. Probabil că Rhyme se 
întreba de ce făcuse pauza aceea. 

— Nu va dura mult. 

Închise înainte ca el să apuce să mai protesteze. 


CAPITOLUL 25 


Dormitorul din copilărie al lui Vimal - și dormitorul lui curent - 
era mic și se afla la al doilea etaj al casei lor modeste din 

Jackson Heights, un cartier fără pretenţii din Queens. În zonă 
locuia o comunitate preponderent indiană. 

Era o casă individuală cu etaj, cu o curte mică în față și una în 
spate, niciuna dintre ele potrivită pentru a juca fotbal, ci doar 
pentru a exersa jocul de picioare. 

Locuise aici toată viața, între acești patru pereţi claustrofobici. 
Măcar acum camera era doar a lui. Timp de câţiva ani, fusese 
nevoit să o împartă cu fratele lui, până la moartea lui Dada, 
bunicul lui, când Sunny se mută în camera bătrânului. 

Când se întorsese acasă de la Dev Nouri, Vimal își spălase 
rana, pe care Adeela o pansase cu atâta grijă, folosind doar 
cârpe. Își studie trunchiul și văzu că iubita lui se descurcase 
bine. Rana nu mai sângera și încă nu apăruseră semne de 
infecţie. Acum, din nou în dormitorul lui, își șterse picioarele și 
pieptul cu o mână și, cu cealaltă, mânui telecomanda, căutând 
un canal de știri pe televizorul Samsung. 

Crima era un subiect important, dar nu principalul. Acela era 
cutremurul care zguduise Brooklynul și o mare parte din restul 
orașului. 

Când crainicul ajunse la subiectul morţii domnului Patel și a 
perechii de logodnici, anunţă că existau detalii noi în legătură cu 
jaful „îndrăzneţ”, deși Vimal nu era convins că îţi trebuia prea 
mult curaj ca să intri într-o clădire de birouri în mare parte 
pustie, să ucizi trei persoane neînarmate, apoi să fugi de acolo. 

Își strânse prosopul în jurul taliei zvelte și privi ecranul. 
Următorul reportaj îl ului. 

Saul Weintraub, chimistul analist și evaluatorul pe care îl 
folosea domnul Patel din când în când, fusese și el ucis. Poliţia 
era de părere că exista o legătură între cele patru crime. 

îngrozit, Vimal închise scurt ochii și se așeză greoi pe 
marginea patului. 

Deci ucigașul, Promitentul, credea că domnul Weintraub 
văzuse ceva sâmbătă dimineaţa, că era un martor. Vimal își 
aminti că domnul Patel îi spusese că avea să se întâlnească în 
weekend cu el. 

Cum aflase ucigașul unde locuia domnul Weintraub? 

Vimal își aminti de conferinţa de presă de sâmbătă după- 
amiază, când purtătorul de cuvânt al poliţiei îndemnase pe 
oricine știa ceva despre omuciderile cu pricina să îi contacteze 
numaidecât pe polițiști. 

Îmi aminti și cum interpretase el îndemnul lor. 

Pentru propria siguranță... 

Dar cât de în siguranţă era e? 

Vimal se simțea destul de protejat, mai ales că avea o 
legătură minimă cu domnul Patel: era plătit în numerar și nu 
ținea nimic personal la atelier, după care să poată fi identificat. 
Și nici să încerce să îl găsească pe Vimal cercetând Districtul 
Diamantelor nu avea să îi fie prea de folos ucigașului. Spre 
deosebire de anii trecuţi, rămăseseră doar câţiva comercianţi de 
diamante în clădirea veche și stătută de pe 58 West 47th. Doar 
unul sau doi tăietori, două bijuterii. lar Vimal era convins că 
nimeni din clădire sau de pe stradă nu ar fi știut despre el. Era o 
persoană retrasă, care prefera să meargă acasă, în atelierul lui, 
la sfârșitul zilei. În plus, cei mai mulţi diamantari și alte 
persoane din domeniu care l-ar fi putut cunoaște locuiau aici, în 
Jackson Heights, care se afla la câţiva kilometri - și un râu 
distanţă - de Districtul Diamantelor din Manhattan. Vimal avea 
cunoștințe care lucrau în galeriile din SoHo sau NoHo sau care 
studiau arta în locuri în care își dorea el să fie: Parsons sau Pratt 
în Brooklyn. Dar nu era apropiat de niciunul dintre ei. 

Cel mai bun prieten din lumea diamantelor era un alt tăietor, 
cam de aceeași vârstă cu el: Kirtan Boshi. Luau prânzul sau 
ieșeau la un pahar deseori, uneori și cu Adeela și iubita lui 
Kirtan, care voia să fie fotomodel. Kirtan lucra pentru un 
diamantar, dar la o oarecare distanţă de strada 47, într-o clădire 
din Districtul Modei; magazinul avea un nume din care nu 
reieșea câtuși de puţin originea indiană a proprietarului sau 
faptul că era o bijuterie. 

Nu, părea foarte puţin probabil ca un ucigaș, oricât de hotărât 
ar fi fost, să reușească să-l găsească. 

Vimal aruncă prosopul și își trase pe el lenjeria intimă, blugii, 
un tricou și un hanorac, apoi se încălță cu adidașii Nike. 

La televizor reveniră la reportajul despre cutremur. Nu auzea 
însă ce spuneau comentatorii. Doi bărbaţi păreau să se certe. În 
textul afișat pe ecran scria că un grup de ecologişti erau de 
părere că de vină erau lucrările de foraj de mare adâncime. 

Închise televizorul. Vimal Lahori avea propriile-i probleme. 

Resemnat, cobori cu pași apăsaţi la parter. In sufragerie, 
Sunny, mai mic decât el ca vârstă, dar mai înalt, își mută 
privirea de la ecran și puse jocul video pe pauză. 

— Hei, frăţioare! 

Se vedea în privirea lui Sunny - care avea optsprezece ani - 
că era îngrijorat, chiar dacă încercase să o ascundă prin salutul 
bagatelizat și zâmbetul ce încerca să-i distragă atenţia. Sunny 
era boboc la Hunter, sperând să facă facultatea de medicină. 
Vimal credea însă că ar fi trebuit să opteze pentru o specializare 
tehnică, părere pe care o ţinea pentru sine. 

— Ești în regulă? 

— Da, sunt bine. 

Sunny se ridică stângaci, de parcă s-ar fi gândit dacă să-l 
îmbrățișeze sau nu pe Vimal, care hotărî de unul singur și se 
lăsă pe canapea, evitând momentul stânjenitor. Apucă apoi 
controlerul și reluă jocul pe care îl juca fratele lui. 

— Fir-ai să fii, îi zise Sunny și râse tare. 

Prea tare. 

— Ești doar la nivelul șapte? 

— Mă joc doar de zece minute. Tu n-ai ajunge la șapte nici 
într-o zi. 

— Am ajuns la opt, joi. Patru ore. 

— Dă-l încoace. 

Vimal mută controlerul când fratele lui încercă să-l apuce. 
După ce se luptară puţin, îi înmână dispozitivul. Vimal apucă un 
al doilea controler și se jucară împreună. După ce omorâră 
câţiva extratereștri și o navă spaţială explodă, Vimal îl văzu pe 
Sunny privindu-l cu atenţie. 

— Ce-i? Mă sperii. 

— Ce? 

— Cum te holbezi... Oprește-te! 

Personajul lui Sunny de pe ecran fu nimicit. Dar el nu păru să 
observe și întrebă: 

— Cum a fost? 

— Ce anume? 

— Să încerce cineva să te împuște... 

Vimal îl corectă: 

— Nu a încercat. Chiar m-a împușcat. 

— Hai, serios! 

— Da. Am intrat. Era acolo. Poc! Zgomotos, foarte zgomotos. 
Nu ca la televizor. Ci zgomotos pe bune. 

În spatele lor se auzi brusc o voce. 

— Eşti rănit? 


VP - 159 


Părea că tatăl lor stătuse pe hol până atunci. Intră apoi în 
sufragerie. 

Vimal se întrebă dacă nu cumva se ascunsese, ca să-i asculte 
conversaţia cu Sunny. Nu avea niciun alt motiv să stea pe hol, 
decât pentru a trage cu urechea. Vimal își întoarse privirea 
dinspre el. 

— Nu-i nimic. A fost doar... știi tu. Povesteam și noi. 

— La știri nu a spus că ar fi fost împușcat cineva. 

— Pentru că nu am fost împușcat. Doar mă prosteam cu el, 
zise Vimal dând din cap spre Sunny. 

— Dar ceva s-a întâmplat, zise Papa sever. 

— Glonţul a nimerit niște pietre pe care le aveam în mână. M- 
au înțepat. Asta-i tot. 

— Divya! strigă Papa. Vino aici! Vino aici chiar acum! 

Mama lui Vimal, slabă, cu vocea blândă, în vârstă de patruzeci 
și trei de ani, își făcu apariţia în pragul ușii, privind afectuoasă 
spre fiii ei, apoi încruntându-se când văzu expresia soțului său. 

— Ce este? 

— Vimal a fost rănit în timpul jafului. Bărbatul a încercat să îl 
împuște. Nu mi-a spus. 

— Nu! Dar nu au zis așa ceva la știri, spuse mama lui 
încruntându-se. 

Se duse spre fiul ei. 

— Glonţul nu m-a nimerit. Tocmai ziceam asta. Câteva 
fragmente de piatră. O nimica toată. 

— Vai! Lasă-mă să văd! 

— Nu a trecut prin piele. Doar vânătăi. 

— Ai să-i arăţi mamei tale. Ai să-i arăţi chiar acum, zise Papa 
cu o furie mocnită. 

— Unde? întrebă mama lui, apucându-l cu blândețe de umăr. 

— Pe lateral. E o nimica toată. 

Oare de ce-i spusese fratelui lui? 

— Ai mers la spital? 

— Nu, mamă. E totul bine. Serios! 

— Ajunge! se răsti Papa. Las-o să se uite! 

Cu buzele strânse, Vimal se întoarse spre ea, stând cu spatele 
spre tatăl și fratele lui. Mama sa, asistentă medicală la secţia de 
oncologie pediatrică de la Mount Sinai Queens, îngenunche și îi 
ridică tricoul și hanoracul. Doar Vimal o zări clipind când văzu 
vânătăile închise la culoare, benzile pentru sutură și petele de 

betadină. Examină cu atenţie rana provocată de fragmentul de 
kimberlit, dându-și seama probabil că un doctor de la urgenţe ar 
fi cusut rana. Mama lui nu știa despre Adeela, dar avea să 
ghicească rapid că reticenţa lui Vimal de-a povesti despre 
tratament însemna că solicitase ajutorul vreunui prieten care nu 
era hindus (nici prin gând nu i-ar fi trecut că apelase la o 
musulmană cu care se culca). 

Mama lui se uită în sus și privirile li se întâlniră. Apoi îi trase în 
jos hanoracul. 

— Vimal e bine. Câteva vânătăi minore. Atâta tot. Cina e gata. 
să mâncăm! 


CAPITOLUL 26 


Familia Lahori mânca tradițional de vreo trei ori pe 
săptămână și în stil occidental în celelalte zile. Nu exista un 
program prestabilit de servire a anumitor feluri gastronomice în 
anumite zile, deși, când Papa mergea la bowling, pentru că 
făcea parte din ligă și era chiar foarte bun, mama le pregătea 
fiilor ei preparate precum chiftele, spaghete și pizza sau, uneori, 
supă, salate și sandviciuri. În seara aceea făcuse pui la rotisor, 
porumb copt, spanac cu smântână și un praf de nucșoară. 
Concesia făcută gastronomiei indiene consta în pâinea naan, 
care era totodată și un preparat subasiatic și un produs 
cunoscut la Food Bazaar, la Whole Foods și la oricare restaurant 
korean din zonă. 

Cui nu-i plăcea pâinea naan? 

Mama gătea bine și avea simţul condimentelor. Lui Vimal îi 
plăcea la nebunie cum gătea. 

In seara aceea însă, nu era de mirare că nu avea deloc poftă 
de mâncare. 

Nu voia câtuși de puţin să mănânce. Ba nu, mai era un lucru 
pe care nu voia să îl facă, și anume să vorbească despre jaf. Din 
fericire, părea că Papa era de acord cu acest protocol. Când 
mama dădu să întrebe despre sora și copiii domnului Patel și 
despre înmormântarea lui, Papa îi făcu semn cu mâna, 
reducând-o la tăcere. Lui Vimal i se păru că tatălui său îi 
tremurau și mai tare mâinile. 

Se gândi cât de răbdătoare era mama lui, așa cum o 
demonstrase de sute de ori. Se întrebă dacă era o trăsătură pe 
care și-o dezvoltase graţie muncii ei. Își închipuia că trebuia să 
fie rezilientă, puternică și statornică, și totuși blândă cu cei pe 
care îi îngrijea, precum și cu părinţii lor. În plus, trebuia să facă 
dovada acestor calităţi întreaga zi. Bineînțeles, doctorii treceau 
pe acolo sporadic, dar asistentele erau mereu în spital. 

Discutară diverse teme absurde. Papa îl întrebă pe Sunny 
despre un test la biologie. Pe Vimal îl întrebă de mai multe ori 
cum reușise să taie paralelogramul. De ce alesese forma aceea? 
Ce modificări fusese nevoit să facă la bețele pentru bijuterii? 

Vimal făcu pe modestul și îi spuse că nu își aducea aminte. Și 
nu era chiar neadevărat. Era extenuat. lar groaza prin care 
trecuse în ultimele două zile îi istovise inima și mintea. La 
fiecare câteva minute, îi apărea în minte imaginea picioarelor 
domnului Patel, ieșite în afară și îndreptate spre tavanul 
întunecat al magazinului. Papa aduse vorba apoi despre Premier 
League și Liga Campionilor UEFA, de parcă ar fi ieșit în oraș cu 
prietenii, după un turneu de bowling, și-ar fi fost acum la Raga's, 
servind o bere Kingfisher. Meciul cu Real Madrid îi ţinuse pe toţi 
ca pe ace, le spuse el fiilor lui. lar într-un alt meci, atacantul de 
la Man U își sucise și probabil își fracturase glezna. Din cine știe 
ce motiv, Papa le spuse asta, apoi le făcu cu ochiul. 

Apoi, Papa îi aminti mamei să-i ia o cămașă de la croitor a 
doua zi. Și o complimentă, cu sinceritate, pentru masa din seara 
aceea. Adăugă că era în regulă că fusese nevoit să mai adauge 
sare. Mai bine să faci asta mai târziu decât să gătești un 
preparat prea sărat. Zâmbi aprobator când se gândi la 
ingeniozitatea ei. 

Vimal oftă. Papa nu observă. 

Când terminară de mâncat și mama se apucă să strângă 
vasele, Papa zâmbi, cum rareori o făcea, și le adresă o întrebare 
care îi ului: 

— Scrabble? Vrem să jucăm Scrabble? 

Vimal se holbă la el. 

— Ce e? întrebă tatăl lui. 

— Nu... am chef de jocuri. 

— Nu? 

— Vim? adăugă fratele lui. 

Pentru că Sunny simţise probabil că Papa ar fi vrut să o facă. 
Sunny era adesea ca un val secund de soldați invadatori. 

— Nu, nu în seara asta. 

Papa încuviinţă lent din cap. 

— Atunci, ce ţi-ar plăcea să faci? 

Vimal îl privi drept în ochi și își dădu seama că sosise 
momentul. Era obosit, rănit și planurile lui fuseseră zdrobite, 
asemenea pietrelor pe care le dusese spre biroul domnului 
Patel. 

— Voi fi jos, în atelier, zise el timid, mai mult ca o întrebare. 

Papa încuviinţă din nou din cap. 

— Ne vedem acolo. 

— Vin imediat. Vreau să-mi iau un hanorac mai gros. 

Vimal se ridică și se duse sus. Găsi ce căuta, apoi intră în 
bucătărie și se duse spre ușa de la pivniţă. Cobori scările 
abrupte și intră în atelier. 

Se așeză pe o bancă emoţionat. De fapt, încercat de o 
senzaţie de greață, în timp ce își aștepta tatăl. Se uită la una 
dintre sculpturile la care lucra. Modela acum câteva piese din 
granit, nefrit, ochi de tigru și lapislazuli albastru precum cerul. În 
colţ se afla o masă turnantă pentru șlefuit, asemănătoare cu cea 
pe care șlefuise paralelogramul, iar pe perete, mai multe bețe 
pentru bijuterii. Papa fusese la rândul lui un diamantar talentat, 
deși neinspirat, iar după ce fusese nevoit să se retragă de la 
fabrica în care muncise, în Districtul Diamantelor, continuase să 
lucreze din când în când de acasă, acolo, în pivniţă, atât cât 
putuse. Când, în cele din urmă, ieșise de tot din domeniu, Vimal 
preluase atelierul și îl folosise pentru sculptat. 

Aici și-ar fi putut petrece fiecare moment de veghe. 

Incăperile acestea fuseseră folosite la început pentru rude. 
Aveau o baie și o mică bucătărie, cu aragaz și frigider. Pe bancul 
de lucru, care se afla în încăperea în care fusese camera de zi, 
erau aranjate cu grijă cartoane cu pietre și unelte: un pistol 
pneumatic de 3/4”, ciocane, dălţi cilindrice, dălţi pătrate, pene și 
elemente de fixare pentru spartul pietrei, scule de spintecat, 
unelte de rectificat. Un set de lame încrustate cu diamante 
pentru ferestrăul circular, asemănător cu cel pe care l-ar fi 
folosit în cazul paralelogramului, dacă nu ar fi optat pentru 
laser. Pentru că îi aducea alinare, apucă ciocanul lui preferat, de 
aproape două kilograme, și îi atinse capul lovit și uzat. 

Pe unul dintre pereţi erau cartoane pline cu numeroase 
artefacte Lahori, multe dintre ele din timpul fugii agonizante a 
familiei tatălui lui din Cașmir spre Surat, în India, și din timpul 
călătoriei lor mai puțin dramatice spre Statele Unite. 

In timpul pauzelor de la muncă, Vimal se uitase prin toate 
aceste cartoane pline cu istoria clanului Lahori, pe care bănuia 
că tatăl lui le depozitase intenţionat acolo, pentru a-i stârni lui 
dragostea față de tradiţia familiei. Vimal nu avusese nevoie să 
fie îmboldit. Era fascinat de fotografiile cu bunicul lui într-o 
fabrică de diamante din Surat. Nădușitoare, plină de nisip și 
întunecată, încăperea pentru tăiere în care stătea Dada era 
plină cu cei șaizeci sau șaptezeci de angajaţi, câte patru la o 
mașină pentru șlefuit, aplecându-se în faţă cu beţele lor pentru 
pietre. Bărbatul avea douăzeci și ceva de ani când fusese făcută 
fotografia și doar el, dintre cei aproximativ douăzeci de bărbaţi 
care se uitau la fotograf, zâmbea cu gura până la urechi. 
Majoritatea tăietorilor păreau uimiţi că voia cineva să le 
imortalizeze sarcinile monotone. 

In cele din urmă, Dada devenise unul dintre cei mai buni 
tăietori din Surat și crezuse că avea să se descurce și mai bine 
în New York. Folosise toate rupiile economisite ca să-și aducă 
soţia, pe tânărul Deepro și pe cei trei fraţi și două surori ale sale 
în America. Nu fusese o experiență plăcută. Poate că indienii 
guvernau afacerile cu diamante în Surat, dar în New York evreii 
erau șefii. 

Încetul cu încetul însă, atât ei, cât și alţi tăietori hinduși își 
croiseră drum în domeniu. 

La insistența tatălui său, Vimal mersese în atelierul de tăiere 
al bunicului lui, situat la ultimul etaj al unei clădiri slab luminate 
și mucegăite de pe strada 45, și stătuse în spatele său ore în șir, 
urmărindu-l pe bătrân cum lucra, cum ţinea băţul cu piatra și 
cum atingea câte un diamant de roata ce se învârtea hipnotic. 

Acolo se hotărâse băiatul că era menit să transforme piatra în 
altceva. 

Deși nu chiar întocmai cum o gândise tatăl lui. 

Oare ce-ar fi zis Dada despre faptul că Vimal voia să 
părăsească lumea tăietorilor de diamante și să se facă sculptor? 
Avea impresia că bunicul nu ar fi fost prea supărat. La urma 
urmei, bărbatul își asumase un risc, făcând un salt extraordinar 

pentru a-și aduce întreaga familie într-o ţară nouă și posibil 
ostilă. 

Obârșia mamei lui Vimal era mai puţin documentată, nu 
pentru că Papa nu ar fi fost dispus să perpetueze istoria unei 
femei (ei bine, poate că nu întru totul), ci pentru că era a șasea 
generaţie de americani, iar strămoșii ei veniseră din New Delhi, 
teritoriul naţional al capitalei Indiei cu peste patruzeci de 
milioane de locuitori, un loc foarte diferit de Cașmir. Mama era 
întru totul occidentalizată. Avea o origine mixtă, un pic de aici, 
un pic de acolo. Rădăcinile familiei ei includeau căsătorii mixte, 
divorțuri, câteva uniuni homosexuale. Toate acestea stârniseră 
în ea mai degrabă o apreciere decât un devotament faţă de 
cultura hindusă, precum și asumarea unui rol tăcut, deși nu 
esențialmente slugarnic, în cadrul căsniciei. 

Vimal aprinse lampa de lucru de pe banc și studie cu atenţie 
piesa la care lucrase. Era simplă, sculptată dintr-o bucată densă 
de marmură de un alb spălăcit din Venezuela: un val de apă la 
apogeu, pe punctul de-a face creastă și de-a se prăbuși apoi în 
sine. Recent devenise fascinat de ideea de a reprezenta în 
piatră textura și mișcarea elementelor care nu erau din piatră: 
lemn, abur, păr și, ca în cazul acestei piese, apă. Voia să 
sculpteze apa pentru că Michelangelo se zgârcise cu valurile 
când îl sculptase pe Poseidon întins. Vimal spera să-și 
depășească maestrul. 

Oare nu era un exemplu de hybris al muritorilor care le 
stârnea mânia zeilor? 

„Haide, se gândi el, privind spre tavan. Să terminăm și cu 
asta!” Inima îi bătea cu putere și genunchii îi tremurau din 
pricina emoţiilor. Se trezi jucându-se cu brăţara, apoi gândindu- 
se uluit că încă o purta. Oare o văzuse tata? O scoase de pe 
mână și o vâri în buzunar. 

Auzi apoi pași pe scări și știu că venise vremea „să aibă un 
schimb de cuvinte” cu tatăl lui, cum zicea Dada. Un eufemism 
delicat pentru ceartă. La cum se priviseră sus el și tatăl lui, îi era 
limpede că, deși o discuţie ca de la bărbat la bărbat nu era 
posibilă, o discuţie ca de la un bărbat la fiul său era... și ar fi 
trebuit purtată cu mult timp în urmă. 

Tatăl lui își făcu apariţia în atelier. Se așeză pe un taburet, iar 
Vimal lăsă din mână ciocanul. 

Papa nu irosi vremea. 

— Ai vrut să zici ceva. 

— Ne învârtim în jurul subiectului. 

„Pentru că îţi ieși din fire și nu suporţi ca cineva să nu fie de 
acord cu tine”. Lucruri pe care, desigur, nu le verbaliză. 

— Subiect? 

— Da, tată. Dar trebuie să îl abordăm. 

— Ce înseamnă „să îl abordăm”? 

Tatăl lui venise în America la vârsta de doi ani. Citea două 
ziare americane pe zi, din scoarță în scoarță, și asculta știrile de 
pe canalele publice, pe lângă sursele indiene. Știa foarte bine ce 
însemna cuvântul. 

Papa flutură din mâna-i tremurândă și-i spuse: 

— Zi-mi! E târziu. Îl voi ajuta pe fratele tău cu tema de casă. 
Spune-mi ce vrei să zici. 

Vimal se înfurie când îl văzu făcând intenţionat pe obtuzul, 
așa că îi spuse rapid: 

— În regulă. Poftim: nu vreau să îmi petrec viaţa tăind bucăţi 
de carbon care să salte pe ţăţele femeilor. 

Regretă numaidecât cuvântul grosolan și se temu de o ripostă 
aprigă. 

Dar tatăl lui doar zâmbi, ceea ce-l surprinse. 

— Nu? De ce nu? 

— Nu mă încântă, nu mă emoţionează. 

Papa își împinse buza de jos în afară. 

— Tăietura paralelogram. Nouri nu a mai văzut așa ceva. Nici 
eu. Mi-a trimis o poză cu piatra. 

„De ce oare am fost de acord să o tai?” 

Cea mai groaznică trădare din ziua aceea nu fusese faptul că 
Bassam îl dăduse de gol, ci însăși greșeala lui Vimal. Când 
fusese de acord să taie pe bani - cei treizeci de arginţi ai lui 
reușise să consolideze argumentul tatălui său cum că ar fi fost 
un diamantar unic și genial. 

„Sunt propriul meu luda”. Își încleștă maxilarul. „Ai văzut? 
Diamantele distrug totul”. 

Papa insistă: 

— Asta nu te-a emoționat? 

— A fost dificil din punct de vedere tehnic. Mi-a plăcut să 
execut tăietura, da. Din cauza asta. Nu m-a pasionat... eu știu, 
ideea de-a face tăietura. 

— Ba eu cred că da, fiule. 

— Indiferent de ce vrei tu, Papa, eu nu doresc să îmi dedic 
viaţa bijuteriilor. Pur și simplu. 

Vimal nu fusese niciodată atât de sfidător ca acum. 

Tatăl lui privi o altă sculptură. Lucrarea era formată dintr-o 
serie de forme geometrice care se transformau rând pe rând în 
altele. O numise Te/efon, după jocul în care fiecare jucător îi 
șoptea o frază celui de lângă el, la ureche, și tot așa, timp în 
care cuvintele deveneau ceva cu totul diferit. Piesa din marmură 
câștigase locul întâi la o competiţie care avusese loc la galeria 
Field, în SoHo. Vimal se gândi fără să vrea că, deși toată lumea îl 
complimenta pentru ea, nimeni nu era interesat să o cumpere. 
Costa o mie de dolari, o treime din ceea ce câștigase pentru 
tăietura din ziua aceea. 

— Nu înţeleg, fiule, continuă Papa, făcând semn din cap spre 
Valul. Eşti un artist. E limpede că ești talentat. Înţelegi piatra. Nu 
mulți o înțeleg. E un lucru foarte rar. Dar de ce să nu fii un artist 
care face... 

— „.„„bani? adăugă Vimal, surprins el însuși de faptul că își 
întrerupsese tatăl. 

— ...0 diferenţă în lumea bijuteriilor. 

— Nu se poate face nicio diferenţă în lumea aceea, îi zise 
Vimal. E lumea cosmeticelor. Și atât. 

Tocmai își insultase tatăl și bunicul, precum și numeroase alte 
rude de sânge din familia Lahori. Dar Papa nu reacţionă. 

— Planul... tău. Să fugi. Ce aveai de gând să faci? 

Vimal se entuziasmă. Nu se sustrase de la discuţie, cum făcea 
de obicei. 

— Să merg în California. Să îmi iau masteratul în arte plastice. 

Mersese la facultate la șaptesprezece ani și absolvise mai 
devreme. Îi era ușor să învețe, așa cum îi era să sculpteze. 

— California? Unde? 

— UCLA. San Francisco. 

— De ce acolo? 

Știau amândoi de ce. O distanţă de peste patru sute de mii de 
kilometri. Vimal spuse în schimb: 

— Arte plastice. Programe de sculptură bune. 

— Ar trebui să muncești. Traiul de acolo e scump. 

— Am de gând să muncesc. Voi găsi ceva. Imi voi plăti taxele 
școlare. 

Tatăl lui studie din nou cu atenţie sculptura la care lucra. 

— E bună. 

Oare vorbea serios? Vimal nu își dădea seama din privirea lui. 
Poate că da. Apoi însă, se gândi că poate era la fel ca un client 
care se uita la un inel sau la un pandantiv. Chipul soţului sau al 
iubitului s-ar lumina de admiraţie. Dar doamna care l-ar însoți, 
destinatarul bijuteriei? Ar zâmbi și ar șopti: „Vai, încântător”, dar 
în privirea ei s-ar citi cu totul altceva. Se așteptase la mai mult 
de atât. La ceva mai ţipător. Mai spectaculos. 

Sau, de obicei, mai mare. . 

— Ascultă-mă bine, fiule! Imi dau seama că te-ai gândit mult 
timp la asta. Oftă. Și îmi dau seama și că nu te-am prea 
ascultat. Crima aceasta îngrozitoare și moartea domnului Patel 
m-au făcut să privesc altfel lucrurile. Vreau să înţeleg. Rămâi 
câteva zile aici, bine? Așteaptă ca poliţia să-l prindă pe făptaș. 
Apoi... ei bine, putem vorbi. Vreau să îmi spui mai multe despre 
ce vrei să faci. Putem ajunge la o înţelegere. Serios. Îţi promit că 
putem. 

Vimal nu îl auzise niciodată pe tatăl lui vorbind atât de 
rezonabil. Deci fusese și el foarte afectat de crimă. Vimal simţi 
că era pe punctul de a izbucni în plâns. Se împotrivi imboldului. 
Își îmbrăţișă tatăl. 

— Sigur, Papa. 

Bărbatul mai în vârstă făcu din nou un semn spre Valul. 

— Chiar că pare a fi apă. Nu știu cum ai reușit. 

Plecă și închise ușa în urma lui. 

Vimal își privi sculptura. Își luă mănuși și își puse ochelarii de 
protecţie, apoi porni mașina de rectificat și își continuă 
îndatorirea cerească de a transforma piatra în apă. 


CAPITOLUL 27 


Rochia Henri Avelon era perfectă. Frumoasă. Ba nu, uluitoare. 

Judith Morgan, în curând Judith Whelan, nu fusese sigură în 
această privinţă. Buticul cu rochii de mireasă de pe Madison 
Avenue oferea cel puţin cincizeci de rochii diferite, așa că 
durase o vreme până să se hotărască. Desigur, Sean nu putuse 
să o ajute de data aceasta. Niciun mire nu trebuia să vadă 
rochia miresei lui înainte de altar. lar mama ei, convinsă că 

preţul era cea mai bună măsură a calităţii, ar fi falimentat 
familia cu rochia pe care voia să o poarte fiica ei. Morgan nu își 
dorea așa ceva. 

Morgan privi din nou în oglindă confecţia din satin și, chiar 
dacă nu zâmbi, fu peste măsură de încântată. Se răsuci lent, 
privindu-și cât de mult reuși și spatele, apoi reveni la poziţia 
iniţială. Işi atinsese scopul și slăbise șase kilograme, iar rochia 
se curba și se așeza acum așa cum ar fi trebuit, căzând frumos 
și generos. 

Privi spre crestături, spre trena rezonabilă (pe jumătate cât 
monstruozitatea pe care o purtase sora ei), spre materialul 
lucios și spre tulul de pe umeri și știu că făcuse alegerea 
corectă. 

— E rochia câștigătoare, scumpa mea, îi zise Frank și, chiar 
dacă era în interesul lui să-i vândă o rochie de trei mii de dolari, 
știa că vorbea serios. 

Il îmbrăţișă. Era ultima probă. Mai erau două săptămâni până 
la lansare, dar peste câteva zile trebuia să plece într-o călătorie 
de afaceri spre unul dintre clienţii agenţiei ei de publicitate, iar 
la întoarcere nu ar mai fi avut suficient timp la dispoziţie ca să 
se ocupe de toate planurile pe care le presupunea o nuntă cu 
două sute cincizeci și șapte de invitaţi. Trebuia să bifeze acum 
achiziţionarea rochiei. 

Și așa făcuse. 

— Când vine echipa? întrebă Frank. 

Adică domnișoarele de onoare. Pentru rochiile asortate 
albastre-verzui, pantofii asortaţi, dresurile asortate, corsajele 
asortate. Frank era o adevărată mană cerească. 

— Peste câteva zile. Va suna Rita, să facă o programare. 

— Voi aduce șampanie. 

— Te iubesc, să știi, îi zise Morgan și îi suflă un sărut. 

Era ora șapte seara, ora închiderii. Când ajunsese aici, cu o 
oră în urmă, magazinul fusese ticsit: toate logodnicele tinere cu 
o carieră, care erau ocupate în timpul săptămânii, aveau doar 
sâmbăta și duminica la dispoziţie ca să își aleagă și să își 
modifice rochia mult dorită. Acum era gol, în afară de ei doi și 
de croitorul din spate. 

Frank o ajută să coboare de pe podiumul pe care urcase 
pentru a face ultimele modificări. 

În timp ce cobora, mai aruncă o ultimă privire în oglindă. Și 
zări nu propria reflexie, ci pe cea a vitrinei din faţă, care dădea 
spre Madison Avenue. Ca întotdeauna, Madison Avenue era 
foarte circulată și aglomerată: în clipa aceea, oamenii se duceau 
la cină sau se întorceau acasă după ce își petrecuseră duminica 
făcând cumpărături, mergând la teatru, la film sau savurând 
gustări timpurii. 

Îi captă însă atenţia un bărbat care privea prin geam. 

Nu reuși să îi vadă clar chipul; strada nu prea mai era 
luminată și din spate era învăluit de strălucirea farurilor și a unui 
felinar stradal. 

Ce ciudat! Un bărbat îmbrăcat într-o jachetă închisă la culoare 
și cu o căciulă lungă, în formă de ciorap, pe cap se holba într-o 
vitrină plină cu rochii de mirese. 

Apoi plecă mai departe. Probabil că era tatăl vreunei fete 
proaspăt logodite, care se oprise să analizeze posomorât 
perspectiva unei noi cheltuieli care îl aștepta după ce John, Keith 
sau Robert se hotărâse să se poarte onorabil. 

Câteva minute mai târziu ieși din cabina de probă, purtând 
din nou blugii ei de dolofană, care acum i se așezau încântător 
pe șolduri. Un tricou. Un pulover cu reni, pentru că era într-una 
dintre toanele ei. Judith Morgan, în curând Whelan, era într-o 
dispoziție cât se poate de jucăușă. Işi puse eșarfa la gât, după 
care își îmbrăcă haina de bumbac neagră și își trase mănușile 
din piele subţire pe mâini. 

Își luă rămas-bun de la Frank, care stingea luminile, și ieși din 
magazin, luând-o spre nord, spre apartamentul ei. 

Se gândi la rochie, la luna de miere. Atlantis, în Bahamas. 

Aveau să facă dragoste în timp ce ascultau oceanul - lucru pe 
care nu îl mai făcuseră până atunci. Nici nu mâncaseră melci 
prăjiţi - Morgan știa că se serveau în Bahamas. și făcea mereu 
temele. 

Se opri la magazinul de delicatese de pe colț și cumpără o 
sticlă de Pinot Grigio, apoi se duse spre barul cu salate și aruncă 
într-un container de plastic niște salată verde, roșii și câteva 
„toppingururi” (auzise odată un client plângându-se că era scris 
greșit, dar ea se gândise: „Scuze, e ceva neclar? Și, oricum, câtă 
coreeană știi tu?”). 

Apoi ieși din nou pe stradă și se îndreptă spre clădirea în care 
locuia. Da, era Upper East Side, dar zona includea un teritoriu 

extins deloc demn de Trump. Clădirea din gresie maro în care 
locuia ea, de patru etaje, nu avea ascensor și trebuia să fie 
urgent spălată și zugrăvită. 

Se duse spre ușa de la hol, o descuie și, când fu pe punctul de 
a intra, auzi un foșnet de pași în urma ei. Era bărbatul îmbrăcat 
în haine închise la culoare, cel de lângă magazinul lui Frank, 
doar că acum avea o mască de schi pe față. O împinse în 
clădire. 

Dădu să ţipe, dar bărbatul îi puse mâna la gură, reducând-o la 
tăcere. O împinse rapid pe coridor, spre un alcov de sub scări, 
unde își țineau bicicletele ea și chiriașul de la etajul al treilea. 
Dădu bicicletele la o parte și o îmbrânci la podea, în șezut. li 
smulse geanta de pe umăr și punga cu mâncare din mână. 

Morgan se holbă la pistolul lui. 

— Te rog... îngână ea cu o voce tremurătoare. 

— Șșșt! 

Părea să verifice dacă se auzeau voci sau pași. Era liniște... cu 
excepţia bătăilor năvalnice ale inimii ei și a respirației ei 
îngreunate. 

Bărbatul își vârî pistolul în buzunar, apoi îndreptă bicicletele și 
le sprijini de zid, astfel încât, dacă ar fi privit cineva dinspre ușă, 
să nu le vadă căzute și să creadă că se întâmplase ceva. Piciorul 
îi ajungea pe hol, așa că bărbatul o lovi ușor peste el, ca să și-l 
tragă înapoi sub scări și să nu fie vizibil nici el. Apoi se ghemui 
în faţa ei. 

— Ce vrei? Te rog... ia orice vrei! 

— Mănuși, se răsti el. 

— Vrei mănușile mele. 

Bărbatul râse sarcastic, apoi se înfurie. 

— De ce naibii aș vrea mănuși? Vreau să îţi dai jos mănușile. 

Ea făcu întocmai. Bărbatul privi spre mâna ei stângă, așa că 
Morgan și-o încordă pe cea dreaptă și-i trase un pumn în faţă. 

— Nenorocitule! 

ÎI lovi încă o dată, ţintind în jos și ratându-i vintrea cu doar 
câţiva centimetri. 

Bărbatul clipi de surprindere, nicidecum de durere. În ochii 
albaștri i se citea amuzamentul. 

Morgan își duse braţul în spate încă o dată, dar el o lovi 
primul, tot în maxilar, izbindu-i capul de perete. Preţ de o clipă, 

văzu negru și înceţoșat în faţa ochilor. Apoi reuși să focalizeze 
din nou. 

— N-are rost, găinușă iubăreaţă! 

Se ghemui deasupra ei, o apucă de păr și o trase spre el. 

Simţi miros de ţigară și ceapă. Aftershave. Alcool. Se strădui 
din răsputeri să nu vomite, apoi se gândi că poate asta l-ar fi 
descurajat și încercă să verse. 

Bărbatul o scutură din nou de păr, cu putere. 

— Nu, nu, nu, îi șopti el. Fără asta. Bine? 

Morgan încuviinţă din cap. Era conștientă că nu îi privea 
trunchiul, cum s-ar fi așteptat ea. Se concentra doar asupra 
degetelor ei. De fapt, doar asupra inelarului. 

Asta voia. Acum îi era limpede. Desigur. O fată într-un butic 
elegant cu rochii de mireasă din Upper East Side. Cu siguranță 
era logodită... și cu siguranţă avea să poarte pe deget o piatră 
babană. 

Și chiar așa era. 

Sean lucra pentru Harper Stanley, divizia internaţională. Tatăl 
lui era întemeietorul fondului speculativ Marsh and Royal. Mama 
sa era parteneră la firma de avocatură Logan, Sharp și Towne, 
de pe Wall Street. 

Inelul de pe degetul ei costase patruzeci și două de mii de 
dolari. Era încrustat cu un diamant de cinci carate cu tăietură 
briliant, străjuit de fiecare parte de câte un diamant marchiz de 
câte un carat. 

— la-l, șopti ea. 

Bărbatul își întoarse privirea spre ea. 

— Ce să iau? Virginitatea ta? Ha, ce glumă! Mie miroși a 
târfuliță. Câţi bărbaţi înainte de logodnicul tău? 

Morgan clipi uluită. 

— Eu... 

— El știe? apoi se încruntă. Sau te referi ia poșetă, ia carduri 
de credit? Hm, hm! Prefăcându-se surprins, adăugă: Ah, ah, vai, 
te referi la inelul tău! Bucata aia de piatră pe ciot jalnic de 
deget. Logodnicului tău îi plac mâinile tale? Cum îl cheamă? 

Morgan izbucni în plâns și îi zise: 

— Nu îţi spun. 

Bărbatul își scoase atunci cuțitul cu lamă culisantă. Morgan 
ţipă, dar bărbatul îl flutură prin faţa ei, așa că tăcu din nou. 

Atacatorul privi spre intrare. Ascultă din nou. Nicio reacţie. De 
fapt, clădirea era mai mult goală în clipa aceea. Unul dintre 
cupluri era plecat în concediu. Tipul homosexual își petrecea 
weekendul cu prietenii lui în Hamptons. Două dintre 
apartamente erau neînchiriate. 

Morgan era convinsă că domnul și doamna Kieslowski erau 
acasă, înfulecând mâncare chinezească și uitându-se întruna la 
Urzeala tronurilor. Nu aveau să-i fie de ajutor. 

Se holbă la lamă. 

„N-o să-i spun despre Sean”, își zise în sinea ei, gândindu-se 
în același timp că, dacă i-ar fi făcut o vizită lui Sean, logodnicul 
lui ar fi măturat pe jos cu el. Sean se antrena de cinci ori pe 
săptămână. 

Dar bărbatul păru să-și piardă interesul pentru viaţa ei 
amoroasă, într-atât de atras era de inel. Îi trase mâna spre faţa 
lui cu o asemenea putere, încât nu ar fi avut cum să i se 
împotrivească. 

— Câte carate, ţi-au zis? Patru și jumătate? 

Morgan se cutremură îngrozită. Ce naiba voia? 

— Câte carate, la naiba? o întrebă el ușor, cu vocea răgușită. 

— Cinci. 

Bărbatul clătină din cap. 

— Și cât au ucis? 

Morgan se încruntă. 

— Cât au tăiat din piatră ca să facă chestia de pe degetul tău? 

— Nu... Nu știu la ce te referi. Îți pot face rost de bani. Mulţi 
bani. O sută de mii. Vrei o sută de mii de dolari? Fără întrebări. 

Nici măcar nu o asculta. 

— Ești fericită că spinteci diamante? 

— Te rog! 

— Șșșt, găinușă! Uită-te la tine! Plângăcioasă mică. Apoi o 
împinse și-i zise: Plângeai când iubitul tău a adus diamant 
violat? Fără plâns atunci. Așa-i? 

Era nebun de legat... Cerule mare, acum pricepu! Cu inima 
cât un purice, își dădu seama că era el, Promitentul. Bărbatul 
care ura cuplurile de logodnici. Îi ucisese pe cei doi din Districtul 
Diamantelor, sâmbătă. Și atacase alţi doi. lar acum știa de ce. 
Din cine știe ce motiv nebunesc, proteja diamantele. 

Preţ de o clipă, se înfurie groaznic. 

— Nenorocit bolnav ce ești! bombăni ea. 

Bărbatul o apucă mai tare de păr, rănindu-i scalpul. Apoi îi lipi 
cuțitul de gât. Judith Morgan încremeni și izbucni în plâns. 
Închise ochii și începu să se roage în gând, la nesfârșit. Bărbatul 
se aplecă mai mult, lipindu-și fruntea de-a ei. 

— lubăreaţă, iubăreață... îmi place partea din jurământ, știi 
tu. Până când moartea vă va despărți. 

li apăsă cuțitul de gât. 

O, vai... 

Apoi se opri și râse ușor. Morgan îi simţi respiraţia urât 
mirositoare și văzu cuțitul coborând. 

— Am idee distractivă. Mai bine decât tăiat... Da, îmi place 
asta. Tu tratezi diamant ca pe rahat. Bine, înghite-l! Acolo va 
ajunge. 

— Ce? șopti ea. 

Bărbatul făcu o grimasă. 

— Pune afurisitul de inel în gură și înghite-l! 

— Dar nu pot. 

— Atunci, mori! 

Ridică din nou din umeri și cuțitul îi ajunse la gât. 

— Nu, nu, nu! O voi face. Îl voi înghiţi. O voi face! 

Își scoase inelul de pe deget și se holbă la el. Oare ce avea să 
se întâmple? Avea să i se blocheze în trahee și avea să se 
sufoce? Sau, dacă avea să-i coboare pe esofag, oare muchiile lui 
ascuţite aveau să taie țesutul delicat? Oare putea să sângereze 
intern până la moarte? 

— Sau cuţit pe gât, zise el vioi. Nu îmi mult pasă. Alege. Dar 
acum. 

Cu mâna tremurândă, își ridică inelul spre faţă. | se păru 
uriaș. 

Simţi cuțitul pe gât. 

— Bine, bine. 

Işi vâri rapid bijuteria în gură. Icni din nou și inelul aproape că- 
i căzu din gură, dar îl împinse spre partea din spate a gâtlejului 
și înghiţi apăsat. 

Valuri de durere o înjunghiară în piept, în gât și în cap, în timp 
ce-și forţa neîncetat mușchii să înghită afurisitul de inel. 
Lacrimile îi șiroiră pe obraji. Inelul îi trecu de trahee, căci putea 
într-adevăr să respire, apoi i se blocă în esofag: muchiile 
ascuţite ale diamantelor mici îi despicară pielea și sângele se 
revărsă potop. li simţi gustul și, în timp ce o parte din el i se 

revărsă în trahee și în plămâni, tuși violent și împroșcă în jur 
picături roșii. 

Începu să urle scrâșnit. 

Bărbatul păru în continuare amuzat. 

— Ah, micuţo! Acum vezi cum merg lucrurile. Tu îţi baţi joc de 
piatră, piatra își bate joc de tine. 

Judith Morgan se zvârcolea de durere, încercată de senzaţia 
că se îneca... cu propriul sânge. Se prinse de gât cu ambele 
mâini, încercând să împingă inelul în sus, să îl dea afară. Insă 
acesta nu se mișcă, iar durerea doar se accentuă. Fără niciun 
plan, reacționând automat, se căzni să se ridice în picioare și se 
întinse după poșetă. Bărbatul o ridică și o deschise, apoi îi 
scoase telefonul mobil din ea și îl izbi de podea. Râse și se 
îndreptă cu nonșalanţă spre coridor, apoi ieși pe ușa din faţă. 

Judith Morgan tuși violent și, mistuită de durere de la piept 
până la tâmple, se căzni să străbată coridorul, apoi să urce 
scările, îndreptându-se spre apartamentul soţilor Kieslowski de 
la al doilea etaj. 

Se rugă ca aceștia să nu fi ieșit în oraș, ci să fi fost pe 
canapeaua lor noduroasă, în faţa televizorului, servind mâncare 
la pachet și punându-se la zi cu intrigile întortocheate ale Casei 
Lannister și ale Casei Stark. 


CAPITOLUL 28 


Un alt atac. La ora opt seara, Rhyme vorbea cu un detectiv de 
la secţia 19, din Upper East Side. 

— Da, domnule căpitan, îi spuse bărbatul. Același făptaș de la 
știri. Victima e bine, va supraviețui. Dar... vă vine să credeţi așa 
ceva? A pus-o să-și înghită inelul de logodnă. O operează chiar 
acum. 

— Locul faptei a fost securizat? 

— Da, domnule. Am chemat echipa din Queens. Dar din 
moment ce dumneavoastră vă ocupați de asta, m-am gândit că 
poate vreţi să trimiteţi pe cineva. 

— Așa vom face. Spune-le tehnicienilor să aștepte afară. 
Adresa? 

Rhyme o memoră. 

— Aţi făcut cercetări în zonă? întrebă el apoi. 

— Pe cinci cvartale în jur. Și continuăm. Nimic. lar victima ne- 
a zis doar că e alb, are ochii albaștri, mască de schi, cuţit și 
pistol. Sau dădea din cap când îi puneam întrebări. Un accent 
ciudat pe care nu l-a dibuit. Asta-i tot ce-am reușit să scot de la 
ea. Am avut doar câteva minute la dispoziţie înainte să o ducă la 
spital. 

Rhyme îi mulţumi, apoi încheie apelul și îl sună pe Ron 
Pulaski. 

— Lincoln. ` 

— Mai avem un loc al faptei. In Upper East Side. 

— Am auzit ceva pe stație. A fost omul nostru? 

— Da. 

— Am înţeles că victima e în regulă. 

— E în viaţă. Nu știu dacă e în regulă. 

Oare ce păţeai când înghiţeai o bijuterie tăioasă? Rhyme îi 
spuse tânărului ofițer adresa. 

— Microbuzul e pe drum. Vreau să analizezi locul faptei și să 
te întorci aici cât mai repede posibil. Vor fi prezenţi mai mulţi 
polițiști și un detectiv de la secţia 19. Află la ce spital au dus 
victima și vorbește cu ea. Și ia un carneţel și un pix cu care să 
scrie femeia. Nu poate vorbi. 

— Ce... nu poate? 

— Mișcă-te, Recrutule! 

Incheiară apelul. 

Apoi se auzi soneria și Thom răspunse, revenind o clipă mai 
târziu cu investigatorul de la compania de asigurări, Edward 
Ackroyd, care îi salută din cap, aproape formal, pe Rhyme și pe 
Cooper. 

Îngrijitorul îi luă paltonul... Ba nu, se gândi Rhyme, 
răzgândindu-se încă o dată în privința articolului de 
îmbrăcăminte. Ar fi trebuit să i se spună pardesiu impermeabil. 

— Un alt cappuccino? întrebă Thom. 

— Nu m-ar deranja, sincer să fiu. 

— Nu, nu, nu, zise Rhyme rapid. Un scotch dintr-un singur tip 
de malt. 

— Păi... dacă tot ai pomenit, da, primesc. Păstrăm cafeaua 
pentru altă dată. 

Thom turnă băutura, în cantități jalnic de mici. Rhyme și 
Ackroyd adăugară amândoi câte un strop de apă în pahar. 

— Glenmorangie, zise Ackroyd, după ce luă o gură. 

Și pronunţă corect, cu accentul pe a doua silabă. Ridică 
paharul și privi lichidul chihlimbariu de parcă ar fi fost într-o 
reclamă. 

— Din regiunea muntoasă. Ştii că există o diferenţă între 
gustul scotch-ului din regiunea de câmpie și al celui din zona 
deluroasă? E foarte subtilă și nu sunt convins că aș reuși să o 
depistez. Totuși, sunt mult mai multe distilerii în regiunea 
muntoasă acum. Știi de ce? 

— N-am idee. 

— Nu din cauza turbei sau a procesului, ci pentru că distileriile 
scoțiene s-au mutat tot mai spre nord ca să scape de accizele 
impuse de englezi. Sau cel puţin așa am auzit. 

Rhyme reținu acest fapt divers, înclinând paharul spre englez 
și sorbind din licoarea fumurie. 

Ackroyd se  așeză, adoptând o postură perfectă, ca 
întotdeauna, pe unul dintre scaunele din nuiele, nu departe de 
Rhyme. 

Rhyme îi povesti despre noul atac. 

— Nu! Și-a înghiţit inelul de logodnă? Cerule mare! Cum se 
simte? 

— Încă nu știm. 

— Și toate astea ca să se răzbune pe ea pentru că a cumpărat 
o piatră tăiată? Cerule, e nebun de legat! zise el uluit. Apoi 
adăugă: Să-ţi spun și eu ce am descoperit. M-a contactat 
prietenul meu din Amsterdam. Îţi amintești? 

Comerciantul care fusese sunat de pe un număr de telefon 
necunoscut în legătură cu vânzarea pietrelor brute. Rhyme 
încuviinţă din cap. 

— Vânzătorul din New York, cu cele cincisprezece carate? L-a 
sunat înapoi pe Willem. E pe bune. Un intermediar de diamante 
din Ierusalim. A fost în New York și a cumpărat un telefon în 
aeroport. Nu a vrut să folosească minutele incluse în 
abonamentul personal. Deci, o fundătură. Apoi, am vorbit cu o 
mulţime de diamantari și nimeni nu a auzit nimic despre 
vânzarea pietrelor brute Grace-Cabot, nici măcar zvonuri despre 
o tăiere ilegală a lor. E absurd, dar presupun că el chiar crede că 
salvează piatra de la soarta cumplită de-a fi tăiată și montată 
într-o bijuterie. Dar, mai la subiect, cu circa o oră în urmă, am 
sunat mai mulţi comercianţi și alţi câţiva cunoscuţi și i-am 

întrebat despre asistentul lui Patel. Ei bine, unul dintre ei, din 
Brooklyn, mi-a zis un lucru straniu: l-a mai sunat cineva azi ca să 
întrebe despre un asociat sau un asistent de-al lui Patel. Cu 
inițialele V.L. Comerciantul nu l-a putut ajuta, așa că au închis. 

Rhyme își cobori paharul cu scotch și îl privi pe Ackroyd. 

— Nu a zis cine e, evident. 

— Nu. ȘI, firește, a sunat cu număr ascuns. Dar uite vestea 
cea mai importantă: negustorul e rus și a recunoscut accentul 
apelantului. Și el e rus. Mai mult ca sigur s-a născut acolo și a 
învăţat engleza la școală în Rusia. Și-a dat seama după 
formulare și cuvintele alese. Probabil din Moscova sau din 
împrejurimi. Și a venit recent în ţară. Nu a știut cuvântul 
„comitat” sau că Brooklyn și Queens fac parte din orașul New 
York. Credea că orașul este format doar din Manhattan. 

— Ne ajută, zise Rhyme. 

Se gândi cum să se folosească mai bine de această 
informaţie. Apoi îi veni o idee. Tastă un mesaj și îl trimise. 

Primi numaidecât răspuns, în care i se propunea o oră la care 
să vorbească la telefon. 

Rhyme îi răspunse cu un „K”?, apoi îi zise lui Cooper: 

— Mel, notează pe tablă ce-a descoperit Edward, bine? 

Cooper se duse spre tabla cu dovezi și adăugă noile informaţii 
despre Făptașul 47. 

Apoi se auzi un telefon vibrând și Rhyme îl privi pe Ackroyd 
uitându-se la ecranul iPhone-ului și încruntându-se. Tastă un 
răspuns și primi un alt mesaj. Se încruntă și mai tare. Brusc 
părea indispus și gânditor. 

Englezul își dădu seama că Rhyme îl privea și zâmbi. 

— Nu are legătură cu cazul. E o prostie. In Londra, fac parte 
dintr-o echipă competitivă care rezolvă jocuri de cuvinte 
încrucișate. Ai jucat vreodată? 

Lui Rhyme i se părea o pierdere de vreme, dar spuse doar: 

— Nu. 

Ackroyd se apropie de el și îi arătă telefonul mobil. Rhyme 
privi ecranul și văzu grila cunoscută. Unele dintre căsuțe erau 
completate. 

— Eu și soţul meu... Ezită o clipă, apoi continuă: E profesor la 
Oxford. Eu, el și alţi doi profesori de la Cambridge suntem în 
aceeași echipă. Ne numim Cei Patru de la Oxbridge. Mie mi s-a 


? Prescurtare de la OK, folosită cu precădere în mesajele-text și în chat (n.tr.). 

părut prostesc. Dar Terrance, adică soţul meu, crede că un 
puzzle te ajută să rămâi ager. Tatăl lui a fost un fan împătimit. 
Rezolva câte unul pe zi. Deseori chiar și pe cele fără diagramă: 
fără pătratul negru care îţi arată unde încep și unde se termină 
cuvintele. Terrance e convins că, datorită lor, tataie a avut 
mintea ageră până în ziua morţii lui. 

— Concuraţi chiar acum? întrebă Rhyme, dând din cap spre 
telefon. 

— A, nu, turneele vor trebui să aștepte până mă întorc acasă. 
Se țin în locații propriu-zise. Ca meciurile de șah. 
Supravegheate. Ca să nu trișăm: fără dicţionare, fără internet. 
Au fost și scandaluri, să știi. Adevărate controverse. Privi spre 
ecran și adăugă: Asta e doar ca să păstrăm legătura. De obicei, 
concurăm cu jocuri de cuvinte încrucișate criptice. Știi despre ce 
e vorba? 

— Nu prea. 

Adică deloc. 

— În mare, sunt o invenţie britanică și au apărut în ziare timp 
de sute de ani. Creatorii, pe care noi îi numim „zeţari” în jocurile 
de cuvinte încrucișate criptice, au un statut aproape mitic. De 
obicei au pseudonime formate dintr-un singur cuvânt, cum ar fi 
Scorpion sau Nestor. Apropo, aceștia doi sunt chiar celebri. Ce/ 
mai cunoscut și cel care a scris regulile jocurilor criptice este 
Derrick Somerset Macnutt, cunoscut ca Ximenes. Să-ţi explic 
cum funcționează. S-ar putea să îţi placă, Lincoln. Jocurile 
criptice au o grilă, asemănătoare jocurilor de cuvinte încrucișate 
obișnuite, dar indiciile sunt enigme pe care trebuie să le rezolvi 
ca să găsești răspunsul, spre deosebire de un indiciu direct, cum 
ar fi „soţia lui George al II-lea”. Cei mai buni zețari creează 
indicii care sunt deopotrivă al naibii de complicate și absurd de 
simple. Chipul lui Ackroyd, altminteri serios, radia acum de 
entuziasm. Deci, ţine minte că indiciul este o enigmă, continuă 
el. Conţine o definiţie a răspunsului, precum și alte cuvinte sau 
fraze îndrumătoare, prin care ţi se spune inclusiv ce fel de 
enigmă este: s-ar putea să fii nevoit să rezolvi o anagramă, să 
descoperi un cuvânt ascuns sau inversat, să îţi dai seama ce 
înseamnă cuvinte care se pronunţă la fel, adică omofone. 
Ackroyd râse. Sunt convins că ţi se pare încurcat. Să îți dau un 
exemplu! Uite unul clasic din 7he Guardian, vechi de câţiva ani, 

creat de un zeţar pe nume Shed. Îl voi scrie, pentru că este mult 
mai ușor să găsești răspunsul văzând un lucru decât auzindu-l. 
Ackroyd notă: 


Very sad unfinished story about rising smoke (8) 


— Deci, răspunsul va apărea în grilă la poziţia a 
cincisprezecea pe verticală. În regulă? Bine. Să ne apucăm de 
treabă! Ce încercăm să găsim? Vezi numărul opt? înseamnă că 
răspunsul este un cuvânt de opt litere. lar primele două cuvinte 
din indiciu sunt definiţia răspunsului. Deci, în grila de cuvinte 
încrucișate, la poziția a cincisprezecea pe verticală, trebuie să 
trecem un cuvânt din opt litere care înseamnă „foarte trist”. 

Rhyme renunţase la nerăbdarea care îl caracteriza de obicei 
și asculta cu atenţie. Și Mel Cooper se întorsese spre ei, 
ascultând explicaţiile. 

Ackroyd continuă: 

— Următorul cuvânt - „neterminată” - determină cuvântul 
alăturat. „Poveste neterminată”. În cazul jocurilor criptice nu ai 
niciodată încredere în sensul literal. Dacă zețarul zice „poveste”, 
se referă de fapt la altceva, posibil la un sinonim pentru 
„poveste”. Ackroyd zâmbi din nou. Evident, eu cunosc deja 
răspunsul, așa că scurtez puţin procesul. Voi alege sinonimul 
„tale”?. lar „neterminată” înseamnă că ultima literă lipsește. 
Rămânem atunci cu literele „T-A-L”. Deci, o parte din răspunsul 
pentru indiciul „foarte tristă” sunt literele respective. Mă 
urmărești? 

— Da, zise Rhyme, încercând deja să proceseze în gând 
celelalte indicii. 

Cooper îngână nesigur: 

— Continuă! 

— Să ne uităm acum la ultimele cuvinte din indiciu, „fum care 
se ridică”. Ar putea însemna o mulţime de lucruri, dar, din nou, 
pe încercate - și ţinând cont de cunoștințele mele prealabile -, 
să zicem că alegem „cigar”?. Și, întrucât indiciul se află pe a 
cincisprezecea poziţie de sus în jos, înseamnă că „se ridică” se 
referă la scrierea cuvântului invers, adică „ragic”. Deci, o altă 


3 Poveste foarte tristă și neterminată despre fumul care se ridică (8) (n.tr.). 
4 Poveste (n.tr.). 
5 Țigară (n.tr.). 

parte din răspunsul nostru o reprezintă literele „R-A-G-I-C”. În 
sfârșit... 

Rhyme rosti impulsiv: 

— Cuvântul „despre” înseamnă că literele dintr-unul dintre 
indicii vor fi separate și plasate de-o parte și de cealaltă a altui 
indiciu. 

— Dacă zici tu, spuse Cooper. 

Ackroyd le zise rânjind: 

— Nu, nu, s-a prins! Genial, Lincoln! Ce crezi? 

— E evident: separăm T-A-L. Punem T înainte de R-A-G-I-C ȘI 
A-L după. Răspunsul este „tragical”€. 

— Felicitări! zise Ackroyd radiind. Nu ai mai făcut asta până 
acum? 

— Nu. 

— Unii oameni cred că e o pierdere de vreme, zise Ackroyd. 

Rhyme încercă să nu zâmbească. 

— Dar eu nu sunt de acord. Știi mașinăria Enigma? 

— Da, dispozitivul de codare pe care l-au descifrat 
matematicienii de la Bletchley Park, zise Cooper. Alan Turing și 
echipa lui. 

| se părea cunoscut, dar dacă informaţiile cu pricina nu îl 
ajutau într-o investigaţie prezentă sau viitoare, Rhyme avea 
tendinţa să nu le înmagazineze. 

Aparent, se vedea acest lucru și pe faţa lui. Tehnicianul îi 
spuse: 

— Dispozitiv de cifrare nazist din timpul celui de-al Doilea 
Război Mondial. Aliaţii nu au reușit să descifreze mesajele 
germane și zeci de mii de soldați și civili au murit. 

Ackroyd le zise: 

— În ianuarie 1942, The Daily Telegraph a organizat o 
competiţie de jocuri criptice în viteză: trebuia să rezolvi o 
enigmă foarte complicată în cel mult douăsprezece minute. Au 
publicat rezultatele și Ministerul de Război a observat. l-a 
recrutat pe câţiva dintre cei mai buni concurenți și i-a dus la 
Bletchley Park, unde au ajutat la descifrarea codului Enigma. 
Adăugă: Unul dintre lucrurile care îmi plac la enigmele criptice 
este că pot fi deopotrivă mincinoase și întru totul adevărate. 
Totul ţine de distragerea atenţiei. Mai vrei unul? 

— Da, zise Rhyme. 


6 Tragic (n.tr.). 

Ackroyd scrise: 
Location in Romania rich in oil (4) 


Cooper se întoarse spre echipamentul lui. 

— Cred că rămân la Sudoku. 

Rhyme se holbă la text preţ de o clipă. 

— Un cuvânt de patru litere care denumește o locație. 

Nu știa nimic despre România. 

— Sunt mii de orașe și de parcuri în România. Și un loc bogat 
în petrol. Poate nu sonde de petrol. Poate porturi pentru livrările 
de petrol. Poate bănci specializate în împrumuturi pentru 
industria petrolului. 

Clătină din cap. 

— Ține minte, îi zise Ackroyd, în enigmele criptice, deseori ai 
răspunsul chiar în faţa ochilor. Problema este că nu // vezi. 

Și apoi Rhyme îl văzu. Râse. 

— Da, răspunsul este o locaţie în România, dar nu ţara. E 
chiar în cuvântul „România”. Răspunsul este „Oman”: r-O-M-A- 
N-i-a. Țara din Orientul Mijlociu cu rezerve de petrol. 

— Bravo, Lincoln! 

Trebuia să admită că era încântat de el însuși. 

Rhyme văzu mișcare pe monitorul ușii din față și o zări pe 
Sachs urcând scările și scoțându-și cheile din geantă. Se 
întorsese de pe șantierul de construcţii, unde Făptașul 47 părea 
să se fi întâlnit cu un muncitor din motive încă necunoscute. 

Gata cu diversiunile! 


CAPITOLUL 29 


Rhyme o privi cu atenţie pe Amelia Sachs când intră în casă. 

Avea părul umed: însemna că făcuse un duș; cerul era 
înnorat, dar nu plouase. 

Vreau să mă spăl mai întăi... 

Avea o privire distantă. Cu degetul mare își mângâia absentă 
un alt deget, apoi inversă procesul. Rhyme văzu o cuticulă 
însângerată. 


7 Zonă din România bogată în petrol (4) (n.tr.). 

Îl salută din cap pe Ackroyd, care îi zâmbi modest. 

— Încă unul, îi spuse Rhyme. Ai auzit? 

— Cutremur? întrebă Sachs rapid. 

— Poftim? Nu, încă un atac. 

— Promitentul? 

Rhyme încuviință din cap. Și văzu că părea straniu de 
distrasă. Ba chiar tulburată. Se întrebă și de ce îi luase atât de 
mult timp să ajungă acolo. 

Dar nu spuse nimic despre asta. 

— Victima va supravieţui. A pus-o să-și înghită inelul. 

— Hristoase! Cum se simte? 

— Nu știu. Ron analizează locul și adună informaţii. O va 
intervieva când iese din operaţie. Polițistul de la secţia 19 cu 
care am vorbit i-a pus câteva întrebări. Nimic nou, aceeași 
poveste pe care ai mai auzit-o: protejează diamantele. Și nu au 
aflat nimic nici din cercetarea zonei. Încă sunt acolo. 

Rhyme aruncă o privire spre Edward Ackroyd, care îi spuse ce 
aflase el: nu descoperise nimic din discuţia cu respectivul 
comerciant din Amsterdam, dar cel mai probabil făptașul era rus 
și probabil că venise recent în oraș. 

Sachs părea gânditoare. 

— Deci, cu tinerii din Gravesend încerca să-și ascundă 
accentul. Rusesc. Ne ajută? 

— Investighez pista, zise Rhyme, gândindu-se la mesajul pe 
care îl trimisese. 

Sachs făcu o grimasă. 

— Nu am cunoscut niciodată un făptaș atât de persistent în 
eliminarea martorilor. La naiba! Am avut noroc cu puștiul? L-am 
găsit? 

— Ron nu l-a găsit. La fel ca în cazul lui Edward, nimeni nu 
vorbește cu el. Cei de la infracțiuni informatice au cerut lista cu 
apelurile telefonice ale lui Patel. Să sperăm că Patel și V.L. 
vorbeau regulat. Rhyme își întoarse privirea spre Sachs. Deci, ce 
s-a întâmplat pe șantierul de construcţii? 

Sachs clipi năucă. 

— Ce s-a întâmplat? 

— Da. Ce căuta Patruzeci și șapte acolo? 

— Ah. 

Le spusese că probabil nu folosise șantierul ca scurtătură. Da, 
erau o mulțime de camere CCTV pe partea cu clădirile 

guvernamentale a zonei de construcţii, dar intrările limitate pe 
șantier sugerau că teoria cu scurtătura era puţin probabilă. 

Le explică apoi despre conversaţia cu maistrul operaţiunii 
geotermale. Le spuse că făptașul fusese într-adevăr pe șantierul 
de construcții și se întâlnise cu cineva, cu o persoană 
necunoscută, din motive necunoscute. Nu reușise să obţină o 
descriere mai bună decât cea pe care o aveau deja. 

— Locul faptei nu a fost de mare ajutor: pietriș și foarte 
contaminat. Am găsit asta. Îi înmână două pungi mici cu pământ 
și pietre lui Mel Cooper. Probabil că sunt din locul în care a stat, 
dar nu știu sigur. 

Tehnicianul luă pungile și începu să le examineze. 

Rhyme observă că Sachs avea în continuare o privire distantă 
și o postură încordată. Se trase de păr, după care își apăsă 
arătătorul de la mâna dreaptă pe buricul degetului mare. Un 
obicei vechi de-al ei. Încerca să controleze automutilarea. Uneori 
nu-i păsa. Amelia Sachs trăia pe muchie, în nenumărate sensuri. 

O observă ducându-și mâna la genunchi și tresărind. 

— Sachs? întrebă Rhyme. 

— Am căzut. Atâta tot. Nu am păţit nimic. 

Ba nu era nimic. Era limpede că o tulburase ceea ce se 
întâmplase. lar acum avea un scurt acces de tuse. Işi drese 
vocea. Simţi imboldul de a o întreba dacă era bine, dar nici lui și 
nici ei nu le plăcea întrebarea cu pricina. 

— Vreun semn că Patruzeci și șapte își lua arma nouă? întrebă 
Rhyme. 

— Nu, dar nu am ajuns atât de departe. Va trebui să mai 
cercetăm. Se întoarse apoi spre Cooper: Vorbind despre armă: 
testul balistic? 

El îi spuse că pistolul folosit în Gravesend era unul de calibrul 
treizeci și opt special. Probabil un Smittie 36 sau un Colt 
Detective. Ambele, variante clasice cu țeava scurtă. Cinci 
gloanţe. Nu foarte precise și destul de nemiloase în mâna 
trăgătorului. Dar, de la distanţă mică, la fel de periculoase ca 
oricare altă armă de foc. 

— Și am primit vești de la tehnicienii responsabili pentru 
colectarea dovezilor din Queens, adăugă Cooper. Nici urmă de 
vreun Glock - sau orice altceva, de altfel - în scurgerile sau în 
tomberoanele de pe lângă casa lui Saul Weintraub. 

Sachs ridică din umeri. 

— Voiam să mă întorc pe șantierul de construcţii mâine, ca să 
mai discut cu oamenii, dar a apărut o problemă. Am întâlnit un 
inspector de stat acolo. Lucrează la Divizia de Resurse Minerale. 
Mi-a zis că orașul va opri lucrările de construcţie de pe șantierul 
geotermal până când se lămuresc dacă forajele au provocat 
cutremurul. 

— Ah, construiesc o uzină geotermală? întrebă Ackroyd. 

— Da. 

— Ce adâncime? 

— Pe la o sută cincizeci, o sută optzeci de metri, cred. 

— Da, presupun că s-ar putea. Compania la care lucrez 
obișnuia să încheie asigurări împotriva daunelor provocate de 
fracturare și minerit cu apă de înaltă presiune. Astfel de acţiuni 
au provocat cu siguranţă cutremure și au subminat clădiri și 
case. Dar am renunţat la poliţele respective. Ne costau prea 
mult. Și am auzit și despre foraje geotermale care au cauzat 
cutremure. Într-un astfel de caz, o școală a fost distrusă într-un 
incendiu care a izbucnit din cauza unei conducte de gaz care se 
spărsese. In alt caz, doi muncitori au fost îngropaţi de vii. 

Sachs își apăsă încă o dată unghia de la arătător în cuticula 
degetului mare. Adânc. Carnea căpătă o nuanţă roz. Rhyme fu 
de părere că înțelegea acum ce se întâmplase pe șantierul 
geotermal. 

— Northeast va contesta oprirea lucrărilor, continuă Sachs, 
dar, până se va rezolva această chestiune, nu va fi niciun 
muncitor pe șantier. Va trebui să îi intervievăm în casele lor. 

— Câţi sunt? 

— Vreo nouăzeci. l-am spus lui Lon. Va recruta mai mulţi 
ofiţeri. O bătaie de cap. Dar nu avem ce face. 

Cooper își ridică privirea dintr-un monitor de calculator. 

— Am primit rezultatele pentru mostrele prelevate pe 
șantierul de construcții, Amelia. Aceleași urme minerale ca în 
cazul lui Patel și al lui Weintraub, deci cu siguranţă a fost acolo. 
Dar nimic nou în afară de motorină. Şi noroi. Era mult noroi 
acolo? 

Urmă o pauză. 

— Da. Era ceva. 

— Nimic altceva. 

Se auzi interfonul de la ușă și Thom îl conduse pe Ron Pulaski 
în salon. 

Tânărul ofițer îi salută din cap pe cei prezenți și i se prezentă 
lui Edward Ackroyd. Cei doi nu se mai întâlniseră până atunci. 
Tânărul ofițer îi înmână apoi lui Mel Cooper pungile cu dovezile 
pe care le colectase din locul atacului împotriva lui Judith 
Morgan din Upper East Side. Tehnicianul se apucă de treabă, iar 
Pulaski le explică și celorlalţi ce se întâmplase în timpul celui 
mai recent atac al Promitentului: Morgan, în vârstă de douăzeci 
și șase de ani, fusese într-un butic cu articole pentru nunţi, ca să 
facă ultimele modificări la rochia sa de mireasă. Un bărbat, pe 
care îl văzuse în afara magazinului, o urmărise până la 
apartamentul ei și o forțase să intre într-un alcov de la parter. 

— A turuit întruna despre cum distrusese un diamant frumos 
prin faptul că-l tăiase ca să facă un inel. A crezut că avea să o 
ucidă. Sau să-i taie degetul. Insă apoi s-a răzgândit. l-a zis că, 
din moment ce a tratat inelul ca pe un rahat, acolo avea să 
sfârșească. 

— A spus ceva care să ne dea vreun indiciu despre unde 
locuiește? întrebă Sachs. Sachs unde lucrează? 

— Nu. Dar martora a zis că a simţit miros de aftershave, de 
alcool și de fum de ţigară... foarte urât. Și de ceapă. Are ochii 
albaștri. 

— La fel ca până acum, zise Sachs. 

— Și este străin, dar nu a identificat exact accentul. 

Rhyme îi spuse lui Pulaski că erau destul de convinși că era 
rus și abia venit în oraș. 

— Crede că pistolul era un revolver. l-am arătat poze. lar 
cutterul era gri metalic. Cam atât. 

Sachs notă toate aceste descoperiri pe diagramă. 

Cooper se întoarse ca să le spună ce se descoperise în urma 
cercetării locului faptei în cazul lui Judith Morgan. 

— Mai nimic nou. Au fost prea multe urme de pantofi ca să 
descoperim și alte informaţii despre încălțămintea lui. Câteva 
fibre de bumbac negre, aș zice că de la masca de schi. Urme 
generale, dar toate tipice pentru cartierul respectiv. Fără 
kimberlit de data aceasta. 

Sachs se așeză pe un scaun din nuiele și se lovi cu arătătorul 
peste genunchi, de parcă ar fi testat un pepene. Se holbă la 
ecranul televizorului, care era pornit pe știri. Deși sonorul era 
oprit se povestea ce se întâmplase într-o engleză 
neîndemânatică. 

Era un reportaj despre cutremur. 

Rhyme observă că Sachs era încruntată și o auzi șoptind: 

— Of, nu! 

Se concentră cu totul asupra reportajului. Crainicul anunţă că 
două persoane muriseră într-unul dintre cele două incendii 
despre care se credea că porniseră când conductele de gaz se 
spărseseră din cauza cutremurului. 

Un cuplu pe la șaizeci de ani - Arnold și Ruth Phillips, rezidenți 
ai Brooklynului - murise din pricina fumului inhalat. Reușiseră să 
scape de flăcări și să ajungă în garaj, dar casa rămăsese fără 
curent electric care să alimenteze mecanismul de deschidere a 
ușii. Slăbiţi din pricina fumului și a rănilor, nu reușiseră să ridice 
ei înșiși ușa. 

Imediat după aceea, apărură chipurile a două persoane pe 
ecranul împărțit, împreună cu un crainic brunet. Unul dintre 
invitaţi era un bărbat de vârstă mijlocie, îmbrăcat într-un costum 
albastru-închis, cămașă albă și cravată roșie. Era puţin durduliu 
și avea părul negru tuns scurt. Era Dennis Dwyer, directorul 
executiv al Northeast Geo Industries, compania care construia 
uzina. 

Cealaltă persoană intervievată era un bărbat neîngrijit și 
spasmodic pe la cincizeci și cinci de ani. Purta o cămașă de 
lucru albastră, cu mânecile suflecate. Părul și barba cărunte îi 
erau neîngrijite. Era Ezekiel Shapiro. In scrisul de pe ecran era 
identificat drept Directorul mișcării „Un singur Pământ”. 

— L-am văzut azi acolo, spuse Sachs. li hărțuia pe muncitori. 
E puţin... Se întoarse spre Ackroyd. Cum ai zis? Nebun? 

— Țicnit. 

— Bine spus. 

Cei doi bărbaţi de pe ecran erau angrenaţi într-o dispută 
verbală aprigă. Shapiro, cu ochii mari și gesturi ample, părea 
convins că recentul cutremur era o consecinţă a forajelor 
geotermale. Și de faptul că, pe lângă fisurarea conductelor de 
gaz și riscul ca majoritatea clădirilor să se prăbușească din 
pricina cutremurelor în timpul lucrărilor de construcție, era 
posibil ca uzina finalizată să polueze pânza freatică și să 
prezinte și alte riscuri ecologice. Lăudă autorităţile locale pentru 
că opriseră foratul, dar îl critică pe primar și consiliul local 
pentru că permiseseră ca proiectul să fie demarat de la bun 
început. 

Dwyer, mult mai calm, spuse că interdicția era o greșeală 
enormă, afirmând totodată că foratul nu putea provoca vreun 
cutremur. Zona New York-ului era mult mai stabilă din punct de 
vedere seismologie decât alte părţi ale ţării. Cu siguranţă nu se 
compara cu zona Californiei. Și susținu că Shapiro era 
dezinformat în privinţa procesului geotermal, dacă într-adevăr 
credea că exista riscul de a contamina pânza freatică. Sistemul 
era izolat și chiar și o fisură a conductei ar fi dus doar la o 
scurgere de substanţă inertă. Shapiro contracară afirmând că 
era vorba despre o tehnologie încă necunoscută. 

Crainicul puse gaz pe foc invitând o a treia persoană să ia 
parte la discuţie. Era un om de afaceri care părea mai bine pus 
la punct decât Dwyer. Se numea C. Flanson Collier și era 
directorul executiv al companiei Algonquin Consolidated Power, 
furnizorul de electricitate din zona New York-ului. Ai fi crezut că 
avea să fie împotriva proiectului geotermal, care părea să facă 
din Northeast Geo un competitor al companiei Algonquin. De 
fapt însă, Collier susținea proiectul. Explică faptul că forajele de 
mică adâncime, cum era și cazul proiectului Northeast din 
Brooklyn, erau mult mai sigure decât forajele de mare adâncime 
din regiunile vulcanice, care vizau folosirea aburului și a 
rezervelor de înaltă temperatură pentru generarea de 
electricitate. 

— Trebuie să folosim toate formele de energie pe care le 
furnizează pământul, zise el. 

În timp ce dezbaterea devenea tot mai aprinsă și, pentru 
Rhyme, cu totul neinteresantă, pe ecran apăru imaginea 
șantierului de construcţii Northeast Geo din Brooklyn, în care se 
puteau vedea mai multe ţarcuri dreptunghiulare cu garduri 
verzi. Se părea că acolo erau localizate puţurile. 

Sachs aruncă doar o privire spre ele, apoi se ridică. 

— Trebuie să plec. Trebuie să trec pe la mama. 

Rose Sachs fusese operată de curând la inimă, dar se simţea 
bine. Rhyme știa sigur asta pentru că vorbise cu Rose, o femeie 
amuzantă și țţâfnoasă, cu doar câteva ore în urmă. Deși fusese 
reticentă în privința faptului că fiica ei avea o relaţie cu un 
bărbat cu dizabilităţi, sentimentul acela trecuse cu ani în urmă, 
iar ea și Rhyme deveniseră prieteni buni. Nici că ar fi putut cere 
o soacră mai bună. 

Dar sigur era vorba despre mai mult de-atât. Rhyme știa că, 
deși Sachs avea să ajungă într-un final și la mama ei, care locuia 
în Brooklyn, mai întâi avea să dea o tură cu mașina. Avea să se 
urce în ea, să găsească o fâșie de șosea potrivită, undeva prin 
suburbii, și să prindă o viteză de o sută treizeci sau chiar o sută 
patruzeci de kilometri pe oră. 

Urma să o facă pentru a se debarasa de orice se agățase de 
ea la locul faptei. Și de care nu reușise să scape la duș - groază 
înfiorătoare pe care cu siguranţă o experimentase. 

Singurul lucru care ar fi putut să o distragă era să reducă 
viteza într-o curbă, de la a patra la a doua, apoi să patineze pe o 
porţiune dreaptă, îndemnând motorul urlător să împingă acul 
vitezometrului spre valorile din trei cifre. 

Rhyme știa și accepta fără rezerve că Sachs era genul de 
persoană care își asuma riscuri. Dar viteza era o diversiune, nu 
un remediu. 

— Sachs? spuse el pe un anumit ton, rar pentru el. 

Sachs avea să înțeleagă: era o invitaţie să discute cu el 
despre ce se întâmplase pe șantierul de construcţii. Nu avea să 
îi dea sfaturi, probabil nici măcar nu avea să o aline. Doar îi 
dădea ocazia să vorbească. 

Dar invitaţia îi fu refuzată, fiindcă Amelia Sachs îi spuse doar 
atât, adresându-li-se de fapt tuturor: 

— Noapte bună! Ne vedem mâine-dimineaţă. 

Pulaski și Cooper plecară, iar Ackroyd își  îmbrăcă 
impermeabilul. Rhyme observă că ezita să plece. 

Englezul spuse încet: 

— Nu e treaba mea. Dar... se simte bine? 

— Nu prea, îi răspunse Rhyme. Are câteva lucruri de rezolvat. 
Se încruntă, apoi adăugă: Ce evaluare inutilă! Amelia simte 
mereu nevoia să se miște, să fie liberă. Cred că a fost prinsă 
într-o surpare de teren sau într-o capcană. Nu s-ar teme de un 
schimb de focuri, de o urmărire sau de un lunetist. Nimic de 
genul ăsta. Trăiește pentru astfel de momente, de fapt. Dar 
dacă e prinsă în capcană, ţintuită, dacă nu se poate mișca... E 
un calvar pentru ea. 

— Am văzut-o în ochii ei. Trebuie să fi fost urât de tot. 

— Așa cred și eu. 

— Îţi va povesti despre asta mai devreme sau mai târziu. 

— Probabil că nu. O știu, pentru că semănăm în privinţa asta. 

Zâmbi când își dădu seama că împărtășea mai mult decât o 
făcea de obicei. 

— Un magnet. Opusurile se atrag? Ei bine, în cele mai multe 
feluri suntem opuși. Dar la asta, la ţinut lucrurile în noi, suntem 
la același pol. 

Ackroyd râse. 

— Doar un om de știință ar clasifica treburile sentimentale în 
termeni de polaritate electrică... Ei bine, dacă pot face ceva, te 
rog să mă anunti! 

— Mulţumesc, Edward. 

Bărbatul dădu din cap, apoi plecă. Curând își făcu apariţia 
Thom, care-i spuse: 

— E timpul să mergi la culcare, Lincoln. E târziu. 

Efortul și oboseala îi puteau afecta negativ pe cei care 
sufereau de tetraplegie, o afecțiune în care stresul făcea uneori 
ravagii în privinţa tensiunii arteriale. 

Mai avea însă o sarcină de îndeplinit în seara aceasta. 

— Cinci minute, îi spuse el lui Thom, care dădu să protesteze. 
Dar Rhyme adăugă: Barry Sales. 

Plecându-și capul, îngrijitorul spuse: 

— Desigur. Mă duc să pregătesc lucrurile la etaj. 

Rhyme îi comandă telefonului să îl apeleze pe Sales. Acesta 
fusese externat din spital și era acum acasă. Vorbi scurt cu soția 
lui, Joan, care i-l dădu apoi la telefon pe Barry. Începură 
numaidecât să pălăvrăgească și Rhyme se gândi că, probabil, 
oricine i-ar fi urmărit ar fi fost extrem de surprins să îl vadă pe 
criminalist atât de vorbăreț. Nu era taciturn de felul lui, dar de 
obicei nu avea timp pentru conversații de complezenţă. 

În seara aceea însă, era important să poarte o conversaţie de 
complezenţă. El și Sales vorbiră câte-n lună și-n stele. Îl sunase 
pe specialistul pe care i-l recomandase Thom. Nu se 
cunoscuseră încă, dar Sales avea să îl ţină la curent pe Rhyme 
după prima lor întâlnire. 

Rhyme îi spuse lui Sales că, din informaţiile pe care le avea, 
procesul bărbatului despre care se presupunea că îl împușcase 
avansa lent. Tactici avocăţești inteligente, amănunte tehnice, 
hărţuirea martorilor... 

După ce închiseră, Rhyme se întoarse scurt spre diagramele 
cu dovezi și memoră intrările cele mai enigmatice. Apoi întoarse 
scaunul și se duse după Thom spre ascensor, în pat urma să se 

folosească de lumea de dincolo, în timp ce avea să oscileze între 
hotărârea de a dormi și a adormi efectiv, ca să se mai 
războiască puţin cu aspectele mai problematice ale investigaţiei. 

Zâmbi în sinea lui când în minte îi veni brusc o replică plină de 
ironie ce părea să definească indiciile din cazul Făptașului 47, 
cuvinte pe care Edward Ackroyd le rostise mai devreme despre 
jocurile de cuvinte încrucișate criptice. 

Pot fi deopotrivă mincinoase și întru totul adevărate... 


CAPITOLUL 30 


Ascultând zgomotul hârâit ce se auzea din atelierul fiului său, 
de la uneltele de șlefuire care modelau piatra sculptată, Deepro 
Lahori cobori ușor scările. 

Se afla pe coridorul din afara atelierului, la subsol. 

Era târziu, era ora de culcare, dar băiatul încă șlefuia. Își 
încheiaseră conversaţia pe un ton oarecum pozitiv în seara 
aceea. Dar, desigur, Vimal se purta acum pasiv-agresiv: unealta 
de șlefuit îi transmitea de fapt un mesaj de sfidare tatălui lui. 

Ce nesăbuită era prostia asta cu sculptura! Ce pierdere de 
vreme! Și de talent! Dacă ar fi fost doar un hobby, ar fi fost în 
regulă. De fapt, sculptatul i-ar fi putut îmbunătăţi abilităţile de 
tăietor. Mai bine decât jocurile video, mai bine decât întâlnirile 
cu fetele. Dar știa că Vimal își dorea o carieră de artist. Ce băiat 
prost! Lahori estimă că procentajul artiștilor profesioniști care 
câștigau suficient încât să poată trăi din artă se învârtea 
probabil pe la unu la sută. Cum să își ia o soţie indiană, o femeie 
care ar fi vrut să i se poarte de grijă și care ar fi respectat doar 
un bărbat capabil să facă asta? 

In afară de faptul că ar fi fost foarte nepragmatic să își dedice 
viața sculpturii, aspectul care îl tulbura și care îl rănea 
deopotrivă la comportamentul fiului său era respingerea 
insultătoare a istoriei tatălui lui și a familiei Lahori în domeniul 
tăierii de diamante. Era un păcat, căci Vimal era singurul din 
familie care ar fi putut duce mai departe tradiţia. Sunny ar fi 
lucrat și el în domeniu, dar nu avea deloc talent la șlefuit; era 
de-a dreptul stânjenitor să-l privești. În schimb avea să calce pe 
urmele mamei lui, lucrând în sănătate (deși avea să devină 

doctor, desigur, nu doar asistent medical, cum era Divya). Dar 
asta era o tradiţie maternă. Lahori avea nevoie de un fiu care să 
calce pe urmele /ui. 

Când ajunse la parter, se apropie de ușa de la atelier și se 
opri când nu mai auzi mașina de rectificat. 

Oare terminase munca din seara aceea? 

Nu, zdrăngănitul se auzi din nou. Asta însemna că Vimal nu 
putea să audă ce urma. Cu mâna tremurândă, Lahori scoase o 
cheie din buzunar și, după ce se căzni puţin, încuie ușa de la 
atelier. Plasă apoi o bară de siguranţă, care ajungea, într-un 
unghi de patruzeci și cinci de grade, de la o crestătură de 
deasupra mânerului până la un orificiu similar din podea. O 
securiză și pe aceasta cu o încuietoare. Bara era din oțel călit de 
3/4”, iar în reclamă producătorul asigura pe toată lumea că doar 
o flacără de tăiat de două mii de grade Celsius ar fi putut să o 
taie. (Deși, evident, și un fierăstrău circular flexibil cu lama 
încrustată cu diamante ar fi reușit să o facă, se gândi el. Așa, ca 
să se știe.) 

Vimal era acum la închisoare. Ușa era ferecată și, întrucât cu 
ani în urmă acolo fusese un atelier de diamante, fereastra joasă 
era prevăzută cu bare groase de fier. 

Lahori se felicită în sinea lui pentru șiretlicul folosit când își 
liniștise fiul, când fusese de acord să facă un „compromis”. Dacă 
Vimal ar fi bănuit câtuși de puţin că avea să fie încuiat în atelier, 
nu ar fi intrat niciodată acolo. Băiatul acela rebel ar fi ieșit în 
fugă pe ușă și dus ar fi fost, chiar și fără bani sau acte de 
identitate. 

Auzi la el, să se ducă în California! Un stat care, în opinia lui 
Lahori, merita să fie cunoscut doar pentru miliardele de dolari 
câștigate din vânzările de diamante din magazine precum cel de 
pe Rodeo Drive. 

Își vâri cheile în buzunar. 

Ce copil era și Vimal! Ar fi putut fi unul dintre cei mai mari 
diamantari din secolul al XXI-lea... Era suficient doar să privești 
tăietura paralelogram! Genială, pur și simplu genială. 

Deepro Lahori nu avea un plan anume în minte, ci doar voia 
să-l ţină pe Vimal acolo, încuiat la subsol, vreo lună cel puţin. 
Era convins că poliţia urma să-l prindă pe ucigaș și că băiatul 
avea să-și vină în fire. Cu siguranţă groaza care-l încercase în 
timpul jafului, precum și faptul că fusese împușcat și că își 

văzuse mentorul murind îl dăduseră peste cap. Lahori hotărî că 
era temporar nebun. O lună de captivitate avea să-l facă, de 
asemenea, să nu se mai gândească la fete nehinduse în fața 
cărora era vulnerabil. 

Se simţi ușor vinovat, dar își aminti că nu se purta deloc 
neomenos, mai ales când era vorba despre fiul lui, pe care îl 
iubea mult, desigur. Băiatul avea să găsească un sac de dormit 
comod în dulap, împreună cu suficiente alimente, gustări, apă și 
alte sucuri. Bănuia că fiul lui consuma și băuturi alcoolice, așa 
că îi lăsase și câteva beri ușoare. Avea și televizor. Desigur, nu 
avea internet, nici telefonul propriu. Ar fi riscat să devină și mai 
instabil, sunând poate un prieten care să vină să-l scoată de 
acolo. Sau să sune la poliţie și să pretindă că a fost răpit. 

Evident, relaţia lor avea să fie mai tensionată după asta. Dar, 
mai devreme sau mai târziu, băiatul avea să înțeleagă că tatăl 
lui știa ce era mai bine pentru el. Avea să-i mulțumească, deși, 
dacă era să fie sincer, Lahori nu voia să i se aducă mulţumiri, 
nici măcar ca Vimal să recunoască în cele din urmă că avea 
dreptate. Voia doar ca băiatul să-și dea seama că era menit 
acestei vieţi... și să o accepte. 

Apucă bara sprijinită de ușă și încercă să o miște. Nu se clinti 
nici măcar un milimetru. 

Era mulțumit. Și, în sfârșit, mai mult sau mai puţin fericit... 
după ultimele câteva zile, când fusese greu încercat de cele 
întâmplate. Și pe nedrept. 

Urcă scările. 

Deepro Lahori avea chef de scrabble și știa că soţia lui și 
celălalt fiu, fiul lui cel cuminte, aveau să-i facă pe plac. 

LUNI, 15 MARTIE 


TĂIEREA 
CAPITOLUL 31 


Deci, unde e kuritsa mea? 

Unde ești, găinușa mea? 

Nu te-ai săturat de muncit, nu vrei niște curry, niște creveţi 
vindaloo, niște orez basmati? Și cui nu-i place un raita minunat? 

Tânărul pe care îl aștepta Vladimir Rostov lucra într-o bijuterie 
specializată în verighete și inele de logodnă. Era ora prânzului, 
așa că afurisitul ăla de puști ar fi făcut bine să ia o pauză cât de 
curând. Lui Rostov îi plăcuse timpul petrecut cu iubăreţii, mai 
ales când o pusese pe ultima să înghită inelul! Dar acum trebuia 
să muncească. Să îl găsească pe V.L. și să îi spintece gâtul. 

De aceea se afla acolo, într-un bar irlandez soios, pe un 
taburet, bând un bourbon și studiind cu atenţie clădirea de 
peste drum. 

Haide, mică kuritsa... Vladimir al tău devine nerăbdător și nu- 
ți va plăcea de el așa. Cuţitul îi atârnă greu în buzunar. Lama se 
simte singură. 

Kuritsa lui persană, ba nu, iraniană, Nashim, se ţinuse de 
cuvânt și îi spusese despre un tânăr care lucrase pentru Patel în 
urmă cu un an și care păstrase legătura cu tăietorul de 
diamante și cu cei care lucrau pentru el. Îl chema Kirtan, iar 
Nashim nu-i știa adresa de acasă, dar știa unde lucra: în 
magazinul la care Rostov se holba chiar acum. Regretă oarecum 
faptul că, din cauză că persanul reușise să afle informaţiile 
dorite, Rostov nu mai avea nicio scuză ca să le viziteze pe fiicele 
dolofane ale lui Nashim, pe Șeherezada și Pisoiaș. 

Ah, familiile... 

După ce părinţii lui se despărţiseră și plecaseră din suburbiile 
Moscovei, Vladimir, în vârstă de doisprezece ani, se trezise 
singur în Mirny, un oraș de vreo douăzeci de mii de locuitori la 
vremea aceea, din mijlocul Siberiei. Dacă iadul ar fi fost făcut 
din gheață, nu din foc, Mirny ar fi putut fi lumea de dincolo. 

Satul răsărise din stepa îngheţată cu circa șaptezeci de ani în 
urmă, când în zonă fusese descoperit un filon de diamante 
extins. Mir înseamnă „pace” în rusă. Geologul care găsise filonul 
trimisese un mesaj codificat la Moscova, cum că era pe punctul 
„de-a fuma pipa păcii”, ceea ce însemna că făcuse o 
descoperire uimitoare. Orașul fusese numit Mirny, iar mina, Mir; 
în perioada ei de prosperitate, produsese două mii de kilograme 
de diamante pe an, douăzeci la sută dintre ele de înaltă calitate. 
Când fusese descoperită, Mir stârnise panică pe coridoarele 
stătute ale companiei De Beers, care știa că întreaga sa 
capacitate de producţie ar fi putut face ca preţurile diamantelor 
să se prăbușească. (Totuși, mereu conștienți de faptul că erau 
cei care controlau piaţa, rușii manipulaseră producția și 
cumpăraseră rezerve, inclusiv pe cele ale companiei De Beers, 
pentru ca preţurile să rămână ridicate.) La început, mina fusese 
exploatată la suprafaţă, atingând în cele din urmă o adâncime 
de peste două sute de metri; când epuizase și această variantă, 
compania de stat începuse să sape tuneluri. 

In aceste puțuri necruțătoare insistase Gregor Rostov să 
lucreze nepotul lui, când nu mergea la liceu și, mai târziu, la 
politehnică. Gregor pretinsese că se folosise de „pilele” lui ca să 
îi obţină băiatului o slujbă, când, de fapt, mina căuta cu 
disperare muncitori suficient de nebuni încât să coboare în 
puțuri. 

Excavarea carierei fusese o provocare inginerească: folosiseră 
motoare cu reacție ca să încălzească pământul și să îl înmoaie 
suficient ca să se poată săpa. Dar săparea tunelurilor era un 
adevărat coșmar. Deseori, muncitorii se înecau sau erau 
zdrobiţi, praful de piatră le distrugea plămânii mai repede decât 
obiceiul de-a fuma trei pachete de ţigări pe zi, iar vaporii chimici 
le ardeau ochii, limbile și nasurile. Explozibilii le eliminau alte 
părți ale corpului. 

Desigur, era mult mai cald acolo jos decât la suprafaţă, unde 
totul era gri și crăpat. Dar, și mai important pentru Vladimir, 
acolo jos erau doar pietre, praf și diamante; fără tinerii cu 

tunsoare militărească și priviri dure care îl priveau răutăcios și îl 
bruscau pe străinul din Moscova, fără fetele care îl ignorau, fără 
mătușa nesuferită și unchiul ursuz, cărora le displacea să 
împartă apartamentul minuscul cu băiatul. 

Deoarece era mai tânăr, nimeni nu se aștepta de la el să 
încarce cantităţi la fel de mari precum muncitorii adulţi și era 
tratat mai degrabă ca o mascotă. Era în siguranţă acolo, cu 
pietrele lui. Lucrând ture duble. Rămânând uneori zile la rând. 
Rătăcind prin puțuri. 

Odată, fusese prins fără pantaloni, care se aflau grămadă 
lângă el, într-un puț părăsit. Un supraveghetor venise într-o 
vizită neașteptată. Pe când Rostov se îmbrăca în grabă, bărbatul 
observase cu ce se ocupase. Alesese să nu îl mustre, dar îi 
spusese cu fermitate să limiteze astfel de activităţi la dormitorul 
lui de acasă; nu avea să tolereze și alte fapte deviante. 

Vladimir ignorase deseori avertismentul. Se asigurase doar că 
găsea unghere și faţade de piatră de mult abandonate, unde nu 
exista șansa să fie descoperit. 

Sărit de pe fix... 

Dar nu era o opţiune să rămână permanent în mină. Trebuia 
să iasă la suprafaţă și să se întoarcă la apartamentul de la etajul 
al patrulea din clădirea fără ascensor. 

Unchiul Gregor... 

Dacă ar fi fost să-l judece cineva după aparente, părea cel 
mai blajin om din lume. Un bărbat slăbănog, la fel de subţirel 
precum ţigările sale aprig de puternice - Belomorkanal -, marcă 
numită după infama Mare Albă, canal săpat de prizonierii din 
gulaguri în anii 1930; mai bine de o mie dintre aceștia pieriseră 
în timpul lucrărilor de atunci. Chipul ascuţit al lui Gregor semăna 
cu acela al lui Vladimir: frunţi proeminente, buze late într-o 
nuanță movulie, umeri osoși. Munca lui în mină presupunea 
instrumente și plăcuţe de scris. Probabil că nu ridicase în viața 
lui o lopată. Lui Vladimir, unghiile lui Gregor i se păreau 
uimitoare. Erau lungi și decolorate și oarecum ascuţite. Cel puţin 
așa păreau; în jocurile pe care le jucau aproape în fiecare 
noapte în apartamentul întunecos și înghesuit, unghiile acelea 
lăsau urme roșii și dureroase pe spinarea lui Vladimir. 

Mătușa Ro era opusul soțului ei, fizic vorbind. Era la fel de 
îndesată precum blocul cilindric în care locuiau. Când o 
cunoscuse, băiatul avusese impresia că aducea a glob. La un 

metru cincizeci și șapte, era teribilă când voia ceva; doar dorința 
cu pricina exista în întregul univers. 

Și era nerăbdătoare. lar dacă Vladimir nu-i făcea pe plac, îi 
lăsa și ea urme de furie, deși nu cu unghiile. Işi răsucea inelul de 
logodnă pe deget și îl lovea. Diamantul, care provenea din mina 
Mir, îl tăia îngrozitor din când în când. 

Anii trecuseră și, la vârsta de douăzeci de ani, își găsise un 
supraveghetor (se găseau puţini bătrâni în mine). După ce 
unchiul și apoi mătușa lui muriseră, locuise în apartament și 
mersese la școală cu jumătate de normă, fără nicio tragere de 
inimă. Işi luase în cele din urmă diploma în geologie, promovând 
la limită. 

Pasiunea lui pentru mine, puțuri senzuale, căldură și apă 
rămăsese la fel de intensă ca întotdeauna, dar pe tânărul Rostov 
îl încercau mai multe tipuri de foame și se îndoia că puteau fi 
satisfăcute în mina Mirny. 

In orice caz, deciseseră alţii în locul lui. Mina se închisese, 
întrucât filoanele fuseseră în mare parte golite. 

Rusia era unul dintre cei mai mari producători de diamante 
din lume și era posibil să își găsească de muncă altundeva. Dar 
se hotărâse că își dorea mai mult de atât. 

Foame... 

Cam pe atunci Vladimir Rostov acceptase că nu era așa cum 
ar fi trebuit să fie. Timpul petrecut în mină, timpul petrecut pe 
podeaua din sufragerie... Patul din pietre pe care unchiul și 
mătușa lui i-l  întinseseră... Toate acele momente îl 
transformaseră în ceva la fel de dur precum diamantul. Și pur și 
simplu dereglat. 

Unde să se ducă? 

Cecenii se purtau urât pe atunci. Așa că, de ce nu ar fi 
încercat în armată? 

Faptul că era sărit de pe fix era instruirea perfectă pentru el. 

Pentru armată și pentru ceea ce urmase după aceea. 

Viaţa care îl adusese acum în glorioasa și afurisita Americă. 

Mai luă o gură de bourbon în barul irlandez... 

Hai odată! se gândi Rostov furios. 

Apoi se lumină la faţă. În interiorul magazinului, Kirtan dădu 
mâna cu un client - un gest de despărțire - și își îmbrăcă haina. 

Rostov își termină băutura, o marcă necunoscută - dar deloc 
rea - și ieftină. Șterse paharul cu un șervetțel, ca să nu lase 

amprente. Era o idee paranoică, dar Vladimir Rostov era încă în 
viață și în libertate, deși, de drept, ar fi trebuit să fie la 
închisoare sau, și mai probabil, ucis cu mult timp în urmă. 

Mai privi odată cu jind spre dosul fain al chelneriței, după care 
ieși în aerul rece și umed. Un camion pe motorină trecu pe lângă 
el, învăluindu-l în gaze de eșapament și aducându-i aminte de 
casa lui. Niciun oraș din lume nu era mai priceput decât 
Moscova la gazele de eșapament. Poate Beijingul, dar nu fusese 
niciodată acolo. 

Rămase pe partea lui de stradă: erau prea multe camere de 
luat vederi în vitrinele structurii vechi, de zece etaje, al cărei 
parter fusese ocupat în mare parte de angajatorul lui Kirtan, 
Midtown Gifts. La fel ca multe alte bijuterii și fabrici de 
diamante, nici aceasta nu menţiona în cadrul denumirii că 
afacerea implica nestemate. Era o practică ciudată care, deși 
avea logică din punctul de vedere al siguranței, îngreunase al 
naibii de tare procesul de urmărire a domnului V.L. 

Cu siguranţă clădirea avea un demisol drăguţ, adică drăguţ și 
silențios, dar nu ar fi putut să discute acolo cu kuritsa din cauza 
camerelor de luat vederi, precum și a paznicului înarmat din 
arcadă. Mai erau două bijuterii la primul etaj și un blănar care 
vindea, doar en-gros, blănuri de nurcă, șinșilă și vulpe. Paznicul 
afro-american era gras și părea plictisit, fiind genul căruia nu îi 
prea plăcea să poarte un pistol, darămite să îl folosească. 

Plănuia să îl urmărească pe băiat și să îl abordeze într-un loc 
mai pustiu. O alee ar fi mers, dar nu părea să existe vreuna în 
Manhattan - sau cel puţin el nu găsise. În Queens, da, în 
Brooklyn, da. Dar nu și aici. Manhattanul era plin de femei sexy, 
băutură ieftină, diamante minunate și multe districte comerciale 
magnifice... dar nicio afurisită de alee. 

Se întrebă cât avea să fie nevoit oare să îl urmărească pe 
băiat înainte să îl prindă singur. Spera că avea să se întâmple 
pe-aproape și curând. Altminteri, ar fi fost nevoit să îl 
urmărească până acasă, după muncă. lar Rostov era 
nerăbdător. Trebuia să dea de V.L. - și trebuia să dea de el chiar 
atunci. Nu prea avea alte opţiuni. Niciuna dintre celelalte surse 
ale lui nu îi făcuse rost de informaţiile de care avea nevoie. lar 
Nashim reușise să afle doar numele lui Kirtan. 

Dar se dovedi că băiatul dolofan și brunet nu se duse prea 
departe. În pofida etniei lui subasiatice, Kirtan nu optă pentru 

curry sau pui tandoori, ci intră într-o cafenea consacrată din 
orașul New York. O chelneriță îi arătă un separeu și Kirtan se 
așeză. 

Oare avea să funcţioneze? Rostov se îndoia. Prea mulți 
oameni. Dar avea să verifice oricum. Nu era cea mai bună 
oportunitate. Dar era totuși o oportunitate. 

Cu masca de schi rulată în sus, ca o căciulă normală de tip 
șosetă, Rostov intră în restaurant. Se așeză la tejghea și 
comandă cafea. Înainte să îi fie adusă comanda, se ridică și se 
duse pe un coridor dosnic, unde se aflau toaletele. Intră, tuși 
apăsat preț de treizeci de secunde, se uită la prosopul de hârtie, 
apoi îl aruncă și se întoarse pe coridor. 

Mai găsi ceva. O ușă descuiată care ducea spre pivniţă. Bănui 
că proviziile pentru restaurant erau depozitate acolo, iar 
angajaţii puteau cobori în orice clipă. Însă toată lumea părea 
ocupată în bucătărie. 

Singura întrebare era dacă băiatul avea să meargă la toaletă 
după prânz. 

Nu avea ce să facă. Trebuia să aștepte și să vadă. 

Se întoarse spre tejghea și sorbi din cafea, în timp ce băiatul 
își mânca sandviciul, privind la ecranul telefonului. Poate că 
scria mesaje sau pierdea vremea pe Facebook - sau alte prostii 
de genul ăsta. Kirtan îi făcu semn chelneriței. O, haide, nu-ţi lua 
și desert! 

Dar, nu, voia nota de plată. Plăti. 

Rostov își dădu pe gât cafeaua și fără să fie observat șterse 
din nou cana cu șerveţelul. Împinse într-o parte ceașca de 
ceramică ciobită și chelneriţa o luă. Îi lăsă bacșiș o bancnotă de 
cinci dolari. 

Deci, Kirtan, te cheamă nevoile trupești? 

Da, îl chemau! Kuritsa își luă haina pe el și străbătu coridorul 
spre toalete. 

Ce-i drept, era un risc. Dar, uneori, rotițele ţi se învârtesc și 
faci lucruri pe care un om sănătos la cap, fie el și ucigaș, nu le- 
ar face. 

Sărit de pe fix... 

De cele mai multe ori, nebunia lui îi era de folos. Uneori, 
Rostov se gândea că asta ar fi trebuit să fie o învăţătură de 
minte pentru toată lumea. 


VP - 199 


Când băiatul intră în toaletă, Rostov așteptă pe coridor, lângă 
ușa ce ducea spre pivniţă. 

Stătea cu spatele spre toaleta bărbaţilor. După trei sau patru 
minute, auzi ușa deschizându-se și îl zări pe Kirtan ieșind. 

— Mă scuzaţi, domnule, zise băiatul, iar Rostov se întoarse 
spre el zâmbind. 

Aruncă o privire în jur ca să se asigure că nu era nimeni pe- 
acolo și, cu o mișcare scurtă, dar aprigă, îl pocni pe puști direct 
în gâtlej. Puștiul dădu să se prăbușească, dar Rostov îl prinse și, 
deschizând larg ușa spre pivniţă, îl îmbrânci în jos pe treptele 
cauciucate. 

Fu o căzătură zgomotoasă, așa că Rostov se răsuci și se uită 
dacă auzise cineva. 

Nu. Oamenii mâncau, vorbeau, se uitau la telefoane. 

Rusul intră, se opri pe treapta cea mai de sus, închise ușa în 
urma lui, își scoase cutterul și cobori în pivnita rece și 
întunecoasă. 

e 

Pe când Sachs pleca din casa mamei ei, unde își petrecuse 
noaptea în dormitorul ei din copilărie, îi sună telefonul. 

Se trânti pe scaunul șoferului în mașina ei Ford Torino și 
răspunse. 

— Rodney! 

Detectiv senior în cadrul Unităţii pentru Infracțiuni Informatice 
a NYPD-ului, Rodney Szarnek era o fiinţă tare ciudată. Bărbatului 
de o vârstă ambiguă, având probabil în jur de treizeci de ani, îi 
plăcea la nebunie să codifice și să acceseze sisteme, algoritmi, 
cutii (termenul suprem pentru computere), precum și alte lucruri 
digitale. In plus, asculta muzică rock la un volum ilegal de mare. 
Sachs auzi o melodie de Led Zeppelin răsunând în biroul lui. 

— Amelia! L-am sunat pe Lincoln ca să-i zic că am descoperit 
ceva. A zis să te sun direct pe tine. Ești mai aproape de locul 
unde trebuie să ajungi. 

— Şi unde trebuie să ajung? 

— In Queens. 

— De ce? 

— Ții minte că am făcut rost de mandat și că furnizorul ne-a 
dat lista cu apelurile lui Patel? 

— Da. 

— Am reușit într-un final să îmi dau seama pe cine suna: pe 
sora lui, câţiva comercianţi de diamante, numere internaţionale, 
cum ar fi Africa de Sud și Botswana, presupun că pentru a 
comanda diamante... Nu a sunat pe nimeni cu inițialele V.L. Dar 
au fost câteva zeci de apeluri luna trecută către și de la un 
anume Deepro Lahori. 

— În regulă. 

— Am făcut câteva cercetări. De fapt, mai multe. Numele de 
familie, adică iniţială L, m-a făcut curios. Să fi fost oare jumătate 
din V.L? Așa cred. Pe fiul lui Deepro, care se pare că e tăietor de 
diamante, îl cheamă Vimal. Stai așa, Amelia! Imi place secvența 
asta. 

Auzi chitara cântând pătimaș. Căscă. 

— Ai auzit și tu? Vrei să mai pun o dată? 

— Rodney... 

— În regulă. Doar întrebam. Am făcut rost de o poză de la 
DMV. Ți-o trimit chiar acum. Verifică-ţi mesajele. 

Telefonul îi bipăi și privi poza de pe permisul de conducere al 
lui Vimal Lahori. Ar fi putut foarte bine să fie tânărul care 
plecase sâmbătă de la locul omuciderilor prin zona de încărcare. 

Pe permis era trecută la adresă strada Monroe, numărul 4388, 
Jackson Heights. La jumătate de oră distanţă. 

— Mersi, Rodney. 

— Precizez doar că nu pot fi sigur că e cel pe care-l cauţi. 

Era un singur mod în care putea afla... 


CAPITOLUL 32 


Strada Monroe, din Jackson Heights, Queens, se număra 
printre locurile acelea în legătură cu care oamenii nu se puteau 
hotări dacă să le renoveze sau să le lase în pace. 

Să fie comod, să fie liniștit, să existe așa cum existase timp 
de cincizeci sau poate chiar o sută de ani? Cine știe? Aici locuiau 
muncitori din fabrici mici și din depozite, dar și de pe șantierele 
de construcții. Unii erau tineri intelectuali din domeniul 
publicitar, de la firmele de intermedieri, de publicistică sau de 
modă. Și câțiva artiști. 

În clipa aceea, pe stradă, în apropierea locuinţei lui Vimal 
Lahori, erau doar câţiva oameni afară, pe trotuar. O femeie, 
îmbrăcată cu o geacă neagră și pufoasă și purtând o beretă, 
mergea în urma unui câine cu o lesă retractabilă care se 
antrena din greu, căci mai multe veverite sinucigașe 
așteptaseră până în ultima clipă ca să fugă de el. 

Un băiat pe bicicletă, care părea să fi chiulit de la școală. Era 
zi de școală, după-amiaza devreme. 

O femeie de afaceri purtând un pardesiu și o pălărie de ploaie 
caraghioasă: era din plastic transparent, ca o bonetă, și 
imprimată cu margarete galbene. 

Toată lumea era grăbită, probabil din pricina vremii ude și 
reci. 

Dar nu era chiar atât de rău pentru afurisiţii ăștia. 

În Moscova, pe o astfel de vreme, era de o sută de ori mai 
rău. 

Vladimir Rostov se gândi la orașul lui natal și hotărî că acest 
cartier din New York semăna mult cu zona Barrikadnaya, care se 
afla la nord-vest de Moscova. Singurul lucru diferit era că, aici, 
casele erau unifamiliale, înșiruite. În Moscova, ba chiar în toate 
orașele rusești, oamenii locuiau în clădiri de apartamente înalte 
și mereu mohorâte, de culoarea uniformei lui Stalin. 

Rostov își parcase Toyota mai în sus pe stradă și stătea lângă 
un copac, al cărui trunchi închis la culoare îi ascundea, spera el, 
haina întunecată, studiind cu atenţie casa modestă în care 
locuiau Vimal Lahori și familia lui. 

Rostov era mândru de munca lui de detectiv. Aflase totul de 
la Kirtan, băiatul cu laringele zdrobit și, după cum se dovedise, 
cu încheietura fracturată de la trânta de pe scări - îmi pare rău, 
Kuritsa! După căzătură, Rostov îl târâse pe băiatul care se 
sufoca încet într-un colț al pivniței în spatele unui rezervor cu 
petrol, cu miros înţepător de la vaporii usturători emanaţi de 
combustibilul pentru cazan care se vărsase. Cazanul vechi 
bombănise ușor, în timp ce flăcările dinăuntrul său se 
învolburaseră, iar cei doi bărbaţi, unul întins pe podea, celălalt 
ghemuindu-se deasupra lui, fuseseră învăluiţi de căldură. 

Bineînţeles, puștiul nu putea vorbi, ceea ce complicase puţin 
procesul de obţinere a informaţiilor. Dar partea bună era că nici 
nu putea să strige de durere, ceea ce era mai important, de 
altfel, în momentul respectiv. 

Rostov împinsese lama cutterului în afară și lacrimile 
începuseră să se prelingă din ochii lui Kirtan, lăsând dâre 
lucioase pe pielea lui măslinie și mată. Clătinase din cap... nu, 
nu, nu. li mai spusese ceva pe mutește, poate explicându-i - 
adică încercând să îi explice - lui Rostov că nu avea prea multe 
să-i dea. Rostov observase atunci că băiatul purta pe degetul 
mic un inel din aur, încrustat cu un diamant. Era o bijuterie 
țţipătoare, fără noimă. Diamantele prindeau viaţă doar atunci 
când lumina le bombarda din toate părţile, pătrunzând în 
faţetele de pe centură, pavilion și coroană. In cazul inelelor 
pentru degetele mici, făcute pentru oamenii de afaceri inculți, 
diamantul era tăiat foarte subţire și apoi înconjurat de metal, 
neputând astfel să respire. Inelele pentru degetele mici 
conţineau mereu pietre de calitate inferioară. 

Ce risipă de diamante nobile! 

Rostov zâmbise și se concentrase din nou asupra degetului 
băiatului, mângâindu-l cu subiînţeles. Kirtan încercase să își 
tragă mâna. In zadar. Il mângâiase apoi cu lama. 

— Nu, nu, pui de kuritsa, nu te sinchisi, nu! 

Fusese nevoie doar de două tăieturi mici pe buricele 
degetelor de la mâna stângă pentru ca puștiul să îi noteze 
numele și adresa lui Vimal Lahori cu mâna dreaptă. Mai 
sustrăsese câteva informaţii de la el și apoi pauza de prânz a lui 
Kirtan - ca și viaţa lui - se încheiase abrupt. 

Venise momentul să treacă la treabă. 

Lipit de copac, Rostov așteptă până când pietonii, câinele și 
biciclistul dispărură, apoi se asigură că nu mai era nimeni prin 
jur și o porni spre casa familiei Lahori. 

Mai era o diferență între acest cartier și Barrikadnaya: 
arhitectura peisagistică era mai bogată. Rostov profită de 
adăpostul pe care i-l ofereau gardurile vii și copacii ca să se 
apropie de casă fără să fie văzut de vecini. 

Observă că luminile erau aprinse în interior și, din ce zări prin 
perdelele dantelate de la majoritatea geamurilor, era limpede că 
erau oameni înăuntru. Kirtan îi spusese că Vimal locuia cu 
părinţii lui și cu un frate. Tatăl lui lua pensie de invaliditate, 
mama lui era asistentă medicală și avea un program neregulat, 
iar fratele lui era boboc la facultate. Era posibil ca toţi sau 
oricare dintre ei să fie acasă. 

Desigur, Rostov avea să îi ucidă pe toţi, dar pentru asta 
trebuia să întocmească un plan amănunţit. Se putea ca 
persoanele dinăuntru să se afle în camere diferite, ceea ce 
însemna că era posibil ca cineva să îl audă intrând, să sune la 
urgențe și să arunce telefonul în spatele unei canapele. Intr-un 
oraș ca New York-ul, poliţia avea să ajungă acolo în doar câteva 
minute. Trebuia să supravegheze puţin locul, să aștepte până 
când ei ar fi fost împreună, după care să se miște rapid, 
amenințându-i cu arma. Să îi lege cu o sfoară sau cu bandă 
adezivă, apoi să se folosească de cuţit. Trebuia să se folosească 
de cuţit. Casele erau atât de apropiate, încât zeci de oameni ar 
fi putut auzi o împușcătură. 

Se ghemui la adăpostul unor tufișuri mereu verzi, apoi ocoli 
casa, care era de un verde pal și părea să aibă nevoie deo 
zugrăveală. Lângă o fereastră din spatele casei, unde văzu 
câteva umbre mișcându-se, se ridică în picioare și reuși să vadă 
înăuntru, în bucătărie. O femeie de vreo patruzeci și cinci de ani 
se afla în faţa cuptorului. Era limpede că era indiană. Destul de 
drăguță, dar nu suficient de atrăgătoare pentru Rostov, cu 
pielea ei maronie și părul negru, scurt și ondulat, lucios precum 
părul de plastic al unei păpuși. Văzu că era tulburată. In timp ce 
amesteca într-o tigaie, își ridică puţin capul și Rostov fu de 
părere că asculta ceva care o deranja: voci. Ascultă cu atenţie și 
le auzi și el. Păreau a fi voci masculine, bărbaţi care se certau, 
deși Rostov nu auzea ce își spuneau. Erau destul de estompate. 
Auzi bufnituri în depărtare, ca niște lovituri ușoare de ciocan. 

O clipă mai târziu, femeia se răsuci și un bărbat de vreo 
cincizeci de ani, cărunt și burtos, își făcu apariţia de pe ceea ce 
păreau a fi scările ce duceau la subsol. Era agitat. Rostov se 
ascunse, dar își ţinu în continuare urechea îndreptată spre 
fereastră. 

Femeia îi evită privirea și îi spuse: 

— Nu ar trebui să faci așa ceva. 

— E pentru binele lui. Are capul plin de idei prostești. 
Prostești! Ai fost prea indulgentă cu el când era mic. 

Probabil că așa era, se gândi Rostov. 

Femeile. 

Erau bune la un singur lucru. În fine, la aia și la gătit. 

Undeva în casă răsună sunetul înăbușit al unei unelte 
electrice. Părea a fi o mașină de rectificat, un aparat de sablat 
electric... Cineva construia ceva. 

O altă voce puse o întrebare. Mai tânără, bărbătească. Rostov 
nu reuși să priceapă cuvintele. 

Bărbatul care urcase de la subsol, cu siguranţă tatăl lui Vimal, 
urlă: 

— Sunny, treci în camera ta! Nu-ţi bate capul cu asta! Nu e 
treaba ta. 

Se auzi un răspuns indescifrabil. 

— E în atelierul lui, lucrează la o sculptură. E bine. Pleacă. 
Acum! 

Sunny. Fratele lui Vimal. Asta însemna că în pivniţă se certase 
cu Vimal. 

Nu ar trebui să faci asta... 

La ce se referea oare? 

Așadar, patru oameni erau înăuntru: mama, tatăl și doi frați. 

Era o provocare, într-adevăr, dar hotărî că varianta simplă era 
cea mai bună. Dacă Vimal era la demisol, atunci avea să 
pătrundă în casă, să ia prin surprindere prima persoană care îi 
ieșea în cale și să-i taie gâtul. Apoi, când următoarea persoană 
venea să vadă ce se auzea, avea să o ucidă și pe ea. Și tot așa. 
Vimal nu avea să audă nimic, din cauza zgomotului făcut de 
aparatul lui de sablat. Apoi avea să coboare la subsol și să îl 
viziteze pe băiat. 

În regulă, kur. La treabă! 

Se întoarse spre partea din faţă a casei și se duse, 
ghemuindu-se, spre un tufiș de lângă verandă. Işi vâri mâna în 
buzunar și apucă bine cuțitul. Aproape că ajunsese când auzi 
zgomotul unei mașini care se apropia cu viteză. Se dădu rapid în 
spate și văzu o străfulgerare roșie din colţul ochiului. O mașină 
americană veche opri patinând în faţa casei kuritsei. 

Fir-ar! Se trânti în spatele tufelor dese ce miroseau a urină de 
câine. 

O femeie cobori din mașină. Era slabă și înaltă și avea părul 
roșcat-închis prins într-o coadă înaltă. 

Nu, nu, nu! 

Kuritsa asta afurisită era polițistă. Văzu o insignă prinsă la 
șold, abia ițindu-se de sub jacheta sport închisă la culoare. Și o 
zări ducându-și absentă mâna la spate, ca să își dea seama mai 

bine unde se afla mânerul pistolului Glock cu ţeavă lungă. 
înţelese că era o kuritsa care ştia cum să scoată pistolul și să 
tragă. 

Rostov era furios. 

Dacă și ajuns cu doar o jumătate de oră mai devreme, și-ar fi 
terminat treaba până acum. 

Măcar femeia nu chemase întăriri. Băiatul nu era un suspect, 
ci doar un martor. Probabil că voia doar să îi pună întrebări. Să îl 
avertizeze că era în pericol. Și probabil să îl ia în custodie. 

Rostov miji ochii. Se afla la doar circa patru metri și jumătate 
depărtare și observă încă un lucru la ea. O strălucire fadă: pe 
mâna stângă, pe degetul inimii, purta un inel cu o piatră 
albastră. Să fi fost oare un diamant? Era inelul de logodnă, deci 
probabil că era. 

Un diamant albastru... 

Se gândi la Winston Blue. Al ei era mai mic. Fără îndoială că 
avea defecte. 

Desigur, diamantul Winston nu avea să îi aparţină niciodată. 

Dar ăsta? 

Poliţista ajunsese la ușă și suna acum la sonerie. Auzi și el 
sunetul înăbușit. 

Își revizui planul, însă doar puţin. Hotărî că putea să fie o 
adevărată pomană. Femeia avea să îi strângă pe toţi într-o 
cameră, ca să le vorbească tuturor și să îl intervieveze pe Vimal. 

Cloștile aveau să fie strânse la un loc, fără să se aștepte ca 
vulpoiul să dea năvală peste ele, cu ghearele lui din pistol și din 
cutter. 


CAPITOLUL 33 


— Deci spuneți că Vimal nu e acasă? întrebă Amelia Sachs. 

— Mă tem că nu. 

Vorbea cu Deepro Lahori, care, deși zâmbea ușor, era vădit 
stingherit, dacă îi interpreta corect limbajul corporal. 

— Ce a spus când a vorbit cu dumneavoastră? continuă ea, 
încurajându-l să vorbească. 

— Păi, asta a fost ieri. A zis că e totul bine. Că o să plece. 

— Înţeleg. Ce legătură avea fiul dumneavoastră cu victima? 
Cu Jatin Patel? 

— Ah, nu, nu... niciuna. 

Nu era un răspuns propriu-zis. 

— Legătura dintre ei? insistă ea. 

— Nu, nu e nicio legătură, de fapt. Doar a muncit din când în 
când pentru el. 

Lahori era un bărbat scund, dar lat în umeri, cu ochii adânciţi 
în orbite și cearcăne pronunţate. Tenul închis la culoare, pielea 
pământie. In părul negru și des se vedeau șuvițe cărunte. Soţia 
lui, Divya, era frumoasă și cu ochii ageri. Sachs văzuse pe hol un 
umeraș cu o uniformă de spital pentru femei, sub husa de 
plastic. Se părea că era doctor sau asistentă medicală. 

Era vădit stânjenită de cuvintele soţului ei, căci își încrucișă 
braţele pe piept și îl privi urât. 

— A lucrat din când în când? întrebă Sachs. 

— Tăia diamante. 

Lahori părea iritat de faptul că limbajul corporal al soţiei lui îl 
dădea de gol. Se încruntă la ea. Femeia îl ignoră și spuse: 

— Vimal era ucenicul domnului Patel. 

Lahori se răsti: 

— Nu ucenic. Asta ar sugera că lucra tot timpul cu domnul 
Patel. Nu a făcut-o. Nu a studiat cu el. 

Sachs se întrebă de ce Lahori părea să creadă că natura 
sarcinilor pe care le îndeplinea băiatul pentru Patel ar fi avut 
vreo legătură cu ceea ce știa sau nu știa Vimal despre jaf și 
crimă. 

Se auzi apoi un zgomot de unelte electrice. Undeva, în casă, 
cineva se ocupa de anumite lucrări de construcţie. Sablare, din 
câte se părea. 

— Mai e cineva în casă? 

Poate un alt membru al familiei care ar fi știut unde l-ar fi 
putut găsi pe băiat. 

Dar Lahori spuse rapid: 

— Doar câţiva muncitori. 

— Ce-a spus despre crimă? A fost de față. 

— Ba nu a fost de față. Se ducea într-acolo, dar s-a întâmplat 
înainte să ajungă el, așa că a plecat. 

— Domnule, dovezile arată că o persoană care se potrivește 
descrierii fiului dumneavoastră a fost de faţă și a fost rănită 
când suspectul a împușcat-o. 

— Poftim? Cerule mare! 

Lahori era un actor îngrozitor de prost. 

Un tânăr își făcu apariţia în intrarea arcuită dinspre camera de 
zi. La început crezu că era Vimal, însă apoi observă că era mai 
tânăr cu câţiva ani decât el, un adolescent. 

Sachs fu pe punctul de a-l ameninţa pe domnul Lahori că 
putea fi acuzat de obstrucționarea justiției. In schimb, îi zâmbi 
adolescentului și îl întrebă: 

— Eşti fratele lui Vimal? 

— Da, răspunse el privind în jos, apoi în sus, apoi în lateral. 

— Sunt detectivul Sachs. 

— Eu sunt Sunny. 

— Du-te în camera ta, se răsti Lahori. Nu are treabă cu tine. 

În schimb, Sunny întrebă: 

— L-aţi găsit pe bărbat? Pe cel care l-a împușcat pe Vimal? 

Lahori închise ochii și făcu o grimasă. Dat de gol chiar de fiul 
lui. 

— Lucrăm la asta. 

— În camera ta, se răsti tatăl lui. 

Băiatul șovăi, apoi se răsuci și plecă. Avea să îl ţină pe Sunny 
de rezervă, în caz că tatăl lui nu avea să înceapă să coopereze. 
Simţi că soţia lui nu avea să i se împotrivească în mod direct, 
deși Sachs știa că avea informaţii despre fiul ei. 

Zgomotul de polizat care se auzea de jos încetă și Sachs se 
simţi recunoscătoare. Sunetul fusese asurzitor. 

— Trebuie să aflu unde e. Trebuie să aflu chiar acum. 

— A fost atât tulburat de cele întâmplate, încât a plecat, zise 
Lahori. Cu niște prieteni de-ai lui. Poate la schi. A fost frig în 
ultima vreme. Staţiunile sunt încă deschise. Aţi auzit? 

Soţia lui se holbă la el, cu o atitudine din care reieșea că 
familia lor nu fusese în veci într-o staţiune de schi. 

— Este o situaţie gravă, domnule Lahori. Aţi urmărit știrile 
despre cel care își spune Promitentul? Ei bine, el este cel care îl 
caută pe fiul dumneavoastră. 

— Nu ar avea de ce să fie interesat de băiatul meu. Nu a 
văzut nimic! 

— A mai ucis deja un martor. 

— Dar Vimal nu avea cum să-l vadă. Purta mască. Am auzit că 
purta mască. La știri... Așa că nu ar avea dece... 

— Ajunge! zise Divya Lahori. 

— Ba nu, mărâi Lahori. 

— Ba da, Deepro. Am lungit-o prea mult, îi zise soția lui pe un 
ton calm. 

Apoi aruncă o privire rugătoare spre: Sachs. 

— Trebuie să îl protejaţi. 

— Așa vom face. De aceea sunt aici. 

Deci se înșelase în privinţa Divyei. Avea curajul necesar ca să 
i se împotrivească soţului ei. 

Nu avea nimic de câștigat dacă îi arunca o privire rece lui 
Lahori, dar Amelia Sachs o făcu oricum. Apoi întrebă: 

— Unde e? 

— E jos. La demisol. Acolo se află atelierul lui de sculptură, 
zise mama băieţilor. 

Își aminti că se gândiseră deja că băiatul era sculptor. Sunetul 
de șlefuit însemna probabil că Vimal lucra la o sculptură. Ar fi 
trebuit să își dea seama de asta. 

Nu mai conta. Avea să fie în curând în custodia lor. Avea să 
facă aranjamentele necesare ca să fie dus într-o casă de 
siguranţă, postând și acolo un echipaj, pentru siguranța familiei 
lui. 

— Deci m-aţi minţit. 

— Încerc doar să îl protejez, răspunse sfidător tatăl lui Vimal. 

Sachs se gândi însă că era mai mult decât faptul că încerca să 
își protejeze fiul. Majoritatea părinţilor ar fi apelat numaidecât la 
poliție. 

În schimb, spuse doar atât: 

— Vă rog să îl aduceţi. 

Soţia întinse mâna, cu palma în sus, iar Lahori se crispă. Era 
furios. Își vârî mâna în buzunar și, cu mâna tremurândă, scoase 
furios un set de chei. 

Tatăl lui îl încu/ase în pivniţă? 

Divya Lahori plătea pentru sfidarea ei suportând atitudinea 
glacială a soțului său. Aruncă o singură privire spre chipul lui, 
după care își întoarse ochii și se îndreptă spre partea din spate a 
casei. 

CAPITOLUL 34 


Cu mâna înmănușată, Vladimir Rostov încercă ușa din faţă a 
locuinţei familiei Lahori. 

Ah, ah, ce kurde ajutor: lăsaseră ușa descuiată! 

Asta îl scuti de o intrare dramatică - și potenţial riscantă -, 
care ar fi presupus să spargă geamul. Probabil că atunci ar fi 
avut nevoie de pistolul lui foarte gălăgios ca să îi subjuge pe cei 
din casă. 

Își înăbuși tușea, căci ar fi fost un moment foarte prost pentru 
un astfel de acces, și privi prin perdeaua dantelată a ușii. Silueta 
lui ar fi fost vizibilă dacă s-ar fi uitat careva într-acolo, dar nu 
neapărat evidentă. Cerul era noros și nu venea prea multă 
lumină din spate care să-i proiecteze umbra pe ușa de la intrare. 

Kuritsa polițistă și soţul se aflau în camera de zi, în stânga. 
Părea că soția se dusese după Vimal, care se afla în altă parte a 
casei. Celălalt băiat, probabil fratele lui, nu se zărea nicăieri. 
Logic ar fi fost ca poliţista să îl aducă și pe Vimal în camera de 
zi. Probabil voia să îi interogheze pe toţi. Toate micile mele kur 
în același cuibar. 

Rostov reuși să întrezărească spatele roșcatei de la intrare. Se 
afla la cinci pași de el. Lui Rostov îi veni o idee. Privi în jur și 
ridică o cărămidă mare din grădină. Se întoarse la ușă și se 
holbă din nou înăuntru. Da, da, avea să funcţioneze. Avea să 
intre rapid în casă, să o lovească cu bucata de cărămidă în cap 
și să îl ţină pe tată la distanţă cu pistolul. Avea să-i ia poliţistei 
arma și să îi pună cătușe. Apoi avea să se ocupe de Vimal și de 
restul familiei. 

lar ea? Polițista? Rostov întrezări din nou diamantul albastru 
de pe degetul ei palid. Atât de ademenitor... 

Sărit de pe fix... 

Își trase masca de schi pe faţă, apucă pistolul cu mâna stângă 
și își vâri cărămida sub braţ. Apoi apucă mânerul ușii. 

Să purcedem, mici kur! Să purcedem! 

Apoi se auzi un țipăt din partea din spate a casei. 

— Nu! 

O voce de femeie. Mama lui Vimal dădu buzna pe o ușă din 
spate, din bucătărie. Ușa pe care Rostov o văzuse cu câteva 
momente în urmă, cea care părea să ducă spre demisol. Femeia 

se opri pe hol. Rostov rămase pe veranda din faţă și se ghemuli 
rapid. Dar nu era nevoie să vadă ce se întâmpla, căci îi auzea 
foarte clar. 

— A dispărut! Vimal a dispărut! 

— Cum să dispară? urlă Lahori, de parcă ar fi fost vina ei. 

— Fierăstrăul! Cel pe care îl folosește la sculptat! A tăiat 
barele de la fereastră cu el. 

Deci tatăl își închisese fiul într-o celulă la subsol. 

lar acum afurisita de kuritsa scăpase? 

Rostov riscă și mai aruncă o privire ca să vadă dacă veneau 
spre ușa din faţă. Însă cei trei adulţi se duseră degrabă spre 
partea din spate a casei și coborâră în pivniţă. 

El se dădu în spate de lângă ușă, apoi cobori scările. Se duse 
spre proprietatea vecinului și fugi în curtea din spate. 

Se ascunse după un gard viu și se holbă la curtea familiei 
Lahori. Nici urmă de băiat. Văzu în schimb câteva bare de metal 
groase în iarba din faţa unei ferestre joase. 

Oftă și se întoarse, apoi se îndreptă rapid spre trotuar și se 
urcă în mașină. Preţ de zece minute, străbătu în sus și-n jos 
străzile din cartierul pașnic, însă în zadar. Îl mai căută puţin, dar 
presupuse că poliţista roșcată avea să cheme și alţi ofițeri care 
să cutreiere cartierul. 

Aruncă o privire spre scaunul de lângă el și observă câţiva 
cartofi prăjiţi Roll N Roaster. Îi vâri în gură și mestecă absent, 
apoi înghiţi rapid. Își aprinse o ţigară și inhală cu plăcere. Era un 
impediment, da, dar Vladimir Rostov nu era chiar atât de 
supărat. 

Promitentul este inteligent, Promitentul este diabolic. 

Și, chiar dacă e complet sărit de pe fix, are mereu un plan de 
rezervă. 


CAPITOLUL 35 


Ora trei după-amiaza. 

Era ora la care Lincoln Rhyme și cel căruia îi trimisese mesaj 
cu o zi în urmă, după ce se întâlnise cu Edward Ackroyd, 
stabiliseră să se sune. 

Mai mult de atât, omul era spion. 

Lincoln Rhyme avea o relaţie aparte cu așa-zisa comunitate a 
spionilor din America. Era ambivalentă și sporadică, dar 
incontestabilă. 

Nu reușise să participe la cazul El Halcón, traficantul de 
droguri mexican care era judecat federal pentru omucidere și 
atac, pentru că avusese o întâlnire în Washington, DC, spre a 
oferi asistenţă unei noi agenţii americane de securitate. 

Rhyme și Sachs intraseră în contact cu organizaţia în timpul 
derulării unui caz recent. Ei, pe de o parte, și Serviciul Alternativ 
de Informaţii, pe de altă parte, se înfruntaseră din pricina unei 
operaţiuni clandestine pe care SAI o derulase în Napoli, Italia. In 
cele din urmă, Rhyme și Sachs sfârșiseră prin a salva reputaţia 
organizaţiei și câteva vieţi. Directorul fusese atât de impresionat 
de munca lor de investigaţie criminalistică, încât încercase să îi 
recruteze. 

Dar să lucreze pentru SAI ar fi presupus să călătorească des 
în străinătate. Ținând cont de limitările sale fizice, Rhyme nu era 
prea dispus să se înhame la una ca asta, în pofida cazurilor 
captivante pe care i le promisese organizaţia. In plus, și în 
orașul New York avea parte de cazuri solicitante. De ce să 
pescuiască în altă parte? De asemenea, aici era căminul lui și al 
lui Sachs. Se bucurase însă să zboare spre DC, pentru a ajuta 
să-i să pună bazele unei noi divizii care să folosească dovezile 
criminalistice și fizice ca resurse inteligente. 

În timpul întâlnirii din DC, unul dintre congresmenii implicaţi 
în crearea și sponsorizarea să-i fi spusese: 

— Mă bucur că sunteţi aici, domnule căpitan Rhyme, doamnă 
detectiv Sachs! Știm că ne puteţi ajuta în sarcina noastră de a 
parametriza o nouă dinamică pentru analizarea informaţiilor 
probatorii și folosirea lor ca arme. 

Rhyme, care altă dată s-ar fi duelat verbal pe tema limbuţiei 
tipului și a faptului că transformase cuvântul „parametru” într- 
un verb, își aminti că se afla în Beltway și ignoră pur și simplu 
toate aiurelile respective. Era un concept inteligent: noua divizie 
avea să aplice aptitudini folosite în mod specific la locurile 
faptelor și în laboratoarele criminalistice pentru a colecta și 
analiza informaţii... și, da, pentru a transforma dovezile în 
„arme”. 

Aveai nevoie să identifici un informator din consulatul 
american din Frankfurt, când toată lumea trecea testul cu 

poligraful? Trebuia doar să găsești un angajat cu o singură 
moleculă probatorie, care să poată fi conectată de o singură 
moleculă probatorie din Generalkonsulat der Volksrepublik 
China. 

Aveai nevoie să elimini o echipă de asasini nord-coreeni din 
Tokyo? Trebuia doar să îi livrezi agenţiei japoneze Keiji-kyoku 
dovezi și amprente de pantofi care să sugereze că se aflau în 
posesia unor arme ilegale și, bum, erau închiși... pentru foarte 
multă vreme. Era mult mai omenos așa decât să rezolvi cu 
lunetiști. Și mai important era faptul că nu guvernul american se 
ocupa de treburile murdare. 

Divizia SAI avea să se numească INFOPROB, cuvânt inventat 
chiar de Rhyme. Adică „informaţii probatorii”. Vocabular de 
spioni. Ca INFOUM, informații umane. Sau INFOEL, informaţii 
electronice. 

Directorului SAI, Daryl Mulbry, îi scrisese Rhyme când Ackroyd 
îi spusese despre obârșia rusească a Făptașului 47. Mesajul lui 
Mulbry sugerase un apel la ora trei după-amiaza. 

Se părea că spionajul dădea naștere promptitudinii, căci la 
ora 3:00:02 îi sună telefonul. 

— Lincoln, salutare! 

Rhyme și-l aminti pe bărbatul palid și slab, cu părul castaniu- 
deschis. Dacă ar fi fost să judece după dialectul lui, ar fi zis că 
se trăgea din Carolina sau din Tennessee. Când se cunoscuseră, 
Rhyme îl crezuse pe Mulbry un diplomat neimportant care 
respecta cu strictețe regulamentul. Din înfățișarea și 
comportamentul lui discret, nu ai fi dedus că bărbatul conducea 
o operaţiune secretă de sute de milioane de dolari, inclusiv 
echipe tactice, care, dacă voiau să dispari, ar fi putut realiza 
acest lucru fără niciun efort. 

— Scuze că a durat atâta să te contactez. Am avut de rezolvat 
o răzmeriţă în Europa. O mare harababură. S-a rezolvat în mare, 
deși nu de tot. Vorbim despre asta mai târziu. Cu ce te pot 
ajuta? Vrei să știi cum evoluează puiul tău, INFOPROB? Ca pe 
roate. Deși nu pot să zic că înțeleg prea bine expresia. Nu e 
chiar atât de ușor să mergi ca pe roți. Și, desigur, poți cădea. 

— Are legătură cu altceva și e urgent. 

Mulbry era obișnuit cu nerăbdarea lui Rhyme. 

— Desigur. 

— Ne-am ales - de curând cred - cu un făptaș în oraș. 
Diagnosticul meu: e cam dereglat. Obsedat de diamante. A fugit 
cu câteva pietre brute, așa se numesc, în valoare de câteva 
milioane de dolari. Pietre netăiate. A ucis câteva persoane 
nevinovate. De câteva ori chiar le-a torturat. 

— Torturat? De ce? 

— În mare, ca să ia urma altor martori. Dar probabil și de 
amuzament. 

— Detalii? 

— Nu prea multe. E rus, moscovit, vorbește engleza oarecum 
fluent. Alb. Ochi albaștri. De statură și constituție medii. Ca 
îmbrăcăminte, preferă hainele informale, închise la culoare, de 
duzină, și măștile de schi. 

— Ce figură ești, Lincoln! De ce a furat? Sponsorizează acte 
de terorism? Spălare de bani? 

— Asta-i partea ciudată. Vrea să salveze diamantele, ca să nu 
fie pângărite. Consultantul nostru britanic zice că e „ţicnit”. 

— Are de gând să se întoarcă acasă, să mănânce un borș în 
patria-mamă, sau plănuiește și alte trăsnăi? 

— Presupunem că momentan va rămâne pe-aici, cel puţin 
temporar. 

— Ai zis că a venit recent. Cât de recent? 

— Nu se știe. Dar am căutat moduri de lucru similare în baza 
de date și nu am găsit nimic. Deci, să zicem în ultima 
săptămână, poate zece zile. Deși e o mare presupunere. 

— Metodă de eliminare? 

— Glock, ţeavă scurtă, calibrul treizeci și opt, și cutter. 

— Nu mai spune! Vreo indicație că ar fi fost în armată? 

— Am specula și în această privinţă. Dar e inteligent. Atent la 
camerele CCTV și la dovezile pe care le lasă în urmă. 

— În regulă. Și vrei să știi dacă găsesc vreun russkiy care să fi 
venit în State în perioada cu pricina. Cu istoric sau circumstanţe 
îndoielnice. 

— Exact. 

— În regulă, rus, diamante, psihopat, acces la arme. Să văd 
ce pot afla. Îi pun pe copii și pe roboţi la treabă. 

Rhyme îl auzi tastând. La fel de rapid precum roțile de tren pe 
șinele vechi. 

Mulbry reveni. 

— S-ar putea să dureze o vreme... și s-ar putea să te alegi cu 
o listă pe cinste. Nu-i oprim la graniţă - pe ruși vreau să zic. N-ai 
auzit și tu că Războiul Rece s-a încheiat? 

Rhyme râse. 

— Acum, Lincoln, dacă tot te-am prins, să te întreb ceva. 

Rhyme își aminti ce-i spusese bărbatul cu o clipă în urmă. 

Vorbim despre asta mai târziu... 

— Da? îngână el. 

— Incidentul despre care-ţi ziceam. Am distrus o celulă 
radicală din suburbiile Parisului. Totul bine și frumos. Dar, pe 
parcurs, echipa a descoperit un trafic digital nerelevant care ne- 
a atras atenţia. Între Paris, America Centrală și orașul New York. 
Triada asta miroase a terorism. 

— Cred că se trimit un milion de e-mailuri pe zi pe ruta asta, îi 
zise Rhyme. 

— Categoric. Dar astea sunt diferite. Au fost cifrate folosindu- 
se algoritmi duodecimali. Practic, sunt de nedescifrat. Ceea ce 
ne agită puţin. 

Rhyme, care avea studii în domeniul științific, cunoștea 
sistemul de notație duodecimal, numit și în baza doisprezece. 
Sistemul binar are doar două cifre, zero și unu. Cel decimal are 
zece: de la zero la nouă. Duodecimalul are douăsprezece, de la 
zero la nouă și două simboluri în plus, de obicei doi și trei. 

Mulbry continuă: 

— Pachetul de criptare e atât de „bazat”, după cum zic 
tocilarii, încât tratăm software-ul ca și cum ar fi o armă. Este 
considerat muniţie în temeiul reglementărilor privind comerțul 
internaţional de arme ale Departamentului de Stat. Întrucât 
orașul New York este unul dintre punctele de origine ale 
mesajelor, sunt curios dacă cineva din NYPD a dat peste e- 
mailuri sau mesaje-text criptate în sistem duodecimal. 

— Nu. N-am auzit. Se uită spre Cooper și-l întrebă: Mel, ai 
avut de-a face cu criptare duodecimală în cazurile pe care le-ai 
analizat? 

— Nu. 

— Sună-l pe Rodney și vezi dacă a auzit ceva despre asta. 
Apoi spuse în telefon: Vom discuta cu expertul nostru de aici. Să 
vedem ce aflăm. 

— Mersi. Ne-a cam pus pe gânduri. Verificăm locaţiile în care 
s-ar fi putut afla - el sau ea sau lucrul cu pricina - când au fost 


VP - 215 


trimise mesajele. Și ele sunt greu de găsit. Servere proxy, 
desigur. 

Mai râse o dată, apoi adăugă: 

— Unele dintre ele chiar bazate. 

— Te anunţ dacă descoperim ceva. 

Bărbaţii își luară rămas-burn și închiseră. 

Hm, ce idee interesantă, să folosești sistemul duodecimal ca 
bază de criptare! Deși Rhyme studiase în principal chimia, era 
interesat de matematică și știa că mai mulţi matematicieni 
credeau că baza doisprezece este mult mai ușor de învăţat și de 
folosit la calculare. Ba chiar citise despre un ceas duodecimal, în 
care un minut echivala cu cincizeci de secunde din timpul 
curent. Atunci când ceasul arăta ora 7:33.42 în sistemul 
duodecimal, de exemplu, însemna că era ora 2:32.50 pe un ceas 
standard. 

Fascinant. 

Dar, desigur, irelevant. Așa că Rhyme alungă gândurile cu 
pricina. Spera să-l poată ajuta pe Mulbry, dar Făptașul 47 era 
prioritar. Îi vibră telefonul: nu cunoștea numărul. 

Răspunse, sperând, pentru binele apelantului, că nu era vreun 
operator de telemarketing. 

— Alo? 

— Domnul Rhyme? Căpitanul Rhyme? 

Apelantul avea un ușor accent spaniol. 

— Da? 

— Mă numesc Antonio Carreras-Lâpez. Sunt avocat în Mexico. 
Momentan mă aflu în New York și mă întreb dacă vă pot reţine o 
clipă. 

— Sunt foarte ocupat. Despre ce este vorba? 

— Unul dintre clienţii mei este judecat în prezent aici, zise 
bărbatul cu o voce joasă și melodioasă. Aș vrea să discutăm o 
chestiune cu care ne confruntăm. Are de-a face cu 
dumneavoastră. 

— Cine este clientul dumneavoastră? 

— Este cetățean mexican. Dacă urmăriţi știrile, s-ar putea să 
fi auzit despre el. Eduardo Capilla. Este cunoscut mai degrabă 
ca El Halcón. 

Lincoln Rhyme era rareori șocat. Dar impulsul din trupul lui 
nesimţitor se manifestă ca o pulsație puternică la nivelul 
capului. Era chiar cazul pe care și-l dorise atât de mult, dar la 

care nu putuse participa din pricină că mersese la Washington, 
pentru întâlnirea cu Daryl Mulbry și cu cei de la săi. 

— Știu despre el. Continuaţi, vă rog! 

— Știu că înţelegeți protocoalele proceselor penale, continuă 
Carreras-L6pez. Acuzarea este obligată să îi dea apărării 
dosarele probatorii înainte de proces. În materialele primite de 
la procurorul SUA, am descoperit numele dumneavoastră ca 
potenţial analist criminalistic și martor. Dar într-o adnotaţie scria 
că nu aţi fost disponibil. 

— M-am trecut pe listă ca să fiu consultant pentru acuzare, 
dar a trebuit să plec din oraș. 

— Am căutat informaţii despre dumneavoastră, domnule 
căpitan, și trebuie să recunosc că am fost impresionat de 
istoricul și expertiza dumneavoastră. Foarte impresionat. Făcu o 
pauză, apoi adăugă: înțeleg că oferiţi consultanţă exclusiv 
procuraturii. 

— Ofer și servicii civile pentru reclamanțţi și inculpaţi, dar în 
materie penală, da, lucrez pentru forţele de ordine. 

Și, din când în când, cu câte un spion. 

— Ei bine, dacă aș putea să vă rețin doar câteva momente, aș 
dori să vă explic despre ce este vorba. Procesul este în curs de 
desfășurare, iar procuratura își susține cazul chiar acum. În 
timpul cercetării dovezilor, experţii noștri cred că au făcut o 
descoperire tulburătoare, și anume aceea că unele dintre dovezi 
au fost manipulate de poliţie sau de FBI. Clientul meu nu este o 
persoană îndrăgită și, sincer să fiu, nu este nicio persoană prea 
binevoitoare. A făcut lucruri rele la viaţa lui. Dar asta nu 
înseamnă că se face vinovat de infracțiunile pentru care este 
judecat. 

— Și vreţi să mă angajaţi ca să demonstrez că dovezile au 
fost manipulate? 

— Cred că nu vă pasă prea mult de bani, deși v-am achita un 
onorariu substanţial. Cred însă că vă pasă de ceea ce este 
corect și de ceea ce este în neregulă. Și un lucru este foarte în 
neregulă la cauza aceasta. Dar nu reușesc să găsesc pe nimeni 
care să vrea să mă ajute să o dovedesc. Din cei patru foști 
procurori și ofiţeri criminalistici pensionați și doi analiști 
criminalistici pe care i-am abordat ca să ne ajute, toţi au refuzat. 

— Aţi înaintat o moţiune de excludere a dovezilor sau de 
eroare judiciară? 

— Încă nu. Nu vrem să o facem dacă nu avem dovezi 
concrete. 

Rhyme fu asaltat de gânduri. 

— Din câte am citit, e vorba de mai multe acuzații. 

Auzi un chicotit. 

— O, da. Întrucât între noi nu există o relaţie avocat-client, mă 
voi abține de la a vă spune ceva specific. Dar haideţi să 
discutăm ipotetic! Impotriva unui suspect sunt formulate cinci 
capete de acuzare. Fără îndoială că se face vinovat de unul 
dintre ele... Să spunem că de pătrunderea ilegală în ţară. Pentru 
care există dovezi ample. Și juriul îl va condamna cu siguranţă. 
Dar nu se face vinovat sub nicio formă de celelalte capete de 
acuzare - mai grave cum ar fi atac cu o armă mortală și 
tentativă de omor. Altcineva a comis infracțiunile respective, iar 
clientul meu, clientul meu ipotetic, nici măcar nu era de față 
când au avut loc. 

— Dreptate, șopti Rhyme. 

— Da, spuse avocatul. Despre asta este vorba. Domnule 
Rhyme, când m-am documentat în legătură cu dumneavoastră, 
am văzut că odată aţi depus mărturie la solicitarea cuiva care 
voia să fie eliberat din închisoare pe motiv că tehnicianul de 
laborator modificase intenţionat rezultatele ADN. Aţi afirmat 
atunci în instanță că, indiferent dacă a fost o acţiune 
intenţionată sau nevinovată, erorile comise de un cercetător 
criminalistic în timpul procesării probelor sunt nejustificabile. Aţi 
spus că adevărul este suprem. 

Rhyme își aminti cauza și își creionă cu ușurință în minte 
chipul celui care făcuse opt ani de închisoare pentru un viol pe 
care nu îl comisese. Ochii condamnatului, care priviseră ţintă în 
ai lui, fuseseră plini de speranţă și de disperare. Femeia 
tehnician care completase voit eronat raportul, deoarece îl 
crezuse vinovat, nu își ridicase privirea din podea. 

— Nu judec niciodată moralitatea inculpaţilor în procesele în 
care sunt implicat, zise Rhyme. În momentul de faţă sunt în toiul 
unui caz de amploare, dar dacă vreţi să treceţi pe la mine, 
putem discuta. 

— Serios, domnule Rhyme? Vă sunt foarte recunoscător. 

— Nu vă pot promite nimic, dar aș vrea să aud detaliile. 

Aleseră o oră și Rhyme îi dictă adresa. Apoi închiseră. 

Rhyme împinse scaunul spre diagramele cu dovezi. Cooper 
nota câteva informaţii recente de la laboratorul de criminalistică 
din Queens: rezultatele analizei ADN-ului și a amprentelor 
prelevate de pe jacheta găsită în gura de scurgere ieșiseră 
negative. La fel și firele de păr și mostrele prelevate la locul 
atacului din Gravesend. 

Rhyme observă cuvintele notate pe tabla albă. Le memoră, 
apoi se gândi din nou la ce-i spusese avocatul mexican. Se 
gândi apoi la Sachs, la Sellitto, la Cooper și la toți ceilalţi care 
munceau din greu la cazul Făptașului 47 și se întrebă oare ce 
părere ar fi avut dacă ar fi știut că se gândea să se alăture 
echipei traficantului de droguri? 

Nu exista niciun răspuns bun la întrebarea cu pricina, așa că o 
ignoră și se concentră din nou asupra dovezilor. 


CAPITOLUL 36 


Expresia „țintuit la pat” nu prea se potrivea cu timpurile de 
acum. Se potrivea cu timpurile de atunci. 

De demult. 

De pe vremea lui Jane Austen. Și a surorilor Brontë. Se 
potrivea cu romanele pe care Claire Porter obișnuia să le 
citească și să le recitească: în facultate și după aceea. Unele 
dintre ele chiar recent. 

Țintuit la pat. 

Deseori, în astfel de cărţi, personajele cu pricina erau 
acoperite cu pături groase, având câte o compresă pe frunţile 
care le ardeau din pricina febrei provocate de cine știe ce boală 
misterioasă. Sau de epuizare. Epuizarea era o boală obișnuită pe 
atunci. Când citea despre viaţa din secolele al XVIII-lea și al XIX- 
lea, Porter se întreba mereu ce ar fi putut fi oare atât de 
stresant pe atunci încât să trebuiască să te recuperezi stând în 
pat săptămâni în șir. Sau plecând în câte o croazieră (dacă te 
numărai printre cei care duceau o viaţă șic). 

Șic. Un alt cuvânt potrivit pentru vremea aceea. 

„Viaţa mea ţintuită la pat nu are nimic șic în ea”, se gândi 
femeia de treizeci și patru de ani. 

întinsă pe salteaua ei Sealy Posturepedic, în dormitorul 
apartamentului lor din Brooklyn situat la primul etaj, Porter privi 
pe fereastră spre parcul Cadman, care în ziua aceea era 
mohorât, ud și rece, potrivindu-se de minune cu starea ei 
sufletească. 

Barmanița brunetă și slabă fusese scoasă pe tușă nu de 
epuizare sau de vreo boală anonimă inventată de un romancier, 
ci pentru că se împiedicase de un câine. Nici măcar nu fusese al 
ei, ci o chestie mică și păroasă care scăpase din lesă și le ieșise 
brusc în cale în timp ce ea și soțul ei alergau. Se răsucise din 
instinct și își auzi glezna pocnind. Apoi se prăbușise. 

Fir-ar să fie, o luxaţie, se gândise atunci. 

Greșit. Era o fractură de coșmar. 

Pentru început, fusese operată de două ori; apoi se luptase cu 
o infecţie și fusese operată din nou, pentru plasarea șuruburilor 
de oţel. Femeia bionică, glumise soţul ei cu vitejie, deși era vădit 
tulburat de durerea care o încerca și - lucru de înțeles de altfel - 
îngrozit de noile lui responsabilităţi. Aveau o fată de optsprezece 
luni. Tatăl, designer grafic din zona centrală, trăia acum în două 
ture. Și nu putea nici măcar să se gândească la cum încuviinţase 
forțat din cap când doctorul îi spusese că ar fi fost mai bine să 
evite „relaţiile intime” riscante pentru gleznă pe o perioadă de 
cel puţin șase luni. (Că tot veni vorba, și formularea medicului 
fusese oarecum victoriană.) 

Cu ajutorul unei cârje, Porter se descurca binișor cu lucrurile 
de bază, cum era mersul la baie. Un drum până la minifrigiderul 
pe care Sam îl adusese în dormitorul acesta, dormitorul pentru 
oaspeți. Reușea să apuce biberonul și alimentele solide ca să o 
hrănească pe Erin, al cărei pătuţ se afla lângă al ei. Cam atât 
avea voie să facă până la vindecare. Cât de mult îi plăcea să 
gătească și să alerge, cât de mult îi plăcea slujba ei de 
barmaniță: pălăvrăgitul, oamenii excentrici și bizari pe care îi 
cunoștea... 

Dar mai avea o lună de stat la pat. 

Claire Porter se hotărâse să fie cuminte și să facă așa cumi 
se spusese. Dacă mai cădea o dată, o avertizase doctorul, rana i 
s-ar fi putut agrava. Infecție, necroză. Și, deși doctorul nu 
menţionase amputarea, o făcuse Google. lar după ce ocupase 
un loc în mintea ei, gândul acela se împământenise acolo ca o 
lipitoare, fără să mai plece. 

Măcar așa își putea continua studiile on-line. Era barmaniţă 
acum, patroana unei mici afaceri de consultanță pentru 
restaurantele peste doi ani. Își ridică Mac-ul pe burtă și aruncă o 
privire spre pătuţ. Mulţumesc că ai aţipit, păpușică! Cât ar fi vrut 
să sărute părul blond-cafeniu al fetiţei! Dar chiar că ar fi fost un 
proiect pe cinste. 

Țintuită la pat. 

Porni laptopul și lucră timp de câteva minute, după care... fir- 
ar! Chemarea naturii. Trebuia să meargă la baie. 

Ciudat cum putem anticipa întocmai unde și cum ne va durea. 
Porter respectă coregrafia instinctivă, care presupunea să își 
mute mai întâi un picior, apoi pe celălalt, apoi trunchiul și 
braţele într-un tipar complicat de natură să-i îngăduie să se 
ridice în șezut fără să lăcrimeze. 

Sau să vomite. 

Reuși să se ridice în șezut fără prea mult disconfort. Și reuși 
să apuce cârjele destul de bine. 

Și acum ridicatul. 

Trase adânc aer în piept, aliniindu-și corpul. Bine, acum mută- 
te în față! 

Apoi... bine, lent... apoi sus. 

Porter, care avea circa cincizeci de kilograme, simţi forţa 
gravitaţiei trăgând-o în jos, tot mai jos. Asta făceau cârjele: o 
transformau într-o grămadă de cărămizi. Dar reuși să o facă. 
Câţiva pași. Se opri când privirea începu să-i tremure puţin. Era 
ameţită. Își plecă puţin capul, trase adânc aer în piept și se 
gândi că data viitoare trebuia să se ridice lent. Dacă ar fi 
leșinat? Nici măcar nu și-ar fi putut închipui ce-ar fi păţit oasele 
ei fragile dacă ar fi căzut. 

Apoi mintea i se limpezi și se duse spre hol. Se opri să arunce 
o privire spre Erin, care dormea dusă, ca orice copil, visând - 
dacă într-adevăr visa - lucruri simple și bune. 

Claire Porter porni șchiopătând spre baie. Sam făcuse câteva 
modificări: montase un scaun pentru duș în cadă și înlocuise 
capul de duș fixat în perete cu unul pe care îl puteai ţine în 
mână. În plus, instalase un înălţător pe toaletă, ca să nu fie 
nevoită să se sprijine prea mult pe picior. 

Măcar se alesese cu un lucru bun după accident. Nu mai 
trebuia să aleagă cu ce să se îmbrace. Treninguri toată ziua... 

Trage pantalonii turcoaz în jos, împreună cu chiloţii, și așază-te! 
Și gata. 

Era puţin mai greu să se ridice, dar știa cum să o facă. 

Anticipaţie... 

Sus și fără durere. „La naiba, o să am piciorul drept tare ca 
lemnul după ce se termină totul!” 

În timp ce se spălă pe mâini, Claire Porter simţi un cutremur 
zguduind apartamentul. Ferestrele zornăiră și un pahar de sticlă 
de pe raft căzu pe podeaua din gresie și se sparse în zeci de 
cioburi. 

Porter icni. 

Cerule mare! Ce-a fost asta? Un alt cutremur? Urmărise știrile. 
Ceva despre foraje... Șantierul de construcţii despre care ziceau 
că era responsabil pentru cutremure se afla la mai puţin de un 
kilometru de ea. Multă lume protesta la adresa lor. Ecologiștii 
împotriva marilor companii. Nu-și amintea exact. 

Un cutremur în New York! Chiar că era ceva! Trebuia să-i 
povestească și mamei ei data viitoare când aveau să vorbească. 
Fusese un cutremur destul de mic: pereții și geamurile nu 
fuseseră afectate. 

Dar se confrunta totuși cu o problemă. 

Și încă una gravă. 

Picioare goale. Sticlă spartă. 

Ce prostie! se gândi ea. Avea papuci de casă (ei bine, un 
papuc de casă; nu suporta nimic în piciorul bolnav), dar nu se 
sinchisise să se încalţe. lar acum trebuia să pornească într-o 
cursă cu obstacole pe o suprafaţă de circa un metru și jumătate 
ca să ajungă în hol. 

Privi în jos. Când căzuse, paharul se făcuse ţăndări. 

Fir-ar! Nu avea cum să curețe mizeria. Aplecatul nu era o 
opţiune pentru ea. Ar fi putut folosi cârja ca să împingă bucăţile 
mai mari într-o parte, dar nu le vedea pe cele mai mici pe gresia 
albă. 

Prosoape. Avea să acopere podeaua cu prosoape din baie și 
să calce cu piciorul bun doar în zonele în care nu erau 
cocoloașe. Cele mai mici nu aveau să treacă prin prosoape... 
Sau cel puţin așa spera. 

Trase cele mai groase prosoape de pe rafturi și le întinse pe 
jos, formând o cărare spre ușă. 

Un pas. Bine. 


VP - 222 


Se opri, ca să se hotărască unde să facă următorul pas, și 
încremeni. 

Ce se simţea? Miros de gaz. 

— Hristoase, Hristoase... 

Porter își aminti reportajul îngrozitor despre primul cutremur 
și ce se întâmplase după aceea. Daunele provocate de cutremur 
în sine nu fuseseră deloc grave. Câteva geamuri sparte. Dar se 
spărseseră și câteva conducte de gaz. În exploziile și incendiile 
rezultate muriseră câţiva oameni: doi soţi, prinși în casa lor în 
flăcări. 

Ei bine, ea și fiica ei nu aveau să fie victime. 

Stăteau la primul etaj. Avea să o ia pe Erin, să o ţină bine, 
apoi să iasă șontăc din casă, ţipând ca din gură de șarpe pentru 
a ieși și ceilalţi chiriași. 

Mișcă, mișcă, mișcă! 

Incă un pas. 

Și încă unul. Apoi ciobul de sticlă pătrunse prin prosop, 
precum coada unui scorpion, și-i străpunse călcâiul. 

Porter ţipă și căzu pe spate. Dădu drumul cârjei și își duse 
rapid mâna la ceafă, ca să nu își spargă capul de marginea căzii 
de porțelan. Un junghi de durere îi străbătu tot trupul. Privirea îi 
tremură din nou din cauza suferinței cumplite. Apoi își reveni, 
deși înceţoșată de lacrimi. 

Mirosul de gaz era mai puternic aici: capul îi era lângă panoul 
de acces către ţevile din baie ce duceau spre subsol, unde ar fi 
trebuit să se afle conducta de gaz fracturată. 

Du-te! Trebuia să ajungă cumva în cameră și să-și salveze 
fetița. 

Târăște-te prin sticlă dacă trebuie! 

Apoi îi veni în gând o imagine: clădirile în flăcări după cele 
mai recente cutremure, tornada îngrozitoare de flăcări portocalii 
și de fum negru și uleios, prezentate la știri. 

Salvează-ţi fiica! 

— Erin! strigă ea fără să vrea. 

Probabil că fata o auzi - sau poate se trezise din pricina 
mirosului urât de gaz - și începu să tipe. 

— Nu, iubita mea, nu! Mami vine acum! 

Innebunită, se căzni să se rostogolească pe burtă, ca să se 
poată târî spre fiica ei. 

Dar nu își dădu seama că glezna fracturată i se blocase sub 
comoda grea de lemn din baie. In timp ce se rostogoli, simţi și 
auzi osul delicat cedând cu o plesnitură. O durere care-i tăie 
răsuflarea îi explodă în tot corpul. 

Țipând la unison cu fiica ei sugară, Claire Porter își privi 
piciorul. Tijele metalice pe care chirurgul i le implantase nu 
demult îi sfâșiaseră pielea și, pline de sânge, îi ieșeau acum din 
picior. Icni și simţi cum se lovește cu capul de podeaua 
acoperită cu gresie, în timp ce întunericul o învăluia precum 
fumul uleios. 


CAPITOLUL 37 


Vimal Lahori se afla din nou în autogara lui preaiubită, 
Autoritatea Portuară. 

De data aceasta, se simţea mai bine. Durerea se diminuase. 
Groaza cauzată de omoruri se mai redusese. Și avea bani. 

Cu o seară în urmă, acasă, înainte să coboare în atelier ca „să 
discute” cu tatăl lui, urcase la etaj sub pretextul că voia să-și ia 
un pulover. Așa și făcuse... dar mai luase și cele trei mii de 
dolari, cele trei mii de dolari a; săi, pe care Nouri i le plătise lui, 
precum și portofelul. In plus, mai luase alte două sute de dolari 
din portofelul tatălui lui, pentru că îi datora măcar atât, ba chiar 
mult mai mult de-atăt, pentru toate pietrele pe care le tăiase 
pentru el. Işi luase și telefonul. Un aparat de ras, o pastă și o 
periuţă de dinţi, antisepticul pe care i-l dăduse Adeela, câteva 
pansamente. Și, desigur, cartea lui, bunul lui cel mai de preț. 

Vimal plănuia să fugă chiar atunci, de îndată ce părinţii lui 
aveau să se apuce de un joc sau să se ducă la culcare, încheiase 
un soi de tratat de pace ambiguu cu tatăl lui, deși Vimal nu 
vorbise câtuși de puţin serios. Însă apoi se dovedise că nici tatăl 
lui nu vorbise serios. Ar fi trebuit să-și dea seama că Papa îl 
minţise... Și că avea de gând să-l închidă în pivniţă, ca într-o 
închisoare. Proviziile de apă îmbuteliată, mâncarea din frigider, 
sacul de dormit... Bere slab alcoolizată, ce mama naibii?! 

Fir-ar să fie! 

Tremura de furie. 

Vimal se îndepărtă de ghișeul Greyhound. Biletul dus îl 
costase 317,50 dolari. Călătoria din New York până în staţia 
1716 de pe strada 7 din Los Angeles avea să dureze șaizeci și 
cinci de ore. 

Gândindu-se la ce avea să urmeze, Vimal Lahori se simți trist, 
îngrozit. 

Dar emoţiile cu pricina erau eclipsate de o stare de euforie, 
așa că știu că făcea ceea ce trebuia. Işi porni telefonul și îi 
trimise un mesaj mamei lui, în care îi spuse că o iubea. Apoi îi 
trimise un mesaj și fratelui lui, în care îi spuse același lucru, 
adăugând că avea să ia legătura cu el din alt oraș. 

După aceea își cumpără un suc, o Coca-Cola cu aromă de 
cireșe, o plăcere secretă a sa (tatăl lui nu îi permitea niciodată 
să bea ceva ce conţinea cafeină, pentru că, din cine știe ce 
motiv, era convins că aveau să-i tremure mâinile după aceea, 
ceea ce ar fi însemnat că putea să greșească o faţetă de 
diamant). Își cumpără și o felie de pizza. Mâncă și bău la o masă 
înaltă și murdară. Nu existau scaune pentru clienți - presupuse 
că pentru a încuraja fluxul din „sala de mese”. 

Privi spre bagajul lui sărăcăcios - o plasă textilă pe care o 
cumpărase de la un magazin alimentar cu un dolar - și scoase 
de acolo obiectul care îi aducea la fel de multă alinare precum 
Autoritatea Portuară. 

Cartea. Într-un fel, o carte sfântă pentru el. O răsfoia des, căci 
îl alina și îl uimea mereu. 

Colecţia de schițe ale lui Michelangelo fusese tipărită cu ani în 
urmă, în prima parte a secolului trecut. Vimal îl considera pe 
maestru cel mai mare sculptor din toate timpurile și, ţinând cont 
de propria-i pasiune, era logic să fie atras de el și de arta lui. 
Artistul era Dumnezeul lui Vimal. Ah, desigur, îi plăceau muzica 
pop și cărţile de manga și adora să se uite la televizor, când 
tatăl lui îi permitea. Dar // adora pe Michelangelo, iar în clipele 
acelea, în care moștenirea religioasă a ţării lui de obârșie, adică 
reîncarnarea, i se părea plauzibilă (lucru care se întâmpla 
rareori, de obicei după ce bea vin), își imagina că sufletul 
sculptorului din Antichitate - sau măcar o parte din el - sălășluia 
chiar în sine. 

Desigur, Michelangelo fusese un adevărat fenomen. Nu 
împlinise încă treizeci de ani când sculptase David și Pietă. 
Vimal nu se ridica încă la nivelul lui, deși propriile lucrări, 

sculptate de obicei în marmură, granit și lapis, ieșeau pe primul 
sau al doilea loc la concursurile din zona orașului New York. 

Recent însă, Vimal își dăduse seama șocat că era posibil să 
existe și un motiv mai subtil, subconștient, pentru care era 
obsedat de el, Pe când răsfoise cartea, în timpul unei pauze în 
atelierul domnului Patel, își dăduse seama că majoritatea 
schițelor lui Michelangelo din volum, deși superb executate, 
erau incomplete. 

Părea incapabil să își termine desenele. 

Studiul lui din 1508 pentru Adam era format doar dintr-un 
cap, un trunchi și braţe dezmembrate, plutind aiurea. Schița 
pentru Hristos înviat ilustra un lisus aproape fără chip. 

Incomplete... 

„Schiţele lui sunt exact ca mine”, concluzionase atunci Vimal, 
recunoscând în același timp că teoria „imaterială” aducea a 
psihologie pop de proastă calitate, într-o emisiune de televiziune 
de proastă calitate. 

Mai exista o paralelă între cei doi. Vimal îi spusese și Adeelei, 
care îi zâmbise ambiguu, de parcă i-ar fi spus: „Serios? Nu crezi 
că exagerezi puţin?” 

Ei bine, nu, nu exagera. 

lar analogia respectivă era următoarea: Michelangelo se 
considera sculptor înainte de toate și doar cu reticență accepta 
să picteze la comandă. Nu era ca și cum nu s-ar fi priceput la 
asta, desigur, ţinând cont că pictase tavanul Capelei Sixtine în 
doar patru ani, precum și Judecata de Apoi și zeci de alte 
capodopere. Dar alta era adevărata pasiune a lui Michelangelo: 
marmura, nu pânza. lar în cazul lui Vimal, era marmura, nu erau 
bijuteriile. 

Pictura, în cazul lui Michelangelo, și tăierea diamantelor, în 
cazul lui Vimal, pur și simplu nu stârneau acel foc mistuitor și de 
netăgăduit care se aprindea atunci când făceai ceea Dumnezeu 
- sau zeii - te lăsa pe pământ ca să faci. 

Când termină de mâncat bucata uleioasă de pizza și de sorbit 
ultima gură de suc, se înfurie din nou pe tatăl lui. Apoi se potoli 
și, după ce mai aruncă o ultimă privire spre statuia lui Poseidon, 
închise cartea și o puse înapoi în plasă. 

Ținând capul mai mult plecat și cu o șapcă de baseball neagră 
trasă pe ochi, plecă din pizzerie și, evitând grupurile de polițiști, 

se îndreptă spre zona de așteptare. Autobuzul avea să plece 
curând. 

Se așeză pe un scaun de plastic, lângă o fată cu o înfățișare 
plăcută, care avea probabil cel mult treizeci de ani. li văzu 
biletul și își dădu seama că, cel puţin în prima parte a călătoriei, 
avea să fie în același autobuz ca el. Pe stickerul de pe husa ei 
pentru chitară scria Springfield, Illinois. Nu ai fi zis că provenea 
din Midwest - cel puţin din ce știa Vimal despre regiune. Avea 
părul vopsit în verde și în albastru și purta trei cercei mici în nas, 
precum și unul de tip inel în sprânceană. Vimal bănuia că visul 
ei de a cânta pe scenele, în cabaretele și în sălile din New York 
se năruiseră. Același lucru se ghicea și din mina ei stoică. Părea 
nostalgică, de parcă ar fi pierdut un lucru important și renunţase 
să-l mai caute. Ceea ce era al naibii de trist. 

Apoi Vimal se gândi că poate își imagina toate acestea și că, 
de fapt, se ducea să petreacă mai multe zile cu foștii colegi de 
facultate, să bea vin din cutie, să se culce cu vreun tip cunoscut 
în barul local și să se distreze de minune. 

Care era adevărul? 

Cu cât înainta în vârstă, hotărî Vimal Lahori, cu atât știa mai 
puţine. 

O voce ușor distorsionată, de gen imprecis, anunţă că 
autobuzul se pregătea de plecare. Vimal se aplecă, își apucă 
plasa, apoi se ridică. 

e 

— Au idee unde s-ar fi putut duce? 

— Deloc, îi spuse Sachs lui Rhyme, care întrebase despre 
Vimal Lahori după ce tânărul evadase din propria-i casă. Isteţ 
din partea lui... să se prefacă a sculpta, când de fapt tăia barele 
de oţel de la fereastră. 

Ce scârbos, în schimb, că tatăl lui hotărâse să facă pe 
temnicerul. 

— A luat vreo trei mii de dolari de la tatăl lui, continuă Sachs, 
deși mama mi-a zis că de fapt sunt ai băiatului. Lahori ia toți 
banii pe care-i câștigă băiatul tăind diamante. Lui Vimal îi dă o 
alocaţie. 

— La vârsta lui? 

Apoi se auzi soneria și Thom se duse să deschidă. Se întoarse 
câteva momente mai târziu cu Edward Ackroyd, îmbrăcat într-un 
costum din două piese gri-deschis, cu linii subţiri, călcat la 

perfecţie. Cămașa albă și cravata cu dungi roșii și albastre 
completau ţinuta. Rhyme și-l închipui îmbrăcându-se astfel 
pentru o întâlnire pe strada Downing, la numărul 108. 

— Lincoln. Amelia. 

Renunţțase, în sfârșit, să li se adreseze cu „domnul Rhyme” și 
„doamna Sachs”. Lincoln își închipui că protocoalele de la 
Scotland Yard erau adânc înrădăcinate în felul lui de-a fi. 

Ackroyd îl salută și pe Cooper, apoi întrebă: 

— Aţi mai aflat ceva? 

Rhyme îi povesti ce se mai întâmplase. 

— Vimal Lahori, zise Ackroyd, încuviințând din cap. Acum 
deţinem ceva mai multe informaţii. Dar să-l încuie la subsol? Se 
încruntă ușor la acest gând. lar acum a dispărut. Nu știe că este 
în pericol? Ei bine, ce întrebare inutilă! Bineînţeles că știe. Dar 
de ce nu vrea să fie ajutat? 

— Subsolul e un indiciu, zise Sachs. Presupun că își evită și 
tatăl, nu doar pe Patruzeci și șapte. Dacă îl prindem noi, nu 
poate scăpa de tată. 

Thom se oferi să-i ia haina, dar Ackroyd îi spuse că nu putea 
rămâne; avea o întâlnire cu un alt client. 

Apoi îi zise lui Sachs: 

— Deci i-ai cunoscut familia. Sunt convins că au o idee despre 
unde s-a dus. Prieteni, alte rude... 

— Mi-au dat câteva nume, dar fără succes. Vimal nu 
împărtășea mai nimic cu familia. Tatăl lui a oferit o recompensă 
de cinci sute de dolari, așa că fiul unui tăietor de diamante 
pentru care lucra Vimal l-a dat de gol. Ridică din umeri, apoi 
adăugă: Presupun că tatăl lui va repeta figura. Poate că așa vom 
fi cu un pas în faţă. Și mă vor contacta dacă aud ceva. 

— Ești convinsă de asta? o întrebă Rhyme. Nu vor încerca să-l 
încuie din nou? 

— l-am ameninţat că pot fi acuzaţi de obstrucţionarea 
justiţiei. Cred că se vor da pe brazdă. 

Ackroyd le spuse că nici el nu făcea progrese prea mari. 

— Diamantele brute pe care suspectul, Promitentul, le-a furat 
din atelierul lui Patel au dispărut pur și simplu, ceea ce 
înseamnă că e nebun și strânge pietrele pentru el. Nicio altă 
persoană n-a mai anunţat că ar fi fost sunată de el ca să întrebe 
despre ucenic. lar oamenii sunt mai reticenţi ca oricând să 

vorbească despre asta. Sperie pe toată lumea. Am auzit că 
vânzările de inele de logodnă ar fi scăzut cu douăzeci la sută. 

Ei bine, poate că Făptașul 47 suferea de psihoză, dar dacă 
scopul lui era să declare sanctitatea diamantelor, atunci era al 
naibii de eficient. 

— Știu că aș fi putut suna ca să vă spun toate astea, dar am 
vrut să trec pe aici. Ti-am adus un cadou, zise el adresându-i-se 
lui Rhyme. 

Vâri mâna în plasa de plastic pe care o avea cu el și scoase o 
cutie de circa cincisprezece pe douăzeci și doi de centimetri, 
lucioasă, cu imagini ale unui produs electronic pe ea. Rupse folia 
de plastic și scoase ceea ce părea a fi un dispozitiv în genul unei 
tablete. Îl așeză lângă scaunul lui Rhyme și apăsă un buton 
lateral. Dispozitivul prinse viaţă și afișă un meniu. 

— Jocuri de cuvinte încrucișate electronice. Acestea sunt 
criptice. Sunt peste zece mii la număr, de diverse niveluri de 
dificultate. 

Rhyme îi explică lui Sachs că Ackroyd și soţul lui concurau în 
turnee de jocuri de cuvinte încrucișate, apoi îi descrise pe scurt 
cum funcționau jocurile criptice. 

Deși îi plăceau jocurile chiar mai puţin decât lui Rhyme, ea 
recunoscu că i se părea o idee fascinantă. 

— lar dispozitivul acesta, zise Ackroyd, poate fi activat vocal. 
A fost creat pentru... 

— Poţi zice „invalid” sau „infirm”. Eu așa fac. 

— Voiam să zic „persoane cu handicap”. Dar cred că nici așa 
nu e corect. 

— Aş răspunde așa: ce cuvânt are trei litere, începe cu „c” și 
încheie propoziţia „Mă doare fix în...”? 

Ackroyd râse scurt. 

— Mulţumesc, Edward, îi zise Rhyme, sincer încântat. 

Mai jucase șah și încercase Go, un joc asiatic pe tablă, chiar și 
mai complicat. Jocurile criptice păreau să i se potrivească mai 
bine. Îi plăceau foarte mult cuvintele și felul în care se 
potriveau. Enigmele aveau să-l ajute să-și țină mintea activă, un 
scut protector împotriva celui mai crunt dușman al lui: 
plictiseala. 

După plecarea lui Ackroyd, echipa primi un apel de la Rodney 
Szarnek. Acesta le spuse că localizase telefonul lui Vimal. 

— A plecat din zonă. Conform GPS-ului, se află pe o 
autostradă din Pennsylvania. Se îndreaptă spre vest. Cu 
aproape o sută de kilometri pe oră. Conduce sau e într-un 
autobuz. 

— Probabil un autobuz, zise Sachs. Familia are o singură 
mașină, iar echipa de pază l-ar fi observat dacă s-ar fi furișat 
înapoi ca s-o ia. 

— Poate că îl duce un prieten, sugeră Cooper. 

— Sâmbătă a sunat din Autoritatea Portuară, sublinie Rhyme. 
Poate că verifica orarele autobuzelor chiar atunci. Și eu aș zice 
că e într-un autobuz. Tu și Lon Sellitto demaraţi operaţiunea de 
localizare. Luaţi legătura cu poliţia statală din Pennsylvania. 

După ce închiseră apelul, Rhyme îl sună pe Lon Sellitto ca să 
facă aranjamentele necesare pentru interceptarea vehiculului. 

Se auzi din nou soneria, iar Rhyme aruncă o privire spre 
monitorul camerei de supraveghere. Văzu un bărbat scund, 
dolofan, cu un început de chelie. Nu îl recunoscu, dar știa cine 
era. 

Thom îi aruncă o privire lui Rhyme, care îi spuse: 

— Lasă-l să intre! 

O clipă mai târziu, bărbatul se afla în ușă, aruncând o privire 
prin laborator. Păru mai degrabă impresionat și mulţumit decât 
surprins. 

— Căpitane Rhyme! 

Lincoln nu îl prezentă celorlalţi, ci spuse doar: 

— Să mergem în birou. De partea cealaltă a holului. 

Dacă Sachs și Cooper erau curioși în legătură cu identitatea 
oaspetelui lor, nu lăsară să se vadă, ci se întoarseră la treburile 
lor. Mai bine așa. 

Oare ce-ar fi crezut de-ar fi știut?... 


CAPITOLUL 38 


Antonio Carreras-L6pez nu era chiar atât de corpolent precum 
păruse pe ecranul camerei de supraveghere, deși era într- 
adevăr un bărbat solid. Rhyme se întrebă dacă nu cumva fusese 
halterofil sau luptător în tinereţe. lar acum, la aproape șaizeci 

de ani, din câte părea, încă era destul de puternic, deși o parte 
din greutate se transformase în grăsime. 

Părul negru - sau ce mai rămăsese din el, de fapt - îi era 
pieptănat pe spate și fixat cu spray sau cu cremă. Pe nasul 
cărnos purta o pereche de ochelari cu rame groase, cu un 
imprimeu cu carapace de broască ţestoasă. Dacă ar fi fost să îl 
judece după privire, părea amuzant. Și isteț. 

Cei doi se aflau în încăperea mică și formală aflată de cealaltă 
parte a antreului faţă de salon. Trei dintre pereţi erau prevăzuţi 
cu biblioteci, iar pe celălalt erau atârnate patru desene în creion 
și cerneală, în culori estompate, cu scene din orașul New York în 
secolul al XIX-lea. Oaspetele îi spuse: 

— Așa cum v-am spus la telefon, îl reprezint pe domnul 
Eduardo Capilla, adică El Halcón, deși nu sunt membru al 
barocului aici, în Statele Unite. Îi supraveghez însă apărarea. 

— Ce avocaţi îl reprezintă aici? 

Carreras-LOpez  menţionă trei nume, toţi avocați din 
Manhattan, deși procesul se ţinea în Districtul de Est al New 
York-ului, care includea Long Island, Staten Island, Brooklyn și 
Queens. Rhyme îl știa pe avocatul-șef al apărării, un avocat de 
drept penal foarte cunoscut și respectat. Lincoln nu depusese 
niciodată mărturie într-un caz care să îi implice pe clienţii lui. 

Nu era convins că ar fi fost vorba despre un conflict, dar cu 
siguranţă că era vorba despre o situaţie necuvenită, așa că se 
gândi că, dacă avea să continue, cel mai bine ar fi fost să nu 
aibă nicio legătură cu echipa de avocaţi a lui El Halcón. 
Procurorul, pe de altă parte, era Henry Bishop, iar Rhyme știa 
sigur că nu fusese implicat în niciun caz de-al lui. 

— Căpitane Rhyme, în primul rând.. 

— M-am pensionat, așa că îmi poţi spune Lincoln. 

— lar eu sunt Tony. În primul rând, îţi voi da asta. Împinse un 
plic spre Rhyme. Este un onorariu inițial de o mie de dolari. 
Ceea ce înseamnă că ești un contractor al echipei de apărare. 
Privilegiul avocat-client te include și pe tine acum. 

Deci nu trebuiau să mai discute la nivel ipotetic. 

Carreras-L6pez ezită când îi întinse o chitanţă, holbându-se la 
brațul lui Rhyme. 

— Pot semna, zise Rhyme, apoi luă pixul oferit de avocat și 
semnă documentul. Și acum, detaliile... 

— Da. În mare, clientul meu a intrat în SUA ilegal. 
Recunoaștem asta. A luat un zbor comercial spre Canada și a 
intrat legal acolo. Însă apoi a zburat cu elicopterul spre Long 
Island și a intrat ;/ega/ în SUA. Da, echipajul a zburat astfel încât 
să nu fie detectat de radar, dar nu este ilegal atunci când zbori 
cu elicopterul. Nu există cerinţe obligatorii în ceea ce privește 
altitudinea minimă. Deci nu au fost încălcate regulile AFA?. El 
Halcón a fost întâmpinat de un bodyguard angajat de 
proprietarul unui depozit pe care clientul meu avea de gând să îl 
achiziționeze. Cât pilotul a așteptat, au mers cu mașina la 
complexul respectiv, pentru ca domnul Capilla să îl poată vedea 
și să discute despre achiziţie cu bărbatul respectiv. 

— Tot scenariul acesta implică și substanţe reglementate? 

— Nu, domnule. Nici vorbă. Depozitul era destinat unei 
companii de transport pe care clientul meu dorea să o demareze 
în America. 

— In afară de acest lucru, există mandate emise pe numele 
clientului dumitale? 

— Niciunul. 

— Atunci, de ce a intrat în ţară ilegal? 

— Evident, profesia clientului meu în Mexic este bine 
cunoscută. Se suspectează că este responsabil pentru fluxul de 
cantităţi mari de droguri către SUA. Astfel, era îngrijorat că avea 
să fie reținut la serviciul de control al pașapoartelor din motive 
tehnice. Poate chiar închis pe baza unor acuzaţii fabricate. 

— Continuă. 

— Când a ajuns la depozit, clientul meu s-a întâlnit cu 
proprietarul clădirii... 

— Numele lui? 

— Christopher Cody. Au discutat termenii învoielii, iar clientul 
meu a vizitat clădirea. Se pare că ministrul Cody era investigat 
în legătură cu anumite acuzaţii referitoare la arme. Activităţi 
care nu au nimic de-a face cu clientul meu. El Halcón nu știa 
asta. Un ofițer de poliţie local supraveghea locaţia. Când și-au 
făcut apariţia clientul meu și bodyguardul, a intrat la bănuieli. A 
crezut că ar putea fi traficanţi de arme. A trimis o imagine a 
clientului meu la sediu, iar cei de-acolo au alertat FBl-ul. L-au 
identificat pe clientul meu, au verificat la Biroul de Protecţie a 
Frontierelor și au aflat că pătrunsese în ţară ilegal. O echipă 

formată din agenţi FBI și ofiţeri de poliţie locali au dat năvală 
spre depozit. A urmat o confruntare cu arme de foc. Domnul 
Cody și bodyguardul lui au fost uciși, iar un agent FBI și ofiţerul 
local care a făcut fotografiile au fost grav răniți. 

Fapte pe care Rhyme le știa deja. 

— Ce pretinde acuzarea? 

Bărbatul ridică din umeri. 

— Ce pretind de obicei. Că ofițerii și agenţii s-au apropiat de 
clădire, le-au cerut să se predea, iar cei dinăuntru au început să 
tragă. 

— lar clientul dumitale ce spune? 

— Ofițerii au tras fără să se identifice, iar cei din depozit au 
ripostat. Credeau că este un jaf sau o deturnare. In orice caz, 
clientul meu nu a luat parte la asta. În momentul respectiv se 
afla la toaletă. Întins pe jos, ascunzându-se, ca să nu fie lovit de 
un glonţ răzleţ. Și, sincer să fiu, era îngrozit. A rămas acolo până 
când au încetat împușcăturile. A ieșit, a văzut ce s-a întâmplat și 
a fost arestat. 

— Ceilalţi bărbaţi care se aflau înăuntru, cu el, au dat 
declaraţii? 

— Domnul Cody a murit pe loc, împușcat în cap. Bodyguardul 
a supravieţuit încă o zi, dar nu și-a recăpătat cunoștința. 

— Spune-mi despre dovezile măsluite. 

— Vezi tu, în timpul arestării, clientul meu a fost pus cu faţa la 
podea în depozit. La un moment dat, un agent sau un ofițer, nu 
a văzut cine, a venit și l-a percheziţionat. Însă apoi a simţit pe 
cineva apăsând ceva pe mâinile și pe hainele lui. Era o bucată 
de material. Este convins că ofiterul a transferat reziduuri de 
praf de pușcă prelevate de pe mâinile domnului Cody. Când l-a 
întrebat ce face, clientului meu i s-a răspuns: „Taci naibii din 
gură! Doi dintre ai noștri sunt ciuruiți. O să stai la pârnaie mult 
și bine”. 

— Deci, zise Rhyme, acuzarea susține că domnul Cody a fost 
ucis și că clientul dumitale i-a luat arma și l-a împușcat pe 
ofițer? 

— Corect. 

— Relief papilar, adică amprente, pe armă? 

— Doar ale lui Cody, nu și ale clientului meu. Nu s-au 
descoperit mănuși sau cârpe pe-aproape, pe care să le fi putut 
folosi ca să ţină pistolul, dar procurorul va susține că și-a 

desfăcut butonul de la manșeta cămășii și a ţinut pistolul în 
mânecă. Așa s-ar explica reziduul de praf de pușcă și lipsa 
amprentelor. 

— Ce teorie isteaţă! Care sunt acuzaţiile mai exact? 

— Pătrunderea ilegală în SUA. Se numește „pătrundere într-un 
moment sau loc necuvenit” conform statutului. Acuzaţia se 
pedepsește cu amendă și închisoare până în șase luni. Un delict 
federal. Celelalte acuzaţii sunt cele de așteptat: arme, atac al 
unui ofițer responsabil cu aplicarea legii, tentativă de omor al 
unui ofițer responsabil cu aplicarea legii, uciderea lui Cody, deci 
crimă... Recunoaștem că se afla în ţară ilegal și este dispus să 
pledeze vinovat la acest cap de acuzare. Deci, iată situaţia în 
care ne aflăm! ÎI privi cu atenţie pe Rhyme. Ziceai că ești 
ocupat. Lucrezi la un caz important. 

— Da, așa este. 

— Întreb dacă se poate să îţi faci timp ca să verifici dovezile, 
respectiv să vezi dacă poţi demonstra că ofițerii de la locul 
faptei au plantat reziduul. 

Rhyme își lăsă capul pe spate și privi scurt spre tavan. O 
mulțime de gânduri i se învălmășeau în minte. 

În cele din urmă, spuse: 

— Voi avea nevoie de toate dosarele criminalistice. Și ale 
voastre, și ale acuzării. R 

— Îți voi trimite copii după dosare, zise Carreras-López. În 
jumătate de oră. Gracias, domnule. Dumnezeu să te 
binecuvânteze. 

Apoi se îmbrăcă și plecă. 

Rhyme îl sună pe Ron Pulaski. l-ar fi plăcut să verifice 
măsluirea dovezilor din cazul Ei Halcón pe cont propriu, dar îi 
era imposibil. Avea să fie ceva muncă de teren de făcut. 

— Lincoln! 

— Am nevoie să faci ceva pentru mine. 

— Sigur. Are legătură cu Patruzeci și șapte? 

— Nu. E un alt caz. Voi primi o cutie cu dosare în jumătate de 
oră. Am nevoie să o iei și să o duci acasă. 

— Acasă? întrebă ofițerul. Adică acasă... acasă? 

— Exact. Voi avea nevoie de o analiză completă a urmelor de 
arme de foc, de îmbrăcăminte, de natură electrostatică și de 
suprafaţă lăsate la locul faptei. 

— Sigur, Lincoln. 

— Apoi va trebui să mai faci ceva. 

— Ce anume? 

— Să nu spui nimănui despre asta. Să nu sufli nicio vorbă 
despre asta - nimănui. Ai priceput? 

Urmă un moment de tăcere. 

— Ai priceput, Recrutule? 

— Da, răspunse Pulaski în șoaptă, de parcă ar fi încălcat 
regulile dacă ar fi vorbit mai tare de-atât. 


CAPITOLUL 39 


— Un alt cutremur. 

Rhyme se uită la Mel Cooper, care tocmai îi dăduse vestea. 
Tehnicianul își ţinea privirea pironită asupra televizorului. 

Privi și el în aceeași direcţie. Pe ecran, camerele de luat 
vederi filmau un apartament din Brooklyn, înghiţit de vârtejuri 
de flăcări și fum. La fel ca și în cazul celorlalte incendii, cauza 
era o spărtură în conducta de gaz, cauzată de al doilea 
cutremur. 

Scena se mută apoi la o conferință de presă de la primărie. 
Rhyme citi textul care îl cita pe primar: în urma celui de-al 
doilea cutremur, primăria hotărâse să respingă cererea 
companiei Northeast Geo de a relua forarea geotermală, chiar și 
în mod limitat. Apărură apoi aceleași chipuri: Ezekiel Shapiro, 
liderul activist cu barbă al mișcării „Un singur Pământ”; Dwyer, 
șeful companiei Northeast Geo, și C. Hanson Collier, directorul 
executiv al Algonquin Power. 

În timp ce vorbeau, imaginea se mută la clădirea de 
apartamente năpădită de flăcări, înconjurată de nenumărate 
mașini de pompieri și vehicule de urgenţă. 

Textul din josul ecranului raporta trei decese. Victimele 
fuseseră înghiţite de flăcări. 

Apoi se auzi soneria. Thom era plecat la magazin; Rhyme privi 
monitorul camerei de supraveghere: era Lon Sellitto. La naiba, 
nu avea o cheie? După atâţia ani? Ar fi trebuit să îi facă o copie. 
Rhyme îi deschise. 

— Bun. Ești pregătit pentru asta? 

Rhyme oftă și ridică din sprânceană. 

Sellitto dădu din cap spre ecran, unde se derulau imagini 
dezolante cu spirale de flăcări vânjoase, însoţite de un torent de 
fum negru. 

Textul care apărea în josul ecranului anunţa multiple decese. 

— Linc, cauza nu au fost cutremurele, zise detectivul. Toate 
incendiile au fost provocate, iar infractorul a făcut să pară că au 
fost cauzate de cutremure. 

— Poftim? întrebă Mel Cooper. 

— Ştii ultimul cutremur, al doilea? Imediat după el, o femeie 
care se afla acasă, lângă Cadman Plaza, aproape de epicentru, a 
simţit un miros foarte puternic de gaz. A crezut că s-a spart 
conducta de gaz din cauza cutremurului și că avea să 
explodeze. Era acasă cu bebelușul ei. Dar vestea bună e că 
avea glezna ruptă. Adică, serios, glezna era complet distrusă. 
Dacă pica, o fractura din nou și poate chiar leșina. 

Vestea bună zici?... 

— A leșinat, dar și-a revenit câteva secunde mai târziu, fiind 
prinsă în capcană. Ce putea face? 

— Treci mai departe, Lon! 

— Se gândește ce să facă. Nu poate ieși, nu poate merge, dar 
poate că ar reuși să oprească explozia. Deschide ușa de acces 
din baie, ușița care dă spre conducte, știi ce zic? Și stropește la 
demisol cu dușul la putere maximă, sperând să nimerească 
lampa martor a boilerului și să îl oprească. În timp ce 
pulverizează, ţipă din răsputeri, așa că cineva aude și cheamă 
pompierii și poliția. Opresc gazul de afară și îi scot pe femeie, pe 
bebeluș și pe ceilalţi chiriași. 

Rhyme aruncă o privire spre ecranul televizorului, spre 
ciclonul de foc de pe el. 

— Deci incendiul de acolo a izbucnit după aceea. 

— Da. Trei decese, adăugă Sellitto făcând o grimasă. La 
câteva cvartale de unde locuiește Claire. 

— Cine? 

— Claire Porter. Tipa cu dușul. Chiar că a gândit-o din mers. 
Sellitto se înfioră. Proastă alegere a cuvintelor. O operează de 
urgență la gleznă chiar acum. Oricum, pompierul-șef coboară la 
demisol să verifice scurgerea. Ghici ce găsește? 

Rhyme ridică din sprânceană. 

— De-ar putea vorbi expresiile faciale! zise Sellitto. 

— Chiar pot. A mea, cel puţin, a făcut-o. Continuă. 

— Un DEI pe conducta de gaz. 

Rhyme chiar că îl ascultă cu atenţie acum: un dispozitiv 
exploziv improvizat! 

— Configurat pentru a topi conducta de gaz și a lăsa gazul să 
se scurgă... vreo cinci minute, astfel ca apoi îl aprindă? 

— Zece minute. 

— lar apa pe care femeia a pulverizat-o l-a dezactivat. 

— Bingo, Linc! Uneori chiar mai găsim și indicii de genul ăsta. 
Dispozitivul era din plastic, cu o carcasă cu termostat. Dacă 
funcţionează cum trebuie și aprinde gazul, practic nu mai 
rămâne nimic din el; și, chiar dacă pompierii găsesc ceva, va 
părea a fi un termostat ars și topit în moloz. O incendiere 
premeditată perfectă. Fără dovezi. Fără catalizatori. 

Se auzi din nou soneria. Era un bărbat solid, îmbrăcat într-un 
costum negru, care ţinea în mână o cutie mare. Rhyme apăsă 
butonul de la interfon. 

— E de la Tony? 

Carreras-L6pez, avocatul lui El Halcón. 

Bărbatul se apropie de difuzor. 

— Da, domnule. 

Dosarele pe care le ceruse, referitoare la reclamaţia cum că 
probele ar fi fost măsluite. Aruncă o privire la Sellitto, pentru a 
verifica dacă era atent. Dar nu era. Detectivul și Cooper se 
holbau la scena cu incendiul de la televizor. 

— Lasă-le la intrare! Pe masă. 

— Da, domnule. 

Rhyme apăsă butonul de deblocare a ușii, iar bărbatul așeză 
cutia cu dosarele pentru cazul El Halcón, apoi plecă. 

Rhyme se întoarse spre Sellitto. 

— Pompierul-șef s-a dus să verifice din nou și primele 
incendii? 

— Da, fiecare incendiu care a avut loc după primele două 
cutremure. A găsit carcase de termostate false. Ca în clădirea 
lui Claire. 

Incendii în serie cu DEI sofisticate. Oare despre ce era vorba? 

— De parcă asta n-ar fi fost suficient de interesant, să-ți zic și 
partea grozavă. De cum s-a concluzionat că au fost incendieri 
premeditate, pompierul-șef a sunat la RTCC și le-a cerut 
înregistrările video din zonă din ultimele câteva săptămâni. 

Centrul de supraveghere computerizată din One Police Plaza. 

Își ridică telefonul. 

— Și uite cine a fost filmat intrând și ieșind pe furiș din 
clădirea lui Claire Porter săptămâna trecută. La demisol. 

Era o captură de ecran cu un bărbat îmbrăcat în haine închise 
la culoare și purtând o căciulă în formă de ciorap, care căra 
după el o vestă portocalie și o cască de protecție galbenă. 
Geanta era aruncată peste umăr, părând grea. 

Imaginea coincidea cu aceea a Făptașului 47 din momentul în 
care plecase de pe șantierul geotermal mai târziu în ziua aceea, 
îndreptându-se spre metrou... Mai puţin geanta. 

— l-am pus pe cei de la RTCC să scoată toate filmulețele 
pornind de la apartamentul ei și până la șantierul de forare, zise 
Sellitto. Individul se duce direct spre șantierul de construcții, își 
pune casca și vesta și se face nevăzut înăuntru. După o oră 
pleacă și se duce spre metrou. Apoi am cerut filmuleţele de 
lângă locaţiile celorlalte incendii. In decurs de două ore, 
Făptașul 47 a intrat prin efracție în fiecare dintre ele. 

Hristoase! Suspectul instalase bombe pe conductele de gaz 
menite să imite incendiile de după cutremure? Oare despre ce 
era vorba? 

— Vreau să văd dispozitivul, zise Rhyme. Adu-l rapid! 

— Am dat deja ordinul. Mă gândeam că vei vrea să-l vezi. 
Trebuie să ajungă din clipă în clipă. 

— Și trimite o echipă de tehnicieni responsabili pentru 
colectarea dovezilor ca să analizeze zona în care a fost găsit în 
clădirea  domnișoarei Porter. Probabil că e extrem de 
contaminată, dar merită să încercăm. 

— Bine. Așa voi face. Mersi. Trebuie să plec. Primarul vrea să 
fie informat. Mă ţii la curent și pe mine cu toate lucrurile geniale 
pe care le vei descoperi, nu-i așa? 

Rhyme mârâi. 

Sellitto își luă jacheta din cuier și plecă. Pe când ieșea pe ușă, 
ajunse Ron Pulaski, care îl salută din cap pe locotenent, apoi își 
continuă drumul spre hol. Rhyme ieși ca să-l salute. 

Tânărul ofițer adulmecă aerul, apoi spuse: 

— Simt miros de gaz. 

Rhyme își dădu seama că și el simţea, chiar dacă foarte slab. 

— E de la Lon. Îi povesti despre dispozitivul care topise 
conducta de gaz de la apartamentul lui Claire Porter. A fost 

dezamorsat înainte să se declanșeze. Dar oricine s-ar fi aflat 
prin zonă trebuie să fi prins ceva miros. 

Pentru că gazul natural explozibil - și sufocant, de altfel - era 
inodor, se adăugau chimicalele pe bază de sulf ce duhneau a 
ouă stricate, în ideea de a-i avertiza pe oameni când existau 
scurgeri. 

Rhyme îi spuse că aflaseră despre incendiile de după 
cutremure că erau de fapt provocate. 

Tânărul ofițer se încruntă când auzi. 

— Cine le-a provocat? 

— S-ar părea - și subliniez asta - s-ar părea că Făptașul 47. 

— Nu se poate, bombăni Pulaski. 

— Vom vedea. Rhyme dădu din cap spre cutia cu dosare pe 
care o adusese șoferul lui Carreras-L6pez. Uite dosarele pentru 
cazul El Halcón. Le poţi analiza în seara asta? 

În realitate, nu era o întrebare. 

— Sigur. 

— Și voi avea nevoie să analizezi și locul faptei. 

— Ce loc al faptei? 

— Long Island. Depozitul în care au avut loc împușcăturile. 
Găsești informaţiile în dosar. Și nu uita... 

— Nu suflu o vorbă nimănui, spuse Recrutul în șoaptă. 

Rhyme îi făcu un semn cu ochiul, iar Pulaski fu uluit de gestul 
acela străin. 

Tânărul ofiţer luă cutia de care trebuia să se ocupe pe ascuns 
și plecă. 

Lincoln se întoarse în salon, unde nimeni nu părea să-l fi 
observat pe Pulaski sosind sau plecând cu documentele din 
cutie. 

Când se auzi din nou interfonul, Rhyme îl recunoscu pe 
vizitator și comandă sistemului de securitate să deschidă ușa. 

În salon intră un ofițer de la Divizia de Geniști, care îşi avea 
sediul la secția 6 din Greenwich Village. 

— Brad. 

— Lincoln. 

Locotenentul Bradley Geffen, un bărbat bine făcut și cărunt, 
înaintă și îi strânse fără ezitare lui Rhyme mâna dreaptă, care 
era oarecum funcţională. Oamenii erau intimidaţi deseori de 
dizabilitatea lui, dar acum era vorba despre un bărbat care 
stătea de obicei întins pe burtă, cu niște clești și o șurubelniţă, 

demontând dispozitive explozive improvizate care l-ar fi putut 
vaporiza într-o clipă. Nu îl șocau prea multe lucruri. Aducea a 
sergent de instrucţie, cu faţa lui dură și ridată, cu tunsoarea 
scurtă și privirea pătrunzătoare. 

Îi salută din cap și pe ceilalţi, apoi se duse spre o masă de 
examinare din salon. 

— Ce avem? întrebă Rhyme. 

— Băieții și fetele noastre l-au examinat. 

Scoase o pungă pentru dovezi din servieta pe care o avea la 
el. 

— N-am mai văzut niciodată așa ceva. Dar e al naibii de 
inteligent construit. 

Întinse mâna, ca să vadă și Rhyme. În pungă se afla un obiect 
ce părea a fi o carcasă de termostat tipică, albă, de plastic, 
împreună cu alte componente metalice și de plastic pe care nu 
le recunoscu. 

Geffen îl întoarse pe partea cealaltă și-i spuse: 

— Uite! Vezi orificiul ăla? Un temporizator a deschis un 
robinet mic. Pe acolo s-a scurs acid, care a topit conducta de 
gaz. Circa zece minute mai târziu, componenta asta, zise el 
atingând o cutiuţă mică și gri cu doi electrozi în ea, ar fi produs 
o scânteie. Ceea ce-ar fi aprins și gazul, și solventul... E foarte 
inflamabil. Ce-i drept, decalajul a fost o mișcare inteligentă. A 
permis ca încăperea să se umple de gaz, dar fără să forţeze tot 
aerul să iasă din ea. 

Uneori, o încăpere plină doar cu gaz nu exploda. La fel ca în 
toate incendiile, era nevoie și de aer, și de combustibil. 

— Preluăm noi de-aici, Bradley. Mersi. 

Geffen încuviinţă din cap și ieși din încăpere. Mișcările îi erau 
țepene, rezultatul unui DEI care explodase la o clinică pentru 
femei în timpul unei operaţiuni de securizare. (Fanaticii 
puseseră în practică o tactică de o ironie macabră. Amplasaseră 
bomba între două clădiri: clinica și o alta, despre care nu își 
dăduseră seama că era o grădiniţă a unei biserici. Dacă clădirile 
n-ar fi fost evacuate, grădiniţa ar fi fost mult mai avariată decât 
clinica și ar fi existat mult mai multe victime.) 

Cooper completă cartonașul cu lanțul de custodie și își începu 
analiza. Nu găsi amprente și prelevă mostre pe care le trimise 
pentru a fi testate de ADN. Luă o mostră din acid și o trecu prin 

cromatograful cu gaz. Avea să dureze câteva minute până să 
primească rezultatele. 

— Detonare cu temporizator digital, zise Cooper în timp ce 
examina componentele folosind o pensetă și o sondă. Bateria 
are o durată de viaţă de circa două luni. 

— Nu pare a fi lucrat manual, remarcă Rhyme. 

— Nu. Asamblare profesională. Comercializat pe piaţa de 
armament, mă gândesc. 

— Ai idee ce provenienţă are? 

— Nu. N-am mai văzut așa ceva. 

Cooper privi spre cromatograful-spectrometru. 

— Am primit rezultatele pentru acidul folosit la topirea 
conductei. Ei bine, nu e acid. E triclorbenzen. Conductele de gaz 
sunt fabricate de obicei din polietilenă și nu pot fi penetrate de 
majoritatea acizilor. Dar derivații benzenului le topesc. Și... 

— Nu. Nu se poate, zise Rhyme, holbându-se la graficele cu 
dovezi. 

— Ce e, Lincoln? 

| se părea o idee imposibilă. Sau i s-ar fi părut dacă nu ar fi 
aflat că, aproape sigur, Făptașul 47 fusese cel care montase 
dispozitivele pe conducta de gaz. 

— Cheamă-l pe Lon înapoi. Ai numărul de telefon al lui Edward 
Ackroyd? 

— Îl am pe undeva. ` 

— Găsește-l. Spune-i să vină aici. In clipa asta. 

— Sigur. 

— Apelează Sachs, îi dădu el comandă telefonului. 

Sachs răspunse o clipă mai târziu. 

— Rhyme! 

— Vreau să mai cercetezi un loc al faptei, Sachs. De fapt, ca 
să fiu mai exact, să cercetezi din nou un loc al faptei, dar să 
cauţi altceva. 

— Unde? 

— Pe șantierul geotermal. Puţurile de foraje. 

Unde, dedusese el, deși Sachs nu îi spusese niciodată, 
aproape că fusese îngropată de vie. 

Sachs nu spuse nimic. 

Existau numeroși tehnicieni competenţi, specializați în 
colectarea probelor, care ar fi putut cerceta locul faptei - și 
probabil că ar fi găsit lucrurile de care avea el nevoie. Dar 

nimeni nu era mai priceput decât Amelia Sachs. O voia pe ea și 
doar pe ea. 

— Sachs? 

— O voi cerceta, zise ea monoton. Zi-mi ce să caut. 


CAPITOLUL 40 


Patruzeci de minute mai târziu, Sellitto și Ackroyd se aflau în 
salon, împreună cu Mel Cooper. Amelia Sachs li se alătură chiar 
atunci, intrând prin arcada elegantă care despărţea holul de 
salon. 

Rhyme observă că nu părea tulburată de faptul că vizitase din 
nou locul în care aproape că fusese îngropată de vie. 
lnexpresivitatea de pe chipul ei dispăruse cu totul, iar acum 
părea în alertă, ca un vânător. Observă pete de noroi pe blugii 
ei. 

— Despre ce e vorba, Linc? întrebă Sellitto. 

— Hai să încercăm ceva! Doar o teorie. Dar să vedem ce iese. 
Oricare ar fi interesul suspectului în privința diamantelor, e clar 
că are o altă misiune de îndeplinit. El e în spatele cutremurelor. 

Edward Ackroyd râse scurt. 

— În spatele cutremurelor? Adică... le-a provocat cumva? 

— Exact. 

— Ai face bine să-ţi continui ideea, Linc, zise Sellitto. Să umpli 
lacunele. Care-s cam multe, din câte văd. 

Rhyme se holbă la tavan, încruntându-se. 

— Noi... Eu ar fi trebuit să mă gândesc mai bine la asta. De ce 
s-ar fi străduit Patruzeci și șapte să poarte o cască de protecţie 
sau să se ducă pe șantier ca să cumpere o armă de la cineva? 
Ar fi trebuit mai degrabă să se întâlnească într-un bar sau 
undeva pe stradă. De fapt, avea nevoie de acces pe șantier. 

— De ce? întrebă detectivul. 

Rhyme se uită la Sachs, care spuse: 

— Tocmai am fost din nou pe șantier. Am găsit urme de RDX 
lângă câteva puțuri. 

Principalul ingredient din explozivul plastic C4. 

— Pe un șantier de construcţii? întrebă Sellitto. C4 nu se 
folosește comercial. 

Era un exploziv de uz militar. 

— lar dirigintele de șantier mi-a zis că unul dintre muncitorii 
lui a dispărut. Chiar după ce Suspectul Patruzeci și șapte a fost 
pe șantier. În plus, lipsește o jumătate de tonă de lapte de 
ciment din paleţii din Zona 7. 

— Lapte de ciment? întrebă Cooper. 

Rhyme le explică: 

— Asta e planul lui Patruzeci și șapte. De aceea a venit: ca să 
monteze bombe pe conductele de gaz și încărcături de C4 care 
să imite cutremurele. Săptămâna trecută a montat dispozitivele 
pe conductele de gaz din clădirile din apropierea șantierului 
geotermal. Apoi s-a dus pe șantier, purtând casca de protecţie și 
vesta reflectorizantă, și s-a întâlnit cu muncitorul care acum 
lipsește și care l-a dus spre Zona 7. A aruncat încărcături de C4 
în câteva puțuri sau în toate, iar muncitorul a turnat lapte de 
ciment în ele, pentru ca atunci când încărcăturile aveau să sară 
în aer, să nu se audă explozia. Apoi Patruzeci și șapte a aruncat 
geanta de umăr goală și a plecat... Și atunci a apărut pe 
camerele de luat vederi de la metrou. Mai târziu, în seara aceea, 
bănuiesc că l-a ucis pe muncitor și a scăpat de cadavru. 

— Al naibii de bizar, Linc! Nici nu știu dacă se poate întâmpla 
ca exploziile să provoace cutremure. 

— De aceea l-am chemat pe expertul nostru aici. Se uită la 
Edward Ackroyd și adăugă: Știi să fi existat vreo cerere de 
despăgubire pentru că exploziile din mine au provocat 
cutremure? 

Englezul le reaminti ceea ce le spusese nu demult, respectiv 
că fracturarea și forajele geotermale ar fi putut să provoace o 
serie de cutremure. 

— Cât despre explozii... N-am auzit niciodată așa ceva. Dar 
îmi voi întreba asociata care se ocupă de partea de cercetare. 
Sunt convins că cineva de aici sau din Londra ar putea să 
arunce o privire. 

— Te rog să o faci. 

Ackroyd se duse într-un colț al încăperii și-și scoase telefonul. 
După o scurtă conversaţie, se întoarse la ei. 

— Îmi pare rău, dar cercetătoarea noastră principală nu a 
auzit niciodată de un cutremur indus prin explozii. Va întreba și 
la sediul din Londra și la celelalte birouri ale noastre când se vor 
deschide. În primă fază, aș zice că e destul de puţin probabil. 

Rhyme o observă pe Sachs deschizându-și poșeta. Scoase din 
ea o carte de vizită, citi numărul, apoi îl apelă. 

In timp ce aștepta să se realizeze conexiunea, le spuse celor 
din încăpere: 

— Don McEllis, inspectorul de stat în minerit. 

Apoi îi răspunse o voce: 

— Bună, Amelia. Cum te simţi? 

— Bine, spuse ea scurt. Uite ce e, ești pe difuzor cu Lincoln 
Rhyme, consultant NYPD, și cu alte câteva persoane. 

— Oh! Desigur. 

— Dan, Lincoln aici. 

— Don, îl corectă Sachs. 

— Trebuie să știm dacă ar putea induce cineva un cutremur 
prin explozii. 

Urmă o pauză. 

— Credeţi că, de fapt, cutremurele din ultimele câteva zile nu 
s-au produs natural? 

— Nu știm sigur. Explozibilii pot să provoace cutremure? 

— Ei bine, în teorie, da, dar ai avea nevoie de un dispozitiv 
nuclear la locul potrivit, de megatonele potrivite. Altminteri, nu. 

— Nu s-ar putea face cu C4? Ești familiarizat cu C4? 

— Explozivi plastici, desigur. Dar, nu, ar fi imposibil. Chiar și 
cu o tonă sau două de asemenea explozivi, plasați direct pe linia 
de falie. Nu așa funcţionează cutremurele. Dar... 

Se așternu tăcerea. 

— Alo? răspunse Rhyme. 

Auziră pe cineva tastând rapid. 

— Bine, bine. Dă-mi o adresă de e-mail. Vreau să vedeți ceva. 

Cooper îi dictă adresa de e-mail și, o clipă mai târziu, auziră 
un sunet, semn că primise un mesaj. 

— V-am trimis două seismograme, le zise McEllis. 

Cooper tastă cu abilitate, iar diagramele, cu valurile 
cunoscute pe care orice persoană interesată de filme de succes 
cu dezastre naturale le-ar fi recunoscut, apărură pe ecran. 

— Le-am primit. 

Inspectorul continuă: 

— Cea de sus e de la cel mai recent cutremur de aici. 

In extrema stângă, linia neagră trasată de peniță se ridică și 
cobora foarte puţin, pe măsură ce se deplasa spre dreapta preţ 
de câteva minute. Apoi, pe la jumătatea diagramei, linia urca și 

cobora, formând un șir de unde late și ascuţite. Odată cu 
trecerea timpului, acestea se subţiau și se micșorau tot mai 
mult, până când linia redevenea la fel ca înainte de cutremur. 

— Priveşte acum a doua diagramă! E o înregistrare a unui 
cutremur real din California. Par similare, dar există o diferenţă 
subtilă. În cutremurul real, se poate vedea puţină mișcare 
înainte de cutremur, cu doar câteva secunde înainte de 
dislocarea principală. Însă nu se vede și în cutremurele de aici. 

— Deci exploziile nu au indus un cutremur, zise Rhyme, ci au 
imitat unul. 

— Exact. 

O clipă mai târziu, McEllis adăugă: 

— Și atunci, cum se explică incendiile?... Ah, stai așa! Doar 
dacă nu cumva au fost provocate la rândul lor de încărcături 
explozive, separate, pentru ca aceste cutremure să pară mai 
credibile. 

Nu îi răspunse nimeni, așa că întrebă nesigur: 

— Ce se întâmplă, Amelia? 

— Încă nu știm sigur, Don. Totuși, dacă ai putea, te rugăm să 
rămână între noi. 

— Desigur. Bineînțeles. 

Sachs se uită la Rhyme și-l întrebă din priviri: „Altceva?” 

Rhyme clătină din cap. Sachs îi mulțumi lui McEIllis și încheie 
apelul. 

— Și totuși, ce se întâmplă aici? repetă Rhyme întrebarea 
pusă de McEllis. Ce urmărește suspectul nostru? 

— Terorism, sugeră Sachs, apoi clătină din cap. Dar nimeni nu 
a revendicat atacurile. Și de ce ai face un atac să pară un 
dezastru natural? Nu corespunde profilului terorist. 

— Uite o idee! spuse Sellitto. A înscenat cutremurele ca să 
mușamalizeze incendiile. Poate că lucrează pentru un proprietar 
care vrea să-și incendieze clădirile ca să încaseze banii de pe 
asigurare. 

— Cu tot respectul, domnule locotenent, spuse Ackroyd, ar fi 
cea mai complexă escrocherie din domeniul asigurărilor, din 
toate timpurile. Și, oricum, incendiatorii nu riscă niciodată să fie 
acuzaţi de crimă sau de atac. Incendiază clădirile doar când sunt 
goale. 

— Ce-i drept... 

— Păi, spuse Rhyme, mai există o perspectivă. Cea sugerată 
de McEIllis: incendiile au fost pur cosmetice, pentru a oferi mai 
multă credibilitate cutremurelor, pentru ca nimeni să nu se uite 
prea atent la seismogramele suspecte. Vrea să pară reale... Ce 
ziceţi de asta? Vrea să oprească operaţiunea geotermală. 

— Cine ar fi pe listă atunci? întrebă Sellitto. Companiile din 
industria energetică ar considera proiectul geotermal o 
ameninţare. Poate cineva vrea să pună mâna pe terenul pe care 
se forează. E o proprietate imobiliară excelentă. 

— Ecologiștii, sugeră Cooper. Cei de la „Un singur Pământ”? 
Deși mă îndoiesc că ecologiștii iubitori de copaci folosesc C4... 
sau incendiază clădiri pline cu oameni. 

— Indiferent ce are de gând, zise Sachs, Patruzeci și șapte îmi 
pare a fi un ucigaș profesionist sau un mercenar. Are acces la 
piaţa de armament, de unde a cumpărat C4 și dispozitivele cu 
gaz. Se pricepe la arme. Nu ezită să ucidă. Pun pariu că l-a 
angajat cineva. 

Rhyme tindea să fie de acord. Apoi spuse: 

— Un singur lucru: trebuie să luăm o decizie. 

Sachs încuviinţă din cap. 

— Dacă să le zicem sau nu și altora. 

— Să anunţăm că sunt false? întrebă Cooper. 

— Întocmai. Se poate să fi montat o duzină de alte dispozitive 
în puțuri. 

— Se va crea panică, zise Sellitto. Toată lumea se va gândi la 
terorism. 

— Deci se vor gândi la terorism, contracară Rhyme. Cred că 
trebuie să o facem. Să le spunem celor din zona șantierului de 
foraj că s-ar putea să fie bombe pe conductele lor de gaz. Ar 
trebui să le caute. Să îi anunţăm că, în cazul altui cutremur, ar 
trebui să evacueze sau să verifice numaidecât dacă se simte 
miros de gaz. 

— Va fi decizia comisarului și a primăriei, dar dacă facem 
anunţul, ne dăm cărțile pe faţă, zise Sellitto. S-ar putea ca 
făptașul s-o șteargă din oraș. Vor dispărea toate dovezile. 

Această ultimă îngrijorare îl amuză pe Rhyme: era foarte 
dificil să faci dovezile să dispară astfel încât să nu fie găsite. 

— Aș putea face o observaţie? zise Ackroyd. 

— Desigur, răspunse Sellitto. 

— Nu mă îndoiesc că individul e dereglat psihic și că are o 
obsesie perversă pentru diamante. Dar dacă e, în mare, un 
mercenar, angajat să saboteze forajul, ei bine, de cum va afla că 
suntem pe urmele lui, ar putea să vândă cât mai rapid posibil 
diamantele brute ale clientului meu și să părăsească orașul. 
Cred că ar trebui să-i contactez din nou pe comercianți și să 
explorez această posibilitate. 

Sellitto și Rhyme fură de acord. Ackroyd își îmbrăcă pardesiul 
și, cu aerul unui detectiv britanic impasibil, se duse să 
urmărească varianta respectivă. 

Apoi se îmbrăcă și Sellitto. 

— Mă duc să vorbesc cu primarul și comisarul. Le voi 
recomanda să anunţăm că toată treaba e cel mai probabil o 
făcătură. Și îi voi pune pe cei de la USU și pe cei de la Divizia de 
Geniști să stabilească o zonă de organizare la locaţie. Vor 
trimite un robot în puțuri, ca să vadă dacă găsesc și alte 
dispozitive, și vor securiza zona. 

Și Rhyme avu o sarcină de îndeplinit. Îl sună din nou pe 
spionul din capitală. 


CAPITOLUL 41 


Ofiţerul J.T. Boyle primise, de-a lungul celor paisprezece ani 
lucraţi în cadrul Poliţiei de Stat din Pennsylvania, câteva 
însărcinări bizare. Să urmărească o căruță amish trasă de cal, 
furată de un student beat deloc amish. Tipicele pisici cățărate în 
copaci („Nu e treaba noastră, doamnă, dar voi face tot 
posibilul”). Să moșească bebeluși. 

Dar nu mai oprise niciodată până atunci un autobuz întreg. 

Era o însărcinare pe care o făcea din curtoazie pentru NYPD, 
instituţie cu care Boyle mai colaborase și pe care o simpatiza în 
general, deși nu era de acord cu limbajul folosit de unii ofițeri. 
La bordul autobuzului Greyhound pe care îl urmărea acum se 
afla un martor care era pe fugă - mai mult chiar, un martor 
dintr-un caz care ajunsese la știri. Cel puţin la WKPK. 
Promitentul: ucigașul în serie care omora cupluri de tineri care 
tocmai cumpăraseră inele de logodnă. Ce individ bolnav! 

Un detectiv din New York era convins că martorul se afla în 
autobuz. Departamentul lor informaticii localizase telefonul și 
folosise nu știu ce operaţiune de înaltă tehnologie ca să-i 
păstreze GPS-ul activ și să transmită în continuare locaţia, în 
timp ce apelurile primite și efectuate erau dezactivate, pentru 
ca nimeni să nu-l poată avertiza că îl urmărea poliţia, în caz că 
vreo persoană ar fi avut tendinţa s-o facă. Pe ecran scria Lipsă 
semnal. Avea să devină bănuitor după o vreme, dar nu mai 
conta, pentru că Boyle era deja pe urmele lui. 

Făcu semn cu luminile spre autobuzul Greyhound, care se afla 
pe drum spre Indianapolis. Acolo, conform biletului pe care 
martorul, un anume Vimal Lahori, îl cumpărase, avea să ia un 
autobuz spre St. Louis. Și apoi avea să continue spre Los 
Angeles. Îi cunoșteau itinerariul deoarece îi localizaseră 
telefonul în autogara Autoritatea Portuară din New York, apoi 
verificaseră filmările CCTV de la ghișee, observând că un tânăr 
care se potrivea descrierii lui Vimal cumpărase un bilet. 

Doar că nu avea să ajungă prea departe, ci în închisoarea 
districtuală aflată la circa șaisprezece kilometri de acolo. Strict 
pentru protecţia lui. Promitentul știa despre el și ucisese deja un 
martor. Deși ofițerul Boyle trebuia să admită că șansele ca 
suspectul să ajungă până acolo erau destul de mici. 

Autobuzul opri pe marginea drumului, iar Boyle cobori din 
mașină. Era îmbrăcat în echipamentul standard al Poliţiei de 
Stat din Pennsylvania: pantaloni închiși la culoare, cămașă gri, 
cravată neagră. Își puse pălăria gri gen Smokey-Bear, care se 
prindea sub bărbie, și se duse cu pași mari și apăsaţi spre 
autobuz. 

Ușa se deschise. 

Îi privi pe pasageri. Niciunul nu părea a reprezenta o 
amenințare. Nu că s-ar fi așteptat să fie. 

— Caut pe cineva care a urcat la bord, îi spuse încet șoferului, 
un afro-american slab, care părea îngrijorat. 

NYPD hotărâse să nu îi transmită prin radio și să nu îl apeleze 
mai devreme; nu știau cât de bun actor era și îi îngrijora faptul 
că tânărul ar fi putut observa orice comportament precaut din 
partea șoferului, sărind din autobuz și luând-o la sănătoasa. 

— Nu e înarmat. Nu vor fi probleme de genul acesta. 

— În regulă. Căutaţi. 

Sau cel puţin detectivul din New York, un tip care i se păruse 
cam ţâfnos, spusese că nu era înarmat. În general, martorii nu 
erau înarmaţi, dar uneori se întâmpla să fie. Tânărul acesta 
părea să facă parte din categoria celor neînarmați. In plus, era 
indian, adică un indian de peste hotare, iar Boyle știa, din 
experienţa sa limitată că oamenii aceștia nu prea foloseau arme 
de foc. 

Boyle memorase cum arăta Vimal, așa că străbătu autobuzul, 
privind cu o mină neutră spre chipurile pasagerilor pe lângă care 
trecea. Cu siguranță, toată lumea se gândea la terorism. O 
bombă în autobuz. Cineva înarmat, pregătit să-i împuște pe toți 
în numele lui Allah sau fără niciun motiv întemeiat. 

Dădu din cap spre cei care-i zâmbeau și răspunse la întrebări 
de genul „Ce s-a întâmplat?” sau „E vreo problemă?” cu o frază 
neutră, de genul: „Nu vă voi reţine mult, oameni buni!” 

Dar... fir-ar să fie! Nu-l văzu pe băiat. Erau și câţiva bărbaţi 
mai închiși la culoare, dar mult mai în vârstă, care păreau de 
origine hispanică, nicidecum indiană. 

Se întoarse în partea din față a autobuzului și-l apelă pe 
detectivul din New York. 

— Alo? răspunse Lon Sellitto. 

Ce neprofesionist! Dar, la urma urmei, erau newyorkezi, o cu 
totul altă mâncare de pește. 

Drept exemplu, îi spuse: 

— Domnule, sunt ofiţerul J.T. Boyle. Din nou. Sunt la bordul 
autobuzului și m-am uitat la toţi pasagerii. Nu-l văd. 

— Ai... 

— Verificat și la toaletă, da, domnule. 

— L-ai întrebat pe șofer dacă a coborât cineva la vreo oprire? 

Boyle ezită. Se întoarse spre șofer și întrebă dacă vreun 
pasager coborâse între timp. 

— Nu, domnule. 

— Nu, domnule detectiv, nu a coborât nimeni, spuse Boyle. 
Apoi adăugă: Domnule detectiv, îl puteţi apela? 

— Ce anume? 

— Puteţi apela telefonul băiatului? 

— Oh, hm! Bun plan. Stai așa! 

Auzi câteva clicuri, apoi Sellitto îi spuse: 

— L-am apelat pe detectivul de la Infracţiuni Informatice care 
urmărea telefonul. Ofițer? Vorbești cu detectivul Szarnek. 

— Salutare, se auzi o voce. 

Boyle auzi o muzică rock în fundal. 

Oamenii ăștia din New York erau pur și simplu de necrezut. 

— Domnule detectiv... Nici nu încercă să-i pronunţe numele. 
Sunt ofițerul J.T. Boyle, Poliţia de Stat. 

— Salutare, ofițer! 

— Salutare! se bâlbâi el. Aţi putea apela telefonul martorului? 

— Sigur. Îl voi activa. 

O clipă mai târziu, se auzi tonul de apel implicit al unui 
iPhone. Sunetul venea de pe al treilea rând de scaune din față. 
Boyle înaintă și văzu o femeie căutând încruntată în 
compartimentul lateral al genţii, apoi scoțând telefonul și 
holbându-se la el. 

— Domnișoară, am dreptate când spun că nu vă aparţine? 

Tânăra își ridică privirea spre el. Avea un chip frumușel și un 
păr în nuanţe verzi-albăstrui, dar, după părerea lui, o stricau 
piercingurile din nas și cel din sprânceană. 

— Nu, domnule, îi spuse ea. Și n-am idee cum a ajuns acolo. 

e 

Ron Pulaski intră în laborator, iar Rhyme își dădu seama 
numaidecât de două lucruri: avusese ceva succes, dar asta îl 
neliniștea al naibii de tare. 

— Recrutule? 

Încuviinţă din cap cu mișcări ample și discrete, dacă acest 
lucru era posibil. Ar fi fost un spion de toată jena. 

— În birou, îi spuse Rhyme, aruncând o privire în urma lui. 

Ce-ar spune dacă ar ști? 

Cei doi traversară coridorul și intrară în birou. 

— Ce-ai găsit? 

— Nu mă simt prea bine în legătură cu asta, Lincoln. 

— Ah, e totul în regulă. 

— „Totul în regulă.” Ştii, seamănă foarte mult cu cealaltă 
frază: „Nu-ţi face griji!” Doar că oamenii o spun când lucrurile nu 
sunt în regulă și chiar a; de ce să-ţi faci griji. Adică, nu tu ai 
încălcat legea. 

Pulaski fusese la depozitul în care avuseseră loc împușcăturile 
care îl implicau pe Eduardo Capilla, zis El Halcón. 

— Mă îndoiesc că ai încălcat legea. 

— Te îndoiești? Locul era izolat. Știi că era izolat. 

— E un loc al faptei. Aș presupune din start că poate fi izolat. 
Dar nu era nimeni acolo, nu? 

— Nu. Doar banda. Și afișul pe care scria că intrarea e 
interzisă. Ah, mai scria și că intratul în depozit este o infracţiune 
federală. 

— O, doar nu iei lucrurile astea în serios, nu-i așa, Recrutule? 

— Lucrurile astea? Infracţiunile federale, adică. Dintre toate 
lucrurile pe care le iau în serios, infracțiunile federale sunt 
printre primele de pe listă. 

Rhyme era amuzat. „Seamănă tot mai mult cu mine”. 

— Să ne mișcăm. Cum stăm? 

Pulaski scoase din geantă un teanc de pagini, de douăzeci și 
unu pe douăzeci și șapte de centimetri. 

— Analiza balistică și cea a substanţelor din rapoartele 
acuzării și ale apărării. Fotografii ale locului faptei, diagrame. 

— Bine. Întinde-le pe masă! 

Pulaski umplu maăsuţa de cafea veche, din lemn de nuc, ale 
cărei picioare se terminau cu gheare sculptate. Rhyme le studie 
cu atenţie, apoi întrebă: 

— lar mostrele din Long Island? 

Pentru a beneficia de cât mai multă discreţie în cazul El 
Halcón, Rhyme angajase un laborator de criminalistică privat, ca 
să analizeze noile urme de substanțe pe care le colectase 
Pulaski din depozit și pe care acesta le lăsase acolo mai 
devreme. Pulaski deschise un plic de la laboratorul cu pricina și 
îi arătă rezultatele. 

— Întoarce paginile, dacă binevoiești, Recrutule! 

— O, scuze! 

Rhyme citi scrisul mic. 

— Și acum dosarele de la PERT. 

— Nu a fost de-ajuns că am intrat prin efracţie într-un loc al 
faptei. M-ai mai pus și să fur de la sediul FBI. 

— N-ai furat nimic, Pulaski. Nu mai exagera. Ai făcut 
fotografii. Atâta tot. 

— E ca atunci când un ins ar zice că doar a împrumutat un 
ceas de la bijuteria din Macy's. Zic și eu. 

Cutia pe care șoferul avocatului i-o adusese nu avea să 
conţină toate rapoartele despre locul faptei și ale agenţilor, ci 
doar ceea ce avea să fie prezentat la proces. Rhyme trebuia să 
vadă absolut toate documentele. 

Dintr-un alt plic, Pulaski scoase încă un teanc de foi. Tipărise 
imaginile pe care le făcuse cu telefonul în sala cu dovezi a FBI- 
ului. Le așeză și pe acestea în faţa lui Rhyme și, parcă întorcând 
partiturile pentru un pianist, începu să ridice paginile pe măsură 
ce Rhyme le termina de citit, dând-o la iveală pe cea de 
dedesubt. 

În regulă. Luate la un loc, hârtiile detaliau numeroase lucruri 
care îl interesau: reziduul de praf de pușcă și alte urme de 
substanțe găsite pe mâinile și îmbrăcămintea lui El Halcón, 
urmele de substanţe de pe podeaua din depozit, poziţia 
numeroaselor gloanțe care fuseseră trase în înfruntare: din 
pereţi, tavan și podea, dar și din cadavrele victimelor. Datele 
confirmau că amprentele lui El Halcón nu fuseseră găsite pe 
arma cu pricina, așa cum spusese și Carreras-Lâpez, deși pe 
manșeta lui se descoperise reziduu de praf de pușcă, chiar în 
locul în care baronul drogurilor afirmase că ofițerul care îl 
arestase l-ar fi șters cu o cârpă sau cu o bucată de pânză ce 
conţinea reziduu de praf de pușcă. 

Rhyme citi din nou totul. 

— Ce este, Lincoln? 

Oare chiar era atât de transparent? Fu consternat de ceea ce 
descoperise. 

O astfel de greșeală? Măcar îi putea fi recunoscător avocatului 
lui El Halcón pentru că venise la el, pretinzând că dovezile ar fi 
fost falsificate. Dacă nu ar fi fost mexicanul dolofan și domol la 
vorbă, prejudiciul n-ar fi ieșit niciodată la lumină. 

— E vreo problemă? insistă Pulaski. 

— Nu, nu. Eşti o mană cerească, Recrutule! 

— Eşti sarcastic. 

— Ba nu, vorbesc serios. Felul în care o spun nu se potrivește 
mereu cu intenția mea. Ar trebui să ne ferim cu toții de o astfel 
de calitate. 

— În regulă. Am luat cunoștință de asta. Dar, haide, spune-mi! 
Voi avea necazuri din cauza asta? 

— Câte necazuri poți să ai când misiunea ta e pentru o cauză 
mai importantă? 

Pulaski făcu o grimasă. 

— Ştii, Lincoln, tatăl meu spunea mereu că nu poți avea 
încredere niciodată în cineva care răspunde la o întrebare cu o 
altă întrebare. 

CAPITOLUL 42 


— Hank, avem o problemă. 

Cel care rostise aceste cuvinte, un procuror adjunct slab, cu 
obrajii dolofani, nu părea prea alarmat când rostise cuvântul 
„problemă”. Henry Bishop, procurorul federal principal pentru 
Districtul de Est din New York, își păstra buna dispoziție. Cazul 
împotriva lui El Halcón mergea bine. 
Puseseră deja bazele şi tocmai ajunseseră la dovezile 
criminalistice solide pe care aveau să le prezinte experții. 

Și Bishop era slab, deși, la un metru nouăzeci și cinci, cât 
avea, părea mai suplu decât era în realitate. Bărbatul blond se 
antrena zilnic, iar costumele lui marca Brooks Brothers 
ascundeau un corp musculos. Bifă o adnotaţie de pe o listă, pe 
care se găseau multe alte adnotaţii ce trebuiau bifate, apoi își 
ridică privirea. 

— Da? 

Larry Dobbs, pe care Bishop îl considera asistent-șef, 
continuă: 

— Tocmai m-a sunat cineva de la PERT. 

Echipa de răspuns pentru dovezi fizice a FBl-ului. Bishop îl 
întrebă pe Dobbs pe un ton calm: 

— Să ne înțelegem. Poţi face asta? 

— Desigur. 

— Bine. Atunci, dă-mi detalii! 

Bishop se afla în biroul lui cu vedere spre comitatul Brooklyn. 
Observă o perdea de fum în depărtare - de la incendiul de după 
cutremur, care avusese loc nu departe de ei. Îl simţise și la 
birou. 

Tânărul procuror adjunct spuse pe un ton rezervat: 

— Un ofițer NYPD, un poliţist, a întrebat de caz. 

— Despre cazul nostru? 

— Da, îi confirmă Dobbs. 

— Atunci, spune că a întrebat despre cazul El Halcón. 

— Scuze, Hank. Despre cazul El Halcón. 

— Nu spune doar „cazul”. Sunt prea multe „cazuri”, pur și 
simplu. 

— El Halcón, spuse Dobbs, care se afla de cealaltă parte a 
biroului masiv. 

— Deci un poliţist din orașul New York, zise Bishop gânditor. 
Întrebări. Hm... 

Investigația El Halcón implica infracţiuni federale și infracţiuni 
statale, dar orașul New York cedase cazul agenţilor federali. Da, 
după ce Bishop avea să-l condamne pe El Halcón, insul avea să 
fie acuzat și în baza codului penal de stat. Dar acuzarea 
respectivă avea să fie doar glazura de pe tort, în mare 
irelevantă, din moment ce Mexicanul nu avea să mai iasă 
vreodată din închisoarea federală pentru a fi închis și într-un 
penitenciar de stat. Deci, de ce s-ar fi implicat NYPD-ul în asta? 
El Halcón nu avea legături în oraș. 

— Polițistul intră în PERT, îi zise Dobbs. Știe toate codurile și 
toate numerele de dosar, îi cunoaște pe oameni și sistemul de 
îndosariere. Cere să vadă jurnalele cu evidenţa probelor. 
Paznicul îl lasă să se uite la tot. Pentru că era îmbrăcat în 
uniformă și știa totul despre caz. 

— Ai zis „paznicul”. Felul în care ai formulat-o, în care ai 
folosit cuvântul... Atribuim culpe, nu-i așa? 

Dobbs se legănă încet înainte și înapoi. Era slăbănog ca 
sârma, dar plin de energie. 

— Mi-a trecut prin minte. Supraveghetorul sălii cu dovezi lasă 
să intre un ofiţer de patrulă al cărui nume nu apare pe lista 
oficială și îi arată dosarele, zise Dobbs, apoi plescăi din limbă. 

Oare chiar spusese așa ceva? 

— Cine se ocupa de încăpere? întrebă Bishop. Un agent 
special? 

— Nu. Un civil de la Departamentul de Justiţie. 

— O, bine! Pot să cadă capete. Și vor cădea. Dar, te rog, 
continuă povestea! 

— Oricum, polițistul i-a zis că era vorba de un caz relaţionat. 

— Un caz relaţionat? Cu NYPD? Nu are sens. Poate cu 
districtul Nassau. Dar nu cu orașul New York. NYPD nu are 
jurisdicție în cazul ăsta, punct. Ce le-a spus? 

— Nu le-a spus nimic, răspunse Dobbs. Doar a cerut dosarele. 
A cerut să facă fotocopii, dar paznicul nu l-a lăsat. Cel mai 
probabil însă, a făcut poze oricum cu telefonul. 

— Ce naiba zici? urlă Bishop. 

— La sfârșit a apelat pe cineva. lar pazni... 

— Am priceput, zi și tu „civilă”. E mai simplu așa. 

Dobbs păru încântat să-i transmită următoarele informații. 

— Civilă l-a auzit zicând: „Lincoln, am luat tot ce voiai. Mai e 
ceva?” 

Of, paznicul civil era de fapt femeie. Era mai dificil să tragi la 
raspundere o femeie, deși nu imposibil. 

Apoi se concentră. 

Asistentul continuă: 

— „Lincoln”. Adică Lincoln Rhyme, aș zice eu. Rhyme lucrează 
mult cu NYPD și știe cum funcţionează PERT. El a pus totul la 
cale. Tipul e expert în criminalistică și analiza locului faptei. E în 
scaun cu rotile, să știi. 

— Scaun cu rotile, spuse Bishop gânditor. De ce naiba voia 
probele noastre? Și să le copieze fără autorizaţie? 

Încercă să găsească un răspuns, dar în zadar. Îi făcu semn lui 
Dobbs, care până atunci stătuse în picioare, să se așeze, apoi 
sună un amic, un inspector de departament din cadrul NYPD- 
ului, întrebându-se dacă știa ceva despre asta. Dar află că nu, 
NYPD-ul nu instrumenta un caz împotriva lui El Halcón. Il 
considerau pe mexican o jigodie de om, ca toţi ceilalţi, de altfel. 
Dar singurele decese provocate în orașul New York fuseseră din 
cauza  supradozelor cu produsele pe care le vindea; 
împușcăturile avuseseră loc în afara limitelor orașului. 

Încheie apelul și se uită pe geam. Încă se vedeau dâre de fum 
gri-închis. Fusese un incendiu urât. 

Dezbătu în minte câteva teorii despre cum ar fi putut fi 
implicat Rhyme. Dacă într-adevăr fusese implicat. 

— Rhyme nu mai activează în poliţie, nu? Ai zis ceva despre 
un scaun cu rotile. 

— O, da, Hank. De ani întregi. E consultant, îi zise Dobbs, 
vizibil dornic să ofere informații. 

— Pentru NYPD. Și pentru noi, așa-i? 

— Da. 

— A fost vreodată consultant pentru apărare? 

— Nu știu. S-ar putea. Mulţi o fac. 

— Avem un echipaj care îi supraveghează pe avocatul lui El 
Halcón și pe ceilalți din anturajul lui, nu-i așa? zise Dobbs. 

— În măsura posibilităţilor, Hank. Sunt foarte mulţi. Au venit 
vreo zece din Ciudad de Mexico. 

— Află dacă vreunul dintre ei s-a dus la Rhyme acasă sau la 
biroul lui. 

— Desigur. 

— Chiar acum. 

— Desigur. 

Asistentul efectuă un apel, purtând apoi o conversaţie scurtă. 

— Deci... stai să vezi, Hank! 

„Cerule mare!” se gândi el. Dar doar ridică întrebător din 
sprânceană. 

Asistentul lui îi spuse pe un ton și mai nerăbdător: 

— Tony Carreras-L6pez, principalul avocat al lui El Halcón din 
Mexic... Pe el îl supraveghem nonstop. A mers la Rhyme, în 
Central Park West, chiar azi. Înainte de asta - chiar înainte de 
asta - s-a oprit la o bancă. Banca Chase. A stat înăuntru 
cincisprezece minute. Apoi s-a dus la Rhyme și, după un timp, s- 
a întors la hotel. 

— Bani? Retragere? Transfer bancar? 

— Nu știu. Nu a existat o suspiciune rezonabilă, așa că nu am 
putut obţine detalii. 

Oare Carreras-Lâpez îl angaja pe Rhyme drept consultant al 
apărării, ca să caute lacune în cazul lor? 

Cazul nostru. 

Cazul meu. 

Bishop se opri și închise ochii preț de o clipă. Nu își imagina 
ce lacune ar fi putut exista. Desigur, niciun ofiţer de la locul 
faptei nu era perfect, niciun laborant nu era impecabil. Deci se 
putea ca o persoană ca Rhyme să găsească un amănunt care să 
submineze întreaga investigație. 

Și să-l ajute pe rahatul ăla criminal, pe El Halcón, să scape 
nepedepsit. 

După ce se gândi preţ de-o clipă sau două, Bishop își spuse că 
se putea asigura că nu avea să se întâmple așa ceva. 

Apucă telefonul și formă un număr. 

— Da, domnule? 

— Vino în biroul meu. 

— Imediat. 

O clipă mai târziu, un bărbat îngrijit de treizeci și cinci de ani, 
îmbrăcat într-un costum gri, intră în biroul lui Bishop. Îi salută 
din cap pe Bishop și pe Dobbs. 

— la loc! 

Bărbatul se așeză, iar Bishop spuse: 

— Trebuie să demarez o investigaţie penală. Imediat. Chiar în 
seara asta. 

— Da, domnule, desigur, spuse Eric Fallow, agent special FBI, 
scoțând un carneţel din buzunar și desfăcându-și pixul. 


CAPITOLUL 43 


Daryl Mulbry, de la Serviciul Alternativ de Informaţii, îl sună 
pe Rhyme. 

— Salutare! Lincoln, situaţia devine tot mai interesantă! Mai 
întâi, suspectul tău... Cum îi ziceai? 

— Făptașul Patruzeci și șapte. 

— Mai întâi, domnul Patruzeci și șapte pare un hoţ de 
diamante genial, după care se dovedește a fi un ucigaș în serie 
nebun, care s-a autoporecilit Promitentul; iar acum suspectăm că 
de fapt e un mercenar angajat să rezolve niște treburi murdare 
în Brooklyn. Deci, tot un psihopat, din câte se pare. Nu te 
plictisești deloc cu el. 

— Daryl? 

Se auzi un chicotit. 

— Știu, vrei să te pui pe treabă. În primul rând, uite ce-am 
găsit despre rus. Sau despre un rus. Sau despre un rus 
oarecare. Probabil cel pe care-l cauţi tu. În primul rând, câteva 
informaţii de fundal. Există câteva rute cunoscute pe care le 
urmează agenţii și spionii atunci când pleacă din anumite ţări, 
cum ar fi Rusia, de exemplu, și vor să intre în Statele Unite. Noi 
îi spunem „epurare”, adică își epurează istoricul folosind trei sau 
patru locaţii intermediare diferite. Unul dintre tipare este destul 
de cunoscut: de la Moscova la Tbilisi, apoi Dubai, după care 
Barcelona și Newark. Patru bilete separate, patru identități 
separate. Credem că așa a procedat și rusul. Nu a existat o 
persoană care să fi fost în toate acele zboruri, pentru că, știi tu, 
tichete separate, nume separate. Dar am aruncat o privire la 
manifestele de zbor - șșșt, va fi secretul nostru - și am găsit o 
constantă pentru toate. 

— Bagajul, îl întrerupse Rhyme. 

Sachs încuviinţă din cap. 

— A înregistrat bagajele separat pentru fiecare zbor, dar 
aveau aceeași greutate. 

Mulbry râse încântat. 

— Vedeţi, Lincoln și Amelia? V-am spus eu că sunteți întocmai 
ce ne trebuie la SAI! Exact. Ce șanse erau ca patru bărbați 
diferiţi, din patru zboruri diferite, să înregistreze un bagaj care 
cântărea exact douăsprezece virgulă trei kilograme? Practic 
inexistente. Imaginile ar dovedi-o - și sunt convins că v-ar 
plăcea una cu mutra lui -, dar nu le putem obţine de la controlul 
pașapoartelor. Ar însemna să implicăm NSA-ul și... ei bine, să vă 
obținem date pentru un caz intern ar fi extrem de... „ilegal”. Dar 
suntem convinși că e individul pe care-l căutați. 

— Paşaportul folosit în ultima parte, când a aterizat la 
Newark, era georgian. Josef Dobyns. Nu e pe lista de urmărire. 
lar adresa de aici, din Paterson, New Jersey, era falsă. Vă voi 
trimite toate numele folosite în zborurile respective. Puteți căuta 
dacă s-a înregistrat la vreun hotel. Deși pun pariu că are un alt 
act de identitate, pe care nu l-a mai folosit până acum. 

— Cinci pașapoarte? întrebă Sachs. 

Mulbry chicoti. 

Rhyme îi dictă e-mailul lui Mel Cooper și-l rugă să trimită 
numele de pe pașapoarte. 

— Și acum, continuă Mulbry, întrebai despre explozivi. Cu 
circa o săptămână în urmă, am primit o alertă în legătură cu un 
pachet cu arme care a fost adus pe ascuns pe Coasta de Est: 
trei pachete de câte un kilogram de C4 și o ladă cu o duzină de 
lehabah-uri. 

— Cu ce? 

— Bombe de montat pe conductele de gaz. Lehabah-uri. E un 
cuvânt ebraic. Are două înţelesuri: „flacără” și „vârful unei sulițe 
sau arme”. 

Lucru care, se gândi Rhyme, descria foarte bine micile 
dispozitive. 

— O invenţie a Mosadului? întrebă el. 

Acum, că avusese de-a face și cu lumea spionajului, cercetase 
diversele agenţii de informaţii din toată lumea. Niciun agent nu 
se pricepea mai bine la armament și nu era mai talentat la 
folosirea lui precum cei din Mosad. 

— Da. Exact pentru ceea ce ziceai tu: să pară că au avut loco 
scurgere de gaze și o explozie. Cine știe câte case de teroriști 
Hamas sau Hezbollah au luat foc „accidental”? 

Trei încărcături de C4. Nu știau cât folosise suspectul pentru 
dispozitivele explozive improvizate pe care le amplasase în 

puţurile de la Northeast Geo. Trebuiau să presupună că-i mai 
rămăsese din ele pentru cel puţin încă un „cutremur”. Mai avea 
și alte lehabah-uri. Oare câţi oameni avea de gând să 
măcelărească? 

— Deci, te rog, Lincoln, îi zise Mulbry, spune tot! Despre ce e 
vorba? 

— Ai urmărit știrile despre cutremurele din New York? ȘI 
despre incendii? 

— Da, desigur. Sunt știri importante. 

Sachs îi spuse că făptașul crea cutremurele false și incendiile 
aferente. 

— Deci la asta folosea dispozitivele. Ce isteţ! 

Slujba lui, în calitate de șef al SAI, presupunea să găsească 
noi modalităţi alternative de a lupta cu inamicul. Crearea de 
cutremure false pentru a masca incendierile masive se potrivea 
de minune SAl-ului. Mulbry era clar impresionat. 

— De ce? 

— Nu știm, zise Rhyme. Cel mai probabil, ca să oprească 
forajul. Cineva nu vrea ca operaţiunea geotermală să continue. 
Nu îl considerăm terorism politic. 

— Sunt de acord, zise Mulbry. Transportul de C4 și bombele 
pentru conductele de gaz au ridicat câteva sprâncene, așa cum 
se întâmplă mereu cu astfel de lucruri, desigur, dar algoritmii 
noștri au analizat informaţiile și nu au putut face o legătură între 
exploziv și teroriștii cunoscuţi. Dar vom sta cu ochii pe astfel de 
lucruri. 

— Chiar te rugăm, zise Sachs. 

— Dacă tot v-am prins la telefon... 

— Da, Daryl? 

— Am primit e-mailul tău despre codul duodecimal, despre 
care nimeni de la NYPD sau de la FBI New York nu a știut vreo 
persoană care să-l fi folosit. Apropo, mersi încă o dată că ai 
verificat. lar lucrurile nu se încheie aici. Nu am reușit să 
descifrăm mesajele, dar am reușit să identificăm tiparul de trafic 
în cazul câtorva dintre ele. La un hotel - un hotel cu ședere 
prelungită de lângă Sena, în Paris. Pe malul stâng. Ai fost pe- 
acolo? 

— Nu. Continuă. 

— E uimitor: un miros și o senzaţie cu totul diferite. Și istoria 
culturală. Hemingway, Simone de Beauvoir, Jean-Paul Sartre, 
existențialiști. Dar divaghez. 

Așa era. 

— Câţiva agenţi de la INFOPROB au mers acolo și au găsit 
locul curat ca lacrima. Și o zic la modul literal: beaucoup de 
înălbitor și /e Windex pentru ADN și amprente. Au găsit urme de 
șmirghel - unde s-a îndepărtat ceva de pe podea - și Gorilla 
Glue în locurile în care rămăseseră urme, pe care apoi le-a scos. 
Adică, serios acum, oricine ar fi persoana - sau celula asta - se 
pricepe al naibii de bine. Dar i-a scăpat un lucru, o bucată mică 
de metal. Nu a apărut în nicio bază de date cu metale. Făcut în 
casă. L-am scanat. E pozitiv la radiu. Nu în sensul de dispozitiv 
nuclear, dar s-ar putea să fie o bombă murdară. Ne-a cam făcut 
să ne agităm. Ai putea arunca o privire? 

— Da, desigur, Daryl. la spune-mi, cum arată? 

— Flexibilă, elastică, argintie. Tipic detonatorilor mecanici. 
Lumea a cam început să nu mai folosească electronice. Ştii că 
PEM-urile, adică pulsurile electromagnetice, pot dezactiva 
detonatorii digitali. 

— Trimite-l peste noapte! 

Îi dădu adresa lui. De cum încheiară convorbirea, telefonul lui 
Rhyme sună din nou. Cineva de la sediul de investigaţie a 
locurilor faptelor din Queens. Răspunse și purtă o conversaţie pe 
difuzor cu un analist de acolo. Bărbatul raportă că, în urma 
investigaţiilor de la demisolul clădirii de apartamente în care 
locuia Claire Porter, lângă Cadman Plaza, descoperiseră că 
amprentele de pe conducta de gaz și din apropierea ei îi 
aparțineau administratorului sau erau foarte vechi și, în orice 
caz, nu reușiseră să le identifice în baza de date IAFIS. Lacătul 
fusese spart cu ușurință, folosindu-se unelte elementare, iar cel 
care o făcuse le luase cu el la plecare. Cei de la secţia locală îi 
spuseseră că vorbiseră cu chiriașii și rezidenții din clădirile din 
apropiere și nu găsiseră pe nimeni care să-l fi văzut pe bărbatul 
cu vestă fosforescentă și cască de protecţie. 

În timp ce vorbea cu detectivul din Brooklyn, îl sunase Lon 
Sellitto. 

Rhyme îl apelă înapoi la One Police Plaza și activă difuzorul. 

— Am ceva vești. Vimal și-a trimis telefonul la plimbare cu 
autobuzul. Un ofițer l-a găsit în Pennsylvania. L-a strecurat în 
geanta unei fete. Așa că lipsește din nou. Ce puști isteţ! 

— Ei bine, oftă Rhyme, într-adevăr, isteţ. 

— Are un avans de două ore, indiferent unde se duce. Va lua 
Amtrak sau un alt mijloc de transport public spre Jersey; se va 
duce la o autogară Greyhound mai mică acolo. Sau poate în 
Westchester. i 

Rhyme îi povesti despre conversaţia cu Mulbry. li ceru lui 
Cooper să-i trimită pe e-mail numele de pe cele patru 
pașapoarte pe care bănuiau că suspectul le folosise pentru a 
veni acolo. 

— Bine, Linc. Voi da ordin să se verifice în hoteluri. 

Rhyme îi aminti că spionul lor credea că suspectul avea încă o 
identitate. 

— Da, așa aș zice și eu, spuse Sellitto. Dar ne ocupăm noi. 

— Acum, să-ţi spun un lucru interesant, Lon. 

Rhyme îi spuse despre explozivii despre care aflase Mulbry. 

— Bombe pentru conductele de gaz de la serviciile secrete 
israeliene? Fir-ar să fie! 

— Daryl încă mai cercetează. 

— Ar trebui să știi ceva, Linc, zise Sellitto. USU și Divizia de 
Geniști au vorbit cu primăria. Au hotărât să nu trimită roboţi în 
puțurile de pe șantierul geotermal ca să încerce să le 
securizeze, ci să le acopere gurile cu niște cortine anti-bombă. 
Sunt de părere că o altă explozie le va acorda celor din 
împrejurimi un avertisment de cel puţin zece minute ca să 
evacueze zona. lar departamentul de pompieri a trimis mașini și 
echipaje în plus în jurul șantierului geotermal, întrucât e centrul 
atacurilor. Dacă va mai avea loc o detonare, vor fi pregătiţi să 
intervină la primul incendiu raportat. Și... 

Se așternu tăcerea. 

— Lon? 

— Fir-ar al naibii să fie! bombăni locotenentul. 

— Ce e? 

— Tocmai ne-au anunţat: Patruzeci și șapte a mai făcut o 
victimă. 

— Un cuplu de logodnici? întrebă Sachs. 

— Nu. Urmă o pauză, timp în care probabil că Sellitto citea 
anunţul. Dar are legătură. Oarecum. Trebuie să aibă. Victima e 

Kirtan Boshi. Cam de aceeași vârstă cu Vimal, indian. Lucra în 
domeniul diamantelor. Un tăietor ucenic. Ca Vimal. Nu poate fi o 
coincidenţă. 

— Circumstanţele? întrebă Sachs. 

— La subsolul unei cafenele din Districtul Modei. Cam la un 
cvartal de unde lucra. Sellitto se opri, apoi adăugă: Angajaţii 
tocmai i-au descoperit cadavrul, dar pare să fi fost ucis azi, pe la 
prânz. Nenorocitul i-a fracturat traheea. L-a ucis cu cutterul. 

— Probabil că acest Kirtan era prieten cu Vimal și știa unde 
locuia. Mai mult ca sigur i-a spus adresa. 

— Da. A fost torturat. Ce mizerie! lar suspectul i-a tăiat 
degetul pe care purta un inel și i l-a vârât în gură. Postmortem, 
dar oricum... 

— Fir-ar să fie, bombăni Sachs. 

Rhyme o privi. 

— Am căutat cunoștințe de-ale lui Vimal în fiecare magazin 
din Districtul Diamantelor, din Jackson Heights și din alte părți 
din Queens și Brooklyn. Nici prin gând nu mi-a trecut să caut 
tăietori de diamante în Districtul Modei. Dar Patruzeci și șapte a 
făcut-o. A fost mai inteligent decât noi. 

Decât noi, o corectă Rhyme în gând. A fost mai inteligent 
decât noi. Dar știa că nu ar fi contat prea mult pentru ea. Își 
asuma fiecare eșec la care contribuia într-o măsură cât de mică. 

— Acum știe adresa familiei Lahori, spuse Sellitto, dar nu știe 
că băiatul a șters-o. Amelia, spune-le ofițerilor care le asigură 
paza să nu stea la vedere și să se aștepte ca Patruzeci și șapte 
să-și facă apariţia pe acolo. 

— Așa voi face, spuse Sachs. Deși cred că e prea deștept ca 
să cadă în capcana asta. Oftă și adăugă: Mă duc să cercetez 
locul faptei de la cafenea. 

Sellitto îi dădu adresa, iar Sachs ieși în grabă din salon, 
îmbrăcându-și absentă jacheta. O clipă mai târziu, Rhyme auzi 
motorul mașinii ei mari pornind și sunetul ascuțit scos de roți 
când demară. 

Privirea îi pluti dincolo de fereastră și se uită la amurgul 
mohorât. 

Deci Făptașul 47 își petrecuse toată ziua - de fapt, toată 
săptămâna - montând bombe pe conducte de gaz menite să 
imite incendiile de după cutremure. Presupuneau că existau și 
altele, iar dacă anunțau că autorităţile știau despre cutremure 

că erau false, nu ar fi schimbat cu nimic faptul că erau 
programate să explodeze. 

Și chiar dacă planurile lui fuseseră date în vileag, Făptașul 47 
nu avea niciun motiv să îndepărteze dispozitivele sau să spună 
poliţiei unde se aflau. 


CAPITOLUL 44 


Planul de rezervă al Promitentului. 

Vladimir Rostov își conduse cu grijă Toyota furată pe străzile 
din Queens. Mai specific, prin East Elmhurst. 

Oarecum, cu grijă. Era obișnuit să conducă în Moscova, unde 
nu trebuia să fii prea atent; din cauza traficului congestionat, nu 
prea riscai ciocniri în mare viteză. 

Aici însă, mergea șerpuit pentru că încerca să caute ceva sub 
scaunul pasagerului, pe cât de bine putea. Cotise brusc și 
sandviciul lui Roll N Roaster cu vită fusese catapultat spre 
spaţiul dintre scaunul pasagerului din faţă și ușă. 

Unde naiba, unde? 

Aha! Apucă un colţ al pungii și-o trase afară, apoi rupse hârtia 
cu dinţii și începu să mestece sandviciul rece, dar încă gustos. 

„De ce naiba n-avem din astea în Moscova?” 

Dădu gata sandviciul și cartofii prăjiţi în trei minute. Apoi 
râgâi și își aprinse o ţigară. Observase că în America foarte 
puţini oameni mai fumau în mașini, spre deosebire de Rusia. 
Desigur, după ce avea să-l găsească pe Vimal, mica kuritsa, și 
termina cu mașina, urma să se asigure că avea să fumeze la 
greu: mașina. Era o glumă: singurul mod în care puteai scăpa de 
dovezile dintr-un vehicul era s-o faci scrum; era chiar sursa unei 
expresii folosite în anumite cercuri criminale în rusă. „Scrumeaz- 
o”, ar fi spus un mafiot-șef. De obicei, automobilul flambé 
conţinea doar dovezi. Uneori, câte un cadavru. Alteori, în funcţie 
de cât de jucăuș erai, puteai lăsa în viaţă persoana în timp ce o 
legai în mașină și dădeai foc la rezervor. 

Rostov se gândi din nou la poliţista roșcată. O fantezie prinse 
contur în mintea lui: femeia în ipostaza unei cowgirl. Se 
întâmpla ca lui Vladimir Rostov să-i placă foarte mult romanele 
lui Louis L'Amour despre Vestul american. | se păreau 


VP - 263 


nestemate lucrate cu măiestrie, povești de aventură care îţi 
permiteau să arunci un ochi la viaţa de atunci. Rusia îi avea pe 
cazaci, iar Mongolia, pe tătari. Dar nu era nimic romantic la 
bețivi și la violatori care prădau totul în calea lor. Vestul 
american... Ah, da, acelea fuseseră zilele eroilor! Avea toate 
filmele lui Sergio Leone. Și pe cele ale lui John Ford, cu John 
Wayne. lar cel mai bun western era Hoarda sălbatică, al lui Sam 
Peckinpah. 

Se gândea uneori cum ar fi fost să fi trăit în perioada aia. 
Germanii erau în Mexic. Spaniolii și portughezii, în America de 
Sud și în America Centrală. Francezii, în Canada și în Caraibe. 

Trebuie să fi fost și ceva ruși în Noua Lume a secolului al XIX- 
lea. 

Of, ce mult i-ar fi plăcut să se numere printre ei. 

Cu pistolul lui cu șase gloanțe și calul său. Și bourbon, 
desigur. 

Și târfele. 

Se gândi din nou la kuritsa în ipostaza de cowgirl, cea cu părul 
roșcat și inelul cu diamant albastru pe degetul alb. 

Diamantul /u; albastru, degetul /u; alb. 

Coti și încetini. Vladimir Rostov se simţea mândru de el însuși, 
pentru că fusese mai deștept decât poliţista cowgirl. 

Pentru că știa unde se ducea Vimal Lahori. 

Planul lui de rezervă. 

Când Rostov pălăvrăgise cu Kirtan la subsolul restaurantului 
din Districtul Modei, aflase mai multe lucruri despre Vimal, pe 
lângă numele și adresa de familie. Mai o tăietură aici, mai o 
tăietură acolo... și aflase că Vimal avea o iubită. 

Îţi spun, dar să nu-i faci rău!! scrisese Kirtan (din cauza 
gâtlejului zdrobit). 

— Nu, nu, kuritsa. N-o să-i ating nici măcar un fir de păr din 
cap. Trebuie doar să vorbesc cu Vimal. Nici pe el n-o să-l rănesc. 
Îți promit. 

Rostov fusese nevoit să citească răspunsul de două ori ca să 
priceapă. Atât de tare îi tremurase mâna puștiului. Mesajul pe 
care îl scrisese fusese: Mai bine mor decât să-ți spun, dacă-i faci 
rău. 

Ceea ce nu prea avea logică. 

— Niciun fir de păr de pe cap. Serios. 

Promisiune pișăcioasă. Rostov tocmai ce inventase fraza, dar 
îi plăcea. Avea s-o mai folosească. 

Se aplecase și trecuse cuțitul de-a lungul unghiei tânărului. 

În trei minute, bum! lubita lui Vimal se numea Adeela Badour 
și locuia în East Elmhurst, Queens, la mai puţin de un kilometru 
de familia lui Vimal. 

Căută pe Google și găsi că la adresa cu pricina locuia 
Mohammad Badour. Și că, da, avea două fiice: Adeela și Taalia, 
de douăzeci și doi, respectiv zece ani. Din păcate însă, nu 
existau fotografii on-line cu micuțele creaturi. Unii părinţi erau 
atât de protectori... 

— Mai e cineva? întrebase Rostov. De care Vimal să fie 
apropiat? 

Kirtan clătinase cu putere din cap. Fusese ultimul lui gest. 
Apoi Rostov îi tăiase gâtul. Se gândi că îi făcuse o favoare. 
Puștiul ar fi trăit toată viaţa cu vina care l-ar fi încercat pentru 
că-l turnase pe Vimal și pe prietena lui. 

După moartea lui, proces care durase o vreme și fusese cam 
dezordonat, Rostov îi tăiase degetul mic și i-l vârâse în gură, cu 
tot cu inelul jalnic de pe el. Promitentul nu era obligat să se 
limiteze la a face afirmaţii doar despre diamantele de pe 
degetelor logodnicelor ușuratice. 

Adeela Badour... 

Avea să ajungă în curând la casa ei. 

La un semafor, apucă un șervețel din buzunar și tuși în el preţ 
de o clipă. Fir-ar să fie! se gândi el furios. Avusese problema 
asta toată viaţa. De la ţigări, cu siguranţă. Avea să se lase de 
fumat într-o zi. Atunci, afecțiunea avea să dispară. 

Se întrebă dacă Adeela era sexy. Prefera de obicei femeile cu 
tenul palid. Dar, de când se gândise la micile kur persane, 
Pisoiaș și Șeherezada, își propusese să petreacă un timp cu o 
fată cu tenul mai închis, o fată arabă. Fir-ar, nici nu mai conta 
dacă era sexy. Era înfometat. Avea nevoie de o femeie. Chiar 
atunci. 

O, iar Promitentul avea să-și ţină promisiunea pișăcioasă față 
de Kirtan. Într-adevăr, ce avea de gând să-i facă fetei nu 
presupunea să-i rănească nici măcar un fir de păr de pe cap. 

CAPITOLUL 45 


— Va fi o aventură. 

— O aventură, îi răspunse Adeela Badour lui Vimal, vizibil 
tulburată de cuvântul ales. Unde te crezi? Într-o expediţie? În 
Hobbitul? 

Se aflau în curtea din spatele casei ei. Familia Badour avea o 
casă frumoasă, din cărămida, cu accente din lemn roșu, în East 
Elmhurst, Queens, la mai puţin de un kilometru de familia lui 
Vimal. Cartierul includea aeroportul LaGuardia, iar în zilele cu 
vânt nemilos, rezidenții trebuiau să îndure scrâșnetele 
avioanelor ce treceau pe deasupra caselor lor ca să aterizeze pe 
pista 4. In ziua aceea însă, văzduhul era oarecum mai liniștit. 

Casa familiei Badour era mai mare decât cea a familiei Lahori; 
tatăl Adeelei avea o slujbă bună la o companie de tehnologie, 
iar mama ei, la fel ca a lui, era asistentă medicală. Locul avea o 
curte cu o grădină îngrijită, lucruri relativ rare în zona aceea. 

In opinia lui Vimal însă, unul dintre cele mai mari avantaje era 
garajul separat din spatele casei, care dădea spre o alee folosită 
de toate casele de acolo. 

Cu atât mai mult cu cât, în structura aceea mucegăită, Vimal 
și Adeela se sărutaseră prima dată, pe bancheta mașinii Subaru 
a mamei ei, după ce adulţii se duseseră la culcare, desigur; tot 
acolo se exploraseră reciproc, se atinseseră și se gustaseră, se 
încălziseră și se tachinaseră deschizându-și nasturii și, în cele 
din urmă, un fermoar sau două. 

In clipa de faţă însă, dispoziţia era cu totul alta. Singurul 
punct de pe ordinea de zi era să fugă. 

Pe Adeela o conduse în garaj, ca să nu fie văzuţi, deși nu era 
îngrijorat că bărbatul cu mască de schi ar fi putut afla despre 
locul acela... Ar fi fost imposibil. Dar nu voia să fie văzut de 
vecini care puteau să-l sune pe tatăl lui. 

Adeela se sprijini de mașina ei, o Mazda veche, verde-închis 
(și acolo aveau amintiri plăcute, deși banchetele erau amuzant 
de mici). În garaj nu era suficient spaţiu pentru un al doilea 
vehicul. O mare parte din restul spaţiului era ocupată de un 
banc de lucru uzat și nenumărate cutii de depozitare cu etichete 
șterse, pe care scria ce conţineau. Vasele mamei. Haine de 
donat. Manuale/scutece. 

— Să știi că nu iau lucrurile în derâdere sau ceva de genul 
ăsta, îi zise el. Adică... ar fi o schimbare pentru tine. 

— California? întrebă ea. De ce California? 

— Ai fost vreodată acolo? 

Adeela îl privi gânditoare, înclinându-și capul. 

— Într-un tărâm vechi și îndepărtat, a existat cândva un loc 
magic la apus, dincolo de hotarele omenirii. 

Vimal oftă. Acum era sardonică. 

— Eu doar... 

— Disney, Legoland, San Francisco, Yosemite. Am schiat în 
iulie în Mammoth. 

— N-am vrut să pară că ai fi... cum să zic? 

— Tânără, provincială, naivă? 

Vimal oftă puţin, apoi își reveni. 

— Deci? Ţi-a plăcut? 

— Vim! Bineînțeles că da. Dar n-are nicio legătură. Cum poţi 
să-ți strângi, pur și simplu, catrafusele și să pleci, așteptându-te 
că eu... 

— Nu mă aștept. 

— ...Să vin cu tine? 

— UCLA are un program de arte plastice foarte bun, cu secţie 
de sculptură. Și o facultate de medicină grozavă. Am verificat. 

Apoi o luă de mână. 

— Nu e momentul potrivit să te gândești la astfel de lucruri, îi 
zise ea mijind ochii. Ai fost martor la o crimă, înţelegi că nu eo 
perioadă normală? Pricepi? Tu glumești când îmi spui despre 
aventuri. lar asta e o treabă serioasă! 

— Nu zic să sărim în tren chiar azi. Mă duc eu primul, voi 
căuta o locuinţă și... 

— Trenul spre California? întrebă ea,  încruntându-și 
sprâncenele frumoase. O, pentru că nu poti zbura, pentru că ești 
pe lista de urmăriri. Oamenii nu străbat toată ţara cu trenul, 
Vim. Oare asta nu-ți dă deloc de gândit? 

Vimal tăcu. 

— Te vei gândi la asta? 

— Vim, spune-i pur și simplu că nu vrei să mai fi tăietor. 

Vimal îi dădu drumul la mână și se îndepărtă, ducându-se 
spre geamul mic și soios de pe peretele lateral al garajului, pe 
jumătate ascuns de o buruiană rezistentă. Râse ușor auzind 

comentariul ei, care părea a fi un argument non sequitur, dar 
care era, de fapt, motivul pentru care lupta. 

Tatăl lui, persoana de care poliţia nu-l putea proteja. 

Persoana de care fugea cu aceeași ardoare cu care se 
ascundea de criminal. 

Vimal o iubea pe Adeela Badour. Se îndrăgostise de ea din 
prima clipă în care o văzuse. Se întâmplase într-o cafenea de 
modă veche din Greenwich Village, cu mult înainte să apară 
Starbucks. Adeela studia, pe atunci, o diagramă detaliată a 
inimii dintr-o carte de anatomie, șoptind denumirile venelor, 
arterelor și mușchilor - sau ce mai trebuiau să știe studenţii la 
Medicină despre pompa aceea, adică, teoretic, totul. 

Vimal se  așezase și își deschisese cartea despre 
Michelangelo. 

Tema care spărsese gheaţa și iniţiase conversaţia fusese, 
desigur, anatomia. În carne și oase, într-un caz. În marmură, în 
celălalt. 

începuseră să iasă la întâlniri la scurt timp după aceea și 
avuseseră o relație monogamă de atunci înainte. Incă de la 
început, Vimal se gândise cu regularitate la căsătorie, în unele 
zile, să se căsătorească la un moment dat cu ea i se părea un 
obiectiv ce ar fi putut fi îndeplinit cu ajutorul unei planificări 
pragmatice, așa cum se întâmpla în cazul majorităţii cuplurilor. 
În alte zile, mai frecvent, de altfel, jurămintele nupţiale păreau 
cam la fel de fezabile precum posibilitatea de a zbura doar dând 
din brațe. 

Problema era povestea lor, ce aducea a Romeo și Julieta. 

Membrii familiei Lahori erau hinduși din Cașmir, o regiune 
frumoasă din nordul subcontinentului asiatic, care fusese ani de- 
a rândul un centru conflictual. Era revendicat și de India, și de 
Pakistan și, chiar dacă nu la fel de abitir, și de China. Timp de 
mai bine de o mie de ani, regiunea fusese condusă, integral sau 
parțial, de conducători hinduși, musulmani și sikh, precum și de 
britanici, care inventaseră unul dintre cele mai ciudate nume 
pentru o ţară: statul princiar. În ultimii ani, populaţia hindusă din 
Cașmir, în mare parte brahmini saraswat, locuise preponderent 
în Valea Cașmirului. Reprezenta circa douăzeci de procente din 
totalul locuitorilor din regiune, practicând religia cu moderație și 
îmbinând cu oarecare comoditate vieţile spirituale cu cele 

seculare, dar evitând cât mai mult posibil turbulenţele 
clocotitoare din zonă. i 

În mod inevitabil, pacea și izolarea nu rezistaseră. În anii '80, 
luase ființă o mișcare ce milita pentru independenţa Cașmirului, 
formată în mare parte din musulmani radicali. Misiunea ei 
fusese o epurare etnică, care dusese la celebrul Exod din 1990, 
în timpul căruia peste o sută cincizeci de mii de hinduși din 
Cașmir fugiseră din ţară. Cei care nu părăseau ţara riscau să fie 
uciși, așa că, în cele din urmă, doar câteva mii de hinduși mai 
rămăseseră în vale. 

Vimal se născuse în Statele Unite și nu cunoștea la modul 
personal aceste evenimente, care, de altfel, nu prea erau 
tratate la orele de istorie a lumii din școlile americane. Dar avea 
cunoștințe serioase despre mișcarea de independenţă, despre 
violurile și crimele săvârșite în timpul ei și despre Exod în sine, 
pentru că Papa le ţinea deseori prelegeri despre acest subiect 
lui și lui Sunny. Papa fusese în Statele Unite când avusese loc 
Exodul, dar multe dintre rudele lui își abandonaseră casele și 
lăsaseră totul în urmă ca să se mute în India, mai precis pe 
teritoriul urban aglomerat și poluat al capitalei Indiei, Delhi. 
Papa era convins că o parte dintre mătușile și unchii lui mai în 
vârstă muriseră prematur, din cauza relocării. 

Papa nutrea resentimente adânci și de neînduplecat faţă de 
toți musulmanii. 

Cum era Adeela Badour, de exemplu... Dacă ar fi știut despre 
ea... 
Nu conta că familia Badour locuia acolo de mai multe 
generaţii decât Papa și că strămoșii lor nu aveau nicio legătură 
cu radicalii din vale - sau că aveau o religie moderată și o 
perspectivă seculară asupra lumii. Pentru tatăl lui, nu conta nici 
că musulmanii din India suferiseră la rândul lor abuzuri din 
partea majorităţii hinduse. 

Nu, nu conta. 

Ce ironic! Tatăl lui renunţțase în sfârșit - e drept, cu reticență - 
să mai insiste în legătură cu o căsătorie aranjată pentru fiii lui, 
ceea ce însemna că Vimal s-ar fi putut căsători cu orice hindusă 
ar fi vrut el (deși Papa îi amintea ocazional că Akbar cel Mare, 
cel mai cunoscut conducător al Imperiului Mogul, și curtenii lui 
preferau să își ia femei din Cașmir drept soţii și, da, tatăl lui 
chiar o spusese, drept concubine, datorită frumuseții lor). 


VP - 269 


Poate că, într-un final, cu multă presiune din partea mamei 
lui, tatăl său ar fi acceptat o femeie care nu era hindusă. 

Dar o musulmană? 

Niciodată. 

Numai că o femeie musulmană fusese, în timp ce sorbea ceai 
în Greenwich Village și studia o ilustrație a unei inimi umane, îi 
furase inima lui Vimal. 

Se întoarse din nou spre Adeela, care stătea sprijinită de 
mașină, cu braţele încrucișate. 

— Spune-i! Trebuie s-o faci! repetă ea. 

„Am încercat, se gândi Vimal Lahori. Și m-a închis în pivniţă”. 

În schimb, îi spuse: 

— Nu-l cunoști. 

— Sunt musulmană, Vim. Știu cum e cu părinții. 

În garaj se așternu tăcerea, întreruptă apoi brusc de sunetul 
zgomotos al ploii, pentru că acoperișul nu era izolat. Vimal privi 
în sus și văzu un cuib abandonat. 

Cu o privire resemnată, Adeela îi spuse: 

— Fă cum crezi tu. Eu mai am trei ani de școală în New York. 
Apoi rezidenţiatul, care va fi mai flexibil. Poate în California. S-ar 
putea să reușesc să găsesc o variantă. Dar am nevoie de acei 
trei ani aici. 

Nu era o amenințare din partea ei, câtuși de puţin. Adeela nu 
era niciodată amenințătoare, ci pur și simplu sublinia, într-o 
manieră clinică, adevărul indiscutabil: se puteau întâmpla multe 
lucruri în trei ani. 

— Vei pleca, nu-i așa? 

Vimal încuviinţă din cap. 

Adeela închise ochii, apoi îl îmbrăţișă cu putere. 

— Ai bani? 

— Am ceva. 

— Am... 

— Nu. 

— Îţi pot împrumuta. Și știu pe cineva în Glendale. 

— Unde-i asta? 

Adeela râse. 

— În Los Angeles. Fă-ţi temele. A predat un an întreg la NYU. 
Ea și soțul ei sunt oameni buni. Așteaptă aici! Taalia e acasă. 

Părinţii Adeelei nu știau că ea se vedea cu Vimal, dar fata era 
apropiată de sora ei mai mică, așa că văzuseră toţi trei câteva 

filme împreună sau luaseră masa pe fugă, pe ascuns. Era mai 
bine să nu aibă martori. 

Vimal îi văzu telefonul, cheile de la mașină și poșeta pe 
bancul de lucru și îi veni o idee. Avea să împrumute mașina ei și 
să se ducă într-un oraș suburban care avea autogară, poate în 
Westchester. Avea să lase mașina acolo, iar Adeela putea lua 
trenul ca să meargă după ea. Vimal avea să-și ia bilet la tren, 
poate Amtrak, și să se îndrepte spre Albany, apoi să caute un 
tren spre vest. 

Vâri cheile în buzunar: Adeela avea să înţeleagă. 

Apoi se opri. Auzi o mașină frânând brusc pe strada 
lăturalnică. Motorul se opri. Vimal privi afară, dar nu văzu 
vehiculul. 

Nu era nimic, cu siguranţă. Un vecin. Și se gândi din nou că 
șansele ca ucigașul să găsească locuința Adeelei erau aproape 
inexistente. 

Se sprijini de bancul de lucru și așteptă ca Julieta lui să se 
întoarcă. 


CAPITOLUL 46 


Ce mai vremuri! În timp ce urca scările dinspre curte spre 
casă, se gândi că putea înţelege de ce Vimal voia să scape de 
tatăl _ lui. 
Și tatăl ei, așa cum îi spusese, putea fi tiranic. In mod straniu 
însă, într-o cultură deseori dominată de bărbaţi, mama Adeelei 
era partenerul formidabil din căsnicia lor (spre deosebire de 
familia hindusă a lui Vimal). După absolvire. Adeela avea să-și 
găsească un stagiu și un rezidenţiat departe de mama ei. 

Dar nu prea departe. Probabil în Connecticut (Adeelei Badour 
îi plăceau copacii toamna - /a nebunie). Poate în Long Island. 

Nu era dispusă să plece mai departe de atât. 

California? În niciun caz. 

Și nu era potrivită nici pentru Vimal. Dar se gândi că nu era o 
idee prea rea ca el să plece și să petreacă un timp pe Coasta de 
Vest. Până îl prindeau pe nebun. 

Aruncă o privire în sufragerie și o văzu pe Taalia pe canapea. 
Fata, în vârstă de zece ani, purta un tricou cu Phineas și Ferb și 

blugi. Adeela zâmbi fără să vrea. Ce copil modern! Fata scria 
mesaje pe telefon, în timp ce muzica îi bubuia în căștile masive 
de pe urechi și se uita distrasă la un desen animat de pe Disney 
Channel, cu sonorul oprit. 

Adeela urcă la etaj, intră în camera ei și se uită la un poster 
de pe perete: tabelul periodic al elementelor, fiecare dintre ele 
reprezentat de personaje din animeurile japoneze - de la Sailor 
Moon, care era hidrogenul, până la Vegeta, care era ununocţiul. 
II făcuse chiar ea, inspirată de unul asemănător pe care-l găsise 
on-line. Adeela se amuză, amintindu-și cum se certase cu mama 
ei în legătură cu alte postere, pe când fusese în gimnaziu. Pe 
toate apăreau băieţi de care nu era interesată și trupe a căror 
muzică nu o asculta. O făcuse doar din sfidare. 

„Cat de matur din partea mea!” se gândi acum. 

Işi scoase carnetul de cecuri dintr-un dosar și se așeză o clipă. 
Adeela avea o sumă decentă în contul bancar. Muncise în 
diverse locuri încă din liceu și, deși facultatea de medicină era 
chinuitor de scumpă, luase un împrumut pentru studenți care 
acoperea cea mai mare parte din taxe (și mai erau câţiva ani 
până la ziua socotelii). Își privi soldul. Oftă. Îi scrise lui Vimal un 
cec de două mii de dolari. 

Rupse fila de cec din carnet, iar zgomotul i se păru deosebit 
de straniu și de tulburător, aproape chirurgical. Se gândi la rana 
lui Vimal și la refuzul lui de-a merge la urgente. 

Oftă din nou. 

Cobori scările și intră în bucătărie, îndreptându-se spre ușa 
din spate; apoi auzi un clichet cunoscut. 

Ușa din față. 

O, nu! Probabil că mama ei se întorsese mai devreme. Dar de 
ce ar fi intrat pe ușa din faţă? În mod normal, ar fi parcat pe 
aleea de lângă garaj. 

Adeela se duse spre intrare și se uită de după colț în 
sufragerie. Încremeni și icni încet. 

Un bărbat îmbrăcat într-o haină neagră, cu o mască de schi 
pe ochi și cu un cutter în mâna dreaptă, privea în jur. O văzu pe 
Taalia și înaintă încet spre ea. 

Nu, nu, nu! 

Adeela se dădu înapoi, se uită prin bucătărie și fugi spre 
insulă. O clipă mai târziu, cu un cuţit cu lama de douăzeci și 

cinci de centimetri în mână, se duse în holul din faţă. ÎI privi 
îndârjită. 

Bărbatul clipi, apoi aruncă o privire la cuțit și zâmbi. 

— A, păsărică mică! la te uită ce-ai acolo! Tu ești cea mare, 
Adeela. 

Sigur era ucigașul. 

— Și Taalia cea micuță și drăguță, două păsărele. 

De unde naiba știa cum le cheamă? 

— Ce vrei? zise ea cu voce fermă. 

De fapt, nu-i era câtuși de puţin frică de el. Își spuse în sinea 
ei că era precum o infecție, un vas de sânge slab, un os zdrobit. 
O problemă clinică de care trebuia să se ocupe. 

Bărbatul se apropie de ea. Adeela ridică în dreptul taliei 
cuțitul, cu latura ascuţită a lamei în sus. Văzuse asta într-un film 
cu spioni. 

Bărbatul clipi și se opri. 

In cealaltă mână apăru un pistol, pe care-l pescuise din 
buzunar. 

Adeela șovăi preţ de o fracțiune de secundă, după care își 
reveni. Reuși cumva să zâmbească. 

— O împușcătură. Vecinii sunt acasă. Ar auzi. Ai fi arestat. 

Bărbatul dădu din cap spre sora ei, care era în continuare 
pierdută în lumea ei de pixeli și de sunete digitale. Apoi întrebă 
cu un accent straniu: 

— Ce ascultă? Muzica pe care o ascultă copiii azi... Doar 
rahat, nu crezi? Mie îmi plac instrumentele care au coarde, îmi 
plac instrumentele de suflat, știi ce sunt. 

— Vrei bani? Vrei televizorul? 

Bărbatul aruncă o privire spre el. 

— Sony, cu o diagonală de o sută cincizeci și doi? A, da, da! 
Mă ajuţi să-l car la mașină? Mulţumesc, păsărică! Nu, nu. Știi ce 
vreau. Și îmi spui. 

Îndreptă pistolul spre ceafa Taaliei. 

— Nu, mârâi Adeela, apropiindu-se de el și ţinând în 
continuare cuțitul în mână. Nu-l îndrepta spre ea! Întoarce-l! 

— Ah, dar ești sigură că nu trag arma. Frică de zgomot. Deci 
de ce-ţi faci griji? 

— Acum. 

Rostov ezită, neștiind prea bine ce să creadă despre ea, apoi 
îndreptă pistolul spre podea. 

— Dacă-ţi spun ce vrei să știi, ai să pleci? 

— Când vin părinţii acasă? 

— Curând, spuse ea. 

— Și tatăl e poliţist sau soldat cu pușcă mare la el tot timpul. 
Așa-i? Și știe karate ca Bruce Lee. 

— Nu. Dar cu cât sunt prezenţi mai mulţi oameni, cu atât ai 
încurcat-o mai tare! 

— Ha! Nu, nu, eu zic că nimeni nu vine acasă mult timp. Tu ai 
cuţit frumos, eu am cuţit frumos. Poate ne rostogolim și vedem 
cine e înjunghiat primul. 

Rânji malefic. 

Taalia nu știa nici acum ce dramă se derula în spatele ei. Încă 
dădea din capul ei mic și perfect în ritmul unei melodii. 

Bărbatul ridică arma spre Adeela. 

— Nu am timp pentru rahatul ăsta. 

Zâmbetul superior îi dispăru. 

— Vimal. Unde e? 

— Nu știu. 

— Ba da. 

Își vâri pistolul înapoi în buzunar și, cu degetul mare, împinse 
și mai mult în afară lama cutterului. Se apropie de Taalia. 

Adeela se duse spre el. Pieptul i se umfla din pricina 
respiraţiilor adânci, inima îi bătea cu putere, tensiunea îi 
crescuse alarmant, se gândi ea cu o claritate maniacală, iar 
nivelul de adrenalină ajunsese incredibil de ridicat. 

Bărbatul avea ochii albaștri și reci ca marmura. Ar fi ucis o 
copilă cu aceeași ușurință cu care ar fi vorbit cu ea. 

Apoi îl văzu încruntându-se și ridicându-și capul. 

Se auziră sirenele în depărtare. 

În sfârșit! 

Bărbatul privi dincolo de Adeela, în bucătărie: pe perete, ușa 
de la panoul central de alarmă era deschis, dând la iveală 
butonul de panică pe care Adeela îl apăsase atunci când luase 
cuțitul, alertând poliția. 

Umerii i se ridicară și privirea i se umplu de nebunie. Se 
năpusti asupra Taaliei, gândindu-se probabil s-o răpească și s-o 
dea cumva la schimb pentru Vimal. 

Însă Adeela făcu un salt spre el, fluturând cuțitul. Fără un 
plan, fără o strategie, doar fluturând cuțitul spre faţa lui cu atâta 
repeziciune, încât metalul părea invizibil. 

Era mult mai solid decât ea și, cu siguranță, mult mai 
puternic, având categoric experiență în mânuirea cuţitului. Dar 
nu se așteptase ca Adeela să-l atace, așa că se împletici în 
spate, iar Adeela se așeză între el și Taalia. 

Bărbatul rămase locului preţ de o clipă, iar Adeela se așteptă 
să scoată pistolul și să le ucidă pe amândouă. Fără niciun motiv 
anume. Avea masca pe faţă, așa că nu-l putea identifica. Dar 
avea să le ucidă pentru simplul fapt că era nebun. 

Sirenele se auziră și mai tare. 

Bărbatul făcu o grimasă. 

— Păsărică afurisită! Te ţin minte. Mă întorc să vizitez. 

leși în fugă pe ușa din faţă. Adeela îl urmări, ieșind în fugă pe 
verandă. Îl văzu urcându-se într-o Toyota roșie și demarând în 
viteză. Nu reuși să vadă numărul de înmatriculare. 

Apoi fugi spre sora ei și-o trase în picioare. Căștile îi căzură de 
pe cap și fata ţipă, surprinsă și speriată. 

— Ce e? 

— Vino cu mine! 

— De ce? Eu... 

— Acum! îi porunci Adeela. 

Taalia încuviinţă lent din cap. Pe chipul ei rotund, cu tenul mai 
închis la culoare decât al Adeelei, se citea teama. Se uită la 
cuțit. 

Adeela o luă de mână și ieșiră în viteză pe ușa din spate, spre 
garaj. 

Îl găsiră pe Vimal privind pe geam. 

— Aud sirene, spuse el. Ce se... 

Se opri din vorbit când se întoarse și o văzu pe Taalia 
plângând. 

Adeela îi șopti furioasă: 

— A fost aici. Individul ăla a fost aici. 

— Individul? 

— Ştii despre cine vorbesc! se răsti ea. 

— Nu! Unde e? 

— A plecat. Am chemat poliţia. 

— Ești bine? 

Pe un ton și mai furios, Adeela îi spuse încet: 

— După o luptă cu cuţitele, da. Mă simt grozav. 

— Cum? zise el uimit, holbându-se pur și simplu la ea. Adeela 
aruncă o privire pe geam, ca să se asigure că intrusul nu se 
întorsese. 

— Trebuie să plecăm. Să fugim. Acum. Mergem în 
Westchester. Vii cu mine momentan și mă lași într-o gară. 

— Ba nu, spuse ea. 

— Ba da, urcă în mașină! Te rog! Hei, Taal, vrei să mergem la 
o plimbare? o întrebă el zâmbind forțat. 

Taalia se duse mai aproape de sora ei și se șterse la ochi. 

— Ce se-ntâmplă? 

— E în regulă, îi răspunse Vimal cu blândeţe. 

— Ba nu e în regulă, șopti Adeela. 

Vimal deschise ușa de la garaj și privi afară. 

— E liber, zise el, urcându-se la volanul mașinii. Urcă! la-ţi 
telefonul și poșeta, adăugă apoi dând din cap spre bancul de 
lucru. Vom suna la poliţie și pe părinţii tăi de pe drum. 

— Nu, șopti ea. 

— Trebuie să plec! Nu vreau să te las aici. 

Adeela îi zâmbi ușor. Se duse la geam și se aplecă. 

— Nu vii? o întrebă Vimal. 

— Nu. 

Apoi îl sărută. 

— Te iubesc, șopti el. 

— Și eu te iubesc, îi spuse ea. 

Apoi înfipse cuțitul în roata din față a mașinii, care se 
cutremură ușor și șuieră, lăsându-se pe jantă. 


CAPITOLUL 47 


Vimal Lahori se afla în custodia poliţiei. În sfârșit. 

Promitentul, alias Făptașul 47, aflase adresa iubitei lui și se 
dusese acolo, aparent ca să o tortureze pentru a-i spune unde 
se afla băiatul. Dar tânăra avusese prezenţa de spirit și curajul 
de a chema poliţia și de a-l alunga. 

În salonul lui, Rhyme asculta toate aceste detalii de la Amelia 
Sachs, care îi relata conversaţia pe care o purtase cu Vimal într- 
o casă sigură a NYPD din Staten Island. 


VP - 276 


Sachs adăugă că ofițerii care sosiseră la faţa locului câteva 
momente mai târziu ceruseră ajutor prin staţie ca să localizeze 
mașina bărbatului, o Toyota roșie, model necunoscut, după care 
îl reţinuseră pe Vimal. 

Vimal era supărat, dar cooperant, îi zise Sachs. Îl interogase în 
casa sigură de pe Staten Island, unde îl ascunsese. Cu toate 
acestea, nu îi oferise alte informaţii utile. Îi explicase că nu 
mersese la poliție de teamă, deși Rhyme bănuia că ar fi avut 
legătură și cu viaţa desprinsă parcă din telenovele pe care o 
ducea familia lui, așa cum sugerase și Sachs. Îi mai spusese și 
că în buzunar avusese câteva bucăţi de piatră: kimberilit, din 
câte se părea. Acestea conţineau bucățele de cristale, probabil 
diamante, iar Rhyme se întrebă dacă făceau cumva parte din 
stocul lui Patel și dacă Vimal le păstrase pentru sine. Dacă luase 
niște pietre care nu îi aparţineau, ar fi fost de asemenea reticent 
să meargă la poliţie. 

In ziua crimei de pe Strada 47, se întorsese la atelier după ce 
rezolvase un comision pentru domnul Patel și nimerise în timpul 
oribilei scene. Sunase la urgente și le spusese ce văzuse. 

Sachs mai adăugă că Vimal nu știa nimic despre pietrele 
brute care fuseseră furate și nici nu discutase recent cu 
mentorul lui, Patel, despre eventuale probleme de securitate. 
Bărbatul nu îi spusese niciodată protejatului său că ar fi văzut 
vreo persoană suspectă care supraveghea locul sau că ar fi 
primit apeluri neobișnuite. Nici nu avuseseră parte de clienţi 
care să întrebe despre diamante, dar care să fi părut mai 
interesaţi de camerele de filmare sau de paznici. Din câte știa 
Vimal, Patel nu fusese implicat niciodată în rivalități care să fi 
putut duce la o asemenea violenţă. Deși Vimal nu știa sigur, era 
o idee ridicolă ca Patel să fi avut vreo legătură cu crima 
organizată sau să fi luat cu împrumut bani de la vreun cămătar. 

Drept răspuns la întrebarea lui Sachs, Vimal le confirmase 
ceea ce deduseseră deja pe cont propriu: era un sculptor 
amator, care spera să dea lovitura în lumea artei. Așa se 
explicau celelalte urme găsite la locul faptei: jad și lapis. 

Cercetaseră casa Adeelei, căutând urmele lăsate de Făptașul 
47 când pătrunsese în casă, dar nu găsiseră nimic. Și nimeni nu 
văzuse o Toyota roșie. 

Nici celelalte anchete - pentru a folosi cuvântul încântător 
specific Scotland Yard-ului pe care îl utiliza frecvent Edward 

Ackroyd - nu avuseseră succes. Verificaseră la hoteluri și nu 
găsiseră niciun oaspete cazat cu numele de Dobyns sau cu 
oricare alt pseudonim utilizat de Făptașul 47, din informaţiile 
deținute de SAI. 

Departamentul pentru Securitate Internă și biroul 
continuaseră să verifice amenințările teroriste, numeroase de 
altfel, dar niciuna nu părea să implice introducerea ilegală în 
țară de dispozitive cu C4 sau lehabah-uri, cutremure false în 
centrul orașului Brooklyn sau incendii în apropiere. 

Efectuaseră o căutare sistematică a unor posibile viitoare 
ţinte, cum erau apartamentele și clădirile situate pe o rază de 
circa opt sute de metri de șantierul de forare, dar nu găsiră 
niciun dispozitiv lehabah pe conductele de gaz. 

Edward Ackroyd nu descoperise nicio persoană care să 
încerce să vândă pietrele brute pe piaţa neagră. 

Rhyme se îndreptă spre fereastră și privi afară. Ziua era 
mohorâtă și liniștită. Până și plantele mereu verzi păreau să fi 
amuţit, pierzându-și culoarea. Peste drum un bărbat se plimba, 
evitând cu atenţie porțiunile de gheaţă. Câinele lui mic și pufos 
țopăia peste ele fără nicio grijă. 

Rhyme închise ochii, frustrat. 

Apoi, așa cum se întâmpla uneori, nu deseori, ci doar uneori, 
primiră un indiciu neașteptat. 

Acesta sosi în persoana lui Ron Pulaski, care intră în salon, îi 
salută din cap pe Rhyme și pe Sachs, apoi spuse: 

— S-ar putea să fi descoperit ceva, Lincoln. Despre Patruzeci 
și șapte. 

O spuse astfel pentru a deosebi acest caz de cealaltă misiune 
a lor, care era clandestină, adică faptul că lucrau pentru 
avocatul apărării care îl reprezenta pe El Halcón. 

— Ei bine, eu n-am niciun indiciu. Deci, ce ar putea fi? 

— Mă întrebam cine ar avea motiv ca să oprească forarea. Am 
vorbit despre tabăra ecologiștilor, dar mi s-a părut prea 
evidentă. Așa că am început să verific concurenţa din industria 
energetică. 

Rhyme spuse pe un ton mai rezonabil: 

— Bravo! Iniţiativă... Ce-ai descoperit? 

— O plângere de practici comerciale neloiale înregistrată la 
FTC împotriva Algonquin Power. 

Ei bine, era un fapt interesant. 

— Se pare că firma a angajat o companie de lobby 
opoziționistă... 

— Opo... ce? 

— O firmă opoziționistă. Care dezgroapă sau inventează 
informații de natură să îi distrugă pe competitorii unei companii 
sau pe candidații politici împotriva cărora candidezi. 

— Opoziționistă. Are sens. Deși, din cine știe ce motiv, nu-mi 
place termenul. Continuă! 

— Compania a fost angajată ca să discrediteze sursele 
alternative de energie, practic orice tehnologie care ar elimina 
din veniturile din producția electrică tradițională cu petrol și 
gaze. De exemplu, au lansat zvonuri cum că parcurile eoliene 
ucid pescărușii. Și că panourile solare fac ca acoperișurile să fie 
mai grele și mai predispuse la prăbușire în caz de incendii, 
ducând la rănirea pompierilor. Angajaţii lor chiar au lăsat 
pescăruși morți în apropierea parcurilor eoliene, pescăruși care 
fuseseră omorâţi în altă parte, și au publicat imagini cu incendii 
ale unor clădiri prevăzute cu panouri solare, chiar dacă 
panourile nu avuseseră nimic de-a face cu prăbușirea 
acoperișurilor. Zâmbi, apoi adăugă: Și au lansat cercetări ca să 
vadă dacă... 

— ... forajul geotermal poate genera cutremure. 

— Exact. 

— Algonquin, spuse Sachs. Pe cine am văzut la televizor din 
cadrul companiei? 

Thom fu cel care își aminti. 

— C. Hanson Collier. Președinte sau director executiv. 
Asistentul se încruntă, apoi adăugă: Dar nu a spus că susține 
forajul geotermal? 

— Ar fi fost obligat să o spună, nu? zise Sachs. Să facă pe 
inocentul. lar acum, că mă gândesc mai bine, nu a spus că era 
puțin probabil să se genereze cutremure? Că în general era 
sigur? Un fel de critică indirectă. 

Rhyme îi aruncă o privire. 

Sachs încuviinţă din cap și îi spuse lui Pulaski: 

— Hai să facem o plimbare cu mașina! 

e 

Amelia Sachs mai fusese aici. 

Nu cu mult timp în urmă, câţiva inși de la Algonquin 
Consolidated Power and Light din Astoria, Queens, fuseseră 

suspecți într-o serie de infracţiuni care implicau rețeaua 
electrică din New York. 

Sachs și Rhyme închiseseră cazul. 

Compania, care furniza energie electrică și abur în cea mai 
mare parte a orașului New York, își avea uzina principală și 
sediul social pe East River, de cealaltă parte a zonei centrale a 
Manhattanului. Compania se întindea pe mai multe cvartale, iar 
clădirea principală, a cărei faţadă era acoperită de panouri 
uriașe roșii și gri, se ridica la circa șaizeci de metri deasupra 
străzilor. În ea se aflau turbinele, fiind inima operaţională a 
complexului. Peste tot se puteau vedea conducte masive, fire 
electrice și cabluri groase și inflexibile. 

Deasupra nivelului străzii, acolo unde se aflau acum Sachs și 
Pulaski, îndreptându-se spre centrală, se aflau patru coșuri de 
fum înalte, și ele tot roșii și gri, cu lumini roșii intermitente în 
vârf, pentru a avertiza avioanele care zburau jos. Vara, aveai 
impresia că nu ieșeau deloc vapori pe coșuri, dar în ziua aceea, 
din cauza frigului de martie care pur și simplu nu voia să 
dispară, se puteau vedea pâlcuri de aburi ridicându-se în văzduh 
și dizolvându-se pe cerul de un alb mat. 

Sachs opri mașina și îi arătă insigna agentului de pază de la 
poarta principală, spunându-i că avea o întâlnire cu directorul 
executiv. Bărbatul masiv, cu pielea la fel de palidă precum cerul 
acoperit de nori, le aruncă o privire lui Sachs și lui Pulaski, care 
era în uniformă, apoi dădu un telefon. După aceea, dând din cap 
spre nimeni anume, le spuse unde să parcheze. 

Un al doilea paznic îi întâmpină într-un hol și îi conduse în 
același loc în care Sachs fusese și cu câţiva ani în urmă, în 
timpul altui caz: birourile directorilor executivi. Etajul părea 
desprins din anii '50, având mobilier „modern” tapiţat în nuanțe 
de maro, alb și cafeniu, cu forme geometrice. 

Lucrările de artă constau în fotografii alb-negru ale centralei 
electrice de-a lungul anilor. 

Angajaţii de aici, majoritatea bărbaţi, erau îmbrăcaţi de parcă 
fuseseră și ei blocaţi în timp, în urmă cu vreo șaptezeci de ani. 
Cămăși albe, cravate și costume închise la culoare, sacouri 
adesea închise. Cu toţii erau tunși scurt. Sachs aproape că 
simțea mirosul de gel de păr Brylcreem, pe care îl folosise și 
tatăl ei, deși cu siguranţă era o senzaţie psihologică, nu una 
olfactivă. 

Paznicul îi lăsă într-o sală de așteptare din faţa biroului 
directorului executiv - C. Hanson Collier. Când ea și Rhyme 
lucraseră la cazul anterior, nu domnul Collier fusese șeful 
companiei, dar se întrebă dacă nu cumva trecuse pe lângă el pe 
hol la vremea aceea. 

Privi în jos la măsuţța de cafea în formă de rinichi, pe care se 
aflau reviste de specialitate: Electricity Transmission Monthly, 
Power age, The Grid. 

Un exemplar subţire din Time, vechi de circa șase luni. 

— Cum o să procedăm? întrebă Pulaski. 

— ÎI încolţim, spuse Sachs. Îi spunem că ai găsit nota. Îi 
urmărim reacția. 

Uneori, închideai un caz cu ajutorul ADN-ului și al dovezilor 
fizice. Alteori, pe baza unei clipiri din ochi și a unei broboane de 
sudoare. O prietenă - și colegă - de-ale lui Sachs și Rhyme era 
anchetator al poliţiei de stat în California - Kathryn Dance. Era 
expertă în limbajul corporal. Deși nu era la fel de pricepută în 
arta kinezicii precum Dance, Sachs, care fusese înainte polițistă 
de stradă, avea un oarecare talent când venea vorba despre 
această abilitate ezoterică. 

Oricum, nu aveau prea multe opţiuni. Nicio probă 
criminalistică nu făcea legătura între directorul executiv, 
cutremure și Făptașul 47. De fapt, știa că, dacă el ar fi fost cel 
care plănuise totul, cu siguranţă nu s-ar fi implicat personal, cu 
excepţia asigurării plăţii către infractor. Și nici măcar acest 
aspect nu era un lucru sigur. Se putea ca firma opoziţionistă să 
îl fi angajat personal și să îi trimită lui Collier o factură pe care 
să scrie „analiză mass-media și plasare de articole”. 

O tânără serioasă, în costum maro, apăru în pragul ușii și le 
spuse lui Sachs și lui Pulaski să o urmeze. Parcurseră un alt 
coridor lung și ajunseră în cele din urmă la biroul directorului 
executiv. Asistenta le făcu semn să intre. 

Collier arăta ca un fost miner, o presupunere care nu ar fi fost 
nerezonabilă având în vedere că acum conducea o companie 
electrică. Dar Sachs își făcuse temele și aflase că, înainte de 
această poziţie, fusese directorul executiv al unui important 
producător de haine. Presupuse că principiile comerciale se 
aplicau în același fel, indiferent că vindeai sutiene sau curent 
electric. 

— Intraţi, doamnă detectiv! Domnule poliţist... 

Își strânseră mâinile, iar Collier le făcu semn să ia loc. 
Aceleași scaune, aceleași canapele și aceeași măsuţă de cafea 
ca în urmă cu trei-patru ani. 

— Cu ce vă pot ajuta? 

Sachs preluă conducerea. 

— Domnule Collier, aţi auzit despre cutremurele din Brooklyn? 

— Desigur. Foarte ciudat. 

Işi descheie sacoul costumului de culoare gri-închis. Insigna 
cu steagul american de la butoniera reverului era prinsă invers. 

— Se speculează că o persoană folosește explozivi pentru a 
imita cutremurele. Nimeni nu știe sigur de ce. Posibil pentru a 
opri centrala geotermală. Așa spun jurnaliștii. Sabotaj industrial. 

Pe faţa lui încreţită și palidă apărură și mai multe riduri; erau 
linii care îi apăruseră nu de la soare, ci în mod firesc. De parcă și 
acum ar mai fi lucrat - ba chiar ar mai fi trăit - adânc sub 
pământ. 

— Și de ce aţi venit, mai exact, doamnă detectiv? Din motivul 
pe care îl suspectez eu? 

— Nota. Plângerea înregistrată la FTC împotriva Algonquin. 

Collier încuviinţă din cap. 

— Știţi ce? Păsările acelea moarte... nu le-a ucis nimeni. Firma 
noastră a angajat pe cineva care să meargă și să găsească 
pescăruși morţi. Vă închipuiţi vreun stagiar în prima sa zi la 
serviciu mergând să găsească niște păsări moarte? Deși 
adevărul este că paletele morilor eoliene chiar îi ucid. Firma 
doar a adăugat câţiva în plus... pentru efect. lar incendiile și 
problema panourilor solare? Este un fapt cunoscut. Imaginile nu 
au prezentat tavane care s-au prăbușit din cauza panourilor. Dar 
ce înseamnă puţină indulgență printre capitaliști? Vă gândiţi că 
înscenăm exploziile pentru a face să pară că forajele au 
provocat cutremurele. 

— Așa este? Firma opoziţionistă pe care aţi angajat-o a făcut 
cercetări în legătură cu asta. Așa scrie în notă. 

— Da, așa scrie în notă. Dar, dacă m-aţi auzit la televizor - și 
cred că aţi făcut-o -, ar trebui să vă amintiţi că /e-am luat 
apărarea celor de la Northeast și forajelor geotermale. 

— Nu mi-aţi răspuns la întrebare. Sabotaţi șantierul? 

— Nu. Este un răspuns suficient de limpede pentru 
dumneavoastră? 

— Dar firma opoziţionistă? 

— Am concediat-o cu un an în urmă. Nu merita atâta 
publicitate negativă. Câţiva pescăruși morţi. Din cauze naturale. 
Ar fi trebuit să vedeţi scrisorile pline de ură pe care le-am primit. 

— Ceea ce, spuse Pulaski, ar fi trebuit să vă învețe să fiți mai 
atenți. 

— Nu, domnule ofițer, ne-a învăţat să fim mai deștepţi în ceea 
ce privește modul în care tratăm energia alternativă. Nu 
încercăm să le falimentăm. 

Scoase o broșură a companiei din sertarul biroului și o așeză 
pe birou. O deschise la prima pagină și le arătă cu degetul un 
fragment. Filialele deţinute de Algonquin includeau trei parcuri 
eoliene în Maine și o firmă care fabrica panouri solare. 

— Le cumpărăm. 

Deschise apoi un alt sertar și scoase un document legal gros, 
pe care îl trânti pe birou. 

— Acesta va trebui să rămână secret, dacă nu vă deranjează. 
Încă nu am făcut publică informaţia. 

Sachs privi spre prima pagină a documentului. 


CONTRACT DE VÂNZARE-CUMPĂRARE 


ÎNTRUCÂT Algonquin Consolidated Power and Light Inc. 
(denumită, în continuare, „Algonquin”) dorește să achiziționeze 
douăzeci de procente (20%) din stocul comun nevărsat (denumit, 
în continuare, „Acţiunile”) al Northeast Geo Industries Inc. 
(denumită, în continuare, „Northeast”), iar Northeast dorește să 
vândă acţiunile către Algonquin, și având în vedere obligaţiile 
reciproce cuprinse în prezentul document, Părţile Contractante 
convin după cum urmează: 


Sachs nu se obosi să îl răsfoiască. 

— Cumpărați acțiuni ale companiei? 

— In cele din urmă, dacă este profitabil, o vom cumpăra în 
întregime. Trebuie să își dovedească valoarea. Forajul geotermal 
la mare adâncime, adică exploatarea rezervelor vulcanice 
pentru a genera electricitate, este profitabil. Forajul de 
suprafață pe scară largă? Asta încă se dezbate. Aveţi acasă un 
cazan sau o pompă de căldură? 

— Cazan. 

— Exact. Pompele de căldură sunt pentru fraieri. Forajul 
geotermal este o pompă de căldură. Dar există o mulţime de 

fraieri ecologiști în lume. Așadar, sper că investiţia noastră va 
da roade. Vom vedea. _ 

Telefonul lui Sachs vibră, semn că primise un mesaj. Il citi, 
apoi se ridică. 

Pulaski îi aruncă o privire și se ridică și el. 

— Vă mulţumim pentru timpul acordat, domnule Collier. 

— Domnișoara Evans vă va conduce spre ieșire. 

Nu le mai spuse nimic altceva, nici nu se ridică. Deschise un 
dosar și începu să citească. 

Asistenta își făcu apariţia și îi conduse de-a lungul coridorului. 

Când ajunseră în parcare, unde nu puteau fi auziţi de 
angajaţi, tânărul ofiţer îi șopti: 

— Renunţăm la idee atât de ușor? Ne-a arătat un contract. Ar 
fi putut să-l tipărească în caz că avea să-l ia la rost cineva din 
cauza complotului cu cutremurele. De unde știm că nu se află în 
spatele lor? 

— Din cauza asta. 

Sachs îi arătă mesajul pe care tocmai îl primise de la Lon 
Sellitto. 

— Ah! Deci mergem în New Jersey? 

— Mergem în New Jersey. 


CAPITOLUL 48 


lată un loc unde pământul întâlnește apa într-o frumuseţe 
desăvârșită și uluitoare. 

lată un loc în care pietrele capătă textura, strălucirea și 
contradicţia artei. 

lată un loc în care tufele, tufișurile și copacii se ridică firesc și 
fără efort de-a lungul stâncilor ascuţite, ca fumul. 

lată un loc potrivit în care cineva care și-a dedicat întreaga 
viață pământului să moară. 

Cadavrul lui Ezekiel Shapiro, aflat într-un coș de salvare al 
pompierilor, era ridicat spre vârful stâncii înalte de treizeci de 
metri din Palisades Park. 

În răcoarea orelor timpurii de seară, în timp ce respiraţia li se 
înălța în vârtejuri vizibile în văzduh, Sachs, Pulaski și alţi câţiva 
polițiști din statul New Jersey stăteau în picioare și îi priveau pe 

pompieri și echipa de salvare. Se aflau lângă mașina lui Shapiro, 
care era înconjurată de o bandă galbenă de protecţie. 

Sinuciderea era, la urma urmei, o infracţiune. 

Agentul de asigurări Edward Ackroyd - nu poliţia - făcuse 
descoperirea că Shapiro îl angajase pe Făptașul 47. 

Când Ackroyd îi spusese lui Sellitto ce descoperise, 
locotenentul trimisese câteva mașini de patrulă la biroul lui 
Shapiro și acasă la el, dar se părea că ecologistul le văzuse și își 
dăduse seama că autorităţile descoperiseră complotul. 

Postase un bilet de sinucidere on-line, apoi condusese până 
acolo și își luase viaţa. 

Shapiro îl angajase pe Făptașul 47 pentru două misiuni. Prima 
fusese închiderea șantierului de foraje geotermale pe motiv că 
acesta ar fi fost nesigur din punct de vedere ecologic. A doua 
fusese să îl atace și să îl jefuiască pe Jatin Patel. Din câte se 
părea, tăietorul de diamante era cunoscut pentru faptul că lucra 
pietre ce proveneau din mine care strămutau populația indigenă 
și poluau sate și râuri. După cum aflase Ackroyd, pietrele brute 
furate aveau să fie vândute de Patruzeci și șapte, iar câștigurile 
aveau să ajungă la Shapiro, care urma să le distribuie 
organizaţiilor de mediu pentru a-i ajuta pe cei nenorociţi. 

Nu prea cred că ecologiștii folosesc explozibil C4... Sau că 
incendiază clădiri în care se află oameni... 

Se pare că Mel Cooper se înșelase. 

Biletul de sinucigaș al lui Shapiro indica însă clar că plănuise 
greșit. Ce-i drept, dorise să îi sperie pe locuitori. Decesele 
provocate de incendiu nu fuseseră însă ideea lui, ci provocate 
de nebunul pe care îl angajase, un individ la fel de furios ca și el 
din cauză că pământul era distrus, dar care hotărâse, de unul 
singur, să amplaseze o serie de dispozitive incendiare care să 
ucidă și să rănească oameni. 

Poate că decesele, deși neintenţionate, îl împinseseră să-și 
curme viaţa. 

— Salut, Amelia! 

Sachs se întoarse și văzu un ofiţer înalt și blond, cam de 
vârsta ei. Era îmbrăcat în uniformă, purtând pantaloni închiși la 
culoare, cu o dungă portocalie pe exterior, cămașă de un 
albastru-deschis și cravată. In plus, mănuși de latex și protecţii 
pentru pantofi. Ed Bolton era sergent în cadrul Unităţii de 
Investigare a Locurilor Faptei din cadrul Biroului de Infracţiuni 

Majore al Poliţiei de Stat din New Jersey. Își dădu jos mănușile 
albăstrui și le îndesă în buzunarul pantalonilor. 

Era o ușurare să știe că Bolton se ocupase de locul faptei. 
Fusese la fel de minuţios precum ar fi fost ea însăși. 

l-I prezentă pe Pulaski, care îl întrebă: 

— Cum de v-au trimis aici? 

— Polițistul a văzut mașina și a verificat numărul de 
înmatriculare. Era căutat pe o distanţă extinsă după ce aţi aflat 
că se afla în spatele cutremurelor și al crimelor de sâmbătă și de 
duminică. 

— Identificarea e pozitivă? E chiar Shapiro? 

— Da. Unul dintre tehnicienii noștri a coborât în rapel în râpă. 
A efectuat o recunoaștere criminalistică pe teren. El e. 
Amprentele se aflau în baza de date după ce fusese arestat la 
un miting de protest în urmă cu câţiva ani. Cam nebun... să 
simuleze cutremure?! 

— Deci cum se prezintă locul? întrebă Sachs. 

— Nimic care să indice că nu ar fi fost sinucidere. Nu sunt 
martori. A condus până aici din oraș, deci nu a trecut pe la 
bariere. 

La intrarea în New Jersey, nu se percepeau taxe de drum pe 
niciun pod și în niciun tunel. Deci nu exista, de exemplu, nicio 
înregistrare video la puncte de plată în care să fi apărut 
altcineva la volanul mașinii lui Shapiro, iar activistul să fi fost în 
portbagaj. Ceea ce ar fi fost improbabil, evident. Nimeni nu avea 
motiv să-l ucidă, se gândi ea, cu excepţia Făptașului 47, dacă 
decisese cumva să păstreze diamantele. Dar, chiar și atunci, de 
ce să-l fi ucis pe Shapiro? De ce să nu ia diamantele și să se 
întoarcă, pur și simplu, în Rusia? 

lar dacă ar fi vrut într-adevăr să-l ucidă pe Shapiro, nu i-ar fi 
înscenat așa ceva. Pur și simplu l-ar fi împușcat, într-un moment 
și într-un loc convenabile. Rusul era isteț, dar se părea că nu-l 
prea interesa să fie subtil. 

— Aţi trimis dovezile la Hamilton? întrebă Sachs. 

Sediul unităţii de investigare a locurilor faptei din cadrul 
Poliţiei de Stat. 

— Da. Vă vom trimite copii cât mai curând posibil. Și raportul 
autopsiei. 

Sachs și Pulaski urmăriră cum ajunse în vârful stâncii coșul în 
care se afla cadavrul. Doi pompieri musculoși, un bărbat și o 

femeie, îl traseră mai aproape, apoi desfăcură cablul și duseră 
cadavrul spre o ambulanţă care aștepta. 

Când era senin, priveliștea Manhattanului era spectaculoasă 
de aici. Acum, din pricina ceţii, locul părea distopic. Nu 
pătrundeau prea multe lumini prin ceața cenușie, deși se puteau 
vedea contururile clădirilor mari și mici. Părea un oraș-fantomă. 

— Haide să-i cercetăm casa! spuse Sachs. Să vedem ce 
găsim! 


CAPITOLUL 49 


Biroul procurorului general era liniștit. Era unul dintre acele 
momente - seara devreme, într-o zi lucrătoare - care îi plăceau 
lui Henry Bishop. În mare, clădirea era goală, întrucât cei mai 
mulți dintre angajaţii auxiliari plecaseră deja. 

Dar cei care rămăseseră erau loiali, sârguincioși și foarte 
concentrați. 

Genul de persoane pe care le prefera procurorul. Ce-i drept, 
se simţea cam tensionat. 

Locul acesta îl liniștea, spre deosebire de apartamentul din 
Upper West Side în care locuise singur în ultimele treisprezece 
luni și jumătate. 

Bishop privi afară, spre seara întunecată, și îi veniră în minte 
o mulțime de chestiuni legate de cazul El Halcón. Fiecare caz 
era important, dar acesta era cu mult mai important decât cele 
din ultima vreme. infracțiunile comise de mexican, ca de pildă 
atacurile împotriva ofițerilor federali și a polițiștilor locali, erau 
cumplite. Dar cele pe care /e-ar fi comis, dacă ar fi fost eliberat 
și ar fi continuat să își extindă operaţiunea în Statele Unite, 
impuneau să fie oprit chiar atunci. 

Exista o zicală în domeniul lui, care zicea că nu puteai judeca 
pe cineva pentru infracțiuni viitoare. Dar Hank Bishop era de 
părere că, într-un fel, puteai să o faci: judecă pe cineva pentru 
infracţiunea comisă acum, închide-l cât mai mult timp posibil și 
„rezolvi” astfel orice infracţiuni viitoare pe care le-ar putea 
comite respectivul. 

Bishop urma să se asigure că El Halcón avea să iasă din scenă 
pentru foarte mult timp. Avea să întârzie mutarea cartelului 

mexican în Statele Unite pentru o perioadă destul de lungă de 
timp, limitând astfel avalanșa de droguri ce intrau în ţară. Și 
urma să anihileze în același timp uciderea polițiștilor și a 
spectatorilor nevinovați, prostituția în rândul minorilor, traficul 
de arme și spălarea banilor, toate operaţiuni subsidiare din 
imperiul lui El Halcón. 

Având în vedere acest obiectiv, Bishop se gândi la singurul 
punct dureros pentru el din întregul proces de acuzare: faptul că 
nu fusese în stare să afle identitatea partenerului american al lui 
El Halcón, cel care avea să îi conducă operaţiunea după 
întoarcerea mexicanului acasă. Bărbatul care era proprietarul 
final al depozitului (Chris Cody, cel ucis în timpul împușcăturilor, 
era doar o faţadă, iar Bishop știa asta). 

Cât de mult își dorea Henry Bishop să îl prindă și pe acest 
conspirator! 

Însă încarcerarea lui El Halcón avea să încetinească, cel puţin, 
extinderea operațiunii de crimă organizată mexicană în 
America. 

Auzi o bătaie în ușă. 

Îl văzu în prag pe agentul special Fallow. 

— Intră! 

Bărbatul păși în încăpere și se așeză rigid pe scaun, în faţa 
biroului mare al lui Bishop, care era acoperit de nenumărate 
dosare. 

— Deci? 

Fallow deschise dosarul pe care îl ţinea în mână și se uită la 
câteva note. 

— Cred că stăm bine. Avem un informator secret în Ciudad de 
México. Îl cunoaște pe unul dintre inșii din anturajul de aici al lui 
Carreras-L6pez. 

Lui Bishop îi plăceau foarte mult informatorii secreţi, 
turnătorii. Fie erau lași, fie nu aveau deloc conștiință. lar aceste 
trăsături îi făceau extrem de valoroși. 

Agentul continuă: 

— Se pare că este adevărat: Lincoln Rhyme a fost angajat ca 
să ne analizeze probele și să caute orice chestiuni 
necorespunzătoare. Retragerea de bani din Chase? A fost pentru 
o plată în avans care se află acum în posesia lui Rhyme. lar 
grosul, o jumătate de milion, dacă obţine rezultate, va fi achitat 
prin virament. Are numărul de rutare și numărul de cont al 

băncii lui Rhyme. Ah, și primește două sute cincizeci de mii chiar 
dacă nu găsește probleme legate de cazul nostru. Agentul ridică 
din umeri, apoi adăugă: Dar nu a făcut nimic ilegal. Am încercat 
să găsesc un conflict de interese, dar nu a avut niciun fel de 
legătură cu cineva din cadrul acuzării sau cu agenţii implicaţi. 
Nimic. 

Bishop râse. 

— Și ce crede că va găsi? Suntem asiguraţi, nu-i așa? Complet 
asiguraţi. 

Fallow nu spuse nimic, ci doar încuviinţă din cap. 

— De ce ne-ar submina Rhyme? Nu știe cât de rău este El 
Halcón? 

Bine, poate că se purta o idee cam melodramatic. Însă Bishop 
li se adresa deseori oamenilor - chiar și lui însuși - de parcă ar fi 
prezentat pledoaria de final în faţa unui juriu. 

— Ce facem în continuare, domnule? 

— L-ai găsit pe agentul care a descins în biroul PERT? 

— Da. E vorba de Ronald Pulaski. Practic, face parte din 
Divizia de Patrulare, dar lucrează de obicei pentru Divizia de 
Cazuri Majore. Fără probleme de disciplină. Citaţii pentru curaj. 

În alte împrejurări, pe Henry Bishop l-ar fi mustrat conștiința 
dacă ar fi azvârlit în închisoare un ofițer decorat. Dar 
colaborarea lui Pulaski cu Rhyme era o infracțiune evidentă, și 
stupidă, de altfel. Ar fi trebuit să aibă mai multă minte de-atât. 
De asemenea, Pulaski era bărbat și, probabil, alb. Era mai în 
siguranţă dacă distrugea cariera unei astfel de persoane. 

— Acuzaţii la adresa lui Pulaski? spuse Fallow. Aș zice că 
trebuie să-i lovim în plen. Să-i închidem de tot. 

Să-i închidem? Ce alegere ciudată de cuvinte! Dar, în mare, 
Bishop era de acord. 

Agentul continuă: 

— Obstrucţionare. Conspiraţie. 

— Și furt de documente guvernamentale. 

— Bun. 

— Posibil să fi încălcat și câteva reguli legate de 
confidențţialitate și protocol la nivel de NYPD. Dar asta nu e 
problema noastră. li vom lăsa pe cei de la Afaceri Interne să se 
ocupe de acest lucru. Il voi azvârili în închisoarea federală. Statul 
poate face ce vrea cu el când iese de acolo. În zece ani. Obține 

un mandat pentru el, pentru Pulaski. Arestează-l cât mai curând 
posibil! 

Înainte ca el și Rhyme să descopere vreuna dintre acele 
chestiuni necorespunzătoare pe care fuseseră angajaţi să le 
găsească. 

Fallow întrebă: 

— Ai de gând să-l lași pe Rhyme... 

Aparent, Fallow avusese de gând să spună „să plece bine- 
mersi”, dar se răzgândi și spuse: ...să-l lași să scape? 

— Nu. Îl vom prinde, având în vedere că a primit dosare 
guvernamentale furate. Există vreo unitate care se poate ocupa 
de el? 

— Unitatea medicală închisă din centrul de detenţie. 

— Bun. 

— Are un îngrijitor. 

— Un ce? 

— Un asistent. Cineva care are grijă de el. 

Bishop pufni. 

— Ei bine, nu poate intra cu el. Sigur vor fi acolo asistenți 
medicali care să poată face ceea ce trebuie făcut. 

— Voi anunţa unitatea medicală, îi spuse Fallow. 

Bishop se uită pe fereastră. 

— Și încă un lucru. Mă voi asigura că absolut toate agenţiile 
de aplicare a legii din ţară vor afla ce a făcut Rhyme. Nu va mai 
lucra niciodată în calitate de consultant. Sper că are un plan de 
pensionare bun. După ce va ieși din închisoare, își va petrece 
restul vieţii stând acasă și urmărind telenovele. 

IV 


MARȚI, 16 MARTIE 


FASONAREA 
CAPITOLUL 50 


— Cred că am analizat tot, spuse Sachs. 

Rhyme se apropie de ea. 

Sachs le explică lui Lincoln, lui Ackroyd și lui Sellitto ce dovezi 
descoperiseră, apoi adăugă analiza făcută de ea și Cooper. 

— Grupul de mediu, One Earth? Nu am găsit nimic acolo, în 
afară de câteva urme care îl leagă pe Shapiro de el - dar era 
directorul, așa că era logic să fie acolo în fiecare zi. Analiza 
făcută la locul sinuciderii de către poliţia statului New Jersey, 
Palisades, nu a scos la iveală nimic legat de rus sau de bombele 
cu gaz. În mașina lui Shapiro însă, am găsit urme de kimberlit. 

— Ceea ce îl leagă pe Shapiro de șantierul de forare sau de 
Făptașul 47 - sau de ambele, zise Rhyme. 

— Exact, zise Sellitto, apoi adăugă că descoperirea susținea 
ceea ce presupuseseră deja, dar nu aducea informaţii noi. 

Sachs continuă spunându-le celor de față că nici percheziția 
micului apartament al lui Shapiro, din partea de nord a 
Manhattanului, unde locuise singur, nu dăduse la iveală alte 
indicii. Dar le oferise câteva explicaţii. 

Sub o saltea descoperiseră o hartă a șantierului geotermal, cu 
puțurile din Zona Șapte încercuite, cinci sute de mii de ruble 
rusești, circa opt mii cinci sute de dolari, probabil un bonus 
pentru Făptașul 47 când avea să termine treaba, și două 
telefoane mobile cu cartelă, în momentul acela nefuncționale. 
Istoricul apelurilor fusese șters. 

— Am prelevat amprentele de pe telefoane, dar nu am găsit 
nimic; apoi i le-am trimis lui Rodney. Să vedem dacă geniile 
informatice vor putea extrage ceva informaţii de pe ele. Tipul pe 

care l-a angajat? Rusul? Clar, e un mercenar. Dar pun pariu că și 
el e făcut din același aluat. Vrea să salveze pământul, să se 
răzbune pentru daunele pe care le-am provocat. Doar că a mers 
mai departe decât Shapiro: tortura, bombele de pe conductele 
de gaze... 

Sachs mai spuse că recuperase multe dovezi din 
apartamentul lui Shapiro, iar unele dintre acestea îl plasau pe 
activist în diferite locuri din zona metropolitană: probe de 
minerale, sol, nisip, motorină și material vegetal. Era posibil ca 
pe unele dintre ele să le fi adus Făptașul 47 pe pantofi, dar, în 
lipsa altor dovezi care să îi ajute să restrângă căutările, 
anchetatorilor nu le erau de folos în găsirea lui. 

Rhyme observă că Sachs aruncă o privire spre diagrama pe 
care își notase descoperirile, părând gânditoare. Apoi se uită în 
spate și îi observă privirea. 

— A fost trist, să știi, îi spuse ea. 

— Trist? mormăi Sellitto. Nenorocitul a ucis șase oameni. 

— Ah, știu. S-a lăsat dus de val, acaparat de cauză. Dar ar fi 
trebuit să-i vedeţi apartamentul. 

Le povesti că era plin de cel puţin o mie de cărţi, cele mai 
multe dintre ele despre mediu. Pe zidurile mizere lipise zeci de 
afișe și de fotografii cu proteste: Shapiro și colegi de-ai lui la 
închisoare sau în timp ce erau arestaţi, ba chiar atacați cu gaze 
lacrimogene din pricina protestelor. Își închipuia că le lipise cu 
mândrie și drag. 

— Era ca un altar pentru cauza lui. A făcut mult bine. Până 
acum, vreau să spun. 

Desigur, crima rămânea crimă. 

Rhyme observă o altă fotografie pe care Sachs o făcuse în 
apartamentul lui Shapiro: o urnă ceramică neagră, pe care era 
montată o placă de bronz. În ea se afla cenușa soţiei lui. Rhyme 
comentă acest lucru, iar Sachs îi zise: 

— Am căutat date despre ea. A murit de cancer, probabil din 
cauza unei deversări de deșeuri toxice din timpul adolescenţei 
ei. 

Apoi Rhyme schimbă subiectul, apropiindu-se de expertul lor 
în asigurări, Edward Ackroyd, care era eroul momentului, de 
vreme ce contribuise cel mai mult la rezolvarea cazului. Incerca 
să ia legătura din nou cu acel comerciant de diamante din 
Manhattan care îl trimisese pe urmele lui Ezekiel Shapiro. 


VP - 292 


Activistul îl sunase pe comerciant ca să îl întrebe despre sursa 
de diamante a lui Jatin Patel. Era adevărat că le cumpăra din 
mine care exploatau indigenii? 

Ackroyd spera ca vânzătorul să aibă informaţii suplimentare, 
poate chiar un indiciu despre rusul pe care îl angajase Shapiro. 

Rhyme privi pe fereastră. O furtună de gheață din timpul 
nopţii acoperise vegetaţia din faţa casei. Se întrebă dacă 
cristalele ascuţite omorâseră plantele sau dacă gheaţa doar 
acoperise temporar frunzele și mugurii într-un cocon 
transparent, ce strălucea în toate culorile curcubeului, ca un 
diamant în soare. 

Ackroyd închise telefonul și spuse: 

— Bun. Am reușit să dau de comerciant. E încă agitat, dar 
cred că se simte vinovat pentru că Patel a fost ucis după ce i-a 
spus lui Shapiro despre el. Mă duc să vorbesc cu el. 

Rhyme îl privi pe bărbat îmbrăcându-și haina cu mișcări 
precise. 

Ackroyd adăugă: 

— Țineţi-mi pumnii! adăuga Ackroyd. 

Șovăi și îi aruncă o privire lui Rhyme, părând să-și amintească 
brusc că Lincoln Rhyme nu putea să își miște pumnii. 

Privirile li se întâlniră și zâmbiră amândoi. 

e 

Din locul în care se afla, lângă un pâlc de tufișuri din Central 
Park care miroseau puternic a acru, popular în rândul câinilor 
din oraș, Vladimir Rostov îl privi pe bărbatul de statură medie, 
cu părul de un blond nisipiu, îmbrăcat cu un pardesiu bej, ieșind 
din casa despre care aflase că îi aparţinea unui ins pe nume 
Lincoln Rhyme. Bărbatul își strânse mai tare haina pe el, ca să 
se protejeze împotriva frigului. 

E rece, e rece? Asta-i o nimica toată, kuritsa. Vino la Moscova 
în ianuarie! 

Bărbatul cobori rampa pentru persoane cu dizabilităţi, apoi se 
duse pe trotuar, evitând câteva porțiuni de gheaţă. Coti spre 
nord și se îndreptă spre intersecţie, apoi o apucă spre vest, 
îndepărtându-se de parc. 

Rostov trecu prin tufișuri și se duse repede după el, printre 
două taxiuri. Se apropie tot mai mult, ţinând capul plecat. 
Trebuia să presupună că existau camere de filmat peste tot, ba 
încă prevăzute cu lentile de înaltă definiţie. Mai presupunea și 

că unele dintre ele erau echipate cu un software pentru 
recunoașterea facială, deși nu se afla, din câte știa el, în nicio 
bază de date folosită pentru acest tip de recunoaștere. Cel 
puțin, nu în Statele Unite. 

Ah, kuritsa, mai încet, mai încet! Mergi prea repede pentru o 
cloșcă. 

Starea de spirit a lui Rostov se îmbunătăţise după ce își 
depășise furia stârnită de ultimul lui eșec din casa Adeelei, 
arăboaica având părul de culoarea corbului. Mai rău era că, în 
timp ce fugise de acolo, pe când poliţia se apropia de casă, îl 
zărise pe Vimal în garaj! Era acolo. lar acum, mai mult ca sigur 
se afla în custodia poliţiei. 

Furios atunci, mult mai bine acum. 

Concentrat asupra sarcinii pe care o avea de îndeplinit. 

Da, Promitentul mai are un plan de rezervă, kuritsa! Nu știai? 

Rostov îl văzu pe bărbatul pe care îl urmărea apropiindu-se de 
un Ford gri și apăsând butonul cheilor. Luminile se aprinseră 
scurt. Rostov se afla la doar șase metri în spatele lui și iuți 
pasul, ţinându-și în continuare capul plecat. Când bărbatul 
deschise ușa șoferului și se așeză pe scaun, Rostov făcu același 
lucru, dar pe partea pasagerului. 

— Kuritsa! 

Şoferul se trase în spate șocat, clipind des din ochi. Apoi, el și 
Rostov se priviră drept în ochi. 

Rusul zâmbi și întinse mâna. Şoferul clătină din cap, râse 
ironic, apoi apucă palma cărnoasă a lui Rostov și, cu mâna 
stângă, îl apăsă pe bărbat pe biceps, un gest care transmitea o 
căldură prudentă. Era genul de salut dintre doi soldaţi care 
fuseseră cândva dușmani - și ar fi putut deveni dușmani și în 
viitor -, dar care, cel puţin pentru moment, erau aliaţi pentru o 
cauză comună. 


CAPITOLUL 51 


— Deci, kuritsa, cum să te strig? Care este numele tău? 
Sigur nu ești domnul Andrew Krueger? 

— Să-mi folosești numele real? Tu ce crezi, Vladimir? Nu, sunt 
Edward Ackroyd. 

— Da, da, îmi place asta. Ticălos distins. Este real cineva? 
Krueger nu îi spuse că bărbatul a cărui identitate o furase, 
Edward Ackroyd, era, într-adevăr, un angajat real al Milbank 
Assurance, o companie care asigura sute de mine și de 
angrosiști de diamante și de metale preţioase. Ackroyd, după 
cum îi spusese lui Rhyme, era un fost detectiv de la Scotland 
Yard, în prezent anchetator de daune principal al companiei 
Milbank. In afară de asta, Krueger nu știa absolut nimic despre 
adevăratul Ackroyd; inventase toate celelalte informaţii, ca de 
pildă sexualitatea lui: în versiunea lui fictivă, era homosexual, o 
alegere de interpretare menită să îl ajute să depășească subtil 
apărarea lui Rhyme; consultantul părea un om care preţțuia 
toleranța. (Krueger își anunţase partenerul de afaceri, pe 
Terrance DeVoer, cel mai heterosexual bărbat pe care l-ai fi 
putut întâlni vreodată, că Terry și Krueger erau acum căsătoriţi, 
spre amuzamentul sud-africanului.) 

Puzzle-urile criptice, care erau într-adevăr un hobby al lui 
Krueger, erau menite de asemenea să îl ajute să intre în grațiile 
criminalistului. Unii dintre clienţii lui Krueger erau britanici, așa 
că se putea preface cu ușurință a fi englez. 

Pe scaunul șoferului din mașina închiriată, Krueger se dădu 
puţin în spate. Rostov puţea a ţigări înţepătoare, a ceapă șia 
prea mult aftershave ieftin. 

— Dar tu? Presupun că nu ești Vlad Rostov. 

— Nu, nu, râse rusul. Atâtea afurisite de nume în ultima 
săptămână... Acum sunt Alexander Petrovici. Am fost Josef 
Dobyns când am aterizat. Acum Petrovici. Îmi place mai mult. 
Dobyns ar putea fi evreu. iți place Alexander? Mie da. Era 
singurul pașaport pe care îl avea dobitocul din Brighton Beach. 
Mi-a luat o grămadă de bani. Îmi place Brighton Beach. Ai fost 
vreodată? 

In industria securităţii diamantelor, Rostov era cunoscut ca 
fiind imprevizibil și cam sărit de pe fix. Era ceva normal pentru 
el să bată câmpii în acest fel. 

— Știi, Vlad... 

— Alexander. 

— N-am venit în vizită. 

— Ha, nu! Tu și cu mine nu suntem turiști. 

Krueger se simţea mai în largul lui acum. Trecuse de șocul pe 
care i-l stârnise faptul că Rostov se strecurase astfel în mașina 

lui, deși știuse că avea să își facă apariţia mai devreme sau mai 
târziu. De asemenea, îi plăcea tare mult că nu mai trebuia să 
folosească accentul britanic. Incepuse să devină obositor. In 
realitate, era sud-african, iar accentul lui natural era cel al unui 
african care vorbea limba engleză. Fusese atent de fiecare dată 
când vorbise cu Lincoln Rhyme, cu Amelia Sachs și cu ceilalţi, 
căznindu-se să imite accentul corect al elitei britanice. 

Fațadă după faţadă... Ce mai momente trăise în ultima 
săptămână! 

Andrew Krueger - nu Vladimir Rostov - era adevăratul făptaș, 
cel pe care poliţia îl poreclise Făptașul 47 și care îi ucisese pe 
Jatin Patel și pe Saul Weintraub. Și care, deghizat în Edward 
Ackroyd, își croise drum spre ancheta poliţiei despre caz. 

Krueger fusese uimit când „Promitentul” intrase în scenă, 
imitându-l inclusiv în privinţa măștii de schi, a mănușilor și a 
cutterului. Nu îi luase mult până să-și dea seama că probabil era 
Rostov. El - sau angajatorul lui din Moscova - îi spărsese 
probabil computerele și telefoanele, obţinând detalii în timp real 
despre progresul sud-africanului, în vreme ce el însuși comunica 
pentru această misiune cu propria companie și cu angajatorul 
lui. Rostov știuse totul despre crimele lui Krueger - chiar 
înaintea poliţiei. 

Krueger schimbase telefoanele și instalase noi servere proxy, 
dar trimisese în cele din urmă un mesaj către un telefon despre 
care știuse sigur că fusese spart. „Rostov. Contactează-mă!” 
Deși se așteptase să îl apeleze, nu să își facă apariţia brusc pe 
scaunul din faţă al mașinii sale. Mai mult ca sigur rusul îi aflase 
adresa și îl urmărise până aici. 

Krueger porni mașina. 

— Hai să vorbim undeva! mai izolat. Avem o problemă, Vlad, 
și trebuie să o rezolvăm. 

— Da, da. Putem merge la un restaurant? Și nu uita! Nyet 
„Vladimir” Sunt Alexander. Sunt Alexandru cel Mare! 

e 

O jumătate de oră mai târziu, cei doi bărbați se aflau într-un 
restaurant din Harlem. 

Andrew Krueger nu cunoștea prea bine New York-ul. Venise în 
oraș în urmă cu doar o săptămână, pentru a pune în funcţiune 
planul. Dar crezuse că Harlemul era în mare parte plin de negri 
și de muncitori, așa că, într-un loc ca acela, era puţin probabil să 

întâlnească pe cineva implicat în ancheta desfășurată de poliţie. 
Krueger fu ușor surprins să vadă că localul modest pe care îl 
alesese era plin în egală măsură de albi, mulţi dintre ei hipsteri, 
și de negri. 

Destul de plăcut. 

Dar pentru Vladimir Rostov era raiul pe pământ. Îi plăcea la 
nebunie Martha's Authentic BBQ. Krueger sorbi dintr-un Sprite. 
Se prefăcuse că-i plăcea scotch-ul dintr-un singur tip de malț ca 
să se integreze și mai mult în lumea lui Rhyme și a Ameliei. În 
realitate, bea foarte puţin alcool, de cele mai multe ori doar 
Pinotage roșu, un vin specific ţării lui de obârșie. 

Rusul era la al doilea bourbon. Avu o criză de tuse și zise: 

— Țigările naibii! Ridică paharul și adăugă: Asta ajută. Bravo 
ţie! 

Krueger știa că Rostov lucrase în minele de diamante din 
Siberia încă de la o vârstă fragedă. Nu, plămânii lui uzaţi nu 
cedau din cauza ţigărilor, nu întru totul. 

Krueger și rusul se întâlniseră și se dușmăniseră ani întregi, 
iar Krueger știa foarte bine că rusul era un mare băutor (deși 
ura băutura naţională, votca). De asemenea, îi plăcea să 
mănânce. În acel moment, muncea din greu la comanda sa: 
meniul complet de coaste, ce părea a ajunge la un kilogram 
întreg de carne, împreună cu munți de garnituri ca la mama 
acasă. 

Krueger ciuguli din salata pe care o comandase - era în 
mijlocul unei crize și nu îi era deloc foame. 

Îl văzu pe Rostov urmărind cu privirea fundul ospătăriței. Era 
o femeie înaltă și solidă, cu pielea de culoarea pâinii perfect 
coapte. Ştia că rusul avea un apetit nesăţios în toate privinţele. 

— Cum mi-ai zis? 

— Ți-am zis? 

— Când te-ai urcat în mașină. 

Rostov râse... Tare. 

— Kuritsa. Mica mea kuritsa. Adică găină. O pasăre. Toată 
lumea e kuritsa pentru mine! Chiar și eu aș putea fi kuritsa 
pentru cineva. Te iubesc. Știi asta, Andrew. Ești fratele meu, ești 
tatăl meu! 

Krueger privi încolo și încoace prin restaurant, apoi oftă. 

— Cum se zice pe aici, las-o mai moale! 

— Ha! Da, da! 

Rostov smulse carnea de pe o coastă cu dinţii săi galbeni și o 
mestecă. Un gând straniu i se creionă pe chip. 

— Mai întâi... își ridică paharul spre Krueger. În cinstea ta, 
prietene! În cinstea ta! Eşti un geniu. Afurisitul ăsta de plan pe 
care l-ai făcut e grozav! Genial! 

Krueger strânse din buze. 

— Doar că nu a funcţionat așa cum am sperat. 

Avem o problemă... 

— Deci, întrebă Rostov mai încet, lucrezi pentru Nuevo 
Mundo, New World Mining, Guatemala City? 

Știa asta pentru că-i spărseseră computerele... Ai naibii ruși! 

Krueger spuse: 

— Exact. Client nou. Nu am mai lucrat pentru ei. Îi cunoști? 

— Aud tot timpul despre ei, da, da. 

— lar tu ai venit pentru Dobprom, nu? 

Era compania rusească aproximativ de stat care deţinea 
monopolul în privinţa exploatării diamantelor și care avea sediul 
la Moscova. Dobychy: minerit. Promyshlennost: industrie. Era 
cea mai mare operaţiune de extragere și de distribuire a 
diamantelor din lume. Rostov îi ajuta în mod regulat să își 
rezolve problemele. 

— Pentru cine dracu’ să lucrez dacă nu pentru ei? Uită-te la 
hainele mele de rahat, uită-te la burta asta grasă de la atâta 
mâncare ieftină! Spune-mi, kuritsa! New World te plătește 
dinainte? 

— Desigur. Jumătate. 

— Ah! Pe mine niciodată. La dracu' cu Marx, Lenin și Stalin! 

Îi făcu un semn cu ochiul și dădu pe gât încă o gură de 
bourbon. 

Krueger oftă. 

„Afurisitul de plan grozav” și circumstantele care făcuseră ca 
drumurile lor să se întâlnească acolo, în New York, apăruseră cu 
câteva săptămâni în urmă datorită unei întâmplări stranii. 

Un antreprenor, adică un „depanator” înarmat angajat, care 
lucra pentru New World Mining, îl contactase pe Krueger și îi 
explicase că faimosul diamantar din Manhattan, Jatin Patel, 
intrase în posesia unor pietre de kimberilit extrase de Northeast 
Geo Industries pe șantierul lor geotermal din Brooklyn. In urma 
analizării lor, pietrele se dovediseră a fi bogate în diamante, cu 
pietre brute de înaltă calitate. Acum, cel mai probabil că 

descoperirea  kimberlitului fusese o întâmplare stranie. 
Serpentinitul, o rocă înrudită, era răspândit în New York, dar 
vărul său plin de diamante, nu. 

Dar dacă filonul era mare și calitatea la fel de bună precum 
părea, iar proprietarul terenului afla despre descoperire, ar fi 
vândut licența pentru drepturile minerale unei companii de 
exploatare minieră, cu siguranță americană. Producţia ar fi 
putut scădea preţul diamantelor la nivel mondial. Și, mai rău de 
atât, o mină de diamante din SUA ar fi avut un avantaj de 
marketing imens faţă de minele străine. De ce ar fi cumpărat 
consumatorii diamante suspecte din lumea a treia când minele 
din SUA erau incontestabil mai etice? Ar fi fost un dezastru total 
pentru minele din străinătate. La nivel mondial, Statele Unite 
acopereau mai bine de jumătate din achiziţiile cu amănuntul de 
diamante, adică circa patruzeci de miliarde de dolari pe an. 

Antreprenorul propusese atunci ca New World să achite în 
contul companiei lui Andrew Krueger un milion de dolari pentru 
una dintre specialităţile sale: „reducerea  modulară a 
producţiei”. 

Cu alte cuvinte: sabotaj, ameninţări, luare de mită și, uneori, 
mai rău chiar, să se asigure că descoperirile de metale preţioase 
- uraniu și alte minereuri, dar și nestemate valoroase - nu 
vedeau niciodată lumina zilei. Industria diamantelor avea o 
istorie lungă și violentă de suprimare a producţiei și a 
concurenței. 

Planul exact conceput de contractor era genial: Krueger avea 
să-l ucidă pe Jatin Patel după ce obținea numele tuturor 
persoanelor care știau despre descoperirea kimberlitului. Apoi 
avea să-i ucidă și pe respectivii. Avea să mituiască un angajat al 
companiei Northeast Geo ca să-i ofere acces pe șantier, unde 
urma să colecteze și să elimine cât mai mult kimberlit posibil. 
Apoi avea să arunce explozibili în câteva dintre puțuri, 
acoperindu-le cu lapte de ciment, și să amplaseze bombe pe 
conductele de gaz din clădirile din apropiere. Fiecare 
încărcătură de C4 era programată să se detoneze chiar înainte 
să explodeze o conductă de gaz. Așa ar fi imitat un cutremur și 
conflagraţia rezultată. 

Orașul avea să închidă șantierul, invocând riscul mai multor 
cutremure. Și, uite așa, s-ar fi terminat cu foratul altor roci de 
kimberlit. 

Amplasase dispozitivele fără probleme, după care se 
concentrase pe eliminarea tuturor celor care știau despre 
kimberlit. 

Ameninţat cu un cuţit, Jatin Patel îi dezvăluise numele lui Saul 
Weintraub. Dar îi jurase că nimeni altcineva nu mai știa despre 
kimberlit. După moartea lui însă, iată că intrase tânărul acela, 
care se dovedise a fi Vimal Lahori, evident un angajat, din 
moment ce știa codul de la ușă. Krueger îl împușcase, dar 
băiatul reușise să scape. Și era limpede că și el știa despre 
kimberlit, întrucât glonţul nimerise o pungă în care ţinea 
kimberlit. 

Știind că tânărul avea să sune la poliţie din clipă în clipă, 
Krueger încercase să-și dea seama ce era de făcut. Nu avea 
timp să parcurgă toate documentele lui Patel și să-i afle 
identitatea. Căutase rapid prin ele, dar nu găsise nimic. Apoi, în 
timp ce se uita la plicurile pătrate pentru diamante pe care le 
împrăștiase pe jos pentru ca poliţia să creadă că, de fapt, crima 
fusese un simplu jaf, îi venise o idee. 

Avea să-i păcălească chiar pe polițiști, astfel încât să-l ajute 
să-l găsească pe băiat - și pe oricine altcineva care ar fi putut ști 
despre descoperirea kimberlitului. 

În activitatea lui de ucigaș plătit pentru industria diamantelor 
și a metalelor preţioase, Krueger se folosise adesea de furtul de 
identitate ca instrument (la fel ca Rostov). Avea să procedeze la 
fel și acum. 

În atelierul lui Patel găsise un plic pentru diamante gol și 
scrisese pe el numele și specificaţiile a patru diamante de mai 
multe milioane de dolari, împreună cu numele Grace-Cabot, o 
operaţiune reală de exploatare minieră sud-africană. Numărul 
de telefon pe care îl trecuse însă era al unui telefon mobil cu 
cartelă care îi aparţinea lui Terry DeVoer, partenerul lui de 
afaceri din Africa de Sud. 

Krueger lăsase plicul la o staţie de lucru și, după ce luase cu 
el harddiskul și filmarea de la camera video, fugise de acolo. 

Îl sunase apoi pe DeVoer, care se afla în Cape Town, și îi 
ceruse să schimbe mesajul de întâmpinare al robotului telefonic 
de pe numărul pentru Grace-Cabot și să fie pregătit pentru un 
apel de la poliţie în legătură cu pietrele brute furate. Avea să 
joace rolul lui Llewellyn Croft, un director real al companiei. 
„Croft” avea să pară șocat de pierderea cu pricina și să le spună 

polițiștilor despre anchetatorul companiei de asigurări, un 
bărbat care avea experienţă în depistarea diamantelor, care i-ar 
fi putut ajuta. 

Krueger preluase el însuși identitatea cu pricina: Edward 
Ackroyd, angajat al companiei reale de asigurări Milbank 
Assurance, a cărui identitate o mai „împrumutase” în trecut. 
Ackroyd, care era cam de-o vârstă cu Krueger, era britanic și 
lucrase la Scotland Yard. Și nu exista nicio poză cu el pe pagina 
web a companiei Milbank. Krueger tipărise cărţi de vizită cu 
logoul Milbank și cu numele lui Ackroyd și al companiei de 
asigurări, pe care însă era trecut unul dintre numerele lui de 
cartelă. 

Într-adevăr, era absurd. Planul s-ar fi putut destrăma în orice 
moment. Exista o șansă extrem de redusă ca planul să 
funcţioneze. Dar Krueger trebuia să-și asume riscul. 

Norocul fusese de partea lui... pentru o vreme. Poliţia îi 
crezuse identitatea falsă, încărcăturile C4 se declanșaseră 
conform planului, incendiile prăjiseră câteva persoane, orașul 
oprise forarea, iar el îl găsise și îl ucisese pe Saul Weiritraub și 
făcea progrese în privinţa găsirii protejatului lui Patel. 

Apoi însă se izbise de un zid de cărămidă: Lincoln Rhyme și 
Amelia Sachs, care reușiseră să facă legătura între cele două 
părți ale planului, care nu ar fi trebuit să fie corelate: faptul că 
bărbatul care îl ucisese pe Patel fusese prezent și pe șantierul 
geotermal. Și, mai rău de-atât, că el fusese cel care simulase 
cutremurele. Demoralizat, încă își amintea cum îl chemase 
Rhyme în salon pentru a-i descrie, cu lux de amănunte, graţie 
filmărilor CCTV, ce pusese de fapt la cale suspectul, adică 
falsificarea unor cutremure și incendii. 

„Este planul lui Patruzeci și șapte. De aceea a venit: ca să 
amplaseze bombe pe conductele de gaz și explozibili C4 pentru 
a imita cutremurele...” 

Krueger trebuise să apeleze la toată voinţa lui ca să își 
păstreze calmul. Era convins că Rhyme avea să se întoarcă spre 
el și să-i spună: „Știu că tu ești de vină! Arestează-l, Amelia!” 

Dar nu se întâmplase așa. Ficţiunea pe care o plăsmuise 
Ackroyd funcţiona. Și, slavă Cerului, Rhyme și Sachs încă nu își 
dăduseră seama că motivul schemei era sabotarea filonului de 
pe șantierul geotermal. ldentificaseră și kimberlitul, dar, din 
fericire, nu avea o importanţă deosebită pentru ei. 

Apoi, bineînţeles, pe lângă toate astea, rusul instabil și 
băgăcios, Vladimir Rostov, apăruse și el în mijlocul acțiunii. 

— Bun. Deci te-ai hotărât să devii dublura mea și... 

— Ce dracu' e? 

— O dublură, știi tu. M-ai imitat. M-ai auzit la telefon, vorbind 
despre martorii pe care trebuie să îi găsesc, și te-ai hotărât să 
mă ajuţi. 

— Da, da. Găsesc un tâmpit iranian, Nashim, și el mă duce la 
prietenul lui Vimal, Kirtan. Și e/ îmi spune numele iubitei lui 
Vimal, Adeela. Sunt un detectiv dat dracului, nu? Columbo! 
Ridică din umeri, apoi adăugă: Am fost pe-aproape. Dar n-a 
mers. La dracu'! 

Krueger îl întrebă apoi direct de ce o făcuse. Obiectivul lui 
Dobprom coincidea cu cel al New World: să păstreze filonul de 
diamante secret. De ce nu îl lăsau, pur și simplu, pe Krueger să 
se ocupe de toată treaba asta? 

Rostov dădu pe gât bourbonul și îndreptă o scobitoare spre 
Krueger. 

— Uite ce e, prietene! Nu te simţi jignit de ce zic, dare o 
chestie al naibii de importantă. Ce se întâmplă dacă dai greș? 
Kimberlitul ăla e grozav. Citesc raportul de analiză. Vezi caratele 
pe tonă? Dădu din cap spre fereastră, probabil spre șantierul 
geotermal din Brooklyn, și șopti cu reverență: Producţie ca-n 
Botswana. 

Deși varia considerabil, de regulă, în industrie, o mină trebuia 
să proceseze în medie între o sută și două sute de tone de 
piatră pentru a produce un carat de diamant de calitate. In 
statul african Botswana, concentraţia de diamante din minereu 
era de zece ori mai mare. Cele mai bune din lume. 

Filonul din New York era la fel. 

— Imi pare nespus de prosti, nespus de rău, kuritsa, dacă ești 
trist. Dar nu puteam risca. Deci, înveselește-te! Am venit să te 
ajut. Tu ești Batman și eu sunt Robin! Bate-mă pe spate! 


CAPITOLUL 52 


— În realitate, nu te sun acum. Nu m-ai auzit! Și nu 
reacționezi la acest apel. In niciun fel, nicicând. Ai înțeles? 

Amelia Sachs, care se afla în colţul laboratorului lui 
Rhyme, îl asculta pe apelant: Fred Dellray, agent special din 
cadrul biroului FBI din New York. 

— În regulă. 

— Lincoln e pe-aproape? 

Despre ce naiba era vorba? se întrebă ea. 

— Da. 

Rhyme se afla în cealaltă parte a salonului, vorbind cu Ron 
Pulaski. 

— Te poate auzi? 

— Nu. Explică! 

— Bine, uite care e treaba - și nu-i deloc frumos, Amelia! Am 
auzit că Lincoln e cercetat. Și Ron. De noi. De FBI, Districtul de 
Est. 

Sachs nu se mișcă, simțind cum o străbate o undă caldă de 
ŞOC. 

— Ințeleg. Și de ce s-ar întâmpla asta? 

Dellray era expertul în operaţiuni sub acoperire. Afro- 
americanul deșirat era întruchiparea supunerii, așa cum și 
trebuia să fii atunci când jucai rolul unui traficant de arme care 
se oferea să-i vândă muniţie unui neonazist agitat, care îndrepta 
un pistol Glock spre tine, ca să-l ajute în procesul de negociere. 
De data aceasta însă, auzi consternare în vocea lui - un ton pe 
care nu-l mai auzise până atunci. 

— Au ajutat apărarea în cazul El Halcón. 

Sachs se strădui să nu spună niciun cuvânt care ar fi dezvăluit 
șocul și dezamăgirea care o încercau. 

— Și e confirmat? 

— Ah, da. Frumușelul, Hank Bishop, procurorul care îl 
urmărește pe El Halcón, are toate dovezile de care are nevoie ca 
să îi aresteze. Pe amândoi. Și pe Ron, și pe Lincoln. 

Sachs era uimită. 

— Înţeleg. 

Sachs își aminti că Ron se purtase cam ciudat în ultima 
vreme. Plecase în mai multe misiuni care nu păreau să aibă vreo 
legătură cu Făptașul 47. lar zilele trecute avuseseră un vizitator, 
un bărbat cu aspect hispanic. Poate că era unul dintre avocaţii 
lui El Halcón. 

— Mă gândesc că s-a înhămat la treaba asta pentru că exista 
ceva În neregulă cu probele. Poate că un agent sau un tehnician 

responsabil cu probele a umblat cu șmecherii, ca să se asigure 
că El Halcón va fi închis mult și bine. Chiar e un rahat de mare 
rang. Înţeleg de ce Lincoln s-ar fi entuziasmat în legătură cu 
asta. Dar... Adăugă mai încet: Nu s-a dus la Bishop sau la 
altcineva. Doar a preluat cazul apărării pe cont propriu și... la 
naiba, mai e și plătit pentru asta. O sumă babană. De ordinul 
miilor. Situaţia pare și mai urâtă așa. 

Hristoase, Rhyme! Ce naiba făcuse? 

— Se va întâmpla curând, Amelia. Vor fi în arest federal o 
vreme. Cauţiunea va fi problematică, pentru că procesul lui El 
Halcón e în toi, iar Bishop ar vrea ca nimic să nu-i strice cazul 
până după pledoariile finale. 

— Chiar... Se opri, încercând să găsească un cuvânt potrivit. 
Chiar și în starea lui? 

— Da. Aripa medicală din centrul de detenţie. Thom nu va 
avea voie să intre acolo. Asistentele vor avea grijă de el. 

Amelia aruncă o privire spre Rhyme. Își închipuia cum avea să 
fie tratat. 

Nu, nu se putea întâmpla una ca asta... Ce coșmar! 

— Deci, continuă Dellray, îţi spun, dar de fapt nu îţi spun. 
Angajează rapid un avocat. Ar putea să fie de ajutor. lar tu și 
Lon va trebui să preluaţi cazul Făptașului 47. Trebuie să închid. 
Succes, Amelia! 

Conversaţia se încheie. 

Sachs își întoarse intenţionat privirea de la Rhyme: s-ar fi 
văzut în ochii ei cât de tulburată era. 

— Lon? strigă ea. 

Sellitto se uită spre ea. Sachs dădu din cap spre holul din față, 
iar el se duse după ea. 

— Ce e? 

Sachs oftă, apoi trase aer în piept și îi povesti încet despre 
apelul lui Dellray, adică despre apelul care nu avusese loc. 

Detectivul ciufulit își arăta rareori emoţiile. Acum însă, făcu 
ochii mari și amuţi preţ de o clipă. 

— Nu se poate! E o greșeală. 

— În cazul lui Bishop? întrebă Sachs cinic. El nu face greșeli. 

— Nu, mormăi Sellitto. Dar să ia bani? Hristoase! Știu că 
percepe o taxă pentru munca lui, dar de la un nenorocit ca El 
Halcón? O să iasă rău. lar dacă scapă basma curată, clar nu va 

mai fi consultant pentru noi. Probabil pentru nimeni. Apoi Sellitto 
adăugă: Bun. În regulă. E nevinovat până la proba contrarie. 

În schimb, se făcea vinovat de o crimă, nu încăpea nicio 
îndoială în acest sens: Rhyme nu-i spusese că acceptase să 
colaboreze cu echipa de apărare a lui El Halcón. Ceea ce o 
rănea foarte tare. 

„Bun venit în viaţa de căsnicie!” își spuse ea pe un ton și mai 
cinic. 

Însă Sellitto avea dreptate: Rhyme și Ron Pulaski trebuiau să 
își găsească un avocat. lar din tonul urgent al lui Dellray reieșea 
că trebuiau să o facă imediat. 

Sellitto îi spuse: 

— Știu câteva nume. Baștani care au reprezentat ticăloși de 
renume pe care i-am prins. Nu-mi plac, dar sunt cei mai buni. O 
să încep să dau telefoane chiar acum. 

Sachs auzi câteva zgomote în spatele casei. Oale și tigăi. Apă 
curgând. 

Oftă. 

— lar eu îi voi spune lui Thom. 

e 

Andrew Krueger sorbi din suc. Apoi se încruntă spre Rostov. 

— În regulă. Sunt convins că Dobprom a vrut să se asigure că 
nu află nimeni despre filon. Dar ce naiba a fost porcăria aia cu 
„Promitentul”? Ce, ai auzit c-am folosit un cutter și-am purtat o 
mască de schi la Patel și te-ai și dus să-ţi cumperi și tu aceleași 
lucruri? 

Rostov spuse mândru: 

— Bineînţeles! Sunt un nenorocit al naibii de deștept! Nu? 

— Și treaba aia cum că nimeni nu se poartă cum trebuie cu 
diamantele? Că sunt sufletul pământului? Ai pus-o pe fată să-și 
înghită inelul? Tăiat de degete? Ce tâmpenie a mai fost și aia? 

Rostov îl privi pragmatic. 

— Ce fel de rahat? Hm! Tâmpenii pe care toată /umea le-a 
crezut! După sosirea Promitentului, nimeni; din Brooklyn nu mai 
crede că Patel a fost ucis pentru kimberlit sau diamante. CNN 
spune că un nebun atacă logodnice drăgute, așa că sigur e 
adevărat. 

Krueger nu prea putea contraargumenta. 

Apoi rusul se aplecă în faţă și îi zise cu vocea sa joasă și 
statornică: 

— Dar, kuritsa, zi-mi adevărul! Ştii ce fac cele mai multe 
companii de diamante: taie piatra frumoasă în bucăţi de rahat 
pentru centrele comerciale. Distrug o minunăţie de pietre brute 
ca să facă mici rahaturi de diamante pentru degetele grăsane 
ale fetelor. Privirea i se întunecă și deveni furios. O afurisită de 
crimă! 

Făcu semn să i se mai aducă o băutură și rămase tăcut până 
la sosirea ei. Sorbi rapid din ea și continuă: 

— Da, da, Dobprom, minunatul meu angajator, vinde unor 
astfel de comercianți. Ei îmi plătesc afurisitul de salariu. Dar tot 
mă plâng. Dar tu, prietene? Știu că în sufletul tău gândești: da, 
da, Promitentul are dreptate. Fă-i pe kur care nu deosebesc un 
diamant de-o bucată de sticlă să sufere, să plângă! Mai luă o 
înghiţitură din băutură. Bine, bine! Sunt distrus. Sărit de pe fix. 
Dar poate că o mică parte din tine e la fel de nebună ca mine? 

Andrew Krueger ar fi vrut să-l contrazică. Dar trebuia să 
admită că Rostov avea dreptate și în această privinţă. 
Diamantele erau perfecte. Cum să nu simţi un anumit dispreţ 
faţă de cei care le tratau cum nu trebuia? 

Dar și el primea salariu. Avea de lucru. Impinse sucul într-o 
parte și spuse încet: 

— Și acum, problema noastră. 

De data asta, Rostov fu cel care se încruntă. 

— Da, da, știu că toate cutremurele tale au fost false. Dar ai 
făcut ca tâmpiţii ăia de la Greenpeace să rezolve totul. 

Krueger spuse: 

— Nu Greenpeace. „Un singur Pământ”. 

— Ah. Toţi sunt tâmpiţi. 

Când Rhyme și Amelia aflaseră despre cutremure că fuseseră 
un sabotaj, Krueger avusese nevoie de un tap ispăşitor. Il 
văzuse pe Shapiro bătând câmpii la faţa locului și îl alesese pe 
el. Intrase pe furiș în casa lui, ascunsese câteva materiale 
incriminatoare și, când se întorsese Shapiro, îi crăpase capul. 
Apoi îl sunase pe Lincoln Rhyme și îi spusese că aflase că 
Shapiro îl vizase pe Jatin Patel pentru că tăiase diamante 
compromise. 

Apoi condusese mașina lui Shapiro până la Palisades Park. 
După ce îl aruncase peste margine, Krueger luase autobuzul 
spre centrul de tranzit de la podul George Washington, de unde 
luase metroul înapoi spre casă. 

— Deci, tipule cu planuri geniale, ce-o să facem? ` 

— Nu e chiar atât de rău pe cât pare, îi spuse Krueger. Il știi 
pe bărbatul de pe șantier, cel care m-a ajutat să aranjez 
exploziile...? 

— Da, am văzut în e-mailurile tale. 

Krueger îi aruncă o privire acră. 

— Deci tipul ăsta unde e? 

— Mort. Mi-a zis că multe puțuri sunt deja forate. Nu va mai fi 
extras chiar atât de mult kimberilit. Pot să-l găsesc și să scap de 
el. Cea mai mare problemă este băiatul, Vimal. Mostrele pe care 
le avea cu el sâmbătă? Nu le-a adus de pe șantier, căci le 
eliminasem deja. Ori i le-a dat altcineva, poate un alt evaluator, 
ca Weintraub, fie le-a luat din altă parte. Trebuie să-l găsim. Să-l 
facem să ne spună de unde provin mostrele și dacă mai știe 
cineva de ele. 

Krueger își pierdu și ultima fărâmă de poftă de mâncare când 
îl văzu pe Rostov scobindu-se cu entuziasm între dinţi cu 
unghia. 

— Deci? 

Krueger se aplecă în faţă. 

— Uite cum zic eu să facem! Amelia asta știe unde e Vimal. O 
vom face să ne spună. N-o putem ucide. E polițistă. E prea mult. 

Rostov întrebă: 

— Dar îi putem face rău? 

— Asta-i în regulă. 

Rostov se însenină. 

— Da, da, de acord. Nu sunt prea fericit în legătură cu ea. L- 
am avut pe micul kuritsa Vimal foarte aproape. lar ea a stricat 
totul. Cum ajungem la ea? 

— Le-am spus ei și celorlalţi polițiști că un comerciant din 
Manhattan are informaţii utile. Îi voi spune Ameliei că este de 
acord să se întâlnească puţin cu ea, doar cu ea, în privat. Vom 
găsi un magazin liniștit undeva, nu în Districtul Diamantelor. Noi 
mergem primii acolo, tu și cu mine, și îl ucidem pe comerciant. 
Tu îi iei locul și, când intră, faci ce vrei ca să afli unde e Vimal și 
cum putem ajunge la el. Ne ocupăm de problemă, iar tu și cu 
mine plecăm acasă și ne primim bonusurile. 

Rostov se încruntă și mai tare. 

— Bonus?  Ticălosule, nemernicii din Guatemala plătesc 
bonus? 

— Dobprom nu? 

Rostov râse cu amărăciune, apoi se aplecă în faţă și își sprijini 
mâna pe antebraţul lui Krueger. 

— Amelia asta, kuritsa asta... Ai văzut inelul pe care îl poartă? 
E diamant, nu? Ochii i se îngustară și din vocea lui se simţi că 
era o întrebare foarte importantă. Nu e un afurisit de safir? 

— Da. Diamant, spuse Krueger. 

Rostov întrebă: 

— Ce grad are? 

Institutul Gemologic din Statele Unite clasifica diamantele în 
funcție de patru factori: greutate în carate, culoare, tăietură și 
claritate. Krueger îi spuse lui Rostov: 

— Nu l-am văzut de aproape, dar aș zice două carate, 
albastru, briliant și presupun că VVI sau - 2. 

Ceea ce însemna că nu era impecabil, dar avea doar 
incluziuni foarte ușoare, care nu se vedeau cu ochiul liber. O 
piatră respectabilă. 

— De ce întrebi? întrebă Krueger, deși avea deja idee despre 
ce-i trecea nebunului prin minte. 

— Trebuie să-i facem rău, iar eu am nevoie de un suvenir. Miji 
ochii la Krueger. Te deranjează asta? 

— Mă interesează doar să-l găsești pe Vimal. Tu alegi ce vrei 
să faci cu ea, câtă vreme nu o ucizi. 


CAPITOLUL 53 


Rhyme privea prin casă, conștient că Sellitto și Sachs se aflau 
în altă parte. Ce ciudat! Nu plecaseră, pentru că paltoanele lor 
erau atârnate într-un cuier din apropiere. 

Îi voia acolo, să examineze în continuare diagramele cu 
dovezi, să vadă dacă adnotările le-ar fi putut dezvălui și alte 
indicii despre locul în care se afla suspectul rus sau următoarea 
bombă. Tablele albe, cu notițe atent făcute, rămăseseră tăcute 
și mult mai criptice decât de obicei. 

Când era pe punctul de a-și chema soţia și pe Sellitto înapoi în 
salon, se auzi o lovitură puternică în ușă. 

Rhyme și Ron Pulaski se uitară la monitorul camerei de 
supraveghere: patru bărbați în costume. Unul dintre ei ridică un 
obiect spre camera video. Părea a fi o legitimaţie. 

Rhyme miji ochii. 

FBI. 

Ah, am înţeles! 

Sachs, Sellitto și Thom își făcură rapid apariţia din partea din 
spate a casei. Rhyme le observă minele și se gândi că știau 
despre El Halcón. 

— Ce naiba se-ntâmplă, Lincoln? întrebă Mel Cooper. 

— Nu sunt sigur, dar cred că eu și Recrutul vom fi arestați. 

— Ce? zbieră Pulaski. 

— Ei bine, deschide ușa, Thom! Nu vrem s-o doboare, nu-i 
așa? 

Cei patru indivizi intrară rapid în hol, apoi în salon. Trei dintre 
ei erau agenţi FBI și erau foarte diferiţi, așa cum se și cuvenea, 
precum actorii dintr-o reclamă pentru o companie de 
consultanţă: o femeie albă, un bărbat negru și unul asiatic. Erau 
lipsiți de umor, dar asta era o calitate de apreciat în numeroase 
profesii, forțele de ordine clasându-se în topul lor. Știau probabil 
că ocupanţii nu reprezentau o ameninţare la adresa lor, dar îi 
priviră rapid pe toţi, evaluând riscurile. 

Al patrulea era Henry Bishop, procurorul federal zvelt din 
Districtul de Est. Era mai înalt decât toţi cei din încăpere. 

— Lincoln Rhyme. 

Agentul special care i se adresă era un tânăr atletic pe nume 
Eric Fallow. 

Rhyme îi spuse: 

— Nu pot să ridic mâinile. Scuze! 

Agentul nu reacţionă la glumă, și nici altcineva din încăpere. 

Bishop îi spuse lui Fallow: 

— Voi vorbi cu domnul Rhyme. Tu ocupă-te de ofiţerul 
Pulaski! 

Fallow se duse spre bărbatul mai tânăr. 

— Domnule ofițer, ţineţi-vă mâinile la vedere! Vă voi lua 
arma. 

Pulaski îl înfruntă: 

— Ba pe naiba! Despre ce e vorba? 

Deși doar se prefăcea a fi nedumerit. Știa exact despre ce era 
vorba. 

— Linc, spuse Sellitto, apoi tăcu. 

Probabil că Dellray le spusese deja, lui și lui Sachs, dacă într- 
adevăr fusese el cel care le dăduse vestea despre misiunea lui 
Rhyme în cazul Ei Halcón, să facă pe proștii. Rhyme se uită la 
Sachs, care îi evită privirea. 

Era de înţeles. 

Ceilalţi doi agenţi înaintară. Unul dintre ei luă pistolul Glock al 
lui Pulaski. 

— Mâinile la spate, vă rog! îi zise Fallow. 

— Chiar nu e necesar, spuse Rhyme cu o voce puţin prea 
melodioasă, ce părea ironică. 

Ceea ce era cam nedrept. 

Fallow îi puse oricum cătușele lui Pulaski. 

— Răspunde-mi, Bishop, ce se-ntâmplă? 

Sellitto își revenise și acum se prefăcea, într-o manieră foarte 
credibilă, de altfel, a fi surprins. 

— Serios, spuse Rhyme. Nu sunt necesare. 

— Domnule Rhyme, dumneata și ofiţerul Pulaski aţi dat de 
mare belea, spuse Bishop. Vă arestăm pe amândoi pentru 
obstrucţionarea justiției și conspirație, precum și pentru 
utilizarea neautorizată a informaţiilor probatorii. 

Recrutul își întoarse încet privirea spre Rhyme. 

Câte probleme poti avea atunci când misiunea ta e pentru o 
cauză superioară ?... 

Procurorul continuă: 

— Ne-ai fost de ajutor în trecut, Lincoln. Recunosc asta. 

„Doar de ajutor?” se gândi Rhyme amărât. 

— Și se va ţine cont de acest lucru când vom ajunge la 
negocieri. Dar acum, agent Fallow, citește-le ofițerului Pulaski și 
domnului Rhyme ce drepturi au. 

Sellitto renunţă la fațadă. 

— E adevărat, Linc? întrebă el consternat. 

Rhyme o văzu și pe Sachs strângând din buze. Privirea din 
ochii ei. 

Și decise că era momentul. 

— În regulă, oameni buni! În regulă. Henry, pot să-ţi spun 
Henry? întrebă Rhyme. 

Bishop fu luat prin surprindere. 

— În general mi se zice Hank, îngână el. 

— Bine, Hank. Chestia e că eram pe punctul de a-ţi trimite un 
raport despre situaţia noastră. Aproape am terminat. 

Procurorul nu dădu niciun semn de șovăială, dar Rhyme avu 
impresia că zărise totuși o urmă de surprindere pe chipul lui. 
Dădu din cap spre ecranul computerului, pe care chiar era afișat 
un e-mail lung adresat biroului lui Bishop. 

Bishop nu acţionă ca atare, ci se holbă în continuare la 
Rhyme, care spuse: 

— Detectivul din districtul Nassau, responsabil cu 
supravegherea, care a fost împușcat când a fost prins El Halcón 
în Long Island... 

— Da, Barry Sales, zise Bishop. Va depune mărturie pentru 
noi peste câteva zile. 

— Barry a fost colegul meu cu ani în urmă. Unul dintre cei mai 
pricepuţi polițiști în analizarea locului faptei cu care am lucrat 
vreodată. Rhyme se opri, apoi continuă: Când am auzit despre 
împușcături, am vrut să mă ofer consultant voluntar pentru 
acuzare, să mă ocup de probe. Am vrut să mă asigur că, 
indiferent cine s-ar fi aflat în spatele acestui lucru, aveam să 
instrumentăm un caz imposibil de combătut împotriva lui. Și am 
dorit să mă ocup de probele din caz. 

— Da, îmi amintesc, îi spuse Bishop. Ai fost primul pe lista cu 
martori experţi criminaliști. 

— Dar a trebuit să plec la Washington cu alte treburi. Am 
regretat acest lucru, dar nu aveam altă opţiune. Apoi, cu câteva 
zile în urmă, m-a sunat avocatul lui El Halcón. Voia să mă 
angajeze ca să dovedesc că cineva din echipa care s-a ocupat 
de arestare a plantat dovezi care îl incriminează pe El Halcón. 

Bishop rosti numaidecât: 

— Ei bine, ce rah... 

— Hank, te rog! 

Bishop făcu o grimasă și îi făcu semn cu mâna lui Rhyme să 
continue. 

Rhyme continuă: 

— Ştii care sunt punctele slabe din cazul tău? 

Bărbatul înalt se foi neliniștit. 

— Nu sunt foarte clare, nu. 

— În primul rând, ei susţin că El Halcón s-a ascuns în baie pe 
toată durata raziei. În al doilea rând, că reziduul de praf de 
pușcă a fost plantat. Că nu a tras niciodată cu arma lui Cody. 

Rhyme dădu din cap spre computer și adăugă: Tocmai am 
demonstrat că ambele afirmaţii sunt greșite. Le resping teoriile 
în totalitate. Baia? Există un reziduu aparte de la soluţia de 
curăţare pe podeaua pe care El Halcón susține că a stat întins. 
Ofiţerul Pulaski a analizat locul faptei și a prelevat probe. 
Cunosc proprietatea adezivă a ingredientului din clor din acel 
detergent. Dacă El Halcón ar fi fost în baie, ar fi apărut molecule 
identice pe îmbrăcămintea sau pantofii lui. Dar nu a fost așa. 

Bishop îl privi pe Fallow, care, în calitate de investigator 
principal, ar fi trebuit să facă această descoperire. Agentul nu 
schiţă nicio expresie. 

— Cât despre dovada că a tras în ofițeri, e adevărat, 
amprentele lui El Halcón nu erau pe armă. Dar voi susţineţi că El 
Halcón și-a desfăcut manșeta cămășii, că și-a tras mâneca în jos 
și a apucat astfel arma? Așa s-ar explica absenţa amprentelor 
pe pistol, dar prezenţa reziduului de praf de pușcă. 

Bishop încuviinţă din cap. 

— E o teorie, da. Dar sper că juriul va deduce că așa a ţinut 
pistolul când a tras. 

Rhyme se forță să nu se încrunte. 

— Nu trebuie să deducă asta. Am dovedit că ţinea arma în 
mânecă. 

Bishop fu surprins. 

— Cum? 

— Pistolul era un Glock 22, care trage cu gloanțe Luger de 
nouă milimetri. Viteza de recul la impuls ar fi de cinci virgulă 
treizeci și patru de metri pe secundă, iar energia de recul ar fi 
de nouă virgulă douăzeci și șapte jouli. E suficientă putere 
pentru a comprima fibrele din cămașa din bumbac ţesut pe care 
o purta El Halcón. Laboratorul a făcut fotografii microscopice 
pentru a evidenția urmele vizuale ale reziduului de praf de 
pușcă. Eu doar m-am uitat la ele și am văzut efectul reculului 
asupra fibrelor. Numai folosirea unei arme de foc ar crea un 
asemenea tipar de compresie. Am trecut tot în raportul pe care 
l-am scris. Juriul va trebui să deducă în schimb că glontul pe 
care l-a tras El Halcón a fost cel care l-a nimerit pe Barry, dar e 
o concluzie logică, deoarece sincronizarea sugerează cu tărie că 
domnul Cody era deja mort când a fost împușcat Barry. 

Bishop amuţi preț de o clipă. 

— Eu... păi, bine, Lincoln. Mulţumesc. Apoi se încruntă. Dar de 
ce nu mi-ai spus din timp? 

— Dacă ar fi existat o fărâmă de adevăr în afirmaţiile lor? 
ripostă Rhyme. Dacă cineva ar fi contaminat într-adevăr 
probele? Dacă lucrurile ar fi stat așa, aveam de gând să aflu 
cine a făcut-o, cât de grav era, apoi să vă anunţ. Sau, sincer să 
fiu, dacă tu ai fi măsluit probele, l-aș fi sunat pe procurorul 
general din Washington. 

Sellitto zâmbi când îl auzi. 

— Deci te-ai prefăcut că îl ajuţi pe El Halcón ca să ne 
consolidezi cazul? 

— Nu chiar. Partea asta a fost doar o întâmplare. Evident, a 
mai existat un motiv. 

— Și anume? 

— Să-l găsesc pe domnul X, desigur. Dar aici nu am avut prea 
mult succes, zise Rhyme încruntat. 

— Domnul X? întrebă Bishop mijind ochii și strângând din 
buze. Ah, te referi la partenerul american al lui El Halcón! 

Evident... 

— Poate că nu a fost de faţă în timpul împușcăturilor, dar e în 
spatele întregii operațiuni. 

Fallow încuviinţă din cap. 

— Suntem siguri că firma lui deţine complexul de depozite, 
dar nu am putut dovedi. 

— Și e la fel de responsabil pentru accidentarea lui Barry 
Sales precum El Halcón. Dar nu am reușit să găsesc nicio 
legătură. 

Bishop oftă, apoi adăugă vizibil frustrat: 

— Am făcut tot posibilul. Am căutat peste tot. Fiecare 
document. Am urmărit fiecare indiciu. Nimic. Apoi adăugă: 
Informatori secreţi, supraveghere... Am sunat chiar și la CIA ȘI 
NSA în legătură cu toate comunicările internaţionale. Oricine ar 
fi, e o fantomă. 

Rhyme spuse: 

— Am sperat că vor exista dovezi - măcar vreo referință în 
notele care m-au condus spre partenerul american. Dar n-am 
găsit nimic, zise el, ridicând din umeri. 

— Păi, ai consolidat cazul împotriva lui El Halcón, Lincoln. 
Mulţumesc pentru asta. 

Bishop îi zâmbi, lucru necaracteristic lui, bănui Rhyme. Apoi îl 
întrebă: 

— Deci, ce-o să faci cu banii, cu onorariul pe care ţi l-a plătit? 

— Ah, i-am depus într-un fond irevocabil pentru Barry, îi 
răspunse Rhyme. Anonim. Nu va ști de unde provin. 

Sellitto râse. 

— Te-ai gândit că domnul Carreras-Lâpez nu va fi deloc 
încântat de asta? Ce crezi că va face? 

Rhyme ridică din umeri. 

— E avocat. N-are decât să mă dea în judecată. 

Bishop încuviinţă din cap spre Fallow și privi spre încheieturile 
lui Pulaski. Agentul îi scoase cătușele și, fără să mai spună ceva, 
cei patru plecară. 

Rhyme îi privi părăsind casa. Pulaski sau Cooper spuse ceva, 
însă nu îl auzi. Îl preocupa un singur gând. O imagine, de fapt. A 
lui Barry Sales, prietenul lui. 

Se gândi din nou la cuvântul pe care îl rostise atunci când 
Carreras-L6pez venise pentru prima dată la el, un cuvânt pe 
care, fără îndoială, avocatul apărării îl percepuse într-un context 
foarte diferit de cel pe care îl avusese Rhyme în minte atunci 
când îl rostise: dreptate. 

Rhyme aruncă o privire spre Sachs, care încă își ferea privirea 
de a lui. Apoi îi auzi telefonul bâzâind. 

Sachs privi spre telefon. 

— Edward Ackroyd. 

Răspunse și purtară o conversaţie scurtă. Rhyme își dădu 
seama din felul în care Sachs mijise ochii, foarte puţin, că era o 
veste importantă. 

Când încheie apelul, îi zise: 

— Îți amintești de comerciantul acela? Cel care l-a pus pe 
Edward pe urmele lui Shapiro? A fost de acord să discute cu noi. 
Dar numai în civil, fără uniforme. E îngrijorat să nu vadă clienţii 
polițiști. Edward i-a sugerat să se vadă cu mine și el a fost de 
acord. 

Apoi se duse spre Rhyme și se aplecă spre el, astfel încât să 
fie singurul care o auzea: 

— N-am fost întru totul sinceri, așa-i? 

Se referea la operaţiunea clandestină care îl implica pe 
avocatul lui El Halcón. Acum, că se gândea la asta, nu știa prea 
bine de ce nu-i spusese nimic. Poate că voise să o ţină departe, 

în caz că lucrurile aveau să iasă prost. Înțelegea acum că fusese 
o dovadă de condescendenţă din partea lui. Işi strânse buzele și 
o privi în ochi. 

— Nu. Nu am fost. Ar fi trebuit să fiu. 

Ea zâmbi. 

— Mă refeream la amândoi. Eu nu ţi-am spus nimic despre ce 
s-a întâmplat pe șantier. Tu nu mi-ai spus nimic despre mica ta 
investigaţie. 

— După atâţia ani, încă suntem oarecum la început, Sachs, îi 
răspunse el. Nu voi repeta această greșeală. 

— Nici eu. 

Îl sărută apăsat, apoi se îndreptă spre ușă. 

— Te sun când ajung în centru. 

Amelia Sachs simţea fiecare dală de piatră pe spate în timp 
ce Fordul ei vechi se legăna pe străzile bătătorite din Lower East 
Side. Căzătura de pe șantier - cea iniţială, pe scândură, nu cea 
amortizată, deși îngrozitoare, în noroi - îi răsucise coloana într- 
un mod complex. 

Urmă o altă bufnitură. 

Ah, asta o duru mai rău. 

Erau și porţiuni cu asfalt, dar și multe pietre, cărămizi și plăci 
din oţel folosite în reparaţii rutiere. 

Torino Cobra era o mașină concepută pentru teren neted. 
Sachs avusese întotdeauna o slăbiciune pentru acest cartier, 
denumit pe scurt de unii LES, variantă pe care nu o putea 
accepta vreodată. Era o poreclă mult prea afectată și hipster, 
însăși antiteza locului. Partea aceasta a Manhattanului avea cea 
mai colorată și mai variată istorie: la sfârșitul secolului al XIX- 
lea, locul devenise casa germanilor, rușilor, polonezilor, 
ucrainenilor și a altor imigranţi europeni. Cartierul fremăta de 
viață, fiind plin de proprietăţi întunecate și claustrofobe și de 
străzi haotice și abundând de cărucioare ale vânzătorilor. De 
acolo proveneau artiști de estradă precum James Cagney, 
Edward G. Robinson și fraţii Gershwin. Companii de film precum 

Paramount, Metro-Goldwyn-Mayer și 20th Century Fox își aveau 
originile în Lower East Side. 

Cartierul devenise prima enclavă cu adevărat integrată din 
New York după cel de-al Doilea Război Mondial, când familiile de 
negri și de portoricani se alăturaseră familiilor de albi care 
locuiau acolo de o veșnicie și toată lumea trăia acum într-o 
relativă armonie. 

Lower East Side fusese și locul celei mai grave tragedii 
îndurate de oraș până la evenimentele din 11 septembrie. 
General Slocum, o navă închiriată pentru a transporta o mie trei 
sute de germani americani la un eveniment bisericesc, luase foc 
pe East River. Peste o mie de pasageri pieriseră, iar durerea 
care se răspândise ca o ciumă în rândul comunităţii dusese la un 
val de migrații. Practic, toți locuitorii Micii Germanii din Lower 
East Side se mutaseră câţiva kilometri mai spre nord și se 
instalaseră în Yorkville. 

Lăsând la o parte informaţiile de genul Discovery Channel, 
Amelia Sachs avea o legătură specială cu această zonă. Cu mulți 
ani în urmă, aici făcuse prima sa arestare: oprise un jaf armat 
pe când se afla în afara serviciului. Fusese la o întâlnire într-o 
dimineaţă de duminică, iar ea și... cum îl chema? Fred. Ba nu, 
Frank. Ea și Frank tocmai savuraseră o masă copioasă și 
moleșitoare la Katzs Deli, când însoţitorul ei se oprise brusc. 
Arătând neliniștit cu degetul într-o direcţie, îi spusese: 

— Hei! Tipul ăla, îl vezi? Are o armă? 

In clipa următoare, Sachs își azvârlise geanta pe trotuar, 
având deja pistolul Glock în mână, și îl împinsese brutal pe 
Frank în spatele unui tomberon, ca să fie în siguranță. Apoi 
înaintase rapid, strigându-le trecătorilor: 

— Jos, jos, poliţia! 

După care lucrurile luaseră o întorsătură urâtă. Schimbase 
câteva runde de gloanţe cu drogatul, care avusese proasta 
inspiraţie să atace un magazin de lămpi angro (pe un afiș din 
vitrină scria: Plata doar cu carduri de credit) și să îndrepte arma 
spre ea. Conform procedurii NYPD, dacă un ofiţer trăgea, trebuie 
să tragă astfel încât să ucidă, dar Sachs nu fusese pregătită să 
ia o decizie existenţială în condiţiile respective. Îl împușcase în 
mână, dezarmându-l și eliminând orice ameninţare viitoare. O 
lovitură ușoară pentru ea și, chiar mai bine de atât, mai puţine 
documente de completat comparativ cu un deces. După aceea, 

Frank o condusese până la metrou, vorbind tot timpul ca 
nebunul, și nu o mai invitase niciodată la o întâlnire. 

Opri acum pe aceeași stradă, Bowery, desprinsă parcă din La 
amiază’, și își croi drum prin labirint până când ajunse la un 
canion umbros. Aceleași locuinţe care supravieţuiseră o sută 
cincizeci de ani se înălţau și acum, pe cinci etaje, spre cerul 
dreptunghiular și gri. Clădirile înalte erau pline de ieșiri de 
incendiu. Una dintre ele avea o sfoară pentru rufe de modă 
veche, pe care fluturau fantomatic cămăși, blugi și fuste. Poate 
pentru a reduce, foarte puţin, amprenta de carbon a cuiva. 

În mare, strada era rezidenţială, dar existau și câteva 
magazine cu amănuntul la parter. O curățătorie chimică. Un 
magazin de îmbrăcăminte „vintage” (adică second-hand). O 
librărie second-hand, specializată în mare în ocultism. 

Și magazinul de bijuterii al lui Blaustein. 

Parcă pe jumătate pe trotuar, aruncând legitimaţia NYPD pe 
bord, și cobori din mașină. Era o zi rece, așa că oamenii stăteau 
în case; nici turiști nu prea erau prin zonă, întrucât nu erau prea 
multe lucruri de făcut strada aceea. Trotuarul era pustiu. 

Se duse spre partea din față a magazinului. Pe ușă era o 
plăcuţă pe care scria închis, dar Edward Ackroyd îi spusese că 
Abe Blaustein o aștepta. Se uită înăuntru. Magazinul, având mai 
multe vitrine, era gol și întunecat, dar în spate era aprinsă o 
lumină și văzu mișcare acolo. Un bărbat îmbrăcat într-un costum 
negru și prăfuit și având o kippa pe cap își ridică privirea spre ea 
și îi făcu semn cu mâna să intre. 

Ușa nu era încuiată, așa că Sachs intră. 

Nu reuși să facă mai mult de un metru. Se împiedică de ceva 
ce nu văzuse și căzu în faţă, aterizând cu putere pe podeaua 
veche din stejar. Mormăi de durere. 

Pe când observa șocată firul gros întins la nivelul gleznei, 
bărbatul înaintă rapid și se aruncă în spatele ei, lovind-o cu 
genunchiul și lăsând-o fără aer, copleșită de o senzaţie de 
greață. Durerea o mistui și Sachs ţipă. Kippa dispăruse, fiind 
înlocuită de cunoscuta mască de schi. 

Când întinse mâna după armă, bărbatul i-o smulse din toc și o 
vâri în buzunar, împreună cu telefonul ei. Mâinile îi erau 
acoperite de mănuși textile. Apoi îi puse cătușele la mâini, la 
spate. Și, fără vreun rost, îi dădu un pumn în zona lombară. 

Sachs ţipă, străbătută de o nouă senzaţie de durere, pe lângă 
cea provocată de căderea de pe scândura de lemn de la șantier. 

Bărbatul se opri, încercat de un acces de tuse. li simți 
respiraţia și picăturile de salivă pe ceafă. Mirosea a lichior, a 
usturoi și a aftershave dulceag, stropit din belșug. 

Era conștientă că agresorul se apleca spre ea. Se încordă, 
așteptând să o lovească din nou cu pumnul. Dar, nu, se 
întâmplă ceva ciudat. Bărbatul îi frecă inelarul stâng, de parcă i- 
ar fi studiat verigheta sau inelul de logodnă. 

— Se știe că sunt aici, zise ea. E o idee proastă... 

— Șșșt, micuță kuritsa! se auzi vocea cu accent rusesc. Șșșt! 

Apoi, pe jumătate o cără, pe jumătate o târî în spatele 
magazinului. O trânti cu putere pe podeaua mochetată a 
biroului, lângă corpul nemișcat și palid al unui bărbat, care cu 
siguranţă era Abraham Blaustein, proprietarul. Rusul scoase din 
buzunar un cutter și apăsă butonul cu degetul mare, culisând o 
lamă strălucitoare. 

Și Sachs își aminti ce îi spusese Lincoln Rhyme. 

Nu voi repeta această greșeală... 

Aveau să fie ultimele cuvinte pe care i le spusese. 


CAPITOLUL 55 


— Bietul Abe, murmură rusul. 

Îi căută prin portofel și prin geantă, mișcându-se cu stângăcie 
din cauza mănușilor. Nu păru interesat de nimic din ce găsi 
înăuntrul lor, așa că le aruncă pe toate deoparte. 

— Bietul kuritsa! Abe-ra-ham. Bietul evreu. A făcut prostii, a 
vorbit despre mine și Ezekiel Shapiro. Plescăi din limbă. L-am 
văzut vorbind cu afurisitul de la asigurări. A fost prost, nu crezi 
că a fost prost? Se ghemui lângă ea și continuă: Și acum... Am 
nevoie de câteva lucruri. Trebuie să aflu unde îl găsesc pe băiat, 
pe Vimal. Îl cunoști, da, da... Și pe tipul de la asigurări. Abraham 
mi-a spus... după ce jucăm câteva jocuri. Dădu din cap spre 
cuţit. Mi-a zis că vorbește cu Edward. Îmi spui unde e Vimal și 
numele de familie al lui Edward ăsta, dar și unde îi găsesc... și 
toate bune. Toate bune pentru tine. 

Era o capcană, desigur. Suspectul îl forțase pe Blaustein să-l 
sune pe Ackroyd și să organizeze o întâlnire cu poliţia. Dar nu cu 
oricine. Suspectul o voia pe ea, pentru că ea știa unde se afla 
Vimal Lahori. 

Durerea o asaltă din toate părțile: coastele, capul... și 
încheieturile mâinilor. Işi dădu seama că nu mai fusese 
încătușată până atunci și că simţea oţelul strâns pe os și pe 
piele. Era neajutorată și încă uluită și avea dureri aprige din 
cauza loviturii cu genunchiul în spate, care o paralizase. li golise 
plămânii de aer. lar acum se căznea să respire. 

Leșin... 

Ba nu, nu se poate să leșin. 

Nu era acceptabil. 

Chiar atunci, bărbatul păru să-și dea seama că încă era 
deghizat. Işi scoase brusc jacheta lui Blaustein și o azvârli într-o 
parte. 

— Jachetă evreiască. 

Tuși scurt. Se șterse la gură, apoi se uită la șerveţel. 

— Bine, bine. E totul bine. 

Sachs ignoră dezgustul și încercă să analizeze situaţia; Simţea 
miros de băutură, dar nu părea beat. Nu suficient de beat încât 
să fie neglijent. Oare cât trebuia să tragă de timp? Suficient cât 
Rhyme să o sune ca să o întrebe ce a aflat? Dacă nu Îi 
răspundea, avea să trimită polițiști acolo în trei sau patru 
minute. Secţia nu era chiar atât de departe. 

Dar ar fi fost trei sau patru minute foarte lungi. 

Bărbatul se aplecă spre ea. 

— Deci, tu... Se uită din nou la legitimaţia ei. Tu, polițistă, A- 
melia. Eşti o fată de ajutor. Mă poţi ajuta. Bine pentru tine. Mă 
ajuţi și scapi. 

— Cum te cheamă? se aventură ea. 

— Șșșt, kuritsa! 

— Știm că mai e o bombă pe o conductă de gaz. Poate chiar 
mai multe. Spune-mi unde sunt. 

Asta îl făcu să se oprească. Privirea albastră îi părea însă când 
focalizată, când defocalizată - dar nu de la droguri, ci pentru că 
era maniac. Da, era mercenar și ucigaș plătit. Dar Promitentul și 
misiunea lui nebună nu erau pe deplin o pură ficţiune. In opinia 
ei, diagnosticul iniţial era în continuare valabil. 

E pur și simplu nebun... 

— Vom colabora cu procurorul districtual, continuă ea. Și cu 
Departamentul de Stat. Îţi vom face rost de o înţelegere. 

— Departamentul de Stat. la te uită la tine! O kuritsa legată 
fedeleș, gata de pus în oală, care încă mai scormonește prin 
mâncare, căutând /ucruri utile. Sunt eu american? Sunt eu 
russkiy? Ce știe Departamentul pentru Securitate Internă despre 
mine? Inteligent. Deci, îmi place de tine, kuritsa. Lucrurile nu vor 
fi dureroase, tu mă ajuţi. 

Sachs începu să respire mai adânc acum, dându-și seama că 
durerea provocată de căzătură și de lovituri se estompa. 

Își spuse în gând: „Stai cuminte! Fă un plan. Trebuie să câștigi 
timp!” 

Timp... 

— Avem informații despre tine. Eşti din Moscova. Paşaportul e 
pe numele Dobyns. Celelalte, din Barcelona și Dubai. 

Bărbatul încremeni, de parcă ar fi fost pălmuit. 

Sachs continuă pe un ton calm: 

— E doar o chestiune de timp până când te vor găsi. 
Descrierea ta a fost pusă pe o listă de urmărire. Nu vei reuși să 
ieși din ţară. 

Bărbatul își reveni în fire și încuviinţă din cap cu mișcări 
ample. 

— Da, da, dar poate că am propriul mod de a ieși. Sau poate 
că rămân aici, în ţara asta frumoasă, și conduc pentru Uber! 
Acum, întrebarea mea. Trebuie să găsesc un băiat. Și pe 
afurisitul de la asigurări. Edward. Îmi vei spune. 

— Putem colabora cu... g 

Bărbatul se ridică brusc, cu privirea înnebunită. Işi duse 
piciorul în spate, apoi o lovi cu putere în coaste. Lovitura nu îi 
rupse coastele, dar aprinse din nou durerea dinainte. Sachs ţipă 
din nou și lacrimile începură să-i curgă din ochi. Bărbatul se 
ghemui din Nou lângă ea și-și cobori buzele spre urechea ei. 
Apoi îi spuse cu vocea plină de furie: 

— Vorbești doar ca să răspunzi la întrebare. 

Sachs amuți. 

— Bine? 

Ea încuviinţă din cap. _ 

Nu-i mai rămăsese nimic de făcut. Inchise ochii și se gândi că 
măcar lăsa o mulţime de probe. 

Amelia Sachs știa că avea să moară. 

Se gândi mai întâi la tatăl ei, Herman Sachs, ofițer NYPD 
decorat. 

Apoi la Rhyme, firește. Viaţa lor se scursese în paralel atâţia 
ani. 

Nu voi repeta această greșeală... 

Apoi, la mama ei și la Pam, tânăra a cărei viaţă o salvase și 
care devenise ca o fiică pentru ea. Și care în prezent studia în 
San Francisco. 

Rusul o rostogoli cu faţa în jos și o lovi în picioare, ca să le 
depărteze. Obrazul i se frecă de podeaua mizerabilă. Apoi o 
prinse de mâna stângă încătușată și i-o trase în sus, pricinuindu- 
i o durere sfâșietoare. Îi mângâie din nou inelarul - părea să 
analizeze diamantul albastru din inelul de logodnă pe care i-l 
cumpărase Rhyme. 

Oare s-ar fi putut folosi de obiectul interesului lui ca să mai 
câștige timp? 

— Uite ce e... dădu ea să spună. 

— Șșșt, şşt! Ce-ţi spun? 

Frecă lama cutterului de inelarul ei. 

— Bine, kuritsa. Deci... Ce spun e o întrebare. Băiatul ăla. 
Băiatul ăla, Vimal. Kuritsa mic și prost. Trebuie să vorbesc cu el. 
Doar puţin. Trebuie să-mi spui unde e. Și omul de la asigurări. 

— Nici gând. 

— Nu-i voi face rău. Nu! Nu! Nu vreau să-l rănesc. Doar să 
vorbesc. Conversaţie. 

— Predă-te acum. Va fi mult mai bine pentru tine. 

Bărbatul râse. 

— Eşti figură! Acum Vimal. Spune-mi cum îi pot face o vizită. 

Cu o mână îi trase inelarul și Sachs simţi cutterul mai 
aproape. 

Se strădui din răsputeri să-și ţină degetele curbate, dar era 
mult prea puternic. O încălecă, lăsându-și toată greutatea pe 
șoldurile ei. Era ţintuită. 

Simţi o înţepătură pe deget. 

„Hristoase, îl taie! O să-mi taie degetul!” 

Își încleștă dinţii și se gândi: „Ce ironie! O să-mi taie inelarul 
stâng, singurul deget pe care, după accident, îl mai putea folosi 
Lincoln”. 

— Vimal? 

— Nu. 

ÎI simţi încordându-se înainte să înceapă să taie. 

Sachs trase aer în piept. Închise ochii strâns. Oare cât de tare 
avea să o doară? 

Apoi rusul se crispă și strânsoarea i se relaxă. Păru să se uite 
în sus. Începu să se ridice în picioare, mișcând cuțitul de pe 
degetul ei. Icni. 

Presiunea atmosferică generată de împușcătură, dureros de 
aproape de ea, o izbi din plin. Rusul căzu imediat și ateriză pe 
picioarele ei. 

Apoi, cineva îl ridică de pe ea, iar Sachs se rostogoli pe spate 
și privi în sus spre faţa îngrozită a lui Edward Ackroyd. Bărbatul 
se holba la mâna lui, în care ţinea un pistol Glock. Nu alei. 
Aruncă arma pe birou de parcă ar fi fost încinsă și o ridică pe 
Sachs, îndepărtând-o de trupul rusului. 

Părea să își miște buzele și Sachs se întrebă preţ de o clipă de 
ce își pierduse vocea. După care își dădu seama că, de fapt, ea 
fusese asurzită temporar de împușcătură. 

Bănuia că o întreba dacă se simţea bine. 

Așa că-i răspunse la întrebare: „Da, da, sunt bine”. 

Deși nici el nu auzea prea bine, îi răspunse înnebunit ceva ce 
părea a fi: „Ce, ce, ce?” 


CAPITOLUL 56 


În afara magazinului de bijuterii, în umbra clădirilor ridicate cu 
două secole în urmă, Sachs stătea sprijinită de ambulanţă. 
Refuzase targa. 

Paramedicul o anunţă că nu avea răni grave; nu se alesese cu 
nicio coastă ruptă după ce rusul o lovise cu genunchiul sau cu 
piciorul, dar aveau să fie contuzii. Avea o tăietură ușoară la baza 
celui de-al patrulea metacarpian de la mâna stângă, degetul 
inelar, care fusese cât pe ce să-i fie amputat. Avu nevoie doar 
de puţină betadină și de un pansament. 

Edward Ackroyd stătea abătut lângă ea. Zâmbea ușor, privind 
în gol cu ochii săi căprui. li spusese că se hotărâse să vină la 
dealer ca să se întâlnească acolo cu ea și cu Abraham Blaustein, 
pentru a verifica dacă putea ajuta cumva. Se uitase înăuntru și 
nu reușise să vadă pe nimeni, așa că intrase. Apoi, spre uimirea 

lui, văzuse un bărbat care o ţintuise la pământ, aplecându-se în 
față cu un cutter. Observase și un pistol în buzunarul unei 
jachete negre de pe tejghea, cea a rusului; și-o dăduse jos ca să 
îmbrace haina lui Blaustein. 

După ce individul îl văzuse și se ridicase, îndreptând cuțitul 
spre el, apăsase pe trăgaci. 

— Nu m-am gândit. Doar am tras. Atâta tot. Doar am... Toţi 
anii petrecuţi în poliția metropolitană... Nu am tras niciodată cu 
arma. Nu am purtat niciodată o armă la mine. 

Umerii îi erau pleoștiți. Își lovea arătătorul de degetul mare, 
înnebunit. 

— E în regulă, îi spuse ea. 

Deși știa că nu era așa. Ți-l aminteai bine pe primul. Mereu. 
Oricât de necesară și oricât de instinctivă ar fi fost, prima 
împușcătură fatală îți rămânea întipărită în minte, în inimă și în 
suflet. 

Ackroyd îi întrebase de mai multe ori pe paramedic și pe 
ofiţerii care veniseră la locul faptei dacă rusul chiar murise, 
evident sperând ca doar să-l fi rănit pe bărbat. O singură privire 
însă spre rana cauzată de glonţul cu vârf gol și nu mai încăpu 
nicio îndoială. 

— Edward, mulţumesc, îi spuse Sachs. 

Era o expresie nepotrivită, desigur. Dar oare ce ar fi fost 
suficient? 

Cu toate acestea, pe Sachs o încercau sentimente 
contradictorii cu privire la incident. Rămăsese cu degetele 
intacte, iar viaţa îi fusese cruțată. Totuși, nu doar că Făptașul 47 
murise, dar odată cu el pierise și cea mai ușoară - și poate 
singura - șansă de-a afla unde fuseseră amplasate ultimele 
dispozitive cu bombă. În timp ce medicul legist de serviciu își 
termina examenul preliminar, Sachs se îmbrăcă în salopeta CSU 
și se aplecă peste cadavru, pentru a vedea ce avea să-i 
dezvăluie prin moartea lui. 

e 

— Ştiu că e multă bătaie de cap, domnule. Dar, între noi fie 
vorba, nu mi-aș face prea multe griji în privința asta. 

Andrew Krueger încuviință din cap și încercă să pară puțin 
îngrijorat și nesigur. 

— Eu... pur și simplu nu știu ce să spun. 

Detectivul era un afro-american masiv, care conducea mașina 
de poliție nemarcată până la o secţie de poliţie despre care îl 
asigurase pe Krueger că nu se afla prea departe. Krueger era pe 
scaunul din faţă al Chryslerului. Nu era arestat. Insuși detectivul 
hotărâse că împușcătura fusese justificată și că „avea să-l 
susțină până-n pânzele albe pe domnul Ackroyd”. 

Totuși, erau formalităţi ce trebuiau îndeplinite. Trebuia să dea 
o declaraţie, avea să aibă loc o anchetă și toate concluziile 
aveau să fie trimise unui procuror districtual adjunct, care urma 
să ia decizia finală în privinţa lui. 

— E o șansă la un milion să se ajungă în instanţă. Aș paria pe 
pensia mea că nu. Niciun procuror districtual adjunct nu-și va 
distruge reputaţia emițând o acuzaţie pentru așa ceva. În plus, 
ai un as. 

— Un ce? 

— Ah, e ca o carte de ieșit din închisoare. 

Krueger tot nu pricepu. 

— Poftim? 

— Nu aveţi Monopoly în Anglia? 

— Adică aranjamente comerciale neloiale? 

Detectivul păru amuzat. 

— Nu contează. Doar că Amelia, detectivul Sachs... faptul că i- 
ați salvat viața? E o persoană importantă în cadrul 
departamentului. lar asta va conta destul de mult. 

Își continuară drumul în tăcere o vreme, apoi bărbatul 
adăugă: 

— Mi s-a întâmplat și mie. Am făcut-o și eu. O singură dată. 
Douăzeci și patru de ani în poliţie și nu am tras niciodată cu 
arma. Apoi, cu doar optsprezece luni în urmă... Vocea i se stinse 
încet. Un apel domestic. Tipul era nebun, știi, nu își luase 
medicamentele. Avea de gând să-și împuște mama, iar eu și 
partenerul meu încercam să îl convingem să n-o facă. Insă apoi 
a fluturat arma spre Jerry. N-am avut de ales. 

Urmă apoi o pauză cât străbătură un cvartal. 

— Nu era încărcată. Arma lui. Dar... ei bine, o să treci peste 
asta. Eu am reușit. 

Sau nu chiar. 

— Mulţumesc, spuse Krueger pe un ton cât mai sincer posibil. 
Nu sunt însă convins că voi mai fi vreodată la fel. 

O spusese bărbatul care ucisese cel puţin treisprezece 
persoane, deși doar trei cu arme de foc. 

Işi aminti expresia lui Rostov atunci când văzuse arma 
îndreptată spre capul lui. Fusese șocat, apoi, preț de o clipă 
înţelesese ce se întâmpla, știuse că fusese păcălit. Krueger 
trăsese repede, înainte ca rusul să-l poată striga pe nume și să-i 
dezvăluie lui Sachs că se cunoșteau. Țintise chiar spre tâmplă. 

Moartea lui Vladimir Rostov fusese inevitabilă. 

Și planificată de ceva vreme. Krueger hotărâse să-l ucidă de 
cum își dăduse seama că rusul îi accesase telefonul și se afla la 
New York, jucând rolul „Promitentului”. La momentul respectiv, 
își dăduse seama deja că Rhyme și Amelia erau geniali și că 
trebuia să le ofere amândurora vinovaţii perfecţi: pe fanaticul 
Ezekiel Shapiro și pe asasinul ecoterorist angajat de acesta, 
Vladimir Rostov. 

Krueger își propusese să intre în magazinul lui Blaustein și să-l 
ucidă pe Rostov cu pistolul lui Glock neînregistrat, cel cu care 
trăsese în Vimal și cu care îl ucisese pe Saul Weintraub. În 
confuzia care izbucnise după împușcăturile din magazinul lui 
Blaustein, pusese câteva gloanţe de nouă milimetri în jacheta lui 
Rostov, ca să stabilească o legătură mai clară între el și 
împușcăturile din cazul lui Patel și al lui Weintraub. Krueger 
furase și telefonul mobil al lui Rostov, precum și cheile de la 
motel și de la Toyota. 

In clipa în care avea să termine interviul cu poliția, despre 
care nu credea că avea să dureze foarte mult, urma să se ducă 
degrabă în camera lui Rostov, să elimine toate dovezile, apoi să 
scape de telefoanele mobile, de computerul și de mașina 
rusului. 

Mașina ajunse acum la secţia de poliţie, iar Krueger cobori. 
Detectivul îi arătă ușa din faţă. 

— Pe aici, domnule Ackroyd. Ţin să vă informez că nu sunteţi 
arestat. Fără amprentare sau poze. Nimic din toate astea. Va fi 
doar un interviu. 

— Mulţumesc, domnule ofițer. Apreciez sincer cuvintele 
dumitale de liniștire. Cele întâmplate au fost... ei bine, destul de 
tulburătoare. 

Se gândi să se prefacă a-și șterge lacrimile, dar hotărî că nu s- 
ar fi potrivit cu personajul interpretat. 

CAPITOLUL 57 


Amelia Sachs se întoarse acasă la Rhyme cu unele lucruri 
interesante. 

Mai întâi, o colecţie de probe de la hotelul în care se cazase 
Vladimir Rostov, în Brighton Beach, și una de la magazinul 
comerciantului, unde aproape că își pierduse un deget sub 
cuțitul rusului nebun. 

In al doilea rând, un inspector minier al statului New York. 
Rhyme îi aruncă o privire dezinteresată bărbatului cu care mai 
vorbiseră, Don McEllis, apoi se uită la cutiile din carton cu probe 
pe care le căra Sachs. Văzând la ce se uita, ea îi spuse: 

— Nu va fi ușor, Rhyme. 

Se referea la misiunea lor urgentă: să afle unde fuseseră 
amplasate celelalte bombe. 

— Sper ca McEllis să ne poată ajuta. 

Era un bărbat slab, cu un aer grav - sau mai degrabă 
„demodat” -, și se afla acolo, îi explică Sachs, ca să se uite 
peste hărți și peste detaliile incendiilor anterioare, în speranţa 
că îi putea ajuta să restrângă aria de căutare a dispozitivelor. 

— Mă gândesc că le-a amplasat în apropiere de liniile de falie 
din zonă, spuse Sachs, dacă voia să pară autentice cutremurele. 
Dacă așa stau lucrurile, poate că Don le poate identifica. 

Detectivul ridică din umeri. Nu părea prea entuziasmat. Apoi îi 
sună telefonul. 

— Primăria. Hristoase! 

Răspunse și se dădu la o parte. 

McEIllis ceru permisiunea să folosească unul dintre computere 
pentru a încărca unele hărți geologice ale zonei. Cooper îl duse 
spre unul dintre ele. Voia să vadă și unde fuseseră amplasate 
bombele anterioare, așa că Sachs împinse spre el tabla albă pe 
care era prinsă o hartă a orașului. Incendiile erau marcate cu 
roșu și trasaseră o elipsă aproximativă în jurul epicentrului: 
șantierul geotermal de lângă Cadman Plaza. McEllis scoase 
diagramele geologice ale zonei și începu să se uite peste ele. 

Cooper și Sachs se îmbrăcară în salopete și își puseră măști 
pe faţă, apoi începură să se uite peste dovezile ce fuseseră 
colectate din magazinul de bijuterii al lui Blaustein și din motelul 
în care se cazase Rostov în Brighton Beach. 

Și Rhyme avea câteva informaţii noi. După ce Sachs îi 
trimisese identitatea făptașului, îl contactase din nou pe Daryl 
Mulbry de la SAI, cerându-i detalii despre criminal. Acesta îi 
trimisese un raport în care rezumase informaţiile pe care le 
găsise într-un timp atât de scurt. Vladimir Ivanovici Rostov. 
Bărbatul de patruzeci și patru de ani fusese în armata rusă și 
apoi în FSB, unul dintre succesorii KGB-ului, iar în ultimii zece 
ani lucrase în calitate de „consultant”, printre clienţii lui 
numărându-se câteva dintre marile organizații 
cvasiguvernamentale rusești, precum Gazprom, compania de 
petrol și gaze, Nizhny Novgorod Shipping, care fabrica platforme 
și cisterne petroliere, și, un lucru semnificativ, Dobprom, cea 
mai mare companie minieră de diamante din Rusia. 

Mulbry descoperise că Rostov lucrase în mina Mir din Siberia 
de la doisprezece până la douăzeci de ani. 

— E puţin dus cu capul, din câte am aflat noi. Se zvonește că 
și-ar fi ucis unchiul, care se afla într-un puț de mină cu el. Capul 
îi fusese zdrobit de o piatră, dar nu avusese loc nicio alunecare 
de roci. Poliţia se cam făcea că nu vede când venea vorba 
despre cel mai mare angajator din regiune. Și mătușa lui a murit 
la scurtă vreme după aceea. Se pare că într-o noapte a rămas 
blocată pe acoperișul clădirii, cu ușa de acces încuiată. Nimeni 
nu și-a dat seama ce căuta acolo. Era îmbrăcată cu o cămașă de 
noapte subţire și era desculţă. In decembrie. Temperatura era 
de minus douăzeci de grade. Și de data aceasta autorităţile s-au 
făcut că nu văd. Au existat plângeri cum că se purtase ne 
podkhodit, adică necuviincios, cu câţiva tineri din clădire. 

Ce mai istoric! se gândi Rhyme. 

Mine. Ei bine, așa se explica obsesia pentru diamante... și 
interesul lui Rostov pentru cutremurele false de pe șantierul 
geotermal. 

Spionul îi mai spusese că Rostov era persona non grata în 
Germania, Franţa, Suedia, Republica Cehă și Taiwan, fiind 
suspectat de atac, șantaj și practici comerciale ilegale, precum 
și de o serie de infracţiuni financiare. Martorii nu dădeau 
declaraţii, așa că nu fusese judecat niciodată; i se spunea doar 
să plece de acolo și să nu se mai întoarcă. In Cracovia, 
autorităţile poloneze îl reţinuseră după o plângere conform 
căreia agresase sexual o femeie și îl bătuse pe iubitul ei. Fusese 
eliberat în liniște după o intervenţie din Moscova. 

La magazinul de bijuterii, găsise pașaportul rusesc real al 
bărbatului, pe numele de Rostov, plus un pașaport fals pe 
numele Alexander Petrovici; în plus, un pistol Smith & Wesson 
de calibrul treizeci și opt, gloanţe de calibrul treizeci și opt și 
Finocchi de nouă milimetri, cele din urmă pentru pistolul Glock, 
o mască de schi, mănuși textile, cutterul pătat de sânge, ţigări 
și o brichetă, bani peșin (dolari, ruble și euro). Nicio cheie pentru 
Toyota, deși nu exista nicio garanţie cum că mașina roșie din 
fața casei Adeelei chiar fusese a lui Rostov. Nici nu avusese 
vreun telefon mobil la el. 

Deși nu găsiseră chei de la hotel la el, o cercetare rapidă a 
motelurilor și a hotelurilor din zonă dezvâăluise că un anume 
Alexander Petrovici era cazat la Beach View Residence Inn în 
Brighton Beach, Brooklyn, cameră pe care Sachs o 
percheziţionase cu atenţie. Dar nu descoperise cine știe ce. Mai 
multă muniţie de calibrul 38, mâncare de la fast-food, sticle de 
Jack Daniel's, pașapoartele pentru celelalte identități despre 
care aflase Mulbry. Fără calculatoare sau telefoane, chei de 
mașină sau urme de ceva care să facă trimitere la lehabah-uri, 
la DEI pentru conductele de gaz sau la locul în care le-ar fi putut 
amplasa. 

Și nici diamante brute în valoare de cinci milioane de dolari. 

Unde erau pietrele? Și electronicele lui Rostov? Presupunea că 
ținuse totul, inclusiv cheia de la hotel, în Toyota, în cazul în care 
ar fi fost nevoit să își ia rapid tălpășița. Cel mai probabil, cheia 
de la mașină era ascunsă la roată. După Breaking Bad, serialul 
de televiziune, surprinzător de mulți infractori începuseră să 
procedeze astfel. 

Îi explică lui Rhyme că lipsa de indicii o făcuse să îl recruteze 
pe geolog - o mișcare puţin cam disperată, de altfel, deși 
rezonabilă în opinia lui Rhyme. 

Sachs transcrise puţinele probe găsite pe o tablă albă și se 
dădu în spate, cu mâinile în șolduri, trecându-și - fără să își dea 
seama - arătătorul peste unghia de la degetul mare. Se uita 
întruna la tablă. 

Rhyme făcu la fel. 

— Mai e și altceva? îl întrebă el pe Cooper. 

— Chiar acum verific ultima probă din camera de hotel. Nu 
durează mai mult de un minut. 

Dar ce avea să le demonstreze asta? Poate existenţa unei 
substanţe dintr-o amprentă de pantof specifică locului în care ar 
fi putut amplasa o bombă. Șansele erau însă extrem de mici. 

Făcu o grimasă, frustrat, și aruncă o privire spre McEIIiS. 

— Ai găsit ceva, Don? 

Inginerul stătea aplecat în faţă, studiind atât hărţile geologice 
on-line, cât și pe cea tipărită, pe care erau însemnate incendiile 
anterioare. 

— Cred că da, le spuse el. S-ar părea că a amplasat bombele 
de-a lungul faliei Canarsie. Vezi aici? Trece prin centrul 
Brooklynului, pe lângă Cadman Plaza, apoi ajunge în port. Are o 
lungime de circa trei kilometri, dar cea mai mare parte se află 
sub apă. Aproape un kilometru însă este pe uscat. 

McEllis arătă spre o linie care străbătea cartierul foarte 
populat. 

La naiba, se gândi Rhyme, prea multe subsoluri de verificat! 

— Trebuie să restrângem zona și mai mult. 

Mel Cooper le strigă: 

— Am verificat și ultima urmă. Nimic nu-l leagă pe Rostov de 
un anumit loc. Cenușă de tutun, ketchup, grăsime de vită, sol 
asociat cu geografia zonei Brighton Beach. Și iar kimberlit. 

Fără să ridice privirea de pe hartă, McEllis întrebă: 

— Kimberlit? 

— Da, îi spuse Rhyme. Făptașul nostru s-a ales cu unele urme 
de kimberlit de la prima serie de Împuşcături. Pe haine și pe 
pantofi. A lăsat în urmă reziduuri de kimberilit la câteva dintre 
locurile faptei. 

— Vrei să spui serpentinit. Nu kimberlit. Fac parte din aceeași 
familie. 

— Nu, este kimberilit. Conţine cristale de diamante, zise 
Cooper, ridicându-și privirea spre el. Credeam că asta 
transformă serpentinitul în kimberlit. 

— Așa este, șopti McEllis. Dar... aș putea vedea o mostră? 

Cooper se uită la Rhyme, care încuviinţă din cap. 

Tehnicianul pregăti un eșantion și îl așeză pe platforma 
microscopului compus. 

McEllis se lăsă pe scaun, apoi se aplecă în faţă și începu să 
regleze lumina de deasupra platformei. Focaliză imaginea, după 
care se uită în altă parte. Apoi din nou la ocular. Cu o sondă cu 
ac, împunse praful și fragmentele. Își tinu ochii lipiţi de ocularele 

prevăzute cu cauciuc moale, dar își ridică ușor umerii și 
călcâiele. Din limbajul lui corporal își dăduseră seama că era 
important. McEllis se lăsă pe spate și râse ușor. 

— Ce e? întrebă Sellitto. 

— Păi, dacă aţi găsit rocile astea în New York, atunci tocmai 
aţi rescris istoria geologică. 


CAPITOLUL 58 


— Kimberlit, le spuse Don McEllis celor din salon. L-am putea 
numi ascensorul care transportă diamantele spre suprafața 
pământului din manta, adică partea care se află exact sub 
scoarță. Unde se formează diamantele. 

Inspectorul se întoarse spre microscop, ca și cum n-ar fi putut 
rezista impulsului, și studie din nou mineralele de pe platforma 
instrumentului. Continuând să analizeze eșantioanele, șopti: 

— Hm... Păi... McEllis se lăsă din nou pe spate și întoarse 
scaunul spre ceilalţi. Nu s-a găsit nicăieri în statul New York un 
kimberlit bogat în diamante ca acesta. Geologia zonei nu se 
pretează la formarea de diamante. New York-ul este o zonă cu 
„marjă pasivă”. Avem plăci tectonice stabile. 

— E imposibil să se găsească kimberlit cu diamante aici? 
întrebă Rhyme. 

McEIllis ridică din umeri. 

— AŞ zice mai degrabă că e foarte puţin probabil. Sunt circa 
șase mii de filoane de kimberilit în lume, dar doar vreo nouă sute 
dintre ele conţin diamante... și doar câteva zeci dintre acestea 
conţin suficiente diamante brute pentru ca exploatarea lor să fie 
profitabilă. Și niciunul dintre ele nu se află în Statele Unite. Ce-i 
drept, a existat o companie cu ani în urmă, în sud. Acum sunt 
toate mine turistice. Plătești vreo douăzeci de dolari sau așa 
ceva și cauţi diamante împreună cu cei mici. Pe de altă parte, în 
Canada nu s-au găsit diamante sau kimberlit până de curând, 
iar acum este un producător important. Deci presupun că s-ar 
putea întâmpla și aici. 

Inspectorul se mai uită o dată scurt prin microscop. 

— Unde l-aţi gasit? 

— În mai multe locuri, îi răspunse Rhyme. La magazinul unde 
a fost ucis Patel, tăietorul de diamante. Vimal, ucenicul lui, avea 
o pungă la el. Nu ni s-a părut important. Am crezut că va face 
bijuterii din el. Sau că îl va sculpta. E hobby-ul lui. 

— Nu prea poţi sculpta kimberlitul de genul acesta. Ar fi 
imposibil din cauza diamantelor. Sunt prea dure. 

Rhyme se încruntă. 

— E o presupunere. 

— Și celelalte surse? întrebă McEIlis. 

— Am găsit urme în casa lui Saul Weintraub, zise Sachs, un 
martor care a fost ucis. Provenea fie de pe încălțămintea 
ucigașului, fie de pe îmbrăcămintea sa. Ridică din umeri, apoi 
adăugă: Așa am crezut. Presupun că ar fi putut proveni chiar de 
la Weintraub. 

O presupunere... 

Rhyme îl întrebă: 

— Dacă ar exista bucăţi mai mari de kimberlit, ar valora mult? 
Ar merita să ucizi pentru ele? 

— Șansele să găsești diamante valoroase în eșantioane mici 
de kimberlit sunt precum cele de la loterie. Apoi se încruntă. 
Dar... continuă el. 

— Ce e? întrebă Sachs. 

— Nu ar ucide nimeni pentru o astfel de piatră. Dar s-ar putea 
să o facă pentru ceea ce reprezintă ea. 

— Ce vrei să spui? 

— Dacă eșantionul provine dintr-un filon mare? Ei bine, mi-aş 
putea închipui oameni ucigând fie ca să obţină drepturile 
miniere, fie ca să distrugă sursa, pentru a se asigura că nu află 
nimeni despre asta. 

— Să o distrugă? întrebă Sachs. 

— Din punct de vedere istoric, zise McEIllis, există două ramuri 
industriale în care companiile vor face orice este necesar pentru 
a sabota eventualele descoperiri, ca să menţină preţurile 
ridicate. Petrolul și diamantele. Și, când spun orice, chiar mă 
refer că orice. Crimă, sabotaj, ameninţări. Nu se întâmplă în 
cazul diamantelor de calitate industrială, cele ieftine, care se 
folosesc la șlefuit, pilit, mașinării. Ci la acelea de calitatea 
nestematelor, cum sunt acestea. Făcu din nou semn din cap 
spre microscop. Oh, da! Categoric. 

— Linc, te gândești cumva că o companie de diamante a auzit 
despre un filon și l-a trimis pe făptaș ca să omoare orice 
persoană care știa despre el? zise Sellitto. 

Rhyme încuviinţă din cap. 

— Northeast Geo, ei le-au scos la suprafaţă, așa că Rostov a 
înscenat cutremurele, pentru ca șantierul să fie închis. 

— Nu e chiar atât de bizar pe cât aţi crede, le spuse McEIllis. 
Există chiar și așa-zisele companii de „securitate” pe care le poţi 
angaja pentru a te asigura că potenţialele mine nu se deschid 
niciodată sau că minele existente se închid. Baraje care sunt 
aruncate în aer, oficiali guvernamentali mituiți ca să 
naţionalizeze minele și apoi să le distrugă... Rușii sunt deosebit 
de activi în acest domeniu. 

— lar Rostov, spuse Rhyme, a mai lucrat pentru Dobprom în 
trecut, compania rusă care exploatează diamante și care deține 
monopolul. 

— Ah, cu siguranţă sunt implicaţi în sabotaj. Și mulţi alţi 
producători, dar rușii sunt primii când vine vorba de trucuri 
murdare. 

— Weintraub, zise Sachs. Era evaluator. Poate că n-a fost ucis 
pentru că a fost martor. Poate că a fost ucis pentru că a analizat 
kimberlitul și a aflat despre diamante. 

— Nu ne-am gândit, zise Sellitto. La Patel, Weintraub a plecat 
înainte ca făptașul să ajungă acolo. Cât de util ar fi fost ca 
martor? Nu foarte. Făptașul nostru l-a vrut mort pentru că știa 
despre kimberlit. 

— Crimele de la Patel nu au fost înfăptuite pentru ca făptașul 
să fure diamantele brute, zise Sachs, ci ca să-i ucidă pe el și pe 
toți cei care mai știau despre descoperire. De aceea l-a torturat 
pe Patel și l-a bătut cu pistolul pe Weintraub. Voia să știe dacă 
mai aveau kimberilit sau dacă mai știa cineva despre el. 

Rhyme își sprijini ceafa pe tetiera scaunului și închise ochii. 
Apoi îi deschise și zise: N 

— Cineva găsește un eșantion pe șantier. Îl duce la Jatin Patel, 
care îl pune pe Weintraub să îl analizeze. Dobprom află despre 
asta. Cei de acolo îl trimit pe Rostov să oprească forajul și să 
ucidă pe oricine a aflat despre kimberiit. 

— Dobprom n-ar vrea să se înfiinţeze o companie americană 
de exploatare a diamantelor, zise McEllis. La naiba, nicio mină 
străină n-ar vrea așa ceva. Le-ar reduce veniturile la jumătate. 

Mel Cooper întrebă: 

— Dar există cu adevărat un risc la adresa companiilor? 
Adică, realistic vorbind, poţi săpa după diamante în Brooklyn? 

— Ah, n-ar fi greu deloc, îi răspunse McEIllis. De fapt, ar fi mult 
mai ușor decât să sapi tuneluri pentru metrou și pentru 
alimentarea cu apă, lucruri pe care orașul le face tot timpul. Ar 
exista câteva obstacole legale, dar nu insurmontabile. 
Departamentul meu ar trebui să aprobe planurile; și ar mai fi 
câteva procedee birocratice pentru obţinerea autorizaţiei. De 
exemplu, nu am permite mineritul deschis. Dar s-ar putea 
configura cu ușurință un sistem automatizat cu puț îngust. Din 
punct de vedere tehnic, ar fi floare la ureche. 

Dar, se gândi Rhyme, dacă scopul era să oprească forajul, 
asta însemna... 

Dând glas concluziilor pe care fusese cât pe ce să le rostească 
chiar el, Sellitto zise: 

— Deci Ezekiel Shapiro nu s-a sinucis. Rostov l-a ucis și a 
făcut să pară sinucidere. L-a răpit, l-a torturat ca să îi spună 
parola de acces la Facebook, apoi a lăsat biletul de sinucigaș. 

— Avea nevoie de un ţap ispăşitor, spuse Rhyme pe un ton 
sumbru, pentru că am descoperit că, de fapt, cutremurele erau 
false și că incendiile proveneau de la dispozitivele montate pe 
conductele de gaz. 

Apoi îi veni în minte un gând, care îl străbătu ca un șoc 
electric. 

— Ruble, șopti el. 

— La dracu'! zise Sachs, aparent pe aceeași lungime de undă 
cu el. Rostov nu ar lăsa ruble în apartamentul lui Shapiro. Erau 
dovezi care îl incriminau pe el. Al/tcineva a intrat în 
apartamentul lui Shapiro și l-a ucis, cineva care voia să pară că 
Rostov se află în spatele complotului. Sunt convinsă că rusul a 
fost implicat: a atacat cuplul din Gravesend și pe fata aceea din 
magazinul cu rochii de mireasă. Și pe Kirtan, prietenul lui Vimal. 
M-a atacat și pe mine. Dar nu ela pus totul la cale. 

lar concluzia fu inevitabilă. 

Încet, cu privirea aţintită asupra lui Rhyme, Sachs spuse: 

— Ci persoana care l-a împușcat. 

Rhyme știa că avea dreptate. 

— Edward Ackroyd. 

— Dar, spuse Sellitto, l-am verificat. Și știa totul despre Patel. 
Despre diamantele brute care au fost furate. 

— Ce diamante brute? întrebă Rhyme pe un ton cinic. Le-am 
găsit vreodată? Am văzut vreodată vreo urmă de-a lor? 

Desigur că nu. 

— Pentru că nu au existat niciodată, spuse Sachs. 

Rhyme încuviinţă din cap. 

— A falsificat plicul pentru diamante de la Patel. Nu mi-a 
trecut niciodată prin cap! De ce să-l lase în urmă? Ar fi putut 
foarte bine să ia pietrele cu tot cu plic. A făcut-o ca să se implice 
în anchetă... ca să afle cine e V.L. Și l-am lăsat să intre în cotețul 
cu găini. La naiba! 

— Cum vine asta, Linc? întrebă Sellitto. Amelia a sunat la 
compania Grace-Cabot Mining din Africa de Sud. 

Sachs expiră. Faţa îi era încordată și cuvintele îi fură furioase: 

— Ba nu. Am sunat la numărul trecut pe plicul pentru pietrele 
brute. Nu am căutat compania on-line. Există măcar? 

— Păi... îngână Rhyme, aruncându-i o privire nerăbdătoare lui 
Pulaski. 

Acesta încuviință din cap și găsi recipisa pentru Grace-Cabot, 
apoi intră pe Google. 

Încuviinţă din cap. 

— Chiar este o mină de diamante. Dar numărul de la sediu nu 
este cel trecut pe recipisă. 

Apelă numărul. 

— Zice doar să lăsăm un mesaj. 

— Llewellyn Croft? întrebă Rhyme. 

Pulaski parcurse site-ul web. 

— Chiar este directorul general al companiei Grace-Cabot. 

— Dacă tu l-ai găsit, atunci și Ackroyd, adică adevăratul 
făptaș, l-ar fi putut găsi. Sachs continuă pe un ton jos și 
dezgustat: Cel cu care am vorbit, care s-a prefăcut a fi Croft, era 
un asociat de-al lui Ackroyd. Probabil că face parte dintr-una 
dintre acele companii de securitate despre care ne vorbea Don. 
Ne-a trimis la Milbank Assurance. Același lucru, o companie 
reală, dar și-a falsificat legătura pe care o avea cu ea. 

Rhyme izbucni: 

— Acum. Vreau să aflu chiar acum. 

Efectuară apoi apeluri către Grace-Cabot și Milbank Assurance 
și li se confirmă că înșelătoria decursese întocmai așa cum 

bănuiseră ei. Llewellyn Croft era, într-adevăr, directorul general 
al celei dintâi companii, dar îi asigură că nu îi trimisese niciodată 
vreo piatră brută lui Patel pentru tăiere. El însuși nu mai fusese 
în Statele Unite de câţiva ani. lar Milbank nu era asigurătorul lor. 

La cererea lui Rhyme, Fred Dellray, agentul special FBI, 
contactă pe cineva de la Departamentul de Stat. Cei de acolo le 
confirmară, cu ajutorul Biroului Vamal și de Protecţie a 
Frontierelor, că Llewellyn Croft nu fusese recent în țară. 
Apelurile către Milbank scoaseră la iveală faptul că firma de 
asigurări nu avea nicio legătură cu Grace-Cabot. Da, compania 
avea un anchetator principal care se numea Edward Ackroyd și, 
da, acesta fusese inspector în cadrul Scotland Yard-ului. Dar, în 
același timp, fusese plecat în Londra în ultima săptămână, la 
sediul central al companiei. 

Cu o mină sardonică, Lon Sellitto spuse: 

— Bun, explicaţi și pentru tipul încet la minte, că m-am 
pierdut. Ce dracu' se-ntâmplă, Linc? 

— O companie care exploatează diamante află despre 
kimberlit și își face griji că o firmă competitoare va începe 
producţia. Ackroyd este angajat ca să însceneze cutremurele și 
să oprească forajul geotermal. Și ca să afle cine ştie despre 
kimberlit și să-i ucidă: Patel, Weintraub și Vimal. li ucide pe 
primii doi, dar băiatul reușește să scape. Așa că Ackroyd susţine 
că pietrele brute ale clientului lui au fost furate, ca să participe 
la investigația noastră, să afle unde e Vimal. 

Sellitto întrebă: 

— Ce rol a jucat Rostov în toate astea? Lucrau împreună 
pentru ruși? 

Rhyme spuse pe un ton acru: 

— De obicei nu-ţi împuști partenerul în cap. 

— Nu, zise Sachs. Două companii diferite au auzit despre 
kimberlit. Una l-a trimis pe Ackroyd, iar Dobprom l-a trimis pe 
Rostov. Ackroyd a aranjat totul astfel încât Rostov să pice 
vinovat dacă lucrurile aveau să iasă prost. 

Rhyme mormăi: 

— Ar fi trebuit să-mi dau seama! Fibre de poliester negru în 
locurile unde au fost uciși Patel și Weintraub. Doar bumbac 
negru la celălalt. Ar fi putut însemna că erau două tipuri diferite 
de măști de schi. Două arme diferite. Glock și Smittie. Uite, zise 
el, arătând spre graficul probelor recente. Rostov avea la el, în 

magazinul lui Blaustein, câteva gloanţe de nouă milimetri, dar 
Ackroyd i le-ar fi putut strecura în buzunar. 

— Rhyme! zise Sachs alarmată. 

Rhyme înţelese brusc la ce se gândea Amelia. 

— La dracu’! mai exista un motiv ca să-l ucidă pe Rostov. 

— De ce? întrebă Sellitto. 

— Ca să pară că Făptașul 47 a murit, răspunse Sachs, și că 
Vimal e în siguranţă. Ca să îl eliberăm din custodia poliţiei. 

— l-au dat deja drumul? întrebă locotenentul. 

Sachs făcu o grimasă. 

— La naiba, da! Am sunat echipajul de securitate de pe 
Staten Island și îl duceau deja spre feribot. lar Vimal nu mai are 
telefon. Nu avem cum să luăm legătura cu el. O să-i sun familia. 

Își scoase mobilul, iar Rhyme îi spuse lui Sellitto: 

— Sună la secţia din Brooklyn unde l-au dus pe Ackroyd. 
Spune-le să-l reţină. 

— Imediat. 

Detectivul efectuă apelul. Urmă o conversaţie scurtă, apoi 
făcu o grimasă și închise. 

— Ackroyd - sau cine o fi - a fost eliberat fără să fie pus sub 
acuzaţie. Are telefonul închis. lar adresa pe care i-a dat-o 
polițistului e falsă. Nimeni nu știe unde e. 


CAPITOLUL 59 


Ce avea să facă acum? 

Vimal Lahori urcă spre strada de deasupra, departe de 
atmosfera apăsătoare și sărată a metroului. Tunelul avea un 
ușor iz de urină. 

Trase adânc aer în piept. Aerul era rece și umed, iar cerul era 
cenușiu. Trecea pe lângă case unifamiliale, case modeste, 
având curți îngrijite. Pline de soţi, soţii și copii mici, după cum își 
imagina, deși copiii nu lăsaseră dovezi vizibile. În suburbii, astfel 
de curți erau depozite de triciclete și de jucării. Nu și în oraș. 

Nu erau prea mulţi oameni pe stradă: o femeie cu o haină de 
ploaie galbenă, care căra o sacoșă cu alimente. Un om de 
afaceri. Amândoi își ţineau capul plecat și umerii ridicaţi, ca să 
se apere de vântul rece. Oare la ce fel de case se întorceau? se 

întrebă Vimal. Putea pune pariu că erau plăcute și că le aduceau 
alinare. Nu mai conta că era doar o speculație - îi invidia pentru 
că voia să-i invidieze. 

Se opri și privi spre o pagină de ziar care plutea în vânt. Se 
opri lângă el pe trotuar. 

Râse încet și se gândi că hârtia acoperă piatra. . 

Se ghemuli și studie piatra de la picioarele lui. In acel cvartal, 
pavimentul era din piatră vânătă, montată cu o sută de ani în 
urmă, poate chiar mai mult de-atât. Numele nu provenea de la 
culoarea originală din carieră, care era de fapt gri, ci de la 
procesul de îmbătrânire. De-a lungul timpului, piatra se 
transformase, dând la iveală nuanțe azurii și uneori tonuri verzi 
și roșii. Își apăsă mâna pe una, întrebându-se cum ar fi fost oare 
să o sculpteze. În bucata aceea, îndeosebi, văzu un basorelief, o 
figură tridimensională superficială a unui pește. Ar fi fost o 
completare grozavă la sculptura lui, Valul. Ar fi fost ușor de 
sculptat. Asemenea lui Michelangelo, ar fi îndepărtat pur și 
simplu porțiunile din piatră care nu formau peștele koi. 

Se ridică și își continuă drumul spre casa lui. 

Gândurile plăcute despre pești și instrumentele de sculptură 
care îl așteptau acasă fură brusc și inevitabil înlocuite de o altă 
imagine: picioarele domnului Patel, nemișcate pe podeaua 
atelierului său, îndreptate spre tavan. Era o amintire care se tot 
repeta. Oră de oră. Apoi, imaginea cu pricina era la rândul ei 
înlocuită de amintirile despre tatăl lui, care îl încuiase în atelier, 
despre trădarea fiului domnului Nouri, despre moartea domnului 
Weintraub, despre poliţie... 

Diamantele. Diamantele erau de vină. 

Se înfioră scurt, cu furie. 

Apoi îi veni din nou în minte întrebarea: ce avea să facă 
acum? 

Peste câteva minute avea să își vadă tatăl. Oare ce avea să-i 
spună? Vimal își dorea să plece din oraș la fel de mult ca 
înainte. Dar acum nu mai avea un pretext ca să fugă, pretextul 
că era urmărit de un ucigaș... și pretextul că avea să fie arestat 
pentru că „furase” kimberlitul domnului Patel, care se părea că 
nu avea totuși nicio valoare. Teroarea se sfârșise. lar tatăl lui 
avea să exercite o mare presiune asupra lui ca să rămână. Oare 
Vimal avea să aibă curajul să îl înfrunte? 

Era în siguranţă. Și totuși, deloc alinat. Câtă cruzime! 

Ei bine, avea să își înfrunte tatăl. Stomacul i se strânse la 
gândul acesta. Dar avea să o facă. Chiar avea să o facă. 

Se trezi mergând din ce în ce mai încet. Aproape că îl amuza 
această încetinire subconștientă. 

La vreo două cvartale de casa lui, trecu pe lângă o alee ce 
ducea în spatele unui bungalou din cărămidă. Apoi auzi un 
bărbat strigând. 

— Ajutor, mă poate ajuta cineva? Am căzut! 

Vimal aruncă o privire pe alee. Era omul de afaceri pe care îl 
văzuse cu o clipă înainte. Stătea întins pe pământ, lângă 
mașină. 

Cu o zi în urmă, ar fi fost bănuitor. Dar acum, că rusul murise, 
nu mai era îngrijorat în privinţa propriei siguranțe. Nu acolo. În 
Manhattan, în Districtul Diamantelor, era mereu în gardă. Dar nu 
și în această zonă din Queens. 

Rareori se întâmpla ca hoţii să arate ca niște contabili și să fie 
îmbrăcaţi atât de frumos. 

Omul alunecase. Piciorul îi era îndoit și se ţinea de el, 
gemând. Aruncă o privire spre Vimal și îi spuse: 

— O, slavă Domnului! Te rog, poţi ajunge la telefonul meu? L- 
am scăpat sub mașină. 

Îi făcu apoi cu ochiul. 

— Sigur. Nu vă faceţi griji. E rupt? Piciorul? 

— Nu știu. Nu cred. Dar mă doare când îl mișc. 

Vimal aproape că ajunsese în dreptul bărbatului când văzu 
ceva în tufișuri. Era un pătrat alb. 

Un indicator metalic. Se opri și se aplecă. Citi: 


DE-VANZARE 
CONTRACT ÎN CURS DE SEMNARE 


Dedesubt era trecut numele firmei de intermediere. 

Aruncă o privire spre ferestrele casei. Erau întunecate. 

Într-o secundă, pricepu că bărbatul nu locuia acolo! Era o 
capcană! Scosese indicatorul din curtea din faţă și îl ascunsese, 
ca să-l poată ademeni pe Vimal acolo. 

La naiba! Vimal se răsuci rapid, dar bărbatul se ridicase deja 
și-l apucă de braț, învârtindu-l. Nu era un bărbat masiv și avea 
ochii de culoarea agatului galben, cât se poate de calmi. Și 
totuși, când îl izbi de lateralul mașinii, Vimal rămase năuc. 

Atacatorul se feri cu ușurință de lovitura de pumn neglijentă a 
lui Vimal și-l lovi cu putere în stomac, ceea ce-l făcu să se 
prăbușească în genunchi. Vimal ridică o mână, făcându-i semn 
să se oprească puţin, apoi vomită. 

Omul privi în jur, ca să se asigure că erau singuri. Apoi îi 
spuse: 

— O să ţi se facă iar rău? 

Avea un accent ciudat. 

Vimal clătină din cap. 

— Ești sigur? 

Cine era? Un prieten de-al rusului? 

— Ce... 

— Eşti sigur că n-o să ţi se facă rău? 

— Nu. 

Bărbatul îi legă mâinile cu o bandă adezivă argintie și îl trase 
spre portbagaj. Păru că încearcă să se hotărască dacă să-i 
acopere și gura, dar probabil că era îngrijorat că avea să vomite 
iar și să moară sufocat. Alese să nu-i astupe gura. 

Se părea că agresorul era hotărât să-l ţină în viaţă. 

Cel puţin deocamdată. 


CAPITOLUL 60 


Conducea pe o porţiune accidentată a zonei industriale din 
Queens, căutând un loc potrivit pentru ce urma. 

Andrew Krueger știa, din moment ce fusese eliberat de 
poliţie, că nu îl suspectau. Și, deși presupunea că Rhyme și 
Amelia ar fi fost capabili să dibuiască planul pe care-l născocise, 
dacă ar fi avut suficient timp la dispoziţie, știa și că nu prea se 
gândeau la asta, întrucât încercau din răsputeri să găsească 
următoarea bombă. O amplasase într-o veche clădire 
rezidenţială din lemn, efectiv o cutie. Cutremurul fals avea să-i 
zgâlţâie în curând ferestrele și, la scurt timp după aceea, 
conducta de gaz avea să își elibereze vaporii încântători. Apoi 
urma să aibă loc explozia. 

Dar lui Krueger nu-i mai păsa de carnea arsă; îl preocupa cea 
din urmă întrebare: unde găsise Vimal kimberlitul pe care îl 
avusese la el sâmbătă? 

Își conduse Fordul închiriat spre zona unui parc industrial și 
găsi o parcare abandonată, cu asfaltul crăpat și năpădită de 
buruieni. Se uită în jur. Nu era nimeni în apropiere. Nicio mașină, 
niciun camion. Fără camere de filmat, deși nici nu se prea 
așteptase să fie; acoperișul depozitului se prăbușise cu ani în 
urmă. 

Băiatul încetase să mai lovească portbagajul, iar Krueger era 
puţin îngrijorat să nu cumva să fi murit. Oare în zilele noastre te 
mai puteai sufoca într-un portbagaj? Părea puţin probabil. Oare 
își rupsese gâtul la vreuna dintre denivelările de pe drum sau de 
aici, un fel de accident ciudat? 

Ar fi făcut bine să nu fie așa. 

Deschise portbagajul și privi în jos spre Vimal Lahori. Era bine, 
dacă ai fi putut descrie astfel o persoană care era complet 
îngrozită. 

Spre deosebire de răposatul și deloc regretatul Vladimir 
Rostov, Krueger nu era sadic. Nu îl încânta groaza băiatului. Ce-i 
drept, ar fi ucis pe oricine trebuia să ucidă, cum se întâmplase în 
urma incendiilor din apartamente pe care le provocase, de 
exemplu, sau cum îi ucisese pe Patel și pe Weintraub, ca să nu 
mai vorbim de Rostov însuși. Dar nu tortura pe nimeni, cel puţin 
nu din plăcere. Moartea și durerea erau pur și simplu unelte, ca 
un băț pentru nestemate, o placă turnantă pentru șlefuit și 
uleiul de măsline cu infuzie de diamante pentru briliantizare. 

Dar, deși nu se bucura de nefericirea băiatului, nici nu simţea 
vreo fărâmă de simpatie pentru el. Misiunea lui. Asta era tot ce 
conta. Să menţină prețul diamantelor la un nivel ridicat, aproape 
până la cer. 

II scoase pe băiat din portbagaj. 

— Te rog, ce...? 

— Liniște! Ascultă-mă cu atenţie! Sâmbătă ai intrat în 
magazinul lui Patel cu o pungă în care aveai kimberlit. 

Vimal se încruntă. 

— Ai fost acolo? Tu l-ai ucis pe domnul Patel? întrebă el și 
furia îi înlocui frica din priviri. 

Krueger flutură cutterul, iar Vimal tăcu. 

— Te-am întrebat ceva. Spune-mi despre kimberlit. Cum l-a 
obținut Patel? Uite ce e, pot să te rănesc rău de tot. Doar spune- 
mi! 

— Știu doar că cineva a găsit o bucată pe șantierul de forare 
din Brooklyn. Într-o grămadă de resturi. 

— Cine? 

— Nu știu. Vreun căâutător sau cineva de genul ăsta. Eu sunt 
sculptor. Și eu procedez la fel pe șantierele de construcţii. Caut 
pietre. Probabil că a văzut cristalele și s-a gândit că ar putea fi 
un material valoros. L-a ales la întâmplare pe domnul Patel ca și 
cumpărător. 

— Și tu cum te-ai ales cu punga aia? 

— Domnul Patel voia mai mult kimberlit. M-am dus să caut, 
dar compania aceea, cea care face forajul, transportase deja 
totul la o groapă de gunoi. Vimal continuă: Domnul Patel m-a 
trimis la groapa de gunoi ca să caut kimberlit. M-am dus de vreo 
patru sau cinci ori. Am găsit, în sfârșit, o grămadă. Asta a fost 
sâmbătă. Adusesem câteva bucăţi înapoi, ca să-i arăt. 

Krueger întrebă: 

— Cât kimberlit era acolo? 

— Nu prea mult. 

— Ce înseamnă nu prea mult? 

— Vreo duzină de bucăţi mai mari, cam de mărimea pumnului 
tău. Mai mult fragmente și praf. 

— Unde e groapa asta de gunoi? 

— Lângă Cobble Hill. Staţia de transfer al deșeurilor de tip C și 
D numărul 4. 

Construcţii și demolări, presupuse Krueger. 

— Ce e Cobble Hill? 

— Un cartier din Brooklyn. 

— Unde, mai exact? întrebă Krueger. 

Deschise o hartă pe telefon, iar băiatul își cobori privirea spre 
ea, după care se uită în altă parte. 

— Uite ce e, zise Krueger, nu-ţi face griji! Nu s-ar potrivi cu 
planurile mele să te ucid. Tipul care va fi învinovăţit pentru 
toate astea, un tip din Rusia, e deja mort. Dacă mori și tu acum, 
poliţia va începe să caute alt suspect. Eşti în siguranţă. 

Băiatul încuviinţă din cap. Era nefericit și furios, dar înțelegea 
logica. 

Adică logica greșită: era limpede că băiatul urma să moară în 
curând, iar ucigașul avea să fie identificat drept un partener de- 
al lui Rostov, un alt rus, fictiv. Krueger avea să îl ucidă pe Vimal, 
apoi avea să-i rupă hainele de parcă s-ar fi luptat cu atacatorul 

lui. După care avea să plaseze câteva dovezi pe lângă cadavru, 
lucruri pe care le luase din camera de motel a lui Rostov: tutun 
dintr-o ţigară rusească, câteva ruble monede, care să pară că se 
împrăștiaseră în timpul luptei... Şi avea să lase și un telefon cu o 
cartelă preplătită pe undeva prin apropiere. Telefonul, fără 
amprente digitale, avea înregistrate cel puţin zece apeluri către 
Dobprom și diverse numere aleatorii din Rusia memorate în 
agendă. Krueger însuși efectuase apelurile după ce îl împușcase 
pe Rostov. 

Perfect ordonat? Nu. Dar oferea o explicaţie rezonabilă pentru 
moartea băiatului. 

— Deci? 

Vimal ezită, apoi arătă spre un loc de pe hartă. Nu era 
departe. 

Krueger îl ajută să se urce din nou în portbagaj, apoi închise 
hayonul, se urcă în mașină și ieși din parcarea pustie. După 
douăzeci de minute se aflau la groapa de gunoi. 


STAȚIA DE TRANSFER C Și D NR. 4 


Krueger intră cu mașina pe poarta largă, ignorat de cei câţiva 
muncitori prezenți, iar vehiculul se legănă agale pe o alee largă, 
cu urme adânci de anvelope. Depozitul măsura cu ușurință cât 
vreo șase terenuri de fotbal. Sute de grămezi de gunoi de circa 
nouă metri se înălțau ca niște munţi în miniatură, formaţi din 
piatră, rigips, metal, lemn, beton... și orice materiale de 
construcţie pe care ţi le puteai imagina. Presupuse că orice 
companie care recupera bunuri putea, contra cost, să se plimbe 
prin gunoaie și să le aleagă pe cele care ar fi putut fi de valoare. 
Zâmbi în sinea lui la gândul că astfel de companii erau încântate 
să găsească țevi și cabluri de cupru, ignorând kimberilitul bogat 
în diamante, care era indiciul că undeva sub pământ, nu departe 
de acolo, se ascundea un material de un milion de ori mai 
valoros. 

Parcă în spatele uneia dintre acele movile, într-un loc care nu 
era vizibil de pe autostradă, de la intrare și dinspre muncitori. 

Cobori din Ford și îl scoase pe Vimal din portbagaj. 

Krueger ridică brusc cuțitul și Vimal se feri. 

— Doar banda adezivă, îi spuse bărbatul. 

O tăie, eliberându-i mâinile. Puse cuțitul deoparte și îi arătă 
pistolul de la betelie. 

— Dacă fugi, îl voi folosi. 

— Nu. Nu o voi face. 

— Haide! 

O porniră printre văile mohorâte și gri, deplasându-se paralel 
cu apa, unde buldozere și basculante umpleau barjele cu moloz. 
Zgomotul era copleșitor. 

— Unde? 

Tânărul se uită în jur, orientându-se. 

— Pe-acolo, zise el, dând din cap spre malul apei. 

Cei doi străbătură depozitul. Vimal se opri din loc în loc și privi 
în jur, apoi continuă, cotind ba la stânga, ba la dreapta. 

— Au mai fost aruncate gunoaie, bombăni el. Multe. Nu arată 
ca data trecută. 

Impresia lui Krueger era că puștiul nu trăgea de timp - părea 
sincer confuz. 

Apoi Vimal miji ochii. 

— Pe-acolo. Sunt sigur, zise el, încuviințând din nou din cap. 

Căutară timp de zece minute, apoi Krueger se opri. Işi cobori 
privirea și văzu o bucată de kimberiit în șanțul lăsat de o 
anvelopă mare de camion. O vâri în buzunar. 

Se aflau pe drumul cel bun. 

Ce loc sumbru! Vremea de martie învelise pământul într-o 
nuanță cenușie și ștearsă, precum cea a unui cadavru post- 
mortem. Umedă și rece, o simţeai cum ţi se târăște pe șira 
spinării, de-a lungul picioarelor și al coapselor, spre vintre. li 
amintea lui Krueger de o uriașă mină de diamante deschisă, în 
care fusese cu ani în urmă în Rusia. În minte îi veni un gând: 
misiunea lui era, bineînţeles, să se asigure că filonul care 
conţinea kimberlit nu avea să fie descoperit și că nicio 
operaţiune de extragere a diamantelor nu avea să se deschidă. 
Dar oare ce-ar fi descoperit muncitorii, se gândi el, dacă într- 
adevăr s-ar fi deschis o mină? În opinia lui, filonul conţinea 
pietre prețioase de foarte înaltă calitate. 

Oare sub pământ, pe șantierul Northeast Geo Industries, se 
odihnea un diamant al tuturor timpurilor? Krueger se gândi la 
două pietre din ţara lui: Cullinan, care, atunci când fusese scos 
la suprafaţă, avusese peste trei mii o sută de carate, fiind astfel 
cel mai mare diamant de calitatea unei nestemate găsit 

vreodată. Piatra fusese tăiată în peste o sută de diamante mai 
mici, inclusiv Marea Stea a Africii, care avea peste cinci sute de 
carate, și Steaua mai mică a Africii, care avea mai bine de trei 
sute de carate. Cele două nestemate finisate făceau parte din 
Bijuteriile Coroanei Regatului Unit. Piatra sud-africană preferată 
a lui Krueger era Diamantul Centenar. În formă brută, cântărise 
cinci sute nouăzeci și nouă de carate. După tăiere, cântărise 
peste două sute șaptezeci. Un briliant în formă de inimă 
modificată și cel mai mare diamant incolor și fără defecte din 
lume. 

II durea faptul că se asigura că un astfel de diamant avea să 
rămână îngropat. 

Dar asta era sarcina lui și avea să o ducă la bun sfârșit. 

— Continuă, mormăi el către Vimal. Cu cât terminăm mai 
repede, cu atât te vei întoarce mai rapid la familia ta. 


CAPITOLUL 61 


Amelia Sachs tocmai trecuse de Podul Brooklyn, aflându-se la 
doar câteva minute de șantierul Northeast Geo, destinaţia ei. 
Motorul mașinii băzâia într-o tonalitate înaltă. 

Rhyme era de părere că Ackroyd - sau cum l-o fi chemat - nu 
voia să-l ucidă, pur și simplu, pe Vimal Lahori. Nu încă. Trebuia 
să afle unde găsise băiatul kimberlitul sâmbătă-dimineaţă, 
înainte să întrerupă masacrul din atelierul lui Patel. Probabil că 
misiunea lui Ackroyd era să distrugă sau să scape de orice 
bucăţică de kimberilit pe care o putea găsi, înainte să fugă din 
oraș, iar singurul loc logic pentru asta ar fi fost șantierul de 
forare. 

Șantierul era în continuare închis, așa că Ackroyd și Vimal s-ar 
fi putut plimba în voie pe acolo, în timp ce băiatul îi arăta unde 
găsise bucăţile de kimberilit. 

Era pe punctul de-a ieși de pe autostradă când îi sună 
telefonul. Apăsă pe butonul de răspuns, apoi activă difuzorul și 
așeză telefonul pe scaunul pasagerului, ca să schimbe viteza din 
a patra în a treia. Mașina depăși o autoutilitară lentă. 

— Te aud. 

— Amelia, zise Lon Sellitto, am pe cineva care ar vrea să-ți 
vorbească. Ți-o dau imediat. 

Pe ea? 

— Sigur. 

Luă piciorul de pe acceleraţie. 

Se auzi un clic, apoi altul. După aceea, vocea unei femei. 

— Doamnă detectiv Sachs? 

— Da, cu cine vorbesc? 

— Sunt Adeela Badour. 

— Prietena lui Vimal. 

— Da, aşa e. 

Părea îngrijorată, dar calmă. 

— Domnul detectiv Sellitto m-a sunat și mi-a spus că Vimal a 
dispărut. Încercaţi să-l găsiţi. 

— Ai idee unde ar putea fi? 

— Nu știu sigur. Dar detectivul Sellitto mi-a spus despre 
diamante și despre foraj. Și că bărbatul care se poate să-l fi răpit 
ar fi interesat de unele pietre pe care le avea Vimal. Ei bine, 
sâmbătă, în dimineaţa în care a fost împușcat, m-a sunat de la 
metrou. Era furios. Domnul Patel îi dăduse o sarcină: să meargă 
la o groapă de gunoi și să caute ceva. Un anumit tip de pietre. 

Kimberlitul, pricepu Sachs. 

— lar în seara aceea, când ne-am văzut, avea o bucată de 
piatră înfiptă sub piele. 

— Da, glonţul a lovit punga cu pietre pe care o avea cu el. 
Lon, ești acolo? 

— Da, Amelia. 

— Într-acolo se îndreaptă, îi zise Sachs. L-a dus pe Vimal la 
groapa de gunoi. Ca să găsească kimberlitul. Nu pe șantier. 

— Am înțeles. Voi afla unde își aruncă Northeast Geo 
deșeurile. 

— la legătura cu dirigintele de șantier. E un tip pe nume 
Schoal. Sau, dacă nu dai de el, sună-l pe directorul executiv. 
Cum îl chema? A apărut la știri. Dwyer, cred. 

— Te sun imediat. 

— Adeela, Vimal a mai spus ceva despre unde a fost 
sâmbătă? întrebă Sachs. 

— Nu. 

— Bine, mulțumesc. Ce ne-ai spus e important. 

— l-am dat detectivului Sellitto numărul meu. Dacă aflaţi 
ceva... 

De data aceasta, vocea i se stinse. Dar se controlă 
instantaneu. 

— Dacă aflaţi ceva despre el, vă rog să mă sunați. 

— Te voi suna. Da. 

Tânăra închise telefonul. 

Sachs ieși pe acostament și așteptă, alegându-se cu două 
claxoane și un semn cu degetul mijlociu. Le ignoră pe toate. 

— Haide, haide, șopti ea, implorându-l pe Lon Sellitto de la 
distanță. 

Bătu nerăbdătoare din picior și hotărî să nu se holbeze la 
telefon. 

Dar nu-și putea lua ochii de la el. 

Apoi îl așeză cu faţa în jos pe scaunul de lângă ea. 

După trei minute chinuitoare, Sellitto o sună înapoi. Schoal îi 
spusese că toate resturile de piatră și reziduurile de foraj de pe 
șantierul Northeast Geo din Brooklyn erau transportate la staţia 
de transfer C și D nr. 4. Pe apă, la est de Cobble Hill. 

— Sute de companii o folosesc, îi explică el, din toate colțurile 
orașului. 

— Am priceput, spuse ea. 

Smuci schimbătorul de viteze în față și apăsă ambreiajul, 
intrând în trafic în trei secunde și depășindu-l în cinci. 

Cunoștea groapa de gunoi și docul pentru barje. Se aflau la 
sud de Brooklyn Bridge Park Piers, la circa cinci minute distanţă, 
dacă nu era prea mult trafic. Dar era limpede că lucrurile nu 
stăteau așa. Așeză lanterna albastră pe bord, reduse viteza și 
ieși din nou pe acostament. Acceleră din nou, sperând din suflet 
ca nimeni să nu facă pană și să nu-i iasă în cale. 

— Lon, estimez că voi ajunge în cinci minute, sper. Trimite 
ofițeri și pe cei de la USU la groapa de gunoi. Fără sirene. 

— Se rezolvă, Amelia. 

Nu se obosi să încheie apelul, ci îl lăsă pe Sellitto să închidă. 
Nu îndrăzni să-și ia mâinile de pe volan în timp ce înainta pe 
acostamentul denivelat, cu oglinzile laterale la doar câţiva 
centimetri de contrafortul de beton din dreapta și traficul din 
stânga. 

„Oare am ajuns prea târziu?” se întrebă ea. Acceleră de lao 
sută de kilometri pe oră la o sută treizeci. 


VP - 346 


CAPITOLUL 62 


Sachs ajunse la staţia de transfer a molozului înaintea 
polițiștilor și a celor de la USU. 

Intră în mare viteză în curtea întinsă, pe care și-o amintea 
drept o întindere prăfuită și sclipitoare vara, dar care era acum 
neprimitoare și mohorâtă. Poarta mare era deschisă și nu văzu 
niciun paznic. Nu exista o parcare în sine, dar, în timp ce 
străbătea amplasamentul, înaintând cu zgâlţăituri pe terenul 
denivelat, ajunse la o zonă plană, fără deșeuri, dintre două 
movile mari de beton spart, lemn în curs de putrezire și 
tencuială. Un Ford era parcat aici, de unul singur; toate celelalte 
vehicule erau autobasculante și buldozere. Cele câteva vehicule 
personale de la faţa locului erau camionete și SUV-uri. 

Opri brusc și coborî din mașină. Işi scoase arma din toc și se 
îndreptă cu grijă spre Ford. Nu era nimeni înăuntru. 

Se aplecă înăuntru și deschise portbagajul. 

Se simţi ușurată când văzu spaţiul gol. 

Era posibil ca Vimal Lahori să fie încă în viață. 

O mișcare scurtă îi atrase atenţia. Două mașini de la secţia de 
poliție locală accelerară și se opriră în apropiere. Patru ofițeri, 
toți în uniformă, coborâră din mașini. 

— Doamnă detectiv, spuse unul dintre ei încet. 

Îl cunoștea pe ofițerul zvelt, cu părul nisipiu - Jerry Jones, 
veteran de circa zece ani. 

— Jones, cheamă întăriri. 

Jones își vâri o cască în ureche, ca să nu i se audă telefonul 
Motorola, și făcu solicitarea. Apoi adăugă: 

— Ne trebuie acum. Suntem într-o situaţie tactică. Bine. 

Sachs le făcu semn din cap - lui și celorlalţi, doi bărbaţi albi și 
o femeie afro-americană. 

— Aveţi descrierea făptașului? 

Toţi o aveau. 

— l-am reţinut una dintre arme, zise Sachs, dar presupunem 
că s-a înarmat din nou. S-ar putea să prefere pistoalele Glock de 
nouă milimetri. Nu există nicio dovadă că ar avea arme cu ţeavă 
lungă. Va avea și un cuţit. Un cutter. Nu uitaţi că tânărul care e 
cu el este ostatic. Indian, brunet, douăzeci și doi de ani. Nu știu 
cu ce e îmbrăcat. Suspectul a fost văzut ultima dată într-un 

pardesiu bej, dar a purtat și haine de exterior închise la culoare. 
Vrem să-l prindem în viaţă, dacă se poate. Deţine informații de 
care avem nevoie. 

— El a amplasat bombele pe conductele de gaz, nu-i așa? 
întrebă Jones. 

— Da. Ele. 

— Ce caută aici? întrebă femeia ofiţer. 

— O grămadă de pietre. 

Poliţiștii se uitară unii la alţii. 

Nu mai aveau timp de alte explicaţii. 

— Jones, tu și cu mine o luăm spre vest, spre docuri. Voi trei, 
spre sud. Veţi ieși în evidenţă, din cauza uniformelor... 

Pentru că fundalul era bej și gri-deschis. 

— Așa că fiţi atenţi la poziţiile ascunse. Va ucide ca să elimine 
martorii. N-avem niciun motiv să credem că nu ne va lua în 
vizor. 

— Sigur, doamnă detectiv, spuse unul dintre polițiști, iar cei 
trei se urniră din loc. 

Ea și Jones se deplasară în direcția perpendiculară pe cea în 
care o apucaseră ei, spre apă. 

Apoi se auzi stația radio a lui Jones. Bărbatul ascultă. Sachs 
nu reuși să audă transmisia. O clipă mai târziu, Jones îi spuse: 

— Cei de la USU sunt la zece minute distanță. 

Înaintară rapid pe aleile dintre grămezile de pietre și deșeuri. 
Jones își înclină capul: cineva îi spunea ceva în căști. 

— Bine, șopti Jones. Apoi se întoarse spre Sachs. Vehiculul e 
închiriat pe o lună de la un dealer din Queens. Persoana care l-a 
închiriat e Andrew Krueger. Permis de conducere sud-african. 
Adresa e în Cape Town. A trecut și o adresă din New York, dar e 
un teren viran. 

Polițistul își ridică telefonul și-i arătă o imagine cu fotografia 
de pe permisul auto. 

— El e? 

Era confirmarea că Krueger se prefăcuse a fi Ackroyd. Sachs 
încuviinţă din cap. 

La fel ca și Rostov, Krueger trebuia să fi fost unul dintre 
agenţii de securitate din industria diamantelor, care lucra pentru 
un concurent de-al lui Dobprom. 

De obicei nu îţi impuști partenerul în cap... 

Sachs se concentră la maximum. Într-un caz recent, un 
suspect puţin nebun, dar foarte fascinant, hotărâse că Sachs era 
Diana, zeița romană a vânătorii, reîncarnată. 

Unul dintre cele mai frumoase complimente pe care le 
primise, chiar dacă era de la un nebun. 

Se mișcară pe cât de repede le permitea terenul, ţinându-se 
jos și privind constant la stânga și la dreapta spre crestele 
movilelor de gunoi, care erau într-adevăr locaţii perfecte pentru 
lunetiști. Respirau sacadat, cu mușchii încordați. 

O, cât de mult îi plăceau Ameliei Sachs toate astea! 

Ignoră durerea din partea stângă provocată de căderea în 
mormântul noroios de pe șantier, ignoră durerea pricinuită de 
confruntarea cu rusul. Mintea îi era concentrată doar asupra 
prăzii sale. 

Îi făcea semne cu mâna lui Jones, indicându-i unde să se uite, 
când să se grăbească, când să încetinească. Ocazional el 
proceda la fel. Sachs bănuia că Jones nu participase niciodată la 
un schimb de focuri. Era neliniștit, încordat, dar dispus... și 
capabil: își ţinea pistolul Glock cu încredere și pricepere. 

Avansară încet. Nu voia să se împiedice de Krueger și să 
forțeze o luptă; trebuia să-l găsească nepregătit și să-l elimine 
fără vărsare de sânge. 

În viață... 

Nu voia nici ca Krueger să îi ia prin surprindere pe ea și pe 
Jones. La circa șaizeci de metri distanţă, un buldoexcavator 
uriaș umplea o barjă cu resturi. Motorul care răcnea, ca și 
zdrăngănitul și bubuitul pietrelor turnate în vas mascau toate 
sunetele. Krueger ar fi putut foarte ușor să se apropie de ei fără 
să îl audă. 

Așa că se uita întruna în faţă, în lateral și în spate. 

Încă cincisprezece metri. Unde, unde, unde? 

Ea și Jones aproape că ajunseseră la apă când îi văzu. 

Între două grămezi mari de pietre, lemn și metal răsucit, 
Krueger îl țâra pe Vimal după el. Cu mâna stângă înmănușată îl 
ținea pe băiat de guler; dreapta îi era sub jacheta scurtă și 
închisă la culoare. Probabil că ţinea arma cu ea. 

Jones arătă spre el însuși, apoi spre vârful grămezii de deșeuri 
de lângă Krueger și Vimal. Se afla în dreapta poliţistului, la o 
înălțime de circa șase metri. Apoi arătă spre Sachs și făcu un 
gest semicircular, arătându-i grămada din stânga. 

Bun plan tactic! Jones avea să-l acopere pe Krueger de sus, 
iar Sachs avea să-l flancheze. Sachs arătă spre zona în care se 
opriseră, ridică trei degete, indicându-i pe ceilalți polițiști, apoi 
arătă cu palma spre el. Ceea ce însemna să-și păstreze poziţia. 
Sachs nu voia ca polițiștii ceilalți să nimerească din greșeală în 
locul unde erau ei și nici nu avea cum să le explice exact unde 
se afla ţinta. 

Jones se dădu la o parte și îi apelă încet pe ceilalţi. Își vâri 
arma în toc și începu să se caţăre pe grămada de moloz. Sachs 
se duse spre stânga, înconjură baza movilei spre dreapta și 
începu să se apropie de locul în care îi văzuse ultima dată pe 
Krueger și pe Vimal. 

In timp ce înconjura grămada, observă că planul putea să 
funcționeze dacă reușea să se apropie. Jones ajunsese în vârful 
mormanului de moloz din dreapta și avea arma aţintită asupra 
lui Krueger. Sachs trebuia doar să mai reducă un pic distanţa, ca 
să-i poată cere să se predea... și să se facă auzită peste 
zgomotul produs de buldoexcavatoare și buldozere. 

Jones privi spre ea și încuviinţă din cap. 

li răspunse în același fel și se apropie mai mult de suspect și 
de Vimal, care se opriseră. Îl văzu pe Krueger, cu chipul lui rece 
atât de diferit de cel al bărbatului care se prefăcuse a fi, 
aplecându-se și șoptindu-i ceva la ureche. Băiatul, care plângea 
și își ștergea lacrimile, încuviinţă din cap și privi în jur. Apoi 
arătă cu degetul și se întoarseră brusc amândoi, coborând 
degrabă într-o altă vale, departe de Sachs și de Jones. Se părea 
că Vimal văzuse grămezile de kimberlit. 

Se uită la Jones, care clătină din cap și arătă spre ochii lui. îi 
pierduse din vizor. Sachs înconjură baza movilei aflate cel mai 
aproape de Krueger și începu să-i urmărească. Apoi se uită 
dincolo de ei. 

O, nu... 

Nu foarte departe, unul dintre polițiști stătea ghemuit, cu 
spatele la Krueger, la cel mult șase metri de el. Fără să ezite, 
Krueger scoase pistolul de sub jachetă și îl împușcă pe poliţist în 
spate. Ofiţerul căzu în faţă și-și scăpă arma. Sachs observase că 
purtau veste de protecţie, dar, de la distanţa aceea, chiar și un 
glonţ oprit de vestă l-ar fi imobilizat. Ofiţerul se strădui să se 
ridice. 

Krueger îl prinse rapid pe Vimal de gât, cu braţul stâng, ca să 
nu poată fugi, și-l trase aproape. Se îndreptară împreună spre 
polițistul rănit. 

Sachs, care se afla în spatele lor, se apropie de polițistul 
doborât și ţinti. 

— Krueger! strigă ea. Aruncă arma! 

Krueger nu o auzi, ci se apropie de ofiţer și ţinti, pregătit să 
tragă glonţul fatal. 

Dacă ar fi încercat să-l imobilizeze cu un glonţ, probabil că l-ar 
fi lovit și pe Vimal. 

Așa că, fără să uite că Krueger era singurul care știa unde 
fuseseră amplasate bombele mortale, Amelia Sachs își cobori 
centrul de greutate, puse punctul alb al cătării din faţă pe ceafa 
lui Krueger și apăsă ușor pe trăgaci până când arma se 
declanșă. 


CAPITOLUL 63 


Acum, că știau numele lui Andrew Krueger, puteau să 
alcătuiască un dosar precis. 

În timp ce Sachs percheziţiona camera de motel în care se 
cazase decedatul în Brooklyn Heights, Rhyme, Fred Dellray de la 
FBI, Poliţia Sud-Africană și Serviciul Alternativ de Informaţii, 
mereu util, începură să adauge detalii. 

Criminalul locuise într-un apartament din Cape Town, nu 
departe de apă, în zona Victoria & Alfred Waterfront. Potrivit 
Poliţiei Sud-Africane, era un cartier foarte elegant. Nu avea 
antecedente penale, dar, după ce fusese lăsat la vatră din 
armată, se asociase cu mai mulţi oameni de afaceri „dubioși” 
din comerţul cu diamante. Deși tatăl lui fusese un susținător 
vocal al apartheidului, Krueger respinsese astfel de prejudecăţi, 
fie pentru că i se păreau respingătoare, fie, mai probabil, pentru 
că nu erau benefice din punct de vedere economic. Lucra pentru 
oricine din domeniu care îl plătea, inclusiv pentru unii dintre 
oamenii de afaceri mai periculoși care se ocupau de „diamante 
negre”, care proveneau din orașele sărăcite, dar care acum erau 
înstăriți. În armată, Krueger lucrase la demolări. În calitate de 
civil, în tinereţe, lucrase în minerit și studiase ingineria, ceea ce 

explica perfect cum de știuse să folosească explozibilii ca să 
imite cutremurele. Desigur, datorită legăturilor lui militare, 
avusese acces și la C4, și la bombele pentru conductele de gaz. 

Compania lui Krueger se numea AK Associates. El era 
directorul general; partenerul lui era un fost angajator al forței 
de muncă pentru mine, Terrance DeVoer. Compania era 
specializată în „lucrări de securitate” pentru industria pietrelor, 
metalelor și materialelor preţioase. 

Descrierea aceea vagă se traducea, le spusese un detectiv 
SAP, prin „mercenar corporativ”. Încercările lor de a-l interoga 
pe DeVoer nu avuseseră succes; el și soţia lui dispăruseră. 

Când se aflase în prezenţa lui Rhyme, a lui Sachs și a 
celorlalţi, Krueger, în rolul de Ackroyd, demonstrase că avea 
cunoștințe despre lumea diamantelor, deloc fictive, de altfel. In 
urma unei razii făcute de SAP la locuinţa lui din Cape Town, 
jeșise la iveală o adevărată obsesie faţă de nestemate: sute de 
cărţi despre acest subiect, fotografii și documente despre 
diamante, de la cele științifice la cele culturale și artistice. El 
însuși, îi spusese un inspector, scrisese poezii despre aceste 
nestemate. 

— Versuri foarte nereușite, credeţi-mă. . 

Găsiseră și diamante. Brute și finisate. In valoare de aproape 
două milioane de dolari, spusese un alt investigator. Erau 
expuse ciudat pe noptiera lui Krueger, adăugase polițistul. Un 
reflector de mică putere era orientat în sus sub o lentilă de sticlă 
transparentă, pe care Krueger așezase vreo șase diamante. 
Lumina proiecta formele transparente ale pietrelor pe tavan, ca 
niște constelații, marginile fiecăreia  radiind în culorile 
curcubeului. 

Rhyme își aminti că această refracție se numea „foc”. 

În urma  raziei, găsiseră posibilul angajator. Conform 
documentelor bancare, fuseseră efectuate două transferuri 
bancare de câte două sute cincizeci de mii de dolari către 
compania lui Krueger. Proveneau dintr-un cont din Guatemala 
City. Fuseseră primite în ultimele două săptămâni. Conform 
referinţelor de plată, acestea reprezentau „Rata 1” și „Rata 2”. 

Poliţia mai găsise și documente tipărite despre o companie 
numită Nuevo Mundo Mineria, New World Mining, un producător 
de diamante cu sediul în Guatemala City. 

Dar nimic din cele descoperite în timpul raziei sau în urma 
examinării dosarelor poliției, inclusiv ale  Interpolului şi 
Europolului, nu le dezvăluise ceea ce ar fi trebuit să afle de 
urgență: informaţii despre locul în care fuseseră amplasate 
ultimele DEI pe conductele de gaz. 

Poate că dovezile de la motelul în care fusese cazat Krueger 
aveau să le ofere răspunsul la această întrebare. Era pe cale să 
afle. Își dădu seama după vuietul motorului unei mașini sport și 
din scârțâitul frânelor pe strada din fața casei. 

e 

Sachs analizase de două ori locația din motelul cu şedere 
prelungită din Brooklyn Heights în care se cazase Krueger. 

Ea și Lincoln Rhyme studiau acum rezultatele eforturilor din 
ultimele ore. Mel Cooper prelucra și el unele dintre descoperiri. 
McEllis era încă prezent și aştepta să-i ajute să restrângă 
posibilele locații pentru bombe, bazându-se pe cunoștințele lui 
despre falia geologică de circa opt sute de metri. 

În camera de motel a lui Krueger găsiseră diagrame ale 
şantierului geotermal, fotografii cu operațiunile de foraj, hărți 
ale zonei din jurul amplasamentului, articole despre exploziile al 
căror profil seismic fusese interpretat drept cutremure, e-mailuri 
din conturi nedetectabile cu fişiere ataşate privind conținutul de 
diamante al eșantioanelor de kimberlit, adică exact ceea ce le 
spusese Don McEllis. Krueger îl verificase și pe Ezekiel Shapiro, 
precum și mișcarea „Un singur Pământ”. Găsiseră adresa 
ecologistului decedat pe un bilețel post-it. 

Sachs găsise și o servietă care se potrivea cu aceea pe care 
Krueger o avusese la el în magazinul lui Patel. Conţinea un 
microscop portabil mic, dar puternic, câteva unelte și bucăţi de 
kimberlit. Rhyme presupusese că îl luase cu el la magazinul lui 
Patel ca să analizeze piatra. Dacă kimberlitul se dovedea a fi 
bogat în diamante, avea să-l fure și să-l tortureze pe Patel ca să 
afle mai multe informaţii. Găsiseră și o cutie de carton care 
conţinea urme de RDX, componenta principală a C4, și o alta cu 
o etichetă pe lateral, pe care scria „Uttoienn, adică „termostate” 
în ebraică, aparate pe care trebuiau să le imite dispozitivele 
explozibile improvizate de pe conductele de gaz. 

Sachs lipise pe panou inclusiv fotografii din camere. 

— Ştii ce era reală? Pasiunea lui pentru jocurile de cuvinte 
încrucișate. Avea zeci de cărți pe tema asta. 

Ceea ce-i aminti lui Rhyme de cadoul primit. Aruncă o privire 
spre dispozitivul electronic de jocuri de cuvinte încrucișate 
criptice pe care ucigașul i-l dăruise. 

Edward Ackroyd, insul cu care crezuse că s-ar fi putut 
împrieteni. 

„Cuvânt din patru litere care începe cu / și înseamnă 
«trădător».” După care renunţă la acel moment de melodramă 
și îi spuse lui Mel Cooper: 

— Vezi dacă are vreun emiţător. 

— Un... 

— Vezi dacă i-a montat naibii vreun microfon, ca să ne 
înregistreze. 

— Ah! 

Folosind un set de unelte pentru calculatoare în miniatură, 
Cooper îndepărtă suportul, apoi îl întoarse pe toate părțile și îl 
scană cu o baghetă de detectare a transmisiei. 

— Nimic. E sigur. 

Începu să-l monteze la loc, dar Rhyme îi spuse încet: 

— Nu, aruncă-l! 

— Nu vrei... 

— Aruncă-l! 

Cooper îl aruncă, iar Rhyme și Sachs se întoarseră la dovezi. 

Unde naiba amplasase bombele? 

Nu găsiră un răspuns nici pe hărţi, nici în adnotări. 
Calculatorul lui Krueger era blocat și fusese dus la secţie, la 
Rodney Szarnek, împreună cu două telefoane mobile cu cartelă 
și cel pe care îl avusese cu el la groapa de gunoi din Brooklyn, 
care nu era blocat și de pe care apelase un număr din Moscova. 
Numerele fuseseră apelate după moartea lui Rostov, iar Rhyme 
era de părere că Krueger însuși o făcuse, pentru a crea impresia 
că ucigașul lui Vimal era un asociat necunoscut al lui Rostov. Un 
lucru extrem de puţin probabil, mai ales că Sachs găsise și o 
țigară rusească și mai multe ruble în buzunarul lui Krueger, 
care, evident, aveau să fie împrăștiate în jurul cadavrului lui 
Vimal. O simulare. 

Foarte puţin probabil, da, dar până când Rodney avea să 
confirme că apelurile fuseseră efectuate din același loc în care 
găsiseră telefoanele lui Krueger, Vimal avea să rămână în 
siguranţă la o secţie de poliţie locală. 

Sachs găsise și cheile de la deja faimoasa Toyota, deși nu se 
știa unde se afla mașina în sine, precum și pe cele de la locuința 
lui Rostov. 

Mel Cooper spuse: 

— Am aflat câteva lucruri despre compania minieră din 
Guatemala. New World. Companie mare cu mine de diamante în 
toată America Latină, care produce în mare diamante de tip 
industrial. Nu e chiar cea mai simpatică echipă de pe pământ. 
Au fost acuzaţi de ecologişti și de guvern că au distrus păduri 
tropicale prin minerit în benzi, defrișări, lucruri de genul ăsta. 
Plătesc mineri neînsemnaţi, garimpeiros, ca să prade terenuri 
indigene. Se poartă bătălii, bătălii reale. Zeci de mineri și de 
indieni au fost uciși. 

Rhyme îl sună din nou pe Fred Dellray de la FBI și îl întrebă 
dacă ar fi putut lua legătura cu cei de la Departamentul de Stat 
pe care-i cunoștea, astfel încât cei de la securitate și de la 
ambasada sau consulatul american din Guatemala City să 
discute cu directorii companiei miniere. 

„De parcă ar coopera*, se gândi el sardonic. 

— Să analizăm urmele, spuse apoi. 

Printre obiectele găsite de Sachs se numărau miere brută, 
fetru putrezit, argilă, bucăţi de izolaţie electrică veche, bucăţi de 
aripi de insecte, probabil din genul Apis (albine, dacă era să se 
ia după miere, deși se putea foarte bine să nu aibă legătură una 
cu cealaltă). De asemenea, pe o pereche de cizme din motel 
găsiseră urmele unui sol agricol neobișnuit: șisturi ușoare, 
absorbante, argilă și compost care conţinea bucăţi de paie și 
fân, dar și îngrășăminte organice. 

— Ah... 

— Ce e, Lincoln? 

Nu-i răspunse lui Cooper, ci intră pe Google și rosti o comandă 
în microfon. 

— Compoziţia Rooflite. 

Uneori, aveai nevoie de baze de date esoterice, alteori nu. 

Primi răspunsul în câteva milisecunde. 

— Da! 

Sachs, Cooper și McEIllis se întoarseră spre el. 

Rhyme le spuse: 

— E doar o idee, dar nu prea avem alt punct de pornire. Cred 
că a amplasat cel puţin unul dintre dispozitive la nord de 
clădirile guvernamentale din Cadman Plaza. În Vinegar Hill. 

Era o zonă veche din Brooklyn, adiacentă fostului șantier 
naval. Cartierul fusese numit după bătălia din Irlanda din 1798, 
dintre rebelii irlandezi și trupele britanice, și era un amestec 
curios de reședințe ciudate din perioada victoriană, înconjurate 
de structuri industriale sumbre și impunătoare. 

— De unde știi? întrebă Cooper. 

Știa pentru că, deși nu se putea perinda pe străzi așa cum o 
făcea pe când putea merge, Lincoln Rhyme studia în continuare 
fiecare comitat, fiecare cartier, fiecare cvartal din orașul lui. „Un 
criminalist este pe atât de bun pe cât de bine cunoaște locul în 
care are loc infracţiunea.” Așa scrisese în manualul lui de 
criminalistică. 

Răspunsul specific la întrebarea cu pricina o reprezenta 
combinaţia dintre aripile de albine, miere, sol Rooflite, 
îngrășământ și fetru. Era de părere că materialele respective 
proveneau din Brooklyn Grange, din fostul șantier naval. Era cea 
mai mare grădină de pe acoperiș din lume, un hectar întreg pe 
care creșteau fructe și legume organice. Solul Rooflite era un tip 
de sol în care legumele puteau crește perfect, dar care cântărea 
mult mai puţin decât solul obișnuit, care ar fi fost prea greu 
pentru grădinile de pe acoperișuri. Brooklyn Grange era și un 
producător important de miere. 

Zona rezidenţială situată cel mai aproape de el era Vinegar 
Hill, o zonă plină de structuri vechi din lemn. Ținte perfecte 
pentru Krueger, al cărui scop fusese să convingă orașul și statul 
să interzică forajul. Cu cât „cutremurele” provocau incendii mai 
mari, cu atât efectul era mai benefic. 

Don McEIllis se aplecă deasupra hărţii orașului și, cu un 
marker roșu, trasă exact pe unde trecea linia de falie de sub 
Vinegar Hill. Se îndrepta spre nord-vest, apoi cotea spre nord, 
către port. 

— Aici. Eu aș verifica circa trei cvartale în ambele părți. Ar fi 
fost o căutare mult mai exactă decât întreaga linie de falie, dar 
erau în continuare zeci de clădiri în subsolul cărora s-ar fi putut 
afla dispozitivele. 

— Scanează harta, Mel, și trimite o copie către 
supraveghetorii din zonă, pompieri și polițiști. Chiar acum! 

— Desigur. 

— Sachs, tu și Pulaski mergeţi acolo! 

Pe când cei doi se îndreptau rapid spre ușă, Rhyme spuse: 

— Mel, sună la pompieri... și poliţia locală! Să trimită cât de 
multe persoane pot ca să verifice subsolurile. Ah, sună și la 
Biroul Detectivilor! La incendieri. Pune pe cineva să caute 
spargerile recente după care nu s-a furat nimic. 

Cooper încuviinţă din cap și își luă telefonul. 

Rhyme îi strigă: 

— Și nu doar pe cei de la patrulare. Să trimită pe oricine are 
insignă. Pe oricine! 


CAPITOLUL 64 


Era aproape imposibil. 

Așa se gândea Sachs în timp ce își accelera mașina, ce părea 
o pată roșie și estompată pe podul Manhattan din Brooklyn. 
Aruncă o privire spre stânga, spre Vinegar Hill. Probabil că Ron 
Pulaski era de aceeași părere. 

Cum ar fi putut cineva să găsească dispozitivele? Dominat de 
un singur coș de fum, care era imens, de la postul de 
transformare al companiei Algonquin Power, cartierul era mai 
vast decât se așteptase. Șase cartiere pătrate, îi spusese 
comandantul secţiei. Dar nicidecum mici. 

Reduse viteza și o luă pe banda de ieșire, patinând pe strada 
Jay, ceea ce-l făcu pe Ron Pulaski să icnească scurt, deși, după 
atâţia ani, era destul de imun la stilul ei Danica Patrick de a 
conduce. Lampa albastră străbătu în tăcere - dar în viteză - 
strada umbrită, străjuită de clădiri industriale, case, 
apartamente și mansarde rezidențiale. Zidurile din cărămidă, 
din stuc și din piatră erau zgâriate și răzuite, dar în mare parte 
fără graffiti. Tomberoanele erau lovite și crăpate, dar gunoiul 
rămăsese înăuntru. 

Mașina puternică avea suspensii dure și Sachs simţi 
denivelările drumului în spate și în genunchi; încă o dureau după 
loviturile suferite în ultimele zile, iar străzile din Vinegar Hill nu 
erau integral pavate. Dalele de piatră originale, numite uneori în 
mod eronat pietre cubice, se uzaseră pe numeroase porţiuni. În 


VP - 357 


altele, dreptunghiurile de granit, netezite de secole de trafic de 
cai, pietonal și vehicular, nu fuseseră niciodată asfaltate și erau 
singurul carosabil de acolo. 

Sachs viră spre strada John, zona de întâlnire convenită. Se 
afla vizavi de postul de transformare; curtea vastă părea un 
platou de film știinţifico-fantastic: carcase din metal gri, cabluri, 
transformatoare. Opri patinând în faţa unei clădiri industriale din 
cărămidă roșie. Probabil că fusese o fabrică într-o viaţă 
anterioară, dar acum găzduia vreo șase agenţii de publicitate, 
firme de design și producători de tip boutique. Monti's Gourmet 
Chocolates ocupa tot parterul și, judecând după miros, 
campania își fabrica produsele ispititoare la faţa locului. Se 
întrebă când mâncase ultima oară și nu reuși să-și amintească. 
După care uită cu totul întrebarea. 

Pe lângă cele patru mașini de pompieri și cea a unui șef de 
batalion FDNY, vreo șase mașini de poliţie marcate și una 
nemarcată se înghesuiseră pe partea cu postul de transformare 
de pe strada John. Erau opt polițiști în uniformă, doi detectivi în 
civil și un căpitan de la secţia de poliţie, îmbrăcat în costum. Era 
un afro-american înalt și slab, cu pielea foarte închisă la culoare 
și în întregime chel. Archie Williams. Mai lucrase cu el și cu alte 
ocazii. Îi plăcea umorul lui. Liniștise odată o victimă foarte 
tulburată a unui atac spunându-i că avea să-i fie ușor să-și 
amintească numele lui: Archiba/ad!!. Apoi arătase spre capul lui 
lucios. 

— Doamnă detectiv! spuse Williams. 

Se uită după aceea la Pulaski, care își spuse numele. Williams 
încuviinţă din cap. 

Alături de căpitan se afla șeful batalionului FDNY, care purta 
uniformă. Bărbatul palid și îndesat avea circa cincizeci de ani. 
Vincent Stanello. Când dădu mâna cu el, Sachs observă o 
cicatrice extinsă, de la o arsură suferită cu ani în urmă. 

Stanello îi spuse că pompierii se răspândeau în tot cartierul, 
având la ei chei pentru conductele subterane de gaz, niște tije 
lungi folosite pentru închiderea acestora. La supapele lor se 
putea ajunge prin niște uși pătrate și mici situate pe străzi, 
trotuare și în curți. 


1 „Bald” înseamnă „chel” în limba română, astfel că adjectivul face trimitere la o 
trăsătură fizică a personajului (n.tr.). 

— Avem vreo șase echipe care să închidă conductele. 
Căpitanul Rhyme ne-a spus să ne concentrăm pe centrul zonei. 
Ne-au trimis asta de la biroul lui. 

Işi ridică telefonul, pe care era afișată harta lui Don McEIllis. 

— E linia de falie. Trebuie să cercetăm aproximativ două 
cvartale în ambele părți. 

Stanello oftă. 

— Ştii că sunt kilometri întregi de conducte pe-aici. Și nu uita 
că putem opri doar gazele naturale furnizate pentru utilităţi. 
Mulţi clienţi folosesc propan de la companii private. Nu le putem 
opri decât de la butelia din casă sau din birou. 

— Le-am spus oamenilor noștri de la Divizia Centrală de Jafuri 
să renunţe la orice altceva și să înceapă să verifice 
documentele, zise Williams. lar un robot analizează casetele cu 
înregistrările apelurilor primite la serviciul de urgenţă din zona 
Vinegar Hill. Ridică din umeri și adăugă: Dar dacă nu l-a văzut 
cineva în acţiune, pun pariu că nici măcar nu a fost anunţat. 
Când a amplasat dispozitivul? întrebă apoi. 

— Credem că săptămâna trecută, zise Pulaski. În urmă cu 
maximum zece zile. Nu știm sigur. 

— Deci camerele de filmare nu ne vor ajuta prea mult, spuse 
Sachs, privind în jur la sutele de structuri, toate vechi și în mare 
parte construite din lemn. Apoi adăugă: Evacuaţi! 

— Ce să evacuăm? întrebă Stanello. 

— Tot. Fiecare clădire de pe două cvartale, în ambele părți ale 
liniei de falie. 

— Asta ar stârni un mare haos, spuse Stanello nesigur. Ar 
putea exista răniți. Rezidenţi vârstnici, copii... 

— lar presa va jubila dacă nu există nicio bombă, zise 
Williams. 

— Și ce vor spune dacă există și nu îi scoatem pe oameni din 
clădiri? 

Ameliei Sachs nu îi plăcea deloc când era nevoită să afirme 
lucruri evidente. 

Supraveghetorii, Williams și Stanello, se priviră unul pe 
celălalt. 

Șeful batalionului întrebă: 

— Știţi sigur că există un dispozitiv în Vinegar Hill? 

„Sigur? Ce lucru e sigur, de fapt?” se gândi Sachs. 

Îi răspunse în schimb: 

— Absolut. După care adăugă o componentă veridică: Și a 
amplasat câte unul în fiecare zi, în ultimele două zile. Nu avem 
niciun motiv să credem că își va schimba tiparul acum. lar dacă 
ar fi să ne luăm după celelalte dispozitive, e deja târziu. Mă 
aștept să se detoneze în orice clipă. 

Urmă un moment de liniște, apoi Williams spuse: 

— Bine, o facem. Evacuăm cât de multe persoane putem, 
verificăm conductele de gaz de la subsol, le marcăm ca fiind 
sigure și apoi locuitorii pot intra din nou în clădire. 

Stanello încuviință din cap. Işi duse staţia radio la buze și îi 
dădu poliţistului său ordin să înceapă evacuarea locatarilor. 

— E și o școală pe-aici, nu? întrebă Pulaski. 

— Școala primară 307. La câteva cvartale distanţă. 

— Goliţi-o! spuse tânărul poliţist. 

— Nu se află de-a lungul liniei centrale, zise Stanello, dând din 
cap spre harta de pe telefonul lui. 

Sachs dădu să intervină, dar Pulaski spuse cu fermitate: 

— Este zi de școală. Evacuaţi-o! 

Stanello se opri o clipă. 

— Bine, mă ocup de asta. 

Williams se duse spre ofiţerii lui. 

— Toată lumea în mașini! Luaţi difuzoarele! Spuneţi doar că e 
posibil să fie o scurgere de gaz și că oamenii trebuie să iasă 
imediat din clădiri. Să nu își ia nimic cu ei, doar să iasă din 
clădire. 

— Haide, îi spuse Sachs lui Pulaski. O să începem și noi să 
batem la uși. Le strigă apoi lui Williams și Stanello: Vom începe 
din partea de sud, apoi ne vom îndrepta spre est și după aceea 
spre nord. 

Se îngrămădiră în Torino și se îndreptară spre York. Pulaski 
privea în jur tulburat. 

— Câţi oameni crezi că locuiesc aici? Unde e zona-ţintă? 

Sachs estimă că Vinegar Hill avea în jur de cincizeci de mii de 
locuitori. Mai puţini în zona din jurul liniei de falie, dar probabil 
că destul de mulți și acolo. 

— In perioada asta a zilei, circa opt mii. 

— La modul realist, câţi crezi că putem evacua? 

Sachs doar râse sumbru. 

CAPITOLUL 65 


Carmella Romero zicea adesea, pe un ton serios, că era 
spioană. 

Femeia de cincizeci și opt de ani le spusese acest lucru celor 
patru copii și unsprezece nepoți ai ei. Işi baza afirmaţia pe faptul 
că lucra ca agent pentru guvern. 

Deși, în cazul ei, nu lucra pentru CIA sau Serviciul Secret al lui 
James Bond, ci pentru poliţia rutieră din orașul New York. 

Femeia îndesată, cu părul cărunt, care locuise toată viața în 
Brooklyn, hotărâse cu doi ani în urmă, după ce plecase și ultima 
ei fiică din cuib, să-și găsească un loc de muncă. Fană înrăită a 
serialelor polițiste, gen Blue Bloods, se gândise că o carieră în 
poliţie ar fi putut fi frumoasă [iar Tom Selleck putea fi șeful ei 
oricând voia el!). 

Nu plănuia să devină polițistă și să poarte armă, ţinând cont 
de vârsta ei (la NYPD, limita de vârstă pentru recrutare era de 
treizeci și cinci de ani), dar nu exista nicio limită de vârstă 
pentru agenţii de circulaţie. În plus, mereu se înfuria când 
domnul Prill, un vecin de-ai ei, parca oriunde îi venea lui: în fața 
hidrantului, pe trotuar, pe trecerea de pietoni. Și mai era și 
mitocan când îi atrăgea atenţia! Așa ceva... Se hotărâse că se 
săturase: el și alţii că el nu aveau să mai scape nepedepsiţi. 
Carmella Romero avea și simţul umorului și aprecia această 
calitate la alţii. Îi plăcuse la nebunie când Poliţia Rutieră 
montase indicatoare cu inscripţia: „Nici prin gând să nu-ți treacă 
să parchezi aici!" Cum să nu vrea să lucreze pentru un astfel de 
angajator? 

Nu, nu făcea parte din echipa polițiștilor din Blue Bloods, dar 
avea acum ocazia să facă un lucru ce semăna cu ceea ce făceau 
polițiștii adevăraţi. Ea și toţi ceilalţi agenţi de circulaţie 
(niciodată „coloraţi”, să nu spui niciodată astfel), precum și toți 
funcţionarii din această zona a orașului Brooklyn fuseseră 
mobilizați ca să evacueze clădiri și să intre în subsolurile din 
Vinegar Hill ca să verifice dacă era vreun dispozitiv mic și alb ce 
semăna cu un termostat montat pe conducta de gaz. 

Un DEI! 

Dispozitiv explozibil improvizat. (Știa fraza mulţumită... ta- 
daaa... unui caz instrumentat de fiul lui Tom Selleck; acest lucru 
nu prea apărea în ședințele de informare ale Poliţiei Rutiere.) 

Preţ de o zi, Carmella Rosina Romero avea să facă parte din 
Trupa de Geniști. 

Cvartalul care îi fusese alocat includea clădiri cu trei, patru și 
cinci etaje, fără lift. La fel ca multe altele din Brooklyn, care 
aveau acces ușor spre Manhattan, urmau să fie pline ochi de 
chiriași. lar construcţia era veche. Ce-i drept, era posibil să fi 
fost renovate recent, ca să devină conforme cu reglementările - 
poate, dacă proprietarii erau cinstiţi -, dar clădirile erau totuși 
precum cutiile de lemn în comparaţie cu noile construcţii. 

Se îndrepta spre prima de pe listă, situată pe colț, când 
încremeni. 

Simţi un tremur. 

Oare asta fusese? Cutremurul fals despre care ea și ceilalţi 
din oraș fuseseră informați? 

Apoi auzi în staţia radio: „Atenţie! Către toți cei care se ocupă 
de evacuare! S-a confirmat că a avut loc o detonare a unui DEI 
lângă Cadman Plaza. Evacuarea este acum de o importanţă 
critică. Aveţi circa zece minute până la a doua explozie și apoi 
urmează incendiul”. 

Romero înaintă cu picioarele ei dolofane către clădirea de pe 
colț, intenţionând să apese butonul interfonului și să le 
poruncească tuturor să evacueze clădirea. 

Problemă: nu exista un interfon. Nici măcar o sonerie. Se 
părea că erai nevoit să anunţi dinainte pe cineva când veneai în 
vizită. Sau poate că doar strigai ca să îţi anunţi sosirea. 

Strigă. 

Niciun răspuns. 

Gândește, femeie! Gândește, agent! Ce naiba? Scoase o dală 
desprinsă din pavaj și sparse geamul ușii, sărind în spate ca să 
nu o atingă cioburile. Deschise ușa din interior și intră în clădire, 
strigând: 

— Poliţia! Urgenţă, scurgere de gaze, evacuaţi clădirea! 

Bătu continuu în uși și repetă avertismentul. 

O ușă din spate se deschise și un bărbat de origine latină, 
îmbrăcat în tricou și blugi, ieși din casă încruntat. Se dovedi că 
era administratorul. Îi spuse despre pericol, iar bărbatul, cu ochii 


VP - 362 


cât cepele, încuviință din cap și-i promise că avea să-i anunţe pe 
chiriași. 

Apoi auzi în staţie: 

— Agent de circulaţie Romero, răspunde! Terminat! 

Cu inima bubuindu-i în piept; căci nu mai fusese apelată 
direct de dispecerat, răspunse: 

— Aici Romero. Terminat! 

— Ești pe strada Front? 

— Afirmativ. Terminat! 

— În ceea ce privește evacuarea, Divizia Centrală de Jafuri din 
Brooklyn a raportat o spargere în urmă cu o săptămână. Strada 
Front, numărul 804. O persoană cu vestă reflectorizantă și cască 
de protecţie pe cap a fost văzută folosind un clește ca să intre 
pe fereastra de la subsol. Nu a fost furat nimic. Corespunde 
profilului suspectului. Credem că e posibil să fi plasat 
dispozitivul acolo. 

— E la trei uși de mine! apoi își aminti protocolul și adăugă: 
Terminat! 

O spusese pe un ton calm, dar în gândul ei își zicea: „Dios 
mio! Rahat!” 

— Echipa de geniști e pe drum, Romero. Încearcă să scoţi cât 
mai multe persoane din clădire. Mai ai circa nouă minute. Nu 
uita! 

În depărtare începură să se audă sirenele. 

— Priceput! Terminat! 

Alergă spre clădire - era o construcţie veche, înaltă, cu patru 
etaje. Nu era cea mai mare de pe stradă, dar era cea mai 
vulnerabilă, având în vedere structura ei din lemn. Avea să se 
aprindă ca o cârpă îmbibată cu benzină. Ferestrele erau închise 
din cauza frigului de martie, dar văzu câteva lumini în interior. 

Nici aici nu exista interfon. lar clădirea asta nu avea nici ușă 
cu geam; era toată din lemn masiv. 

La naiba! 

Mai rămăseseră vreo opt minute, calculă ea. 

Privi spre ferestrele de la demisol, protejate de grilaje 
metalice prinse cu lacăte mari. 

— leșiţi din clădire! începu Romero să strige. E o scurgere de 
gaze. leșiți! 

Nu îi răspunse nimeni. Apucă o piatră și o aruncă spre o 
fereastră de la etajul al doilea. Ferestrele de la primul etaj erau 

și ele protejate cu grilaje. Proiectilul spulberă un geam. Dacă era 
cineva înăuntru, atunci fie nu observă, fie alese să nu 
reacționeze. 

Da, asta era ţinta! Simţea mirosul de gaz. 

— Evacuaţi clădirea! 

Nicio reacţie. 

Privi în jur și observă vizavi de clădire un șir de mașini parcate 
paralel. Văzu un Lexus și alte vehicule frumoase, pe lângă unele 
ceva mai modeste. Agentul Carmella Romero se pricepea la 
mașini. Se duse spre Lexus și îl lovi cu putere cu genunchiul în 
aripa din față, îndoind metalul. Alarma începu să urle. 

Trecu apoi pe lângă un Taurus și un Subaru, dar izbi un 
Mercedes și un Infiniti. Alarmele urlară puternic și imediat 
începură să se deschidă ferestrele. La ultimul etaj al clădirii, 
Romero văzu o femeie și doi copii mici privind pe geam. 

— leșiţi din clădire! E o scurgere de gaze! 

Aparent, uniforma conferea autoritate ordinului. Femeia 
dispăru rapid. Apărură și alte persoane la ferestre, așa că repetă 
ordinul în engleză și în spaniolă. N 

Romero privi în susul și în josul străzii. Incă nu se vedea 
echipa de geniști. Nici vreun alt poliţist. 

Mai erau cam șase minute. 

Ușa din față se deschise și oamenii ieșiră în fugă. Mirosul de 
gaz era acum foarte puternic. Le ţinu ușa deschisă și îi încurajă 
să fugă cât mai departe, strigând în același timp pe holul 
întunecat: 

— Scurgere de gaze, scurgere de gaze! Evacuarea! Clădirea 
va exploda! 

lar dacă erau ocupate doar trei sferturi dintre apartamente, 
însemna că mai rămăseseră cel puţin douăzeci sau treizeci de 
persoane în clădire. Poate că unii dormeau, poate că alţii aveau 
dizabilități. 

Nu avea cum să-i scoată pe toți. 

Carmella Romero trase adânc aer în piept. Apoi, înfuriindu-se 
pe comisarul Selleck, fugi spre ușa de la demisol. Cobori scările 
șubrede, simțindu-se sigură pe picioarele ei groase. Nasul i se 
încreți din cauza mirosului de ou stricat al gazului. | se făcu 
brusc greață. 

Demisolul era umed și întunecat, singura lumină pătrunzând 
prin ferestrele mici cu grilaj din faţă, de undeva de deasupra 

nivelului ochilor. Îi era greu să vadă ceva, darămite un dispozitiv 
micut de pe o conductă de gaz, care oricum fusese ascuns în 
mod voit. Dar nici vorbă să aprindă vreo lumină. 

Se gândi: „Căutăm bombe la subsol! La naiba, ar fi putut să 
ne dea lanterne la noi!” 

Mai rămăseseră patru sau cinci minute, estimă ea. 

Părea că jos erau trei încăperi. Cea din faţă, unde se afla ea, 
era folosită mai ales pentru depozitare. La o cercetare rapidă, 
văzu deasupra cabluri și conducte de canalizare, dar niciuna nu 
părea să fie pentru gaz. În a doua încăpere se aflau centrala și 
boilerul, zeci de ţevi, tuburi și cabluri. Mirosul de gaz era mai 
puternic aici. Romero începu să ameţească și o cuprinse o stare 
de leșin. Se duse în fugă spre o fereastră, sparse un geam cu un 
cot, trase adânc aer în piept și se întoarse în a doua încăpere, 
căutând dispozitivul în labirintul de ţevi și de tuburi. 

Aruncă o privire spre boiler, dar văzu că era electric. Găsi apoi 
centrala. Aparatul era fierbinte, dar nu funcţiona în momentul 
respectiv. Trebuia să existe un martor sau un fel de dispozitiv de 
aprindere. În afară de bomba pe care o montase individul acela, 
centrala putea porni în orice moment, aprinzând gazul. Găsi 
comutatorul de oprire de urgenţă și îl apăsă. 

Ameti din nou și căzu în genunchi. Gazul natural era mai ușor 
decât aerul, așa că se ridica spre tavan; jos, aerul era mai 
respirabil. Își umplu din nou plămânii cu aer, se împotrivi 
senzaţiei de vomă, apoi se ridică. Găsi gura de alimentare cu 
gaz a centralei și o urmări până la conducta de intrare. Avea un 
diametru de circa doi centimetri și jumătate, iar într-o parte 
dispărea în zidul de beton. In cealaltă, se ducea spre a treia 
încăpere. Porni grăbită spre ea și, după ce șovăi puţin, aprinse 
lanterna de la telefon. 

Nicio explozie. 

Lumină de-a lungul ţevii până în locul în care aceasta 
dispărea în spatele unui morman de cutii și alte obiecte 
depozitate de chiriași: covoare rulate, scaune uzate, un birou. 

Estimă că mai rămăsese circa un minut. 

Auzi voci strigând la fereastra deschisă, în spatele ei. Le 
ignoră. 

Nu mai putea da înapoi acum. 

Blue Bloods... 

Îndreptă lumina spre dreapta și spre stânga și... da! lată-l! O 
cutiuță albă din plastic, lipită de conducta de gaz. Sub ea era o 
gaură de circa un centimetru, prin care ieșea gaz. 

Se năpusti în față, împleticindu-se peste muntele de mobilier 
și cutii. Nu avea un plan concret. Voia doar să smulgă cutia de 
pe conductă. Poate chiar să scuipe pe fire. Să-i scoată bateria, 
dacă exista vreuna. Avea să alerge spre fereastră, s-o arunce 
afară. 

Cu diferite chipuri în gând - răposatul ei soț, dar și cei mai noi 
membri ai familiei, nepoţii ei gemeni -, Carmella Romero smulse 
dispozitivul de pe conductă și alergă spre scări. 

Câteva secunde mai târziu, în timp ce se uita în jos la 
dispozitiv, observând că nu avea niciun comutator, acesta 
scoase un părâit aproape silențios și o străfulgerare albastră îi 
umplu câmpul vizual. 

Amelia Sachs coti în viteză spre strada Front. Frână rapid, căci 
tot bulevardul era plin ochi de mașini de pompieri și alte 
vehicule de urgenţă. 

Cobori din mașină și alergă spre ambulanţa în care o femeie 
solidă, de origine latină, în uniformă, stătea pe o targă. 

— Agent Romero? întrebă Sachs. 

Femeia, îngrijită de un paramedic, miji ochii. 

— Da? 

Sachs se identifică și o întrebă: 

— Cum te simţi? 

La rândul său, agentul Poliţiei Rutiere Carmella Romero îl 
întrebă pe paramedic: 

— Cum mă simt? 

Bărbatul slab și musculos, pe nume Spiros, îi spuse: 

— O, în mare ești bine! Sprâncenele? Ei bine, o să ai nevoie 
de machiaj. Şi câteva erupții cutanate, să zicem... îţi trebuie 
Bactine. Atâta tot. Mâinile? Ei bine, acolo lucrurile stau altfel. 
Nimic grav - și n-o să simţi nimic încă, pentru că ţi-am făcut 
anestezie. Dacă erai bărbat, ţi-ai fi pierdut o parte sau chiar tot 

părul și ai fi mirosit o vreme. Uită-te la mine! Păr de maimuţă. 
Așa zice soția mea. 

Romero se întoarse spre Sachs. 

— Cred că așa mă simt. 

— Dar consideră-te norocoasă! spuse Spiros. 

— Așa fac, domnule. 

Deși, din câte aflase Sachs, norocul nu prea avusese de-a face 
cu asta. Când se detonase lehabah-ul, Romero salvase clădirea 
și pe cei aproximativ zece oameni care se mai aflau înăuntru. 
Scosese de la subsol dispozitivul, care era plin cu gaz, și îl 
dusese în casa scărilor înainte să explodeze. Ceea ce o rănise 
fusese explozia iniţiatorului, un dispozitiv mecanic ce urma să 
aprindă substanţa chimică menită să topească apoi conducta de 
gaz. Era foarte inflamabilă. Se aflase însă suficient de departe 
pentru ca gazul din subsol să nu explodeze. 

— l-am spus deja șefului tău, agent Romero. Vei fi citată. 

Romero clipi consternată. 

Încă o dată. Apoi Sachs zâmbi. 

— Ah, nu, nu genul de citare pe care îl emiţi tu pentru 
parcare. Mă refeream că vei fi decorată. Chiar de comisar. 

Privirea i se lumină - părea să fie și un fel de glumă internă 
despre comisarul de poliție, pe care Sachs nu o înțelegea. 

Când ajunse duba cu echipamentul pentru analizarea locului 
faptei, Sachs se ridică greoi, cu mișcări cam ţepene. 

Făcu un semn cu mâna spre dubă, iar șoferul, un tehnician 
asiatico-american responsabil pentru colectarea probelor, cu 
care Sachs mai lucrase, o salută din cap și se apropie. 

— Doamnă detectiv, spuse Romero pe un ton șovăitor. 

Sachs se întoarse spre ea. 

— Am o mică problemă, spuse agentul de circulaţie. 

— Adică? 

— Pentru a le atrage atenţia oamenilor, a trebuit să bușesc 
câteva mașini. Să pornească alarmele. 

— O mișcare inteligentă. 

— Așa o fi. Dar am lovit un Lexus, iar proprietarul nu e prea 
încântat de asta. O să mă dea în judecată. Mi-a spus-o personal. 
Ar trebui să-mi iau un avocat? Chiar poate să facă asta? 

— Unde e? 

Romero arătă spre un bărbat de vreo treizeci de ani îmbrăcat 
în costum, cu părul tuns în stilul Wall Street și cu ochelari 


VP - 367 


rotunzi. Avea un zâmbet superior și fals pe faţa-i lungă și părea 
să-i facă morală unui ofiţer de patrulă, împungându-l cu degetul 
în piept. 

Amelia Sachs zâmbi. 

— Nu-ţi face griji! O să vorbesc eu cu el. 

— Sunteţi sigură, doamnă detectiv? 

— Da, chiar îmi va face plăcere. 

e 

Vimal Lahori se gândea că mașina veche în care se afla 
emana un miros de benzină, gaze de eșapament și ulei mult mai 
puternic decât vehiculele moderne. Desigur, se putea ca 
acestea să se datoreze faptului că era condusă de o femeie 
nebună. 

— Te simţi bine? îl întrebă detectivul Sachs. 

— Mă simt bine, da. 

Apucă apoi cu o mână centura de siguranţă a mașinii și cu 
cealaltă, cotiera. 

Sachs zâmbi și încetini puţin. 

— Puterea obișnuinţei, mormăi ea. 

După ce îi salvase viaţa și-l împușcase pe ticălosul care-l 
ucisese pe domnul Patel, detectivul Sachs îi spusese că găsiseră 
un telefon suspect asupra lui. Fusese folosit pentru a suna în 
Rusia după ce ucigașul rus murise. Să mai fi fost vreo persoană 
implicată? Ea și domnul Rhyme erau de părere că nu, dar era 
mai bine să se poarte inteligent, așa că Vimal rămăsese la 
secția de poliţie din Brooklyn până când un expert în informatică 
de la NYPD confirmase că telefonul fusese un truc pentru ca 
Andrew Krueger să nu fie suspectat. Vimal era liber să plece și o 
întrebase pe Amelia Sachs dacă îl putea duce acasă. 

Sachs îi spusese că ar fi fost încântată. _ 

Acum coti, apoi opri în faţa casei lui din Queens. Inainte să 
coboare din mașină, ușa din faţă a casei se deschise, iar mama 
lui și Sunny porniră în fugă spre el, prin ceață. 

Vimal îi spuse detectivului: 

— Puteţi aștepta o clipă? 

— Sigur. 

Se întâlniră pe la jumătatea drumului și se îmbrăţișară. La 
început, cu mișcări stângace; apoi Vimal îi ciufuli părul lui Sunny 
și începură să se împingă și să se lupte, râzând tare. 

— Nu ești rănit? îl întrebă mama lui privindu-l cu atenție, ca 
un diagnostician antrenat. 

— Nu, sunt bine. 

— Frate, încă o luptă armată? E cam periculos să fii în 
preajma ta. Incidentul a apărut la știri. 

La nici zece minute după ce detectivul Sachs îl împușcase pe 
criminal, peste zece caravane de știri își făcuseră apariţia la 
groapa de gunoi, ca prin magie. 

— A sunat Kakima, îi spuse Sunny. Tocmai din TNC! Ai apărut 
la știri și acolo! 

Teritoriul Naţional al capitalei Indiei, New Delhi. Ceea ce 
însemna că era posibil să-l fi văzut zeci de milioane de oameni. 

Mătușica avea șaptezeci și opt de ani și petrecea mai mult 
timp on-line decât orice adolescent pe care-l cunoștea Vimal. 

Mama lui îl mai îmbrăţișă o dată și se duse spre Fordul maro. 
Se aplecă și vorbi cu detectivul Sachs, fără îndoială mulţumindu- 
i că îi salvase fiul. 

Sunny îl întrebă dacă văzuse când îl împușcaseră pe tip. 

— Era chiar în faţa ta? întrebă el. 

— Vorbim mai târziu, omule! Trebuie să iau ceva din casă. 

Vimal observă că mașina familiei nu era acolo. Asta însemna 
că tatăl lui era plecat. Slavă Cerului! Nu voia câtuși de puţin să-l 
vadă pe bărbat. Nu acum. Niciodată, de fapt. 

Intră în casă și cobori în atelier. Observă că barele fuseseră 
înlocuite. Era logic, de altfel, pentru că se aflau totuși în New 
York, unde nu îţi puteai lua niciodată prea multe măsuri de 
siguranţă. Dar încuietorile și balamalele fuseseră scoase de la 
ușă, la fel și prinderea pentru bara de fier. Mâncarea și cutiile de 
băuturi nu mai erau acolo. 

Atelierul nu mai era Alcatraz. A 

Vimal se îndreptă spre dulap și găsi ce căuta. Infășură 
obiectul într-o foaie de ziar și se întoarse în curtea din față. 

Le spuse mamei și fratelui său că avea să intre imediat în 
casă, apoi se duse spre mașina detectivului și urcă în ea. 

— Am ceva pentru dumneata. Și pentru tipul cu care lucraţi, 
domnul Rhyme. 

— Vimal! Nu trebuie să faci asta. 

— Ba nu, vreau să fac asta. E una dintre sculpturile mele. 

Dezveli obiectul și îl așeză pe bord. Era piramida cu patru 
laturi pe care o sculptase cu un an în urmă și la care se gândise 

în clipele în care crezuse că avea să moară. Lucrarea avea circa 
optsprezece centimetri înălţime, iar baza avea tot atât. Sachs se 
aplecă în faţă și se uită la ea, apoi mângâie laturile granitului 
verde-închis. 

— Netede. 

— Da. Netede. Și drepte. 

— Așa e. 

Michelangelo era de părere că trebuia să stăpânești formele 
de bază neînsufleţite înainte să poţi reda o formă vie în piatră. 

— E inspirată de diamante, spuse Vimal. Majoritatea 
diamantelor se găsesc în natură sub formă de octaedre. Două 
piramide unite la bază. 

— Apoi sunt despicate în două ca să fie tăiate, zise ea. De 
obicei, pentru a obţine briliante rotunde. 

Vimal râse. 

— Ah, chiar că aţi învățat despre domeniul nostru. 

Se aplecă și el în faţă și atinse sculptura cu un deget. 

— A câștigat premiul întâi la un concurs de artă din Brooklyn, 
anul trecut, apoi premiul întâi la un concurs din Manhattan și 
premiul al doilea la New England Sculpting Show. 

La care, își aminti el, tatăl lui nu-l lăsase să participe. Un 
prieten înscrisese sculptura în locul lui. 

— Premiul întâi, zise ea, încercând evident să pară 
impresionată, în timp ce studia forma geometrică. 

— Nu-i rău pentru un prespapier, nu-i așa? spuse Vimal pe un 
ton jucăuș. 

Sachs îl privi și zâmbi strâmb, apoi îi spuse: 

— E mai mult de atât, am eu un presentiment. Apăs vreun 
buton secret și se deschide? 

— Nu chiar, dar sunteţi pe-aproape. Uitaţi-vă dedesubt! 

Sachs ridică sculptura și o întoarse. Icni. In interior era 
sculptată o inimă; nu în genul celor de pe felicitări, ci o inimă 
corectă din punct de vedere anatomic, cu reproduceri exacte ale 
venelor, arterelor și camerelor. 

Durase optsprezece luni să o sculpteze; lucrase cu cele mai 
mici instrumente care existau. Ai fi putut spune că era o 
sculptură negativă: spaţiul gol - nu piatra - era organul. 

„Cum m-am descurcat, signore Michelangelo di Lodovico 
Buonarroti Simoni?” 

— Se numește Ascuns. 

— Vimal, nu știu ce să spun. E uimitoare. Talentul tău... O 
așeză la loc pe bord, apoi se aplecă și-l îmbrăţișă. Vimal se 
înroși și o strânse stângaci în brațe. 

Apoi cobori din mașină și se întoarse în casă, unde îl aștepta 
familia lui, chiar dacă nu toţi membrii ei. 

La ora nouă seara, Lincoln Rhyme hotărî că sosise timpul 
pentru o băutură. 

Cu o mână instabilă, dar hotărâtă, turnă câteva degete de 
scotch Glenmorangie - soiul din butoi pentru coniac - într-un 
pahar Waterford, în care se aflau câteva picături de apă. | se 
părea că-i confereau whisky-ului un gust mai deschis. 

Paharul Waterford era o victorie pentru el. Deși nu avusese în 
viața lui vreo înclinaţie către astfel de obiecte de lux, fusese 
hotărât să treacă de la pahare de plastic rezistente, pe care, 
fiind tetraplegic, le folosise ani întregi, la ceva elegant. Dacă i-ar 
fi scăpat din mână, o sută treizeci și șapte de dolari aveau să se 
spargă pe podea. 

Dar reușise să ţină paharul. Și era convins, fără să aibă vreo 
dovadă obiectivă, că whisky-ul avea un gust mai bun dacă era 
băut din pahare de cristal. 

Sachs era sus, făcea duș. Thom era în bucătărie, încropind 
ceva pentru cină. Rhyme deduse că folosea usturoi și ceva 
ierburi sau condimente ce miroseau ca lemnul dulce. Poate 
fenicul. Chiar dacă nu era un gurmand, nici măcar prea interesat 
de restaurante, Rhyme considera totuși că era util să cunoști 
mâncărurile. Cu câţiva ani în urmă, se confruntase cu un ucigaș 
plătit al cărui hobby era să gătească, iar ingredientele folosite în 
diferitele feluri de mâncare furnizaseră indicii importante pentru 
capturarea lui. (Pasiunea criminalului nu numai că îi făcuse o 
mare plăcere, ci îi și oferise ocazia să-și utilizeze cuţitele foarte 
scumpe și ascuţite. Martorii aveau tendinţa de a-i spune tot ce 
voia să afle când erau confruntati cu un cuţit japonez pentru 
filetare extrem de ascuţit.) 

Ținând paharul greu într-o mână, Rhyme își folosi un deget de 
la cealaltă mână ca să își manevreze scaunul până ajunse în 
faţa diagramelor cu probe din cazul Făptașului 47. 

Era recunoscător pentru faptul că Rostov și Krueger ieșiseră 
din peisaj și că niciunul dintre polițiștii implicaţi în caz nu fusese 
rănit grav. Primarul îl sunase ca să-i mulţumească. Îl sunase și 
Dwyer, șeful operaţiunii geotermale. Dar, din punctul lui de 
vedere, cazul încă nu se încheiase. Mai erau câteva lucruri care 
rămăseseră neterminate. De exemplu, dispariţia muncitorului de 
la Northeast Geo care îl ajutase pe Krueger să plaseze 
încărcăturile C4 în puţțurile de foraj. Cu siguranţă era mort, dar 
Rhyme avea să dedice timp și să facă eforturi ca să-i găsească 
trupul, de dragul familiei lui. 

Dreptate... 

Se părea că Poliţia Sud-Africană era mai mult decât dornică 
să-i urmărească pe angajaţii companiei de „securitate” a lui 
Krueger. Adunaseră câţiva angajaţi administrativi de nivel 
inferior și îi localizaseră pe Terrance DeVoer și pe soţia lui în 
Lesotho, ţara fără ieșire la mare, înconjurată de Africa de Sud. 
Nu fusese o alegere înţeleaptă de rută de scăpare, având în 
vedere că se aflaseră pe listele de supraveghere ale companiilor 
aeriene și că, dacă voiau să meargă cu mașina, ar fi fost nevoiţi 
să se întoarcă chiar în ţara în care se emiseseră deja mandate 
de arestare pe numele lor. 

DeVoer avea să fie predat Poliţiei Sud-Africane cam peste o zi. 

Cât despre minele de diamante din spatele complotului, 
divizia pentru colaborare externă a NYPD ȘI FBl-ul, în colaborare 
cu statul, le contactase pe amândouă. Dobprom nu răspunsese, 
iar lui Rhyme i se spusese să nici nu se aștepte la un răspuns. 
Mina din Guatemala care îl angajase pe Krueger, New World 
Mining, răspunsese la apelurile telefonice, dar negase cu 
vehemență că ar fi fost implicată în vreun fel în incident. 

Această parte a anchetei, adică investigaţiile din Rusia și 
America Centrală, se împotmolise. 

Cu toate acestea, Rhyme era hotărât să o pună din nou în 
mișcare. 

O altă problemă, chiar și mai presantă, era să afle dacă mai 
exista sau nu vreun dispozitiv. Doar pentru că se livraseră trei 
kilograme de explozibil C4 nu însemna că se amplasaseră doar 
trei bombe în puţurile companiei Northeast Geo. Poate că 

Krueger  împărţise plasticul în patru sau cinci grămezi, 
amplasând și alte bombe pe conductele de gaz. Poliţiștii 
cercetau încă posibile ţinte aflate de-a lungul liniei de falie din 
preajma şantierului Northeast Geo, iar departamentul de 
pompieri din New York era încă împrăștiat prin zonă, așteptând 
un alt cutremur, care ar fi indicat posibilele incendii. Echipa de 
geniști și USU, împreună cu Northeast Geo, începuseră, în 
sfârșit, să excaveze cu grijă puţurile. 

Lucruri neterminate. 

Acum, în timp ce privea spre grafice, îi mai veni în minte o 
întrebare și îi comandă telefonului să iniţieze un apel. 

— Hei, Linc! Ce mai faci? 

Lon Sellitto părea nerăbdător. 

— O monitorizare scurtă a cazului. Când ai venit la mine zilele 
trecute ca să vorbim despre dispozitivul de pe conducta de gaz 
care nu a explodat, cel situat la subsolul clădirii în care locuia 
femeia aceea... Claire Porter... 

— Da. Ce-i cu el? 

— Ai fost la faţa locului înainte să vii aici? Gândește-te bine! E 
important. 

— La ce să mă gândesc? Răspunsul e nu. Eram în centru și m- 
a sunat cineva. Nu am fost niciodată la fața locului. De ce? 

— Lucruri neterminate. 

— Mă rog. Altceva? Ne uităm la The Walking Dead. 

— Ce? 

— Noapte bună, Linc! 

Acum avea și mai multe întrebări. 

Apoi se întoarse spre intrarea în salon și ideea de-a încerca să 
răspundă la ele fu pusă momentan în așteptare, cât se 
concentra asupra celui mai important aspect de pe ordinea de zi 
pentru seara aceea. 

Să cineze cu mireasa lui. 

Amelia Sachs intră în cameră. Purta o rochie lungă și verde, 
decoltată și fără mâneci. 

— Ești frumoasă! îi spuse el. 

Amelia zâmbi. Apoi, nu se putu abtine să nu-i spună: 

— lar tu pari îngândurat. 

— Poate aștepta. 

— Thom! E timpul să cinăm! Ai putea deschide sticla de vin, 
te rog? Mulţumesc! 

Își mută din nou privirea spre Sachs. Chiar că îi plăcea rochia 
aceea. 

V 


MIERCURI, 17 MARTIE 


BRILIANTIZAREA 
CAPITOLUL 68 


La fel de calm ca întotdeauna, avocatul mexican Antonio 
Carreras-López își aranjă vesta și se uită la clientul său, care 
stătea în faţa lui. 

Dintre toți infractorii, Eduardo Capilla, El Halcón, Șoimul, 
aducea cel mai puțin a pasăre. (O poreclă mai potrivită pentru el 
ar fi fost La Tortuga, adică Testoasa.) Gras, cu chelie, cu 
strabism, cu nasul lat și în vânt. Cu toate astea, era unul dintre 
cei mai periculoși oameni de pe pământ. Avea cătușe la mâini și 
la picioare, iar acestea erau prinse de inele din oțel fixate de 
podea. 

Încăperea pentru interviuri se afla în tribunalul federal din 
Districtul de Est al New York-ului, în Cadman Plaza. Clădirea era 
modernă și elegantă. Numeroși suspecți de pe străzile 
periculoase trecuseră pe aici, dar, fiindcă infracțiunile comise de 
ei erau de natură federală, aveau tendința să fie mai îngrijiţi 
decât omologii lor din tribunalul de stat. 

Cei doi bărbaţi prezenţi erau îmbrăcați în costum, chiar și 
inculpatul, așa cum se obișnuia, întrucât un prizonier în salopetă 
i-ar fi putut face pe juraţi să îl considere vinovat, afectând 
dreptul din cel de-al șaselea amendament de a avea parte de un 
proces echitabil și imparțial. 

Constituţia americană, se gândise avocatul mexican de 
câteva ori, era atât de ciudată, atât de fermecătoare... 

În afara încăperii se aflau doi paznici, care trebuiau să se 
asigure că El Halcón nu avea să scape din coteţ, o glumă căreia 
Carreras-L6pez nu-i putu rezista. 

Carreras-L6pez mâăzgăli ceva în carnețelul galben din faţa lui. 
Ai fi crezut că notițele pe care le lua aveau de-a face cu 
informaţiile îngrozitoare pe care procurorul federal Henry Bishop 
tocmai le prezentase, respectiv că o nouă analiză a dovezilor 
demonstrase cu certitudine că clientul lui nu se ascundea în 
baie în timpul împușcăturilor, ci că, dimpotrivă, era înarmat și 
trăgea în polițiști. 

Nenorocitul ăla de Lincoln Rhyme îl trăsese pe sfoară. 

Era, desigur, o ironie în sine, întrucât Carreras-Lâpez îl 
contactase chiar el pe Rhyme, având ca singur scop să-l tragă 
pe el pe sfoară. Avocatul inventase chestiunea aceea absurdă 
cum că dovezile fuseseră măsluite doar ca să aibă ocazia să-l 
întâlnească pe Rhyme și să-l privească în ochi. Carreras-Lâpez 
era maestru în evaluarea oamenilor și și-ar fi dat seama într-o 
clipă dacă Rhyme bănuia că, de fapt, complotul nu avea nimic 
de-a face cu vreun filon de diamante din Brooklyn, ci cu totul 
altceva, care îl implica în mod direct pe El Halcón. Dar nu fusese 
așa. Poate că criminalistul era genial când venea vorba despre 
analizarea amprentelor digitale și a urmelor de probe, dar nu 
avea nici cea mai vagă idee despre ce se întâmpla cu adevărat. 

Și anume că, în cel mult o oră, El Halcón avea să fie liber. 
Planul de a-l scoate din tribunal și de a-l duce într-un complex 
din Venezuela se derula perfect. 

Circula un zvon cum că nu exista niciun tratat de extrădare 
între Statele Unite și acea naţiune sud-americană tulburată. Nu 
era întocmai corect. Tratatul din 1922 dintre cele două naţiuni 
rămânea în vigoare, deși infracțiunile care făceau obiectul 
extrădării erau un pic bizare, ca de exemplu bigamia. Existau 
reguli cu privire la repatrierea criminalilor și a traficanţilor de 
droguri fugari în SUA, dar, evident, erau aplicate numai dacă 
autorităţile străine voiau să le aplice. Și, în funcţie de cum și 
unde pica virgula zecimală, motivaţia celor din Venezuela 
pentru a le pune în aplicare putea fi puţin cam șubredă. 

Planul de evadare fusese pus la cale de multă vreme, încă de 
când El Halcón fusese arestat după schimbul de focuri din 
depozitul din Long Island. 

Carreras-L6pez știuse că o apărare în instanţă nu ar fi 
funcționat, pentru că El Halcón apucase, într-adevăr, pistolul 
administratorului depozitului, Chris Cody, și-l împușcase pe 
Barry Sales, polițistul din echipa tactică. Evadarea era singura 

opţiune. Sunase un așa-numit „depanator”, la care apelau 
uneori cartelurile din Mexic, un om din Geneva, Elveţia, pe nume 
Francois Letemps. Carreras-L6pez achitase un avans de un 
milion de dolari din onorariul de trei milioane de dolari, pentru 
ca Letemps să-l scoată pe El Halcón din arest. 

Letemps sugerase ca evadarea să aibă loc în altă localitate, 
nu în New York, pe care îl considera problematic. Dar nu era 
posibil. Nu puteau schimba locul, deoarece Districtul de Est din 
New York avea jurisdicție exclusivă. Și, odată condamnat, așa 
cum avea să fie, cu siguranță, urma să fie dus într-o închisoare 
de înaltă securitate până când avea să fie transferat cu un avion 
guvernamental la închisoarea de maximă siguranţă din 
Colorado, de unde nu avea cum să evadeze. 

Nu, New York era singura opţiune. Și, din moment ce 
tribunalul federal din Brooklyn era cel mai vulnerabil punct al 
sistemului, Letemps începuse să pună la punct un plan care să 
necesite evacuarea în masă a tribunalului în timp ce El Halcón 
se afla înăuntru. În haosul creat, ar fi trebuit să fie posibil să se 
preia controlul dubei blindate de transport, astfel încât să poată 
evada. 

Dar Letemps fusese de părere că, dacă ar fi sunat pur și 
simplu să reclame o ameninţare cu bomba, de exemplu, ar fi 
fost mult prea bătător la ochi și ar fi adus și mai multe forțe de 
ordine care să îl păzească pe El Halcón. 

Prin urmare, hotărâse să creeze o scurgere de gaze potenţial 
letală în tribunal, din motive care să pară că nu aveau nicio 
legătură cu o tentativă de evadare. Mai exact, planul lui 
Letemps presupunea ca un mercenar, angajat să saboteze 
forajele geotermale din apropiere, să amplaseze bombe cu gaz 
în zonă. 

Letemps aranjase ca un transport de kimberlit bogat în 
diamante să fie livrat la New York din Botswana. Carreras-L6pez 
îi pusese pe câţiva dintre oamenii lui, care îl însoţiseră din 
Mexic, să arunce pietrele pe șantierul geotermal și la groapa de 
gunoi unde fusese dus molozul de pe șantier. Unul dintre bărbați 
dusese câteva bucăţi de kimberilit și la un celebru tăietor de 
diamante, Jatin Patel, care îl analizase și constatase că era, într- 
adevăr, o piatră bogată în diamante. Părerea lui Patel despre 
piatră era irelevantă. Complotul depindea doar de faptul că 
piatra de kimberlit trebuia să ajungă la el. 

Letemps însuși se prefăcuse a fi contractorul care reprezenta 
compania New World Mining din Guatemala, care, în realitate, 
nu era implicată în niciun fel. Îl angajase pe Andrew Krueger ca 
să amplaseze bombele și să-i ucidă pe Patel și pe evaluatorul 
Weintraub. Apoi apăruse rusul ăla nebun, îngrijorat la rândul lui 
de diamantele descoperite... Dar, în cele din urmă, nimic din 
toate astea nu mai contase. Important era că poliţia era 
convinsă că existau mai multe dispozitive amplasate pe 
conductele de gaz din Brooklyn, în apropierea tribunalului. 

Oricare alte scurgeri de gaze aveau să îi fie atribuite imediat 
lui Krueger, în încercările lui de a sabota forajul. 

Bietul Andrew Krueger! Fusese doar un pion ignorant. Crezuse 
că fusese angajat de compania minieră din Guatemala și habar 
nu avusese că fusese păcălit. Și menit să eșueze, din moment 
ce o parte esenţială a planului fusese să se asigure că poliţia 
descoperea complotul pentru sabotarea filonului de diamante. 

Lincoln Rhyme se ocupase fără să vrea de acest lucru. 

Carreras-L6pez se încruntă concentrat și mai scrise câteva 
lucruri în carneţel. Apoi clătină din cap și tăie una dintre notițe. 
Adăugă o alta. Era un document important: o listă de produse 
alimentare pentru o cină pe care intenţiona să o prepare în 
seara următoare în Ciudad de Mexico. Soţiei lui nu îi plăcea să 
gătească; lui, da. 

Pui, ardei poblano, smântână, coriandru, vin alb de Burgundia 
(Chablis?). 

Acum, în timp ce El Halcón se prefăcea că citește documente 
juridice și visa la tequila anejo, clădirea se zgudui ușor. 

Era rezultatul unei încărcături de explozibil C4, amplasată nu 
de Krueger, ci de unul dintre oamenii lui Carreras-Lâpez de pe 
șantierul geotermal. Dispozitivul cu pricina nu avusese 
cronometru, fiind detonat prin semnal radio, deoarece explozia 
trebuia să aibă loc pe când El Halcón se afla la tribunal. 

Paznicii de pe hol se uitară scurt unul la celălalt, apoi priviră 
din nou în gol. 

Telefonul mobil al lui Carreras-Lâpez sună scurt. Se uită la 
mesaj. 


Mătușa ta a fost externată din spital. 

Aceasta însemna că oamenii lui începeau să dea drumul 
odorizantului cu miros de gaze naturale, nu gazului în sine, în 
sistemul de ventilaţie al tribunalului din afara clădirii. 

Carreras-L6pez comută ecranul pe știrile locale. O știre de 
ultimă oră raporta o nouă explozie menită să imite un cutremur. 
Locuitorii din Brooklyn erau îndemnați să fie atenţi la scurgerile 
de gaz și să evacueze imediat clădirea dacă descopereau așa 
ceva. Primi un alt mesaj: 


Mașina ei a sosit. 


Elicopterul aterizase și aștepta lângă un șantier de construcții 
din Brooklyn, lângă apă. Avea să-i ducă pe Carreras-Lâpez și pe 
El Halcón până la o pistă de aterizare de pe Staten Island, unde 
îi așteptau avioane private ce aveau să-i transporte rapid în 
Caracas, respectiv în Ciudad de Mexico. 

Carreras-L6pez se pregăti pentru ceea ce urmă: evacuarea de 
urgență a tribunalului. Echipajul de paznici avea să-i ceară lui 
Carreras-Lâpez să plece, apoi avea să-l escorteze rapid pe El 
Halcón la duba blindată de lângă platforma de încărcare de la 
parter, ca să fie transportat înapoi spre centrul de detenţie. 

Dar evacuarea lui El Halcón nu avea să decurgă întocmai cum 
planuiseră polițiștii federali. Duba blindată de transport nu avea 
să fie condusă de paznicii desemnaţi. Oamenii lui Carreras- 
López, îmbrăcaţi în uniforme de gardieni, îi vor fi împușcat deja 
cu arme cu amortizor și vor fi preluat deja controlul dubei. 
Aveau să conducă până la ieșire, unde urmau să îi aștepte pe El 
Halcón și pe cei doi gardieni care îl însoțeau. După ce aveau să 
urce în dubă și să închidă ușa, și gardienii respectivi aveau să fie 
uciși, iar duba avea să se îndrepte cu viteză spre elicopter. 

A doua zi, El Halcón avea să se bucure deja de viață în 
complexul lui din afara orașului Caracas. lar Carreras-Lâpez, a 
cărui legătură cu acest complot nu avea să poată fi dovedită 
vreodată, urma să fie acasă, gătind o variantă hispanică de coq 
au vin, după reţeta proprie. 

Și minunându-se de planul acesta. 

Gracias, domnule François Letemps. 

Sau, mai bine zis, merci. 

Odată cu acest gând, simţi și primul suflu de gaze naturale. 


VP - 379 


Își ridică privirea spre clientul lui. El Halc6n se încruntă ușor. 
Carreras-L6pez smulse lista de cumpărături din carneţelul 
galben, o împături cu grijă și o vâri în buzunar. 

Doar șaizeci de secunde mai târziu, ușa se deschise și 
gardienii intrară în încăpere. 

— Trebuie să evacuăm clădirea. 

Unul dintre ei îi spuse lui Carreras-Lopez: 

— Mergeţi către ieșirea principală. In faţă. Apoi se întoarse 
spre El Halcón: Tu vii cu noi. Niciun cuvânt. Ține capul aplecat și 
mergi unde îţi spunem noi. 

Din amabilitate - sau poate pentru că așa erau regulile -, 
repetară afirmaţia și în spaniolă. El Halcón se ridică în picioare și 
un gardian se aplecă și-i desfăcu ambele cătușe din inelele 
fixate în podea. 

Cu o mină îngrijorată, Carreras-L6pez întrebă: 

— Dar ce se întâmplă? 

— Scurgere de gaze. Tâmpitul ăla care a pus bombe cu gaz, 
cel de la știri... A pus una și aici sau în apropiere. Haideţi! Acum! 

— Dios mio! mormăi Carreras-Lâpez și, după ce-și făcu 
semnul crucii, se îndreptă spre ușă. 


CAPITOLUL 69 


Își dorise haos și haos primise. 

Antonio Carreras-Lâpez se afla peste drum de rampa de 
încărcare din dreptul intrării pentru prizonieri a tribunalului 
federal. Se afla la etajul al doilea al unei cafenele, de unde 
plănuise să observe operaţiunea. 

Străzile erau pline de personal de salvare. De fapt, de 
personal ce se pregătea pentru salvare, de vreme ce încă nu 
avusese loc vreo explozie sau conflagrație. Mașini de pompieri, 
de poliţie, ambulante. Și presa, bineînţeles. Plus o mulţime de 
oameni care căscau ochii, cu mâinile ridicate, ca niște fasciști ce 
salutau, ţinându-și telefoanele sus, ca să poată înregistra 
carnajul anticipat. Dintr-o portavoce răsunau îndemnuri ca 
trecătorii și privitorii să treacă în spatele baricadelor. 


VP - 380 


— Chiar acum! Există un risc major de incendiu și explozie! 
Daţi-vă înapoi! anunțau vocile sever, dar nimeni nu lua în seamă 
avertizările. 

Limuzina lui Carreras-Lâpez aștepta în spatele cafenelei. Era 
încrezător în planul lui Letemps, dar, fiind un tip cu adevărat 
pragmatic, avocatul își făcuse și un plan de rezervă. Dacă planul 
lor avea să eșueze, ceea ce, bineînțeles, era mereu o 
posibilitate, iar gardienii aveau să-i împuște și să-i ucidă 
oamenii, reținându-l în custodie pe baronul drogurilor din Mexic, 
atunci avocatul avea s-o șteargă din ţară. 

Acasă îl așteptau o familie, o avere și o întâlnire 
gastronomică. Și mai avea și un avion particular plătit în avans. 

Se crispă. Văzu înaintând duba de transport blindată 
desemnată pentru El Halcón. Primise un alt mesaj. 


Mătușa ta este în drum spre casă. 


Asta însemna că gardienii din dubă erau morţi și că oamenii 
lui Carreras-L6pez preluaseră locurile șoferului și al gardianului 
însoțitor. 

Urma momentul cel mai important. 

Cei doi gardieni din fața camerei de interogatoriu aveau să își 
facă în curând apariţia, însoţindu-l pe El Halcón spre dubă. 
Carreras-L6pez mai numără încă trei gardieni înarmaţi cu arme 
semiautomate, care se aflau în momentul acela afară, 
supraveghind mulţimea. | se părură distrași, ceea ce era de 
înțeles, de altfel. Era limpede că nu și-ar fi dorit ca prizonierul lor 
să evadeze, dar nici să ardă de vii dacă totuși gazul avea să 
explodeze; în momentul de faţă, probabil că mirosul era deja 
copleșitor. Și cu siguranţă știau, la fel ca restul orașului, că 
cronometrul de pe conducta de gaz era aproape de final: zece 
minute de la vibraţie la explozie. 

Apoi El Halcón și cei doi gardieni, doar doi, își făcură apariţia 
în cadrul ușii. 

Se îndreptară cât de rapid putură spre dubă, ţinând cont de 
faptul că infractorul notoriu avea picioarele încătușate, și 
deschiseră ușa. Intrară și ușa se trânti la loc. 

Apoi, foarte vag, văzu câteva străfulgerări de lumină în dubă. 

Pistolul cu amortizor folosit ca să-i ucidă pe gardieni. 

Duba ieși pe strada ce fusese eliberată de trafic, acceleră și 
apoi coti. 
Un alt mesaj. 


Se simte bine. 


Ultimul mesaj codat însemna că gardienii erau morți și că 
duba se îndrepta spre punctul de întâlnire. 

Carreras-L6pez se întoarse și cobori degrabă scările din 
spatele cafenelei, îndreptându-se spre limuzina lui. Urcă în ea. 
Şoferul îl salută și se urniră, Cadillac-ul ocolind străzile blocate. 
Ajunseră în scurt timp pe autostradă, cam la cinci minute în 
spatele dubei. 

Cu siguranţă că duba securizată avea GPS; progresul ei avea 
să fie urmărit. Așa că Letemps alesese un punct de întâlnire 
care se afla chiar lângă autostradă, în drum spre centrul de 
detenţie. Oricine ar fi urmărit mașina și ar fi văzut-o ieșind de pe 
autostradă avea să creadă că ocolise doar un blocaj din trafic. 

Avea să oprească scurt, ca să îi lase pe El Halcón și pe ceilalţi 
să coboare. În cele din urmă, oprirea avea să alarmeze 
personalul de pază de la centrul de detenţie. Dar până să ajungă 
întăririle la locul cu pricina, El Halcón și Carreras-L6pez aveau să 
fie de mult plecați. 

Cadillac-ul în care se afla Antonio Carreras-L6pez se apropie 
tot mai mult de dubă. O vedea la circa nouăzeci de metri în faţă. 
In șaizeci de secunde ajunseră la ieșirea de pe autostradă, iar 
duba și mai apoi limuzina lui Carreras-L6pez virară într-o 
parcare goală năpădită de buruieni, ce împrejmuia o fabrică 
dărăpănată. Pe firma impunătoare se putea citi doar H&R Fab 
icat s, I c. Literele rămase, înalte de aproape doi metri, trebuie 
să fi fost cândva de un roșu aprins, dar acum erau deteriorate și 
de un roz bolnăvicios. 

Duba și limuzina se opriră în apropierea elicopterului, ale 
cărui rotoare încetineau, și a unei dube în faţa căreia se aflau 
oamenii avocatului. 

Carreras-L6pez privi în urmă și nu văzu nicio mașină de 
poliţie. Nici vreun elicopter deasupra lor sau bărci în apele 
agitate, acolo unde East River întâlnea portul. 

Autorităţile nu suspectau nimic. Urmau să aibă la dispoziţie 
zece minute înainte ca cineva de la centrul de detenţie să 

înceapă să se îngrijoreze de absenţa dubei și să trimită mașini 
să verifice. 

Carreras-L6pez cobori din limuzină. 

— Pleacă acum, îi spuse șoferului. 

li dădu cinci bancnote de o sută de dolari și îi strânse mâna. 

— Mulţumesc, domnule. Mi-a făcut plăcere să vă fiu șofer. Ne 
vedem când vă întoarceți. 

Adică niciodată. Cu toate acestea, îi răspunse: 

— Abia aștept. 

Cadillac-ul ieși încet din parcarea cu spărturi, denivelată. 

Carreras-Lâpez făcu un semn spre dubă, unde El Halcón 
probabil că le lua gardienilor morți banii și armele. Clientul lui 
ucisese cândva un om ca să-i ia portofelul. Nu pentru bani, ci 
pentru că îi plăcuse pielea în relief... și poza cu soţia și fiica 
victimei. El Halcón îi spusese lui Carreras-L6pez că păstrase ani 
întregi poza aceea pe noptieră. 

Un gând care și acum îi dădea fiori avocatului. Ce mai client 
avea și el! 

Ușa dubei se deschise. 

— Hola! spuse Carreras-L6pez. Apoi încremeni. Mierda! spuse 
el în șoaptă. 

Deoarece nu El Halcón cobori din vehicul, ci o polițistă 
roșcată, îmbrăcată cu un echipament tactic complet și înarmată 
cu o mitralieră. În urma ei coborâră alţi trei, ba nu, patru, ba nu, 
șase ofițeri: jumătate dintre ei aveau trecute literele ESU pe 
armura de corp. Jumătate, FBI. 

— Nu! strigă el. 

Doi dintre ofiţeri fugiră spre elicopter și îl traseră afară pe 
pilot, iar ceilalţi îi arestară pe oamenii de lângă dubă. Poliţista se 
duse rapid spre avocat, împreună cu un ofițer blond mai tânăr. 

— Mâinile sus! strigă ea. 

Avocatul suspină, își linse buzele cu limba uscată și ridică 
mâinile. Își aminti că o văzuse în apartamentul lui Lincoln 
Rhyme. 

Cum? Cum se întâmplase una ca asta? 

Un plan perfect. 

Distrus cu măiestrie. 

Cum? se întreba întruna. 

Când femeia îi puse cătușele și bărbatul îl percheziţionă, 
încercă să-i dea de cap. 

Mesajele-text fuseseră codificate corect. 

El Halcón urcase în dubă. L-am văzut cu ochii mei. 

Am văzut străfulgerările de la focurile de armă. 

Sau poate că nu? 

El însuși un om isteț, se gândi: Nu, nu, nu. Trebuie să fi aflat 
sau să fi ghicit planul și să-i fi localizat pe oamenii lui înainte ca 
aceștia să apuce să îi ucidă pe șofer și pe gardian. Probabil că 
poliția făcuse o înţelegere cu ei în schimbul codurilor și al 
detaliilor privind evadarea. 

Luminile din dubă nu fuseseră focuri de armă, ci bliţuri de la 
un telefon sau o lanternă, ca să convingă pe oricine ar fi privit 
că uciseseră și a doua pereche de gardieni. De cum ieșise din 
câmpul vizual, duba fusese deviată și înlocuită cu cea de acum, 
cea care transporta echipa tactică de ofiţeri, și continuase 
drumul până la fabrică. 

Dar asta nu îi răspundea la cea mai importantă întrebare: 
Cum? Cum de ajunsese cineva, mai mult ca sigur Lincoln 
Rhyme, să suspecteze că exista un plan de evadare în derulare 
în primul rând? 

— Așezaţi-vă aici, îi spuse polițista. Vă ajut eu. 

ÎI puse încet la pământ. 

— Vă rog spuneţi-mi cum v-aţi dat seama? Cum de-aţi știut ce 
facem? Vreau să știu. Îmi spuneti, vă rog? 

Femeia îl ignoră, atenţia fiindu-i atrasă de o limuzină neagră 
ce se apropie de ei. Se opri și din ea cobori un bărbat înalt și 
slab. 

Carreras-Lâpez oftă. Era Henry Bishop, procurorul general. 

Poliţista se duse spre el și începură să discute. Deloc 
surprinzător, în timp ce vorbiră stătură amândoi cu ochii pe el. 

În cele din urmă, Bishop încuviinţă din cap. Se îndreptară apoi 
amândoi, cu pași lenți, spre avocat. 


CAPITOLUL 70 


Rhyme se afla în duba lui accesibilă, nu departe de locul de 
captură, pe malul apei în Brooklyn. 

Se uita pe geam și asculta vocile sacadate ce se auzeau prin 
staţia radio a poliţiei. 

Într-adevăr, cu o seară înainte, el și Sachs avuseseră parte de 
o cină minunată. 

Dar nu discutaseră despre filme sau politică, nici despre zecile 
de alte subiecte mari și mărunte pe care le abordau un soț și o 
soţie la masă, ci despre detaliile care rămăseseră neelucidate și 
care îi stârniseră interesul lui Rhyme în privinţa cazului din 
Districtul Diamantelor. 

— Anomalii, Sachs. Piese care nu prea se potrivesc. 

— Cum ar fi? 

Sachs degustase un vin de Burgundia absolut savuros. 
Chardonnay, desigur. Dar nu cu o aromă prea pronunțată de 
stejar, subtilitate pe care francezii, spre deosebire de 
californieni, reușiseră să o stăpânească. Rhyme trebuia să o 
creadă pe cuvânt. El înlocuise în schimb Glenmorangie-ul cu un 
Cabernet. Dacă trebuia să bei vin, atunci era musai să fie roșu și 
formidabil. 

li explicase detaliul care i se păruse cel mai evident: 

— Cum a intrat Jatin Patel în posesia kimberlitului, în primul 
rând? 

— Nu m-am gândit niciodată la asta, îi răspunsese ea, 
lăsându-și capul pe spate. Bună întrebare. 

— S-a întâmplat pur și simplu ca cineva care se plimba pe 
lângă șantierul geotermal sau pe lângă groapa de gunoi să 
găsească o bucată de rocă de culoare închisă, care nu iese 
câtuși de puţin în evidenţă, și să o ducă la un comerciant de 
diamante ca să o evalueze? întrebase el pe un ton ironic. 

— Nu are logică. 

— O altă problemă: toată povestea cu aceste cutremure false 
nu ţi s-a părut puţin cam neverosimilă? Ca și cum ar fi trebuit să 
ne dăm seama că fusese înscenată. 

— Ce-i drept, când te prinde un caz care se derulează rapid, 
nu mai dai înapoi. 

— Să zicem că există domnul Y, îi zisese Rhyme. 

— „X” e luat? 

Rhyme zâmbise. 

— Nu mai ţii minte că l-am folosit deja? 

— Bine, continuă. Domnul Y. 

— Și el are un plan. Domnul Y sau cineva care lucrează pentru 
el îl sună pe Krueger, anonim, și susţine că lucrează pentru New 
World Mining. Sunt toţi înnebuniţi pentru că pe un șantier de 


VP - 385 


foraj din Brooklyn au ieșit la suprafaţă bucăţi de kimberlit bogat 
în diamante. Îl angajează pe Krueger ca să creeze cutremure 
false, ca să se sisteze forajele și ca să îi ucidă pe Patel și pe 
oricine altcineva mai știe despre asta. 

— Și, spusese Sachs, domnul Y trimite niște kimberiit din 
Africa și îl plantează pe șantierul geotermal. 

— Exact. Îți mai amintești urmele găsite? Co/eonema 
pulchellum, arbustul confetti, care e originar tot din Africa. 

Rhyme mai luase atunci o îmbucătură de vițel în sos cremos 
de fenicul, stropit cu vermut. Demult, timp de câţiva ani după 
accident, Thom fusese nevoit să îl hrănească. De ceva vreme 
însă, dacă îi tăia cineva mâncarea sau dacă era tăiată în mod 
normal în bucăţi numai bune de înghiţit, se putea ocupa destul 
de bine și singur de partea cu mâncatul. 

— Am înțeles până acum, îi zisese ea. Domnul Y elaborează 
un plan complex de a provoca o serie de cutremure false, ca să 
oprească producţia de diamante... dar, de fapt, plănuiește cu 
totul altceva. Ce anume? _ 

— Nu am reușit să-mi dau seama. Nu la început. Insă apoi m- 
am întrebat de ce Brooklyn, de ce șantierul Northeast Geo? 
Domnul Y putea alege orice șantier din zonă. Așa că nu, trebuia 
să fie ceva special la Cadman Plaza. Și ce anume era deosebit 
acolo? 

— Clădirile guvernamentale. Tribunalele. 

Rhyme zâmbise din nou. 

— Și a mai existat vreo piesă de puzzle care să întregească 
imaginea? 

— Am impresia, zisese Sachs, că e o întrebare extrem de 
retorică. 

— Zilele trecute, Pulaski a simţit miros de gaz în casă. Am 
presupus că era din cauză că Lon tocmai se întorsese de la 
apartamentul lui Claire Porter, de unde recuperase lehabah-ul, 
bomba cu gaz. Nu explodase, dar topise conducta de gaz și 
produsese o scurgere gravă. M-am gândit că mirosul s-a 
imprimat în hainele lui. Dar l-am sunat și mi-a spus că nu fusese 
la locul faptei. 

— Atunci, de unde a venit mirosul? 

— De la cutia cu actele din cazul El Halcón. Pe care mi le-a 
adus domnul Y. 

— Domnul Y! zisese ea și ochii îi sclipiseră. Carreras-L6pez. 


VP - 386 


— Exact. Una dintre gărzile lui personale mi-a adus dosarele. 
Trebuie să le fi depozitat în același loc cu odorizantul. Poate că l- 
au testat, poate că s-a scurs. Cert e că a ajuns pe dosare. Deci 
bombele cu gaz aveau ceva de-a face cu avocatul lui El Halcón 
și, probabil, cu procesul lui. 

— Așa se explică de ce Carreras-Lâpez a apelat la tine cu 
povestea aia despre cineva care ar fi plantat reziduuri de la 
focurile de armă în depozit, zisese Sachs gânditoare. 

— Așa-i. Voia să aibă acces la operaţiunea Făptașul 47. Să ne 
urmărească, să se asigure că nu vom suspecta că povestea cu 
diamantele este falsă. Dacă nu i-aș fi dat lui Bishop indiciul 
principal despre crimă, cred că ar fi devenit un oaspete 
recurent... Sau, mai bine zis, spion. 

Sachs lăsase furculița din mână. 

— Dar, Cerule mare, Rhyme! Va încerca să-l elibereze pe El 
Halc6n... Poate chiar mâine. Și noi stăm aici ca blegii. 

— Până atunci nu se poate face nimic, zisese el, ridicând din 
umeri. Mi-am sunat noul prieten, pe Hank Bishop, și am aflat că 
El Halcón ajunge mâine la ora zece. În plus, nu am terminat de 
mâncat. 

Sachs îl privise șireată și îi spusese: 

— Și i-ai chemat deja pe Lon, Ron, Fred Dellray și probabil și 
pe cineva de la ESU. Când vor ajunge? 

— Intr-o jumătate de oră. Apucăm să mâncăm și desertul. 
Thom! Thom! Nu trebuia să flambezi ceva special pentru 
Amelia? 

Apoi, în dimineața aceea, Sellitto și Dellray demaraseră 
operațiunea pe care o plănuiseră în seara dinainte. Deciseseră 
că, cel mai probabil, Carreras-L6pez avea să își pună oamenii, 
îmbrăcaţi în gardieni, să deturneze mașina de transport, așa că 
agenții FBI și detectivii sub acoperire îi controlaseră pe gardienii 
din interiorul și din preajma tribunalului. Găsiseră doi impostori 
înarmaţi cu arme prevăzute cu amortizoare de sunet. Dellray, în 
stilul lui unic și intimidant, îi convinsese să le spună detalii 
despre complot în schimbul unor sentinţe reduse. 

— Vă garantez de trei ori că nu vă veţi bucura de închisoare, 
ca să nu mai vorbim despre populaţia din locul în care veți 
ajunge dacă nu colaboraţi. Ne-am înțeles? 

Până aici, totul bine. 

Apoi urmase dezbaterea dintre Rhyme, Sachs, Dellray și 
Sellitto, precum și câţiva ofițeri cu vechime din cadrul NYPD și 
câţiva angajaţi ai primăriei. 

Știau că nu exista riscul real al unui atac cu gaze. Oamenii lui 
Carreras-L6pez aveau să elibereze doar odorizantul, pentru a 
demara evacuarea; nu puteau risca să își incendieze clientul cu 
o scurgere de gaze reală. Șerifii federali și poliţia ar fi putut să 
ignore pur și simplu odorizantul și să dea de veste că nu exista 
de fapt un pericol real. Să deschidă geamurile, să ventileze 
locul. Și să lase procesul să continue. 

Dar Rhyme era de părere că, dacă l-ar fi putut captura pe 
Carreras-L6pez, ar fi putut să cadă la învoială cu avocatul dacă 
le-ar fi spus cine era partenerul lui El Halcón. 

Asta însemna că ar fi trebuit să lase planul de evadare să 
decurgă așa cum fusese stabilit, dar să deturneze duba în care 
se afla El Halcón și să folosească o alta plină cu ofiţeri de 
tactică, ce aveau să purceadă către elicopter și să îi captureze 
pe avocat și întregul lui echipaj. 

Și exact așa se întâmplase, fără niciun fel de probleme. 

Telefonul lui Rhyme vibră. Primi un mesaj. 


Ca să știi, Carreras-Lâpez a acceptat înţelegerea. L-a 
identificat pe partenerul din SUA: Roger Whitney, Garden 
City, Long Island. Mersi, Lincoln. 


H. Bishop. 


Rhyme auzi portiera de la Sprinter deschizându-se în spatele 
lui. Se întoarse. 

_ O văzu pe Sachs în ușă cu mitraliera pe umăr, cu ţeava în jos. 
In mâna stângă își ţinea casca. Rhyme se gândi că era la fel de 
atrăgătoare în această ţinută precum fusese în rochia verde. 

— Puteţi să mă luaţi și pe mine? întrebă ea. 

— Cred că reușim să ne înghesuim. 

Sachs urcă în mașină și trânti ușa după ea. Se așeză, apoi 
scoase magazia din armă și glonţul din camera cartușului. 
Privirile li se întâlniră. 

— Deci, spuse ea. Asta a fost. 

— Asta a fost, Sachs. 

CAPITOLUL 71 


Vimal Lahori nu își văzuse tatăl cu o zi în urmă. 

După ce luase cina cu mama și fratele lui, Vimal își petrecuse 
seara cu Adeela. Se întorsese târziu, iar când ajunsese acasă, 
văzuse mașina tatălui lui pe alee, dar el se dusese deja la 
culcare. 

Când se trezise în dimineaţa aceea, aflase că Papa plecase 
din nou. 

Orice treabă ar fi avut de rezolvat, nu îi spusese soţiei lui 
despre ce era vorba și cu atât mai puţin fiului lui mai mic. Dar, 
la o adică, Papa nu împărtășea niciodată nimic, decât dacă era 
un ordin divin. 

Vimal știa, fără nicio îndoială, dar cu o oarecare groază, care 
era misiunea lui: să îi găsească un alt loc în care să fie ucenic. 
Dar nu avea să fie ușor, în pofida aptitudinilor lui. Tânărul era 
mânjit. Era asociat cu cele mai groaznice lucruri care se puteau 
întâmpla în lumea diamantelor: un jaf și o crimă. Ce-i drept, nu 
se făcea el însuși vinovat de nimic, iar infracțiunile cu pricina se 
dovediseră a fi cu totul altceva, dar diamantarii nu aveau să își 
piardă timpul cu astfel de distincţii, ci aveau să-l asocieze mereu 
cu moartea geniului Jatin Patel, unul de-al lor. 

Vimal Lahori devenise un memento al laturii sumbre și 
periculoase a acestor nestemate miraculoase, de la diamantele 
însângerate din Africa până la munca asemănătoare sclaviei din 
Siberia și jafurile armate din Belgia. 

Dar tatăl lui avea să cerșească sau să-l ridice-n slăvi până 
când cineva avea să-l accepte. 

În momentul acela, se afla în atelierul lui, uitându-se la o 
bucată de lapislazuli de circa un kilogram. Lui Vimal îi plăcea la 
nebunie acest mineral de un albastru intens. Era folosit în 
general pentru bijuterii, dar puteai găsi și bucăţi suficient de 
mari pentru sculptură, la preţuri rezonabile. Roca metamorfică 
avea o istorie lungă atât în domeniul bijuteriilor, cât și al artei. 
Apărea pe masca funerară a lui Tutankhamon, iar artiștii chinezi 
obișnuiau să sculpteze sate montane în miniatură pe bucăţi 
verticale, așa cum făceau și în cazul jadului. Lapisul fusese 
descoperit pentru prima oară în provincia Badakhshan din 
Afganistan, iar în prezent se găsea tot acolo, precum și în alte 

locuri exotice ca Siberia, Angola, Burma, Pakistan și cel din care 
provenea și piatra în cauză, adică Pleasant Gulch, Colorado. 

Întorcea piatra în mână, așteptând să-i vorbească și să-i 
explice în ce ar fi vrut să se întrupeze prin mâinile dibace ale lui 
Vimal. Deși, în clipa aceea, nu-i spunea nimic. 

Apoi auzi pași pe scări. 

Vimal recunoscu sunetul pașilor. Puse jos piatra albastră și 
strălucitoare, stratificată cu pirită, și se așeză pe scaunul de 
lucru. 

— Fiule... i 

Vimal îl salută din cap pe bărbatul cu ochi încețoșați. Işi spuse 
în gând că trebuia să fie greu să vinzi o târfă pe care n-o voia 
nimeni. 

Papa ţinea în mâini două plicuri, unul mare și unul mic. Vimal 
se uită la ele și presupuse că erau contracte pentru proiecte de 
tăiere. Își ridică apoi privirea spre tatăl lui. 

— Te-am ratat aseară, îi spuse acesta. Eram foarte obosit, așa 
că m-am dus la culcare. Dar mama ta mi-a spus că ești bine. 
Nevătămat după incidentul cu bărbatul acela. Criminalul... 

Incident... 

— Da. 

— Am fost foarte recunoscător pentru asta, zise Papa, după 
care păru să își dea seama de absurditatea vorbelor lui. 

Privi fix la lapis. 

— Copiii domnului Patel și familiile lor au venit la oraș. Au 
organizat funeraliile și incinerarea în privat, împreună cu sora 
lui. 

În religia hindusă, incinerarea era singurul mod acceptabil de 
a trata corpul. În India, funeraliile și incinerarea se ţineau în 
același loc. Desigur, în mod tradiţional, trupul era ars pe un rug 
funerar. Acolo însă, riturile funerare hinduse, antyesti, erau 
adaptate pentru a se conforma obiceiurilor și legilor occidentale. 

— Dar organizează o slujbă de pomenire în seara asta, acasă 
la sora lui, adăugă tatăl lui. E unul dintre motivele pentru care 
am fost plecat. l-am ajutat cu asta. Vei veni? 

— Desigur. Da, bineînţeles. 

— Poţi spune ceva dacă dorești. Dar nu e obligatoriu s-o faci. 

— Voi spune. 

— Bine. O să te descurci foarte bine. 

Apoi urmă un moment de tăcere. 

Unul dintre motivele pentru care am fost plecat... 

Acum era momentul să afle și celălalt motiv. Cine avea să fie 
noul lui stăpân? 

Ei bine, se hotărî Vimal Lahori, nimeni nu avea să fie noul lui 
stăpân. Avea să se termine totul acum. Avea să refuze. 

In sfârșit, avea să se poată împotrivi. 

Trase adânc aer în piept, pregătindu-se să o facă, dar tatăl lui 
îi înmână cel mai mic dintre plicuri. Observă că mâna nu îi 
tremura chiar atât de tare în ziua aceea. 

— Poftim! 

Vimal renunță la monologul pe care fusese pregătit să îl 
susțină și luă plicul. Își privi tatăl în ochi. 

Papa ridică din umeri, îndemnându-l să-l deschidă. 

Vimal îl deschise. Se uită la conţinutul plicului și, preţ de o 
clipă, i se tăie răsuflarea. Işi privi tatăl, apoi cercetă din nou 
conţinutul plicului. 

— E... dădu el să spună, apoi se înecă de-a dreptul. 

— Da, un cec de la compania lui Dev Nouri. 

Incasabil doar de către Vimal Lahori. Doar de către el. 

— Papa, sunt aproape o sută de mii de dolari. 

— Va trebui să plătești impozit pe sumă. Dar îţi vor rămâne 
oricum circa două treimi din ea. 

— Dar... 

— Piatra brută pe care ai tăiat-o pentru el. Paralelogramul 
acela, zise el, rostind cuvântul oarecum ciudat. Dev l-a vândut la 
o licitaţie privată cu trei sute de mii de dolari. Avea de gând să 
îți dea zece la sută. 

Un tăietor de diamante talentat din zona New York-ului se 
putea aștepta la un câștig anual de circa cincizeci de mii de 
dolari. Cei treizeci de mii oferiţi de domnul Nouri pentru o treabă 
de-o zi erau o sumă foarte generoasă după orice standard de pe 
mapamond. 

— Dar l-am refuzat. Apoi am discutat puţin. După cum vezi, a 
fost de acord să îţi dea treizeci și trei la sută. Nu reiese fix o 
sută de mii, pentru că a insistat să scadă ce ţi-a plătit deja. M- 
am gândit că nu avem cum să obiectăm în privinţa asta. 

Vimal zâmbi fără să vrea. 

— Deschide-ţi un cont la bancă, depune-i! Sunt banii tăi. Poţi 
face ce vrei cu ei. Acum, să-ţi mai spun ceva. Te vor suna mulți. 
Toţi diamantarii din zona New York-ului vor să lucrezi pentru ei. 

M-au contactat deja o parte dintre cei care și-ar dori să îţi faci 
ucenicia la ei. Toţi au auzit despre paralelogram. Unii o numesc 
„tăietura Vimal”. 

Ce vești interesante! Însemna că nu era o paria. Dar erau și 
descurajatoare. Tatăl lui punea din nou presiune pe el. Mai 
subtil, ce-i drept, dar totuși o făcea. 

— Poţi alege să lucrezi pentru oricare dintre ei și vei fi foarte 
bine plătit, bombăni Papa. Dar, înainte să o faci, gândește-te la 
asta, îi zise el, apoi îi întinse plicul cel mare. 

Vimal scoase din el un catalog de prezentare al unei facultăți 
din cadrul unei universităţi acreditate cu program de patru ani 
din Long Island. În mijlocul lui era lipit un bileţel galben. Vimal 
deschise la pagina respectivă, care descria programul de 
masterat în arte plastice. Era și o specializare de sculptură, care 
includea un semestru de studii în străinătate, în Florenţa și 
Roma. 

Îi stătu inima-n loc și își ridică privirea spre tatăl lui. 

— Deci, îi zise acesta, eu am fost mesagerul. Restul depinde 
de tine. Bineînţeles, s-ar putea să vrei să mergi la altă școală. 
Deși eu și mama ta speram - dacă vei merge la școală - să devii 
totuși un Michelangelo al Jackson Heights-ului, nu al Los 
Angeles-ului. Dar, așa cum am mai spus, ţine de tine, fiule! 

Vimal nu avusese de gând să își îmbrăţișeze tatăl, dar nu se 
putu abține. 

Stânjeneala trecu rapid și se îmbrăţișară mult mai mult decât 
anticipase el... Sau tatăl lui, din câte bănui. Apoi se dădură în 
spate. 

— Vom pleca spre sora domnului Patel la ora cinci, zise tatăl 
lui, apoi se întoarse și o porni spre scări. Ah, și ce-ar fi s-o inviţi 
și pe Adeela? 

— De unde...? spuse Vimal. 

Mina tatălui lui era enigmatică, dar mesajul era limpede: nu 
subestima niciodată inteligența sau informaţiile de care dispun 
părinţii tăi. 

Tatăl lui plecă din atelier și urcă apăsat scările. Vimal apucă 
piatra de lapislazuli și începu să o învârtească din nou pe toate 
părţile, așteptând ca ea să-i vorbească. 

CAPITOLUL 72 


Rhyme se afla în salon, cu telefonul pus pe difuzor. 


— Barry... 
— Lincoln... Sunt supărat foc pe tine și o știi bine. 
— Da? De ce? 


— Eram genul nepretenţțios la băuturi. Tu m-ai făcut să-mi 
placă scotch-ul adevărat. Ala scump. De fapt, Joan e supărată 
foc pe tine. Eu mai puțin. 

Urmă o pauză. 

— L-am prins, Barry, îi zise Rhyme. Va sta la răcoare mult și 
bine. El Halcón. 

— Hristoase! Parcă nu era un caz sigur. 

— A devenit sigur. 

Urmă un nou moment de tăcere. 

— Și l-am prins și pe partenerul lui. Pe american. 

Rhyme îi auzea răsuflarea. 

— Ai avut ceva de-a face cu asta? 

— Nu prea. Puțin de tot. 

Sales râse. 

— Gogoși, zise el. Pe asta n-o mai cred. 

— Păi, crezi ce vrei... 

— Ăsta-i Lincoln Rhyme pe care-l știu și-l iubesc. Hei, zise 
Sales apoi, renunțând la comentariile siropoase. Ai vorbit cu 
soră-mea? l-a venit o idee. O să îmi fac o proteză temporară. 
Doar un cârlig momentan. Și o să-i aducă pe copii încoace și... 
ghici ce? O să fac pe Wolverine. O să le placă la nebunie. 

— Pe cine o să faci? 

— Știi tu, filmul... 

— Există un film despre lupi? 

— Nu prea ieși în lume, nu-i așa, Lincoln? 

— Mă bucur că s-a sfârșit totul cu bine. 

— Ne vedem curând. Cumpăr eu whisky-ul. 

Închiseră, iar Rhyme se întoarse spre masa cu probe, dar 
imediat îi sună telefonul. 

Răspunse. 

— Lincoln, se auzi o voce acoperită de o cacofonie de triluri de 
chitară. 

— Rodney, pentru numele lui Dumnezeu! se răsti Rhyme la el. 
Dă muzica mai încet. 

— Sper că știi că e Jimmy Page. 

Rhyme oftă, deși expertul în infracţiuni informatice nu avea 
cum să-l audă din pricina decibelilor din jur. 

— Bine. Doar ziceam și eu. Știai că Led Zeppelin deţine locul 
al doilea pentru cele mai multe albume vândute în Statele 
Unite? Szarnek reduse volumul. O idee. Te-ai fi așteptat să aibă 
părul creţ până la umeri, tatuaje și piercinguri și să poarte 
cămăși desfăcute până la buric. Dacă așa ar fi arătat și acum 
chitariștii din trupele heavy-metal... În realitate însă, arăta 
întocmai ca un tocilar care se pricepea la informatică. 

Amelia Sachs intră în salon, apoi se aplecă și îl sărută pe 
Rhyme. 

— Am descoperit câteva lucruri pe care ai vrea să le știi 
despre afacerea cu kimberlitul. 

— Așa îi zici? întrebă Sachs amuzată. 

— Îmi cam place. Ţie nu? Sună bine. Bun, uite care-i treaba! 
Mi-ai trimis numărul cartelei avocatului Carreras-Lâpez. Am 
verificat lista de apeluri. Multe dintre acestea au fost efectuate 
către cei care au fost capturați la tribunal și în locul în care a 
aterizat elicopterul, dar și către bulău. 

— Către ce? 

— O închisoare. Ca pe vremuri, în westernuri. Mititica. 

— Rodney, treci la subiect! 

— Uite un lucru interesant: majoritatea apelurilor și mesajelor 
erau primite de la și trimise către cineva din Paris. Din Al 
Șaselea Arondisment. Adică „district”. 

— Știu, îi zise Sachs. 

— În interiorul și în jurul zonei Jardin du Luxembourg. E o 
grădină. Dar probabil că știai și asta. 

— Pe asta nu am știut-o. 

— Oricine ar fi, avocatul l-a sunat - sau a sunat-o - de multe 
ori în ultimele câteva săptămâni, adăugă Szarnek. Ca și cum i-ar 
fi dat raportul. 

— Poate că era un consultant, zise Sachs în timp ce se 
îndrepta spre cartonașele cu probe de pe o masă de examinare. 
Credeai că avocatul este domnul Y, cel care a pus totul la cale, 
dar poate că a fost persoana asta. 

— Se poate. 

— Rhyme, zise Sachs, ridicând o pungă cu dovezi. 

Era agenda lui Carreras-L6pez. Pe interiorul copertei era lipit 
un bileţel pe care scria Francois Letemps. Lângă nume erau 
trecute mai multe numere. Poate numere de cont bancar. 

Era un nume francez. Să fi fost oare bărbatul cu care 
comunicase în Paris? 

— Și acum vine partea ciudată, le zise Szarnek. 

Într-un caz care oricum era ciudat. 

— Mesajele au fost criptate cu același algoritm despre care 
întrebai zilele trecute. Duodecimal. Folosind numere de la zero 
la nouă, plus doi și trei răsturnate. O nenorocire nu vine 
niciodată singură. 

Hristoase! Rhyme își întoarse privirea lent spre panoul cu 
dovezi. 

— Și nu avem cum să-l descifrăm? 

— Cam aceleași șanse ca eu să apar la Dansează cu mine. 

— Ce naiba e aia? 

— Să zicem doar că e imposibil. 

— Trebuie să te las. 

Rhyme închise și îl strigă pe nici Cooper. 

— Pachetul pe care l-am primit de la Serviciul Alternativ de 
Informații, cel din străinătate... unde e? 

Ajunsese cu o seară în urmă, dar Rhyme fusese prea 
preocupat de caz ca să-l deschidă. 

Cooper deschise cutia. Nu era nicio scrisoare, ci doar un 
bileţel de la Daryl Mulbry. 

„Poftim. Orice idee ne-ar fi de ajutor”. 

Cooper ridică un plic mic cu dovezi. In interiorul lui se afla 
bucăţica de metal în formă de semilună care ieșise pozitivă la 
testarea pentru radiaţii, deși nu în doze periculoase. Rhyme o 
studie cu atenţie. 

Își aminti că Mulbry era îngrijorat că bucăţica de metal flexibil 
ar fi putut face parte din temporizatorul unei bombe artizanale, 
respectiv dintr-un detonator mecanic, menit să evite măsurile 
de contracarare a detonării unuia electronic. 

Rhyme își dădu seama că nu era așa. 

Dar adevărul pe care îl ascundea bucăţica de metal era, într- 
un fel, și mai tulburător. 

Îl sună apoi pe Mulbry. 

— Lincoln! Ce mai faci? 

— Nu am prea mult timp la dispoziţie. S-ar putea să avem o 
problemă. Bucăţica de metal pe care mi-ai trimis-o, îţi 
amintești? 

— Da, răspunse Mulbry sobru. 

— Aș vrea să te mai întreb câteva lucruri. 

— Bineînţeles. 

— Ai mai descoperit și altceva despre suspectul tău, cel care 
a scăpat-o? 

— Am aflat în sfârșit în ce cafenea își făcea veacul în timpul 
multor dintre apeluri. Era... 

— ...lângă Jardin du Luxembourg. 

— Mon Dieu, Lincoln. Da. Cum... 

— Și ce-a descoperit unitatea INFOPROB? 

— Nimic. Nu au fost amprente, nici urme utilizabile, nici ADN. 
Doar o descriere. 

— Și anume? 

— Bărbat alb, în jur de patruzeci sau cincizeci de ani. Vorbea 
fluent franceza, posibil cu un accent american. 

Rhyme își lăsă capul pe spate, pe tetiera din piele. Gândurile i 
se învălmășiră în minte. 

— Nu e o bombă, Daryl. Nu are treabă cu terorismul. 

— Nu? 

— Nu aveţi pentru ce să vă faceți griji, zise el. Apoi făcu o 
pauză. Dar eu, da. 

— Tu? E un pic cam vag. 

— Îţi voi trimite un raport detaliat, îi zise Rhyme, închizând 
telefonul. 

Apoi reveni la diagrame. Era imposibil. Și totuși... 

— Rhyme, ce s-a întâmplat? întrebă Sachs, care-l văzu 
încruntându-se. 

Nu răspunse, ci îl sună din nou pe Rodney Szarnek și îi ceru 
numărul de telefon din Paris pe care îl apelase Carreras-L6pez. 

— E un număr de cartelă mort, Lincoln. L-am verificat de zeci 
de ori. 

— Tu doar dă-mi numărul, te rog. 

Rodney i-l dictă. 

— Mersi, murmură Rhyme, apoi închise telefonul, holbându-se 
la număr. 

Dădu o comandă vocală telefonului, pentru a trimite un mesaj 
pe numărul francez. Era simplu: 

„Trimite un mesaj sau sună la numărul acesta. 


Lincoln Rhyme”. 


După ce închise, îi spuse lui Sachs: 

— N-am zis noi că planul era complicat? 

— Așa e. 

— Și îţi amintești cum se numesc funcţiile suplimentare ale 
unui ceas? Cum ar fi data, fazele lunii, mareea, diferitele fusuri 
orare... 

— Se numesc complicaţii. Unde vrei să ajungi cu asta? 

— Pachetul de criptare pe care îl folosea suspectul lui Mulbry 
în Paris, cel pe care l-au folosit și Carreras-Lâpez și persoana lui 
de contact, a fost scris în sistemul duodecimal. Doisprezece. Ca 
orele ceasului. Făcu semn cu capul spre bucăţica de metal. Nu e 
un detonator, ci un arc de ceas. lar radiaţia nu e de la o bombă 
artizanală, ci trebuie să fie de la radiul provenit din cadranul 
unui ceas sau al unui ceas de mână. Bărbatul pe care îl suspecta 
SAI... și cel angajat să elaboreze planul de evadare pentru EI 
Halcón sunt unul și același. Și are un hobby: să construiască 
diverse ceasuri. 

— Rhyme, nu! 

El însă era de părere că avea dreptate. 

Individul cu pricina era nimeni altul decât Charles Vespasian 
Hale, deși folosea deseori un pseudonim preferat, Richard 
Logan, dacă avea nevoie să nu iasă în evidenţă. Rhyme însă se 
gândea mereu la el după porecla lui: Ceasornicarul. 

Închise ochii și își aminti că se gândise chiar zilele trecute la 
Ceasornicar, când își spusese că planul Făptașului 47, deși 
inteligent, nu se ridica la nivelul de geniu de care dădea dovadă 
Hale. Acum însă, știind că Krueger era doar o piesă, ar fi putut 
spune că era limpede că fusese un plan genial. 

— Rhyme, zise Sachs. Letemps. Înseamnă „timp” în franceză. 

Rhyme râse scurt. 

— Are și legături mexicane. Îți aduci aminte de cazul acela, 
din urmă cu câţiva ani? Ceasornicarul a fost angajat de un 
cartel. Era vorba despre un asasinat, dacă îmi amintesc eu bine. 
Deci Carreras-LGpez trebuie să fi știut despre el, așa că l-a 
racolat ca să-i scoată clientul din închisoare. 

— Crezi că îţi va răspunde? întrebă Sachs. Îmi închipui că, de 
cum a auzit că operaţiunea a eșuat, și-a azvârlit telefonul în 
Sena. 

Dar Rhyme știa că telefonul era funcţional. Ceasornicarul îl 
păstrase pentru un singur motiv. 

Nici zece minute mai târziu, telefonul lui Rhyme sună de mai 
multe ori, dându-i de veste că primise mai multe mesaje. 


Bună, Lincoln. A trecut ceva vreme... Am auzit că îţi merge 
bine. Of, mi-a fost teamă că o să se întâmple așa. Am 
încercat să  planific evadarea lui El Halcón oriunde 
altundeva, nu în New York, întrucât eram îngrijorat că te vei 
implica. Din păcate însă, nu am reușit să schimb locaţia... 
Nici pentru El Halcón, nici pentru planul meu. Brooklynul era 
singura verigă slabă în materie de securitate. 


Așa că am elaborat un plan cât mai inteligent ca să te 
prostesc, dar am văzut amândoi ce s-a întâmplat. Am primit 
avansul pentru lucrare, dar din cauza ta am pierdut restul 
plăţii de trei milioane de dolari. Nu îmi pasă prea tare de 
asta. Mă neliniștește însă prejudiciul la adresa reputației 
mele. Se va duce vestea și oamenii ar putea începe să 
creadă că poate ceasurile mele nu mai ticăie atât de precis 
ca înainte. La urma urmei, și un ceas care rămâne în urmă 
doar cu o miime de secundă pe an este tot un ceas defect. 
Timpul este absolut. 


Astfel de lucruri nu se pot repeta. Data viitoare când ne 
vom întâlni - și îţi făgăduiesc că ne vom întâlni din nou - va 
fi și ultima. Pe curând, Lincoln! Te las cu gândul acesta, la 
care sper că vei medita în nopțile fără somn: Quidam 
hostibus potest neglecta; aliis hostibus mori debent. 


Cu stimă, Charles Vespasian Hale 


Rhyme nu era un savant al limbilor clasice, dar știa să traducă 
propoziția din final: 

Unii inamici pot fi ignorati; altii trebuie să moară. 

Mai citi o dată, ca să verifice dacă nu cumva Ceasornicarul 
strecurase vreun indiciu despre locaţia lui sau despre unde avea 
de gând să meargă. Nimic. lar în momentul acela telefonul 
fusese cu siguranţă distrus. li spuse lui Cooper să-i oprească și 

lui telefonul, să-i scoată bateria, apoi să-l arunce. După care să 
sune la furnizor și să anuleze numărul. 

După aceea se duse la telefonul fix și rosti în microfonul 
atașat: 

— Sună-l pe Daryl Mulbry. SAI. 

Cifrele se derulară rapid pe cadran când telefonul formă 
numărul. 

Sună de două ori, apoi se auzi o voce plictisită de femeie: 

— Da? 

— Cu Daryl Mulbry, vă rog. 

— Imi pare rău. Nu este disponibil. 

— Este important. 

— Mă voi asigura că primește mesajul. Dacă aţi... 

— Vă rog să îi spuneţi că îl sună Lincoln Rhyme. Urmă o 
pauză. 

— Un moment, domnule. Îl anunţ chiar acum. 

